
To suffering there is a limit; to fearing, none.

Francis Bacon

The ruler firmly bars his inner door,
and from his room surveys the courtyard;
he has provided the rules and yardsticks,
so that all things know their place.
Han Fei
(280? – 233? v.C.)
Chinese filosoof





Meetsnoer-uitverkorenes

Huidige uitverkorenes

Sias Kirstein    Die profeet en leier van die Meetsnoer Kerk, asook stigter van die broederkerke.

Mart & Jakob    Mart is die moederfiguur vir die vroue en hoof van die kombuis. Haar man, Jakob, is die boekhouer. Hy deel ook take aan lede uit.

Fransien    Word as hulp vir Mart gewerf nadat Wouter se vrou, Drienie, die Tempel verlaat het.

Wouter    Die groenteboer, Fransien se aanstaande, Woutrien se seun en voorheen getroud met Drienie.

Noëlene    Die jongste en mees onlangse lid wat as student gewerf is en Wouter se ma, Woutrien, vervang het nadat sy die Tempel verlaat het.

Louwrens    Die melkboer, Noëlene se aanstaande en voorheen getroud met Woutrien.

Laetitia & Karel    Sy is ’n boutekenaar wat die planne van die Tempel opgetrek het, en hy ’n boukontrakteur wat verantwoordelik was vir die oprigting van die Tempel.

Petra & Seppie    Hulle vervang Marietjie en Renier. Petra is baie vrugbaar en meesal swanger. Seppie is in beheer van die sekuriteit van Houthaalbos en die enigste een wat buite die grense daarvan mag bestuur.

Bronwyn & Dirk    Bronwyn is ’n kruiegeneser. Haar dogter, Romey, is die oudste van die kinders. Dirk is ’n dokter wat van die rol geskrap is. Dirk het Theuns Jooste, Bronwyn se vorige Meetsnoer-man, vervang, maar was ook voorheen met haar getroud.

Erna & Schalk    Erna is in beheer van die kinders en kinderkwartiere en ook ’n naaldwerker. Schalk is die skrynwerker.

Thea & Jaap    Sy verleen algemene hulp sover haar misvormde arm dit toelaat. Hy is die loodgieter.

Antjie & Freek    Sy versorg die hoenders en hoenderhokke en hy is ’n elektrisiën.

Lydia & Hannes    Lydia is verantwoordelik vir die kapel en sorg dat die Tempel skoon is. Hannes is die werktuigkundige.

Vorige lede

Theuns    Apteker en vervaardiger van kruiemiddels. Hy was met Bronwyn getroud, maar is uitgewerp en vervang deur Dirk.

Drienie    Sy was Wouter se vrou, maar is uitgewerp. Sy is vervang deur Fransien.

Woutrien    Wouter se ma asook Louwrens se vrou. Sy is uitgewerp. Sy is vervang deur Noëlene.

Marietjie en Renier    Hulle het vrywillig plek gemaak vir Seppie en Petra Swanepoel omdat laasgenoemdes Meetsnoer beter kon dien.




PROLOOG

Maandagaand 31 Augustus

Dit gebeur in ’n oogwink. Die een oomblik probeer sy nog die kronkelings van die grondpad in die Jeep se ligbaan uitmaak en die volgende vlieg iets van regs na links voor haar in die pad verby.

Raine trap die rempedaal plat teen die vloer. Die Jeep sidder en dan skuif die bande nog ’n ent verder oor die sanderige bolaag voor dit tot stilstand kom. Die siddering … was dit net die slegte pad, of het sy iets getref? Skok slaan in sweet oor haar lyf uit. Sy skakel die verwarmer af en tru stadig. Hou na regs, na die middel van die pad toe. Was dit ’n verskrikte paar oë wat sy in daardie breukdeel van ’n sekonde tussen die yl misdwarrels gesien het? ’n Bokkie s’n? ’n Uil?

Sy hou weer stil. As sy iets getref het, behoort sy dit van hier af te kan sien. Niks voor haar in die pad nie. Raine draai die venster oop. Links van haar raas die reuseboomvarings in ’n windvlaag, regs suis die denneplantasie. Sterre skuil agter wolke. Waar daar onlangs nog ’n driekwartmaan was, is daar nou nie ’n enkele maanligstraal wat deurskif nie. Net die kopligte sprei welkome lig voor haar uit en selfs dit word getemper deur sliertjies mis.

Sy draai die stuurwiel na links en laat die Jeep ’n tree of wat vorentoe knars. Wapperende varingblare tussen dik boomlywe. Sy stuur die Jeep na regs. Die lig verdwyn tussen die regop stamme van die denneplantasie agter ’n doringdraadheining. Weer na links.

Skuins agter haar ritsel iets groterigs tussen die denne. Sy ruk haar kop in die rigting, maar dis te donker om enigiets te sien.

Sy maak haar bestuurvoos oë toe en probeer die toneel weer oproep, probeer ’n bokkie in vlug visualiseer, maar kry dit nie reg nie. ’n Uil? ’n Kind, dalk? O, jimmel, nee.

Raine skakel die kajuitliggie aan, maar dit bly donker. Dêmmit! Sy het vergeet dit werk nie meer sedert die kettingbotsing waarin sy vanoggend betrokke was nie. Sy voel-voel onder haar sitplek totdat sy die langsteelflits raak vat en klim huiwerig uit.

Die wisselvallige bries verkil die sweet op haar voorkop. Sy ril. Met een voet op die deuropening se rand, hou sy die flits bo haar kop en laat die lig aan die ander kant van die motor speel. “Hallo-ou? Iemand daar?” Net ’n uil antwoord, die res van die bos word stil. Nog ’n windvlaag ruk deur ragfyn varingreuse wat weerstandig fladder.

Die woud lyk heeltemal te onheilspellend na haar sin, maar sê nou dit wás ’n kind? Selfs al was dit ’n uil of ’n bokkie, kan dit êrens beseer lê en miskien sal sy kan help. Sy los die enjin aan, laat die deur oopstaan en stap voor die kopligte verby. Haar eie skadu lyk lank en verwronge toe sy in die pad af kyk. Sy stap ’n entjie langs die soom van die bos, stuur die skraal ligstraal tussen die lower in, maar dit steek vas teen skakerings van groen, haak hier en daar aan ’n yl misspiraaltjie.

“Hallo?” Dié keer antwoord die uil nie. Sy draai om. Die uitlaatpyp maak sy eie mistige wolk en laat dit lyk asof die Jeep in die lug hang.

Sy probeer skat waar sy die siddering gevoel het, loop tot daar en gaan staan. Die smal ligstraal wip steeds vrugteloos tussen die ruie plantegroei rond. Iets ritsel ’n entjie anderkant ’n boomvaring wat bo haar uittroon.

“Anybody there?” Sy beur deur die laer plantegroei en laat speel die lig rondom en agter die ruwe stam.

“Halló!” Dié keer klink sy amper ergerlik, maar wat sy voel, is ongemak. Met haar oë op die plek waar sy die geritsel gehoor het, waag sy dit nog ’n paar treë nader en dan verdwyn die grond onder haar voete. Sy gil, probeer haar val stuit, verloor haar greep op die flits.

Met ’n hik gly sy teen iets solieds vas. ’n Boom. Sy hys haar orent en gaan staan met haar rug teen die stam, probeer haar oriënteer. Probeer haar asemhaling in bedwang kry. Dis so verdomp donker.

’n Ent teen die skuinste af sien sy die dowwe kol wat haar flits maak. Dit kan net mooitjies daar bly lê. Sy vee die hare wat uit haar poniestert losgekom het uit haar oë en kyk op na waar die Wrangler sy ligbane teen die groen tonnel gooi. Die stuk van hier tot daar is vrek donker en steil, maar sy het nie ver geval nie. Sy vryf haar boud waar ’n blou kol seker reeds aan die blom is.

Hande-viervoet en voel-voel klim sy teen die wal op, gly ’n paar maal, maar bereik tog die rand. Sy kyk behoedsaam rond voor sy opstaan. Om haar haal die bos diep asem; betrag haar met onsigbare oë. Vrees druk haar longe vas, steel haar suurstof.

Met ’n spoed wat sy nie geweet het sy in haar het nie, bereik sy die steeds luierende Wrangler, spring in, slaan die deur langs haar toe en sluit dit. ’n Oomblik bly sy so sit. Sy vee haar hande aan haar jeans af. Haar palms brand effens.

Polisie. Sy sal die polisie moet bel. En hier sit en wag tot hulle eendag opdaag? Haar oë flits heen en weer terwyl haar vingers in haar handsak rondgrawe. Die leesbril se huisie kry sy relatief gou, die selfoon neem langer. Uiteindelik klap sy dit oop en sit haar bril op.

Geen sein nie. Sy is in ’n effense laagte. As sy op ’n bult kan kom, behoort sy ’n sein te kry. Sy sit die Jeep in eerste rat, huiwer dan. As sy iemand raak gery het, mag sy nie wegry nie. Stap tot sy ’n sein kry? Alleen? In die donker? Hier tussen die bosse?

Nie tensy iemand haar met ’n AK47 dwing nie.

Buitendien, dit kon nie ’n kind gewees het nie. Van waar af sal hy in hierdie godverlate omgewing kom? Dié tyd van die aand? Volgens die horlosie op die instrumentpaneel is dit al amper halftien. Haar oë soek ’n laaste keer na ’n beweging, ’n teken, maar wat sy ook al raak gery het, roer nie. Angs en ’n onheilige voorgevoel trek tou teen haar pligsbesef en wen. Sy trek stadig weg.

Noëlene lê doodstil. Ver teen die wal af maak die vrou se flits ’n flou ligblerts teen die groen van die plantegroei. Hier bo is dit ruig, maar is dit ruig genoeg? Sy hoor hoe die gesnor van die motorenjin stiller en stiller raak. Dis beter so. Die donker is haar enigste bondgenoot.

Sy het so amper geantwoord. So amper om hulp geroep. Maar sy kon nie nog iemand in gevaar stel nie. Dis erg genoeg dat tannie Mart-hulle in die moeilikheid sal kom.

Haar heup en been pyn dofweg waar die motor haar getref het, al was dit baie skrams. Haar elmboog brand van die glyval teen die wal af. Sy voel hoe ’n druppeltjie teen haar wang afloop.

Moet bloed wees, want sy huil nie. Sy is verby trane. Verby soveel dinge. Net die wete dat sy om haar lewe veg in hierdie kat-en-muis-spel, is belangrik. Dis al waarop sy kan en moet konsentreer. Sy bly doodstil lê en luister of sy iets kan hoor. As die bos net nie so geraas het nie. Vannag is dit nie ’n fluisterbos nie, dis ’n koggelbos.

Hoe lank sy so dood-doodstil gelê het, weet sy nie, maar toe die flits se ligkol skielik begin bokspring en sy die sagte lag hoor, weet sy wie die spel verloor het.


EEN

Dis ’n ellende om die Wrangler op die grondpad te beheer en die ingang na haar nuwe woonplek te soek terwyl sy bo-oor haar leesbril loer en tegelykertyd haar selfoon se sein kort-kort deur die lense probeer kontroleer. Sy kan goed multitask, maar haar vermoëns het perke.

Kort-kort wil dit lyk asof daar ’n sein is, maar net wanneer sy stilhou, verdwyn die ellendige ding weer. In die allesomvattende donker het sy geen begrip van afstand en tyd nie, maar dit moet ’n uitmergelende kilometer of twee, dalk drie verder wees toe Raine finaal moed opgee met die foon. ’n Bokkie. Of ’n uil. Dis wat dit was en basta, besluit sy net toe die sementboog aan haar linkerkant opdoem.

Raine rem verlig. Dis maar goed sy het so stadig gery. Sy draai by die inrit in, laat die enjin luier en bekyk die guitige gesiggies wat takserend uit die sementpoortjie na haar staar. Lang elwevingers krul om die letters asof hulle wil seker maak almal weet dis eintlik hulle plek en dat enige ander eienaarskap altyd tydelik sal wees. Fluisterbos, lees sy en prewel dan agterna: “Fluisterbos.”

Dis so jammer sy sien dit nie vir die eerste keer in daglig nie. As dit nie vir die kettingbotsing naby Colesberg was nie, sou sy dit dalk nog voor sononder gehaal het. Gelukkig het die Jeep nie veel skade opgedoen nie, behalwe vir die kajuitlig wat nie meer werk nie.

Die geluksgodin het vroeër vandag regtig nie haar kant gebring nie, maar Raine begin tog moed kry vir haar ietwat waansinnige besluit om ’n plek te koop wat sy nog net op foto’s, wat boonop effens uit fokus was, gesien het. Selfs in die donker kan sy sien die boog is ’n kunswerk. Sy weet sommer sy gaan Gertjie ewig dankbaar wees.

Net die gedagte aan Gertjie laat haar klaar beter voel. Liewe Gertjie Niemand wat vir haar nog altyd Iemand was. Iemand op wie se skouer sy kon huil. Met wie sy kon praat as dinge te veel word. Haar vriendin wanneer sy vriendskap nodig het. Haar langafstand-fairy godmother wat so bereidwillig is om haar towerstaffie te swaai. Haar surrogaatma wanneer sy behoefte aan een het, al het haar stupid pa sy kanse verspeel om Gertjie voor die kansel te kry en al is Gertjie te jonk om haar ma te kon wees. As daar enigiemand is wat haar verstaan, is dit Gertjie.

’n Goeie twee maande gelede, toe Raine op haar moedeloosste was en Gertjie haar wou opbeur, het sy haar vertel van ’n wonderlike eiendom wat deel is van ’n redelik ingewikkelde boedel wat sy behartig. Al was sy hoe neerslagtig, het dit Raine se nuuskierigheid geprikkel.

Fluisterbos, het Gertjie verduidelik, is ’n stukkie oerbos wat behoue gebly het omdat ’n eksentrieke ou man in die laat agttienhonderds geweier het om aan Bosbou te verkoop. Sy het iets van ’n legende gesê, maar nie daaroor uitgebrei nie. Die plasie het glo deur die geslagte in die familie se besit gebly. In die tagtigerjare het die laaste erfgenaam, ’n kunstenaar, die plek geërf, die ou opstal platgeslaan en ’n ekohuis in die plek daarvan opgerig. Sy was ’n oujongnooi en kinderloos met haar dood, maar daar is klaarblyklik wel ’n susterskind wat haar erfgenaam is. Waarom presies dié nie die eiendom geërf het nie en die plek met inhoud en al verkoop moes word, het Gertjie nie verduidelik nie.

Gertjie het foto’s gestuur toe Raine haar daarvoor gevra het. Al was hulle effens uit fokus, het die foto’s haar soos ’n vuis in die wind geslaan. Dit was asof sy die plek herken het uit ’n diep, verborge herinnering aan waar sy eintlik hoort.

Raine kon dit nie verklaar nie, maar sy het onmiddellik geweet sy sal sonder gewetenswroeging haar siel vir koue kontant smous om op Fluisterbos te kan bly. Nie dat haar siel volgens Marius Harmse en die ander lidmate van die Sewe Trompette Kerk waaraan hy behoort enigiets werd is nie. Die wrede werklikheid het egter wel sy lelike kop uitgesteek. Die koopprys was buite haar bereik.

Raine was van voor af gatvol vir al die teenslae van die afgelope jaar. “Verkoop wat jy kan en cut your losses, Rainie,” het Gertjie ’n jaar tevore die rol van raadgewer vervul toe die vragte klere in volle sterkte van die boetieks af begin terugkom het.

Aanvanklik het Raine nog probeer vasklou, probeer red wat daar te redde was, maar dit was vergeefs. Uiteindelik moes sy die klerefabriek en alles wat daarmee saamgaan, alles wat sy in vyftien jaar met bloedsweet opgebou het, in die mark sit.

As dit bloot oor geld gegaan het, het sy uiteindelik goed gedoen, maar geld was nie die kwessie nie. Ook nie net trots nie. Haar droom is vernietig en daar is niks wat so diep sny soos die skerwe van ’n droom wat aan die binnekamers van jou hart en siel kerf nie.

Raine laat rol die Wrangler se wiele stadig oor die stawe van die motorhek. Die Jeep skud en skommel en dan is sy oor. Voor haar kronkel die smal paadjie deur die varingwoud, verdwyn waar die motorligte nie strek nie. “Die huis is so ses-, sewehonderd meter van die ingang af. Versigtig net, die paadjie is nogal sleg,” het Gertjie gewaarsku toe sy gebel het om die pad te verduidelik.

Nie net sleg nie, kom Raine agter, plek-plek verspoel ook. Daaraan sal sy iets moet doen, maar dadelik sal dit nie kan wees nie. Sy sal eers weer haar voete moet vind ná die groot uitleg, en lenings is buite die kwessie aangesien sy, danksy ellendige Marius Harmse en kie, nie meer ’n vaste inkomste het nie.

Raine het regtig probeer om te vergeet van die foto’s. Van die kabouterhuis wat so tussen die oerbos geplaas is asof ’n reus dit daar neergesit het. Maar Fluisterbos wou hom nie laat vergeet nie. Telkens wanneer sy ingedagte was, het sy haar betrap dat sy berekeninge sit en maak pleks van kantlynkrabbels soos haar gewoonte is.

Asof die gesit en somme maak ’n djin uit sy lamp getower het, het Selma Joubert, ’n kliënt en kennis van haar, kort daarna laat weet sy stel belang om Rain Queen, Raine se boetiek en laaste bate, te koop. Eensklaps het haar sommetjies begin sin maak, maar sy sou steeds op gladde ys beweeg.

Sy het probeer nugter bly en eerder ’n aanbod op ’n oewereiendom in Parys gemaak, maar ná die onderonsie met die eienaar, het sy Gertjie gebel en heethoofdig verklaar sy wil niks meer met die noorde te doen hê nie. Sy wil Fluisterbos koop en van nuuts af begin.

En hier is sy nou. Op die drumpel van haar nuwe toekoms.

Raine skrik haar oor ’n mik toe ’n voël voor haar in die pad opvlieg. Dié keer ís dit ’n uil. Dit bevestig haar vermoede dat wat sy ook al netnou raak gery het, nie een was nie. Die benoudheid wat sy probeer onderdruk het, kry van voor af vastrapplek.

Jimmel, êrens in die donker lê daar dalk iemand bewusteloos wat haar nie hoor roep het nie. Nee, dit was ’n bokkie, probeer sy onoortuig vashou aan ’n alternatief.

Raine ry nog stadiger as die slakkegang waarmee sy reeds beweeg, wik en weeg of sy maar omdraaiplek moet soek en weer teruggaan. Sy herleef die angsgevoel, die gevoel dat iemand haar dopgehou het. Nee, omdraai is die laaste ding waarvoor sy nou kans sien. Buitendien, sonder flits sal sy nie ver kom nie. Sy begin weer ’n bietjie vinniger ry.

Binnekort sal sy Gertjie kan bel en … gits, nee, dis al te laat sien sy dan op die konsolehorlosie. Weeksaande gaan slaap Gertjie gewoonlik vroeërig. Sy sal maar liewer net die polisie bel en klaarkry. Hoor wat hulle sê. Die kanse dat sy op haar eie weer die spesifieke plek in die pad sal kry, is in elk geval skraal.

Buitendien, waar sal ’n kind kilometers van die naaste bewoonde gebied af vandaan kom, herhaal sy haar redenasie van vroeër. Die gedagte herinner haar weer aan die een skadu’tjie wat oor haar aankoop hang. Houthaalbos, die denneplantasie wat bergop strek, huisves die enigste mense naby aan Fluisterbos en hulle leef in totale afsondering, het Gertjie gesê toe Raine haar uitgevra het. Raine het gedink dis nog iets wat haar uitstekend pas, tot Gertjie so half huiwerig bygevoeg het hulle is ’n groep baie vroom gelowiges wat ’n soort kibboets bewoon en bedryf.

Toe Raine dít hoor, wou sy die blouaapstuipe kry. Sy het niks teen vroomheid of godsdiens nie, maar Marius en sy Sewe Trompette Kerk was heeltemal genoeg vir een leeftyd. Sy kners van voor af op haar tande en wonder hoeveel emalje gaan oorbly teen die tyd dat hierdie nagmerrie finaal verby sal wees.

As dit nie vir Marius Harmse en sy toewyding aan sy kerk was nie, het sy nou rustig lê en slaap in haar huis op die walle van die Vaalrivier. Of sy sou by die tekentafel in die klerefabriek agter haar huis aan ’n nuwe klerereeks gewerk het soos so baie nagte vantevore.

Maar die etiket wat hulle so ongevraag en onverdiend om haar nek gehang het, het al haar harde werk van die afgelope vyftien jaar ongedaan gemaak en haar uit die binneland verdryf. Sy kon immers nie die res van haar lewe in ’n omgewing woon waar sy bekend staan as ’n satanis nie.

As sy net dink aan die moed wat dit geverg het om haar eie klerefabriek te begin. Die deursettingsvermoë, seer skouers, krampende spiere, trane …

Maar dis nou tot daarnatoe. Aan die verlede kan sy niks doen nie. Sy is hier om ’n nuwe toekoms aan te pak. En teen die tyd dat Gertjie haar van haar bure vertel het – waarskynlik in ’n laaste poging om Raine ’n tweede maal te laat dink – was sy te verlief op haar toekomsdroom om van plan te verander. In daardie gat in haar hart waar die een droom versplinter het, het die nuwe een al te stewig nes gemaak.

As haar bure vroom en eng godsdienstig is, is dit hulle saak. Die deugsame askete van Houthaalbos moet doen wat hulle goed dink en sy sal doen wat sy goed dink. Hulle is dalk bure in die streng sin van die woord, en daar lê dalk net ’n grondpad tussen die twee eiendomme se grense, maar hulle onderskeie woonplekke is ’n paar kilometer uitmekaar en die ingange op twee heeltemal verskillende paaie. Fluisterbos s’n op die Kruisbaai-pad en Houthaalbos s’n op die Birkenshire-pad.

Solank sy uit haar bure se pad bly, het sy ná ’n gewroeg besluit, hoef hulle niks met mekaar uit te waai te hê nie.

Alle gedagtes vlieg uit haar kop uit toe die bos oopmaak en sy haar eensklaps in ’n sprokie bevind. Sy het hoë verwagtings gekoester, maar wat sy sien, oortref alles verreweg. Die krom en skewe kleihuis met sy rietdak lyk behoorlik asof ’n reusesampioen deur die grond gebeur het en deur elwe tot ’n woonplek omvorm is.

Die dak maak hier ’n punt en daar ’n glooiing, die mure bult hierdie kant toe uit en duik daardie kant in. Links twee verdiepings, in die middel drie en regs enkel. Voor hoër as agter, lyk dit vir haar. Snaakse balkonnetjies op verskillende hoogtes. Die vensters is glinsterende blokkies wat haar motorligte terugkaats.

Gertjie se foto’s het iets spesiaals belowe, maar dit het haar nie voorberei op hierdie Brian Froud-feëpaleis nie. Raine sug met ’n gevoel van behaaglikheid wat al die ander bekommernisse sagter rande gee. Wat sy hier voor haar in die Wrangler se ligbane sien, bevestig die gevoel wat sy van die begin af gehad het. Dat daar ’n magiese verbintenis tussen haar en hierdie stukkie aarde is. Dit roer iets in haar wat geen plek nog ooit in haar geroer het nie. As sy in reïnkarnasie geglo het, sou sy kon sweer sy herken iets uit ’n vorige lewe.

Raine klim uit. Paddas kwaak en kikker en ’n mot versteur die Wrangler se ligbane. ’n Woudreuk dryf saam met misrepe tussen die digte plantegroei rond.

Mosbegroeide spoelklippe kronkel ’n paadjie tussen plante deur tot by die komieklike voorstoepie. Die voordeur lyk soos iets uit ’n Gotiese kasteel. Of ’n kerk, dalk, so met die gekleurde glasinsetsels. Die sleutel is bonkig en swaar in haar hand toe sy dit onder die laag basstukkies in ’n potplanthouer uitgrawe, presies waar Adele gesê het sy dit sal laat en haar toe ’n paar keer moes verseker hoe veilig dit nog hier is. Die sleutel knars in die slot en die skarniere kraak en steun.

’n Skemerlamp brand flou op ’n tafeltjie en verskaf net genoeg lig om haar te help oriënteer. Dit was bedagsaam van die eiendomsagent. Sy voel teen die muur langs die deur af vir ’n skakelaar en eers toe sy niks kan vind nie, onthou sy Adele het gesê die meeste ligte het koordskakelaars. Sy voel-voel in die lug langs die muur en vat die toutjie raak. ’n Klokkie aan die eindpunt klingel fyntjies toe sy dit ’n plukkie gee. Om haar kry die ingangsportaal lyf onder juweelkleure wat die loodglashooflig daaroor laat spoel.

Raine kyk om na die Wrangler. Dit lyk klein en ver, maar die motorligte wat soos twee slaktentakels deur die plantegroei soek, belig darem die paadjie. Hoe gouer sy haar goed ingedra kry, hoe gouer kan sy die deur agter haar sluit en dan die polisie bel.

Voor haar moed haar begewe, durf sy weer die ligbaan aan en probeer die donkerte weerskante daarvan ignoreer. Sy het net die noodsaaklikste gebring omdat sy in elk geval weer moet teruggaan Noordwes toe om haar sake te finaliseer, maar dit neem twee keer se stap voor haar reiskoffer, smuktas en die boksie met kruideniersware binne is. Dan moet sy ’n derde keer uitgaan om haar handsak, huidige bedkassieboeke en skootrekenaar te kry en die Wrangler te sluit.

Eers toe sy ’n sug van verligting slaak, besef sy dat sy heeltyd holrug heen en weer geloop het. Veral die laaste keer nadat sy die kopligte afgeskakel het.

Met al haar goed om haar in die portaal gepak, haal sy haar selfoon uit. Sy sit haar leesbril op en vervloek vir die soveelste maal die ná-veertig straf wat al op agt en dertig aan haar uitgedeel is – waarskynlik te danke aan al die nagte se werk aan fyn appliek, kralewerk en kwashale.

Dis egter nie die bril se skuld dat sy kreun nie, maar wel die boodskap op die skermpie: No signal.

“Great,” sug sy en begin rondkyk vir ’n landlyninstrument. In die linkerkantste muur is drie nisse in die klei ingebou. Elkeen is beskilder met feeagtige figure wat lyk asof hulle in gesprek is met die kleibeelde van aardmannetjies en -vroutjies wat in die nisse gerangskik is. Regs staan die tafeltjie met die skemerlamp. Geen foon nie.

In die gang wat uit die portaal loop, maak sy lig deur nog ’n toutjie te trek en spoor die foon in nog ’n nis op.

Raine druk die gehoorstuk teen haar oor, maar net ’n plat stilte begroet haar.

Nadat die eiendomsagent afgelui het, druk Flint sy selfoon onder die trui in en laat glip dit in sy hempsak. Hy maak die motordeur agter hom toe en stap aan gastehuis toe. Nou moet hy dit maar in Adele Fourie se hande laat. En in die hande van Faerie, soos Joanie altyd gesê het. Hoewel Faerie hom lelik beduiwel het met Fluisterbos.

Hy is nog steeds die bliksem in vir Joanie se prokureur, maar haar inligting oor haar polisiemanneef se eiendom was ten minste goud werd. En hy weet eintlik hy het geen reg om vir Gertjie Niemand kwaad te wees omdat Fluisterbos deur sy vingers geglip het nie. Dis hý wat nie sy dokumentasie betyds ingedien het nie.

“Wat wou jy hê moet ek doen, Flint?” wou Gertjie kalm weet. “Die risiko loop dat Sias Kirstein en sy mense die eerste aanbod maak en die oerbos wat jou voorsate bewaar het, omdolwe om nog groente aan te plant? Jy weet dit sou teen Joanie se grein ingegaan het. Ten minste sal Raine Quinn die gevoel van Fluisterbos bewaar.”

Die moontlikheid dat Fluisterbos omgedolwe word, is inderdaad te afskuwelik om eens aan te dink. Hy weet ook Joanie sou, as dit in die hiernamaals moontlik is, ’n koronêr skiet oor meer as groentetuine op Fluisterbos. Sy kon die profeet van die Meetsnoer Tempel op Houthaalbos nie verdra nie. Maar al is Sias Kirstein se aanslag danksy Gertjie afgeweer, sit daar nou ’n wildvreemde vroumens op die stuk aarde wat hy as sy erfgrond beskou het.

Nie vir lank nie, het hy hom egter voorgeneem. Of hy haar nou moet uitkoop, omkoop, afpers of afdreig, Fluisterbos is syne. En as dit nie anders kan nie, betwis hy die testament in die hof. Dis iets wat hy uit die staanspoor moes gedoen het, maar daar was by hom geen twyfel dat hy die eerste een sal wees wat ’n aanbod op Fluisterbos sal maak en dus net eenvoudig die plek sou koop nie. Hy het nie voorsien dat omstandighede buite sy beheer ’n stokkie daarvoor sou steek nie.

Terug in die gastehuiskamer let hy vir die eerste keer sedert hy laatoggend hier aangekom het op hoe vaal die plek lyk. Die ene gehekelde lappies boonop. Joanie was die laaste familielid met wie hy herinneringe aan sy oupa en ouma kon deel. Wat saam met hom kon onthou en lag oor ouma Issie se beheptheid met gestyfde hekellappies en die militêre presisie waarmee die beddens altyd opgemaak moes wees. Van die verstikkende bekrompenheid wat soos ’n benoude reuk in die plaashuis gehang het.

Joanie was ook die enigste een wat geweet het hoe die dood van sy ouers hom uit sy wentelbaan geruk het. En sy was die een wat haar eie verlies op die agtergrond geskuif het ter wille van hom. Hom getroos het dat alles ’n doel het, al moes sy self ook gewonder het waarom haar geliefde tweelingsuster en gewaardeerde swaer in die fleur van hulle lewe uit hulle lewenspad weggeruk is. Sy sou seker ook gewonder het waarom sy vakansietye skielik met ’n opgeskote knaap in haar huis opgeskeep moes sit.

Hy gaan sit op die rand van die bed en laat sak sy kop in sy hande. Hy mis haar só. Hulle tye saam op Fluisterbos. En nou moet hy nog hoor dat die vroumens reeds in Joanie se huis ingetrek het. Nog voor die oordrag deur is. Die besettingshuur skeel hom min. Dis amper heiligskennis dat ’n vreemdeling daar bly. Hoe kortstondig ook al. Want kortstondig sal dit moet wees. Op Fluisterbos is daar veels te veel dinge wat geheim moet bly.

As hy net vroeër kon terug gewees het … Maar selfs in ’n arm en korrupsievatbare plek soos Madagaskar is smokkel ’n proses wat baie tyd en aandag verg. Hy kon nie die probleme voorsien wat veroorsaak het dat hy eers gisteraand in die Kaap geland het nie. Sekere kanse kon hy nie waag nie en ander prosesse kon hy nie aanjaag nie. En hoe moes hy geweet het sowel Sias Kirstein as ’n wildvreemde vroumens sal dadelik wou koop? En dit in die resessie.

Wat Joanie besiel het om daardie bliksemse onverstaanbare testament wat Gertjie amper ’n jaar gelede vir hom voorgelees het, op te stel, is ’n vraag wat al deel van selfs sy drome geword het. Hy is wel die enigste erfgenaam soos Joanie hom altyd verseker het, maar die ellendige testament bepaal Fluisterbos mag eers op die eerste herdenking van haar verjaardag ná haar dood, op die nege en twintigste Augustus, in die mark gesit word. Die rede daaragter is steeds vir hom duister, maar toe was dit bloot ’n skok – nie ’n krisis nie. Toe het die oplossing maklik geklink. Maar nou …

In Madagaskar het sy kop vir die eerste keer ná Joanie se dood ’n bietjie oopgekom en het hy besef daar moet ’n boodskap in daardie idiotiese testament verskuil lê. Anders maak dit hoegenaamd nie sin nie terwyl Joanie altyd baie bedag was op oorsaak en gevolg.

Hy kom weer orent en staar na die wit plafon. Hy is nie onnosel nie, maar dié raaisel kry hy nie opgelos nie.

Hy wil nie die verdomde geld uit die verkoop van Fluisterbos hê nie. Geld het hy genoeg. Hy wou Fluisterbos geërf het. En Joanie het dit baie goed geweet. Nes sy geweet het waarom hy daardie spesifieke twaalf hektaar oerbos so verskriklik graag wil besit. Móét besit.

Waarom sy juis ’n paar dae voor haar dood die veranderings aangebring het, verdiep die raaisel. Hy was nog kort vantevore by haar op Fluisterbos. Daar was geen kwade gevoelens tussen hulle nie. Nie ’n enkele een nie.

En nou het Fluisterbos in die hande van ’n vreemdeling beland pleks van haar enigste oorlewende familielid s’n. En dit terwyl Joanie geweet het hy sal enigiets doen om op Fluisterbos te kan bly en werk ná al sy omswerwinge. Geweet het Fluisterbos is deel van sy murg en sy siel. En veel meer.

“Noëlee … heeen.” Die bekende stem treiter en spot tegelyk.

Noëlene probeer weer beheer oor haar asemhaling kry. Die vlug deur die bos het al haar kragte getap. Sy weet nie meer waar sy is nie, kan nie koers hou nie. En dit maak nie saak waar sy haar draaie gooi nie, die flitslig kom sonder moeite agter die gebreek van takke en die klank van haar voetstappe op die woudvloer aan.

“Noëlee … heen?”

Sy onderdruk ’n kermgeluidjie. Sy móét net die huis kry. Haar probeer toesluit. Gelukkig weet sy hoe om in te kom en waar om te skuil. Haar agtervolger sal moet gaan hulp soek om haar daar uit te kry. Dan sal sy veilig wees tot sy weer verder kan vlug.

As sy net seker kon wees watter kant toe die huis lê.

Noëlene skep ’n diep asemteug en begin weer blindweg hardloop, haar arms voor haar uitgestrek.


TWEE

Gys staar misnoeg na die simpel verwarmertjie wat sy naam nie werd is nie. Die boek op sy skoot kan nie vanaand sy aandag hou nie. Op die Crime and Investigation Network is daar al weer ’n program oor ’n saak wat deur ’n briljante forensiese span opgelos is.

Aanvanklik was dit sy gunstelingprogram nadat hy hom vir sy sewe en vyftigste verjaardag met ’n skottel en ’n smartcard bederf het, maar die frustrasievlak wat dit veroorsaak, het hom uiteindelik ondergekry. Gee hom daardie soort tegnologie en wetenskaplike toewyding en daar sal nie meer ’n enkele skelm in die Niemandsdorp-omgewing rondloop nie. Maar nou sit hy in Suid-Afrika. Op Niemandsdorp boonop. ’n Gatkant-van-die-aarde-dorp in ’n gatkant-van-die-aarde-land.

Vir die soveelste keer die afgelope tyd probeer hy hom indink hoe sy lewe sal verander as hy uit die SAP sou bedank en hier wegtrek. Die ruk toe hy ’n pennelekker was ná die gesondheidsprobleme wat hy twee jaar gelede op die lyf geloop het, het hom laat besef hy is net ’n halwe mens as hy nie aktief by speursake betrokke is nie. Dis beter vandat hy weer saam met Fortuintjie werk, maar De Lange maak hom klaar. Puntenerige ou poepôl wat hy is.

Private speurder. Die woorde wip elke nou en dan in Gys se kop rond. Maar dit sou beteken dat hy meer agter ontroue minnaars en minnaresse sal moet aanhardloop as enigiets anders. En van ander mense se liefdesprobleme wil hy waaragtig niks weet nie. Hy het genoeg van sy eie.

Vandat hy Gertjie gevra het om met hom te trou is alles nog deurmekaarder tussen hulle as vantevore. Sy is nou nog kwaad vir hom omdat hy die Packard ’n jaar gelede verkoop het in die hoop dat die twee en ’n halfmiljoen wat hy daarvoor gekry het, haar sal laat instem om uiteindelik sy vrou te word. Hoekom sy vir hom kwaad is, gaan sy verstand te bowe, en hulle kom ook nie sover om daaroor te praat nie. Dis asof daar ’n klankdigte glasmuur tussen hulle opgerig is. Maar dis ook nie asof sy al verloof geraak het aan Derek van Rooyen nie. Dié wag klaarblyklik ook nog geduldig op haar antwoord. Hoe die drol dit hou om elke dag dieselfde prokureurskantore met haar te deel, kan Gys nie kleinkry nie.

Kan sy nie tussen hom en Derek kies nie, of stel sy nie meer belang in trou nie? En met Fortuin kan hy ook nie meer oor sy probleme praat nie. Dié is self in sak en as oor die meisiemens wat ’n ander knaap bo hom gekies het. Of so iets.

Meisiekinders en vroumense. Dis waar die wortel van alle kwaad lê. Geld kan gaan slaap.

Gys klap die boek toe en gaan skakel die verwarmer af. Een van die dae is sy huis op Kruisbaai klaar gebou en dan kan hy naweke daarheen gaan om weg te kom van hierdie baksteenvoëlhok. Soms kan hy nog steeds nie glo hy is, vir ’n polisieman, nou redelik vermoënd nie. Dat hy binnekort die eienaar sal wees van ’n ordentlike huis met ’n kaggel en ’n see-uitsig nie. Maar moenie glo dít beïndruk Gertjie Niemand nie. En hoekom sou dit? Soos sy ’n jaar gelede vir hom gesê het, sy het meer geld as wat sy in ’n leeftyd kan opgebruik. En dit uit testamente en kontrakte optrek. Verbeel jou.

’n Oomblik lank oorweeg hy dit om San te bel, maar toe hy na sy ma se afgryslike koekoekhorlosie kyk waar dit nou al seker dertig jaar lank skeef teen die muur hang, sien hy dis te laat om haar te pla. Dis jammer. San Badenhorst mag tagtig jaar oud wees, maar sy kon nog altyd sy kop vir hom regsien as hy so gefrustreerd raak met sy lewe. Vandat hy laas jaar in die Vrystaat aan ’n saak gewerk en haar rondawel by haar gehuur het, het hulle vriendskap net bly groei. Die vet weet, as San net twintig jaar jonger was, het hy háár getrou en kon Gertjie gaan vlieg.

’n Gekriek in sy broeksak kondig ’n SMS aan.

Gys frons toe hy die naam op die skerm lees en sien ook dat dit al ná tien is. Vir wat sal ’n eiendomsagent hom dié tyd van die aand wil pla?

Weet dis laat, maar mag ek bel? Kliënt stel moontlik in eiendom belang. Wil vroeg besigtig. Adele Fourie.

Gys sug. Dis net weer ’n mors van tyd. Vandat hy die plek wat hy by sy mechanic-pa geërf het in die mark gesit het, was dit maar net elke keer dieselfde ou storie. Die “kliënte” gee die afgeleefde baksteenhuis een kyk, laat hulle oë na die motorwrakstukke in die agtererf dwaal en kan dan nie gou genoeg wegkom nie. Hy moet tog probeer vasstel hoe hy van die spul skroot ontslae kan raak. Dalk help dit.

Bel maar, SMS hy tog terug.

Sy laat nie op haar wag nie. “Dankie, inspekteur Niemand, jammer om u so laat in die aand te pla.”

“Ek is nog wakker,” brom hy.

“Ek het my kliënt vanmiddag ’n paar persele gaan wys en hom toe ook vertel van u eiendom. Hy het ’n bietjie nagedink en inligting ingewin en toe besluit hy wil tog graag kom kyk. Hy het ongelukkig môre ’n paar afsprake, daarom sal hy graag so net ná agt wil kom kyk.”

“Jy’t hom vertel van die wrakke en hoe die huis lyk?”

“Ek het. Ek wens net u het my vroeër gesê die perseel het besigheidsregte, dan kon ons dit al lankal verkoop het.”

“Besigheidsregte?” Waar kom die vrou nou daaraan?

“Ja, Flint … meneer Fletcher … het met Gertjie Niemand gepraat nadat hy by my weg is en sy het hom daaroor ingelig.”

“Gertjie? Wat weet sy van my sake af?”

“Haar vader het glo die oorspronklike koopakte opgestel toe u vader die plek vyftig jaar gelede gekoop het. Sy het dit gaan nalees om te sien hoe groot die perseel presies is en volgens die dokumente het u erf besigheidsregte. O, terloops, die erf is groter as wat u geskat het, dit beslaan oor die tweeduisend vierkante meter.

“Inspekteur Niemand,” haar stem het gesak tot ’n sameswerende toonhoogte, “ek het nog nie prys gepraat nie. Die koper het meer belang gestel in die grootte en ligging van die perseel as die prys en ná die reaksie van die vorige voornemende kopers het ek nie eintlik veel uitgebrei oor u eiendom nie. Met die besigheidsregte by, kan u heelwat meer vra. Ek stel voor ons sê vir hom hy kan ’n aanbod maak wat u dan kan oorweeg.”

“Laat hy maar eers kom kyk. Agtuur is reg.” Nadat die vrou gegroet het, kry Gys vir hom ’n glas water en gaan sit dit langs sy bed op die bedkassie neer. Hy druk sy hande in sy sakke en kyk in die kamer rond. Daar is nie veel aan nie, maar in hierdie kamer het hy soggens sy skooldrag aangetrek en sy tas gepak. Hier het hy snags met oop oë oor Gertjie lê en droom. Haar gereeld in sy slaapdrome ook gesien. En gesoen. En bevoel. En meer. Wonderlike drome wat helaas net drome gebly het.

Hier het hy geslaap die enkele naweke dat hy sy ouers kom besoek het toe hy eers polisiekollege toe is en later die pos in die Karoo aanvaar het. Naweke wat tot die minimum gekrimp het ná sy ma se dood.

Nadat hy die pos hier gekry het, het hy eers ’n ruk in een van die polisiewoonstelle gebly, maar dit was te raserig daar. Hy het teësinnig hierheen getrek, maar kon nie sover kom om die hoofslaapkamer te gebruik nie, al was sy pa toe al jare lank dood. Miskien omdat hy weer van voor af kon begin droom oor Gertjie en dit vreemd sou voel om oor haar te fantaseer in die kamer wat sy pa en ma dekades lank gedeel het.

Nagte lank het hy gewonder of sy hom vier jaar gelede van die pos hier op Niemandsdorp vertel het omdat sy nog in hom belang gestel het en of dit maar net was wat ’n niggie doen as sy weet haar neef is sielsongelukkig waar hy is.

Nagte lank het hy hier omgeworstel toe hy besef het sy stel wel in hom belang as man. Hier het hy tot die gevolgtrekking gekom hulle probleem is nie dat hulle neef en niggie is op ’n inteeldorp waar nie eens verlangse familie behoort te trou en kinders te hê nie. Op hulle ouderdom is dit akademies – die tyd vir kinders kry, is vergete al verby.

Die ander verskille is groter vlieë in die salf. Sy, die rykgatprokureur en hy, die armluispolisieman. En dit gaan nie net oor geld nie. Sy is gekultiveerd en hy ’n kulturele swaap. Dis nou totdat San Badenhorst hom so ’n bietjie touwys gemaak het. Hom geleer het van kos en wyn se fyner punte en van Gertjie se geliefde operamusiek. Maar hoe haal mens in ’n paar weke ’n hele leeftyd van sofistikasie in?

Hier in hierdie kamer het hy laas jaar besluit om sy mechanic-pa se nalatenskap, die Packard wat hy oor dekades heen tot ’n pronkstuk opgebou en wat ’n ou Engelsman laas jaar skoon die kluts laat kwytraak het, te verkoop. Toe het hy geglo dit sal tog wel die verskille tussen hom en Gertjie kan verklein. Al het sy haar gewip toe hy haar gevra het om te trou. Nou weet hy van beter. Al weet hy nog steeds nie hoe Gertjie se kop of haar hart werk nie.

Gys grom hardop. Selfs al maak die Fletcher-man ’n aanbod kleiner as die aanvanklike prys wat die agent voorgestel het, is die plek syne. Miskien kan hy so van sy onmoontlike drome oor Gertjie ontslae raak.

Joanie Veenstra moes ’n ongelooflike ryk verbeelding gehad het, besluit Raine terwyl sy die bederfbare goed wat sy op pad hierheen op Niemandsdorp gekoop het haastig in die yskas pak. Selfs die kombuis kom uit ’n sprokiesboek.

As dit nie was vir haar kommer oor wat sy ook al raak gery het nie, sou sy in die sewende hemel gewees het. Wat sy tot dusver gesien het, is ’n droom. En dis nie net wat sy sien nie. Die gevoel dat sy in hierdie eienaardige plek uiteindelik tuisgekom het, word net al sterker.

Maar die voorval langs die pad oorheers steeds haar gedagtes. Sy vryf oor die kol op haar boud wat dofweg pyn. Gelukkig is haar palms net effens geskaaf en haar kneukels ’n bietjie nerfaf. Verder het sy nie veel van die eskapade oorgehou nie.

Raine haal haar selfoon weer uit haar handsak en klap die skermpie oop. Die feë van Fluisterbos kan egter steeds nie ’n sein optower nie.

Sy oorweeg dit weer eens om maar ’n ent met die Jeep te ry om weer te kyk of sy êrens selfoonontvangs kan kry. Dis koud. Dis donker. En, kan sy nou maar erken, sy is vrek bang om weer by die deur uit te gaan. Wat eienaardig is. Sy is nie van nature ’n bang mens nie.

Haar pa het hoeveel maal al met haar baklei omdat sy so alleen op die Vaalrivierkleinhoewe gebly het. Gelukkig sit hy in Kanada en weet van geen sout of water nie. Nie eens dat sy probleme met die boetieks gekry het nie, laat staan die fabriek verkoop het. Eers het sy gedink alles gaan gou weer oorwaai. Later wou sy hom nie met haar enorme probleme opsaal nie. Sy sal hom seker moet laat weet sy het gister uitgetrek om nooit weer terug te gaan na die plek waar haar hele volwasse lewe omgewentel het nie.

Selfs haar huwelik het in die slag gebly as gevolg van haar vasberadenheid om die fabriek te laat werk. Sheldon kon haar gedrewenheid om ’n sukses van haar loopbaan te maak, nie begryp nie. Ook nie haar passie vir die klere wat sy ontwerp het nie. Oor haar verhouding later met Marius Harmse en direkte verband tussen hierdie passie van haar en die uiteinde daarvan, wil sy nie eens dink nie. Ambisieus en gedrewe was sy dalk, selfs effens obsessief, maar dat sy ’n afgod van haar werk gemaak het soos Marius gesê het, is bog.

Maar dis nie iets om haar nou oor te verknies nie. Wat nou belangrik is, is dat sy iets raak gery het en hoe langer sy daaraan dink, hoe banger word sy dis dalk ’n mens.

As wetsgehoorsame burger wil sy haar plig doen. As vrou alleen in ’n miniatuurwoud vol vreemde ritselinge en gediertes het sy waaragtig nie lus om uit te gaan nie. ’n Sprokiesomgewing is goed en wel, maar nare dinge gebeur in woude. Vra maar vir Rooikappie. Vir Hansie en Grietjie. Raponsie. Sneeuwitjie. Oukei, miskien nie Sneeuwitjie nie, dié het redelik veilig by die dwerge uitgekom, maar sy laat haar nie vertel die Brothers se van was per toeval Grimm nie en hulle het alles van woude geweet.

Sy maak haar oë toe. Van regs na links. Vlietend. Iets wits. ’n Gesiggie? Dit was nie ’n uil nie. Dit was nie ’n bokkie nie. Maar as dit ’n mens was, kon hy heluit vinnig hardloop. Of sy. Sý?

Dit gee die deurslag. Dis nie net plig nie. Al was dit ’n ligte stampie, sal sy haarself nooit kan vergewe as daar dalk ’n beseerde meisiekind in die bos lê nie.

Met ’n sug gryp sy haar sleutels van die portaaltafel af, maak seker haar leesbril hang nog aan sy toutjie om haar nek, druk haar selfoon in haar baadjiesak en kyk vlugtig hoe laat dit is. Die bleek strepie waar haar horlosie veronderstel is om te wees, maak nie dadelik sin nie. ’n Krapmerkie sny dwarsoor die plek wat vir haar gewoonlik tyd aandui. Dan kreun sy. Sy moes dit met die val verloor het.

Met die gerief van selfone is ’n polshorlosie miskien nie so ’n groot verlies nie, maar dis een wat haar pa vir haar gegee het. ’n Buitensporige duur een. Vir haar ses en dertigste verjaardag. Twaalf diamantjies pleks van syfers. Hy het nog gesê elkeen van hulle verteenwoordig drie jaar van haar lewe en duisend dankgebede dat Raine sy dogter is.

Hoe goed is die kanse dat sy dit sal kan opspoor? Seker naby aan nul. Raine sug diep en sluit die deur agter haar toe. Later sal sy haar oor die horlosie verknies, nou moet sy net eers hierdie nag verbykry.

Die buiteligte wat sy aangeskakel het toe dit vir haar darem te donker anderkant die ruite gelyk het, belig die spoelklippaadjie net ’n entjie ver. Die onbekendheid van die roerende donkertes stuur ’n rilling teen haar nek op. Raine bereik die Jeep met ’n rekordspoed en sluit die deure voor sy die enjin aanskakel.

Sy probeer een oog op die bospaadjie hou en terselfdertyd die selfoon monitor terwyl sy ry, maar die ellendige foonliggie gaan aanhoudend af en sy het dieselfde probleem as voorheen. Met die bril kan sy nie sien waar om te bestuur nie, daarsonder kan sy nie lees nie. Dit veroorsaak dat sy kort-kort moet stilhou.

Die mis het heelwat digter geword noudat die wind min of meer gaan lê het. Sy weet nie of dit erger is om die woud te kan sien, of om nie te kan sien wat buite die motorruite aangaan nie. Die ligte moet sy domp, anders kaats hulle direk terug van die mis af.

“Ag nee, te hel daarmee,” besluit sy hardop ná die hoeveelste probeerslag en smyt die foontjie op die passasiersitplek neer. Nou moet sy nog boonop plek soek om om te draai. Oomblikke later doem die ingang voor haar op. Sy ry weer oor die stawe van die motorhek, begin ’n draai maak en hou dan aan die rand van die breër grondpad stil. Vir oulaas kyk.

Eureka! Dis net een stafie, maar dis ontvangs.

Sy skakel 10111. Sy verwag dat die konstabel aan diens deur die slaap sal wees, maar hy klink besonder op en wakker.

“Die Fluisterbos-pad, sê u? Omtrent ’n uur of wat gelede? Net ’n oomblik.” Dit klink asof die gehoorstuk toegehou word, want sy kan net ’n murmeling van stemme uitmaak.

Raine se hand gaan na haar hart wat ineens so vinnig klop dit sal ’n aanwins vir ’n perkussieorkes kan wees. Iets is nie reg nie.

“Mevrou … um …” praat hy dan weer.

“Quinn. Raine Quinn,” help sy hom onthou. “Soos ek gesê het, ek is nie seker of dit ’n mens was nie. Het eintlik aanvaar dis ’n bokkie of iets. Ek kon nie mooi …”

“Net ’n oomblik?” val hy haar in die rede en die stemme verdof weer.

“Mevrou Quinn, daar is reeds ’n voertuig op pad. Hulle behoort binne die volgende kwartier daar te wees. Kan jy by die Fluisterbos-hek wag, asseblief?”

“Reeds op pad?” frons sy. Niemandsdorp is heelwat verder as vyftien minute se ry.

“Ja, een van die meisies van die Meetsnoer Tempel is ’n rukkie gelede as vermis aangegee. Lidmate het self op en om Houthaalbos gesoek, maar kon haar nie opspoor nie. Dié dat hulle ons hulp ingeroep het.”

Meetsnoer? Tempel? Lidmate? Maar die klip wat in Raine se maag lê kry, het min te doen met die feit dat die inwoners van Houthaalbos na heelwat meer as vrome kibboetsbewoners klink. “Dink jy …” Sy kan nie sover kom om enige vermoede uit te spreek nie.

“Die voertuig sal nou daar wees, mevrou. Dit sal baie help as jy die plek kan uitwys.”

“Dis baie donker hier …” Haar oë flits benoud rond. ’n Kwartier klink vrek lank.

“Mevrou, ek moet jou waarsku, tref-en-trap is ’n baie ernstige oortreding. Jou hulp sal jou in ’n beter lig stel.”

“Oukei,” is al wat sy kan uitkry.

Ligte in die verte. Dit moet die huis wees, maar hoekom is die ligte aan?

Noëlene druk haar vuiste in haar sye en knak vooroor, probeer asemskep. Probeer dink. As sy eers in die lig kom, is dit ’n kwessie van sekondes voor haar agtervolger haar gaan inhaal. As die ligte net om sekuriteitsredes aan is, sal daar nie tyd wees om die sleutel ongesiens te kry nie. Ook nie om in die veilige kamer waarin sy haar kan toesluit te kom nie. As daar mense is, sal hulle die polisie bel, en dié sal haar net weer terugstuur. En dieselfde sal gebeur as destyds toe Fransien gevlug het en toe weer opgespoor is.

“Noëlee … heen.”

So naby. So naby. So ver. So verskriklik koud.

Sy koers weg van die ligte af.


DRIE

Dit voel soos ’n ewigheid voor Raine ’n voertuig se kopligte deur die mis aangekruie sien kom, maar volgens die paneelhorlosie was dit skaars tien minute se wag. Tien minute waarin haar bekommernisse aansienlik aangewas het. Tref-en-trap. So het sy nie daaraan gedink nie. Sy het immers gaan soek. En die flits sal haar bewys wees – as dit nog brand, sal hulle dit kan opspoor. Of sy haar horlosie ooit tussen die bosse en woudplantegroei sal terugkry, is ’n ander saak.

Maar selfs die verlies van haar horlosie word oorskadu deur selfverwyt. Agterna beskou, is dit asof die vrees wat sy aangevoel het toe sy teen die wal opgekruip het, haar verstand gevries het. Sy moes dadelik ’n selsein probeer soek en aanhou soek het. Sy moes nie eers Fluisterbos toe gery het, die bagasie ingedra en daarna nog die yskasgoed weggepak het nie. Sy moes nie …

Die wit bakkie hou langs haar stil en sy draai haar venster oop toe sy die polisie-embleem op die deure herken.

“Mevrou Quinn?” vra ’n man deur die oop ruit.

“Goeienaand,” kwaak sy dit uit. “Ek reken dit het so twee, hoogstens drie kilometer Niemandsdorp se kant toe gebeur. As ek reg onthou, was dit net ’n entjie ná die Kruisbaai-afdraai.”

“Ons was op die uitkyk, maar het niks gesien nie. Sal jy asseblief voor ons uitry tot waar jy reken dit kon gebeur het?”

“Ek ken nie die omgewing nie. Dis die eerste keer dat ek hier kom, maar ek sal probeer.”

“Ons volg jou.”

Raine ry die eerste kilometer en ’n half met die spoed wat sy reken sy vroeër die aand gery het en dan stadiger totdat sy met ’n slakkegang voortbeweeg. Sy koes vir die polisievoertuig se ligte wat irriterend in die truspieël weerkaats en probeer iets bekends eien. Woud aan die een kant, denneplantasie aan die ander. Wat is daar om te herken? Motorspore? Toe sy heen en weer gery het om die omgewing te belig?

Sy hou op die padskouer stil, beduie dat die polisievoertuig met haar gelyk moet trek en maak die venster aan die passasierskant oop.

“Sal motorspore op die grondpad wys?” vra sy toe die polisieman weer sy kop by die ruit uitsteek.

“Ek twyfel, maar ons kan probeer. Hier is darem sanderige dele ook. En die grond is klam.”

“Dan moet ons van hier af stap en probeer soek. As julle goeie flitsligte het.”

Hy antwoord nie, trek net die bakkie voor hare in. Raine klim huiwerig uit. In die flieks vra mense gewoonlik polisie se identifikasie. Moet sy nie ook maar nie? Maar hy het haar aangespreek as mevrou Quinn. En dis ’n polisievoertuig. En dis die Kaap, nie Gauteng nie.

Die bestuurder kom na haar toe aangestap terwyl sy passasier na die agterkant van die bakkie stap. “Konstabel April. Ons kry net die flitse uit. Vertel my nou mooi wat gebeur het?”

Raine vertel elke detail wat sy kan onthou en noem dan ook dat sy haar flits en horlosie verloor het. Dit kan ten minste bewys dat sy nie net weggejaag het nie.

“Was jy nie bang jy sou oor die persoon ry toe jy getru het nie?”

Raine skud haar kop, probeer haar verbouereerdheid onderdruk, maar kry dit nie heeltemal reg nie. “Ek het na die middel van die pad gehou, weg van die linkerkant. Dis nou terwyl ek getru het. En voor die trefslag … ek het stadig gery. Ek was op soek na die ingang. Dit was net die linkerkantste punt van die Wrangler se neus wat die … Ek weet nog steeds nie of dit ’n mens was nie, konstabel. Ek hoop werklik nie so nie.”

“Kom ons gaan kyk,” sê hy toe sy passasier by hulle aansluit. Sy word nie voorgestel nie, net ’n flitslig in die hand gestop.

Grint knars onder hulle skoene. Sy moes warmer aangetrek het, besef sy. Mis kleef aan die woudsoom se plantegroei, spiraal in die ligbane, stuif klam teen haar gesig aan.

“Ek het onlangs nuwe batterye in die flitslig gesit. Miskien brand dit nog waar dit geval het. En daar is diamantjies in die horlosie se gesiggie gemonteer. Hulle sal dalk blink.” Raine weet sy probeer eerder haarself moed inpraat as enigiets anders.

Nie een van die twee mans antwoord nie.

“Ek het gedink mense moet vier en twintig uur vermis wees voor julle begin soek?” probeer sy die stilte verdryf.

“Hier is iets.” Die passasier hurk ’n ent voor hulle in die pad. “Ons kar se spore loop bo-oor, maar dit lyk asof …” Hy kyk om na Raine en dan na die konstabel. “Dit lyk eerder asof sy iets probeer raak ry het as om daarvoor uit te draai.”

“Ek het verduidelik! Ek was bang om uit te klim en het die kopligte gebruik om te probeer sien wat aangaan. Daarom het ek heen en weer gery. Maar ek was baie versigtig.”

“Ons sal môre probeer vasstel wat die spore sê. Nou moet ons eers die vermiste meisie probeer kry.”

Raine stap nog ’n ent aan, probeer onthou hoe ver sy van die Wrangler af was toe sy die geluid gehoor en toe teen die wal afgeval het. Sy skakel die flits af en wag dat haar oë weer gewoond raak aan die donker. Agter haar roep die polisiemanne “Noëlene!” in al die windrigtings.

Nêrens sien sy ’n dowwe kolletjie lig wat haar langsteelflits kan wees nie. Sy skakel weer die polisie se flits aan. As sy maar só een by haar gehad het pleks van die een wat nou êrens hier onder lê, kon sy dalk meer gesien het. Kon hierdie hele nagmerrie voorkom gewees het.

“Mevrou Quinn?” Sy ruk van die skrik toe die konstabel langs haar praat. “Daar is niks wat jy nog hier kan doen nie. Gaan huis toe. Ons sal jou kontak.”

“Daar is nie ’n landlyn of selfoonontvangs nie.”

“Iemand sal môreoggend by jou aanry om ’n verklaring af te neem. Moontlik kaptein De Lange. Nou moet ons eers wag op versterkings om te kom help soek. Ek neem aan ons het jou toestemming om Fluisterbos te betree?”

Raine het geen benul of sy al die reg het om toestemming te gee voor oordrag nie, maar knik.

Noëlene onderdruk ’n gil toe haar voet vashaak. ’n Klein oneindigheid voel dit asof sy gewigloos is. Dan tref haar knie die grond en pyn plof deur haar elmboë.

“Noëlee … heen.” Dié keer is dit net ’n tartende fluistering. Voetstappe word hier naby haar stil. “Pragtige Noëlenetjie.” ’n Minagtende laggie.

Noëlene dwing haar oë oop en loer oor haar skouer. Die flou ligkol is reg bo haar. Die flits se straal wys reguit hemel toe. Sy probeer opstaan. “Asseblief, ek sal nie …” Haar keel knyp toe van angs.

“Ek weet, Noëlenetjie, ek weet jy sal nie.”

En dan word dit donker. Die donker word ’n tonnel met ’n prikpuntjie wit lig. Die lig suis nader, ontplof om haar, suig haar in.

Raine kom eers min of meer tot bedaring toe sy die deur agter haar sluit en daarteen aanleun. Sy het gedoen wat sy kan. Môre bel sy Gertjie. Dis sover as wat sy nou kan dink.

Nou het sy ’n glas wyn nodig en iets om te eet. Kaas en beskuitjies sal maar die ding moet doen. Sy is te moeg om meer moeite te maak.

Sy spoor ’n komieklike glas wat skeef aan die steel sit op, skink vir haar wyn en neem ’n lang sluk. Die eetgoed pak sy sommer net so op die houtblad van die tafel neer. Dis tye soos dié dat sy die kalmerende effek van ’n sigaret mis. Nee, nie eens daaraan dink nie. Dit was moeilik genoeg om op te hou. Darem een ding waaroor sy Marius kan dankbaar wees. Net van koffie en wyn kon hy haar nie afkry nie. Hy het wel geglo sy het dit ook afgelê, maar al wat hy reggekry het, was om haar skelm te maak. Nie Marius Harmse of Sewe Trompette se herder kon haar oortuig dat elke denkbare stimulant sonde is nie.

Terwyl sy die een beskuitjie na die ander inryg, neem sy vir die eerste keer behoorlik bestek op van die kombuis. Geen loodlyn of winkelhaak was betrokke by óf die bou van die plek óf die houtafwerking nie. Die toonbankblaaie en kasdeure, nes die tafel en stoele, volg die natuurlike kontoere van die hout waaruit dit gemaak is. Die kleimure is ’n natuurlike oker geverf en dop hier en daar af. Die vertrek is gesellig en komieklik, en tog redelik prakties. Vir haar lyk dit na die perfekste kombuis wat sy in haar lewe gesien het.

Sy sal Gertjie nooit genoeg kan bedank nie. Nadat sy so driftig verklaar het sy wil die noorde se stof van haar voete afskud, het Gertjie haar aangeraai om af te koel, maar die e-brief wat sy die volgende dag gestuur het, was op die man af.

As sy seker is sy kan die plek bekostig, sal Raine moet spring. Gertjie het die eiendomsagent, Adele Fourie, se besonderhede gegee. Dié sou die dokumente na haar e-pos. Raine moet ’n aanbod maak, stipuleer sy wil eerste opsie behou as die aanbod nie aanvaar word nie en die koop nie onderhewig aan enige voorwaardes maak nie. Sy moet alle dokumentasie vir Gertjie koerier sodat sy persoonlik kon sorg dit word volgens die bepalings in die testament die oggend van die nege en twintigste Augustus stiptelik om halfnege by die eiendomsagent ingedien. “Maar, Rainie, asseblief, moenie koop as dit jou finansieel gaan strem nie,” het sy bygevoeg en daarmee het die Gertjie wat sy ken weer agter die saaklike fasade na vore gekom.

Gertjie se waarskuwing het van haar afgerol. Wanneer dit by die finale betaalslag kom, sal elke sent wat sy uitgekry het nadat sy haar Vaalrivierhuis – fabriek en al – verkoop het, opgeslurp word. En haar neseier sal op die rand van uitwissing staan. Maar Selma is baie seker sy wil die boetiek hê en kan dit finansier uit ’n polis wat oor twee weke uitbetaal. Daarna sal alles regkom en sal sy haar tandemalje weer kan begin ontsien.

Effens na die innerlike versterk, gaan haal Raine die bagasie wat nog in die portaal staan. Met die trap op en links, het Gertjie gesê, is die hoofslaapkamer.

Sy kry nie die leefarea se ligskakelaar nie, maar die oopplankombuis sluit met ’n kinkel by die woonkamer aan en daar is genoeg lig om die trap op te spoor. Daar tref sy nog ’n toutjie met ’n klokkie aan. Sagte lig baai die kronkeltrap met sy handreling van krom en skewe boomtakke. Sy kon self nie ’n mooier trap uitgedink het nie.

Bo gekom, kies sy die linkerkantste deur. Die ruim slaapkamer kan, soos die res van die huis, net uit ’n buitengewone verbeelding kom.

Ná ’n vinnige stort trek sy met haar laaste kragte ’n duvet oor haar kop. Môre kan sy verder dink. Môre moet dit sekerlik beter gaan.

Mart kyk hulle een vir een deur terwyl Sias bid. Die kringetjie mense met hulle gesigte na bowe gehef, lyk almal ewe bekommerd. En met rede. Wat sou die kind tog besiel het? Wat maak sy tog daar buite in die donker koue? En dis al middernag.

Het sy Noëlene gefaal toe dié in trane by haar aangekom het? Wanneer was dit? Eergister? Maar hoe kon sy geweet het Noëlene sou bereid wees om die Heilige Nommer te verbreek? Tien mans, tien vroue en Sias. Die heiligste nommers, drie en sewe vermenigvuldig om een en twintig te maak. En twee plus een is drie. Die Heilige Drie-eenheid. So het Sias aan hulle verduidelik.

Sy loer na Sias. Sy lang hare blink silwer in die lig van die fakkels, sy baard glinster met elke woord wat uit sy mond kom. Toe sy hom die eerste keer gesien het, was hy nog nie heeltemal grys nie, maar toe al het sy gedink hy kon net so uit ’n Kinderbybel gestap het. Nie die prentjie van die jong Jesus nie. Die prentjie van die Allerhoogste wat van bo die wolke afkyk op die skepping.

Die vuur in die konka spetter en vonk. Om hulle lê die Tempel in donkerte gehul. Die vier bene van die kruisvormige gebou keer die koue wind hier in die binnehof af, maar sy sien van die meisiekinders bibber. Die mans het reeds oorjasse aangetrek om te gaan help soek. Seppie en Louwrens kon nie hond haaraf maak nie en die polisie sukkel in die mis.

’n Traan trek ’n blink streep teen Louwrens se wang af. Weet hy dat hy waarskynlik die rede was waarom Noëlene so ’n lawwe ding aangevang het? Maar Sias het tog net sy roeping vervul. Was net gehoorsaam aan die Boodskap wat hy in ’n droom ontvang het. En daar was by hom geen twyfel dat hy dit reg verstaan het nie. Noëlene en Louwrens is vir mekaar bedoel. Dis die wil van die Allerhoogste dat ’n meisiekind van een en twintig met ’n man van vyftig moet trou.

Waarom is dit altyd die meisies wat moeilikheid maak? Is dit Eva se erfenis? Die vroue, sy inkluis, al is sy soveel ouer as die res, sal dit weer moet ontgeld. Hoeveel harder kan mens werk as wat reeds die geval is? Hoeveel harder bid?

Laas toe Fransien probeer vlug het, moes die vroue sewe nagte lank ’n ekstra uur ná die middernaggebedsuur naaldwerk doen terwyl die kind haar straf uitgedien het. Die wit Wegrapingsklede se some met wit gare borduur. Het Sias enige benul hoe moeilik die taak is as ’n mens al klaar van halfvyf die oggend af in die groentetuine gewerk, koeie gemelk, die hoenders versorg, skoongemaak en kos gemaak het? Besef hy hoe die twee en ’n half uur slaap wat hy hulle snags toegelaat het, hulle afgetakel het? Veral vir haar wat al sestig se kant toe begin staan.

As sy net met Sias kon praat, maar hy is deesdae so onverbiddelik. Veral teenoor die twee jongste vroue. Sy geduld is op. En op ’n manier kan sy hom nie kwalik neem nie. Die twee onlangsste toevoegings tot hulle geledere gee meer probleme as al die ander saam. En dis nie net omdat hulle nog minder as twee jaar hier op Houthaalbos is nie. Dis die dinge waaraan hulle blootgestel was voor hulle hierheen gekom het. Die wêreld lyk nou baie anders as toe sy hulle ouderdom was – selfs as toe sy tien jaar gelede hierheen gekom het.

Nee, met Sias sal sy nie kan praat nie. Daar is veel belangriker dinge waaraan hy moet aandag gee as onmin tussen vroue. En Jakob sal haar ook nie help nie. Sy loer na haar man. Hy het oud geword. Waarvan weet sy nie. Hy doen net die boeke en deel arbeidsopdragte uit. Hy het ook nog vetter geword. Sy weet waarvan. In haar tien jaar hier by die Tempel, het hy nie een keer probeer help om haar take te verlig nie, maar aan tafel kan hy behoorlik wegsit. Is dit werklik hoe ’n huwelik moet wees? Is dit hoe die Allerhoogste dit bedoel het? Of is dit net hoe Sias dit wil hê?

Die klein opstand skok haar toe sy besef wat sy dink. Wyk, Satan. Sias is die uitverkore Profeet van die Allerheilige. Hoe kan sy óf sy bedoelinge óf sy verordeninge in twyfel trek? Mart sluit haar oë. Vergewe my, Allerhoogste. Bring Noëlene veilig terug.

Sy haal diep asem en laat haar oë verder dwaal. Petra van Seppie lyk befoeterd, seker omdat dit haar en Seppie se week vir Voortbringing is. Wat ’n grap. Dink Petra regtig sy wat Mart is en boek hou van die vroue se siklusse, het nie agtergekom sy het reeds ’n maand oorgeslaan nie? Wag natuurlik vir die heel beste oomblik om bekend te maak dat sy swanger is. Al weer.

Mart sien hoe Erna van Schalk ’n gaap onderdruk. Die kinders het haar seker weer flou gehad vandag, en dis al middernag. Om sestien bloedjies tussen ’n paar maande en veertien jaar oud op te pas, sit nie in enigeen se klere nie. Gelukkig is hulle vas aan die slaap in die kinderkwartiere en die oudste enetjie, Bronwyn van Dirk se oudste dogter, is heel handig met die kinders.

Thea van Jaap vryf weer aanhoudend oor die misvormde armpie waarmee sy gebore is soos sy altyd maak wanneer sy senuweeagtig of ontsteld is. Die oë tussen die geswelde ooglede is rooi gehuil. Dit sal nie van kommer oor Noëlene wees nie. Sou sy en Jaap weer woorde gehad het?

Laetitia van Karel vee oor haar gesig toe die bries ’n sliert hare oor haar wang waai waar sy tussen Sias en haar Karel staan. Haar wange lyk besonder bloesend. Dit verhoog die skoonheid waarmee die Allerhoogste haar geseën het.

In teenstelling met Laetitia lyk Fransien besonder bleek. Die kind het die afgelope tyd so maer geword. Deernis vul Mart se hart. Benewens ’n paar pragtige bruin oë, is Fransien nie uiterlik geseën nie. In Meetsnoer is daar nie plek vir ydelheid nie, maar sy sien soms hoe die kind na Laetitia en Noëlene kyk.

Sy het ’n sagter plekkie in haar hart vir Fransien as vir enige van die ander. Nie dat sy dit mag wys nie. En dit beteken ook nie dat sy haar nie sal moet aanspreek oor haar onvergeeflike ongehoorsaamheid vroeër vanaand nie. Maar een ding op ’n slag. Eers moet Noëlene opgespoor en teruggebring word na die veilige hawe wat Meetsnoer hulle bied.

Miskien is Fransien ook maar net benoud oor haar naderende huwelik, dié dat sy die afgelope tyd ’n bietjie weerbarstig geraak het. Maar waarom sou sy benoud wees? Wouter is miskien ’n bietjie stadig, maar hy is ’n oulike man en net vyf jaar ouer as sy. Dat hy nog steeds bereid is om met haar te trou ná die ander debakel, is ’n wonderwerk, maar Wouter was nog altyd die sagsinnige reus. Selfs sy ma en sy vorige bruid … Nee, nie daaraan dink nie.

Maar Fransien sal betig moet word. Dis waarskynlik juis die voorbeeld wat sy laas jaar gestel het wat Noëlene vanaand aangemoedig het om so ’n gekke ding aan te vang. Al moes sy eerder ’n les daarin gesien het. Uitverkorenes kan nie nou wil losbreek nie. Nie noudat daar nog net veertien maande oor is tot die Wegraping nie. En hulle het elkeen van daardie maande nodig vir Voortbringing. Nog vyf kindertjies moet gebore word voor die Wegraping sodat hulle ook een en twintig kan wees. Met die millennium het hulle immers hulle les geleer. Dié keer mag niks verkeerd loop nie. Die Wegraping sal nie weer uitgestel word nie. Nie eens ter wille van Meetsnoer se siele nie.

Daarom moet die twee meisiekinders nou tot trou kom. Daar is geen ander genade nie. Sias was besonder geduldig met hulle, maar vir geduld is daar nie meer tyd nie en nog minder vir opstand.

“Seën ons sustertjie, o, Grote Naam,” syfer Sias se stem weer deur haar gedagtes, “en red haar uit die mag van die bose. Uit die mag van Beëlsebul se gebroedsels wat tans in die woud skuil. Ons vra dit in u Heilige Naam en bid dat ons nie te kort sal skiet wanneer ons aan u meetsnoer gemeet word nie.”

Mart maak haar oë net betyds toe vir die amen wat volg.

Raine weet nie wat haar wakker gemaak het nie en ook nie dadelik waar sy haar bevind nie. Dis piknagdonker in die kamer. Buite hoor sy wind in die plantegroei, paddas wat kir en klik en ander vreemde naggeluide, maar verder niks. Nie ’n straatgeluid van ’n dag oud nie. Fluisterbos, onthou sy dan.

Die onthou begin verder strek. Daardie gesiggie in haar motorligte … ’n Hele arsenaal sê-nou-vrae pyl op haar af. Raine skud haar kop. Nee, sy kan haar nie nou lê en kwel nie.

Maar sê nou die Meetsnoer-meisie lê êrens beseer in die wind en die nattigheid van die mis? Is daar iets wat sy kon gedoen het om dit te verhoed?

Raine druk haar kop in die vreemde kussing. Nee, nie nou nie. Sy moet rus.

Sy begin diep asemhaal. Vyf tellings in. Vyf tellings uit. Weer en weer. Sy voel hoe die slaap begin oorneem. Kortstondig wonder sy wie konstabel April se passasier was, maar dan verloor haar gedagtes genadiglik die stryd teen haar liggaam se roep om slaap.


VIER

Dinsdag 1 September

Net ná drie hoor Mart die mans terugkom. Dis ysig koud toe sy uit die bed klim en badkamer toe gaan. Sy klop aan die deur wat Jakob se kamer met die badkamer verbind.

“Jakob?”

Hy brom iets, maar draai tog die sleutel.

Sy maak die deur op ’n kier oop. “Noëlene?” vra sy sag.

“Niks. Sy het waarskynlik ’n geleentheid êrens heen gekry. Die polisie sal môre verder ondersoek instel.”

Mart onderdruk die angsgevoel. Die arme kind so in die koue donkertes … Sy dwing haar gedagtes weg. “’n Bietjie warm melk vir jou?”

Jakob skud sy kop. “Ek wil die badkamer gebruik.”

Mart glip terug na haar kamer toe en hoor hoe hy haar deur na die badkamer sluit. Miskien is warm melk die aangewese ding om haar te help om weer te slaap. Mart trek haar bruin dagjurk sommer oor haar nagkabaai aan. Die gang is leeg toe sy kombuis toe stap. Net voor sy by die kombuis ingaan, verbeel sy haar sy hoor iets in die kapel.

Sy kyk vinnig om haar rond, maar dit lyk asof almal reeds tot rus gekom het. Sy stoot die kapeldeur versigtig oop. ’n Kers flikker voor die ruwe houtkruis en op die koue sement sit ’n verskrompelde gestaltetjie op haar knieë.

Mart trek die deur geluidloos agter haar toe.

“Fransien?” Mart raak sagkens aan haar skouer. Fransien ruk effens, maar haar oë bly op die kruis. “Jy kan in die warmte van jou bed ook bid. Die kapel is koud.”

Fransien roer nie, staar net na die lewensgrootte houtkruis.

“Ons almal bid dat sy veilig sal terugkom en die Allerhoogste gee gehoor aan die gebede van die Een en twintig. Jy weet dit mos.”

“Ek bid nie dat sy terugkom nie, tannie Mart. Ek bid dat sy weggekom het van hierdie helhool af.”

Skok trek deur Mart. “Fransien!”

“En ek bid dat almal sal agterkom presies wat hier aangaan.” Fransien ruk los uit Mart se simpatieke greep en spring op. “Dat die vroue hier niks meer as slawe is nie. In huwelike gedwing word.”

“Fransien, nou gaan jy te ver. Ek weet jy is ontsteld, maar jy haal jou nou die verdoemenis …”

“Nee, tannie Mart. Ek was reeds verdoem toe oom Sias my die eerste keer hierheen laat kom het. Ek het dit net nie besef nie.”

Mart gaan sit geskok op die harde houtbank. Sonder rugleunings, het Sias besluit, sodat Belial nie kans kry om die Uitverkorenes vaak te maak gedurende die profeet se lang preke nie.

“My kind, dis Satan wat deur jou praat.” Sias moes nooit toegelaat het dat die kind destyds Kaap toe gaan nie. Dis van toe af dat sy so opstandig begin raak het. “As gesant van die Allerhoogste wil Sias net die beste vir jou hê. Vir elkeen van ons. Ons is immers die Uitverkorenes.” Sy sien die opstand in Fransien se oë.

“Dis wat oom Sias sê, ja. Maar dis hy wat die Tempel gebou wou hê. Selfversorgend wou wees. Dis hoekom hy die Uitverkorenes destyds laat roep het en elke Uitverkorene kon hom help om die Tempel op te rig en ons selfversorgend te maak.” Fransien druk haar hande voor haar gesig. “Ek het hom geglo dat die Allerhoogste my uitverkies het, maar nou weet ek nie meer nie.”

“Jy weet jou huwelik gaan oor die Voortbringing.” Mart probeer streng klink, maar sy kry dit nie heeltemal reg nie. Vrees druk haar keel byna toe. As Sias die kind moes hoor … “Fransien, jy is net oorstuur oor Noëlene, mag die Allerhoogste jou vergewe.”

Fransien laat sak haar hande. Trane loop oor haar wange. “Nee, tannie Mart, nie oorstuur nie. Ek is keelvol.”

“Fransien!”

“Keelvol, ja! Keelvol vir die harde werk. Dag in en dag uit. En …” Haar onderlip begin bewe. “Daar is niks kwaads in Wouter nie, maar ek gril vir hom. En ek gru as ek dink aan die inwydingsnag.”

“Die inwyding van die bruide is ’n heilige taak, Fransien.”

“Nee!” fluisterroep sy. Fransien raap haar lang wit nagrok bymekaar en hardloop in die gangetjie af tussen die harde houtbanke deur.

Mart laat sak haar voorkop in die mik van haar hand. “Allerhoogste, gee my wysheid. Gee my die moed van my oortuiging. Laat ek nie te kort skiet wanneer ek aan u meetsnoer gemeet word nie,” bid sy hardop. Maar sy weet die Allerhoogste sien in die harte van die Uitverkorenes. Daarom weet Hy hoe sy werklik voel oor daardie inwydende huweliksnag. En die nagte saam met Jakob wat daarop gevolg het.

Maar Jakob het lankal ophou aandring op sy huweliksregte. Sy mis nie sy nagbesoeke nie, inteendeel. Hoekom die Allerhoogste aan Sias uitgewys het dat sy en Jakob moet trou, was nog altyd vir haar duister. Maar Jakob se verwerping bly vir haar ’n vernedering.

Sy weet op haar ouderdom is ’n kind natuurlik onmoontlik, maar dit laat haar bar en nutteloos voel en dis wat haar soms onderkry.

Haar ouderdom maak Mart natuurlik perfek geskik om in beheer van die kombuis te wees. Haar tyd van maandelikse onreinheid is immers vergange al verby. Wat moontlik juis die rede is waarom sy uitverkies is. Dit en natuurlik die feit dat sy ’n huishoudkunde-onderwyseres was. Ondanks al die streng reëls, is Sias ’n lekkerbek en lief vir eet.

Mart snak heimlik na haar asem toe sy besef wat sy besig is om te dink. Wyk, Satan. Vergewe my, Allerhoogste. Vergewe my.

En vergewe Fransien, sy weet nie wat sy sê nie. Laat sy van hierdie oomblik af swyg, en haar verkeerde weë verander. Ek kan haar net só ver beskerm.

Op die kop agtuur hou hulle voor die eiendom stil en klim uit hulle onderskeie motors. Flint kan aan Adele Fourie se gesig sien sy verwag hy gaan omdraai en weer in sy motor klim. Selfs in die vleiende oggendlig is die plek inderdaad nie ’n verwelkomende gesig nie. Die draadhekkie is geroes, die reguit paadjie voordeur toe so vrot van die onkruid dat mens nie eens meer die gruis kan sien nie. Die rooibaksteenhuis is die verbeeldingloosheid vanself en boonop verwaarloos. Die dak lyk maar bra voos. Van ’n tuin is daar nie sprake nie.

Inspekteur Niemand is ’n fris bleskopman in sy vyftigerjare en lyk effens knorrig, maar hy groet darem redelik vriendelik toe Adele hulle aan mekaar voorstel. Flint hou van die sterk ken en skerpsinnige glimmering in die blou oë.

Adele lig net haar hande verontskuldigend toe die inspekteur mompel dat hy in die kombuis sal wees en dan verdwyn. “Kyk maar rond.”

’n Eiendomsagent wat nie saamdrentel en ’n plek ophemel nie is iets vreemds, maar terwyl hy deur die huis stap, kan Flint sien waarom sy nie eens probeer nie. Die plek is skoon en redelik netjies, maar daar is niks wat nie afgeleef is nie. Net op die agterstoep is daar ’n poging aangewend om huislikheid te skep. ’n Ingeboude braai, ’n draadtafel en -stoele, ’n pylbord wat deeglik gebruik is. Netjies opgestapelde rooikransstompies. ’n Man wat lief is vir braai.

Daar is selfs ’n grasperkie en ’n paar struike wat die kuierplek afskort van die grootste deel van die erf en ’n lieflike ou vyeboom wat nie moed opgegee het toe dit êrens in die verre verlede skuins geval het nie. Benewens ’n paar olienhoutbome lyk dit agter die struike egter soos ’n toneel uit een van daardie Mad Max-flieks wat hom as tiener heimlik beangs gemaak het oor die toekoms van die aarde. As die stukke skroot ooit motors was, was dit baie lank gelede.

Oor die tweeduisend vierkante meter. ’n Boorgat, al is dit tans sonder pomp. Volgroeide inheemse bome. Besigheidsregte. Aan die rand van die dorp én aan die regte kant daarvan. Minder as ’n halfuur se ry Fluisterbos toe. Tien minute langer Houthaalbos toe. Ideaal.

Die huis kan hy in twee kantore, ’n lesingsaal en ’n ontvangslokaal omskep. As hy ’n paar mure uitbreek, die badkamer en kombuis opknap en oor die rooibakstene verf, of dit dalk laat sementwas, gaan die plek splinternuut lyk. Miskien ’n rietdak? Dis ’n stewige huis, opgerig toe huise nog gebou was om te hou. Ja, definitief ’n rietdak. Hy kan dalk selfs ’n soldervertrek …

“Sal ons maar gaan?” onderbreek Adele sy gedagtegang. Haar hare is ’n bietjie te blond en krullerig, die naels ’n raps te lank om natuurlik te wees, maar sy is aantreklik genoeg om selfs op ietsie in die veertig nog ’n kop of twee te laat draai. Hoë hakke vergoed nie vir haar kort gestalte nie, maar die lyfie is nog viets.

Hy knik. “Jy kan maar die kontrak regkry.”

Adele se pruilmondjie val behoorlik oop. “Jy wil die plek koop?”

Hy knik weer.

“Wat wil jy aanbied?” vind sy weer haar agentvoete.

Sy is opsigtelik tot sprakeloosheid geskok toe hy ’n bedrag noem wat hy dink redelik regverdig is. Miskien moes hy laer begin het, maar hy het nie tyd vir redekawel en pryse afstry nie. Hy wil die plek so gou moontlik regkry. Die besending smokkelgoed behoort binne drie, vier weke aan te kom en dan is daar baie werk wat voorlê.

“Daar is ’n voorwaarde,” vervolg hy. “As die inspekteur die aanbod aanvaar, moet die eiendom twee weke vanaf die datum van ondertekening ontruim wees sodat ek kan begin om van die wrakke en skroot ontslae te raak. Ek sal billike besettingshuur betaal tot die oordrag deurkom. Sal jy dit so vir hom uiteensit?” Hy loer op sy horlosie. “Ek moet ongelukkig nou gaan. Vra asseblief namens my om verskoning dat ek nie groet nie, maar ek moet nog ’n hele paar draaie ry.”

Gys sug toe hy sien hoe die man in sy spore omdraai en na sy Jeep Cherokee toe begin aanstap.

Adele kyk hom met iets soos ontsag agterna voor sy begin huis toe stap. Ook g’n wonder nie. Die man is nogal imposant. Lyk nie onaardig vir ’n stadsjapie nie. Die lyf van ’n heelagter. Nie deesdae se heelagters nie. Nee, soos Monty en André Joubert destyds. Sal dalk selfs kan stut speel met daardie paar skouers. Moet naby die twee meter lank wees, ja, ’n goeie ses voet ses in die ou taal.

Adele skud haar kop verwonderd toe sy die kombuis binnekom. “Jy gaan dit nie glo nie.” Iets het haar klaarblyklik skoon uit haar irriterende ge-u verras.

Gys lig sy wenkbroue. “Moenie vir my sê hy wil ’n aanbod maak nie?”

“Ek sê vir jou. En hy wil nie net nie, hy het klaar prys gemaak. En ek sê vir jou, dis maklik twee keer hoër as wat ek gereken het jy kan kry voor ons geweet het van die besigheidsregte.”

Gys sak oorbluf op ’n stoel neer. “So by my kool.”

Adele druk haar hande voor haar mond, maar die giggellaggie ontsnap tog. Haar oë blink. “Inspekteur Niemand, ek dink jy skuld my ’n middagete.”

Gys grinnik. “As alles eers geteken is? Net waar jy wil, net wanneer jy wil.”

Raine kan dit nie glo toe sy eers skuins voor nege wakker skrik met die borrelgeluid van ’n reënvoël in haar ore nie. Wanneer laas het sy so laat geslaap? Wanneer laas het sy ’n reënvoël gehoor? Of is sy regtig wakker?

Sy staar oomblikke lank na die rietdak bo haar, asem die kenmerkende reuk in en sit dan orent in die bed wat lyk asof dit deur die dwerge vir Sneeuwitjie gemaak is. Sonlig skemer deur die wasige wit gordyne en belig die sprokie waarin sy haar bevind. Die vertrek is selfs nog ruimer as wat sy gedink het. Sy strek haar uit soos ’n kat en verstar dan toe sy onthou wat die vorige aand gebeur het.

Genade, die polisie het haar miskien al kom soek. Sy vlieg uit die bed uit, gooi haar tas op die omgedolfde beddegoed neer en grawe haastig agter skoon jeans aan. Onderklere. Kamisool, dis nog koel. Hemp. Ja, flennie sal werk.

Sy is besig om haar tande te borsel toe die voordeurklokkie lui. Sy rol haar oë vir haar spieëlbeeld. Haar hare staan nog in alle rigtings. Sy spoel haar mond uit, trek haastig ’n borsel deur haar hare en maak sommer die poniestert vas terwyl sy met die trap afdraf. Sy gaan staan halfpad. Skoene, sy het haar skoene vergeet.

Die klokkie lui weer, dié keer langer. Los die skoene. Die houtvloere is darem nie te koud nie.

Sy maak die deur ietwat uitasem oop. Waar konstabel April se kop moet wees, is ’n breë borskas. Sy lig haar oë ’n goeie liniaallengte.

By die veertig. Manlik. Nie alte gelukkig met die lewe nie. Inteendeel. Maar gorgeous. Lyk nie soos ’n polisieman nie.

“Môre. Ek is op soek na mevrou Quinn?” Sy frons is nie gorgeous nie. Miskien is hy tog ’n polisieman.

“Dan het jy haar opgespoor.”

Die frons verdiep. Regs agter hom vlieg ’n paradysvlieëvanger laag oor ’n groterige dammetjie wat sy gisteraand nie eens raakgesien het nie. Die koppie blink paradysblou in die oggendson, die lang stert flits goudbruin.

Sy kyk weer op na die man. “Kaptein De Lange?”

“Nee, Flint Fletcher.” Sy oë is die kleur van beleë whisky. “Aangenaam.” Hy hou ’n hand wat ’n rugbybal sonder moeite sal kan vasvat na haar uit.

Raine gee ’n behoedsame tree terug, maar ná ’n kortstondige huiwering waag sy dit tog om haar hand ook uit te steek. “Raine Quinn.”

Die stilte wat op die kennismaking volg, verbouereer haar. Iets soos ongeloof speel wegkruipertjie terwyl sy oë oor haar dwaal.

“Mag ek vra hoekom jy ’n speurder hier verwag het?” Sy stem is diep sonder om grinterig te wees.

“Mag ek vra wat jy op my eiendom doen?” probeer sy korte mette van haar ongemak maak.

Hy maak effens keelskoon voor hy antwoord. “Daar is iets wat ek met jou wil bespreek. Dit gaan juis oor Fluisterbos.”

“Meneer Flintstone, ek …”

“Fletcher.” Dis nie asof hy glimlag nie, maar die frons wat bly kerf tussen die donker wenkbroue word ietwat vlakker. “Flint Fletcher.”

Gelukkig was sy nog nooit iemand wat maagdelik bloos nie, maar haar wange voel effens warm. “Ek bedoel … meneer Fletcher, ek … um … wat ek wou sê …” Raine kan om die dood nie onthou wát sy wou sê nie. Silwer glinster in sy bronsbruin hare wat ietwat te lank is om konvensioneel te wees.

“Jou voete kry koud? Kom gerus binne vir ’n koppie koffie?” probeer hy sedig help, klaarblyklik nie meer so van stryk soos aanvanklik nie.

“Wie is jy en wat maak jy hier? Dis wat ek wou vra.” Dink sy, maar dis in elk geval wat sy behoort te vra. Sy is nie gewoond daaraan dat iemand sommer net aan haar voordeur kom klop nie. Die Vaalrivier-kleinhoewe het Fort Knox ’n go gegee vir sekuriteit.

Hy druk sy hande ewe ongeskik in sy sakke en kyk haar nog ’n keer op en af. Sy volg sy voorbeeld. Die tweedbaadjie pas haaks om sy skouers, maar hang los oor sy heupe. Die ivoorkleur hemp is van geborselde katoen, die boonste twee knope oopgelaat. Die jeans is al bleek gewas, die some wat op sy goed ingeloopte stapstewels rus, ietwat gerafel. Iets tussen shabby-chic en oordonderende manlikheid.

“Joanie Veenstra se susterskind. Ek wil gesels.”

Raine kyk vinnig op. “Ekskuus?”

“Jy het gevra wie ek is en wat ek hier maak. Fluisterbos is … was Joanie, my tante, s’n. Ek is haar erfgenaam. Kan ons miskien oor ’n koppie koffie gesels?” Hy haal sy hande uit sy sakke en hou die pante van die baadjie oop. “Geen vuur- of ander wapens nie.”

Hy het nie wapens nodig nie. Liewe hemel, sy is allermins kort of pieperig, maar die man sal haar in twee breek sonder om dit agter te kom. Sy kyk takserend in sy oë. Hy hou hulle. Dis sy wat moet wegkyk. “Ek het net kits, maar dis goeie kits.”

“Goeie kits werk vir my.”

“Sit, asseblief,” nooi sy toe hulle in die kombuis kom. Dis nie ’n versoek wat sy ordentlikheidshalwe rig nie. Dis ’n pleidooi. Hy verdwerg die plek behoorlik. Tas haar persoonlike ruimte aan met meer as sy groot gestalte. Dit sou haar nie verbaas het as hy die stoel sou omswaai en cowboy-styl daarop gaan sit het nie, maar hy doen dit nie. Hy moet wel die stoel ’n hele ent van die tafel af wegskuif om plek vir sy bene te maak.

Raine skakel die ketel aan en sit die bekers reg. Die koffie en suiker moet sy uit die boks grawe. Die man is nou hier, besluit sy gelate. Laat hy sy ellendige koffie drink en dan sy ry kry.

“Ek het seker geen rede daarvoor gehad nie, maar ek het gedink jy sal min of meer dieselfde ouderdom as Joanie wees,” verbreek hy die stilte.

“Hoe oud was Joanie?” vra sy terwyl sy die melk uit die yskas haal.

“Sy sou dié jaar sestig geword het.” Daar is ’n krakie in sy stem. Hy maak keelskoon en kyk by die koddige venster uit. Buite skyn die son mals oor nuanses van groen. Duiwe koer en onbekende voëls tjie-tjie-tjie asof hulle agteraf skinder.

Iets in haar vermurwe. “Ek is jammer oor jou verlies. Was julle na aan mekaar?”

Hy knik net.

“Gertjie, die prokureur wat haar boedel behartig, sê dit was sampioenvergiftiging?”

Hy knik weer.

“Ek gaan net gou skoene aantrek.” Sy vlug voor sy nog ’n knik van daardie sexy kop beleef.

Stupid. Dis wat dit is. Vlinders wat in die woud baljaar, is gaaf. In haar maag hoort hulle nie. Ook nie suid van haar naeltjie nie. Veral nie daar nie. En op hierdie oomblik voel dit asof ’n paar dosyn papies besluit het die tyd is ryp om vlerke te sprei. Sy grawe deur haar skoensak, kry drafskoene uit, maar kan dan nie sokkies opspoor nie. Die gilpienk Crocs moet die ding maar doen. Dit bots ten minste nie met die ligpienk ruitjieslap van haar hemp nie.

Toe sy onder kom, het hy reeds koffie gemaak. “Melk?”

“Net ’n paar druppels, dankie.”

“Suiker?”

Sy skud haar kop en neem die beker.

Hy neem drie lepels suiker in swart koffie, let sy op asof dit belangrik is. Sy gaan sit op die stoel verste van hom af. Dit help nie veel nie. Sy persoonlikheid slaan in golwe teen haar vas.

Hy leun met sy elmboë op die tafel. “Mevrou Quinn, ek was veronderstel om Fluisterbos te erf. Dis bloot as gevolg van ’n sameloop van omstandighede dat ek nie my aanbod voor joune kon inlewer nie. Ek wil vra of jy nie die aanbod wil terugtrek voor die afkoelperiode verstryk nie.”

Haar koffiebeker hang in die lug. “Ekskuus?”

“Fluisterbos kom my toe. Hier is baie ander eiendomme in die omgewing. Pragtige eiendomme. Gaan kyk gerus op Kruisbaai. Ek …”

Raine skud haar kop in ongeloof. Die man kan sekerlik nie ernstig wees nie. Sy het nog skaars die huis gesien, laat staan die res van die eiendom, maar vanoggend is sy sekerder as ooit dat Fluisterbos vir haar bedoel is. Elke varingblaar fluister dit. Elke guitige karakter uit die feëwêreld wat die mure versier, giggel dit in haar ore.

Uiteindelik kry sy weer haar stem. “Ek is jammer, meneer Flintst … Fletcher. Hoewel ek simpatie het met jou, is Fluisterbos nou myne. Ek wil nie wreed klink nie, maar dis nie my skuld dat jy nie betyds hier was om die aanbod te maak nie.”

“Ook nie myne nie. Dit was werklik buitengewone omstandighede en heeltemal buite my beheer.” Sy oë pen haar vas met onderdrukte ontsteltenis. “Dis uiteraard nie jou probleem nie, maar wees redelik, mevrou Quinn. Fluisterbos is die soort plek wat stadig kwyn en doodgaan as niemand permanent hier woon nie. Dit het reeds in die afgelope paar maande verwaarloos. Jy kan dit nie as ’n naweekplekkie wil aanskaf waar jy so af en toe kan kom uitspan en dink dit sal so oulik bly soos wat dit is nie. Fluisterbos is in vele opsigte ’n groot verantwoordelikheid.”

Raine lag ongelowig. “Naweekplekkie? Dink jy ek sal soveel betaal vir ’n naweekplekkie? Ek wil hier woon en werk.”

Die wenkbroue ruk nader aan mekaar, klim behoorlik teen mekaar uit soos twee ruspes wat mekaar die stryd aansê. “Nou is jy heeltemal onrealisties. Hier woon? Permanent? Alleen? Veral die huis het volgehoue onderhoud nodig, maar die tuin ook – anders neem die woud weer oor. Dit het ’n man se hand nodig, een wat weet wat hy doen. En Gertjie het toevallig laat blyk jy is geskei. Buitendien, dis eensaam hier. Jy is te jonk om jou so af te sonder. Jy sal dit nie vir ’n jaar hier uithou nie. En as jy dalk kinders het … die bos is nie kindvriendelik nie. Dis nie eens grootmensvriendelik nie. Tensy jy ’n liefhebber en kenner van Kaapse kobras, boom- en ander slange is?”

Miskien is dit omdat hy vir haar sê wat sy nie wil hoor nie dat sy haar van voor af bloedig vererg. “Kyk, meneer Fletcher, ek neem aan jou vrou en kinders is jou baie dankbaar dat jy so beskermend van geaardheid is. En jou mense is klaarblyklik oukei daarmee dat jy die laaste sê in elke saak het, maar mag ek jou daarop wys: ek het Fluisterbos gekoop. Ek het nie kinders nie. En ek is genadiglik nie jou vrou nie.”

“Genadiglik nie.” Iets, dalk humor, wil-wil met sy oogplooitjies lol, maar dan verstrak sy gesig weer. “My vrou is al tien jaar lank dood. Maar dit en die feit dat sy toevallig uit ’n opset gekom het waar die man as beskermer en besluitnemer optree, het niks met hierdie gesprek te doen nie. Ek sal verkies dat jy liewer verby die feministiese preek hou en my sê hoe jy nogal dink jy van hier af sal kan werk.”

Sy wou nog sê sy is jammer oor sy vrou se dood, maar een woord slaan in haar vas. “Preek? En net omdat jy de hel in is omdat jy Fluisterbos nie geërf het nie en te laat was om die eerste aanbod te maak, gee dit jou die reg om sekere goed namens my te besluit, aannames te maak en persoonlike vrae te vra? My sienings sommer net so af te maak as feminisme? Is jy verwaand gebore?”

“Dit het niks met verwaandheid uit te waai nie. Jy ken nie die omgewing nie. Jy staar jou vas teen die mooi dele van die sprokie. Ek vra net dat jy jou gesonde verstand gebruik en na goed bedoelde raad luister. Jy besef nie …”

“Nee, jy vra dat ek Fluisterbos op ’n skinkbord vir jou teruggee. Buitendien, jou tante het ook alleen hier gewoon,” gryp sy na ’n strooihalm. Slange? Sy ril.

“Sy was ’n natuurmens. ’n Basterkluisenaar en kunstenaar. Een wat ’n gebarste pyp self kon regmaak; wat as sy moet, selfs ’n slang kon vang. En hoe, vra ek weer, gaan jy hier ’n inkomste genereer? Ek neem aan dis wat jy bedoel het met werk?”

“Ook dit het niks met jou te doen nie.”

Hy kom halfpad orent en leun oor na haar. Agterdog brand in sy whisky-oë. “Dit het, as jy uit … die bos self wil geld maak. Dit behoort bewarings …”

“Uit die bos self?” Die effense huiwering en die intonasie in sy stem klink vir haar baie verdag.

Hy antwoord nie, maar die drif waarmee hy na haar kyk, gee haar ineens ’n leidraad. “Is dit wat jý hier op Fluisterbos wou doen? Wat sou dit wees? ’n Ontwikkeling vir ryk greenies? ’n Park van ’n aard?” Sy vou haar arms. “Maar wat dit ook al is, dís hoekom jy my hier probeer verwilder met allerhande voorspooksels. Ek is jammer, maar as jy ernstig genoeg oor Fluisterbos was, sou jy gesorg het dat jy betyds hier was.”

Flint sak terug op sy stoel. “Ek was in Madagaskar en ’n paar probleme daar het my terugkoms vertraag, maar dis nie …”

“Meneer Fli … Fletcher, asseblief. Hierdie gesprek lei nêrens heen nie.” Wat bedoel hy met bewaring? Sou daar dalk ’n wet of ’n ding wees wat haar verhoed om van hier af klere te maak? Maar, nee, Gertjie sou vir haar gesê het.

Flint verskuil sy oë agter sy hand. Dis duidelik dat hy ’n grootse poging aanwend om beheer oor sy ergerlikheid te verkry. Toe hy weer na haar kyk, is sy kaak steeds styf gespan. “Hoe oud is jy? Dertig? Wat my laat wonder waar jy op so ’n jeugdige ouderdom soveel geld in die hande kan kry.”

“Ek neem aan dis nie ’n vraag nie. Moenie jou vasstaar teen die feit dat ek blond is nie. Ek het ’n bogemiddelde IK en is regtig daartoe in staat om my eie lewe te behartig. Ek kan vir Fluisterbos betaal en dis al wat belangrik is. En net ter inligting, my dertigste verjaardag lê bitterlik ver terug in die verlede. Op my ouderdom het ek nóg ’n man nóg ’n totale vreemdeling nodig om sake vir my te beredder. En ek sal dit waardeer as jy my nou in vrede sal laat.” Iets aan die gesprek is surreëel. Onbekendes praat nie so met mekaar nie. Dis asof hulle van meet af aan vir mekaar kwaad was oor iets, maar hoe dit moontlik is tussen volslae vreemdelinge en wat daardie iets is, weet g’n mens nie.

Hy staan op, troon oor haar uit. “Ek het in elk geval ’n afspraak om na te kom. Dink na oor wat ek gesê het. Onthou net, die oordrag is nog nie deur nie. Jy het net ’n deposito betaal en terwyl Fluisterbos nog in die boedel van my tante is, het ek die reg om hier te kom en gaan soos ek wil.”

“Ek weet nie of jy my probeer bluf of jou net misgis nie,” Raine kom ook orent, “maar terwyl ek besettingshuur betaal, het jy geen reg om die eiendom te betree nie. Ek sal dit dus waardeer as jy mý eiendom nou verlaat.”

Hy sug lank en uitgerek asof hy die opgekropte aggressie uit sy lyf uit probeer blaas. “Kyk, mevrou Quinn, ek het nie hierheen gekom om jou die harnas in te jaag nie, inteendeel. Ek vra om verskoning as my vrae en opmerkings persoonlik was en ek is jammer ek het my humeur verloor. Ek was onkant betrap omdat jy so jonk en … wel, jonk is. Ek het ’n ouer dame verwag met wie ek in alle redelikheid kon gesels oor ’n aanbod wat ek wou maak.”

“Wat was die aanbod wat jy aan die arme ou tannie wou maak?”

’n Rooi vlekkie slaan in die kuiltjie onder sy adamsappel uit. “Ek wou haar … jou ’n bedrag aanbied om die aanbod terug te trek. ’n Aantreklike bedrag.”

“Jy wou my kom omkoop.” Dit was nie ’n vraag nie, maar hy knik. “Ek is jammer, meneer Fletcher, maar geen bedrag sal aantreklik genoeg wees nie. Jy mors jou tyd.”

Sy oë flits weg na die kombuisvenster waar ’n suikerbekkie probeer inloer, sy vlerke ’n blink woer-woer. Maar sy twyfel of hy die voëltjie raaksien. Dink seker elkeen het sy prys en probeer bepaal of hy hare kan bekostig. Sy het nuus vir hom.

Hulle kyk gelyktydig om toe die deurklokkie langer lui as wat nodig is.

Sy kyk op na Flint. “Dit moet die polisie wees.”

“Polisie?”

Sy antwoord nie, gee hom net ’n veelseggende kyk wat hom klaarblyklik laat besef dat dit werklik haar saak is wat die polisie hier kom soek.

“Ek moet in elk geval gaan, maar jy hoor weer van my. Dankie vir die koffie.” Hy beduie dat sy moet voor stap.

Sy bly staan, huiwer ’n oomblik voor sy praat. Iets in sy houding wek tog simpatie by haar op. ’n Amperse verlatenheid spreek uit sy gesigsuitdrukking. “Ek twyfel of dit jou sal troos, maar as ek ooit om een of ander rede besluit om Fluisterbos te verkoop, sal ek Gertjie vra om jou te laat weet.”

Die deurklokkie lui weer lank en deurdringend. Raine stap voordeur toe en hoor Flint agter haar aankom.

“Ek sal dit waardeer,” sê hy net voor hulle die deur bereik. Toe sy haar arm lig om oop te maak, rus sy hand vlugtig op haar skouer. “Ek vertrou jy sal ook nie wil verkoop as enigiemand anders dalk ’n aanbod maak nie?”

Sy kyk skuinsweg op en lig haar wenkbroue.

“Daar is nog ’n party wat belang stel. Jou naaste bure. Die Meetsnoer Tempel van Houthaalbos. Jy het hulle glo net so koudgesit soos vir my.”

Tempel. Al weer daardie woord wat haar gisteraand al koue rillings gegee het. Raine skud haar kop. “Glo my, wie of wat die Meetsnoer Tempel ook al is, ek stel nog minder belang om aan hulle te verkoop as aan jou.”

Hy laat sak sy hand. “Wat het jy teen die Meetsnoer Tempel?”

“Niks teen hulle spesifiek nie, ek weet heeltemal te min van hulle af om enige oordeel te vel. Ek is net in die algemeen lugtig vir sekere soorte kerke. Veral as hulle van tempels begin praat,” antwoord sy en maak die deur oop om die gesprek finaal af te sluit.


VYF

“Mevrou Quinn?” Die man kyk vlugtig na haar voor hy sy oë oor haar skouer lig en verras na Flint kyk.

“Môre. Kaptein De Lange?” vra sy vir ’n tweede keer die oggend, maar kan sommer sien sy is dié keer reg. Die kaptein is ’n middelslag man. Middelslag lengte, nie vet of maer nie, nie aantreklik nie, maar ook nie onaantreklik nie. Sy hare is daardie eienaardige gelerige kleur van blond wat grys geword het. Sy mond is nie gewoond aan glimlag nie.

Sy oë wip weer terug na haar toe. Die goueraambril blikker in die sonlig. “Dis korrek. Ons is hier oor die voorval gisteraand en om ’n verklaring af te neem.” Hy kyk weer effens fronsend na Flint.

Sy knik en staan terug. “Meneer Flintst … Fletcher was juis op pad.” Wat verspreek sy haar so? Hoekom verbouereer Fletcher haar? Is dit sy arrogansie?

“Ek wou sê jy lyk bekend.” Die kaptein steek sy hand uit na Flint. “Familie van juffrou Veenstra, nie waar nie?”

Flint skud hande met hom en knik. “My tante. Ek het ’n rukkie ná haar dood met u gesels oor ’n paar goed rakende haar dood wat my gehinder het.” Flint bly staan. Wil natuurlik hoor wat haar saak met die polisie is.

Raine ignoreer hom en kyk na kaptein De Lange. “Het u die meisie opgespoor?”

“Sy is steeds vermis.”

“Is daar enige …” Raine se hand gaan onwillekeurig na haar mond. “Lyk dit asof dit moontlik is dat ek haar raak gery het?”

De Lange kyk vlugtig na Flint wat steeds geen aanstaltes maak om te ry nie voor hy antwoord. “Ons stel nog ondersoek in.”

“Jy het iemand raak gery?” vra Flint agter haar.

Sy kyk oor haar skouer. “Iets of dalk iemand. Ek is nie seker nie.”

“Ons wil graag na die motor kyk, mevrou.” De Lange se houding en stemtoon staan haar glad nie aan nie, maar sy knik, beduie na die Wrangler en sien dan dat konstabel April reeds by die neus hurk.

“My motor was gisteroggend in ’n ligte kettingbotsing betrokke,” verduidelik sy terwyl hulle na die Jeep toe stap. “Dis van voor en agter gestamp, maar daar was nie veel skade nie – dit het ek onmiddellik ná die ongeluk reeds vasgestel.” Sy sê dit half ingedagte.

Die tuin voor die huis is mooier as wat sy haar ooit gisteraand kon indink. Eintlik is tuin nie die regte woord nie. Die oerbos is net getem en binne die natuurlike vloei daarvan struktuur gegee. Die dammetjie wat sy vroeër raakgesien het, is eintlik ’n groot visvywer met kolle waterlelies waaroor boomvarings buig. Op die bodem dartel goudvisse in verskillende skakerings van oranje. Voëls kwetter en duikel tussen bome, inheemse struike en varingagtige plante deur. Links van hulle, deur ’n bogie wat herinner aan die ingang tot Fluisterbos, maar heelwat kleiner is, kan sy die begin van ’n voetpaadjie uitmaak.

April kom regop toe hulle by hom kom. “Die bumper het ’n duikie in, kaptein.”

Raine bepaal haar weer by die onmiddellike. “Dit was die fenderbender. Die noodband agter het ook merke op waar ’n bakkie van agter in my vasgery het. Ek het gisteraand regtig te stadig gery en die stampie was te lig om ’n duik op ’n Wrangler se buffer te veroorsaak.”

“Enige bloed?” ignoreer De Lange haar.

April skud sy kop. “Lyk nie so nie, kaptein.”

“Wie is die vermiste meisie?” vra Flint en gaan hurk ook by die voorkant asof hy belang daarby het.

“Noëlene van der Merwe. Die mense van die Meetsnoer Tempel het haar gisteraand as vermis aangegee,” antwoord April terwyl hy om die Jeep na die agterkant stap.

Verbeel sy haar of lyk die Flint-man skielik meer geïnteresseerd? Raine sien ook die vuil kyk wat De Lange die konstabel gee asof hy nie veronderstel is om die inligting uit te deel nie. April slaan sy oë neer en skryf met groot gebaar die registrasienommer neer.

“Die motor is nie in my naam geregistreer nie.” Voor hulle hond se gedagtes kry oor niks.

De Lange kyk haar vraend aan.

“Dis my pa s’n. Hy is in Kanada. Ek het sy toestemming om daarvan gebruik te maak.” En dankie tog daarvoor, anders sou sy ’n nuwe motor ook moes koop noudat sy die paneelwa saam met die fabriek verkoop het.

Sy onderskep Flint se onderlangse grinnik. Dink natuurlik sy kom aan haar geld danksy ’n ryk pa. Laat hy dink wat hy wil. Arnold het haar universiteitstudies betaal, maar nadat sy haar honneurs in Beeldende Kunste gedoen het, het sy haar eie potjie gekrap. Selfs vir die modeontwerpkursus wat sy daarna aan die Johannesburg Fashion Academy gevolg het, het sy self betaal uit die klere wat sy snags gemaak en naweke op ’n kunsmark as “wearable art” verkoop het. Arnold se welvaart het niks met haar eie sukses te doen gehad nie.

Dit was juis een van die vele geskilpunte tussen haar en Sheldon wat minder as ’n jaar ná hulle troue al kop uitgesteek het. Keer op keer wou hy weet hoekom hulle so moet sukkel terwyl haar pa welaf is. Destyds het sy nie die moed of die krag gehad om Sheldon daarop te wys dat dit veel beter met hulle sou gegaan het as hy nie kort-kort van werk verander en geld wat hulle nie gehad het nie, bestee op goed wat hulle nie nodig het nie. En ook nie dat haar pa as topchirurg dalk welaf is, maar dat Arnold bitter hard vir sy geld gewerk het en steeds werk nie.

“Is u gereed om die verklaring af te lê?” ruk De Lange haar uit haar mymering.

Sy knik en kyk na Flint, wat arms gevou staan asof hy nie oomblikke gelede haastig op pad êrens heen was nie. Hy ontknoop sy arms en grawe sy motorsleutels uit sy sak. “Sal jy oukei wees?”

“Natuurlik.”

Hy lyk nie oortuig nie. “Jy weet jy kan meesal selfoonopvangs kry op die heel boonste balkon?”

“Nee, ek het nie. Dankie.” As sy dit maar gisteraand geweet het, sou dit haar baie ellende en bekommernis gespaar het.

“Sien jou binnekort weer.” Hy lig sy hand in ’n groet wat almal insluit en stap na sy Cherokee.

Die beweging van sy skouers, sy hele manier van wegstap, is so selfversekerd, so soepel, so … so … oukei, sexy, dat sy liewer wegkyk. Dit sal haar baat om te onthou dat daar niks sexy aan chauvinisme is nie. En ’n chauvinis is die man ongetwyfeld.

Oomblikke later hoor sy die Cherokee agter haar wegtrek en vir ’n paar lawwe sekondes wens sy Flint Fletcher het gebly. Wens sy dat sy ’n paar van haar sorge op daardie sterk skouers kan afpak. En net een keer haar ontsteltenis teen daardie einste breë, chauvinistiese bors kan uithuil.

Hoekom hy skuldig voel omdat hy haar alleen met die kaptein en konstabel agterlaat, weet nugter alleen. Die vroumens is so hardegat as wat kan kom. En as sy regtig probleme het, kan haar ryk pappie maar na haar omsien.

Terwyl dié in Kanada sit? fluister sy gewete.

“Kry end,” sê Flint hardop. Sy is mooi groot en enigiets wat met haar verkeerd loop, het sy haarself op die hals gehaal. Buitendien, het hy nie al sy les geleer nie? Selfs sy eie vrou kon hy nie teen die lewe beskerm nie, laat staan ’n wildvreemde vroumens met ’n feministiese streep en ’n houding van formaat. Flintstone, verbeel jou!

Hy weet hy het geoorreageer. Hy weet ook hoekom. Dit was ’n skok toe hy by Gertjie moes hoor ’n vroumens het Fluisterbos gekoop, maar hy was ook nie voorbereid op wie en wat Raine Quinn is nie. Nie dat sy so jonk sou wees nie, al klink dit asof sy dieper in die dertig is as wat sy lyk. Veral nie dat sy so verdomp mooi sou wees nie. En sexy.

Sexy? Van wanneer af is ’n skoongewaste gesig en ’n deurmekaar poniestert vir hom sexy? Kaal voete? Die ferm agterstewe in die jeans, ja. Die vroulikheid wat beur teen die knopies van die flenniehemp. Die fyn stukkie kant van ’n kamisool wat effens uitsteek. Ja, dis sexy vir enige man. Maar die geheelprentjie toe sy die deur oopmaak en hom met haar middernagblou oë aankyk, dís wat hom amper uitgeboul het. En toe hy haar volg kombuis toe – daardie subtiele heupswaai, die manier wat sy het om so ’n bietjie op haar tone te loop. Selfs later in die afgryslike pienk goed wat mens seker skoene kan noem. En dan praat hy nie van die heserigheid van haar stem nie.

Is dit hoekom hy hom inderdaad soos ’n tipiese chauvinis gedra het? Hy kan Joanie behoorlik sien kopskud. “Nee a, Flint,” hoor hy haar al sê. Kort nadat sy Tehani ontmoet het, het Joanie hom gewaarsku dat daar ’n baie fyn lyn loop tussen ’n man se beskermingsdrang en seksisme. En dat vroue dikwels sogenaamde onderdanigheid veins om te manipuleer.

Hy het die insinuasie geïgnoreer omdat hy kon aanvoel Joanie hou nie veel van Tehani nie. Omdat hy geweet het sy verstaan nie die agtergrond waaruit Tehani gekom het nie. Die kultuurverskille was wel een rede, maar dit was nie al nie. Joanie kon nog nooit aanhanklikheid verduur nie.

Aanvanklik het hy hom vir Joanie se sinspelings vererg, maar mettertyd tog agtergekom Tehani het op haar manier altyd haar sin gekry. Maar hy het Tehani verstaan en haar agtergrond begryp. Hy het geweet hoe om haar en hulle huwelik te hanteer. Tot in ’n stadium, in elk geval.

Joanie was daar vir hom ná Tehani en die tweeling se dood, maar het nooit gemaak asof sy meer van haar gehou het as wat sy het nie. Daar was ’n paar vroue daarna, maar dit was kortstondige verhoudings. Óf hulle kon nie aanvaar dat hy die wêreld vol rits agter plante aan nie óf hy het nie gevoel hy is bereid om die verhouding na die volgende stap te neem nie. Die twee wat hy aan Joanie voorgestel het, het haar lou gelaat. Maar nie een van hulle het hom so op die krop van die maag geslaan soos hierdie Raine Quinn nie. Van haar sou Joanie ongetwyfeld gehou het.

Hoekom moet dit nou juis die skerpsinnige en vlymbekkige Raine Quinn wees wat ewe skielik in sy pad wil kom staan? Op ’n ander tyd en in ander omstandighede sou hy dalk iets omtrent die prikkeling van belangstelling wat sy in hom ontlok, wou doen. Vir die pret probeer toets hoe ver sy haar sal laat dryf. Dit sou ’n vermaaklike uitdaging kon wees.

Maar nou gaan hy die uitwerking wat sy op hom en sy lendene het, net mooitjies moet ignoreer. Hy sal haar op een of ander manier sover moet kry om van Fluisterbos afstand te doen. Haar intimideer as dit nie anders kan nie. Daar is geen ander uitweg nie. En dit beteken hy sal alle gedagtes aan en belangstelling in Raine Quinn as mens en vrou moet hokslaan en haar net as ’n lastige struikelblok moet sien. Dis immers wat sy is. ’n Struikelblok wat hy sál oorkom.

“Jissis, Joanie,” kners hy deur sy tande, “hoekom het jy dit so verdomp moeilik vir my gemaak?”

Al was hy die laaste aand toe hy by haar was so siek soos ’n hond, sou hy darem sekerlik agtergekom het as daar iets tussen hulle geskort het? Selfs haar laaste oproep was na hom toe. Wat nog ’n vraag in die lug laat hang.

Hoekom het sý nie eerder die ambulans of ’n dokter gebel nie? Wat het sy gedink kan hy doen terwyl hy in Knysna gesit het? En kosbare minute het verlore gegaan terwyl hy probeer agterkom het wat aangaan. Hy kon haar hoor kreun en steun, hoor braak en braak en braak asof haar ingewande aan die oopskeur was. Dit het soos ’n ewigheid gevoel voor hy kon agterkom wat sy vir hom probeer sê: Amanita.

Daarna die gesukkel om ’n ambulans op Niemandsdorp in die hande te kry en uit te stuur. Vergeefs, want enkele dae later het die sampioenvergiftiging sy wrede en uiterste tol geëis.

Hoe de hel sy giftige sampioene ingekry het, is nog ’n vraag wat deel is van sy retoriek. Joanie wat sampioene soos die palm van haar hand ken? Wat meer as een keer die verskille aan hom uitgewys het wanneer hulle sampioene gaan pluk het.

“Laat staan liewers enige sampioen met wit kiewe, Flint-man,” het sy hom herhaaldelik gewaarsku toe hy daardie eerste vakansie ná sy ouers se dood Fluisterbos toe is. “In die herfs moet mens versigtiger as ooit wees, want veral ná die eerste ordentlike reëns floreer ’n pestilensie met die naam van duiwelsbrood.”

“Duiwelsbrood?” wou hy weet.

Sy het geknik. “Duiwelsbrood, slangkos, gifbeker, death cap. Take your pick onder die volksname.” Sy het verder verduidelik dat dit so gevaarlik is omdat dit in sekere stadia lyk soos gewone knopie- of portobello-sampioene, en vertel dat Amanita phalloides meer noodlottige vergiftigings as alle ander sampioene tesame veroorsaak.

“Kan mens doodgaan daarvan?” wou hy weet.

“Ek sê mos noodlottig, Flint-man.” Sy het nooit met hom gepraat asof hy ’n kind was nie, selfs nie toe hy nog een was nie. “Sonder die regte behandeling is die sterftesyfer sestig tot sewentig persent. Die pes is dat die simptome eers ses tot vier en twintig uur ná inname begin verskyn. Teen die tyd dat die simptome in volle gang is en jy besef daar is groot fout, is jou lewer en niere daarmee heen.”

Sy was in ’n koma en goudgeel van die lewerskade toe hy uiteindelik by die hospitaal kon uitkom ná die nagmerrierit van Knysna af. Omdat sy ’n paar jaar vantevore hepatitis opgedoen het, was daar nog minder hoop. ’n Leweroorplanting was om verskeie redes onhaalbaar.

Vandat hy kan onthou, was Joanie maar daar. Eers sy tante, later sy reddingsboei, eventueel sy beste pel. En toe was sy nie meer daar nie.

Flint verander ratte toe hy by die afdraaipaadjie kom en draai in, verlig om sy herinneringe voorlopig weer tersyde te stel.

By die hek hou hy stil, laat die ruit geruisloos afgly en wag vir die man in ’n bruin jurk van growwe materiaal om tot by die venster te kom. Dis dieselfde een wat hom destyds hier weggewys het.

“Flint Fletcher. Sias verwag my,” antwoord hy voor die man kan vra.

Die hekwag lyk onseker. “Ek weet nie so mooi nie.”

“Ek het ’n afspraak.”

“Ek is daarvan in kennis gestel, maar ná gisteraand … Ek maak net gou seker.” Hy haal ’n selfoon uit sy sak en draai sy rug na Flint.

Flint trommel ongeduldig met sy vingers op die stuurwiel en bestudeer die waarskuwingsbord wat teen die veiligheidsomheining aangebring is.


Meetsnoer

Streng privaat

Oortreders sal vervolg word



Gys verwonder hom weer oor die Fortuin wat nou voor hom staan. Sedert hy laas jaar teruggekom het van die saak in die Vrystaat, herken hy die mannetjie skaars. Hy het grootgeword. Man geword. Dit kan ’n mens aan sy stewiger bou sien, die spiere wat ontwikkel het van gereelde gym-sessies, maar veral aan die oë wat ouer, wyser en onvermydelik minder optimisties geword het.

Van die amperse eerbiedigheid wat hulle verhouding ’n jaar gelede nog gekenmerk het, is daar ook nie meer veel sprake nie. Dis logies dat Fortuin ouer en meer selfgeldend word, maar Gys mis half die Fortuintjie wat so na hom opgesien het.

“Hoekom ontstel die saak van die vermiste meisie jou so, Fortuin?”

“Noëlene is Fransien se vriendin, inspekteur. Dit was glo sy wat laas jaar gehelp het toe Fransien probeer vlug het. So sê April. En nou is sy weg. Tussen neus en oë verdwyn. En die honde-eenheid was al weer nie beskikbaar om hierheen uit te kom nie. Niemandsdorp is mos op niemand se prioriteitslys nie.”

“H’m.” Gys trek-trek aan sy oor. Fortuin praat ook deesdae anders. Van wanneer af gebruik hy woorde soos “prioriteitslys”? Sou die Fransien-meisiekind iets met sy groter erns te doen hê? Heel waarskynlik. Dis net ’n vroumens wat ’n man se lewe so kan omkrap en ander koers gee.

“Vertel my van Fransien?” vis Gys uit. “Ek weet julle het mekaar op Kruisbaai ontmoet. Dit was net voor sy by Meetsnoer aangesluit het, nie waar nie?”

Fortuin roer sy skouers. “Ons het mekaar so ’n jaar en ’n half gelede ontmoet, oor die Desembervakansie. Sy het by haar tannie-hulle wat ’n vakansiehuis daar het, gekuier. Vir haar was dit net vriendskap, maar ek het dadelik geweet sy is spesiaal. Al het my ma gesê ek moenie drome droom oor ’n wit meisie nie. Veral nie een wat op pad is Meetsnoer toe nie. Sy het my toe al gewaarsku ek gaan my net hartseer op die lyf loop.”

Hy sug diep. “En toe kom Fransien weer op Kruisbaai aan. Dit was laas jaar Julie nadat sy haar pa se boedel moes gaan afhandel het. Sy het by Sias Kirstein toestemming gekry om daarvoor Kaap toe te gaan. Sy het dit gouer afgehandel en haar tannie het daarop aangedring dat sy eers by hulle ’n draai maak voor sy teruggaan. In elk geval, toe loop ons mekaar weer raak. Sy was vir my nog wonderliker as vantevore, inspekteur. Sy is so opreg, so …”

“Maar sy is weer terug Houthaalbos toe?” por Gys aan toe Fortuin met ’n veraf trek in sy oë stilbly.

Fortuin knik.

“En toe?”

“Laas jaar Augustus het ek verlof geneem en is Kruisbaai toe vir die twee weke wat oor my verjaardag geval het. Inspekteur was toe nog met verlengde verlof. Terwyl ek weg was, bel Joanie Veenstra van Fluisterbos een aand die polisiekantoor en sê Fransien het by haar aangekom. April is die volgende oggend daarheen, maar teen daardie tyd was Fransien al weer weg. Juffrou Veenstra het gesê sy dink Fransien was bang vir die mense van Meetsnoer, daarom dat sy weggeglip het Fluisterbos toe. En sy was bang sy gaan weer teruggestuur word Houthaalbos toe, daarom het sy verdwyn voor April daar aangekom het.

“Ek het eers van die hele petalje gehoor nadat ek van vakansie af teruggekom het. Teen daardie tyd was juffrou Veenstra al oorlede en Fransien reeds weer terug by Meetsnoer. Van die Meetsnoer-lidmate het haar gaan soek en glo gekry waar sy volgens hulle in elk geval op pad terug was Tempel toe.” Fortuin sug diep. “Ek het Houthaalbos toe gery, maar die Meetsnoer-mense wou my nie toelaat om in te gaan nie. Het ook nie eens gehelp dat ek die hekwag lank gelede geken het nie. Hulle laat mos niemand toe wat nie ten minste lid is van een van hulle broederkerke nie.”

“Broederkerke?”

Fortuin knik. “Seker maar dieselfde soos die NG Kerk en die Doppers en Hervormers susterkerke is.”

“En dié broederkerke is?”

“Hier in die Kaap is dit die Sewe Seëls Kerk. Sias Kirstein het dit glo so amper twintig jaar gelede in die Paarl gestig. Baie klein begin, maar dit het gegroei. In die destydse Transvaal het hy ’n soortgelyke kerk aan die gang gekry. Dis nou nadat die Sewe Seëls Kerk reeds gevestig en aan die uitbrei was. Daarna is hy Vrystaat toe waar hy die derde broederkerk gestig het. Dis uit hierdie drie kerke dat hy die een en twintig Meetsnoer-lede gekies het toe hulle die tempel by Houthaalbos begin bou het.”

“En wat doen jy toe hulle sê jy word nie toegelaat nie?”

“Toe vra ek om Fransien te sien, dat hulle haar hek toe moet bring. Die man by die hek het gebel en toe vir my die selfoon gegee. ’n Vrou, sy het ouerig geklink, het vir my gesê ek moenie sake vir Fransien moeilik maak nie. Sy’t gesê Fransien was nog ontstig oor haar pa se afsterwe toe sy na juffrou Veenstra toe weggeloop het. Sy is nou weer kalm en wil alleen gelaat word om haar roeping binne Meetsnoer te vervul.”

“En jy dring nie aan om self met haar oor die foon te praat nie?” vra Gys.

“Ek hét aangedring. Natuurlik het ek, maar die vrou het geweier. Sy het gesê Fransien maak reg om ‘binne afsienbare tyd’ met een van die Meetsnoer-lidmate te trou.”

“En dis van toe af dat jy so suurgat geraak het?”

“Ek het gevoelens vir Fransien, inspekteur! En nou wil sy gaan staan en trou met ’n ander man. Miskien is sy al getroud.” Frustrasie brand in sy kakiekleur oë. “Inspekteur, as ons Noëlene kan opspoor voor kaptein en April, kan ek by háár hoor wat regtig daar aangaan. Sy en Fransien was saam op universiteit voor hulle Meetsnoer toe gekom het. Hulle is goeie vriendinne, al sit hulle glo soms ’n bietjie vas. Fransien het gesê Noëlene is ’n bietjie verwaand omdat sy glo baie mooi is, maar verder kom hulle goed klaar. Noëlene sal weet wat in Fransien se hart omgaan en weet of sy regtig gelukkig is op Houthaalbos. Maar as April haar kry, sal hy haar net so terugstuur en dan is die geleentheid daarmee heen.”

“Hoekom dink jy hy sal haar terugstuur?”

“Hy is lid van die Godsvrede-gemeente van oom Seth Dreyer. Oom Seth skoei sy kerk op die Sewe Seëls Kerk se beginsels, maar omdat dit meesal onse mense is wat lede is, kan hulle nie ’n Meetsnoer-broederkerk word nie. Maar mense van Godsvrede het groot respek vir Sias Kirstein. Hulle bewonder hom as profeet en hulle sien op na die Uitverkorenes.”

“En met ‘onse mense’ bedoel jy bruin mense?”

Fortuin knik.

“Verstaan ek reg? Omdat Godsvrede se lede bruin mense is, mag hulle nie ’n broederkerk word nie?”

Fortuin knik weer.

“En dit hoeveel jaar ná die land verander het?” Gys voel skoon ontstig.

“Wat het vir onse mense verander, inspekteur?” Fortuin gee ’n siniese laggie. “Maar dis nie net dit nie, Meetsnoer sê dit gaan nie oor kleur nie, maar oor kultuurverskille. Hulle sê godsdiens is vir ons net nog ’n soort bygeloof. Daarom glo ons aan allerhande legendes en goed.”

Gys snork en dink dan liewer na oor Fortuin se versoek wat tot die gesprek aanleiding gegee het. “Fortuintjie, jy weet hoe sake tussen my en die kaptein staan,” sê hy uiteindelik. “Jy weet hoe beduiweld hy was omdat ek laas jaar in die Bohemia-saak ingemeng het. Dis hoekom ek nog ’n ekstra maand verlof ingesit het nadat ek van die Vrystaat af teruggekom het – om dinge te laat afkoel. De Lange gaan ’n koronêr skiet as ons op ons eie na die vermiste meisiekind gaan soek.”

Fortuin kyk af na die blink gepoetste punte van sy skoene. Lang oomblikke staan hy so voor hy opkyk. “Dan gaan ek alleen, inspekteur.”

“Hoe? Soos jy self gesê het, niemand gaan jou op Houthaalbos toelaat nie.”

“Dis nie waar ek wil soek nie. Ek wil op Fluisterbos uitkom. Selfs al was dit nie vir haar wat daardie ander vrou raak gery het nie, glo ek Noëlene sou soontoe gevlug het soos Fransien gemaak het. Selfs al is sy nie in die Veenstra-vrou se huis nie, is daar baie meer wegkruipplek in die bos as in die denneplantasie. Ek het gedink ek sal juffrou Gertjie vra vir toestemming. Fluisterbos is mos deel van een van die boedels wat sy besig is om te beredder. Ek verstaan dis onlangs verkoop, maar sy kan dalk die nuwe eienaar vra.”

Gys kou-kou aan sy bolip wat nou nog soms vreemd voel, al het sy snor ’n jaar tevore al gewaai. “Dis nogtans moeilikheid soek, Fortuin.”

Fortuin se skewe glimlaggie spreek boekdele, al kom dit nie tot by die oë nie.

“Maar nou ja, dis vandag jou verjaardag en buitendien, ons het nog nooit geskrik vir ’n bietjie moeilikheid nie, het ons, Fortuintjie?”

“Nee, inspekteur.” Sy oë blink verdag. “Dankie, inspekteur.”

Raine vryf oor haar arms toe die polisiebakkie tussen die bome verdwyn. Met die son wat intussen agter die wolke gaan skuil het, voel dit wraggies nie soos die eerste dag van die lente nie.

Hoe anders sien haar lewe nie nou daar uit nie. Op een September het sy altyd haar goeie klante en boetiekeienaars genooi vir versnaperings en vonkelwyn sodat hulle haar somerreeks kan besigtig.

Laas jaar dié tyd het sy nooit kon vermoed wat wag nie. Die eerste skok het eers ’n week later gekom. Die agent wat haar klerereekse versprei het, het laat weet een van die boetieks op ’n nabygeleë dorp aan die Vrystaatkant van die Vaalrivier weier om ontvangs te neem van ’n hele paar duisend rand se voorraad wat sy bestel het.

Raine het die eienares gebel, eers probeer redeneer, toe gedreig dat dit kontrakbreuk is, maar die eienares was onverbiddelik. Die prysetiket se bewoording en veral die embleem is duiwels, het sy gesê. Sy kan nie satanistiese simbole in haar boetiek toelaat nie. Boonop was die Nguni-kralewerk op een reeks ook vol versteekte heidense boodskappe, moes Raine hoor.

“Ek het dit nie geweet toe ek die bestelling geplaas het nie, Raine,” het sy uiteindelik gesê. “Ons herder was baie ontstig toe sy vrou hom die brosjure wys.”

Toe sy die woord “herder” hoor, het haar nekhare gekriewel. Dis hoe Marius se kerk na hulle bedienaars verwys het.

Raine wou nog redeneer, maar die vrou het voet by stuk gehou. “Neem my hof toe, ek gee nie om nie. As ek voor die troon van God staan, wil ek nie hieroor verantwoording hoef te doen nie.”

Uiteindelik het Raine die aftog geblaas. Daardie aand het sy Gertjie in trane gebel.

“Verander die etiket,” was haar nugter raad, “en gee haar iets minder boos as die goed met die kralewerk.”

Raine het viervoet vasgesteek. “Dan kan ek netsowel erken daar is iets satanisties aan my werk en jy weet self watse klomp bog dít is. En bose boodskappe? Nguni-kralewerk bevat wel simboliek, maar weet jy watter boodskap het ek in die versiering van my reeks ingewerk? Liefde! Hoe boos is dit? Nee, Gertjie, so laat ek my nie intimideer nie. J.K. Rowling het nie ophou Harry Potter-boeke skryf nie en kyk watse kabaal het dié in ’n stadium ontketen. En dan praat ek nie eens van die histerie oor daardie Pokémon-kaarte in die tjipspakkies wat kwansuis okkulties was nie. Onthou jy al die e-briewe en artikels en goed wat beide Potter en Pokémon as duiwels en boos afgemaak het?”

“J.K. Rowling is ’n internasionale sukses en die Japannese het geen rede gehad om hulle te steur aan daardie e-briewe nie. Suid-Afrika is klein, Raine, en jou enigste mark. Jy weet self jou klere is te arbeidsintensief om die hoeveelhede te kan hanteer wat uitvoer sou meebring. Onthou, the client is always right.”

“Right se voet! Die ‘client’ is heeltemal onredelik. Satanisties! Liewe hemel, Gertjie, dis tog belaglik. Ek is miskien nie ’n gereelde kerkganger nie, maar ek is gelowig. Jy weet dit tog.”

Raine gaan sit op ’n bankie by die visvywer. Belaglik of nie, dit was die begin van die einde. Die aanloop van ’n hele bataljon rûe wat haar kil toegekeer is.

Haar grootste oordeelsfout was ’n brief wat sy destyds aan die plaaslike koerant geskryf het om haar saak te bepleit. Daarin het sy daarop gewys dat sy die mites en legendes van Afrika as tema vir haar klerereekse gebruik en dat dit niks met satanistiese simbole te doen het nie.

Die brief het ongekende reaksie ontketen. ’n Artikel het gevolg en die polemiek verder aangewakker. Dit het selfs kortstondig uitgebrei na die groter koerante. Heelwat mense het op die belaglikheid van die satanistiese konnotasie gewys, maar klaarblyklik was dit nie hierdie mense wat normaalweg haar klere gekoop het nie.

Die doodskoot was ’n SMS wat gelowiges waarsku teen die slinksheid van Satan wat werk deur heidene soos Raine Quinn. Dit het soos ’n veldbrand versprei en is later opgevolg deur ’n e-brief wat sowel Raine as haar klere laat klink het asof albei maaksels van Lucifer self was. Nog een het geïnsinueer dat Raine onder Modjadji sangomatoorkuns aangeleer het en haarself sien as die wit reënkoningin. Vandaar haar boetiek se naam, Rain Queen – iets wat Raine net as ’n lekker woordspeling op haar naam gesien het. Om die oorsprong van die lasterlikhede na te speur, was ’n onbegonne taak.

Die stelling dat enige vorm van blootstelling advertensiewaarde het, is in haar geval jammerlik verkeerd bewys. Die vernaamste gevolg was dat nog meer boetieks klere teruggestuur of bestellings gekanselleer het – of hulle nou bande met die Sewe Trompette Kerk of die Vrystaatse weergawe, die Sewe Plae Kerk, gehad het of nie. Een Vrystaatse boetiek het uit lojaliteit en uit beginsel die fratsbrander saam met haar probeer ry. Die uiteinde was dat die eienares haar boetiek moes sluit.

“Ek verstaan dit nie, Raine,” het sy in trane gesê toe Raine die oorblywende voorraad gaan haal het. “Selfs goeie vriendinne van my weier om jou goed te koop. En dit terwyl dit my beste verkopers was. Het ons dan al so bedreig geraak? So bang vir die bose dat dit ons oordeel aantas? Of dink jy dis omdat dit juis Afrika-simboliek is?”

Raine kon net haar kop skud. ’n Paar weke later was daar ’n oproep van dieselfde vrou.

“Ek het nie die twee goed met mekaar verbind nie,” het sy gesê, “maar ’n rukkie voordat jou brief in die koerant verskyn het, was daar ’n moetiemoord in ons omgewing. ’n Wit kind. Die riemtelegram was dat die simboliek en die bewoording en embleme op die etiket by implikasie sangomas en moetiemakers en toordery goedpraat. Dis nie net ’n kerk-ding nie.”

Die oproep was waarskynlik bedoel om te troos, maar dit het Raine net nog moedeloser gemaak.

Ironies genoeg het Raine se eie boetiek gebaat. Getroue klante wat hulle nie aan al die stories gesteur het nie, het van heinde en verre gekom om te koop of bestellings per foon geplaas aangesien die ander boetieks nie meer haar klere aangehou het nie. Veral swart klante het haar oorval.

Laas Desember was ’n rekordmaand. Maar sy kon nie die fabriek aan die gang hou net ter wille van haar eie boetiek en ’n paar ander afsetgebiede in die suide wat nie geraak is deur die fiasko nie. Sy moes stiksters afdank, ’n snyer laat gaan. Die oorblywende personeel het benoud geraak en van hulle het elders begin werk soek. Sy moes so gou moontlik verkoop voordat sy met net ’n gebou en industriële masjiene sit pleks van ’n handeldrywende en operatiewe fabriek.

Gelukkig het sy ’n koper vir die fabriek gekry, en al is Selma Joubert se mondelinge aanbod minder as wat die plek werd is, is dit billik genoeg.

As sy sober leef, kan sy hier op Fluisterbos weer klein begin. Sy sal kan vergeet van die noorde en konsentreer op boetieks langs die kus. ’n Nuwe fabrieksnaam en etikette behoort die wa verder deur die drif te sleep.

Maar eers later. Eers wil sy Fluisterbos bloot geniet. Dis nie net die sprokietema van die plek wat haar aanstaan nie. Sy bly bewus van daardie iets aan Fluisterbos wat beantwoord aan ’n behoefte waaraan sy nog nie naam kan gee nie, wat een of ander ondefinieerbare leemte in haar vul. Hier sal sy die mens kan wees wat sy weet sy bedoel is om te wees. Sy voel dit nie net aan nie, op sublieme vlak weet sy dis so.

Sy staan met nuwe moed op. Sy moet gaan kyk of Flint Fletcher reg was toe hy gesê het daar is ontvangs van die balkon af. Dis hoog tyd dat sy Gertjie bel en hoor waar sy staan met die tref-en-trap-ding.


SES

Dis toe klaarblyklik ’n hele prosedure om Sias gekontak te kry en daarna het ’n ewigdurende gesprek gevolg waarvan Flint niks kon hoor nie. Twee keer is die verbinding onderbreek en moes die hekwag wie weet hoe lank rondstap om weer ’n behoorlike sein te kry. Uiteindelik hou hy egter die foon woordeloos na Flint uit.

“Sias?” lipvra Flint.

Die hekwag knik.

Hy druk die foon teen sy oor. “Sias, dis Flint Fletcher.”

“Vriend,” die charismatiese fluweelstem omvou die woord, “ek is jammer, maar ek sal ons afspraak moet uitstel. As gewaardeerde lid van Sewe Seëls is jy natuurlik baie welkom om ons te besoek en jy het die protokol gevolg om ’n afspraak te maak, maar ons is ongelukkig tans in ’n krisissituasie en probeer ’n paar probleme die hoof bied. Ek hoop jy verstaan?”

Flint swets heimlik, maar probeer sy stem egalig hou. “Ek begryp, Sias. Ek verstaan een van die Uitverkorenes word vermis?”

Daar is ’n lang stilte. “Sal môre jou pas?” vra Sias uiteindelik.

“Elfuur?”

“Elfuur sal reg wees.”

“Dankie, Sias. Tot môre dan.”

“Tot môre. Gee net asseblief weer die foon vir Seppie, ek wil ’n paar reëlings met hom tref. Vrede vir jou.”

“Vrede, Sias.” Dan is die hekwag Seppie. Seppie Swanepoel, as hy reg onthou. Flint glimlag toe hy die foon na die bonkige man uithou, maar sy poging tot vriendelikheid word nie beloon nie.

Seppie neem net die foon en luister. “Ja, Sias … Nee, nie sover ek weet nie … Ek weet nie hoe hy weet nie. Ek maak so. Vrede vir jou ook.”

Flint klim terug in die Cherokee nadat hy die oudpolisiesersant gegroet het en tru by die indraairit uit. Eers toe hy die neus van die voertuig weer in die rigting van Niemandsdorp gestuur het, laat hy die gefrustreerde sug ontsnap.

“Raine! Ek is so bly jy bel. Ek het baie bekommerd geraak toe ek nie gisteraand van jou hoor nie en toe onthou ek van die sein en besef die landlyn is seker nog nie weer aangesluit nie.”

“Hallo, Gertjie. Ek staan op die balkon. Hier is net een hoekie waar ek darem ’n strepie kry.” Raine kyk uit oor Fluisterbos, nog steeds amper asemloos vandat sy die eerste keer die panorama gesien het toe sy hier bo kom.

“Is alles wel?”

“Nie heeltemal nie.” Sy vertel Gertjie in ’n neutedop wat die vorige aand gebeur het.

“Niemand kan redelikerwys verwag dat jy meer kon gedoen het nie, Rainie. Jy het immers probeer … Luister, Raine, lyk my hier het iemand aangekom wat my dringend wil spreek. My sekretaresse staan in die deur en snaakse gebare maak. Bel my ná vyf, toe? Of wag, ek sal sommer deurry na jou toe. Verwag my so tussen halfses en sesuur, oukei?”

“Great. Sien jou dan.”

Raine druk die foontjie in haar jeans se agtersak en gaan staan met haar hande om die dwarslat van die balustrade gevou. So ver as wat sy kan sien, is alles groen en mals en ruig met lang stamme van reusebome wat bo alles uittroon en ’n blaredak oor groot dele vorm. Van ’n donkerder streep wat draaie deur die plantegroei loop, lei sy af daar moet ’n riviertjie deurvloei. Op die agtergrond beur berge teen die woud aan asof hulle iets raars en kosbaars bakhand vashou.

“Rondom Jerusalem is daar berge …” Sy onthou nie die res van die Bybelvers nie, maar wel dat dit die vers was wat die predikant op haar aannemingsertifikaat geskryf het. En dat dit haar geborge laat voel het.

Sy en haar pa was gereelde kerkgangers toe sy op skool was en in haar eerste jaar op universiteit was sy nogal nou betrokke by die kerk se studente-aksie, totdat sy met haar groepleier, ’n tokkelok, vasgesit het.

Haar universiteitsjare lê só ver agter haar dat wat toe belangrik was, nou half vergete is, maar sy onthou vaagweg die argument het oor sending gegaan. En omdat sy half en half gedwing was om te gaan “huisbesoek” doen in die nabygeleë township.

Sy het so vals gevoel om ’n “opbouende boodskap” te lewer soos hulle aangesê is om te doen. En dit in ’n snikhete sinkhuisie voor ’n klompie vriendelike maar ietwat skaam vroue in hulle beste klere uitgedos. Vroue met kinders in bendes, met mans wat op die myne werk en feitlik nooit huis toe kom nie. Wat winter en somer uitgelewer is aan wind en weer en die effek daarvan op hulle, ten beste, beskeie behuising.

Raine het drie Sondae lank saam met hulle tee gedrink en telkens die beste koppie en piering gekry. Die snye van haar toebroodjie was dunner gesny. Die konfyt dikker gesmeer. Sy kon dit nie verduur nie.

Sy is net nie daarvoor uitgeknip nie, het sy daardie derde middag vir die tokkelok gesê. Hy het gesê hy kan haar nie dwing nie. In sy oë kon sy sien dat hy eintlik bedoel sy is ’n swak Christen. En sy was seker, want hoe meer die studente wat by die aksie betrokke was haar die rug toegekeer het omdat sy kop uitgetrek het, hoe minder het sy begin kerk toe gaan. Praat van die baba met die badwater uitgooi.

Die enigste goeie ding wat haar kortstondige skouerskuur met die vroue van die township meegebring het, is dat sy later toe sy die fabriek begin het, groter begrip gehad het. Daarom het sy ’n opleidingsprogram begin waar die beste stiksters een middag per week jong meisies opgelei het om te stik.

Moenie ’n man ’n vis gee nie, leer hom visvang. Die cliché het sy haar motto gemaak, al het sy besef haar bydrae was ’n druppel in die emmer. Dit was vir haar verskriklik toe sy van haar mense moes begin afdank. Benewens haar eie verydelde drome, was dít wat haar die kwaadste vir die Sewe Trompette Kerk gemaak het. Wat haar die magteloosste laat voel het. Ja, sy het vir haar eie behoud geveg, maar dit was nie al nie. En sy het op alle vlakke verloor.

Genoeg! Van die verlede én van die afgelope jaar se probleme. Sy fokus weer op die uitsig voor haar. Die oerbos is net ’n entjie om die huis mak gemaak. ’n Skewe kring, effens oper as die res. Boom- en ander varings oorheers, maar sy herken ook broodbome. Sy kan ’n paar paadjies vaagweg deur die plantegroei sien kronkel en ’n hele ent anderkant die huis is daar ’n ovalerige deel wat ook effens oper lyk. Verbeel sy haar, of sien sy water daar glinster?

Met haar nuuskierigheid geprikkel, gaan sy terug deur die studeerkamer wat die derde vlak beslaan en feitlik binne-in die rietdak geleë is. Guitige ruite met rietkuiwe bied beperkte uitsig op die tuin agter die huis waar minder oerbos mak gemaak is. Losstaande boekrakke wat rug aan rug met mekaar staan, skort twee lessenaars van mekaar af. Een met ’n ouerige rekenaar, een daarsonder. Die boekrakke is tjokkenblok vol. Raine herken ’n hele paar van haar eie gunstelinge.

Raine gaan met die kronkeltrap af na die tweede vlak waar die twee slaapkamers is. Die een oorkant hare moet ’n gastekamer wees en is reg onder die studeerkamer. Dis effens kleiner as die hoofslaapkamer, maar het ook ’n eie badkamer en balkonnetjie.

Nog ’n entjie met ’n kronkeltrap af, beland sy weer op grondvlak in die ruim woonkamer met sy groot kaggel en vetgestopte stoele. Die woonvertrek vorm ’n lukrake L met die eetvertrek, wat weer aansluit by die kombuis. Sy volg die gangetjie na die voordeur. By ’n toe deur aan die linkerkant huiwer sy, en stoot dit dan oop. Die yslike studio waarvan Gertjie haar vertel het. Dis ideaal vir haar doeleindes, nes Gertjie vermoed het. Maar oor haar nuwe werkplek sal sy later droom. Nou is sy te benieud oor die oopte wat sy van bo af gesien het.

Op die voorstoep oriënteer sy haar en volg dan ’n paadjie wat haar deur die tuin lei. By die sementbogie aan die rand van die tuin wat toegang tot ’n woudpaadjie bied, gaan sy staan. Die boog lyk inderdaad soos die een by die ingang, maar dis versier met meerminne in reliëf. Die skalksheid van die elwe het nie hier neerslag gevind nie. Die meerminne se glimlaggies is eerder misterieus as humoristies.

Sy knieknik verspot, volg die paadjie ’n entjie tot waar die plantegroei ’n groen tonnelplafon bo haar maak en gaan staan dan stil. Huiwerig kyk sy op en bespied die roeringe in die blare. Het die Flint-man nie iets van boomslange gesê nie? Sy ril, maar draai nie om nie.

Hier en daar is die paadjie baie ruig. Sy moet by reusevaringblare verbyskuur en soms gebukkend loop onder die takke van enorme bome met yslike wortelstelsels wat knokkelrig bo die grond uitbult. Dis duidelik dat hier lank laas iemand was wat die paadjie oopgehou het.

Voëls fladder in die bome rond en sy kan sweer sy sien een wat baie soos die Knysnaloerie lyk. Op ’n paar plekke is daar houtbruggies oor droë lope en stroompies wat yl deur die woud slinger en hier en daar oor klippe of teen skuinstes af hoorbaar raak.

Geen wonder Flint Fletcher is ontsteld dat hy nie Fluisterbos geërf het nie. G’n wonder hy wil dit terughê nie. Hoewel hy haar behoorlik die harnas ingejaag het en sy diplomatiese vermoëns veel te wense oorlaat, het sy tog empatie met sy predikament. Vir ’n man wat so opsigtelik weet wat hy wil hê en, as sy dit nie mis het nie, gewoond is om dit te kry, moet dit moeilik wees om afstand te doen van dit wat hy as sy erfreg beskou het. Maar dis nie te sê dat sy skuldig voel nie. Sy het Fluisterbos fair en square gekoop. Hy sal maar daarmee moet vrede maak.

Tog bly hy voortdurend op die periferie van haar denke. Dis seker te verstane. Hy is die soort man wat op die meeste mense ’n diep indruk sal maak. Daar sal ’n menigte vroue wees wat al oor hom geswymel het en nog baie sal ook in die toekoms oor hom swymel. En, ja, sy kan nie ontken dat sy sterk persoonlikheid, en sy looks ook, ’n uitwerking op haar gehad het nie, maar gelukkig is sy nie die swymelende tipe nie. En dis hoekom dit haar irriteer dat hy in haar gedagtes bly huiwer.

Raine konsentreer weer doelbewus op haar omgewing.

Dis asof die woud om haar asemhaal en ’n lewe van sy eie aanneem. Asof die bos en alles wat daarin woon en groei, asof plant en dier en insek, water en lug en lig, ’n enkele, saamgestelde entiteit word. Tog is sy nie bang op die manier waarop sy gisteraand bang was nie. En nie net omdat dit nie donker is nie. Plek-plek skemer die sonlig in elk geval net floutjies deur, maar sy voel nie op dieselfde manier verontrus nie. Versigtig, ja, ’n bietjie aardig so alleen in die woud, maar nie paniekerig bang nie.

En om te dink, op ’n bietjie detail na, is hierdie stuk wonderlike aarde hare. Dis amper te veel om in te neem. Amper te veel om van die lewe te verwag.

“Jy sê die Sias-man is ’n profeet?” vra Gys toe hulle by die drierigtingstop kom waar ’n naambord aandui Houthaalbos en Birkenshire lê reguit aan en Kruisbaai links.

“Hy het die begin van die einde van die aarde voorspel, inspekteur. Dis nou die datum van die wegraping.” Fortuin draai links.

“Nè? En wanneer is dit?”

“Eers het hy gesê 1 Januarie 2001, maar iets het glo verkeerd geloop. Ek verstaan hulle het van middernag tot middernag in hulle wit klede bo-op die berg gestaan. En toe daar niks gebeur nie, is Sias Kirstein vir wie weet hoe lank na ’n grot toe. Daar het hy die boodskap gekry oor die nuwe datum. Nou is dit glo 20 Oktober 2010.”

Gys frons.

“Die tiende maand. Twintig tien, twintig tien,” verduidelik Fortuin. “Dit sal glo om 10h20 die oggend begin en alles sal oor wees teen 20h10 die aand.” Fortuin ry stadiger en draai dan in die Fluisterbos-pad af.

“En wat is die ‘alles’?”

“Die uitverkorenes, dis nou die een en twintig Meetsnoer-lidmate en al hulle kinders sal weggeraap word, reguit hemel toe. Mense wat aan die broederkerke behoort, sal na ’n plek net voor die hemelpoorte toe gaan waar hulle sal vertoef tot hulle ook finaal geheilig is. En die res van die mensdom sal ’n ruk later saam met die grootste deel van die aarde in ’n vuurbal opgaan wanneer ’n enorme meteoriet die aarde tref. Dis in elk geval hoe ek die storie verstaan.”

“Die Maya-mense gee ons ten minste tot 21 Desember 2012,” brom Gys meer vir homself as enigiets anders.

“Ek ken nie die Maya-gemeente nie, inspekteur?”

“Nie ’n gemeente nie. Dis ’n baie ou Indiaanse stam in Mexiko of êrens. Op History Channel gesien. Hulle sê nou weer dat die aarde deur water vernietig sal word.”

“Miskien is dit maar omdat hulle nie alte skoon is nie, inspekteur.”

Gys onderdruk ’n glimlag en kyk by die motorvenster uit. Dis telkens vir hom vreemd om op hierdie pad te ry met die oerbos aan die een kant en die plantasie aan die ander kant. Dis asof die pad ’n skeiding maak tussen hoe dinge bedoel was om te wees en hoe die mens dit regkry om dit op te foeter.

Gertjie kon hulle nie toestemming gee om op Fluisterbos te soek nie en hulle kon Raine Quinn nie in die hande kry nie, maar Gertjie het wel gesê sy voorsien nie probleme nie. Wat moontlik wel ’n probleem kon wees, is dat die Quinn-vrou glad nie die stuk aarde ken nie. Dis toe dat Gertjie aangebied het om Joanie Veenstra se susterskind te bel en te vra of hy hulle nie kan rondwys nie. Die man het ingestem. Hopelik help dit om die soektog gouer afgehandel te kry. Voordat De Lange snuf in die neus kry.

Miskien verbeel hy hom, maar dit het tog gelyk asof Gertjie bly was om hom te sien en amper oorgretig om te help. Maar miskien is dit ook maar net omdat Fortuintjie by was. Die twee is lekker dik vandat hulle destyds saamgewerk het aan die Paradyskloof-insekmoorde terwyl Gys soos ’n katswink kokkerot in die hospitaal gelê het. Wanneer was dit nou weer? Meer as twee jaar gelede? Die tyd vlieg ook so. Toe hy vier jaar gelede oorgeneem het by … Hy frons.

“Fortuin? Het jy nie op ’n kol vir my gesê die man by wie ek destyds oorgeneem het, is Houthaalbos toe nie?”

Fortuin knik. “Ja, inspekteur. Sersant Seppie Swanepoel. Hy was maar altyd lid van Sewe Seëls, maar toe word hy mos uitverkies Meetsnoer toe.”

“Nou op grond waarvan word die mense uitverkies?” Gys vertrou nie die uitverkiesingspulletjie nie, en vir hom klink die wegraping-ding ’n bietjie vergesog, maar wat weet hy nou ook van dié soort goed af?

“Sias Kirstein kry boodskappe direk van Bo af oor wie uitverkies is. Net een en twintig van hulle.”

“En ’n polisieman van Niemandsdorp kwalifiseer as een van net een en twintig mense in die hele wye wêreld wat direk hemel toe gaan? En nogal ’n vrot polisieman boonop, as ek so kyk na die halwe werk wat hy destyds gedoen het.”

“Ek dink nie hy het daarvan gehou om verslae te skryf nie. Ook nie om mense te ondervra nie. Hy was maar altyd eienaardig, inspekteur. Ná sy vrou se dood het hy mos gesê die duiwel is ’n vrou en hy het haar in die oë gestaar. Maar hoe duiwels sy vrou nou eintlik was, weet ek nie, inspekteur. Hy het ná haar dood ’n allemintige klomp geld uit ’n polis gekry. En bang vir vroue is hy klaarblyklik ook nie. Sy vrou se grafsteen het skaars sy staan gekry, toe trou hy met Petra, amper twintig jaar jonger as hy. Baba was ook sommer gou daar. Dis kort daarna dat hulle Houthaalbos toe is.”

“Waaraan is sy dood? Die eerste vrou, bedoel ek.” Gys gryp na die deurhandvatsel toe hulle ’n stuk sinkplaatpad slaan. “Stadig, Fortuin, dis nie ’n tenk dié nie.”

“Skuus, inspekteur. ’n Maagseer wat oornag aan die bloei gegaan het. Sersant Swanepoel het haar die volgende oggend hospitaal toe geneem, maar dit was te laat. Daar was niks verdags nie, as inspekteur dalk wonder. Hy het die polis op haar lewe, asook een op sy eie lewe, uitgeneem toe hulle albei veertig geword het. Dit was ’n hele paar jaar voor sy dood is.

“Fransien het destyds vir my gesê buitestanders dink die Meetsnoer-mense is ’n bietjie eienaardig, maar eintlik is hulle nie. Hulle is baie hardwerkend en het van Houthaalbos ’n selfversorgende plek gemaak waar daar vroeër net dennebome was. Sy het gesê hulle geloof is maar net baie sterker as gewone mense s’n en hulle leef ten minste hulle geloof uit, wat meer is as wat mens kan sê van baie ander mense wat die kerke volsit.”

Gys weet nie of hy hierdie soort vroomheid heeltemal sluk nie, maar miskien is dit omdat hy nie eintlik ’n behoefte het om die einde van die wêreld mee te maak nie. Dit klink darem vir hom te wreedaardig wanneer die dominee so uit Openbaring lees. Hy sit nou nie eintlik sy enigste kispak se broek deur op ’n kerkbank nie, maar hy gaan darem af en toe. Gewoonlik wanneer Gertjie begin skimp hy raak skaars in die kerk.

En so van Gertjie gepraat … “Maar die duiwel wat ’n vrou is dan?” Nie dat dit hom sal verbaas nie.

“Nee, ek weet nie so mooi nie, inspekteur. Ek dink dis maar net Seppie se eie ding. Destyds het ek gedink hy praat dalk van die vroue van Paradyskloof, maar dit kan ook oorlede Rina Verster van Kruisbaai gewees het. Hulle het eenkeer ’n onderonsie gehad. Voor inspekteur se tyd.”

“Hier!” roep Gys uit toe die sementboog links van hulle opdoem.

Fortuin rem te skerp en die voertuig skuur verby die ingang. Gys rol sy oë, maar sê maar liewer niks. Fortuintjie is nie homself nie. Gewoonlik is hy ’n uitstekende bestuurder.

Gys is ook maar verlig om van die onderwerp af te stap. Sy eerste moordsaak vandat hy op Niemandsdorp aangekom het, is nie iets wat hy graag onthou nie. Daardie Rina Verster was inderdaad ’n duiwelskind.

Raine wil net omdraai toe die kronkelpaadjie uitmond in die oopte wat sy van bo af gesien het. Anders as die tuin om die huis, is die woud nie deur mensehand getem om ’n natuurlike tuin te vorm nie, maar deur die topografie. ’n Klompie gladde rotse, sommige ’n goeie twee, drie meter hoog, beur deur die woudvloer en veroorsaak die effense oopte. Iets wat ’n klipperige rivierbodem kan wees as dit baie reën, vorm ’n rand om die een kant en dra verder daartoe by.

Moerassigheid wat plek-plek deur die grondoppervlak slaan, is uitstekende teelaarde vir die massas boom- en ander varings. Dit lyk asof water sommer vanself deur die grond syfer en in holtetjies en slootjies afvoerstroompies maak.

Die eerste klipbeeld betrap haar heeltemal onkant, maar toe sy haar oë eers begin instel op die menslike maaksels, begin sy die een na die ander eien. Meerminne in elke denkbare bui, gedaante en posisie. Een, met ’n kop wat na agter buig, skater. Ander loer skaam onder varingblare uit. Party sit hand voor die mond met lagplooitjies aan die werk. Nog een, op ’n klip aan die rand van ’n natuurlike waterpoel, staar mymerend in die water af asof sy die toekoms daarin kan lees.

Die beelde is so subtiel geplaas dat Raine besef sy sien seker nog nie die helfte raak nie. Sommige is heeltemal met mos bedek, ander het die slagoffers van rankplante geword, sommige smelt net so met die natuur saam dat dit lyk asof hulle van altyd af daar was.

Eers toe sy wyer as die meerminne en die waterpoel kyk, sien sy die eienaardige boomvaring wat in die middel van die meermintuin staan raak.

Die stam is net so lank soos sy en in die vorm van ’n perfekte vrouelyf. Daar is selfs die beduidenis van ’n verdunning en verdikking wat amper soos ’n nek en kop lyk. En om die kop staan die allerfynste varingblare soos ’n wilde groen haredos in alle rigtings uitgesprei, vorm ’n skewe binnestebuite sambreel.

Op daardie oomblik kom die son agter die wolke uit en bestuif die plant met goue ligdeeltjies, skitter in die druppels wat daaraan kleef.

Raine kan nie onthou dat sy al enigiets so boaards mooi gesien het nie. Met ’n bietjie verbeelding lyk dit soos ’n woudvrou wat enige oomblik na jou toe aangestap sal kom. Kuns deur die natuur geskep.

Sy stap om die boom en gaan staan toe sy die sewe goudgeel koniese sade in die hart van die varingblare sien uitbult. Dit lyk amper soos ’n hoofversiering van ’n godin uit antieke tye. Sy weet bitter min van plante af, maar dis sekerlik die eienaardigste boom wat sy nog gesien het. Varings maak mos nie saad nie? Plant hulle nie voort deur spore of iets nie? Dalk is dit glad nie ’n boomvaring nie, maar ’n soort broodboom? Maar wat dan van die ragfyn blare wat amper soos dié van ’n nooiensvaring lyk?

Raine draai haar kop gesteurd toe sy die geluid van ’n motorenjin eien. In die bosstilte trek die klank ver, maar dit klink tog asof … Die enjin word afgeskakel.

Gertjie? Nee, dis nog heeltemal te vroeg.

Dis toe sy omdraai dat sy uit die hoek van haar oog iets wat bekend lyk op die grond sien lê, net daar waar die oopte weer bos begin word. Sy stap nader en kyk fronsend na die langsteelflits. Dit kan sekerlik nie hare wees nie, kan dit?

Sy tel dit op en kyk agter op die doppie wat die batterye toeskroef. RQ. Nog net soos haar pa dit vir haar ingegraveer het voor hy haar die dood voor die oë gesweer het as sy ooit sonder die flits in haar motor ry. Hoe kom dit hiér?

Sy druk die knoppie om te sien of dit nog werk en kom dan eers agter dat haar hand taai, en die vlekke oor die gekraakte glasskerm halfdroë bloed is.


SEWE

Flint het pas bepaal dat Raine nie in die huis is nie toe ’n motor agter syne stilhou. Inspekteur Niemand en ’n kiertsregop jong man klim uit en kom doelgerig na hom aangestap.

“Nou toe nou,” laat hoor die inspekteur. “Dis dan die man wat glo ’n aanbod op my plek wil maak, Fortuin. Meneer Fletcher, konstabel Fortuin.”

“Middag, inspekteur. Konstabel.” Die inspekteur lyk aansienlik toegankliker as vroeër vanoggend. Die konstabel het ’n onrustigheid aan hom. Sy oë flits heen en weer, sy hande is dan in die sakke en dan uit.

“Ja, dis wrintiewaar al middag. Dankie dat jy aangebied het om ons ’n bietjie te oriënteer. Gertjie sê jy was in die omgewing, maar eintlik op pad terug Niemandsdorp toe.” Hy lyk net effentjies te joviaal.

“Ek help graag, maar ek was onder die indruk kaptein De Lange en konstabel April hanteer die saak? Hulle was reeds vanoggend hier.”

Gys trek sy broek op en sy glimlag lyk ietwat geforseerd. “Ons help mekaar maar uit waar ons kan.”

Die vae antwoord klink nie juis oortuigend nie. ’n Beweging by die poortjie wat meermintuin toe lei, keer Flint egter om verder daaroor te wonder.

Haar poniestert het losgekom en haar hare hang wanordelik oor haar skouers. Sy is lykbleek, haar oë verward terwyl sy van die een na die ander kyk. Daar is ’n fyn bloedstrepie op haar wang waar ’n takkie haar moes bygekom het. Sy eerste instink is om haar teen hom vas te druk en te beskerm teen wat haar ook al so verskrik het. Hy gee selfs ’n tree vorentoe, maar onderdruk dan die onbegryplike impuls met moeite.

Sy gaan staan, retireer strompelend voordat sy weer vassteek.

“My flits.” Sy hou die voorwerp in haar hand na hom uit asof dit ’n bom is wat enige oomblik gaan ontplof. Flint begin nader stap, maar die inspekteur is vinniger as hy. Hy buig vooroor om die langsteelflits in haar hande van nader te bekyk.

“Mevrou Quinn? Inspekteur Niemand. Wat het gebeur?”

Raine kyk op na die inspekteur asof sy hom nou eers werklik raaksien. “My flits. Ek het dit hier anderkant gekry. Ek dink dis vol bloed.”

“Fortuin.” Die konstabel spring om na die motor, pluk die passasiersdeur oop en kom dan met latekshandskoene en ’n papiersak te voorskyn.

Die inspekteur trek die handskoene aan en neem die flitslig versigtig by haar. Hy inspekteer dit vlugtig en laat dit dan in die sak glip wat Fortuin vir hom oophou.

“Waar het jy dit opgetel?” vra die inspekteur.

Raine kyk nie na hom nie, maar na Flint. “By die meerminne. Maar ek het dit gisteraand verloor waar ek gaan soek het nadat ek iemand … iets met die Jeep raak gery het.”

Flint kan nie help om haar jammer te kry nie, sy lyk behoorlik in ’n dwaal, maar moet dit nou waaragtig dáár wees.

“Maar dit het net ’n entjie verby die Fluisterbos-afdraai gebeur? Dis mos ver van hier af?” frons die konstabel.

Sy knik. “Ek het dit gebruik om te probeer sien wat ek raak gery het en toe val ek teen ’n wal af en verloor dit. My horlosie ook.”

Die inspekteur kyk op na Flint. “Weet jy van die … um … meerminplek waarna mevrou Quinn verwys?”

Die grootste rede waarom hy hier is, is juis omdat hy gehoop het om hulle daar weg te hou, maar nou kan dit seker nie anders nie. Flint sug heimlik. “Ja. My tante het graag meerminbeelde gemaak en dié wat vir haar die mooiste was daar gaan neersit. Dié paadjie lei daarheen.”

Gys Niemand kyk vlugtig in die rigting wat Flint beduie en dan weer na Raine. “Mevrou Quinn, jy sal ons moet wys presies waar jy die flits opgetel het.”

Raine se oë soek Flint s’n op asof sy hulp van hom verwag. Enersyds voel hy lus om die nuwe eienaar van sý Fluisterbos aan haar lot oor te laat, andersyds om sy arm om haar skraal skouers te slaan en te sê dat alles oukei sal wees. Nie een van die twee sal werk nie. Om een of ander onverklaarbare rede kan hy nie sy hande van haar was nie, al het hy waaragtig goeie rede, en hy kan ook nie blatant vir haar lieg nie. As hy die saak so beskou, gaan alles nie net sommer vanself oukei wees nie.

“Ek sal voor stap,” is al wat hy kan dink om te sê. Hy sien hoe Raine swaar sluk.

“Ek wil net eers my hande gaan was.” Sy mik na die voordeur toe, maar Niemand keer haar met sy hand op haar boarm.

“Ek is bevrees dit sal ’n rukkie moet wag. As jy ons net eers gaan wys waar jy die flits opgetel het, sal ons ’n paar forensiese monsters moet neem. Ons sal ook jou klere benodig.”

“Maar …” Raine skud haar kop en kyk weer af na haar hande.

“Ek is jammer, mevrou Quinn, maar ek moet jou vra om saam te werk. Dis net ingeval daar vuilspel was. ’n Flits kry nie vanself soveel bloed aan nie.” Hy kyk oor haar kop na Fortuin. “Kamera en kit.” Dan draai hy na Flint. “Dit sal beter wees as jy hier vir ons wag.”

“Nee.” Flint mik in die rigting van die sementboog. “Volg my.”

“Meneer Fletcher, ek is bevrees dit mag moontlik ’n misdaadtoneel wees.”

Flint draai om. “As dit ’n misdaadtoneel is, inspekteur Niemand, sal ek uit julle pad bly.” Flint begin aanstap en hoor hoe die inspekteur sug en dan agter hom aankom.

Die paadjie het toegegroei vandat hy laas hier was. Asof die woud nie kan wag om weer op te eis wat mak gemaak is nie. Die kronkels en draaie laat mens dink dat jy baie verder van die huis af wegbeweeg as wat die geval is. Joanie wou net die indruk wek dat ’n mens diep die bos instap na haar geliefde meerminne toe. Na haar geheime tuin waar sy besluit het om hulde te bring aan Annie-se-lot.

Hopelik kyk die speurders die baie spesiale varingagtige boom mis, of herken dit ten minste nie vir die eienaardigheid wat dit is nie.

Raine volg die breë skouers in ’n dwaal. Sy kan nie eens mooi onthou hoe sy weer by die huis beland het nadat sy die flits ontdek het nie. Waarom het sy nie net die dêm ding weer laat val waar sy dit gekry het nie? Waarom moes dit juis die speurders wees wat haar ingewag het? Maar dalk is dit beter so. Sy dink sy sou mal geraak het as sy nou alleen was. Veral noudat die moontlike implikasies werklik tot haar deurdring.

Flint gaan staan by die waterpoel en kyk om na haar. Sy beduie na die plek waar sy die flits gesien het. As sy net haar hande in die poel kan was. Maar dit sou in elk geval verkeerd gevoel het om die helder water met sy effense oker skakering met bloed te besoedel.

Die inspekteur en die konstabel reageer op haar gebaar en stap met hulle oë soekend op die grond daarheen. Die inspekteur hurk en druk met sy gehandskoende hande van die plante weg.

Die konstabel neem foto’s. Hy stap al om die inspekteur om verskillende hoeke in te kry. Dan steek hy skielik vas en buk. Hy sê iets vir die inspekteur, maar dis te sag om te hoor. Dit lyk asof hulle ’n spoor van ’n aard volg. Die varings vou agter hulle toe, maar sy kan steeds die ritseling hoor namate hulle die woud dieper indring. Raine kyk na Flint.

Hy haal sy skouers op net toe ’n ontstelde uitroep opklink. Flint frons, gee ’n tree in hulle rigting en gaan staan dan.

Dit duur skaars ’n minuut voor die inspekteur weer binne sig kom, maar dit voel na ’n ewigheid. Hy is effens bleek, sy gesig stroef.

“Ons het ’n amptelike misdaadtoneel. Kom asseblief saam met my. Ek moet by die motorradio uitkom. Hier is nie selfoonontvangs nie.”

“Die vermiste meisie?” maak Flint dieselfde ontstellende gevolgtrekking as sy.

“Meneer Fletcher, dis nou ’n polisieaangeleentheid. Mevrou Quinn, ek sal vra dat ’n vrouekonstabel saam met die res van die span kom. Sy sal by wees terwyl forensiese materiaal van jou verkry en die verklaring afgeneem word. Ek sal bly wees as julle albei julle volle samewerking gee.” Daarmee beduie hy ongeduldig dat hulle voor hom moet uitstap.

By die huis gekom, pyl die inspekteur reguit op die polisievoertuig af en begin oor die radio praat terwyl hy steeds sy oë op hulle hou.

“Wat dink jy …” Raine sluk ’n naarheid weg. “Wat dink jy het gebeur?”

Flint skud sy kop. “’n Bebloede flits, ’n geskokte uitroep en ’n verklaarde misdaadtoneel? Ek dink nie die meisie is meer vermis nie. En die inspekteur sou baie haastiger gewees het as hy nog haar lewe kon red.”

As sy nie so gegril het vir haar hande nie, sou sy hulle oor haar gesig gedruk het. Is dit moontlik? Is dit regtig moontlik dat haar lewe in nog ’n groter nagmerrie ontaard het as wat dit reeds was? Maar ten minste het sy nog ’n lewe. Die arme meisiekind … Hernieude skok ruk deur haar.

“Al die bloed aan die flits … Dink jy ek het haar raak gery, ernstig beseer? Dat sy die flits gekry het … miskien toe sy bygekom het en kom hulp soek het … Verdwaal het, en toe …” Trane begin oor haar wange stroom.

“Wag nou. Moenie die bobbejaan agter die bult gaan haal nie.” Hy dink ’n oomblik na. “Van hier af sou jy haar gehoor het as sy hard genoeg om hulp geroep het.”

Die moeisame klop van haar hart versnel toe die speurder nader gestap kom.

“Net ’n bietjie geduld, mevrou Quinn. Die span is op pad.” Gys stap tot by hulle, vies dat hy hulle alleen moes laat en sodoende tyd gegee het om te gesels. Maar hy is minder bekommerd oor wat hulle ook al vir mekaar te sê gehad het as oor Fortuin wat besig is om die toneel af te sper. Vir Fortuin is dit nie net ’n misdaadtoneel nie. Dis Fransien se vriendin wat daar lê. Dit maak dit meer as net ’n moordsaak. Dis ’n traumatiese gebeurtenis wat Fortuintjie baie diep raak. En daarom vir hom.

“Mag ek vra wat die verwantskap tussen julle is?” Hy beduie van die een na die ander, maar rig die vraag aan Fletcher.

“Ek het mevrou Quinn vanoggend vir die eerste keer ontmoet,” antwoord die groot man. “Sy het Fluisterbos uit my tante se boedel gekoop.”

“Ek wil Gertjie bel,” kom dit skoon buite verband van Raine Quinn af. Dan staar sy af na haar bevlekte hande en kyk weer op na Fletcher. “Sal jy haar nie asseblief bel en sê wat gebeur het nie?”

Gys se ore spits. “Gertjie?”

“Gertjie Niemand. Sy is ’n prokureur op Niemandsdorp.”

“Die inspekteur weet wie Gertjie is,” sê Fletcher net toe Gys vra: “Waarom het jy ’n prokureur?”

“Nie as prokureur nie.” ’n Snik ruk onverwags deur haar lyf. “Sy sou in elk geval ná werk hierheen gekom het.”

“In watter hoedanigheid?” Hy wil nie vir Gertjie betrek nie. Dis sommer net moeilikheid soek.

“Sy is my vriendin. Sy was verloof aan my pa.”

Verloof? Gertjie was verloof aan hierdie vroumens se pa? Hoekom weet hy vervloeks niks hiervan nie?

“Ek stap gou op balkon toe,” sê Fletcher en kyk na Gys. “Dis al waar daar ’n sein is.”

Gys het vrede met seine of met Fletcher wat wegbeweeg. Hy moet letterlik sy tong vasbyt om nie die meisiekind met ’n spul baie onprofessionele vrae te bestook nie.

“As julle vriendinne is, sal sy nie ’n saak namens jou kan behartig as so iets nodig sou wees nie,” is uiteindelik al wat hy sê.

Die Quinn-vrou bly lank stil. Die grootste skok het plek gemaak vir iets anders. “Inspekteur Niemand, vergewe my die vraag, maar jou naam is nie dalk Gys nie?”

Gys frons. “Toevallig is dit.”

Raine Quinn kyk hom ’n oomblik stip aan voor sy haar oë versluier. Op daardie oomblik was daar iets wat hy nie kon peil nie. Nie vyandigheid nie, nie ergernis nie. Iets soos … dalk verontregting. Nee, hy weet ook nie wat nie, maar daar was iéts.

Sy gedagtes word onderbreek toe die radio weer begin kraak.

“Gertjie is op pad,” sluit Fletcher by hulle aan net toe Gys weer by Raine kom.

“Dankie.” Asof die nuus haar weer moed gee, kyk sy weer na Gys. “Gaan julle my arresteer, inspekteur?”

“Het ons rede?”

“Konstabel April het iets gesê van tref-en-trap.” Haar stem breek en haar skouers begin ruk.

Gys wik en weeg ’n oomblik lank oor hoe hy die saak moet benader. Raine Quinn is nie noodwendig ’n verdagte nie. Fletcher ook nie. En hy het nog altyd geglo ’n mens kan baie lees uit mense se onmiddellike reaksies. Hy besluit om die kans te waag. “Dit was nie net ’n tref-en-trap nie, mevrou Quinn.”

Gys hou haar fyn dop. Sien die skok registreer. Oë wat wyd rek, bloed wat uit die gesig dreineer. Fyn sweet wat skielik op haar uitslaan. Die onderlip wat onbedaarlik begin bewe. Trane wat van voor af opwel terwyl sy waarskynlik vermoed wat gaan kom.

“Die slagoffer is wreedaardig vermoor. Met jou flitslig.”


AGT

Woensdag 2 September

“Is jy seker jy sal oukei wees?” Gertjie se oë spreek van kommer.

“Natuurlik. Ek kan jou nie verder uit die werk hou nie. Jy het gister al ’n hele middag vir my opgeoffer.” Raine sit die koffiekoppie terug op sy piering en pas dit langs die bakkie beskuit op die skinkbord in. Haar hande bewe steeds. As dit nie vir die slaappil was wat Gertjie haar ingejaag het nie, het sy waarskynlik laas nag nie ’n oog toegemaak nie. “Jy bederf my.” Sy glimlag skewerig vir Gertjie wat van die bed af opstaan.

“Dit was net koffie en beskuit in die bed. En ek het niks opgeoffer nie. Ek is maar te bly ek kon daar uitkom voor die forensiese mense opgedaag het. Daardie vrouekonstabel het die takt van ’n renoster. Sowat van onsensitief!”

“Sy dink ek is ’n moordenaar, Gertjie.”

“Twak, hoogstens ’n verdagte, en ’n verdagte is onskuldig tot hy skuldig bevind is. En as hulle bewyse teen jou gehad het, moes hulle jou gearresteer het.”

“Dankie dat jy jou oor my ontferm het en ek hier by jou kon oorbly.” Raine wil nie dink aan die vorige middag nie. Asof die wete dat ’n arme meisiekind vermoor is, nie erg genoeg is nie, voel sy nou nog asof haar privaatheid op een of ander baie wrede manier aangetas is. Die DNA-monsters was nie so erg nie, die fotonemery van haar ander beserings ook nie, maar dat sy moes uittrek en haar sitvlak moes wys sodat die blou kol digitaal verewig kon word, het die koek gevat. Die heel ergste was egter inderdaad die kortaf en neerbuigende houding van die vroulike konstabel. Die gebrek aan begrip en medemenslikheid.

“Wat het jy gedink? Dat ek jou in ’n gastehuis sal laat bly?” Gertjie glimlag vertroostend asof sy weet wat in Raine se gedagtes omgaan.

“Nogtans. Wanneer dink jy sal ek weer Fluisterbos toe kan gaan?” Enersyds stuit alles in haar daarteen, andersyds wil sy weer so gou moontlik daar kom sodat die aakligheid van die vorige dag nie permanente vastrapplek kry nie. Soos ’n ruiter wat van ’n perd afgeval het weer dadelik wil opklim om die vrees te besweer.

“Hang af hoe lank die ondersoek duur. ’n Paar dae, reken ek. Tot dan sal niemand behalwe die span toegang hê tot Fluisterbos nie. Maar dis natuurlik ondenkbaar dat jy teruggaan, Raine. In elk geval nie voor die saak opgelos is nie. Dis te gevaarlik. Jy kan intussen hier bly.”

“Fluisterbos is nou my blyplek, Gertjie. Die saak kan wie weet hoe lank duur. Jare selfs. Sodra die polisie daar klaar is, gaan ek terug.”

“Al is ’n jong meisie daar vermoor?” Gertjie kyk haar ongelowig aan.

“Ek is nie ’n weerlose meisiekind wat in die middel van die nag in ’n bos verdwaal het nie. Gelukkig het ek nie die toneel gesien nie. Net die flits. En dit was erg genoeg, maar ek probeer om nie prentjies van die toneel self in my kop te maak nie.” Raine sluk moeisaam om van die heesheid van haar stem te probeer ontslae raak. Probeer, ja, maar kry dit ook nie heeltemal reg nie. “Ek is nie bang om terug te gaan nie. Dis net vir my baie hartseer dat sy daar dood is en dit op so ’n gewelddadige manier.”

“Nee wat, Raine, nou is jy laf. Nee, dis te gevaarlik,” protesteer Gertjie amper ergerlik.

Raine glimlag skewerig. “Jou Gys sal tog sekerlik die moordenaar binnekort vastrek?” probeer sy om die erns van die gesprek te verlig

Gertjie se wange slaan ligpienk uit. “Hy is nie my Gys nie.”

“Nog nie, en ek weet nie hoekom nie, maar ek weet wel hy is die rede waarom jy my pa laat staan het.”

Dis duidelik dat Gertjie nie verwag het sy sal tot dié gevolgtrekking kom nie. Sy herstel egter redelik vinnig van haar verrassing. “Arnold was op pad Kanada toe. Ek het nie kans gesien om saam te gaan nie. Dis hoekom ek die verlowing verbreek het.”

“Kom nou, Gertjie. Onthou jy nie die aand toe jy, vir die eerste en enigste keer waarvan ek weet, te veel wyn saam met my gedrink het en jy my vertel het van die gróót liefde in jou lewe nie? Nog voor daar sprake van Kanada was.” Dit was ’n aand wat haar vriendskap met Gertjie na ’n volgende, inniger vlak geneem het, maar ook een wat ontnugtering meegebring het. Dit was die aand toe sy besef het Gertjie gaan waarskynlik nie haar stiefma word nie.

“Daardie aand was jy my vriendin, nie Arnold se dogter nie. Ek moes jou nooit vertel het nie.” Gertjie se wange word nog rooier.

“Nietemin, daardie aand het jy gesê jy het nie eens oor my pa gevoel soos voorheen oor jou neef nie.” Raine hoop nie Gertjie kom ooit agter hoe seer dit haar gemaak het nie, en sy is maar net te dankbaar haar pa het dit nooit agtergekom nie. Hy glo steeds dit was die Kanada-ding en sy dink hy skop homself nou nog daaroor.

“Dit was baie ontaktvol van my.”

“Maar die waarheid.” Dis goed dat dit nou in die ope kom. Dit was die een skadu wat sedertdien oor hulle vriendskap gehang het.

Gertjie strengel haar skraal hande inmekaar. “Jy is reg. As dit nie vir jou, vir ons vriendskap was nie, sou ek waarskynlik die verlowing lank voor die tyd al verbreek het. Ek het langer aan die droom vasgeklou omdat die droom jou ingesluit het – die dogter wat ek nooit gehad het nie – al het ek geweet ek doen Arnold ’n onreg aan. Ek was bang ek verloor jou vriendskap.” Sy kom sit weer op die bed langs Raine. “Verstaan my mooi, Rainie, jou pa is ’n wonderlike man. Ek besef baie deeglik ek kan al my ou skoene agternagooi dat ’n man soos Arnold vir my lief geraak het, maar …” Sy lig haar hande in ’n magtelose gebaar.

“Maar hy was nie Gys Niemand nie.”

Gertjie kyk weg. “Dit sou onregverdig teenoor hom gewees het om met hom te trou.”

Raine vryf met haar hand oor Gertjie s’n. “Dis oukei, Gertjie. En soos ek jou ken, het jy anyway nie ou skoene nie.”

Gertjie eerbiedig haar flou poging tot humor met ’n laggie. “Solank jy net weet jy is steeds vir my soos ’n dogter en veel meer.”

“Ek weet. En jy weet, die gevoel is wedersyds.”

Gertjie knik en wip dan weer regop. “Gys sal die moordenaar vastrek as De Lange hom net die kans gun. Maar, Rainie, ek dink jy maak ’n enorme fout om terug te gaan voor dit gebeur.”

“Die lewe gaan aan, Gertjie. Dis hartseer om te dink die dood van ’n meisiekind doen so min aan die gang van die aarde om sy as, maar dis ongelukkig die beloop van die lewe. Ek sal seker vir ’n rukkie ’n bietjie bang wees, maar hoe gouer ek weer daar gaan woon en daar begin werk, hoe gouer sal dinge vir my normaliseer. Terloops, jy was reg oor die studio. Dis ideaal vir my doeleindes.”

“En dié is?”

“Ek gaan met ’n splinternuwe reeks begin. Joanie Veenstra se huis, haar kuns en Fluisterbos self sal my inspirasie wees. Maar ek wil nie hê die strewe na erkenning moet weer my lewe oorneem nie. Ek wil plesier daaruit put en net genoeg verdien om redelik gerieflik te kan leef. Dis baie haalbaar.”

Gertjie bly lank stil voor sy verder praat. “Ek verstaan jy wil aan die gang kom met jou nuwe lewe, maar jy moet my belowe jy sal die huis met ten minste ’n alarmstelsel beveilig en baie versigtig wees – veral totdat die skuldige vasgetrek is.”

“Ek belowe.” Raine hou haar arms oop en Gertjie buig gewillig vooroor sodat Raine haar ’n drukkie kan gee. “Ek het geweet jy sal verstaan.”

Gertjie kom weer regop. “Ek het afgelei Flint Fletcher wil jou ompraat om die aanbod terug te trek aangesien die afkoelperiode nog geld. Het hy jou al genader?”

Raine wens Gertjie het nie sy naam genoem nie. Hy dring reeds dikwels genoeg haar gedagtes binne. Die manier waarop hy die situasie op Fluisterbos hanteer het, het respek by haar afgedwing. Die simpatie in sy oë en sy kalm en tog ondersteunende optrede, het iets in haar losgemaak waaraan sy weet sy nie kan waag om te torring nie. “Ek het geweier nog voor hy ’n aanbod kon maak.”

“Maar dit was voor … Dink jy nie jy moet dit maar oorweeg nie, Raine? Afgesien van die moord … Jy het my verseker jy kan dit bekostig, maar as ek mag raai, sny jy jou rieme darem baie dun? Is jy seker die boetiektransaksie is vasgemaak?” probeer Gertjie haar kommer diskreet verwoord.

Raine weet sy kan dit nie waag om Gertjie te vertel die transaksie is nog nie op papier nie. Sy sal haar morsdood kwel. Gertjie werk net met wat swart op wit staan.

“Ek gaan nie van Fluisterbos afstand doen nie, Gertjie. Ek kan dit nie verklaar nie, maar ek glo vas ek hoort daar. Moenie oor my finansies bekommerd wees nie. Alles is onder beheer.”

Gertjie kyk vertwyfeld na haar. “Ek het regtig my bedenkinge, Raine. Veral noudat Flint Fletcher sy opwagting gemaak het. Ek voel skuldig om sy onthalwe dat ek jou gehelp het om te koop.”

“Jy kon dit tog nie verhelp dat hy in die Madagaskar-woude gesit het en nie betyds hier kon wees nie?”

Gertjie knik. “Ek het my bes gedoen om hom te kontak, maar moes vinnig ’n besluit neem toe ek hoor Sias Kirstein, dis nou die leier van Meetsnoer, wil ook ’n aanbod maak. Ek kan my net nie indink waarom die profeet ’n plek soos Fluisterbos in ’n boerdery wil omskep nie. Daar moet in elk geval nog ’n hele paar hektaar beskikbaar wees op Houthaalbos. Hulle hoef net te ontbos soos voorheen.”

’n Opgetrekte wenkbrou in Gertjie se rigting is genoeg om haar te laat sug.

“Oukei, dis nie al nie. Joanie Veenstra sou ’n paar maal in haar graf omgedraai het as dit na hulle toe sou gegaan het. Sy kon Sias Kirstein nie verdra nie. Veral nie nadat Fransien by haar aangekom het en haar die een en ander vertel het nie.”

“Fransien?” frons Raine.

“Nog ’n jong meisie uit die Meetsnoer-geledere. Sy het verlede jaar probeer vlug, maar is later weer terug. Vrywillig glo.”

“Wat het sy vir Joanie vertel?”

“Joanie het nie uitgebrei nie. Daar was ook nie eintlik die geleentheid nie. Ons het mekaar net terloops in die biblioteek raakgeloop en toe ons mekaar daarna weer gesien het, was dit nog vlugtiger en net in professionele hoedanigheid. Sy het my net vertel die kind was vreeslik verward. Joanie het gesê dit klink asof die vroue in alle opsigte onderdanig moes wees en feitlik soos slawe moes werk. Dis al genoeg om iemand soos Joanie teen die bors te stuit, maar Fransien het haar glo ook van ander praktyke vertel. Dinge wat te make het met die oordeelsdag wat volgens die profeet om die draai is.”

“Liewe jimmel, newwermaaind die oordeelsdag, onderdanigheid is al erg genoeg.” Raine skud haar kop. “Laat my dink aan Sewe Trompette. Ek kan nie glo so iets is nog moontlik in die een en twintigste eeu nie. Hoe kan vroue nou nog vir iets so absurds val?”

Gertjie kou haar onderlip met haar skewe tandjie wat nog altyd vir Raine eerder haar glimlag interessant gemaak het as wat dit afbreuk doen. “Jy weet, Raine, dis iets waaroor ek liefs nie ’n uitspraak wil maak nie. Emansipasie is goed en wel, en ek is die laaste persoon wat my daaroor behoort uit te laat aangesien ek my lewe lei soos ek hom lei, maar in die Bybel staan tog die vrou moet haar aan die man onderwerp. Wie is ons om te sê Meetsnoer het die kat aan die stert beet?”

Raine snork. “Skuus, Gertjie, maar ek kan nie sien waarom ek my moet onderwerp aan iemand net omdat hy ’n man is nie. As ek onderdanig was aan Sheldon, sou ons krepeer het. En as ek met Marius getrou en hom as my hoof aanvaar het, sou daar niks oorgebly het van wie en wat ek is nie.”

“Maar dis nie te sê die teorie daaragter is noodwendig verkeerd nie. Ek is nie altyd doodseker ons is beter daaraan toe as ons voormoeders nie.” Gertjie skud haar kop. “Die probleem kom by die manier waarop die prinsiep toegepas word en hoe dit geïnterpreteer word, nie by die prinsiep self nie. Nietemin, Joanie was hewig ontsteld en het iets gesê van vreesinboeseming en geestelike mishandeling. Sy wou daaroor begin nalees nadat Fransien by haar was. Dis hoekom sy twee, drie dae voor sy siek geword het by die biblioteek was.”

“Hoekom het jy my nie hiervan vertel toe jy die eerste keer my ‘bure’ genoem het nie? Jy het hulle bloot as vroom en hardwerkend beskryf?” frons Raine.

’n Verleë trek speel om Gertjie se mondhoeke. “Aanvanklik was dit natuurlik nie ter sake wie of wat Fluisterbos se buurmense is nie. Ek het nie ’n oomblik gedink jy sal die plek wil koop nie. En toe jy finaal besluit het om te koop was jy so entoesiasties, en as ek mag sê amper fanaties daaroor dat ek huiwerig was om Joanie se vermoedens te noem. Dit was immers net hoorsê en Joanie was nogal ’n vuurvreter en boonop anti-dogma. Ek het nog altyd heel anders oor kerke gevoel as sy en het gedink sy oordryf. Buiten daardie kort gesprek in die biblioteek, het ek ook self feitlik niks van Meetsnoer of Sias Kirstein af geweet nie. Dis eers nadat sy aanbod van die hand gewys is dat ek ’n bietjie meer van hulle te wete gekom het en begin wonder het of Joanie nie dalk ’n punt beetgehad het nie. Maar toe is jou aanbod al aanvaar en, pardon the pun, die koeël natuurlik al deur die kerk. Nou besef ek egter ek moes jou voor die tyd alles vertel het wat Joanie te sê gehad het en jou laat besluit wat jy wil glo of nie.” Sy laat sak haar oë en vroetel met die skinkbordlappie.

“Liewe jimmel, Gertjie, moenie lyk asof jy op heter daad by ’n misdaadtoneel betrap is nie. Dink jy regtig dit sou my in daardie stadium gekeer het?” Raine skud haar kop. “Dink jy ek weet nie jy het aanvanklik ook gedink ek oorreageer op Sewe Trompette nie? Jy is ’n ouderling, ’n kerkmens, natuurlik sal jy glo dat kerke goed en heilsaam is. En hulle is. Dis nou as hulle nie leiers het soos David Koresh of Jim Jones nie.”

Gertjie frons. “Ek weet nie wie is David Koresh nie, maar was Jim Jones nie die man wat sy volgelinge oortuig, en in sommige gevalle gedwing het om massaselfmoord te pleeg nie? Waar was dit nou weer?”

“Jonestown in Guyana. Negehonderd en agttien van die People’s Temple se sektelede is daar dood. En miskien sal jy Koresh beter onthou as ek Waco, Texas in dieselfde asem noem? Ses en sewentig lede van die Branch Davidians het ’n vlammedood gesterf.”

“Ek onthou so iets. Dis verskriklik,” knik Gertjie nadenkend.

“Wat ek eintlik wou sê, is jy het geen rede om skuldig te voel nie. Net so min as wat jy rede het om Joanie se uitsprake te glo of die profeetman te verdink. Ek is die bevooroordeelde een, nie jy nie.”

“En hoe weet jy so baie van Koresh en Jones?”

Dis Raine se beurt om weg te kyk. “Ag, sommer hier en daar raakgelees op die internet.”

Gertjie hoef net veelseggend keelskoon te maak.

“Oukei. Selfs in die begin van ons verhouding, lank voor die hele satanismedebakel, het Marius se uitermate beheptheid met sy kerk my dikwels ongemaklik laat voel. Ek het toe al gewonder of daar nie, in net so ’n groot mate soos geloof, ook subtiele indoktrinasie betrokke was nie. Toe ons verhouding op die rotse loop, het ek probeer om beter te verstaan en eendag Sewe Trompette ge-Google. Daar was nie veel inligting oor hulle nie, behalwe dat hulle volgens ’n interkerklike Suid-Afrikaanse webwerf een van drie sogenaamde broederkerke is. Daarna het ek wyer begin Google. Ek moet sê, sommige Suid-Afrikaanse webwerwe het my uit my bloedgroep uit geskok met hulle rassisme en politiese oortuigings wat volgens hulle op die Bybel geskoei is. Ander was blatante, amper skisofreniese haatspraak. Party sou amper lagwekkend kon wees as die onderbou nie so sinister was nie.”

“In Suid-Afrika?” Gertjie lyk skoon bleek.

Raine knik. “Hier te lande. Gelukkig het gematigde webtuistes my darem so tussendeur getroos. Daar is genadiglik meer van hulle as van die res. Maar internasionale webblaaie is natuurlik ’n ander storie. Jy sal nie glo wat ek alles raakgelees het nie, Gertjie. Variasies op die Christelike geloof wissel van godvrugtige eenvoud tot die bisarre, en soms tot verby die bisarre.”

“Soos?” vra Gertjie en probeer om ongemerk na die fyn goue horlosie aan haar pols te loer.

“Het jy tyd?” vra Raine en wonder onwillekeurig waar haar eie horlosie op die oomblik lê.

Gertjie knik. “’n Paar minute.”

“Soos die Heaven’s Gate-mense wat massaselfmoord gepleeg het, nie omdat hulle soos in die Jonestown-geval ’n revolusionêre sosiale standpunt wou inneem nie, maar omdat die lede geglo het hulle gaan ná hulle dood in ruimteskepe na ’n hoër vorm van bestaan vervoer word. Daar is ook groepe wat glo ons stam van reptielgode af. Dié kom dikwels ook uit die buitenste ruimte. Ag, te veel en te bisar om op te noem. Maar dis groepe soos Solar Temple, wat mense vermoor het om die leiers se finansiële verneukspul toe te smeer, wat my meer ontstel het as die groepe wat werklik belaglik klink. En die Lundgren-moorde wat ook om geld gegaan het. En almal van hulle het ekstremistiese godsdienspraktyke as grondslag.”

Raine staar ’n oomblik na die blompatroontjie op die duvetoortreksel. Eers toe sy oor die grootste skok van hierdie magdom uiteenlopende pogings om sieleheil te verwerf, gekom het, kon sy objektief daarna begin kyk. Maar dit het ’n hele rukkie geduur.

Dié keer raadpleeg Gertjie haar horlosie openlik. “Luister, Rainie, ek is so jammer, maar ek móét ongelukkig nou gaan. Ek wil baie graag nog hoor, ook wat jy regtig dink van Sewe Trompette, maar ons praat vanaand verder. Help jouself, maak asof die huis joune is.”

Raine bly in die bed sit nadat Gertjie met ’n laaste groet die kamerdeur agter haar toegetrek het. Sewe Trompette is nie meer deel van haar lewe nie, wat haar bekommer is haar bure. Sy dink weer aan wat sy nou al van Meetsnoer gehoor het. Oordeelsdag. Onderdanigheid. Vreesinboeseming. Ook in Sewe Trompette was die eindtye ’n belangrike onderwerp van hulle predikings, en onderdanigheid van die vrou was ononderhandelbaar. En, ja, al die swawel-en-vuur-praatjies boesem seker vrees in. Maar haar gepieker daaroor is akademies.

Raine gooi die beddegoed van haar af. Marius en sy kerk is deel van die verlede en dis tydmors om nou nog daaroor te tob. Sy moet nou end kry daarmee. En die Meetsnoer Tempel en sy profeet kan gaan doppies blaas. Nooit weer laat sy toe dat ander mense se sondebesef en geloofsoortuigings hare aantas nie.

Dis eers toe sy in die badkamer kom dat die profeetpennie met ’n ontstellende geskal in sy gleufie val. Die naam Sias Kirstein het nie bekend geklink nie, maar verwysings na profeet Sias het sy al vantevore gehoor. Herhaaldelik. Veral teen die einde van hulle verhouding het Marius gereeld van die profeet gepraat, haar vertel van die een en twintig Uitverkorenes wat êrens op ’n plaas wag op die wegraping. Van hulle ootmoed en suiwerheid. Hulle hardwerkendheid en sterk geloof.

Sou dit die einste profeet Sias wees wat die leier is van die sogenaamde Meetsnoer Tempel? Met haar geluk sal sy nie verbaas wees nie. Raine sug diep. Sy wonder wat Marius te sê sou hê as hy moes hoor sy held is klaarblyklik haar buurman? En wat gaan sy aanvang as haar buurman agterkom hy woon oorkant ’n vermeende satanis?

Tough, besluit sy met ietwat geforseerde dapperheid. Sy laat haar nie weer ’n keer wegjaag nie. Veral nie van Fluisterbos af nie.

As sy nie ’n tandeborsel in haar mond gehad het nie, het sy nou losgetrek met “It’s a strange, strange world we live in, Master Jack”. Wat haar weer laat wonder of een van haar universiteitsvriende reg was toe dié verklaar het die eienaardige lirieke was eintlik ’n brief aan Verwoerd of dalk Vorster. Wat haar verder laat wonder oor indoktrinasie en vreesinboeseming. En ook mind control.

“Daar lê ’n jong, vermoorde meisiekind in die lykshuis en jy gaan aan oor protokol?” Gys sien die spoeg uit sy mond uit spat, maar hy is by omgee verby. “As ek en Fortuin nie op die regte tyd op die regte plek was nie, het die Quinn-vroumens tyd gehad om van die moordwapen ontslae te raak, alle forensiese bewyse te vernietig en boonop waarskynlik tyd gehad om die liggaam te begrawe waar ons dit nooit in daardie vervloekste oerwoud sou vind nie. En nou wil jy my kom staan en vertel jy wil ons tydelik skors? Omdat ons nie prótokol gevolg het nie?” Nie dat hy dink Raine Quinn het iets met die moord te doen gehad nie, maar dis nie nou ter sake nie. Hy het ’n punt om te maak.

De Lange kom orent agter sy lessenaar. “Jýy, Gys Niemand …” Hy druk sy vinger amper teen Gys se neus vas, maar Gys wyk nie ’n aks nie. “Jy het geen respek nie! Nie vir my of vir die boek nie. Dis hoekom jy op jou ouderdom eers ’n inspekteur geword het en ook maar net omdat ek my oor jou ontferm het. Moenie dink ek weet nie dat jy in die Karoo nooit verder sou gekom het as ’n armsalige sersantjie nie! En hoekom? Omdat jy jou nog nooit aan reëls en regulasies gesteur het nie. Jy verbeel jou jý staan aan die hoof van hierdie kantoor. Jy verbeel jou jy sal my pos beter kan hanteer as wat ek dit doen. Laat ek nou vir jou vertel, Gys Niemand, jy is te veel van ’n slapperd …”

“Genoeg!”

Hulle draai gelyktydig na Fortuin toe. Gys weet nie of hy of De Lange die verbaasste is nie.

“Dis genoeg, kaptein! Die laaste ding wat jy inspekteur Niemand kan noem, is ’n slapgat! Kom, inspekteur, ek het genoeg van hierdie uitkakparade gehad.” Daarmee draai Fortuin so kiertsregop soos gewoonlik om en stap deur toe.

“Fortuin!” Gys het nie geweet De Lange kan bulder nie. Sy ken bewe skoon onder die aanslag van sy woede. “Ek het gesê slappérd! En hoe durf jy voor my staan en swets?”

Fortuin ignoreer hom, maak die deur oop en kyk na Gys. “Kom jy, inspekteur?”

Gys is lus en salueer hom, maar dit sal nie vir Fortuintjie se beswil wees nie. Hy draai weer na De Lange en dwing homself om kalm te klink. “Stadig nou, kaptein. Konstabel Fortuin is ontsteld. Dis die eerste keer dat hy op ’n liggaam afkom van ’n slagoffer met soveel koptrauma. Ons het net gedoen wat ons gevoel het die beste sal wees vir die saak en ons het dadelik ingeradio toe ons besef daar is inderdaad ’n misdaadtoneel en die slagoffer is Noëlene van der Merwe. Soos ek reeds gesê het, was ons bloot toevallig daar toe Raine Quinn met die flits aangestap gekom het. Ek weet dus nie waaroor die bohaai gaan nie.”

“Dink jy vir een oomblik ek glo jou dat julle bloot toevallig daar was? Dink jy ek weet nie die slagoffer was ’n vriendin van ’n meisie oor wie Fortuin rooi hakskeentjies het nie? Dink jy ek weet nie julle wou haar op julle eentjie gaan soek het nie? Terwyl ek en April reeds die saak behartig? Dink jy ek is stomonnosel?”

Gys antwoord liewers nie die laaste vraag nie. “Ons het op versoek van Gertjie Niemand gaan hoor of alles wel was met Raine Quinn. Gertjie was bekommerd oor haar, veral omdat sy nie per foon bereikbaar was nie en nie op daardie tydstip self na haar toe kon gaan nie. Ons is polisiemanne. Ons taak is om te dien en te beskerm. Dis wat ons daar gaan doen het.” Halwe waarhede is beter as lieg. Of, in dié geval, die hele waarheid vertel. “Is ons nou tydelik geskors of nie?”

“Dit sal van hoofkantoor afhang, maar ek gaan dit gewis aanbeveel.” De Lange begin sy bril verwoed skoonmaak. “Julle is verdaag.”

“As ons tydelik geskors word, bedank ek. Net sodat jy dit weet.” Gys draai om, stap verby Fortuin wat die deur oophou en luister met genoegdoening hoe die deur dan dawerend agter hulle toeklap.

In die stap hou Gys sy regterhand in die lug. “Gee my vyf, Fortuintjie.”

Fortuin kyk verras op en klap dan sy hand teen Gys s’n.

“Ek is trots op jou, Fortuin, maar dié keer is ons behoorlik in die kak.”

“Inspekteur? Ek het nie geweet jy kan vloek nie?”

“Net voor vriende, Fortuin, net voor vriende.”

Seppie Swanepoel laat Flint sonder probleme deur die hek ry. Vreemd, dink Flint terwyl hy die grondpaadjie tussen die denne deur volg. Dit sal sekerlik vandag nog meer ongeleë wees as gister noudat die meisie se liggaam ontdek is.

Die beeld van Raine Quinn soos sy gelyk het toe sy deur die poortjie gekom het, flits voor sy geestesoog verby. Sy was amper nog bleker nadat die forensiese span met haar klaar was. Gelukkig was Gertjie daar, maar dat dit vir Raine ’n traumatiese ondervinding was, kon geen mens miskyk nie.

Laat staan Raine Quinn, maan hy homself. Jy het genoeg ander probleme.

Die pad word eensklaps breër en dan, net toe hy om ’n draai kom, lê die ingang na die kompleks voor hom. Flint rem en ry met ’n slakkegang onder die onestetiese konstruksie deur wat oor die ingang gebou is. Hy weet nie wat hy verwag het nie, maar dis nie dié kasarm nie. Hulle mag miskien daarna verwys as ’n tempel, maar dis die laaste ding waarna dit lyk. Dis net ’n uitgestrekte, verbeeldinglose wit gebou met ’n groen sinkdak. Die enigste vensters is smal, horisontale reghoeke bo kophoogte en het tralies voor. Van die Google Earth-foto’s wat hy gesien het, weet hy die hoofgebou is in die vorm van ’n kruis, maar hy kon weinig meer uitmaak as dat dit onverbiddelik lyk. Nou verstaan hy waarom.

Voor ’n reusagtige dubbeldeur is daar ’n sirkel wat weer aansluit by die pad waarin hy nou ry. Flint hou stil en lei af dis die punt van die lang been van die kruis wat voor hom lê. Hy klim uit net toe een deel van die dubbeldeur oopgaan.

’n Ouerige vrou in ’n vormlose bruin rok wat tot op haar enkels hang, kom na hom toe aangestap. Aan haar liggaamshouding en grys deurspekte hare, sal hy raai sy is diep in die sestig, maar sy stap flink en hoewel fyn plooie kruis en dwars oor haar hele gesig lê, verklap die tekstuur van haar vel dat sy jonger moet wees.

“Meneer Fletcher. Welkom op Houthaalbos en hier in ons Meetsnoer-gemeente. Vrede vir jou,” groet sy met ’n lewensmoeë stem. “Ek is Mart van Jakob.”

“Môre, mevrou Van Jakob, aangenaam.” Flint onthou net betyds om nie sy hand uit te steek nie. Herder van Niekerk het dit hom op die hart gedruk dat fisieke kontak nie gewens is nie.

Sy skud haar kop sober. “Nee, dis nie my van nie. Ek is Jakob Vermaak se vrou.”

“Jammer. Ek neem aan u man staan dan bekend as Jakob van Mart?” Hoe minder flaters hy hier binne maak, hoe beter.

Sy kyk verras na hom asof die moontlikheid nooit by haar opgekom het nie. “Nee, as hy aan jou voorgestel word, sal dit wees as Jakob Vermaak. En terloops, die u-aanspreekvorm is hier nie toepaslik nie. Ons spreek net die Allerhoogste so aan. Maar kom gerus binne. Sias wag reeds op jou.”

Flint wag dat sy by die deur instap, maar sy skud haar kop. “Stap asseblief voor. Dis die gebruik hier.”

Dit druis teen sy grein in, maar hy gehoorsaam.

“Aan jou linker- en regterkant sien jy ons woonkwartiere. Elke lid het sy eie slaap- en gebedskamer. Hierdie eerste eenheid links is Jakob s’n en dan myne. Ons deel ’n badkamer. Oorkant is Seppie en dan Petra, hulle het weer hulle eie badkamer,” verduidelik sy. “Sias het dit met Laetitia van Karel se hulp baie oulik beplan. Sy het voor haar uitverkiesing ondervinding opgedoen van bouplanne.”

Die hele lang been van die kruis bestaan klaarblyklik uit die woonkwartiere. Twintig deure wat in die gang uitloop.

Aan die einde van die gang is nog ’n groot dubbeldeur wat oopstaan en toegang gee tot ’n vierkant sonder dak. Flint gaan staan en kyk om hom rond. Hy moet in die middelste deel van die dwars been van die kruis wees, besef hy. Twaalf by twaalf, meet hy met die oog. In die middel is ’n vuurmaakplek waarin daar op die oomblik ’n konka staan. Weerskante daarvan staan lang, ruwe houttafels met bypassende bankies.

“Ons eet meesal hier wanneer die weer dit toelaat. Hier regs is kantore en stoorkamers asook die gemeenskaplike kombuis. Reg voor jou is die kapel en hier links is Sias se kwartiere.” Sy stap na die dubbeldeur van die area wat sy as Sias se kwartiere uitgewys het en lui ’n koperklok.

Asof hy gestaan en wag het, word die deure met ’n flambojante gebaar na binne toe oopgemaak. Flint verwag amper ’n trompetgeskal. Wat hy nie verwag het nie, is die imposantheid van die groot man met sy golwende silwer hare en lang baard. Ook nie dat hy ’n wit kaftan sal dra en leersandale aan sy voete nie. ’n Houtkruis met metaalinsetsels, ook in die vorm van ’n kruis, hang om sy nek.

“Flint Fletcher.” Hy praat nie besonder hard nie, maar sy stem resoneer melodramaties en slaan vas teen die mure van die vierkant. “Vrede vir jou, vriend. Dit spyt my net dat ek jou moet ontmoet in hierdie uur van ons besorgdheid.”

Besorgdheid? Een van sy Uitverkorenes is vermoor en hy is “besorg”? “Môre, Sias. Ek is jammer oor julle … sorge. Vrede vir jou,” groet Flint so neutraal moontlik en keer homself weer eens net betyds toe hy sy hand in ’n groet wil uitsteek. Net Uitverkorenes mag aan mekaar raak en daarvoor geld ook ’n spul reëls, het die Sewe Seëls-herder hom gewaarsku, onder meer dat vroue wat menstrueer as onrein beskou word.

“Kom binne, vriend. Mart van Jakob?”

“Sap of water, meneer Fletcher?” vra sy gedienstig.

“Sap sal heerlik wees, dankie,” glimlag hy, al is hy vrek lus vir koffie. Geen koffie, tee of suiker nie, dié weet hy darem al uit sy Sewe Seëls-ondervinding. Niks wat enige stimulant bevat nie. Nie eens peper mag in die kos gebruik word nie en baie min sout. Varkvleis is ook verbode. En skulpvis.

Hy stap agter Sias in ’n kort gang af wat aan die eindpunt daarvan met ’n toe deur afgesluit word. Toe hulle omtrent halfpad daarheen by twee deure oorkant mekaar in die gang kom, druk Sias die linkerkantste een oop en stap vooruit. Die ruim vertrek dien as kantoor, lei Flint af van die groot lessenaar en liasseerkabinette. Een stoel agter die lessenaar en twee daar voor. Rou betonvloere. ’n Houtkruis teen die muur agter die stoel waarop Sias gaan sit.

“Sit gerus,” nooi hy en vee sy lang hare met albei groot hande na agter.

Flint gehoorsaam en onderdruk ’n rilling. Die Spartaanse vertrek is koud en ruik na sement. Die enigste venster is, soos die ander wat hy van buite af gesien het, ’n langwerpige een ver bo ooghoogte wat op die vierkant sou kon uitkyk as mens op ’n leertjie staan. Sou die tralies daar wees om kwaaddoeners uit te hou, of om lidmate binne te hou? kan hy nie help om te wonder nie.

Mart kom terug met ’n glasbeker vars uitgedrukte lemoensap en twee waterglase op ’n skinkbord. Nadat sy die glase vol geskink het, verdwyn sy weer stil-stil en trek die deur agter haar toe.

“’n Vrou wie se waarde ver bo korale is. Sy is ’n ware moeder vir veral die jonger susters en ’n voorslag in die kombuis.” Sias neem ’n slukkie van die sap en vee sy snor aan ’n sakdoek af.

Flint verwag dat die lemoensap suur sal wees, maar dis heel lekker.

Sias leun met sy elmboë op die lessenaar en vou sy hande oor mekaar. “Ek verstaan van herder Van Niekerk jy is ’n toegewyde lid van Sewe Seëls, al is jy nog nie eens ’n jaar deel van sy gemeente nie en al was jy gedurende die tydperk met rukke in die buiteland.”

Flint knik. “My ontwaking was plotseling. My tante se onvoorsiene dood het my laat besef hoe kort die lewe is en hoe roekeloos ek daarmee omgegaan het. Ek het groot berou daaroor dat ek nie vroeër tot inkeer gekom het nie en wil vergoed vir die boosheid wat my lewe gekenmerk het.” Die woorde kom maklik. Hy het dit immers al op herder Van Niekerk getoets.

“Jy weet die Een en twintig is reeds uitverkies? Dat jy jou nie hier kan inkoop nie?”

Sias se direktheid verras Flint. “Ek begryp dit en ek is tevrede om net na die beste van my beskeie vermoëns ’n waardige lid van Sewe Seëls te bly. Ek bly hoop en glo dat ek selfs as Sewe Seëls-lidmaat nie te lank buite die hemelpoort sal hoef te wag op finale heiliging ná die Wegraping nie. Herder Van Niekerk het my juis genader en gesê ek kan die saak van die Allerhoogste op besondere wyse dien en het voorgestel ek kom spreek jou in verband daarmee. Maar ek was in elk geval van plan om ’n bydrae te maak tot die verheerliking van die Allerhoogste. Daar is baie sondeskuld waarvoor ek verantwoording moet doen.”

“Hoe ootmoedig is die bydrae, vriend?”

“Honderdduisend rand, Sias.”

Sias frons effens. “Ek neem aan dis net ’n eerste bydrae?”

Hemel, maar die man is reguit. Flint onderdruk sy onthutsing. “Dit spreek vanself.”

Die profeet druk sy vingerpunte teen mekaar en knik. “Dit word opreg waardeer, vriend, en ek aanvaar die aanbod met vreugde in die Naam van die Allerhoogste.” Sias kyk afwagtend na hom.

Flint haal sy tjekboek en pen uit sy baadjie se binnesak.

“Maak dit uit aan J.C. Kirstein. Dit vergemaklik dinge.”

Flint knik, maak die tjek uit en skuif dit oor na Sias toe.

Sias gaan dit noukeurig na voor hy dit in ’n laai druk. “Dankie, vriend. Jy sal geseën word.”

Flint bêre weer sy tjekboek en betrap dan Sias se brandende blik op hom.

“Geld is natuurlik nie die enigste manier waarop ’n gelowige die Allerhoogste kan dien nie, vriend. En dis eintlik waarom ek ingestem het om jou te spreek nadat herder Van Niekerk my met die nuus verras het dis juis jy wat ’n bydrae wil maak.”

Flint hoop nie sy gesigsuitdrukking verraai sy eie verrassing nie. Juis hý? Wat bedoel hy daarmee? “Hoe kan ek nog van diens wees?”

“Ek neem aan jy ken Genesis, vriend.”

“Nie so goed soos ek graag sou wou nie. Onthou, ek is ’n nuwe inkeerling.”

Sias knik nadenkend. “Dis goed dat jy eerlik is.” Hy haal diep asem, strek sy hande uit met die palms na bo en gooi sy kop dramaties agteroor voor sy allemintige stem deur die vertrek dawer: “Ook het die Allerhoogste ’n tuin geplant in Eden, in die Ooste, en daar aan die mense wat hy formeer het, ’n plek gegee.

“En die Allerhoogste het allerhande bome uit die grond laat voortspruit, begeerlik om te sien en goed om van te eet; ook die boom van die lewe in die middel van die tuin, en die boom van die kennis van goed en kwaad.

“En daar het ’n rivier uit Eden uitgegaan om die tuin nat te maak; en daarvandaan het dit verdeel en het vier lope geword.”

Sias bring sy hande tot teen mekaar en kyk dan weer na Flint wat rilling ná rilling moet onderdruk. Die man is waarlik fenomenaal.

“Wat lê oos van ons Tempel, vriend?” Sy stem het gesak en klink soos die veraf rammeling van donderweer.

Flint frons effens, nie seker waarop die profeet afstuur nie. “Fluisterbos?”

Sias klap met albei hande op die lessenaar. “Nee!” Hy kyk Flint aan met verwoede ysblou oë. “Moet daardie naam nie voor my noem nie. Dis die naam wat Beëlsebul gebruik. Eden is die naam wat die Allerhoogste daaraan gegee het.”

Dit voel asof iemand Flint ’n hou op die borsbeen gee. Verstaan hy reg?

“Hoeveel rivierlope vloei deur die Eden van Genesis?”

“Vier.”

“Hoeveel loop deur Eden oos van ons Tempel?” Sias se stem, wat hy soos ’n instrument inspan vir die meeste effek, het weer gesak.

“Daar is die oog en die Heuningrivier.”

“En spruit daar nie drie sytakke uit die Heuningrivier nie?”

Flint knik. Dis skaars stroompies en loop hoofsaaklik in die wintermaande, maar hy gaan wraggies nie nou met hierdie man stry nie.

 “En wat staan in die middel van óns Eden? Vlak by die oog?”

Flint laat sak sy oë om die skok wat hy voel weg te steek. Hoe ken Sias Fluisterbos so goed? Hoe weet Sias van Annie-se-lot? Hoe, veral, weet hy waar Annie-se-lot staan?

“Vriend?” Die resonerende stem is waarskuwend.

“’n Boomvaring wat moontlik aanleiding tot ’n heidense legende gegee het.” Tot hiertoe en nie verder nie. Eintlik het hy klaar te veel gesê, maar daar is iets aan Sias Kirstein wat selfs sý voornemens ondergrawe, al is hy nie iemand wat maklik geïntimideer word nie.

“Jy is ’n botanis, vriend. Jy weet van beter. En ek lees wyer as wat jy dink. Ek weet jy het jou ook op die vakgebied van paleobotanie bekwaam. Tog jammer van daardie een man wat gate in jou navorsing raakgesien het.” ’n Alwetende glimlaggie roer tussen die baard en snor.

Hy het nie voorsien Sias sou weet van die artikel in ’n wetenskaplike tydskrif waarin ’n vooraanstaande botanis Flint daarvan beskuldig het dat hy eerder ’n kriptobotanis as ’n ernstige paleobotanis is nie. Ook nie dat Sias sou vermoed Flint se navorsing en ’n reeks artikels wat hy gedoen het, het betrekking op Annie-se-lot nie. Raai hy net? Waarheen mik die man?

“Hoe besonders is die boomvaring, vriend?” por Sias hom effens dreigend aan.

“Dis ’n boomvaring met eienskappe wat dit onderskei van ander,” gee Flint bes.

“En jy reken dis ’n soort saadvaring. ’n Boom wat volgens alle aanwysings in vervloë tye uitgesterf het.”

Flint is bly Sias stel dit nie as ’n vraag nie.

“En hoe oud is die boom?” aanvaar Sias skynbaar sy stilswye as bevestiging.

Streng gesproke is dit nie ’n boom nie, maar Flint weet dis nie wat Sias wil hoor nie. “Ons kan natuurlik nie dendrochronologie gebruik nie aangesien die stam nie groeiringe maak nie, maar …”

“Daar bestaan nie so iets nie, jy behoort dit te weet, vriend. Wetenskaplike pogings tot datering soos dendrochronologie en radiokoolstofdatering is gegrond op valse aannames deur mense wat die Ou Aarde-klugspul aanhang.”

Flint knik. “Vergewe my, Sias, jy moet verstaan ek het my jare lank toegewy aan my vakgebied en my indoktrinasie skemer soms nog deur. Wat ek wou sê, volgens my berekenings is die boom ongeveer tweehonderd jaar oud. Wat nie werklik oud is nie as mens in ag neem daar is welwitchias wat by die tweeduisend jaar …”

“Dis net ’n nasaat soos ek verstaan?” dreun Sias se stem bo-oor Flint s’n heen.

Flint huiwer, maar kan dan nie anders as om weer te knik nie.

“En die voorouer van die boom in die middel van Eden?”

Hemel, hy hoop nie die man mik in die rigting wat Flint dink hy mik nie. “Daar is tans net ’n versteende stam van ’n manlike spesie oor,” antwoord Flint uiteindelik. Dit help nie hy lieg nie. Sias weet veel meer as wat hy vermoed het.

“En hoe oud is dié?”

“Dit kon …” Amper sê hy dat die fossiel moontlik uit die Krytfase van die Mesosoïkum-tydperk kom, die tydperk toe hadrosourusse begin neste bou en hulle kleintjies versorg het. Toe Tyrannosourus Rex sy verskyning begin maak en pterosourusse nog rondgevlieg het. Maar dit sal nie deug nie. Dít was meer as vyf en sestig miljoen jaar gelede. “Dit kon gedurende die Skeppingsperiode gegroei het wat, soos ons weet, ongeveer sesduisend jaar gelede was.”

“Ongeveer?” brul Sias ontevrede. “En hoe lank was die Skeppingsperiode volgens jou?”

“Die Bybel is baie duidelik daaroor. Ses dae lank.”

“Nou laat ek jou vertel, vriend, die Bybel is ook baie duidelik oor die ouderdom van die aarde. John Lightfoot het dit reeds in die sestienhonderds baie presies uit die Bybel bereken. Hy het noukeurig uitgewerk dat die skepping plaasgevind het gedurende die week van agttien tot vier en twintig Oktober in die jaar 4004 voor Christus. En Adam en Eva is geskape op die drie en twintigste om nege-uur die oggend. En wie was John Lightfoot, mag jy vra? Hy was nie net ’n beroemde Hebraïkus nie, maar ook visekanselier van die Cambridge Universiteit.”

“Ek is bevrees ek is nie bekend met Lightfoot se werk nie,” erken Flint en verwonder hom van voor af oor die man voor hom.

Sias staar hom ’n oomblik met sy smeulende oë aan voor hy verder praat. “Herder Van Niekerk sê jy het volgens die riglyne van Sewe Seëls die evolusieleer afgesweer?”

Flint knik.

“Maar het jy werklik?” Weer eens daardie effens dreigende stemtoon.

“Ek het besef dis valshede wat teen die grein van die Bybel ingaan en verkondig word deur navolgers van Satan om die almag van die Allerhoogste te ondermyn.”

“En wanneer het jy dit besef?”

“Ná ’n gesprek met herder Van Niekerk oor oorgangsdiere. Hy het my oortuig die otteragtige soogdier wat soos ’n reptiel eiers lê, die sogenaamde platipus, is ’n fopspul en bewys slegs ’n sameswering tussen ketterse wetenskaplikes. En die ‘bewyse’ van die Tiktaalik se bestaan, die vis wat kastig amfibies geword het, is wensdenkery gegrond op die beendere wat deur wetenskaplikes gemanipuleer is om hulle hipoteses te staaf. ”

Ná meer as ’n kwarteeu se informele en formele studies vanuit ’n natuurwetenskaplike oogpunt, krimp Flint heimlik ineen oor die uitspraak wat hy pas kwytgeraak het, maar hy probeer so neutraal moontlik lyk. “En dis natuurlik belaglik om selfs daaraan te dink dat walvisse ontwikkel het uit ’n wolfagtige landdier soos die paleontoloë beweer na aanleiding van skelette wat in Pakistan gevind is.”

Sias kyk hom stip aan. Vir Flint voel dit asof die sogenaamde profeet dwarsdeur hom kyk en besig is om ’n x-straal van Flint Fletcher se onwaardige siel te ontleed. Die onwaardigheid van sy siel pla hom egter op hierdie oomblik minder as Sias Kirstein se dwingende charisma.

Uiteindelik leun Sias agteroor. “Jy is ’n slim man, vriend, maar of jy opreg is, weet ek nog nie. Dié sal jy moet bewys. Hoe, sal ons nog maar moet sien.” Hy druk sy hande teen mekaar. “Ek sal daaroor bid. Soos jy weet, sal niemand die hemelse poorte sien as hy nie hier op aarde volkome in diens van die Allerhoogste staan nie. Nie bereid is om alles op te offer wat binne sy of haar vermoë is om op te offer nie.” Sias staan op en Flint volg sy voorbeeld. Dis selde dat Flint ’n man op dieselfde ooghoogte in die oë kan kyk. En in daardie oë lees hy wat die profeet van hom verwag selfs voor hy verder praat.

“Ek verstaan ’n vrou wat haar hart aan Satan toevertrou het, het Eden gekoop en woon reeds daar?”

Flint word yskoud. Hy het die afgelope tyd heeltemal te veel dinktyd aan Raine Quinn afgestaan, aan haar hardegathouding die een oomblik, die herkenbare kwetsbaarheid soos ’n deskantstem die volgende. As daar nou ’n vrou is wat hy nie in een asem met Satan genoem wil hê nie, is dit sy. Veral nie as daardie asem Sias s’n is nie. “Ek weet nie of sy haar hart aan Satan toevertrou het nie, maar, ja, haar aanbod is aanvaar en sy het reeds ingetrek.”

“Heiligskennis!” fluisterroep Sias dramaties. “Hoe het sy dit reggekry om jou voor te spring?” Êrens in die ryk stem lê daar beskuldiging verskuil.

“Ek was nog in die buiteland en was die oggend van die nege en twintigste in ’n onherbergsame gebied sonder faks- of ander kommunikasiefasiliteite. Ek het eers ’n paar dae later in Kaapstad aangekom.”

“Ek neem aan jy weet Meetsnoer se aanbod was net minute ná hare ingedien en ongelukkig onderhewig aan ’n voorwaarde?” Agterdog brand in die koue oë.

Flint knik. “Ek het gister so verneem.”

Sias kyk hom ’n paar oomblikke peinsend aan. Flint moet hom behoorlik staal teen sy oorweldigende persoonlikheid, die hipnotiese uitwerking wat die man op ’n mens het. “As jy die Allerhoogste waarlik wil dien, is Eden die sleutel tot jou heiliging.”

Op daardie oomblik weet Flint hy sal veel meer moet opoffer as wat hy voorsien het. Die vraag is net presies wat die opoffering alles behels.

“En heiliging sluit nie in dat jy persoonlike voordeel daaruit trek nie. Jou belange by Eden is ondergeskik aan die groter bestel. Eden, vriend, is die baie spesiale meetsnoer waaraan die Allerhoogste jou sal meet.”

Flint weet Sias moes noodwendig die skok wat deur hom ruk, gesien het. Sias praat nie metafories nie. Hy bedoel wat hy sê en wel op die tasbaarste manier.

Sias verwag dat hy Fluisterbos moet bekom, dis duidelik, maar verwag Sias boonop van hom dat hy dit aan Meetsnoer moet skenk?

“Eden kom Meetsnoer toe,” bevestig hy Flint se vermoede.

’n Aanvoelbare spanning bou in die vertrek op totdat Flint uiteindelik knik. “My bedoelings is suiwer en eerbaar, Sias. Ek wil regmaak wat verkeerd geloop het in my lewe. Ek sal die meetsnoer van die Allerhoogste nie faal nie. En Meetsnoer, die gemeente, ook nie.”

“Maar Eden is nie die enigste maat waaraan jy gemeet sal word nie.”

Dis baie moeiliker om die yskoue vuur van die blou oë te ontmoet as wat Flint kon vermoed het. “Jy sal jou eerbaarheid moet bewys. Ek sal jou ontbied wanneer die tyd ryp is.”

Alles in Flint skrei daarteen, maar hy buig sy kop instemmend. Die doel heilig die middele, probeer hy homself oortuig, maar op hierdie spesifieke oomblik is hy nie so seker hy stem met Machiavelli saam nie.

Sias begin die kantoordeur oopdruk, hou dit dan ’n oomblik terug en kyk Flint weer dwingend in die oë. “Die nasaat van die Boom van die Lewe, vriend. Langs die rivier van die lewe. In die nuwe Eden. Dink daaraan.”


NEGE

“Vonkelwyn! En yskoud boonop,” roep Gertjie uit toe sy van die werk terugkom en Raine opspoor waar sy in die sitkamer sit en lees. Sy hou ’n bottel in die lug. “Met komplimente van Adele Fourie. Nie gedink sy sal eens aan ’n bottel raak nie, sy is ’n geheelonthouer.”

Raine gee ’n verspotte swenkstappie tot by die kas waar sy weet die wynglase gebêre word. Sy het vrede met geheelonthouers, of dit nou Adele Fourie of Marius die donderwetter is. Sy het haar in die loop van die dag oortuig sy is weer in beheer van haar eie lewe en so gaan dit bly. Met groot gebaar haal sy twee vonkelwynglase uit en sit dit op die tafel neer.

“Gee vir my. Jy sal jou naels breek.” Sy neem die bottel by Gertjie en begin werk aan die prop. Toe sy die lood af het en die draadjie begin oopdraai, kyk sy op. “Gertjie, dink jy regtig ek het die verkeerde ding gedoen? Om Fluisterbos te koop, bedoel ek.”

Sy wip van die skrik toe die prop sommer vanself uitskiet. Raine staar na die skuim wat effentjies oor die tuit borrel. Beheer oor haar eie lewe? As sy nie eens beheer oor ’n vonkelwynprop kan uitoefen nie? Sy vee haar hande aan haar jeans af.

“Twyfel jy dan?” Gertjie gee vir haar ’n snesie aan en neem die skinkery oor.

“Nee. Glad nie. Ek hoort daar. Ek wil net weet wat jy dink.”

Gertjie haal haar skouers op. “Ek weet nie wat om vir jou te sê nie, Raine. Ek weet net ek is baie bekommerd oor jou veiligheid daar.”

“Ek het vir jare stoksielalleen op ’n kleinhoewe gebly, Gertjie, en dit in die noorde waar daar baie meer misdaad is as hier.” Sy sal maar liewer nie byvoeg dat dit behoorlik agter slot en grendel was nie.

“Maar Noëlene van der Merwe …” Gertjie gee Raine haar vonkelwyn aan asof dit die enigste manier is waarop sy die sin kan klaarmaak.

“Dis tog ’n buitengewone geval. Buitendien, jou Gys sal die moordenaar vastrek nog voor ek terug is. Ek sê jou wat, kom ons drink op Fluisterbos en vergeet voorlopig van al die narighede, toe?”

Gertjie klink haar glasie teen Raine s’n en glimlag. “Op Fluisterbos se nuwe eienaar.”

“Oe, heerlik,” smak Raine ná die eerste sluk.

“Hoe bedoel jy voor jy terug is?” Gertjie gaan sit op een van die elegante stoele.

Raine leun teen die kaggelrak. “Daar is nog ’n hele paar sake wat ek daar bo moet afhandel. Ek is redelik holderstebolder daar weg. In daardie stadium was my prioriteit om Fluisterbos met my eie oë te sien voor die afkoelperiode verstryk. Noudat ek my vergewis het ek het met my agterwêreld in die paradys geval, wil ek so gou moontlik op Fluisterbos gaan woon. Maar ek kan ook nie net hier rondsit en wag tot die polisie daar uittrek nie. Ek het gedink om sommer môreoggend al in die pad te val. Ek wil dié keer oorslaap. Laas het die rit net te lank geword.”

Gertjie kyk af na haar glas. “Ek wens partykeer ek het jou nie van Fluisterbos vertel nie.”

Raine sien die kwelling in Gertjie se gesigsuitdrukking en wens sy kan dit vir haar beter maak, maar daar is niks wat hulle daaraan kan verander nie. Hulle kan Noëlene van der Merwe nie terugbring nie. Fluisterbos se roepstem en haar drang om daar te woon en werk, kan sy ook nie negeer nie.

“Dit was die regte ding, Gertjie. Dis asof alles wat gebeur het my na Fluisterbos toe gelei het. Elke liewe dingetjie was nog ’n hupstootjie om my hierheen te stuur. Ek het byvoorbeeld ’n ander eiendom in Parys, dis nou die een in die Vrystaat, in die oog gehad, maar toe die eienaar hoor wie ek is, wou hy nie my aanbod aanvaar nie. Hy is nie eens lid van die Sewe Trompette Kerk nie, maar wou nie sake doen met ’n vermeende satanis nie.”

Sy begin sug, maar maak dan eerder haar glas leeg. Genoeg gesug. “Dit was juis die laaste strooi. Hy het vir my gesê hy stem nie noodwendig saam met alles wat Sewe Trompette sê en glo nie, maar hy twyfel nie aan hulle integriteit nie en hulle sal my nie swartsmeer as daar geen waarheid agter hulle boikot sit nie. Ek dink alles het met ’n baie spesifieke doel gebeur. So ontsteld soos ek toe was, so bly is ek nou ek het op Fluisterbos uitgekom.”

“En jy dink die hele ontstellende boetiekspulletjie het alles deur Marius se toedoen begin?”

Raine staar af in die fyn vonkelwynborreltjies en dink terug aan die noodlotsdag toe sy die vriendelike man met die oop gesig en warm oë by vriende ontmoet het. Daar was nie onmiddellik die soort vlinders wat Flint so onverklaarbaar by haar wakker maak nie. Hy het ook nie so ’n diep indruk op haar gemaak nie. Eintlik kan sy nie regtig onthou hoekom sy nie van die eerste dag af deur hom gesien het nie. Miskien het eensaamheid haar blind gemaak. Miskien het sy gedink iemand soos Marius kan die gemis van haar pa teëwerk. Miskien het sy net ’n maat gesoek en die behoefte verwar met die behoefte aan ’n lewensmaat.

“Ek weet hy het die boetiekeienares wat alles aan die gang gesit het, geken. Ek vermoed hy het die saadjies van twyfel by haar gesaai. Of hy my moedswillig wou ondermyn, weet ek nie. In elk geval, sy is met allerhande halfgebakte vrese na haar herder se vrou toe – hulle noem mos hulle predikers of wat ook al herders. Daarna was dit ’n sneeubaleffek. Veral nadat ek koerante toe is.” Sy kyk op en glimlag skewerig. “Dit was die domste ding wat ek kon gedoen het. Die polemiek het selfs ’n beriggie in Beeld gehaal. Daarna het die SMS-veldtog en sirkulering van die e-briewe begin.”

“Maar hoe op aarde het jy in die eerste plek met ’n Sewe Trompette-man deurmekaar geraak? Jy’s dan selfs kwaad vir jou eie kerk.”

“Ek is nie kwaad vir my kerk nie, Gertjie. Ek voel my net ontuis daar. Hoe ook al, ek het so in die verbygaan natuurlik gehoor van die Sewe Trompette Kerk omdat hulle so ingestel is op die werwing van siele, maar my nie aan hulle gesteur nie.”

Raine gaan sit op die hoek van die koffietafel. “Toe ek Marius ontmoet het, het ek aanvanklik nie geweet hy is ’n lidmaat nie en teen die tyd dat ek dit agtergekom het, het ek so baie van hom gehou, dit het nie saak gemaak nie. Al wat ek raakgesien het, is ’n aantreklike man met ’n lekker sin vir humor wat interessant gesels en selfversorgend is. Hy was so anders as Sheldon. Hy gee om vir ander, is betrokke by allerhande organisasies wat ander mense se lewe beter maak. Dis in elk geval hoe ek hom toe gesien het. En dit het my laat wonder of daar nie tog iets spesiaals aan die kerk is nie. Dat ek dalk nog altyd verkeerd was oor kerke in die algemeen en sommer almal verkeerdelik veroordeel het op grond van daardie enkele studentegemeente se houding nadat ek nie meer sendingwerk wou doen nie.”

“En toe wou Marius hê jy moet ook by Sewe Trompette aansluit?”

Raine knik. “Ek het ’n paar dienste bygewoon en ’n oop gemoed probeer hou, maar dit was net nie vir my nie. Ek glo hulle ideale is edel en alles, en hulle lyk baie opreg en so, maar al die moets en mag-nies het my ondergekry. Party mense het seker ’n behoefte aan rigiede geestelike struktuur, maar ek hou nie daarvan om in ’n blik gedruk te word nie. En daar is soveel klem op boosheid en die duiwel en goed wat duiwels is … Ek weet nie, dit het net nie vir my gewerk nie, selfs al was ek toe nog nie in die spervuur nie.”

Sy vul weer hulle glase. “Volgens hulle gebruike kon ons net trou as ek volwaardige lid word, wat onder meer behels dat ek weer gedoop sou moet word. Ek het nie kans gesien nie. Ek het gedink Marius sal oukei wees daarmee as ek en hy maar elkeen ons eie geestelike paadjie loop, al is ons in ’n verhouding, maar vir hom was dit onaanvaarbaar. En onthou, hulle laat geen voorhuwelikse seks toe nie – seker dié dat hy so troubehep was. Hemel, ons mag nie eens hande vasgehou het nie. En in die openbaar het ons ook nie, al het hy my gesoen en so aan wanneer ons alleen was. Nou nie dat ons … jy weet … hy sou nie die reëls só ver oortree het nie, maar dêmmit, ons is grootmense wat veertig al in die oog spoeg. Was albei al getroud. Dit was bisar, Gertjie.”

“Toe los jy hom?”

Raine lag. “Nee, hy het my die moeite ontsien. Hy het mý gelos terwyl ek nog probeer uitwerk het hoe om vir hom te sê ek dink nie dit gaan werk nie.”

“Het hy jou hart gebreek?”

“Dit was vir my erg toe dit gebeur het, veral omdat hy uiteindelik geglo het ek het my siel aan Satan toevertrou, maar agterna beskou? Dit het eerder my moed vir die mensdom gebreek as my hart. Dié was net so ’n bietjie ge-dent. En ná al die dents wat Sheldon gelaat het, sit ek nou met ’n hart wat so ’n bietjie verfoes daar uitsien.”

“Ek hoop nie jy het nou ’n mannehater geword nie?”

Raine kou haar onderlip. “Haat? Nee, ek haat nie mans nie. Nes ek nie slange haat nie. Ek vermy hulle maar net soos die gif.”

“’n Kerkhater?” vra Gertjie dan sagter.

Raine kan sien haar antwoord maak saak. “Onthou die navorsing wat ek gedoen het en waaroor ons vanoggend gepraat het?”

Gertjie knik.

Eerlikheid is maar die beste uitweg, besluit Raine en hoop sy trap nie te veel op Gertjie se tone nie. “Nee, ek is nie ’n kerkhater nie, maar oor sekeres het ek sterk voorbehoude. As geloof wrywing in familie- en vriendekringe veroorsaak omdat die lede enigiemand wat anders as hulle glo, as verlore beskou en daarom druk op naasbestaandes uitoefen om hulle weë te verander, kry ek al klaar bedenkinge.”

Raine huiwer. “Dis die soort kerkgroepe wat die potensiaal het om te ontwikkel in destruktiewe geloofsgemeenskappe – sommige met skokkende gevolge soos in die geval van die People’s Temple en die ander waarvan ek jou vertel het.”

“Maar dis sekerlik die uitsondering, Rainie? En is dit nie maar ’n Amerika-ding nie? Of dink jy Sewe Trompette is ’n destruktiewe kultuskerk?”

Raine glimlag om die kommer in Gertjie se oë te probeer verlig, maar voel nie enige humor nie. “Ja, op vraag een. Nee, nie net in Amerika nie, op die tweede. En, nee, ek dink nie so nie, op die derde vraag. Marius se kerk verskil hemelsbreed van destruktiewe ekstremisme. Net omdat daar streng reëls is en swawel en vuur deel is van die bediening, beteken dit nie die Sewe Trompette Kerk is ’n kultuskerk nie. Vir my lyk die Sewe Trompette-herders werklik soos diep gelowiges met sterk oortuigings, al is die beginsels waarvolgens hulle dit uitleef na my minder beskeie mening oordrewe en ietwat dweepsiek. Die lidmate is goeie, gewone mense. Mense wat ek ken, of gedink het ek ken. Ek stem nie met hulle saam nie, maar dit maak hulle nie noodwendig verkeerd nie.”

“Dit klink amper asof jy nie meer so kwaad is vir hulle nie?”

Raine weet wat Gertjie graag wil hoor, maar sy weet ook sy kan haar nie flous nie. Sy wil ook nie. “Ek kan nie sê ek is nie meer kwaad vir hulle nie, nee. Ook nie eens minder kwaad nie. Maar selfs toe hulle my begin uitkryt het as satanis, selfs toe ek op my woedendste en magteloosste was, het ek besef hulle beweegredes is sekerlik fundamentalisties, maar nie noodwendig fanaties nie. Nou nog glo ek hulle optrede was opreg bedoel – al stippel dit ’n soort bedreigdheid uit wat vir my steeds onbegryplik is. Ek is nog bitter kwaad vir hulle, maar ek verstaan beter as wat ek voorheen verstaan het.”

“Begrip is die begin van vergifnis, Rainie.” Die glimlag om Gertjie se mond is sag.

As sy maar so sereen kon wees, dink Raine verlangend. As sy maar so opreg kon wees, so opreg kon glo. As sy net ’n bietjie meer soos Gertjie kon wees … Sy onderdruk ’n sug en glimlag skewerig. “Eendag sal ek hulle dalk kan vergewe, Gertjie, maar nie nou al nie.”

“Wat bedoel jy binne twee weke ontruim?” Gys gluur Adele behoorlik aan. Die dag het genoeg van sy eie kwaad gehad. Al wat hom nog moed gegee het, is dat die koop vanaand gefinaliseer word en nou dit.

“Dis die voorwaarde, inspekteur. Ek …”

“Noem my tog in hemelsnaam Gys,” val hy haar geïrriteerd in die rede. Hy lig sy hand verskonend. “Ek is jammer. Ek het nie ’n goeie dag agter die rug nie. Maar noem my asseblief Gys?”

Adele sit haar hand simpatiek op sy arm. “Ek het gehoor van die meisie se lyk wat julle ontdek het. Sy was so jonk. Dit moet baie ontstellend wees.”

Gys knik en sug. “Ja, dit was.” As sy maar weet van al die reperkussies en politiekery wat boonop daarmee saamgegaan het, maar dit het niks met enigiemand anders uit te waai nie.

“Het julle al enige verdagtes?”

“Daaroor kan ek nie praat nie. Dis in elk geval ook nie amptelik my saak nie. Hoekom is Fletcher so haastig? Weet jy?” verander hy die onderwerp summier.

Adele neem haar hand weg en raak weer professioneel. “Hy is redelik vaag daaroor, maar ek weet hy wil die huis verbou en kweekhuise oprig. Dit het ek afgelei van ’n gesprek wat hy met die argitek van Kruisbaai, Ben Brink, gehad het terwyl hy by my was om die kontrak te onderteken.”

“’n Kweekhuis?” Gys vryf oor sy ken.

“Dit het vir my geklink asof hy daardie fynboslelietjies wat net in Kruisbaai voorkom, wil kweek. Ek verstaan hy was die botanis wat dit destyds as ’n unieke soort irissie geïdentifiseer het.”

“Maar vir wat het hy ’n kweekhuis nodig? Die goedjies groei in die veld en blom dan in die son?”

Adele haal haar skouers op. “Ek weet niks van die soort goed nie, maar hy lyk vir my na ’n man wat weet wat hy doen.”

“Dit help my nog niks om verblyf te kry nie. Ek het darem gedink ek sal ’n paar maande hê om te besluit wat ek moet doen. My huis op Kruisbaai sal eers teen die einde van die jaar klaar wees en selfs dan sal die heen-en-weer-ryery lastig wees. Buitendien, toe jy my gevra het of jy my pa-hulle se huis op jou boeke kan sit, het ek nie regtig gedink iemand sal dit wil koop nie.” Hy gaan nie erken hy het dit in ’n swak oomblik gedoen toe hy de hel in was vir De Lange en vir die soveelste keer oorweeg het om eerder ’n private speurder te word nie.

Adele byt nadenkend aan die agterkant van haar pen. “Ek kan jou dalk help as jy bereid is om in ’n tuinwoonstel te bly. Daar’s ’n klein woonvertrek, ’n kombuisie, een slaapkamer en ’n badkamer met net ’n stort. Daar’s ook ’n buiteplekkie met ’n braai wat afgeskort is. Die huur is billik.”

“Dit klink belowend. Waar?”

“Moet nou nie dink ek wil dit aan jou afsmeer nie,” Adele se wange raak pienkerig, “maar dis op my erf. Ek het dit vir my pa gebou. Hy het net ses maande daar gebly voor hy oorlede is. Ek verhuur dit soms as die ander gastehuise vol is, maar as jy dit wil huur tot jy ’n ander plan kan maak, kan ons iets uitwerk.”

Gys kou aan sy bolip. Klink amper te goed om waar te wees, maar op Adele se erf?

“Dis baie privaat. Jy sal kan kom en gaan soos jy wil. Daar is ook ’n motorafdak wat jy kan gebruik en jy kan van jou ekstra goed in my motorhuis stoor as dit nodig is.”

“’n Braai sê jy?” Dit klink na die grootste pluspunt.

“Ek sê jou wat, kom ons ry gou daarheen, dan wys ek jou. As jy daarvan hou, teken ons die dokumente vir jou huis en ons stel sommer ’n informele kontrak tussen ons op.”

“As dit my nie aanstaan nie, gaan ek dit reguit vir jou sê,” waarsku hy haar.

Sy knik. “Natuurlik.”

“Nou maar goed. Ek kry net my bakkie se sleutels, dan hoef jy my nie weer terug te bring hierheen nie.” Die vrou is baie behulpsaam, maar iets aan haar pla hom. Miskien is dit omdat sy so vreeslik bekwaam is. Dit herinner hom te veel aan ’n ander bekwame vrou, ’n prokureur wat wild en wakker verloof staan en raak sonder dat hy eens daarvan weet. Of miskien pla dit hom dat Adele nogal regtig mooierig is.

Flint het net vir hom ’n biefstuk en ’n glas rooiwyn bestel toe sy selfoon lui. Adele Fourie, sien hy op die skermpie en antwoord.

“Inspekteur Niemand het pas geteken. Baie geluk, meneer Fletcher. Jy is vir alle praktiese doeleindes nou die trotse eienaar van Niemandstraat nommer sewe,” kom haar stem opgewek nadat sy gegroet het.

Hy wonder hoeveel keer sy dié rympie al herhaal het, maar glimlag tog. Darem iets wat reg loop. “Dis baie goeie nuus. Dankie, Adele. Het die inspekteur darem ’n heenkome?”

“Ja, hy trek eerskomende naweek hier by my in. In my tuinwoonstel bedoel ek. Dit was waarlik ’n goeie dag vir my!” Sy lag haar borrelende laggie wat soms aanstellerig klink, maar nou eg voorkom. “Terloops, Raine Quinn het gevra dat ek voortgaan met die Fluisterbos-dokumentasie, al het die afkoelperiode nog nie verstryk nie en ondanks die voorval daar. Haar boetiektransaksie is glo feitlik beklink en dus is alles nou hunky-dory.”

Hy het haar seker gegroet, maar Flint kan dit nie onthou nie. Hy kom eers weer terug na die werklikheid toe die kelner sy bestelling voor hom neersit.

Hy staar af na die vleis, die gebakte aartappel en groente. Dit lyk en ruik wonderlik, maar sy eetlus is daarmee heen.

Hoe is dit moontlik dat sy lewe so omvergegooi is? Hoe is dit moontlik dat ’n sexy blondine alles waarvoor hy sy lewe lank gewerk het in die war kon stuur?

Op een of ander manier moet hy Fluisterbos terugkry. Om meer as een rede, maar die vernaamste is dat hy nie sy lewensideaal kan prysgee nie. Nie noudat hy so naby daaraan is om dit te vervul nie. En hy kan ook nie die belofte wat hy by Joanie se graf gemaak het tersyde stel nie. Dit allermins.

En dan is daar nog Sias wat Fluisterbos wil hê. Nie om groentetuine aan te lê nie, maar omdat die Boom van die Lewe daar staan.

Hy neem ’n gefrustreerde sluk van sy wyn. Hoe hy die hele boggherop ook al gaan hanteer, is daar een ding wat soos ’n paal bo water staan: op een of ander manier moet hy Raine laat afsien van Fluisterbos.

’n Blik op sy horlosie laat hom besef dis te laat om nou by Gertjie en Raine aan te klop. Môre sal hy begin werk maak daarvan. Dié keer sal sy hom nie weer onkant betrap nie. Dié keer is hy voorbereid op die effek wat sy op hom het. Daarteen kan hy hom nou pantser. Al wat hy hoef te onthou, is dat sy in sy pad staan. Op vele vlakke.

Met nuwe moed eet hy ’n stukkie van die steak wat al koud geword het. Net môre oortuig hy Raine Quinn dat as sy op Fluisterbos gaan bly, sy meer op die spel plaas as wat sy ooit kan vermoed. Dis nou as hy nie sommer by voorbaat daardie slanke nekkie van haar persoonlik omdraai nie.

Kennis is mag. Dis die gedagte waarmee hy wakker geword het ná ’n nag wat baie min rus gebring het.

Daar is verstommend baie trefresultate toe Flint nog voor die son behoorlik op is, die naam “Raine Quinn” op sy skootrekenaar Google.

Hy kom gou agter sy is ’n kleinskaalse modeontwerper met haar eie fabriek. Haar fabriek se webwerf ignoreer hy voorlopig, maar ’n artikel oor ’n hoogaangeskrewe internasionale modeprys waarvoor sy tweede gekom het, lees hy vlugtig deur. Dis egter ’n rits kleiner dokumente wat gaan oor haar dispuut met die Sewe Trompette Kerk wat Flint teen die mure wil laat uitklim.

Hy leun agteroor op sy stoel, strengel sy hande ineen en stut sy agterkop terwyl hy na die plafon staar. Die slapelose nag het nie veel vir sy humeur gedoen nie, maar hierdie inligting besorg hom éérs hoofbrekens. Raine Quinn is besig om met ’n stink spoed haar eie graf te grawe. En daarmee het hy op hierdie spesifieke oomblik vrede, maar daardie graf het lêplek vir hom ook. Hy kan nie sy ideale prysgee nie, en dan is daar nog Sias ook.

’n Vlugtige blik na die rekenaar bevestig dat dit heeltemal te vroeg is om Gertjie te bel. Hy roep weer die “Raine Quinn”-dokumente op en gaan dié keer na haar webwerf.

Die eerste merker lei hom na haar klerereeks Myths & Legends. Die klere spreek van ’n Afrika-element, fyn vakmanskap, hope talent en ’n ryk verbeelding. Die tweede merker, Rain Queen, lei na inligting oor haar boetiek. Op die foto’s is die interieur net so verbeeldingryk soos haar klere.

Dit lyk eerder na ’n etniese kunsgalery as ’n boetiek. As hy nie van beter geweet het nie, sou hy kon dink dat sy idees by Joanie gesteel het.

Nog ’n merker lei hom na die aankondiging dat Rain Queen vir Septembermaand gesluit sal wees, maar in Oktober deur die nuwe eienaar weer oopgestel sal word. Dit moet die transaksie wees waarvan Adele gepraat het.

In die hoekie van die skerm slaan die horlosie van 06:59 om na sewe-uur. Dis seker nog steeds te vroeg om ordentlik te wees, maar dis nou maar tot daarnatoe.

Hy bel Gertjie se selnommer. Sy antwoord feitlik onmiddellik.

“Gertjie, Flint Fletcher. Jammer ek bel so vroeg.”

“O … hallo, Flint. Nee wat, ek is al op kantoor. Raine is al sesuur weg en ek het heelwat werk wat agterstallig geraak het.”

“Wég?” Hy besef hy blaf die woord behoorlik uit en probeer kalmeer. “Waarheen?”

“Terug Noordwes toe. Sy moet ’n paar dinge daar gaan afhandel voor sy permanent Fluisterbos toe trek.” Gertjie het die ordentlikheid om ongemaklik te klink.

Flint kners heimlik op sy tande en dwing homself nogmaals om te bedaar. “Sê my, Gertjie, hoekom het jy Raine Quinn in die eerste plek van Fluisterbos vertel? Haar gehelp om haar aanbod net mooi betyds in te kry? Want jy moes. Van Noordwes af kon sy nie haar aanbod so presies betyds ingekry het dat dit Meetsnoer s’n met ’n paar minute geklop het nie. Dit moes met die hand ingedien gewees het.” Hy gee nie eens om dat hy so bitter klink as wat hy voel nie.

“Flint, ek verstaan jou frustrasie en weet jy voel Fluisterbos kom jou toe, maar dit beteken nie jy kan my beskuldig van inmenging nie. Ek het niks oneties gedoen nie. Buitendien, ek het Raine aanvanklik net vertel omdat ons vriendinne is en belang stel in mekaar se doen en late.

“My doen en late het die dag toe ek haar vertel het, te make gehad met ’n besoek aan Fluisterbos. Ek het haar vertel hoe mooi dit is en hoe jou groot-grootjie sy tyd vooruit was om die oerbos tot elke prys te behou in ’n tyd toe mense nog min begrip gehad het vir sulke dinge. Sy het my gevra om foto’s te stuur.”

Sy sug hoorbaar. “Ek het geweet Raine sal mal wees oor Fluisterbos, maar ek het nie ’n oomblik gedink sy sal dit kan bekostig nie, laat staan oorweeg om dit te koop nie. Ná die gebeure daar, is ek spyt ek het dit ooit aan haar genoem, maar in alle regverdigheid, jy het geen rede om my te verkwalik nie.”

Hy staar na ’n hekellappie. “Die probleem, Gertjie, is dat dit nie meer net gaan oor my belang by Fluisterbos nie. Daar is bykomende faktore. Ek moet met Raine praat, haar tot ander insigte bring voor die afkoelperiode verstryk. Sal jy omgee om haar selnommer vir my te gee?”

Gertjie aarsel kortstondig. “Sy sal seker nie omgee nie, maar ek dink … nee, ek wéét dit gaan nie help om haar uit die koop te probeer uitpraat nie, Flint. Sy kan baie hardkoppig wees. Soos ek gesê het, het ek ook nou my bedenkinge, maar Fluisterbos is dalk tog net wat sy nodig het. Sy het ’n baie traumatiese jaar agter die rug.”

Flint wik en weeg ’n oomblik voor hy antwoord. Dit sal nie help om vir Gertjie Niemand te sê hy het Fluisterbos in alle opsigte baie nodiger en sal enigiemand kan leer van traumatiese jare nie. Kan hy haar subtiel op die gevaar wys? Hoe bewoord ’n mens so iets? “Gertjie,” sê hy uiteindelik, “as ek iets vertrouliks vir jou sê, kan jy my waarborg dit sal vertroulik bly?”

Daar is ’n paar oomblikke stilte voor Gertjie antwoord. “As dit iets is wat Raine raak … Hoewel Raine ’n vriendin is, is sy ook ’n kliënt nadat ek vir haar skuldinvorderings en ’n paar ander …”

“Ek verstaan,” val hy haar dwarsweg in die rede. “Maar dis nie vir Raine dat ek in die duister wil hou nie. Inteendeel, ek wil hê jy moet hierdie gesprek aan haar herhaal. Ek sal egter verkies as jy dit net tussen ons drie hou.” Flint hoor skaars wat sy antwoord terwyl hy probeer dink wat hy kan sê en wat nie. “Gertjie, Raine soek groot moeilikheid as sy permanent op Fluisterbos gaan bly,” kry hy dit uiteindelik lomp uit. “Sy sal haar ’n klomp ellende ontsien as sy die afkoelklousule gebruik om die koopkontrak te kanselleer.”

“Sy het haar hart op Fluisterbos gesit, Flint, maar ná die moord … As daar iets is waarmee ek haar kan oortuig om te kanselleer, sal ek my bes doen, maar dan moet dit iets konkreets wees.”

Hoe konkreet is die voortbestaan van ’n unieke varingboom? Nog erger, hoe konkreet is die Boom van die Lewe? Hoe konkreet is die opbou tot die Wegraping? Hoe konkreet is dit dat Raine as Beëlsebub in Eden beskou word? Hoe verduidelik ’n mens sulke konsepte aan iemand so nugter en plat op die aarde soos Gertjie?

“Sê vir haar dit kan haar baie, baie duur te staan kom as sy die koop laat deurgaan,” is uiteindelik al wat hy kan sê.

Dié keer bly Gertjie baie lank stil voor sy weer praat. “Flint, moet ek aflei dat jy haar dreig?”

Flint maak sy oë toe. Hoe ver is hy bereid om te gaan? “Dis nie ’n dreigement nie, Gertjie, maar dis ’n baie sterk waarskuwing.”

“Hoe so, Flint?” Hy kan hoor hy beweeg op gladde ys.

Wat sê hy? Fluisterbos is sy lewensbloed? Sias Kirstein wil klaarblyklik Eden herwin? Tot elke prys?

“Gertjie, daar is dinge betrokke wat baie belangriker is as kontrakte en die behoefte om eiendom te besit.” Hy sug en verwens sy onbeholpenheid, herhaal dan: “Dit gaan nie meer net oor my eie belange by Fluisterbos nie. Dit gaan oor veel meer.”

“Soos?”

Flint wens hy het geweet presies oor hoeveel meer dit gaan. “As sy nie die koop kanselleer nie, staan sy in die pad van dinge wat uiters belangrik is in die groter bestel. Dinge wat groter is as een mens se geluk.”

“Die groter bestel?” Hy hoor hoe Gertjie haar asem intrek. “Dan is dit waarom Joanie nie Fluisterbos aan jou bemaak het nie.” Teleurstelling en skok vermeng in haar stem. “Jy heul met Meetsnoer.”

Hy moes geweet het sy is nie onder ’n kalkoen uitgebroei nie. Dat sy twee en twee bymekaar sou kon tel, hoe vaag hy dit ook al probeer hou het. Hy onderdruk ’n sug. Dis jammer. Hy hou van Gertjie Niemand. Maar dan is dit nou maar tot daarnatoe.

“My siel is op die spel, juffrou Niemand, en ek kan nie toelaat dat Raine Quinn in my pad staan nie.” As dit haar nie die skrik op die lyf jaag nie, sal net die waarheid dit doen. En hy moet nog eers vasstel wat presies die waarheid is.

Gys val omtrent van sy stoel af toe Gertjie hom ná teetyd bel en sê sy het sy hulp nodig.

“Jy, mý hulp?”

“Ek is bekommerd oor Raine en die gebeure op Fluisterbos, Gys.” Hy kan die kommer hoor en ook dat dit diep loop.

“Gertjie, dis ’n moordsaak en nie eens myne nie. Ek kan my nie daaroor uitlaat nie. Ook nie teenoor jou nie. Jy is te betrokke by haar.” En jy was vervloeks te verloof aan die meisiekind se pa, voeg hy in sy gedagtes by, al besef hy dis die laaste ding wat ’n oorweging behoort te wees.

“Ek praat nie net van die moord nie, Gys. Of, nee, ek praat daarvan, maar nie soos jy dink nie. Ek probeer nie uitvis nie, bedoel ek. Ag …”

“Gert?” Hoe klink dit dan nou vir hom asof sy amper in trane is?

“Dis Flint Fletcher. Hy het my vanoggend vroeg gebel en gedreig dat dit Raine duur te staan kan kom as sy nie die Fluisterbos-koop kanselleer nie. En dis nie al nie. Hy gooi dieselfde soort terminologie rond soos die man van Meetsnoer wat by my was nadat Adele hulle gesê het dat ek Raine se aanbod voor hulle s’n ingedien het.”

“Wanneer was dit?” frons Gys.

“Dieselfde dag, die nege en twintigste. Die Meetsnoer-man, ’n meneer Swanepoel, het na my toe gekom en aangedring dat Raine die aanbod terugtrek omdat Fluisterbos glo Meetsnoer toekom. In elk geval, Flint praat ook van goed soos ‘die groter bestel’. Ek dink Flint is op een of ander manier deel van Meetsnoer en ná ’n gesprek met Raine gisteraand …”

“Honou, Gertjie. Kom ons begin hier by die stertkant. Hoe klink dit dan nou asof jy iets teen Meetsnoer het? Jy is dan self ’n kerkmens? Glads ’n ouderling.”

“Ek wil nou nie op die detail ingaan nie, maar hoe meer ek daaraan dink, hoe minder dink ek Meetsnoer is ’n gewone kerk, Gys. Ek sê nie daar is fout met hulle nie, vir al wat ek weet, is hulle beter Christene as ek en ons hele gemeente saam. Dis net dat Joanie … Sy was oortuig daar is iets onheiligs aan die gang op Houthaalbos. Ek wonder al hoe meer of sy nie dalk reg was nie. Veral noudat Flint Raine gedreig het. En hy hét haar gedreig. Daaroor het ek geen twyfel nie. En hy het gesê sy siel is op die spel.”

Gys kry nie mooi die draadjies geknoop nie. “En wat het Fletcher se siel met Fluisterbos te make?”

“Ek is nie seker nie. Ek het gedink Flint wil net Fluisterbos self terughê, maar nou begin ek wonder. As hy dalk Meetsnoer se guns wil wen … Joanie draai in haar graf om. Miskien is dit hoekom sy … Ag, Gys, ek weet nie meer wat om te dink nie, maar ek weet net Raine is al weer in die moeilikheid. En dié keer is dit my skuld.”

Gys wil nog voorstel dat sy maar eerder Raine se oulike pa bel aangesien hulle verloof was, maar Gertjie praat gelukkig verder voordat hy in sy jaloerse voortvarendheid weer ’n stel met haar aftrap.

“Ek moes haar nooit van die ellendige plek vertel het nie. As Raine iets moet oorkom, sal ek myself nooit vergewe nie.”

“Gertjie, stadig nou. Moenie jou so ontstel nie. Sy bly mos nou by jou. Keer haar net voorlopig om terug te gaan Fluisterbos toe. Ek hoor hoeka hulle stel dit weer môre of oormôre oop.”

“Sal die terreinondersoek dan al afgehandel wees? So gou?”

Gys haal diep asem. “Die span is bekwaam, Gert.” Hy moet dit aanhou glo, anders raak hy van sy verstand af.

“Maar sê nou … ek het al gewonder … Gestel daar gaan iets onheiligs aan by Meetsnoer soos Joanie beweer het, Gys, wat dan?”

“Dan sal die gereg steeds sy loop neem, Gert.” Gys kan amper nie sy ore glo nie, hy ken Gertjie nie so nie. Gewoonlik is sy die nugterheid vanself, maar nou klink sy amper paniekerig. Sou dit net wees omdat Raine ’n goeie vriendin is, of omdat sy haar gewese verloofde se dogter is? Is sy al ooit oor die man?

“Maar April is een van die ondersoekbeamptes en hy behoort aan die Godsvrede Kerk, Gys. Sover ek verstaan, is Meetsnoer en die profeet vir hulle feitlik onaantasbaar.”

“Gertjie, jy maak afleidings en gooi aantygings rond wat jou in groot moeilikheid kan kry. Ek weet nie waar jy daaraan kom dat die kerk moontlik betrokke is net omdat dit een van sy lede is wat vermoor is nie. Hulle is dalk ’n bietjie eienaardig, maar ’n kerk is tog ’n kerk? Soos ek verstaan, onderhou die mense die gebooie soos ons hulle dit nie kan nadoen nie.”

Gys huiwer eers, maar besluit dan dis nie asof hy staatsgeheime uitlap nie en Gertjie is diskresie vanself. “Buitendien, April is deel van ’n span, Gert. De Lange was saam met hom op Houthaalbos om die Meetsnoer-lidmate te ondervra en is tevrede daar is niks verdags aan hulle nie. Sover ek weet, is De Lange-hulle op soek na ’n man wat af en toe vir Joanie met handearbeid gehelp het. Dis dus nie asof hulle nie besig is om te vorder nie. Laat nou maar polisiesake aan die polisie oor en keer net die meisiekind om Fluisterbos toe te gaan voor die saak finaal afgehandel is.”

“Gelukkig is sy op pad terug Noordwes toe, maar sy kom weer oor ’n week of so en ek sal haar nie gekeer kry nie, Gys. En sy is so ellendig nalatig met haar selfoon. Was nog altyd. Ek kon haar nog nie in die hande kry om haar om te praat om die afkoelklousule te gebruik om die koop te kanselleer nie. Dis alles so ’n gemors.”

Gys kou sy snorlose bolip nadenkend. “Wat pla jou regtig, Gert?”

Hy hoor hoe sy haar asem diep intrek en dan uitblaas asof sy haarself probeer kalmeer. Sy klink dan ook effens kalmer toe sy weer praat. “Raine het my vertel van kultuskerke in Amerika. En Joanie se dood begin my nou ook pla. Sy het sampioene geken, Gys. Sy het een keer vir my ’n bakkie vol gebring wat sy self gepluk het. Ons het daaroor gesels. Sy het geweet waarvan sy praat.”

“H’m.” Self vertrou hy nie ’n sampioen nie, al kom dit uit ’n blikkie uit.

“En sy het my gesê die giftigstes groei op hulle weligste onder dennebome. Raai waarvan is daar baie op Houthaalbos?”

“Gert, ek dink jy oorreageer omdat iemand wat jou na aan die hart lê, betrokke is. Buitendien, die Fluisterbos-moord is nie my saak nie en soos jy weet, was ek ook nie betrokke by Joanie Veenstra se saak nie. Ek neem aan die ondersoek was deeglik. Die slotsom was dat Joanie Veenstra ’n baie menslike fout begaan het wat ongelukkig in haar geval noodlottig was.”

Sy bly lank stil. “Gys, Raine is soos my eie dogter. Nee, sy ís die dogter wat ek altyd wou gehad het. Ek sou jou nie gepla het as ek nie werklik bekommerd was nie.”

Gys sug diep. “Ek weet. En jy pla nie.” Sy hande is net afgekap, dis maar al. “Ek sal kyk wat ek kan vasstel.” Hy berou die woorde nog voor hulle behoorlik uit is. Maar dis sy Gertjie. En sy het na hom toe gekom vir hulp.

“Tannie Mart?”

Mart kyk op van die aartappel wat sy besig is om te skil, verstom om Fransien om die kombuisdeur te sien loer.

“Fransien! Jy weet jy mag nie dié tyd van die maand in die kombuis kom nie!” Mart gooi haar voorskoot oor die bak met geskilde aartappels.

“Ek moet met tannie praat.”

“Kamer toe, dadelik. Ek sal later kom inloer.”

“Nou, tannie. Asseblief?” Daar is smeking in die mooi bruin oë. Die onderlip van haar ongedefinieerde mond bewe en die spits kennetjie is die ene duikies.

Mart kyk na die hoop vars groente wat nog voorberei moet word en sug. “Ek kom. Moet net nie dat Sias jou sien nie.”

Toe Fransien weg is, kyk Mart kopskuddend na die reeds geskilde aartappels. Sal sy nou ’n nuwe spul moet skil? Sy kyk op na die plafon. Allerhoogste, sy het ver weg gestaan. Dis net die eerste dag van haar stonde. Met haar onrein en Noëlene nog nie terug op haar pos nie … My hande is al rou. Vergewe my.

Sy gooi ’n net oor die groente, gaan was haar hande en stap na Fransien se kamer.

Fransien sit op ’n hopie op haar bed, vooroor gebuig met haar arms om haar maag gevou. Die koue maak dit erger, weet Mart, maar Sias laat nie warmwaterbottels toe nie. Selfs nie kussings nie. En pille is natuurlik Satan se manier om sy volgelinge swak te hou. Daar is Bronwyn se kruiemengsels, maar Sias moet eers toestemming gee en hy staan nie baie simpatiek teenoor vrouedinge nie. Dis Eva se erfenis.

“Ja, Fransien?” Sy trek die regop stoel tot naby Fransien, maar ver genoeg dat sy nie per ongeluk aan haar sal raak nie en gaan sit.

“Eers wil ek net sê ek is jammer oor nou die aand, tannie, en dankie dat tannie nie vir oom Sias gesê het nie.”

“Jy was ontsteld, kind. Ek verstaan dit. Maar jy weet ook dat jy baie lasterlik was?”

Fransien knik.

“Jy glo dit nie werklik nie, nè? Dat Sias die uitverkiesing self doen nie?”

Fransien laat sak haar oë en skud haar kop.

“En jy sal met Wouter trou en hom onderdanig wees?”

Sy kyk nie op nie, maar haar kop beweeg effentjies op en neer.

“En jy sal jou onderwerp aan die heilige huweliksinwyding?”

Dié keer neem die kopknik langer en dis nog ligter toe dit wel kom.

“Hoekom is jy opgeneem in Meetsnoer, Fransien?”

Fransien druk haar hande teen mekaar. Haar oë gaan hemelwaarts en haar stem word sag. “Omdat die Allerhoogste my uitverkies het om weggeraap te word. Om ’n nuwe aarde te sien kom en deel te wees van die duisendjarige Vrederyk. Om die Allerhoogste te dien en te gehoorsaam. Om kinders voort te bring soos die Allerhoogste gevra het toe hy gesê het: Laat die kindertjies na my toe kom. Sodat die sonde van die vaders gesuiwer kan word en die nuwe geslag hemelinge oor die nuwe aarde kan heers soos dit bedoel was in die tyd van Adam en Eva. Sodat ons ’n Nuwe Eden kan bevolk sonder die sonde van Eva.”

“En is dit nie ’n voorreg en ’n vreugde nie?”

Dit lyk asof sy uit ’n beswyming kom. “Dit is, tannie Mart. Dis net só moeilik.”

“Alles wat die moeite werd is, is moeilik, my kind. Dis hoe die Allerhoogste ons ootmoed toets. Maar Hy is ook genadig. Jy was nie vanoggend by nie omdat jy begin vloei het, maar Sias het afgekondig Noëlene is opgespoor.”

Die kind se gesig ontspan en die verligting maak haar oë groot en blink. “Sowaar? Was sy in tannie Joanie se huis? Wie het haar gekry?”

“Sias het niks verder gesê nie. Seker Seppie.” Mart frons. “Waarom dink jy sy was … dáár?” Sy was soms al spyt dat Fransien haar vertel het waarheen sy destyds gevlug het en waar dit geleë is. Dis nie kennis wat hulle beskore is nie, anders sou Sias hulle ingelig het.

’n Skadu trek weer oor Fransien se gelaat.

“Jy het Noëlene vertel waar jy geskuil het?” Mart kan sien sy is reg. “Fransien,” sug sy moedeloos. Dit beteken Fransien is baie meer aandadig aan Noëlene se vlug as wat sy vermoed het, al is dit indirek.

“Doen sy belydenis?” Dit kom as ’n fluistering asof Fransien bang is om te vra.

“Ek neem so aan.” Mart kan Fransien behoorlik sien ril en sy weet dis nie van die koue nie. Sy weet dis die herinnering aan die week wat Fransien self belydenis moes doen ná haar Jona-vlug, weg van die goedertierenheid wat die Allerhoogste vir haar hier in Meetsnoer beskik het.

Mart weet wat belydenis aan ’n mens doen. Sy het dit self vir drie dae beleef. Daarna het sy nooit weer openlik opstandig geword nie. Net die Allerhoogste weet sy het self soms bedenkinge oor Sias.

“Wie neem vir haar water, tannie Mart?” ruk Fransien Mart terug na die hede.

“Ek weet nie, kind. Jy weet dis nie in ons belang om te weet nie. Wie dit ook al is, sal getrou wees daarmee.”

“Wie het vir tannie Mart water gebring?”

“Petra van Seppie.”

Fransien se kop ruk op. “Maar Petra …”

“Sjj, kind. Sy het gereeld gebring.”

“Laetitia van Karel het vir my gebring.” Sy dink ’n oomblik na. “Ek sweer oom Sias maak seker dis …” Sy byt op haar lip, maar Mart weet wat sy wou sê. Sy weet Laetitia maak Fransien se lewe partymaal vir haar baie moeilik, nes Petra dikwels Mart se eie lewe versuur.

“Dan is dit seker Thea van Jaap wat vir Noëlene help.”

“Thea van Jaap?”

“Sy kan Noëlene nie verduur nie. Oor Jaap só na Noëlene kyk. Asof dit Noëlene se skuld is dat sy so mooi is. Asof dit Noëlene se skuld is dat Thea van Jaap gebreklik is.”

“Sy het net ’n misvormde arm. Sy is nie werklik gebreklik nie.” Mart sug vir die soveelste maal. “Ons lewe in vrede hier, Fransien. Daar is nie plek vir tweedrag onder die Uitverkorenes nie. Seker dié dat Sias helpers kies wat soms met die oortreder vasgesit het. Sodat ons kan verstaan ons is van mekaar afhanklik en moet mekaar liefhê ondanks ons ingebore sondigheid.”

“Of sodat die helper kan lekker kry om te sien hoe die oortreder ly.”

“Fransien.”

“Jammer, tannie Mart, maar dis hoe dit vir my gevoel het. Laetitia van Karel hét lekker gekry.”

En Petra van Seppie was ook maar vermakerig, weet Mart, maar dit kan sy nie vir die kind sê nie.

“Soms het Laetitia kastig per ongeluk van die water oor my laat uitval. En dit was vroeg September en daar was sneeu op die berge. En ek weet nie eens hoekom Laetitia nie van my hou nie. Ek het niks aan haar gedoen nie. Dis nie soos met Thea van Jaap en Noëlene nie. Karel kyk skaars na my. Ek is nie eens mooi nie en Laetitia is pragtig. Maar vandat ek in die Kaap was vir my pa se boedel …” Fransien se oë begin blink. “Tannie Mart, sê asseblief vir Thea van Jaap om goed te wees vir Noëlene? Sover sy kan?”

“Ons weet nie of dit wel Thea van Jaap is nie, Fransien. En sy kan dalk net vir Sias sê as ek enigiets noem.” Mart weifel ’n oomblik. Sy sal Fransien moet aanspreek en sy kan dit netsowel nou doen. “Fransien, die aand van Noëlene se verdwyning …”

Fransien versluier haar oë.

“Julle was veronderstel om Bybelstudie te doen voor die nege-uurgebedsuur. Julle kamers is langs mekaar. Julle deel ’n badkamer. Ek moes die waarheid verdraai toe Sias my gevra het waarom jy nie agtergekom het Noëlene is weg nie. Waarheen is jy ná ete? Ek weet jy was nie in jou kamer nie. Ek het jou daar gaan soek nadat die klok gelui het vir die nege-uurgebedsuur.”

Fransien kyk steeds nie op nie.

“Was jy buite die Tempel, Fransien?” Die kind doen soms die onmoontlikste goed deur die dag, maar dis ’n baie ernstige oortreding om saans uit te gaan. Die aande is daar vir Bybelstudie, oorpeinsing en gebed. Niks anders nie. Behalwe natuurlik Voortbringing.

“Ek het Erna se sleutel geleen. Ek was in die kinderkwartiere. Romey is nog nie gewoond aan onreinheid nie. Dit het haar eers laas jaar begin besoek. Sy sukkel ook soos ek, al gee Bronwyn haar ’n kruiemengsel. Ek wou haar net bystaan.”

Die kind jok ten minste nie. Bronwyn se oudste dogter het inderdaad die oggend van Noëlene se verdwyning begin vloei, maar al het Fransien dalk uit die goedheid van haar hart opgetree, was sy ongehoorsaam en as Sias dit agtergekom het, kon haar optrede die vroue baie ellende op die hals gehaal het. “Hoekom het jy nie toestemming gevra nie? En ons albei weet jy het nie die sleutel ‘geleen’ nie. Erna weet van beter.”

“Ek het die sleutel sonder haar medewete geleen. En oom Sias gee niks om as ons swaarkry met ons onreinheid nie – soos tannie goed weet. Hy sou nie vir my toestemming gegee het nie.”

Mart sug. “Ongehoorsaamheid is ’n baie ernstige saak, Fransien. En as dit nog net in Bybelstudietyd was … maar jy was ook nie daar vir die nege-uurgebedsuur nie. As almal nie na Noëlene begin soek het en ek nie voorgegee het dat jy ook na haar soek nie, sou jy in groot moeilikheid gewees het.”

“Ek het nie die klok hoor lui nie. Die wind het noord gewaai.”

Dit is so dat mens met ’n noordewind nie die klok van die kinderkwartiere af hoor nie, maar Mart weet nie of sy Fransien heeltemal glo nie. “Maar ek het jou eers ’n hele uur nadat ons ontdek het Noëlene is weg, vir die eerste keer weer opgemerk, Fransien.”

Fransien staar na haar voete sonder om te antwoord.

“Ek was in die kombuis en het vroeër die aand, net ná ete, jou deur hoor klap. Het jy en Noëlene weer baklei, Fransien?” Fransien kan bly wees Sias was al onderweg na die Openbaringskamer. Hy duld ’n deurklappery nog minder as onmin onder die vroue.

’n Helder traandruppel plons op Fransien se groottoon.

“Fransien?”

Die kopknik is effens, maar dis ’n antwoord.

“Waaroor?”

Fransien kyk uiteindelik weer op. Haar oë swem in trane. “Toe oom Sias afgekondig het Wouter en Louwrens moet hom in die Openbaringskamer gaan spreek, het ons besef dis oor die huwelike. Noëlene het gesê sy gaan afluister. Ek het gesê sy soek moeilikheid. Toe sê sy ek mag dalk tevrede wees met die man wat ek kry, maar sy kan beter doen as Louwrens en as sy weet wat die planne is, kan sy …” Fransien begin snik.

Mart se hart word yskoud. “Kan sy wat?”

“Met Jaap praat. Sy weet hy begeer haar en hy is darem baie jonger en aantrekliker as Louwrens. Sy wou hom ompraat om vir Thea ’n skeibrief te gee sodat hy met Noëlene kan trou en dan kan Thea vir Louwrens kry. Sy het gesê oom Sias sal nog na ’n man luister en Jaap is in sy guns terwyl oom Sias Thea net verduur omdat sy reeds met Jaap getroud was toe hy uitverkies is.”

“Liewe Vader in die hemel …” Mart weet nie wat om te sê nie. Dis so ongehoord, so lasterlik om teen Sias se visioen, en gevolglik teen die wil van die Allerhoogste, te wil murmureer.

“Ek het gesê sy is van die duiwel besete en toe sê sy lelike mense moet vat wat hulle kan kry, maar vir mooi mense geld ander reëls. Dis toe dat ek die deur geklap en weggeglip het. Ek het Erna se sleutel geleen terwyl sy in die badkamer was en by Romey gaan sit. Romey is nog baie mooier as Noëlene, al is sy nog net veertien, maar sy is die sagtheid en dierbaarheid vanself. Sy is nog so jonk, maar dis asof sy gebore is om te troos nes haar ma gebore is om te genees.”

Fransien vee die trane uit haar oë en kyk op na Mart. “Ek is verskriklik jammer, tannie Mart. Ek was ontsteld, maar dis nie genoeg rede om ongehoorsaam te wees en tannie of iemand anders in die moeilikheid te bring nie. En dis vir my verskriklik sleg dat ek en Noëlene baklei het voor sy weggevlug het. Ek is baie bly Seppie het haar gekry en dat sy veilig is, al moet sy nou belydenis doen. Wanneer sy terugkom, sal ek haar ondersteun en vir haar ’n goeie vriendin wees. Ek belowe.”

“Ek hoop so, Fransien. Twis is Satan se werk. Hopelik sien Noëlene na dese ook in hoe diep haar sonde loop.” Mart kom orent. “Stap ’n bietjie rond in jou kamer. Dit sal help vir die krampe en jou sommer ’n bietjie warmer ook laat voel.” Mart voel oud en moeg ná die gesprek. Die Allerhoogste alleen weet hoe moeilik sy aan hierdie nuwe kennis gaan dra. Die kinders besef nie hoe swaar haar verantwoordelikheid op haar rus nie. Hoe veeleisend dit is om hulle te beskerm nie. Veral teen hulleself.

Mart loer in die gang af net toe Petra en Laetitia met die volgende ballasmandjie oorlaai met beet oor die vierkant verbystap. Mart sug heimlik. Sy haat beet. Haar hande gaan weer wie weet hoe lank pienk wees, maar die goed moet ingelê word. Vermorsing is ’n euwel en die groentetuin is geseën met goeie opbrengste. Soms wens sy net Wouter het nie heeltemal sulke groen vingers gehad nie.

“Tannie Mart, wie was die man wat by oom Sias was?” vra Fransien toe Mart die deur agter haar begin toetrek.

Mart kyk oor haar skouer. Die kind kyk ook niks mis nie. “Ek verstaan hy is ’n weldoener.”

Toe sy in die kombuis kom, het Laetitia pas die mandjie beet in die wastrog omgekeer. Sy laat val die mandjie net daar en grond spat oor die skoon vloer. “Dis jou skuld, Mart. Jy is te sag met die twee meisiekinders. As Sias ons hieroor gaan straf, hou ek jou verantwoordelik.” Sy gooi haar bos hare na agter en marsjeer verby.

Mart kyk haar oorbluf agterna. Klein merrie, kan sy nie help om te dink nie.


ELF

“Het April laat val wat die kaptein wil hê?” vra Gys terwyl hy en Fortuin in die gang afstap na De Lange se kantoor toe.

Fortuin skud sy kop. “Maar ek sien hier is ’n kar met ’n CJ-nommerplaat.”

Gys sug. “Uitkakparade en skorsing hier kom ons.”

“Gaan jy regtig bedank as hulle ons tydelik skors?”

Dis vir Gys half vreemd dat Fortuintjie hom sedert gister so maklik jy en jou, maar dis vir hom half lekker dat die knaap ’n bietjie informeler is. Dis asof die band tussen hulle verstewig het sedert daardie onderonsie met De Lange.

“Kom ons kyk maar eers wat aangaan voor ons aan sulke goed dink.” Gys klop aan die deur en stoot dit oop op De Lange se “Binne!”

Die superintendent van die Paarl-hoofkantoor kom orent en skud hande toe De Lange hulle aan die lang, skraal man voorstel. “Sit gerus, inspekteur, konstabel.”

Gys gehoorsaam die sup se uitnodiging ietwat bekommerd. Hy ken nie die man nie, is blykbaar redelik nuut, maar hy klink heeltemal te vriendelik.

“Ek het die saak van alle kante bekyk en ek reken kaptein De Lange is tereg omgekrap omdat julle met sy saak ingemeng het,” kom die man sommer dadelik tot die punt. “Almal in die speurtak behoort ’n span te vorm, maar ons weet almal, ’n span se saak is sy saak. En die meisie se verdwyning was kaptein De Lange se span se saak.”

Gys staar na ’n punt verby die sup se oor. Hy wens die man wil hulle nou uitkak of skors en klaarkry. Hy wil na die Veenstra-dossier gaan kyk wat hy sonder De Lange se medewete gaan trek het. Voor iemand agterkom die ding is weg. Voor hy dalk sy kantoor moet ontruim.

“’n Vermistepersoonsaak het egter nou ’n moordsaak geword. Aangesien julle die span was wat op die misdaadtoneel afgekom en eerstehands daarmee gewerk het tot die res van die span opgedaag het, glo ek dit sal in die beste belang van die moordsaak wees dat julle oorneem. Kaptein De Lange moet egter in alles geken word en sal koördinerend optree. Ek verwag dat julle saamwerk en uit die aard van die saak bly kaptein De Lange julle bevelvoerder. Los die moord op en laat staan julle interne speletjies.”

Gys moet net keer of sy mond val oop. Fortuin kry dit nie reg nie, hy gaap die sup behoorlik aan. De Lange se mond het ’n bleek strepie geword.

“Inspekteur Niemand, die klag wat jy laas jaar ingedien het oor die speurtak van Wildfontein, sê vir my dat jy ’n man met integriteit is.” Die sup rank op uit sy stoel. “Hou dit so.”

Gys spring saam met Fortuin orent. “Dankie, sup. Ja, sup.” Dis asof hy en Fortuin die koortjie geoefen het. Fortuin se tenoor klink net eerder soos ’n sopraan.

De Lange kyk nie na hulle nie, knik net om te wys hulle is verdaag.

Fortuin trek die deur versigtig agter hom toe en hou sy hand op. Gys klap daarteen met syne. “So moet ’n speurbek praat,” sê Gys saggies.

“Ek kry solank die dockets.” Fortuin se oë blink. “Ons gaan die verpesting van ’n moordenaar kry, inspekteur. Dié is ’n teken van Bo.”

Dis amper halfagt toe Raine by Kroonstad intrek. Gelukkig kry sy plek in die gastehuis waar sy gewoonlik oorgebly het wanneer sy soms self kom klere aflaai het.

In die kamer gekom, en ná ’n gesukkel, spoor sy die laaier op met ’n paar minute te spaar voor sy in die eetkamer moet wees om nog iets te ete te kan kry.

Gertjie gaan haar vreeslik bless. Raine het haar selfoon hoor lui terwyl sy die Jeep deur die nou kronkels van die Tredoux-pas gestuur het, maar eers op Barrydale gesien dis Gertjie. Sy het teruggebel, maar teen daardie tyd was Gertjie in die hof en het die sekretaresse net gesê sy soek dringend na Raine. Net verby Beaufort-Wes het haar foon ’n snaakse klageluid gemaak wat Raine laat besef het sy het vergeet om dit te laai.

Sy koppel haar selfoon op, aktiveer dit en hoor hoe die een na die ander boodskap deurpiep. Dit moet maar wag. Sy is honger en lus vir ’n glas wyn.

Haar foon is nog nie ten volle gelaai toe sy nege-uur in die slaapkamer kom nie, maar sy begin solank na haar boodskappe kyk. Vier boodskappe van Gertjie. Verder is daar ’n oproep van ’n onbekende nommer, klaarblyklik ’n boodskap van dieselfde nommer en een van haar boetiek-landlord asook drie SMS’e. Twee daarvan is gemorspos en die laaste SMS is van Selma Joubert: “#%& in die land van Kanaän. Bel my.”

Nee, daarvoor het sy nie nou dadelik krag nie. Gertjie eerste. Sy moet al op hete kole wees.

Raine luister geduldig hoe Gertjie haar uitdinges oor haar nalatigheid.

“Maar waarom het jy so dringend na my gesoek, Gertjie?” kry sy uiteindelik ook ’n spreekbeurt toe Gertjie asemskep.

“Ek wil jou uit die diepte van my hart vra om die Fluisterbos-koop te kanselleer.”

Raine skud haar kop ongelowig asof Gertjie haar kan sien. “Maar waar kom jy nou vandaan?”

Gertjie bly ’n oomblik stil. “Dis Flint Fletcher. Hy het my gebel en jou vir alle praktiese doeleindes gedreig. Hy is aan Meetsnoer se kant, Rainie. En ná ons gesprek gister oor die kultuskerke … Ek het baie diep daaroor nagedink en begin nou regtig wonder oor Meetsnoer.” Sy sug diep. “Ek klink al vir myself paranoïes, maar my instinkte waarsku my al sterker dat hier iets onheiligs aan die uitbroei is. Miskien al vandat daardie Fransien-kind daardie nag by Joanie aangekom het.”

“Daaroor kan ek nou nie ’n oordeel vel nie, maar wat bedoel jy Flint is aan Meetsnoer se kant? Hy wil Fluisterbos dan self hê?” Raine probeer onthou wat hy daardie eerste oggend gesê het, maar haar verstand werk nie op alle silinders nie.

“Ek is nie meer seker wie Fluisterbos nou eintlik wil koop nie, Meetsnoer of Flint. Ek weet net Meetsnoer het nie onmiddellik geld beskikbaar nie. Hulle aanbodvoorwaarde was dat hulle eers oor ses maande die finale bedrag betaal. Maar dis nie nou ter sake nie. Flint het nie sy betrokkenheid by hulle ontken nie, Raine. En sy kerkverband is regtig nie van belang nie, behalwe dat dit Joanie geweldig sou ontstel het. Wat my egter veral ontstig, was sy laaste woorde aan my. Hy het gesê sy siel is op die spel en jy staan in sy pad. Dit klink vir my baie onheilspellend.”

“In sy siel se pad? Ek?” herhaal Raine en probeer die woorde in daardie sexy mond lê. “Hemel, ek ken die man nie juis nie, maar dit klink nie soos hy nie?” Maar sy het haar ook met Marius misgis, onthou sy dan.

“Ek weet. Ek het hom net so verkeerd gelees. Ek het dadelik van hom gehou toe ek hom ontmoet het. En dit was nie net omdat Joanie gedink het die son skyn uit hom uit nie. Gedurende al ons onderhandelings was hy die perfekte gentleman, selfs al was hy verskriklik ontsteld oor Joanie se testament en later ook toe hy hoor jy het Fluisterbos reeds gekoop. Maar ná vanoggend se dreigement … Asseblief, Rainie, geen plek is soveel probleme en konflik werd nie.”

“Fluisterbos is enigiets werd, Gertjie. Dis ’n magiese plek. Dis die plek waar ék nou weer voel ek sielerus sal kan vind,” hou sy steeks vol, al knaag ’n effense skuldgevoel al heeldag aan haar omdat sy iets wat Flint as sy erfreg beskou het, onder hom uitgekoop het.

“In die omstandighede is dit die laaste plek waar jy ooit sielerus sal vind. Hemel, Raine, daar is ’n meisiekind vermoor. Asseblief, raak net ontslae van die plek terwyl jy nog kan. Al doen jy dit net om my onthalwe.”

“Gertjie, gee my kans om hieroor te dink.” As sy Gertjie kan gerusstel, sal sy dalk ná ’n goeie nagrus insien sy maak ’n Everest van ’n miershoop.

“Belowe my dat jy dit sal oorweeg? Sterk sal oorweeg?” dring Gertjie aan.

“Ek sal mooi daaroor dink. Dis al wat ek kan belowe.”

Raine gaan sit op die bed nadat sy afgelui het. Hoe kan Flint by Meetsnoer skakel? Sy probeer weer terugdink waaroor hulle eerste gesprek gegaan het, maar kan om die dood nie onthou nie. Maar wat hy ook al oor Meetsnoer gesê het, dit klink asof iets drasties verander het sedert hy by haar was toe Noëlene se liggaam gevind is. Dit klink soos ’n ander mens wat Gertjie vanoggend gebel het. Tensy die man ’n gesplete persoonlikheid het, bo en behalwe die klap van chauvinisme wat hy onteenseglik weg het. ’n Sexy chauvinistiese psigoot. Daar is nou ’n droomkombinasie vir jou.

Raine dwing haar gedagtes doelbewus van Flint af weg en onthou weer van die ander twee boodskappe benewens Gertjie s’n. Sy skakel 121 en slaan Gertjie se boodskappe oor. Die vyfde een is kort, op die man af en laat haar wenkbroue die hoogte inskiet.

“Flint Fletcher. Bel my asseblief. Enige tyd. Dag of nag.”

Sy bêre die nommer op haar foon en luister na die laaste boodskap.

“Raine, Dawie de Witt. Nadat ek dit ’n saak van gebed gemaak het, voel ek dit sal nie vir my eie beswil wees om die huurkontrak te hernu nie. Ook nie met Selma Joubert nie. Ek sal dit waardeer as jy alle roerende bates voor tien September van die perseel sal verwyder. Ek is jammer, maar ek benodig die winkel vir ander doeleindes.”

Raine smyt die foon met geweld op die bed neer asof sy die boodskap so uit die ding se elektroniese geheue kan uitwis. Sy pluk die kussing van die bed af, druk dit teen haar gesig en stuur ’n lang, gefrustreerde gil in die vere in voor sy dit weer neergooi en met haar vuiste bykom.

Gys weet hy was eintlik veronderstel om vanaand sy goed te begin pak om volgende naweek te kan begin oortrek. Hy het self nie baie besittings nie, maar hy sal ontslae moet raak van al sy ma en pa se goed wat nog maar al die jare die plek vol staan.

Maar vanaand is hy nie daaroor gepla nie. Joanie Veenstra se dossier interesseer hom veel meer. Met dié dat hy en Fortuin vanmiddag deur die Van der Merwe-dossier gewerk het, was daar nie tyd vir hierdie een nie, daarom het hy dit huis toe gebring.

Die Van der Merwe-dossier het nie veel meer opgelewer as wat hulle reeds geweet het nie. Dit het egter wel uitgestippel dat De Lange en April oortuig is die handearbeider wat Joanie Veenstra gehelp het om onder meer die visdam voor die huis te bou, is die sleutel tot die moord. Hy dwaal glo gereeld in die omgewing van Fluisterbos en Houthaalbos rond.

Eintlik hoop Gys dis die geval. Dit sal sake aansienlik vergemaklik as Nieklaas Hendrikse die skuldige is pleks van een van die Meetsnoer-lidmate. Boonop is dit nie te vergesog om te dink Hendrikse het ook iets met Joanie Veenstra se dood te doen gehad nie – dis nou te sê ás daar vuilspel by betrokke was soos Gertjie geïnsinueer het. Net jammer Hendrikse het tussen neus en oë verdwyn. Hy is die middag voor die Van der Merwe-moord die laaste keer gesien. Op ’n kleinhoewe ongeveer halfpad tussen Kruisbaai en Fluisterbos waar van sy familielede werk.

De Lange se houding het aansienlik verander ná die gesprek met die sup. Nadat hulle deur die dossier gewerk het, het hy hulle ingeroep. Hy was nie juis vriendeliker nie, maar dit lyk asof hy vrede gemaak het daarmee dat Gys en Fortuin vir alle praktiese redes oorneem. Hy gee hulle twee weke kans en daarna sal hy bestek opneem oor hulle vordering. Al wat hy vra, is dat Meetsnoer met omsigtigheid benader word en dat hy en April daardie deel van die saak hanteer. As Gys-hulle enigsins met Meetsnoer wil kontak maak, moet dit deur hom of April geskied aangesien hulle reeds ’n vertrouensverhouding met Sias Kirstein opgebou het en dit nie wil verongeluk nie.

Dit pas Gys voorlopig. Nes dit hom pas om nie vir De Lange te sê hy ondersoek die moontlikheid dat Joanie Veenstra se dood dalk verband mag hou met Noëlene van der Merwe s’n nie. Hoe, weet geen mens nie, en Gys is self nie oortuig dis die geval nie, maar dis ’n beginpunt.

Gys kyk na die aantekeninge wat hy tot dusver oor Joanie Veenstra se afsterwe gemaak het en dan weer na die tydskaal wat hy besig is om uit te werk na aanleiding van die verslae, aantekeninge en inskrywings.

Op sewe en twintig Augustus verlede jaar bel Joanie die polisie om agtuur die aand. Sy vra spesifiek of sy met konstabel Fortuin kan praat, maar toe dié nie beskikbaar was nie, praat sy met konstabel Jantjies en sê Fransien, ’n lid van Meetsnoer, het by haar opgedaag. Sy het glo net gebel sodat hulle iemand wat moontlik na haar mag soek, kan gerusstel sy is veilig. Joanie het gesê die meisie slaap en daar is geen rede vir die polisie om uit te kom of vir iemand om haar te kom haal nie.

Nie te lank daarna nie bel iemand van Meetsnoer en Jantjies herhaal wat Joanie gesê het. Kort daarna is daar weer ’n oproep, maar die persoon identifiseer homself nie, vra net om met April te praat. Jantjies lig die man in dat April eers weer die volgende dag aan diens is.

Konstabel April volg die oproep die volgende oggend, agt en twintig Augustus, op. Daarna bel hy Joanie Veenstra om te hoor of Fransien nog daar is. Joanie antwoord bevestigend en vra Fortuin se nommer. Toe April sê hy mag dit nie gee nie, vra Joanie of hy Fortuin dan nie net kan bel en vra om haar te kontak nie. Sy laat haar landlynnommer.

Die volgende inskrywing, steeds onder agt en twintig Augustus, sê April was by Fluisterbos, maar volgens Joanie het Fransien verder gevlug. Hy vra of hy die huis mag deursoek, maar Joanie weier.

Sesuur die aand bel Joanie klaarblyklik weer. Dié keer om te vra of daar enige nuus oor Fransien is. Sy word meegedeel iemand van Meetsnoer het gebel om te bevestig Fransien het na hulle toe teruggekeer en sy is veilig. ’n Misverstand het glo tot haar vlug gelei, maar dis nou uit die weg geruim.

Joanie sê sy wil Fransien eers met haar eie oë sien voor sy dit glo en vra of die polisie nie kan gaan seker maak alles is wel met Fransien nie. April sê hulle het geen rede om Meetsnoer se woord in twyfel te trek nie. Sy het glo die foon in April se oor neergesit.

Die verslag wat daarop volg, is een September gedateer. Flint Fletcher skakel net ná middernag en sê sy tante het Amanita phalloides ingekry. As mens so na die doodtrekkery op die oorspronklike dokument kyk, lyk dit asof hy die sampioen se naam ’n paar keer moes spel.

Die konstabel aan diens gee vir hom die ambulans se nommer en hy lui af. Sy vra die bevelvoerder op nagdiens of iemand uitgestuur moet word. Die bevelvoerder sê dit sal geen doel dien nie, maar kontak die ambulansafdeling om seker te maak Fletcher het by hulle uitgekom. Hulle bevestig ’n ambulans is op pad Fluisterbos toe.

Die ambulanspersoneel kry haar in ’n koma op haar badkamervloer. Op ses September sterf sy as gevolg van massiewe lewer- en nierskade sonder om ooit uit die koma te kom. Volgens die dokter wat haar behandel het, was dit deels te wyte aan hepatitis wat sy ’n jaar of wat vantevore opgedoen het. Die nadoodse ondersoek bepaal sy het die giftige sampioene waarskynlik tussen die middag van nege en twintig Augustus en die oggend van een en dertig Augustus ingekry.

Fletcher verklaar die oorledene het sampioene geken en wys daarop dat die Amanita-sampioen nie in Augustus groei nie.

Navrae oor wanneer Joanie die laaste keer gesien is, dui daarop dat sy die middag van nege en twintig Augustus by die biblioteek was, kruideniersware gekoop het en by die drankwinkel ’n kis Beyerskloof Pinotage gaan haal het wat sy glo vooraf per foon bestel het. Sy doen ook by die polisiekantoor aan om Fortuin se kontakbesonderhede te kry. Die persoon aan diens weier, maar onderneem om Fortuin in te lig oor haar navrae. Iets wat volgens Fortuin nie gebeur het nie.

Gys se oë dwaal weer na die inskrywing oor Joanie se aankope. ’n Vrou met ernstige lewerskade nadat sy hepatitis opgedoen het, koop ’n hele kis rooiwyn?

Dis seker nie ongewoon nie, selfs al drink jy min. Veral rooiwyn. Tog sal hy graag meer wil weet van Fletcher se verhouding met Joanie Veenstra. Sy was sy tante. Dis al wat hy weet. O, en hy was haar enigste erfgenaam. Buiten Fluisterbos.

Ná ’n kalmerende bad hang Raine haar klere uit vir môre en klim in die bed met ’n beker tee. Eers toe sy die tee klaar gedrink het, bel sy Flint se nommer. Hy hét mos gesê enige tyd van die dag of nag.

Hy klink heel op en wakker. Jammer, sy het gehoop sy kon hom uit ’n diep slaap wakker maak. Verkieslik boonop ’n wonderlike droom onderbreek.

“Waar het jy my nommer gekry?” begin sy sommer dwarsweg sonder groet.

“Naand, Raine.”

Sy reageer nie op die sarkastiese insinuasie nie.

“By Adele,” gee hy toe.

“Ek hoop nie jy soek my ook om my te probeer oortuig om die Fluisterbos-koop te kanselleer nie.” Die vader weet, daar is nie ’n manier dat sy Fluisterbos kan bekostig noudat die boetiek nie meer verkoop kan word nie. Sy het kapitaal nodig om haar planne in werking te stel. Nie buitensporig baie nie, maar tog. Maar dit hoef hy nie te weet nie.

“Doen dit terwyl jy nog wetlik kan, Raine.”

Hoeveel keer moet sy nog dié storie hoor? “Ek gaan nie die koop kanselleer net omdat jy Gertjie op hol het nie. Wat ek nie verstaan nie, is wie nou eintlik Fluisterbos wil koop. Jy, of Meetsnoer. En sover ek verstaan, het Meetsnoer buitendien nie onmiddellik die geld nie.”

“Ek wil Fluisterbos self koop.”

“En hoe red dit jou siel?”

“Ek wil Fluisterbos aan Meetsnoer skenk.”

“Liewe jimmel,” is al wat sy floutjies kan uitkry. Hoe is dit moontlik dat ’n man soos Flint … Dan onthou sy weer van Marius. Hoe hy sy hele lewe aan sy geloof en sy kerk toegewy het. Hoe hy in vrees vir boosheid in enige gedaante geleef het. Hoe sondebehep hy was. En hoe bereid hy was om enigiets vir sy kerk op te offer. Selfs sy sogenaamde liefde vir haar.

“Raine, ek wil iets vir jou sê wat ek nooit weer gaan herhaal nie,” klink Flint se stem weer in haar oor op. “En as jy vir iemand anders sê ek het dit gesê, gaan ek dit ten sterkste ontken. Luister dus mooi, hier kom dit: as jy hardkoppig gaan bly, as jy die koop nie kanselleer nie, is jou lewe in gevaar.”

Raine se mond val oop. Hy dreig haar waaragtig met haar lewe? Sy het gedink Gertjie oordryf, of lees die situasie verkeerd, maar nou het hy dit in soveel woorde gesê.

“Het jy my gehoor, Raine?”

Haar keel voel toegeswel.

“Antwoord my. Ek wil seker maak jy het gehoor wat ek gesê het.”

“Ek het gehoor.” Dis skaars ’n fluistering.

“Glo jy my?”

“Dis tog belaglik,” herwin sy ’n bietjie van haar ekwilibrium. “Is jy besig om vir my te sê ek sal uit die weg geruim word as ek nie my aanbod terugtrek nie?”

“Nag, Raine. Vrede vir jou.” Die kontak verbreek.

Vrede vir jou. Die Sewe Trompette-groet wat aanvanklik vir haar so mooi was en haar later teen die mure wou laat uitklim.

Hoe Meetsnoer en Sewe Trompette ook al met mekaar skakel, Flint is wraggies een van hulle.

En hy is waaragtig ernstig.


TWAALF

Vrydag 4 September

“Ek weet sy was sy tante, Gertjie, maar hoekom is hy haar enigste erfgenaam?” Gys knyp die gehoorstuk stywer teen sy oor vas en trek ’n pyltjie tussen die twee woorde “Flint” en “Joanie” op die bladsy van sy aantekeningboek.

“Joanie was sy ma se tweelingsuster en Flint se peetma. Sy ouers was geoloë en besig om prospekteerwerk êrens in Namibië te doen toe hulle Cessna geval het. Albei is op slag dood. Flint was reeds in ’n koshuis omdat sy ouers baie uithuisig was. Hy het dus net vakansies by Joanie gaan bly. Joanie was ook trustee van die trustfonds wat hy geërf het en het beheer daaroor gehad tot hy mondig geword het. Miljoene der miljoene rande. Die Fletchers is geslagte lank al ’n baie ryk familie en sy pa, nes Flint, was die enigste kind. Die rykdom het iets te doen met ’n voorouer wat smaragmyne in Zambië gehad het en nog een daarna wat baie slim beleggings gemaak het.

“Nietemin, Joanie was ’n geswore oujongnooi en kinderloos. Flint was haar enigste oorlewende familie. Dis seker logies dat hy haar enigste erfgenaam ook sou wees.”

“Geld kan dus nie ’n motief wees om haar te vermoor nie?”

“Nee. Joanie was heel welvarend, het ook goed geërf, maar nie naastenby so welaf soos Flint nie. Ek het van sy trustdokumente onder oë gehad toe ek met die boedel gewerk het. Sy dividende per jaar alleen kan ’n klein Afrikalandjie van hongersnood red. Volgens Joanie is hy ’n redelike filantroop, maar die meeste van sy uitgawes het betrekking op sy navorsing. Hy is ’n botanis en het glo die wêreld deurreis om navorsing te doen. Sy spesialisveld het iets met varings en reënwoude te doen as ek reg onthou.”

“En tog sê jy hy was baie geskok om te hoor hy erf nie Fluisterbos nie en dit moet verkoop word?”

“Hy kon dit aanvanklik nie glo nie. Maar ek moet bysê, ek was ook verras toe Joanie kort voor haar dood ingekom het om die testament te verander. Ek het haar probeer oortuig dis nie ’n wyse besluit nie en so ’n testament sal nie noodwendig water hou as dit betwis word nie, maar sy wou niks weet nie. Sy het gesê sy het haar redes. Hy moet Fluisterbos koop as hy dit wil hê. Ek het die veranderings aangebring en gehoop om haar later, wanneer sy minder ontsteld was, tot ander insigte te bring, maar soos jy weet, is sy kort daarna oorlede.”

Gys is op die punt om ’n streep deur die woord “motief” te trek, maar bedink hom dan. “En Fletcher het nie geweet sy het haar testament verander nie?” maak hy seker.

“Nee. Nie tot ek dit vir hom ’n paar dae ná haar dood gelees het nie. Hy wou onmiddellik hooggeregshof toe gaan, maar ek het hom daarop gewys dat niks hom verhoed om Fluisterbos self uit die boedel te koop nie. Wat natuurlik beteken hy erf in elk geval weer die bedrag wat hy daarvoor betaal het, minus ’n paar administratiewe gelde. Dit bevestig natuurlik hoe ondeurdag die testament eintlik was. Nietemin, al wat hy moes doen, was om te wag tot haar volgende verjaardagdatum, die nege en twintigste Augustus, en intussen het hy in elk geval gebruiksreg gehad.”

Gys omkring die “motief” ’n paar maal. “As hy dan so fabelagtig ryk is, hoekom is hy so agter Fluisterbos aan? Hy kan mos enige plek ter wêreld vir hom ’n stuk woud koop. ’n Hele reënwoud, klink dit my.”

“Dit weet ek nou nie, Gys. Seker maar omdat dit erfgrond is.” Hy hoor ’n geritsel van papiere en hoe Gertjie iemand bedank. “Ek moet gaan, Gys.”

“Dankie vir die inligting, Gertjie. Sê my net gou nog een ding? Het Joanie wyn gedrink?”

“Voorheen af en toe, maar sy het heeltemal opgehou nadat sy geelsug opgedoen het.”

“En Fletcher?”

“Hy het my eenkeer vir ete uitgeneem toe ons laat gewerk het om die boedel te probeer uitpluis en ons het wyn gedrink by die ete. Hy is dus nie ’n geheelonthouer nie. As ek toe maar besef het wie en wat hy waarlik is …”

Gys ignoreer die laaste sin. Gertjie moet haar nie nou weer van voor af ontstel nie. “Dink jy Joanie sou spesiaal vir hom wyn aangehou het?”

“Ek weet sy het. Toe ek haar in die biblioteek raakgeloop het, het sy juis gesê sy moet gaan wyn optel vir Flint. Gys, ek moet nou …”

“Weet jy of Flint kan kook?”

“Ja, sy het gesê hy het dikwels vir hulle kos gemaak wanneer hy daar was omdat sy so gereeld vergeet het om te eet terwyl sy werk. Moet gaan, Gys. Sien jou.”

“Nè?” sê Gys, maar sy het al afgelui. Sou Flint sy tante dalk op haar verjaardag besoek het? Is dit hoekom sy die dag voor die geleentheid vir hom moes gaan wyn haal het?

Hy loer na die dossier en leun agteroor op sy stoel. Nege en twintig Augustus. Die dag waarop Joanie se verjaardag val, maar ook die datum waarop sy moontlik die vergiftiging kon opgedoen het. Interessant. Baie interessant.

Dis nog lank voor middagete toe Raine op haar ou parkeerplek agter Rain Queen stilhou. Ook maar goed sy het die vorige aand reeds betaal en kon die gastehuis douvoordag verlaat. Sy het in elk geval omtrent nie ’n oog toegemaak nie. En selfs wanneer die slaap haar tog vir kort rukkies oorval het, was haar drome deurdrenk met beelde van Flint en Marius en hier en daar Sheldon. Deurmekaar, skrikwekkende beelde.

Om te dink sy het heimlik, so heimlik dat sy dit nie eens aan haarself wou erken nie, sterk aangetrokke tot Flint gevoel.

Sheldon, Marius, Flint. Drie kerwe op die jammerlike kerfstok van haar hart. Hart? Nee, haar hart is sekerlik nie betrokke nie? Nie by Flint nie. En tog kan sy nie ontken haar lyf en hart was nog maar altyd ’n simbiotiese eenheid nie. En haar lyf was beslis betrokke by Flint. Wat beteken haar hart was nie onbetrokke nie. Sy sterf tien dode as sy dit aan enigiemand moet erken, maar dit is so. Flint het haar hartsnare geroer saam met die roeringe wat hy in haar lyf veroorsaak het. Dieselfde man wat haar sonder omhaal van woorde gedreig het. Waar het sy haar oordeel so verloor?

Maar dié gepieker sal moet oorstaan tot later. Sy draf behoorlik die trap op na Dawie se kantoorsuite op die tweede verdieping van waar hy sy ouditeursfirma bedryf. Sy sekretaresse wil haar nog keer, maar sy pluk die deur na sy kantoor oop.

“Hier kom Raine nou net, Selma,” sê hy heel kalm in die gehoorstuk asof mense daagliks by sy kantoor inbars. “Ja, jy kan hierheen kom, maar my besluit is geneem.”

Hy sit die foon terug op die mikkie en staan hoflik op. “Môre, Raine.”

“Jy kan dit nie doen nie. Nie aan my óf Selma nie,” val sy dadelik aan.

“Ek kan, Raine. Jou huurkontrak het dae gelede al verval en die gebou is myne.”

“Die kontrak is hernubaar!”

“Dis nie op die eerste September hernu nie. Sit gerus,” bly hy ewe onverstoord.

Raine gehoorsaam. Nie omdat sy wil sit nie, maar omdat haar bene lam is van die magteloosheid wat oor haar spoel. Sy kan in sy oë sien dat hy nie van plan gaan verander nie.

“’n Bietjie sap? Rooibostee?” Hy gaan sit ook en steek sy hand uit na die knoppie op die foon wat die interkom sal aktiveer.

“Ek wil niks hê nie, Dawie. Net ’n hernuwing van die huurkontrak in Selma se naam. Jy weet ek kan nie die boetiek daarsonder verkoop nie. En jy het geweet van die onderhandelings wat aan die gang was. Jy het ingestem dat Selma die kontrak kan hernu sodra die koopkontrak geteken is omdat sy moes wag vir die polis om uit te betaal voor sy die deposito kon neersit.”

“Maar op die huurkontrak tussen my en jou staan daar swart op wit die hernuwingsdatum is een September.” Hy leun met sy elmboë op die lessenaar en druk sy vingerpunte teen mekaar. “My vrou wil haar eie boetiek oopmaak. Uiteraard sal sy niks van jou klere of dekor wil oorneem nie. Die stigma sal nie goed wees vir sake nie en ek wil my ook ter wille van my kerkverband distansieer van enigiets wat teen my geloofsoortuigings indruis.”

“Maar Selma is ’n nuwe huurder wat haar eie klerereekse sal aankoop.”

“Sy het laat blyk sy wil die dekor behou en van jou heidense voorraad verkoop, al is dit nou sonder die prysetikette met die satanistiese simbole.”

“Liewe hemel, Dawie, hoeveel keer moet ek dit nog sê? Daar is níks heidens aan my klere of satanisties aan die etikette nie.”

Hy hou sy kop skeef soos ’n skoolhoof wat besig is om ’n kind vaderlik te betig. “Is daar boodskappe verskuil in die kralewerk op jou nuutste reeks?”

“Simboliek. Dis kralewerk soortgelyk aan sekere Nguni-volkere s’n, maar wat ek aangepas het om by die ontwerpe …”

“Ek en die herder van die gemeente waaraan ek en my gesin behoort, het ’n bietjie navorsing gaan doen terwyl jy weg was, Raine,” gee hy haar nie kans om klaar te praat nie. “Spesifiek oor die Zoeloes se werk en hulle is immers deel van die Nguni?” Hy wag nie op ’n antwoord nie. “Volgens my bron dra die kralewerk sekere boodskappe tussen mans en vroue oor. Elke kleur en ontwerp simboliseer iets spesifieks en behalwe die goed wat tradisionele genesers dra, hou alle Zoeloe-kralewerk op een of ander manier verband met hofmakery en die huwelik. Waarmee hou jou kralewerk verband, Raine? Met heidense moetiemense of hofmakery?”

“Dit het niks met toordokters uit te waai as dit is wat jy insinueer nie. Ek het ook kunstenaarsvryheid gebruik en nie streng volgens …”

“Met ander woorde met hofmakery.”

Raine kan hom net stomverbaas aankyk toe hy een van haar glansbrosjures uit sy laai haal. Hy draai dit om sodat sy kan sien. Asof sy dit nodig het. Sy ken haar ontwerpe soos die palm van haar hand.

“Volgens my bron,” gaan hy voort, “gebruik beide getroude en ongetroude vroue kralewerk om sekere boodskappe aan hulle eggenote en vryers oor te dra. Die driehoek met die punt na onder, simboliseer ’n ongetroude man, terwyl die een met die punt van die driehoek na bo, ’n ongetroude vrou verteenwoordig.” Hy tik-tik met sy vinger teen die kralewerk. “Wat jy hier het, is ongetroude mans verbind met ongetroude vroue. En dit met geel krale wat vrugbaarheid simboliseer, rooi wat staan vir ’n sterk liefdesemosie en groen, tevredenheid. Daar is nie ’n enkele wit kraal nie, en dus geen verwysing na geestelike liefde en suiwerheid nie en ook nie swart krale wat die huwelik verteenwoordig nie.” Hy punt sy hande na haar toe. “Wat jy dus hier simboliseer, is dat seks tussen ongetroudes aanvaarbaar is.”

Raine kan hom eers net ’n rukkie ongelowig aankyk voor sy weer haar stem vind. “Dawie, vir ’n ouditeur is jou verbeelding besonder aktief. Ek waardeer die moeite wat jy en jou herder gedoen het, maar dis waaragtig die laaste boodskap wat ek daarin probeer verskuil het.”

Die foon piep een keer en Dawie druk ’n knoppie.

“Mevrou Joubert is hier, meneer De Witt,” kondig die sekretaresse aan.

“Laat haar inkom, asseblief? En bring sommer vir ons ’n bietjie rooibostee, asseblief?”

Die deur gaan oop nog voor die sekretaresse kan antwoord.

“Hallo, Raine. Hallo, Dawie.” Selma gaan sit sonder uitnodiging. “Dawie, ek wil weet wat hier aangaan.”

“Wat hier aangaan, is dat Dawie ontpop het as ’n toegewyde navorser, maar stink as interpreteerder van simboliek,” verloor Raine haar humeur. Sy staan op. “As jy hom kan ompraat om die huurkontrak te sluit, moet jy tog net asseblief nie my kralereekse verkoop nie. Dit verander elke ongetroude vrou wat dit dra in ’n tert en kry haar waarskynlik nog pregnant ook. Bel my as jy wil, Selma. Dag, Dawie.”

In die deur draai sy om. Albei sit haar nog en agternakyk. “Terloops, Dawie, jou dogter het ’n rukkie gelede ’n paar ontwerpe van die kralereeks in die boetiek aangepas. Jy moet miskien net seker maak of sy teen dié tyd nog ’n maagd is.”

Sias gaan sit terwyl Mart handewringend bly staan. Sy sou graag ook haar gewig van haar voete wou afkry, maar sonder uitnodiging durf sy nie gaan sit nie. En die skoffelwerk kry haar juis deesdae so onder. Met Noëlene klaarblyklik in die belydenisput en Fransien wat nie met kos of plante mag werk nie, was daar nie ander genade as om maar self in te spring nie.

“Ek het tot ’n besluit gekom oor die straf, Mart van Jakob.” Hy druk sy hande teen mekaar en laat rus sy wysvingers kortstondig teen sy neus voor hy verder praat. “In die lig daarvan dat Noëlene en al die vroue geweet het wat met Fransien gebeur het, het julle nog onvergewenswaardiger opgetree as die vorige keer.

“Julle het nie oor julle suster of haar heil gewaak nie, Mart van Jakob. Fransien veral is skuldig hieraan. Hoe kon sy nie agtergekom het Noëlene is weg nie?”

Mart bewe innerlik. Sy het geweet Sias gaan haar vra en tog gehoop hy sal dit daar laat. Allerhoogste, gee dat hy nie agterkom wat die waarheid is nie en versag Sias se hart. Fransien is reeds so broos. Liggaamlik en emosioneel. En mag hy tog nooit agterkom Fransien het Noëlene van die duiwel se skuilplek vertel nie.

“Julle sal julle vergifnis van die Allerhoogste moet afbid, Mart van Jakob. Die susters sal ná die middernaggebedsuur nog twee uur lank biduur hou. Kruis in die hand. Sewe nagte lank.”

Mart maak haar oë toe en haal diep asem. Besef hy hoe swaar daardie kruise word? Weet hy dan nie wat die gebrek aan slaap aan hulle doen nie? Verstaan hy nie dat hulle nie so hard kan werk en dan net ’n paar uur slaap nie?

“Gewaar ek opstandigheid, Mart van Jakob?”

Mart maak weer haar oë oop en skud haar kop.

“Julle sal vanaand begin aangesien dit heel gepas Vrydagaand is. Fransien sal ’n halfuur langer bid as die res van julle.”

“Dis Fransien se tyd van die maand, Sias,” is al wat sy waag om te sê.

“Dis omtrent altyd een van julle se tyd van die maand.”

“Sy ly meer as die ander.”

“Ek is seker die Allerhoogste het ’n goeie rede daarvoor.”

Mart laat sak haar oë. Die ekstra bidure beteken Fransien sal presies een uur slaap snags kry en die res van hulle ’n uur en ’n half voor hulle weer halfvyf moet opstaan.

“Dan is dit afgehandel. Ek het Flint Fletcher laat ontbied. Ek verwag hom oor ’n uur. Sê vir Laetitia van Karel sy moet hom verwelkom.”

Mart knik, deeglik bewus daarvan dat sy in die bek geruk word. As verteenwoordiger van die susters is dit haar voorreg om gaste te verwelkom. Hoe min dit ook al gebeur.

“En Mart van Jakob, buiten Laetitia van Karel se verwelkoming, mag nie een van die susters met die vriend praat nie. Druk dit hulle op die harte. En dit sluit jou natuurlik in.”

Sy knik.

“Vrede vir jou.”

“Vrede, Sias,” wurg sy dit uit. Sy maak die deur saggies agter haar toe.

Toe sy halfpad oor die vierkant is, trek ’n beweging in die bopunt van die woonkwartiere haar aandag. Sy steek vas en frons. Dan stap sy met ergerlike treë na Fransien se deur en pluk dit oop.

“Waar was jy? Jy weet jy mag nie …” Mart bly stil. Fransien lyk asof sy Satan self in die oë gestaar het. Sy is nog uitasem. Mart maak die deur agter haar toe. “Wat is dit, Fransien? Wat het jy nou weer aangevang? Het jy nie al genoeg moeilikheid gemaak nie?”

Fransien staar haar net aan.

“Fransien!”

Die kind knip uiteindelik haar oë en dan begin trane oor haar wange stroom. “Sy is nie daar nie, tannie Mart. Noëlene doen nie belydenis nie.”

“Jy het soontoe gegaan?” vra Mart ontsteld.

Fransien knik.

Mart druk haar oë toe. Sy weet nie wat erger is nie, Noëlene wat nie by die plek van belydenis is nie, of Fransien wat dit durf waag het om feitlik elke reël te verbreek deur daarheen te gaan. En dan waag sy dit boonop op Heilige Grond terwyl sy onrein is. As Sias dit agterkom … Sy wil nie eens daaraan dink nie.

“Dink tannie sy het weggekom?”

Mart probeer kalmeer. Die kind was net bekommerd. Dis tog naasteliefde. “Ek weet nie, Fransien.”

Sias sal nooit erken as dit die geval is nie. Net aankondig, wanneer dit hom pas, sy is nie waardig bevind gemeet aan die meetsnoer van die Allerhoogste nie. Dieselfde sal met haar gebeur as met die ander Uitverkorenes wat deur die jare uitgewerp is uit Meetsnoer en gevolglik ook uit al die ander broedergemeentes. Haar naam sal nooit meer genoem mag word nie en sal uitgewis word in die Boek van die Lewe.

Sias sal nie ’n bohaai opskop nie, Noëlene net vervang deur ’n nuwe Uitverkorene soos die Allerhoogste hom lei. En die Allerhoogste het hom tot dusver goed gelei, want telkens was die Uitverkorenes wat onwaardig bevind is, lidmate wie se take nie meer broodnodig is vir die bou van die Tempel of hulle selfversorging nie. En telkens is hulle vervang deur nuwe Uitverkorenes wat ’n waardiger taak kon verrig en die koffers weer van nuuts af kon aanvul.

“Miskien is sy terug na haar familie toe, Fransien. Mag haar siel gespaar bly vir die Wederkoms.” Mart kan sien haar antwoord stel Fransien nie gerus nie, maar sy het waaragtig nie nou die krag om hierdie wederstrewige kind beter te ondersteun nie.

Toe hy die lang, slap Mercedes met die Gauteng-nommerplate sien stilhou, is Gys bly hy het Fortuin gevra om saam met April te gaan om ’n huisbraaksaak te ondersoek.

Dit kan net die Van der Merwes wees. Noëlene se liggaam is gister reeds van die staatslykshuis na die ondernemers geneem. Die ouers het laat weet hulle kom vanmiddag om reëlings te tref sodat die lyk Pretoria toe geneem kan word en wil Gys daarna spreek om te hoor hoe die saak vorder.

Skatryk geword uit ’n transportbesigheid, het Gys intussen agtergekom, en Noëlene was hulle enigste kind ná die afsterwe van hulle seun ’n paar jaar gelede. Sy was ’n goeie gimnas gewees op skool. Sportwetenskap opgeskop op universiteit kort voor sy Houthaalbos toe is.

Dit duur ’n rukkie voordat hulle by hom uitkom, maar dis steeds nie lank genoeg om hom voor te berei op die smart wat op die twee gesigte ingegrif is nie.

Snaaks genoeg lyk dit asof die ma sterker is as die pa, asof sy die tragedie beter verwerk. Noëlene moes op haar getrek het. Klein en fyn met net sulke donker hare, al is die sagte bolla nou met grys deurweef. Sy kon nie te jonk gewees het toe Noëlene gebore is nie. Gys skat hulle albei diep in hulle vyftigerjare.

Dis die ma wat hom vertel hulle is toegewyde lidmate van die Sewe Trompette Kerk en het Noëlene juis Stellenbosch toe gestuur omdat die oorspronklike kerk, Sewe Seëls, haar daar die nodige geestelike leiding kon gee. Sy vertel hoe hulle Noëlene ondersteun het toe sy haar studies in haar tweede jaar opgeskop het omdat die evolusieleer in haar keel afgedruk is.

“Ons was ongelooflik trots op haar toe sy uitverkies is vir Meetsnoer, inspekteur. Ons dogter, uitverkies vir die Wegraping.” Haar stem begin breek. “Daarom dat ons Meetsnoer op finansiële vlak so mildelik ondersteun het,” eindig sy in ’n snik.

“En nou wil Sias Kirstein ons nie eens daar toelaat nie!” roep die pa uit terwyl trane onbeskroomd oor sy wange rol. “Nie eens om Fransien te sien nie en sy en Noëlene was sulke goeie vriendinne op universiteit.”

“Sjj nou, Pappie, sjj. Noëlene is by haar Maker, in die arms van Jesus,” probeer sy troos, maar haar man is opsigtelik nie so gesus in die sekerheid van Noëlene se hiernamaals soos sy vrou nie.

“Waarom het sy gevlug? En dit in die nag. Waarom?” skree hy amper. “Ek wil wéét!” Hy is nie ’n groot man nie, maar hy verskrompel tot byna niks toe hy op die stoel neersak en met sy kop in sy hande begin huil. “Sy was my dogtertjie. My dógtertjie,” prewel hy oor en oor.

“Dit was die Allerhoogste se wil, Pappie. Dis al waaraan ons kan vashou.” Sy draai om na Gys, skud haar kop en neem haar man dan aan die arm. “Ons sal later weer kom. Dit help nie nou nie.” Die pa laat hom uitlei en oomblikke later sien Gys hulle weer in die slap Mercedes inklim, die ma agter die stuur.


DERTIEN

Flint is verras toe hy dié keer nie deur Mart begroet word nie, maar deur ’n slanke vrou in haar middeldertigerjare wat ondanks die vormlose rok en die gebrek aan grimering enige man se kop twee keer sal laat draai.

“Welkom, vriend. Ek is Laetitia van Karel. Sias wag reeds vir jou.”

Waar alles aan Mart leweloos en lusteloos is, straal energie uit dié Laetitia van Karel. Haar goudbruin hare golf om haar ovaal gesig en val kartelend oor haar skouers en teen haar rug af. Haar amandelvormige oë is iets tussen groen en bruin en glim tussen roetswart wimpers wat skerp afsteek teen die melkwit vel.

“Flint Fletcher,” stel hy homself voor, al is sy seker ingelig.

Sy knik. “Stap gerus deur.” Haar stem is melodieus, haar oë beskeie versluier toe hy verbystap. Amper asof sy verleë is oor haar aanvalligheid.

Sias ontvang hom joviaal, maar sonder die teatrale truuk van die vorige keer.

“Laetitia van Karel het die bouplanne vir die Tempel opgetrek. Met Karel wat ’n bouer is, maak hulle ’n bekwame span en dien die Allerhoogste besonder goed,” sê Sias nadat hy Laetitia verdaag en hulle gaan sit het. “Ek dink sy het die eenvoud van ons geloofsvertroue goed uitgebeeld.”

Flint knik. “Inderdaad.” Miskien het hy aanvanklik eenvoud met verbeeldingloosheid en ’n tronkagtige gevoel verwar. Seker logies nadat hy gewoond geraak het aan Joanie se kunssinnigheid wat aan oordaad grens.

“Ek neem aan jy maak vordering met die terugverkryging van Eden noudat broeder Dawie daar in die Noordwes gehoorsaam was aan die Boodskap wat ek ontvang het?”

“Ek werk daaraan. Sodra mevrou Quinn terug is, behoort ek die knoop deur te hak.”

Sias knik en kyk ’n ruk lank stil na hom, sy hande teen mekaar gedruk en die vingerpunte teen sy mond. Dan sit hy vorentoe. “Om jou ootmoed te bevestig en jou opregtheid te bewys, het ek vir jou ’n taak daargestel.”

“Ek hoop ek kan aan jou verwagtinge voldoen, Sias.” Ongemak roer in hom. Sias se skerpsinnige oë dring weer soos spiese deur sy verdedigingsmeganismes.

“Die Allerhoogste s’n, vriend, die Allerhoogste s’n. Dis binne jou vermoë as dit die behoefte van jou hart is om die Allerhoogste te eer.”

Flint wag dat hy voortgaan en moet hom bedwing om nie rusteloos rond te skuif nie. Wat is dit aan die man wat so ’n invloed op ’n mens het? Selfs op hom, al is hy gewoonlik immuun teen dominerende mense.

 “Ek weet nie of jy daarvan bewus is nie, maar van tyd tot tyd faal sommige Uitverkorenes die meetsnoer waarmee die Allerhoogste meet.” Somber skud hy sy kop. “Van die oorspronklike Een en twintig wat die droewe dag beleef het toe die Wegraping van ons weerhou is, is daar net sestien oor. Vyf keer moes ek die Allerhoogste se aanwysings van voor af volg om ’n plaasvervanger te gaan soek soos die Allerhoogste my gelei het.”

Flint het hom nog nooit op ’n sesde sintuig beroem nie, maar die rilling wat teen sy rug afglip, voel verstommend baie soos ’n nare voorbode.

“Soms was dit omdat die betrokke Uitverkorene deur Satan ingehaal is. Soms omdat die lidmate se take hier volvoer was en hulle ingesien het dat ’n nuwe Uitverkorene hulle plek moet inneem ter verheerliking van die Allerhoogste. Dan het hulle vrywillig hulle onmiddellike plek in die Koninkryk afgestaan en die Allerhoogste gedien deur bereid te wees om saam met die nie-uitverkore gelowiges by die poorte van die hemel te wag tot finale saligmaking. Hulle sal hulle loon dubbel en dwars in die duisendjarige vrederyk kry.”

“Dis ware ootmoed,” knik Flint terwyl hy probeer peil waarheen hierdie gesprek lei.

“Een van die huidige Uitverkorenes het ’n aanduiding gegee dat hy bereid is om sy onmiddellike saligheid tydens die Wegraping op te offer ter wille van die saak van die Allerhoogste as dit sou nodig wees.”

Op daardie oomblik weet Flint wat gaan kom en weet ook dat hy nie sal kan weier nie, maak nie saak wat die voorwaardes is nie. En voorwaardes sal daar wees, daaraan twyfel hy nie.

Raine kyk rond in die boetiek wat sy met soveel geesdrif en opwinding begin het. Sy skakel die fonteintjie aan, druk die speelknoppie op die CD-speler en luister na die klanke van ’n reënwoud met sagte snaarinstrumente op die agtergrond.

Sy stap van afdeling tot afdeling waar haar handewerk nog ingeryg hang. Driekwart is klere wat van ander boetieks af teruggestuur is en daar is nog hope in die stoor wat sy moes huur ook. Sy haal ’n kaftan uit wat om die soom, die moue en die neklyn met Afrikamaskers beskilder is. Dit was veral gewild onder haar swart klante en ook oorsese besoekers.

Sy hou ’n moeselienrok versier met volstruisdopkraletjies voor haar en kyk ingedagte in die vollengte spieël. Sy was drie en twintig toe Makkie Labuschagne, ’n bekende mode-agent, haar goed op die kunsmark gesien het. Dit was ’n opdraande stryd, maar met toewyding, vasberadenheid en Makkie se bemarking het Raine vir haar ’n stewige plekkie in die alternatiewe modewêreld oopgewerk.

En toe val daardie eerste domino laas jaar. Raine sit die rok terug en sak op die takkiesstoel met sy vet, blaarbeskilderde kussings neer.

Vyftien jaar se harde werk. En dis benewens haar studies. Alles wat sy opgeoffer het – ook haar huwelik en alle redelike kanse om kinders te hê – was verniet. Danksy klante wat bang gepraat is oor een of ander gewaande boosheid wat hulle lewe sal binnesluip omdat hulle ’n kledingstuk dra waarop daar ’n paar driehoeke geborduur is of ’n kaartjie met die prentjie van ’n mitiese Afrikafiguurtjie daaraan hang.

En nou sit sy hier met ’n wavrag klere wat op hierdie huidige oomblik nie ’n sent werd is nie. Sonder fabriek, sonder inkomste, sonder loopbaan en sonder boetiek boonop. En as sy nie êrens ’n duif uit haar mou kan optower of waar kulkunstenaars hulle ook al uitruk nie, sonder Fluisterbos ook.

Die windharpie klingel en sy kyk op net toe Selma inkom. Sy plak haar woordeloos op die bankie oorkant Raine neer en lig haar hande in ’n magtelose gebaar.

“Hy wil niks weet nie,” verwoord Raine wat op Selma se gesig uitgestippel is.

Selma skud haar kop. “Ek weet nie wat om te sê nie, maar ek kan nie die perseel huur nie en daarsonder kan die koop nie deurgaan nie.”

“Ek verstaan, Selma. Ek is jammer.”

Selma kyk haar ’n paar oomblikke stil aan. “Hoe kan ’n man wat so sterk voel oor die prinsiepe van die Bybel op sy woord teruggaan?”

“’n Kontrak is ’n kontrak, is ’n kontrak. Ons moes hom op een September saam gaan spreek het, al het hy gesê ons kan teken wanneer ek terugkom. Ek was onnosel.”

“Maar ’n man se woord behoort sy woord te wees. Dis hoe ek grootgemaak is en my kinders ook grootmaak.” Selma sit haar hand op Raine se knie. “Ek weet nie wat jou geloofsoortuiging is nie, Raine, maar dit bekommer my as mense meer op die duiwel as op die Here fokus, meer op sonde as vergifnis.”

“Dis baie na aan wat Gertjie ook eenkeer vir my gesê het.” Raine kom regop. “Kry vir jou ’n ander perseel en ’n paar goeie verskaffers. As jy wil, kan ek vir jou ’n paar name gee van fabrieke wie se reekse volgens my agent goed verkoop. Ek sal jou sommer Makkie se nommer ook gee. Jy sal dit maak.”

“Dankie, Raine. Ek sal dit baie waardeer.” Selma staan ook op. “Wat gaan jý nou doen?”

“Heel eerste moet ek begin planne beraam om die boetiek ontruim te kry voor die tiende. Daarna? Ek sal maar moet sien.”

Selma lyk ineens ongemaklik. “Hier was ’n Amerikaanse vrou terwyl jy weg was. Sy het hier ingekom terwyl ek besig was om voorraad te neem. Dis nou voordat Dawie met sy slenter gekom het. Sy wou van die voorraad koop vir haar boetieks in Amerika nadat sy jou goed in die Kaap gesien het. Ek het gesê ek neem al die voorraad oor. Ek het gehoop dit sal weer so goed gaan soos met jou verkope in Desember toe jy skaars kon voorbly.” Selma laat sak haar oë. “Ek is jammer. Ek moes nie so inhalig gewees het om alles te wil oorneem nie, dan het jy darem nou ten minste iets gehad om te wys vir die voorraad.”

Raine onderdruk ’n sug. “Jy het mos nie geweet wat vorentoe gaan gebeur nie. Jy het nie dalk haar foonnommer nie?”

Selma skud haar kop.

Die sug ontsnap. “Dis oukei, Selma.”

In teenstelling met sy aankoms is Flint skaars bewus van die vrou wat hom buitetoe vergesel en hom by die Jeep groet voor sy teruggaan.

Sy gedagtes dwaal onmiddellik na die taak wat Sias hom opgelê het. Sias het nie reguit gesê dat Flint moontlik in Meetsnoer opgeneem kan word as hy die opgelegde taak suksesvol uitvoer nie, maar hy het dit gewis gesuggereer. Toelating kom egter nie goedkoop nie. As hy die taak suksesvol afhandel, is sy loopbaan en alles waarvoor hy so hard gewerk het, alles waaraan hy sy lewe toegewy het, daarmee heen.

Hy is so ingedagte dat hy reeds die enjin aangeskakel het voor hy die bruin bondeltjie op die vloer voor die passasiersitplek raaksien. Waarskynlik ook net omdat dit beweeg het. Twee groot bruin oë staar hom vreesbevange aan. Die vinger op die bleek lippe laat sy hart amper gaan staan. Sy beduie na haar oë en waai haar hand heen en weer. Hy moenie na haar kyk nie, besef hy.

Hy buig vooroor en haal ’n kaart uit die paneelkissie bo haar kop, vou dit langsaam oop en maak asof hy dit bestudeer. Uit die hoek van sy oog sien hy ’n papiertjie wat na hom omhoog gehou word. “Is Noëlene veilig?” is in blokletters daarop geskryf. Die volgende oomblik word die papiertjie in haar mond gedruk en begin sy verwoed kou.

Flint se hart ruk. Dan hou Sias hulle steeds in die duister? Hoekom? Hy maak asof hy iets met sy vinger op die kaart natrek en weet nie wat om te doen of hoe om te antwoord nie. Hy sien skrams hoe die skraal hande om die mond vou asof sy bang is sy skree. Sonder dat hy geantwoord het, het sy afgelei iets skort. Die oë raak nog groter. Dan kom nog ’n papiertjie te voorskyn. “Leef sy?” Die papiertjie gaan weer mond toe.

Verdomp! Hulle het die reg om te weet. Hy skud sy kop baie effentjies. Dié keer kom daar ’n snik verby die hande. Die kind verkeer in doodsangs, besef hy. Waarskynlik met goeie reg.

Te hel daarmee, kom hy tot ’n blitsige beslissing, hy kan haar nie hier aan haar lot oorlaat nie. Dan moet alles maar verniet wees. Hy druk die kaart eenkant toe, skakel oor in eerste rat, maar voor hy die handrem kan losmaak, skarrel sy soos ’n verskrikte diertjie uit. Verstommend genoeg onthou sy om die deur sag agter haar toe te druk. Sy haal die sykant van die gebou net betyds voor die voordeur weer oopgaan en Laetitia uitkom.

Laetitia kyk om haar rond, maar die meisiekind is op die oomblik nog buite haar sig. Sy staan so plat teen die muur gedruk dat dit net die bruin rok is wat verklap dat sy daar is.

Die lang, donker hare beweeg weelderig oor Laetitia se skouers toe sy nader gestap kom. Flint laat die Jeep stadig vorentoe rol tot hy langs haar is en die meisiekind om die hoek van die gebou nie meer kan sien nie.

Sy stap om die neus van die voertuig. “Iets fout?”

Flint beduie na die kaart. “Probeer my maar net oriënteer. Ek soek die maklikste pad na Kruisbaai, maar dit lyk my die een verby Fluisterbos is maar die beste een van hier af.”

Die mond trek afkeurend saam. “Kruisbaai is ’n dorp van sondaars en Satan-navolgers en die kruise daar is ’n bespotting in die oë van die Allerhoogste. Dis nie ’n dorp waar ’n gelowige sy voet behoort te sit nie.”

Flint behou net-net sy teenwoordigheid van gees. “Dis goed jy sê my, ek het dit nie besef nie. Vrede vir jou, Laetitia van Karel.”

Sy lig haar hand in ’n groet. “Vrede vir jou, vriend.”


VEERTIEN

Woensdag 9 September

Raine kyk vir oulaas om haar rond. Die boetiek is leeg en skoongemaak, die dekor afgebreek en ’n hele fase in Raine Quinn se lewe finaal uitgewis.

En tog is dit amper makliker om Rain Queen vaarwel toe te roep as dit wat sy nou moet gaan doen. Die brief het sy drie dae gelede al opgestel, die laaste dag van die afkoelperiode. Die faksnommer is agterop geskryf sodat sy dit net kan stuur. Maar sy kon dit nie oor haar hart kry om die koopkontrak vir Fluisterbos te kanselleer nie.

Eers toe sy besef die tyd het verstryk, het dit werklik tot haar deurgedring dat sy waarskynlik ’n groot hoop geld in die water gegooi het. Sy kan haar onnoselheid aan stres toeskryf. Dis nie maklik om al jou harde werk ongedaan te maak nie. Veral nie met vyandige oë wat gereeld binnetoe loer wanneer mense voor die winkel verbystap nie. Sy kan dit toeskryf aan ’n klein waansin ná alles wat die afgelope tyd gebeur het. ’n Kortsluiting in die brein selfs. Maar sy weet dis nie die redes waarom sy nie die brief gestuur het nie. Dis omdat sy op ’n wonderwerk bly hoop het.

’n Wonderwerk wat toe nie plaasgevind het nie. Dawie se hart het nie versag nie. Selma het nie met ’n oplossing vorendag gekom nie. En nou is haar deposito daarmee heen, tensy Gertjie en Adele iets kan bewerkstellig.

Die selfoon het al ’n paar keer gelui voordat die klank tot Raine deurdring. Sy haal dit lusteloos uit haar handsak. ’n Onbekende nommer. Sy oorweeg dit om nie te antwoord nie, maar klap dan tog die skermpie oop.

“Ms Quinn?” Selfs net uit die aanspreekvorm kan sy die dralerige Amerikaanse aksent hoor.

“Speaking?”

“Gina Garbacz. Selma Joubert tracked me down through my car rental and gave me your number. I’m here on a buying trip for my three boutiques in Florida. US that is. I believe your exquisite stock is for sale after all?”

Flint voel asof hy ’n dwarsklap van ’n reus weg het. Hoe herder Van Niekerk dit reggekry het, weet hy nie. Die een oomblik was die lesing wat Sias laas Vrydag van hom afgedwing het nog iets wat hy wou heroorweeg en die volgende was dit gereël en moes hy inderhaas deurry Stellenbosch toe.

Selfs toe hy vanmiddag daar aangekom het, het hy nie verwag dit sal deurgaan nie. Hy het geglo daar sal dalk net ’n handjie vol studente opdaag en hy sou vir Sias kon sê hy het gekanselleer omdat daar geen opkoms was wat ’n impak sou maak nie. Die see van gesigte in die stampvol saal het hom onkant betrap. Die teenwoordigheid van die media ook. Maar wat hom die meeste geskok het, was dat daar benewens die pers en studente soveel akademici opgedaag het.

Veral die verteenwoordigers van die Botanie Departement het hom heeltemal ontstig. Om te dink almal het belang gestel in sy bevindinge oor die sogenaamde saadvaring. As hy sy navorsingsresultate voor hierdie uitgelese gehoor kon bekend gemaak het, soos hy gehoop het om oor ’n jaar of wat uiteindelik te kán doen, was sy naam nou skoon van die stigma wat tot dusver aan sy projek gekleef het. Al die sleutelfigure was daar. En hy kon hulle ontvanklikheid aanvoel. Nes hy ná die lesing die skok op daardie einste sleutelfigure se gesigte kon sien, en hulle afkeer kon aanvoel.

En nou is alles verby. Die lesing, sy loopbaan, sy geloofwaardigheid. Al die jare se harde werk en studies is daarmee heen. En daarmee saam sy integriteit.

Dinge het te vinnig vir hom gebeur. Hy was nie gereed hiervoor nie. Hy het Sias hopeloos onderskat.

En nie net vir Sias nie. Het hy regtig gedink hy sal Raine Quinn kan afskrik met sy dreigement? Hy het nog niks weer van haar gehoor nie, maar Adele het net haar kop geskud toe hy op die dag dat die afkoelperiode verval het, gevra het of Raine haar gekontak het.

Hopelik sal Sias se inmenging egter wel resultate oplewer, al het die afkoelperiode verstryk. Hoe Sias geweet het van die hangende koopkontrak tussen Raine en die vrou wat die boetiek wou koop, en hoekom hy glo sy sal nou nie meer die koopsom kan haal nie, weet nugter.

Hardkoppige klein pes! As sy net na hom geluister het, sou dinge veel minder gekompliseerd gewees het.

Gina Garbacz is ’n klein bondeltjie groot energie toe sy ’n uur later daar opdaag, chauffeur en al. En nog twee uur later voel Raine asof sy pas uit ’n warrelwindstorm gekom het toe Gina weer daar wegry nadat hulle rëelings getref het vir die klere se vervoer.

Sy druk haar hande oor haar oë en skud haar kop, nog steeds oorbluf. Alles. Die vrou het waaragtig elke enkele stukkie voorraad aangekoop. Teen vol prys. ’n Driekwartmiljoen rand. Net so. Veel, veel meer as wat sy sou kon kry uit die verkoop van die boetiek en al sou Selma nog van haar voorraad van die hand probeer sit het.

Raine gee ’n lawwe bokspring. Boggher Flint. Boggher Meetsnoer. Fluisterbos is hare en danksy Gina kan sy nou elke sent daarvan betaal met nog ’n hele paar rand te spaar.

Dis nie toeval dié nie, weet sy ineens. Fluisterbos is deur ’n Hoër Hand vir haar beskik. Daaroor het sy op hierdie oomblik geen twyfel nie.

Net vlietend wonder sy of dit die hoër hand van die goeie of die kwade was wat vandag geseëvier het, maar dan druk sy alle gedagtes daaraan uit haar kop. Vir sulke vertwyfelinge het sy regtig nie krag nie. Háár Hoër Hand is ’n Nuwe-Testamentiese God van liefde, genade en verdraagsaamheid. Van wonderwerke. En as sy die saak so bekyk, een met ’n enigmatiese sin vir humor.

Gys kyk op na Fortuin toe dié binnekom. “Wat het jy gekry?”

Fortuin gaan sit. Hy hou ’n paar uitgedrukte A4-blaaie só dat Gys nie kan sien wat daarop staan nie. “Sê eers wie dink jy het Noëlene vermoor.”

“Dis nie ’n speletjie nie, Fortuin, dis ’n moordsaak.” Gys gooi sy pen neer.

Fortuin lig net sy yl wenkbroue.

Gys gee bes. “De Lange se teorie dat dit die man was wat soms op Fluisterbos gewerk het en wat toevallig in die omgewing was, sluk ek nie. As dit ’n geval was van ’n opportunistiese moord deur ’n manlike oortreder sou sy heel waarskynlik seksueel aangerand gewees het. Wat ons nou weet sy nie was nie. Om die waarheid te sê, sy was nog ’n maagd en daar is geen sperm aan haar klere of in die omgewing gevind wat op masturbasie dui nie. Hendrikse het wel ’n rekord, maar niks meer as daggabesit, dronkenskap in die openbaar en betrokkenheid by ’n dronknesbakleiery nie. Waarom sou hy haar wou doodslaan? Sy het niks waardevols by haar gehad nie.

“Verder? Iemand in Meetsnoer wat nie daarvan gehou het dat sy wou vlug nie of wat juis die rede was waarom sy gevlug het. Flint Fletcher is ’n buiteperd, maar ek kan ook daar aan geen motief dink nie.”

“Flint Fletcher? Waar kom inspekteur daaraan?”

“Wel, soos ek sê, hy is ’n buiteperd. Die vrou by die gastehuis waar hy bly, het gesê hy het die aand van die moord eers teen tienuur se kant teruggekom. Maar die enigste ware rede waarom ek aan hom dink, is omdat daar rede bestaan om te vermoed hy was moontlik betrokke by Joanie Veenstra se dood. ’n Tweede, vaer rede is dat hy op een of ander manier betrokke is by Meetsnoer. Hy het ook glo vir Raine Quinn gedreig.

“Hoe ook al, ek dink ons antwoord lê by Meetsnoer, en soos jy weet, weier De Lange dat ons hulle kontak ná sy en April se aanvanklike ondervraging waarby in elk geval net die mans wat na Noëlene gesoek het, betrokke was.”

Fortuin knik. “Maar kaptein het darem heel aan die begin Noëlene se kamer ondersoek en met Fransien gepraat. Haar verklaring is omtrent net ’n paragraaf lank, maar dis in die docket. Sy sê sy het Bybelstudie gedoen en het aanvaar Noëlene ook.”

Gys vryf nadenkend oor sy bles. “Ek het al gedink aan ’n lasbrief, maar ek twyfel of De Lange in dié stadium op en af sal spring van vreugde as ek dit voorstel. Ek reken ons wag maar eers daarmee en kyk wat ons kan agterkom sodat ons dit goed kan motiveer wanneer dit regtig nodig is.”

“Ek dink ons kan gerus ook ’n bietjie na Raine Quinn kyk.” Fortuin stoot die bladsye oor na Gys toe. “Van die internet afgetrek.”

Gys sit die verpestelike apteekbril op wat hy uiteindelik ná jare se weerstand moes aanskaf toe sy arms te kort geword het, en lees hier en daar. Hy loer oor die bril na Fortuin. “Jy dink sy het dit gedoen net omdat die Sewe Trompette Kerk haar uitgemaak het vir ’n satanis?”

“Dink mooi, inspekteur. Dis oor die Sewe Trompette Kerk dat sy haar fabriek verloor het. Of sy nou regtig ’n satanis is of nie, Sewe Trompette en kerkgroepe soos hulle sal nie boaan haar bidlysie wees nie.”

Gys kyk Fortuin ongelowig aan. “En toe koop sy ’n baie duur eiendom en kom hierheen met die uitsluitlike doel om Noëlene van der Merwe – wat heel toevallig dieselfde aand as wat Quinn hier aankom, vermis raak – oor die kop te slaan?”

“Natuurlik nie. Maar antwoord een vraag: waarom is Raine Quinn hier?”

“Skets jou scenario, Fortuin.”

“Raine Quinn kom hierheen om weerwraak te neem. Dis hoekom sy die eiendom heel naaste aan Houthaalbos koop. As gevolg van die kettingbotsing kom sy eers laataand hier. En terloops, volgens Colesberg was die verkeer teen elfuur, halftwaalf weer terug na die normale vloei.

“Quinn is moeg ná die lang rit en omgekrap omdat sy vertraag is. En sy is natuurlik baie ontsteld oor haar hele lewe wat nou so deurmekaar is vandat die Sewe Trompette Kerk met haar klere en goed ingemeng het.

“In hierdie bui sien sy Noëlene oor die pad hardloop. In ’n breukdeel van ’n sekonde herken sy die bruin rokke wat Meetsnoer-lidmate dra en in ’n oomblik van woede jaag sy op haar af en ry haar raak.

“Noëlene is beseer, maar ontglip haar. Quinn spring uit die motor en agtervolg haar. Uiteindelik haal sy Noëlene in en in haar woedebui en vol adrenalien, slaan sy haar dood.”

Gys verloor ’n bietjie tred terwyl Fortuin uitbrei oor wat daarna kon gebeur het. Iets van stort en ’n heen-en-weer-gestappery tussen die misdaadtoneel, die huis en haar voertuig. Hy begin weer luister toe Fortuin hom berispend aankyk en probeer om nie té skepties te lyk nie.

“Die volgende oggend,” hervat Fortuin, “besef sy die flits kan die vinger na haar wys. By De Lange hoor sy Noëlene is nog nie opgespoor nie. Toe De Lange daar weg is, gaan soek sy die flits en bring dit huis toe met die plan om daarvan ontslae te raak.”

“En toe is ons daar toe sy terugkom met die flits nog in haar hande,” voltooi Gys die implikasie. Hy het al vreemder dinge in sy loopbaan gesien en gehoor. Woede en frustrasie is sterk motiewe. Vra maar enigeen van ’n menigte huweliksmaats wat hulle wederhelftes in ’n oomblik van raserny die ewigheid ingestuur of ernstig beseer het. En dit hoef nie eens so persoonlik te wees nie. Kyk maar hoe ontplof wildvreemde mense teenoor mekaar in padwoedevoorvalle.

“Maar alles bly spekulasie,” sug Gys uiteindelik. “Daar is nie ’n enkele bewysstuk nie. Behalwe dat die flits Quinn se voorletters en vingerafdrukke ophet, wat sy verduidelik het. En sy het die flits in die verklaring genoem asook daardie selfde aand teenoor April.” Gys hoop en bid maar net die scenario is inderdaad so vergesog as wat dit klink. Dis nie Faantjie Fortuin wat vir Gertjie sal moet sê dat die vrou wat sy as ’n dogter beskou, dalk ’n verdagte is nie.


VYFTIEN

Donderdag 10 September

Hoe Gina dit reggekry het, weet sy nie, maar op die kop nege-uur klok die vervoertrok in net toe sy voor die store waar die grootste deel van haar voorraad is, stilhou. En sy het nogal ’n koerant gekoop om te lees terwyl sy wag, wel wetende Gina sou nie met Afrikatyd rekening gehou het nie. Sy druk die koerant haastig in haar skouersak en spring uit.

Teen tienuur ry die trok weg met die vrag klere en teen halfelf het sy die boetiek se sleutel in Dawie se poshokkie gegooi.

Sy gaan sit by ’n tafeltjie op die stoep van die koffiewinkel langs haar leë boetiek en bestel ’n cappuccino. Sy steur haar nie aan die kyke wat sy kry van mense wat sy vroeër as goeie kennisse beskou het nie en nog minder aan die gefluister by ’n tafeltjie naby haar. Skinder maar, kyk maar. Vandag nog skud ek julle stof van my voete af. Finaal.

Raine haal haar selfoon uit. Sy het nie kans gesien om Gertjie se oproep die dag toe die afkoelperiode verval het te beantwoord nie. Nou kan sy dit nie meer uitstel nie.

“Raine.” Die groet kom as ’n sug uit.

“Ek is jammer, Gertjie. Ek kan nie van Fluisterbos afstand doen nie. Dis my nuwe toekoms.” As Gertjie maar weet hoe amper sy haar sin gekry het. Raine onderdruk haar skuldgevoel. Sy is lief vir Gertjie, maar dis háár lewe, dêmmit. Sy het die volste reg om daaroor te besluit.

“Ons praat as jy hier is. Wanneer kom jy terug?”

“Ek ry binne die volgende uur of wat. Ek gaan kyk of ek vandag Beaufort-Wes kan haal.”

“Kom asseblief eers by my aan voor jy Fluisterbos toe gaan. Ons moet gesels.” Raine kan sommer hoor Gertjie sal nie ’n nee of ’n miskien as antwoord aanvaar nie.

Of dit nou haar lewe is om oor te besluit of nie, Raine voel oneindig skuldig toe sy groet en aflui. Gertjie klink regtig nie lekker nie. Haar vingers bewe effens toe sy bruinsuiker oor die skuim van die cappuccino strooi. Die onderlangse kyke ontstig haar tog. Minder as Gertjie se onmiskenbare ontevredenheid en teleurstelling in haar, maar nietemin. As verweer, vou sy die koerant oop.

Die koffie is op en sy wag vir haar kleingeld toe sy by bladsy vyf uitkom en dan onwillekeurig regop sit. Flint se oë staar haar ernstig aan vanuit die foto waar hy agter ’n kateder staan in ’n plek wat soos ’n lesingsaal lyk.

Raine moet sluk. Die man is selfs in ernstige luim, selfs op ’n greinerige koerantfoto, dodelik sexy. In die onderskrif lees sy Flint het die lesing by die Fakulteit van Natuurwetenskappe van die Universiteit van Stellenbosch aangebied. Dan eers kyk sy na die opskrif:

“Indiana Jones van botanie sweer evolusieleer af.”

Raine se hand gaan na haar mond en sy sien skaars die kleingeld wat in ’n wit piering langs haar elmboog neergesit word.


Meneer Flint Fletcher, ’n omstrede botanis in internasionale botaniese kringe met meestersgrade in botanie en paleobotanie, het vandag in ’n openbare lesing aan die Universiteit van Stellenbosch die evolusieleer afgesweer.

Hy het onomwonde gesê dat die aarde net oor die 6 000 jaar gelede geskape is en dat dit duidelik so uit die Bybel blyk.

Studente wat die lesing bygewoon het, se reaksie was verdeeld. Lidmate van die Sewe Seëls Kerk, waarvan meneer Fletcher ook lid is, het hom staande toegejuig terwyl ander studente hom uitgejou het.

Een student het gesê dis bewonderenswaardig dat hy die moed van sy oortuiging het om te erken hy was al die jare verkeerd. ’n Ander het gesê sy sal graag wil weet wat hom sy varkies laat kwytraak het. Nog een het gesê hy het seker ’n paar oervaringblare gerook.

Sy het klaarblyklik verwys na sy omstrede reeks artikels waarin Fletcher aangevoer het dat sekere varingagtige plantvorms die Krytfase (144 – 65 miljoen jaar gelede) van die Mesosoïkum-tydperk oorleef het. Nadat die reeks artikels verskyn het, het ’n polemiek ontstaan en is aangevoer dat hy ’n kriptobotanis is – iets wat hy ten sterkste ontken het.

Meneer Fletcher is ’n onafhanklike botanis wat geen amptelike verbintenis met ’n universiteit of ander botaniese organisasies het nie. Ná sy studies aan ’n verskeidenheid instansies – wat van die mees vooraanstaande universiteite in die Westerse wêreld insluit – het hy jare lank onafhanklik navorsing gedoen in onder meer Suid-Amerika, Polinesië, Tasmanië, Madagaskar en in reënwoude wêreldwyd. Hy het ook in die negentigerjare ’n paar jaar lank op die Polinesiese eiland Niue gewoon nadat hy met ’n boorling van die eiland getrou het. Ná sy vrou se afsterwe het hy teruggekeer Suid-Afrika toe.

Meneer Fletcher wou nie ná die lesing kommentaar lewer nie.



’n Goeie minuut sit Raine doodstil en staar na die koerant voor sy dit toemaak, opvou en onder haar arm druk.

Gedagtes en gevolgtrekkings flits deur haar kop. Hy is lid van Sewe Seëls, een van die drie broederkerke waarvan Sewe Trompette ook een is. Meetsnoer is êrens in die prentjie. Dit het iets met die boomvaring met die sade te make. Die een in Fluisterbos se meermintuin. Sou dit werklik uit die Krytfase kom?

Dit klink vergesog, maar voor die eerste selakant geïdentifiseer was, is aanvaar dat dit iets soos sewentig miljoen jaar gelede uitgesterf het – as sy nog haar feite ná die besoek ’n paar jaar gelede aan die museum in Oos-Londen reg onthou.

Sy los die kleingeld net waar dit is, vat haar handsak en sleutels en klim in die Wrangler. Hoe de hel al hierdie goed inmekaarsteek, is haar een oor. Al wat sy weet, is dat sy so gou moontlik weer op Fluisterbos moet kom.

Gys leun agteroor op sy stoel en druk die foon gemakliker teen sy oor vas. As daar nie ’n moord by betrokke was nie, sou hy Raine Quinn baie dankbaar gewees het. Dis die tweede keer dat Gertjie hom bel.

“Jy sê sy kom môre terug, Gert?”

“Ja, en ek het haar maak belowe om eers ’n draai by my te maak. Ek wil hê jy moet by wees, Gys. Sodat jy haar op die gevaar kan wys om alleen op Fluisterbos te bly. Veral voor julle die moordenaar gevang het.”

Gys maak keelskoon. Dit sal nie goeie politiek wees om Gertjie nou te sê dat hulle nog niks verder gevorder het om enige amptelike verdagte te identifiseer nie. Nieklaas Hendrikse is steeds soek, maar Gys twyfel al hoe meer dat hy as verdagte kan kwalifiseer. Al wat De Lange na hom gelei het, is die feit dat hy soms op Fluisterbos gewerk het. Verder is daar sweet-blou-ôl. “Ek sal kyk wat ek kan doen, Gert. Hoe laat verwag jy haar?”

“Ek reken sy behoort so elfuur, twaalfuur hier te wees. Asseblief, Gys. Sy is tog ook deel van die moordsaak. Dis nie net asof jy my ’n guns bewys nie.”

“Ek bewys jou graag ’n guns, Gert, maar jy is reg. Dit sal goed wees as ek weer met haar kan praat.” Hy moet net sorg dat hy Fortuin ontglip. As Gertjie agterkom van dié se teorie, is die duiwel behoorlik los.

“Dankie, Gys. Baie dankie. Het jy meer te wete gekom oor die Veenstra-saak?”

“Ek is deur die dossier en het ’n paar gedagtes, maar jy weet ek kan dit nie met jou bespreek nie.”

“Ek weet, maar, Gys, ek het iets onthou. Die dag toe Joanie haar testament kom verander het, het sy gesê Flint het die aand van haar verjaardag by haar oorgeslaap. Sy het vir hom sy gunsteling hoender-en-sampioen-bredie gemaak en het nogal spesiaal vars sampioene gaan soek nadat daar ’n dag of wat vantevore ’n goeie reënbui geval het, maar hy kon nie daarvan eet nie. Hy was glo olik.”

“Nè?” Gys maak blitsige konneksies tussen sy vermoedens en die inligting. “Nou maar goed, sien jou dan môre.”

“Dankie, Gys.” Haar stem klink skielik so sag en mooi. “Ek bedoel dat jy hierheen sal kom. Ek sal vir ons drie iets maak om te eet.”

“Klink gaaf, net nie iets met sampioene nie, asseblief tog.” Gys bly peinsend sit nadat hy gegroet het. Gertjie se flou laggie is nog dofweg in sy ore, maar sy verstand werk klaar weer in ander rigtings.

Namate die kilometers verbyvlieg, draal Raine se gedagtes aanhoudend terug na die koerantberig en gevolglik na Flint. Die man het haar openlik gedreig. Hy is op alle vlakke verdag. En tog is haar weerstand teen Flint Fletcher skaars ’n brose membraan.

Daar is mense wat jou kan insluk, het sy al agtergekom. Mense soos die dinamiese Sewe Trompette-herder van Marius se gemeente.

En daar is mense wat kwetsbaarder is vir insluk as ander. Marius se herder het weinig uitwerking op haar gehad. Sy opruiende taktiek was iets waarteen sy om een of ander rede immuun was. Nie net immuun nie, dit het haar afgestoot waar dit ander aangetrek het. Marius, daarenteen, het meegesleur geraak. Vir hom het die herder die antwoord op alles gehad. En die herder het ook inderdaad daarop aanspraak gemaak dat hy die allerwaarheid ken en deurgrond het.

Terwyl die herder en sy sweeping statements by Raine meer vrae laat ontstaan as antwoorde verskaf het, het Marius sy oordeelsvermoë in neutrale rat gesit en die herder laat besluit oor wat goed en reg is. Want herder het die Bybel geken en kon dit interpreteer. Herder het geweet wat God met die mensdom bedoel het. Herder het geweet hoe die mensdom God gefaal het. En herder het presies geweet hoe die mensdom dit kan regmaak. Die antwoord het in sý kerk en sý interpretasie van die Bybel gelê en nêrens anders nie.

Die absolutisme het Raine uit die staanspoor kriewelrig gemaak; later opgeblase, selfs verwaand geklink. Vir Marius was dit egter ’n openbaring, ’n troos wat hom hoop gegee het op ’n toekoms wat so duister lyk hier aan die suidpunt van Afrika. Dit het hom sekerhede gegee in ’n land van onsekerheid. Onbetwisbaarhede in ’n land van twis en twyfel. ’n Veilige hawe binne die chaos.

Dit het hom sekerlik ook gepas dat herder se allerantwoorde die onderdanige rol van die vrou ingesluit het – hoe versigtig herder die implikasie ook al bewoord en uit die Bybel verantwoord het. Marius sou bitter graag ferm maar liefdevol oor Raine wou heers. Haar gesalfde koning wou wees.

En hoekom dink sy aan Flint en Marius se verbete herder in dieselfde asem? Want sy weet as sy hom toelaat, sal hy dieselfde uitwerking op haar kan hê as wat die herder op Marius gehad het en steeds het.

Flint is iemand wat háár sal kan insluk. Nie omdat hy allerantwoorde het of voorgee om hulle te hê nie, maar omdat sy nie immuun is teen sy intelligensie en persoonlikheid, sy inherente sjarme en natuurlike charisma nie. Selfs voor hy haar gedreig het, het sy instinktief geweet Flint Fletcher is ’n gevaarlike man. Die vraag is net of hy besef dat hy potensieel mag oor mense het en as hy dit besef, of hy dit sal misbruik om sy sin te kry.

En dit laat nog ’n vraag ontstaan. As hy self so ’n sterk, meesleurende persoonlikheid het, waarom hom laat insleep deur ’n ander se charisma? Waarom het hy vir Sewe Seëls geval – soveel dat hy, ’n natuurwetenskaplike van formaat, in ’n lesingsaal volgepak met studente en akademici en die media die evolusieleer afgesweer het?

Sy self het nie ’n saak met hoe oud die aarde is nie. As dit sesduisend jaar beloop, goed. Honderde miljoene of biljoene jare, ook goed. ’n Dag kan immers soos duisend jaar wees en andersom. So staan dit in die Bybel en so het sy dit ook al ervaar. Moeilike dae soos dié wat sy die afgelope tyd so dikwels beleef het, kan ongetwyfeld soos ’n miljoen jaar voel.

Maar iemand met twee meestersgrade in die natuurwetenskappe wat al sy studies op een slag van nul en gener waarde verklaar? Dit klop nie.

“Het inspekteur gesien?”

Fortuin sit ’n oopgevoude koerant voor Gys neer. ’n Foto van Flint Fletcher spring uit die bladsy. Gys se oë vlieg oor die woorde voor hy met ’n frons agteroor sit.

“Wat weet jy van plante en goed af, Fortuintjie?”

“Ek ken ’n paar fynbosvolksname, maar verder boggherol, inspekteur.”

“H’m.” En hy ken skaars die verskil tussen ’n daisy en ’n kappertjie. Hy kyk weer op na Fortuin. “Gaan vind vir ons uit wat vir ’n ding ’n kriptobotanis is, Fortuin. Maar doen dit vanaand van jou eie rekenaar af en soek ordentlik. En gaan sommer ook paleobotanis na, maar ek verbeel my dis iemand wat met plantfossiele werk.”

Fortuin se oë rek effens. “Het daardie vrou in die Vrystaat … um … San Badenhorst laas jaar sulke goed ook vir inspekteur geleer? Ek dag dit was net van wyn en kos en musiek?”

“Fortuin, as ek my sonde nie ontsien nie …” vererg Gys hom bloedig. “Dink jy ek is ’n volslae aap? Nie alles wat ek in my lewe geleer het, kom van San Badenhorst of Gertjie Niemand af nie. Ek was miskien nie op universiteit nie, maar ek is ook nie heeltemal onnosel nie!”

Fortuin staan sommer ’n tree terug. “Jammer, sersant. Ag, ek bedoel inspekteur. Ek sal vanaand gaan kyk.” Hy kyk af na sy blink skoenpunte en dan kom daar ’n vreemde trek oor sy gesig.

“Wat is dit nou?” bedaar Gys, al klaar skaam omdat hy sy frustrasies al weer op Fortuin uitgehaal het soos so baie in die verlede gebeur het. Seker dié dat Fortuin hom verspreek en weer sersant genoem het.

Fortuin kyk weer op. “Nee, ek dink maar net, Fransien was ook op universiteit. Laas Julie toe ek haar die laaste maal gesien het, het ek besef daar lê ’n helse kloof tussen ons en dit het nie net met wit en bruin te doen nie. Ek het oor allerhande goed begin lees en so, maar ek klink maar nog soos ’n Kruisbaai-hotnot en ek weet nog steeds so min.”

Gys wens hy het nog sy snor gehad en verskuil maar die glimlag agter sy hand. “Jy mag nie meer sê hotnot nie, Fortuin.”

Fortuin se mond vertrek effens. “Ék mag, dis jy wat nie mag nie.” Daarmee swaai hy om en marsjeer behoorlik weg.

Gys skud van die lag. “Fortuin?” roep hy agterna.

Fortuin kyk oor sy skouer net voor hy by die deur uit is.

“Ek het agtergekom jy praat anders. Jy dink ook anders. Redeneer anders. Dis goed dat jy werk aan jouself. Skaaf aan dinge. Maar moet in hemelsnaam nie probeer om wit te word nie. Dit bring sy eie hel mee.”

Fortuin salueer net Amerika-styl en verdwyn dan om die hoek.


SESTIEN

Net ná halfvyf laat Raine Colesberg agter, teen dié tyd deeglik de vieste in dat Flint Fletcher haar gedagtes so oorheers, en dit al doen vandat sy hom ontmoet het. Om hom te bestry stuur sy haar gedagtes doelbewus na Meetsnoer toe. Na Marius se profeet en die herinneringe aan haar gesprekke met Marius wat die afgelope week weer losgekom het.

Volgens Marius sien sy profeet visioene, hoor die stem van die Allerhoogste, en kry ook voorkennis. En hulle praat van die Allerhoogste en nie God nie, want die woord “god” het ’n vloekwoord geword in die monde van mense wat Satan aanhang, en lidmate van Meetsnoer mag geen vloekwoord ooit oor hulle lippe laat kom nie.

Raine dink weer aan die keer, redelik vroeg in hulle verhouding, toe Marius haar betig het omdat sy verdomp gesê het. Sy het nie gedink hy is regtig ernstig nie. “Een van my vriende sê altyd,” het sy ewe laggerig gesê, “I never swear. I might say damn now and then, but that’s fuck-all.”

Marius het bleek geword en sy ken het van ontsteltenis begin bewe. “As ek ooit weer so iets vulgêrs, so banaal en so platvloers uit jou mond hoor kom, moet jy weet dis verby tussen ons, Raine. Ek wil spu, ek wil braak as ek dink dat ek ’n mond wat sulke vieslikhede kan kwytraak, met my lippe aangeraak het.”

Hoekom het sy toe nie al die waarskuwingsligte sien flikker nie? Jimmel, wat praat sy van flikker? Die goed het reg in haar oë geskyn. Of het sy dit geïgnoreer omdat sy ook grootgemaak is in ’n huis waar nie geswets is nie? Waar sy geleer het dis onvroulik en onnodig om growwe taal te gebruik. Maar nie een keer as ’n “verdomp” of “dêmmit” of selfs ’n “bliksem” of “shit” voor Arnold uitgeglip het, het haar pa haar soos ’n kommin tert laat voel nie. Toe sy jonger was, sou hy iets sê soos: “Vloekwoorde is gerieflik vir mense met ’n klein woordeskat, Rainie. Ek reken jy kan jou beter uitdruk.” En toe sy ouer was, sou hy net sy wenkbrou lig en met ’n aangeplakte Oxford-aksent sê: “Such eloquence, my dear.”

Nie dat dit haar gekeer het om nou en dan in oomblikke van ergernis of frustrasie te swets nie, maar dit het haar geleer om haar woorde te tel.

Maar as Marius so erg was, wil sy nie weet hoe dit in die swetsvrye Meetsnoer moet wees nie.

Flint Fletcher sal hom waarskynlik baie tuis voel in die geselskap van die dienende Marthas en gewillige Magdalenas van Meetsnoer, glip die gedagte tussenin. Raine gee bes. Dit help nie eens om aan Meetsnoer te probeer dink om van Flint te vergeet nie. Maar dan, Flint het belang by Meetsnoer, al kan sy nie peil wat die verband is nie.

Beoog hy om in Noëlene se plek in Meetsnoer opgeneem te word? Maar as hulle Flint opneem, sal dit die balans omver gooi. Selfs met tien mans, tien vroue en Sias Kirstein is daar reeds een man te veel. As hulle enigsins soos die Sewe Trompette Kerk werk, word daar groot klem op die huwelik gelê.

Enkellopendes word “vriendelik dog ferm” aangepor om te trou. Dis glo teennatuurlik vir volwassenes om ongetroud te wees. Lei hulle in die versoeking.

Hoeveel keer het sy en Marius nie hieroor geredeneer nie. Sy is geen voorstander van ’n rondslapery nie, inteendeel, maar as mens reeds een keer jou rieme op die huweliksfront styfgeloop het, is daar heelparty vrese wat jy te bowe moet kom voor jy weer bereid is om beloftes voor God en gemeente af te lê. Sy was bereid om binne ’n eksklusiewe verhouding waar sy emosioneel en andersins geborge voel, ook die seksuele sy in te sluit. Marius het haar van promiskuïteit beskuldig.

Liewe jimmel, gestel sy hét by die Sewe Trompette Kerk aangesluit. Met Marius getrou. ’n Lewe sonder sout, suiker, koffie en wyn. ’n Lewe van ure lange vurige gebede en opruiende preke. ’n Man wat streng maar geduldig en liefdevol oor haar koning kraai.

Marius sou in elk geval ’n einde aan haar fabriek gemaak het. Dit weet sy nou asof dit swart op wit voor haar neergeskryf is. En sy sou nooit Fluisterbos kon koop nie. Praat van noue ontkomings.

Dis net voor agt, sien Raine toe sy voor ’n B&B op Beaufort-Wes waar sy al ’n paar keer oorgeslaap het, stilhou. Niemand antwoord toe sy aanklop nie.

’n Oomblik staan sy besluiteloos. Dis nie ’n krisis nie. Daar is heelwat ander slaapplekke wat sy kan probeer. Maar die vierhonderd en tagtig kilometer wat nog oor is Niemandsdorp toe, klink ineens nie heeltemal so ver nie. Sy is nog helder wakker. Sal waarskynlik in elk geval nie geslaap kry nie.

Raine klim in die Jeep, kry wegneemkos by die volgende garage en sit voet in die hoek. Dis toe sy so in die bestuur sukkel om die deksel van die polistireenkoffiebekertjie af te kry dat sy frons. Op een September het Flint saam met haar koffie gedrink. Met drie lepels suiker. Albei goed wat deur die Sewe Trompette Kerk beskou word as stimulante en dus taboe is vir lidmate. Wat beteken hy het nie by die reëls gehou nie, was nie genoeg bekeer om van soet koffie af te sien nie. Maar gister, nege dae later, is hy, ’n toegewyde natuurwetenskaplike, genoeg bekeer om die evolusieleer af te sweer?

Mart klop aan Fransien se deur. Die kind het so stil geword vandat hulle die straf begin uitdien het. Sy kla nie eens meer nie, al weet Mart sy moet baie na aan volkome uitputting wees. En dan nog die moeilike maandstondes wat haar lot is. Vanaand nadat hulle die kombuis uiteindelik kon sluit, het sy juis kom vra vir iets om met die maagkrampe te help. Mart stoot die deur oop toe daar geen antwoord op haar klop is nie. Miskien is sy in die badkamer.

“Fransien?”

Steeds geen antwoord nie. Sy sit die botteltjie kruiemengsel wat Bronwyn van Dirk aangemaak en sonder Sias se toestemming vir haar gegee het op die bedkassie neer en klop aan die badkamerdeur.

“Fransientjie?” Dankie tog dis vanaand die laaste aand van die straf. Hoe Fransien dit gehou het met so min slaap en bedags steeds die skure volgens Wouter se streng aanwysings kon skoonmaak, weet geen mens nie. Sy word net daagliks bleker en skraler en stiller.

Sy druk haar oor teen die badkamerdeur en luister of sy iets binne hoor, maar daar is niks. Met ’n hol gevoel op haar maag trek sy die deur oop. Niemand nie. Ook nie in Noëlene se kamer nie, sien sy toe sy daardie deur ook oopstamp.

Mart vou haar hande voor haar gesig. Nie weer nie, nie weer nie! Dis amper tyd vir die nege-uurgebedsuur. En die afgelope week was Sias by elke gebedsuur. O, heilige Vader, laat sy asseblief nou hier instap. Ek kan nog stilbly omdat sy nie Bybelstudie gedoen het nie, maar wat maak ek as sy weer weg is?

Mart probeer haarself kalmeer. Romey. Moontlik is sy weer na die kinderkwartiere toe om Bronwyn se dogter te besoek. Dis al erg genoeg, maar darem nie so erg as dat sy Noëlene dalk gaan soek het nie. Sy sal vir Erna moet vra of sy nog haar sleutel het.

Sy gaan uit en stap na die vierkant. Niemand daar nie. Toe sy opkyk, sien sy die driekwartmaan. Nes die dag toe Noëlene weggeraak het, maar dié keer aan die kwyn pleks van aan die groei. Sy loer by die kapel in, maar dié is ook leeg. Almal is nog besig met Bybelstudie.

Maar as Fransien weer na Romey toe is, waarom het sy Mart gevra om die kruiemiddel voor die gebedsuur te bring? Fransien het nog wankelrig teen haar aangestruikel, onthou Mart. Sou sy sleg begin voel het en dalk self na Bronwyn toe gegaan het omdat sy nie langer wou wag nie?

Die kombuislig wat deur die venstertjie bo die deur skyn, lei Mart se aandag af van haar beangste gedagtes. Sy is seker sy het dit afgeskakel. Sias is streng oor elektrisiteitsverbruik. Sy voel solank in haar jurk se sak vir die sleutel en dan gaan staan haar hart. Geen sleutel nie. Toe sy by die kombuisdeur kom, is dit oopgesluit en die sleutel is steeds in die slot.

Mart moet ’n benoude kreun onderdruk. Sy weet wat sy gaan vind. Buiten Sias se persoonlike ingang en die deure in die voetpunt van die kruis waardeur almal kom en gaan, is die deur van die waskamer af, wat hulle toegang tot die waslyne en die kinders se kwartiere gee, die enigste een wat buitetoe lei. Net sy en Erna van Schalk wat in beheer van die kinders is, het kombuissleutels. Fransien moes Mart s’n met die struikelslag gesteel het.

Mart skakel die lig af en beweeg in die donker om nie aandag te trek nie. Sy ken in elk geval elke vierkante sentimeter van die kombuis. Die buitedeur is toe. Die sleutel nog daarin. Maar dis nie gesluit nie. En Mart se sleutelring het nie die kinderkwartiere se sleutels aan nie, net die kombuissleutel. Sy is nie na Romey toe nie.

Angstrane wel in Mart se oë op, brand haar ooglede wat geswel is van die min slaap. Sy het tyd nodig om te dink. ’n Plan te probeer maak. Wie weet wat Sias dié keer gaan uitdink om hulle te straf? Hulle kan nie meer nie. Elkeen van die vroue is die afgelope week tot die uiterste toe gedryf. Almal behalwe natuurlik Petra van Seppie, wat ná drie aande vrygeskeld is nadat sy aangekondig het sy is weer eens verwagtend. Voortbringing het immers prioriteit oor straf.

Sy sluit die buitedeur en sluip terug na die kombuis se binnedeur. Sluit dié ook agter haar en bêre die sleutel weer in haar rok se sak.

Sy bereik die vierkant ongesiens, net mooi toe die kapel se klok die eerste van nege slae begin uitbeier. Lydia van Hannes kom aangestap, groet en gaan die kapel binne om die kerse aan te steek. Dit was altyd Noëlene se werk. Sy was Lydia se assistent-kapelonderhouer.

Nou hoekom dink sy nou in die verlede tyd?

Allerhoogste, help my. Ek sal vir Sias moet lieg. Maar hy gaan uiteindelik agterkom sy is weg en dan is my voorland weer belydenis. Of ek sal uitgewerp word.

En waarheen dan? Die bietjie familie wat sy nog gehad het, moes sy afsweer. Selfs voor sy uitverkies is, wou hulle niks meer met haar te doen hê nie. Hulle kon nie verstaan die Sewe Seëls-gemeente het haar gehelp om oor haar eerste man se dood te kom nie. Die gemeentelidmate het haar op die hande gedra en vertroos, haar laat voel daar is hoop vir die toekoms.

Selfs toe sy uit haar pos as huishoudkunde-onderwyseres bedank het omdat die skoolhoof haar aangespreek het nadat sy die kinders tot Sewe Seëls probeer bekeer het, is sy deur die lidmate aangeprys vir haar sterk oortuiging. Sy het saam met die oorspronklike groep Houthaalbos toe getrek, saam met almal gewag vir die Wegraping. En toe dit nie gebeur nie, het Sias haar kort daarna ingeroep om te sê sy is uitverkies as een van die Een en twintig.

Dit was so ’n eer dat sy met liefde al die geld wat uitbetaal is ná haar man se dood, aan Meetsnoer afgestaan het. Die geld van die verkoop van die huis en hulle twee motors later ook en uiteindelik selfs die paar duisend wat in haar spaarrekening gelê het. Elke sent wat sy gehad het, is in Meetsnoer se koffers in. Sy het immers nie meer geld nodig gehad nie. Sias en Meetsnoer sou sorg tot die dag van die Wegraping en daarna sou sy niks meer nodig hê nie.

Maar as sy uitgewerp word? Al wat sy het, is twee bruin rokke en ’n Bybel, en selfs dié is Meetsnoer-eiendom. Geen woonplek nie. Niemand wat meer omgee nie. En Sewe Seëls en die ander broederkerke mag ook nie weer die uitgeworpenes in hulle geledere opneem nie.

Maar die verskriklikste is dat sy met die Wegraping sal agterbly. Die sewe plae sal moet beleef vir sewe jaar van aardse hel. Daarna kom die valse profeet van die aarde en die Antichris uit die see bymekaar. Dan Armageddon, die stryd van Megiddo, waar die bose finaal verslaan sal word. En wanneer die meteoriet die aarde tref, sal Mart Vermaak vir ewig verdoem wees tot ’n vlammende hel. Tot in lengte van dae. Tot in alle ewigheid. Saam met die Gog en die Magog. Haar naam uitgewis uit die Boek van die Lewe asof dit nooit daar geskryf gestaan het nie.

Met elke beiering van die klok bou doodsangs in haar op. Kan sy haar siel verpand om Fransien te probeer help? Sy het lief geword vir die kind, maar sien sy kans om die verdoemenis tegemoet te gaan?

As sy net nugter kon dink! Die min slaap, die harde werk en die bekommernisse het haar verstand afgestomp.

Nee, niemand kan Fransien help nie. En niemand kan vir haar wat Mart is, help nie. Verdoem. Verdoem, is sy. Hulle albei.

“Mart?” Dis Thea van Jaap wat haar misvormde hand op Mart se skouer laat rus. “Voel jy sleg?”

Mart kyk om haar heen. Amper almal is reeds in die vierkant. Petra van Seppie hou hulle dop en fluister iets vir Laetitia van Karel sonder om haar oë van Mart af te neem. Laetitia kyk om na Mart en frons. Sy sê iets vir Petra. Sias is nog nie daar nie, anders sou dit tjoepstil gewees het. En natuurlik is Fransien ook nie daar nie.

Duiseligheid stu vlaag op vlaag deur haar.

“Mart van Jakob?” Thea klink dié keer werklik bekommerd.

Mart weet nie waar sy die krag vandaan kry nie, maar sy kry weer beheer oor die angs en daarmee saam begin die duiseligheid verdwyn. Sy kan sê Fransien is siek, dat sy by haar gaan sit deur die gebedsuur. Dit het al voorheen gebeur. Maar toe het sy nie gelieg nie. Selfs al skeld hulle Fransien kwyt van die straf vanaand, sal Mart môre moet verduidelik, en hoe verduidelik sy Fransien het tussen neus en ore verdwyn terwyl sy en Erna die enigstes is wat die kombuissleutels dra en net Seppie die voordeursleutel?

Die skielike stilte kondig Sias se teenwoordigheid aan.

“Wat gaan aan?” dreun sy stem oomblikke later deur die vierkant.

’n Pad word vir hom oopgemaak na haar en Thea toe. Thea beweeg weg toe Sias voor Mart kom staan.

Koop tyd. Ek sal sorg. Die woorde kom lê op haar gemoed asof hulle hardop in haar oor gefluister is.

“Fransien het uitslag en hoë koors.” Sy luister na die woorde asof dit van êrens anders af kom. “Ek voel ook al heeldag koorsig. Dit moet aansteeklik wees. Daar was ’n vreemdeling in ons poorte. Hy moes kieme saamgebring het. Ons weerstand is laag. Veral met die min rus …”

Thea deins verder terug en Petra retireer. Almal weet die gesonde kos en afsondering sorg dat daar min siekte tussen hulle is, maar hulle is ook vatbaarder vir aansteeklike siektes van buite af. Dis waarom besoekers aan Houthaalbos streng gekeur en gemoniteer word.

Sias kyk haar deurdringend aan, maar sy kyk terug. Haar mond is droog asof sy kladpapier gekou het. Haar versnelde hartklop jaag bloed en adrenalien deur haar are. Sweet slaan op haar voorkop uit. Dis angs, weet sy, maar dit moes Sias oortuig het.

“Dirk?” Sias draai na die man wat voorheen ’n dokter was, maar ná sy bekering van die rol geskrap is.

“Die uitslag, Mart van Jakob, is dit blasies of knoppies?” vra Dirk, maar bly ook op ’n afstand.

Mart sien Bronwyn frons. “Blasies,” antwoord sy sonder om te dink.

Dirk kyk op na Sias. “Kan waterpokkies wees. Ek sal moet kyk om seker te maak.”

Mart se hart slaan ’n paar slae oor en gee dan ’n ekstra hik. “Fransien is nog onrein,” behou sy egter wonder bo wonder teenwoordigheid van gees.

“Het jy al waterpokkies gehad?” vra Dirk.

Mart skud haar kop. Hoeveel leuens gaan sy nog vannag vertel?

“Wie het almal al waterpokkies gehad?” vra Dirk vir die res.

Die meeste hande gaan op, maar ’n paar skud hulle koppe. Onder andere Bronwyn, maar ook Petra van Seppie, haar oë groot en blink.

“My baba!” roep sy benoud uit.

“En die kinders,” kerm Erna van Schalk. “Hulle was nog nooit blootgestel nie.”

Sias sug ongeduldig. “Mart van Jakob, sonder julle af. Jy kan Noëlene se kwartiere gebruik. Thea van Jaap, jy sal vir hulle kos neem, maar bly weg van hulle af en jy moenie met die kinders in aanraking kom nie. Bronwyn van Dirk, maak vir hulle ’n kruieversterkmiddel en koorsweerder aan en gee vir Thea van Jaap om vir hulle te neem. Jakob, jy sal môre sorg vir die herverdeling van take.”

Sias draai weer na Mart. “Hou Thea van Jaap op die hoogte van julle toestand. Gaan nou.”

Mart stap stadig na Noëlene se kamer toe en druk die deur agter haar toe. Ek het tyd gekoop, Allerhoogste. Nou moet U sorg.

Gertjie gaan haar nogmaals bless, weet Raine toe sy deur Niemandsdorp ry, maar sy kan haar tog nie dié tyd van die nag opklop nie. Dis al ná een. Die moegheid het haar behoorlik ingehaal. Al die geredeneer en gedink het haar voos.

Toe sy uiteindelik ’n halfuur later oor die spoorstawe van Fluisterbos se ingang ry, lig die ergste tamheid tydelik, maar sy weet sy is na liggaam en siel uitgemergel. En as sy moet eerlik wees, weet sy nie of dit slim van haar was om hierheen te kom nie. Noudat sy weer deur die woud ry, kom al die vae en minder vae angsgevoelens weer by haar op. Laas toe sy hier was … Nee, sy kan dit nie bekostig om daaraan te dink nie.

Rilling op rilling speel strykstok teen haar ruggraat terwyl sy haar handsak en oornagtassie wat sy vir haar oornagverblyf gepak het, uithaal en dit in die ligbane van die Wrangler aandra stoep toe. Sy sluit die voordeur met ’n sug van verligting oop en steek haar kop om die hoek om die portaal- en stoepligte aan te skakel. Die volgende oomblik ontplof ’n hele sterrestelsel voor haar oë.

Mart stap heen en weer in Noëlene se kamer. Dit voel vreemd omdat dit die spieëlbeeld van haar eie is. Die bed is ewe hard en smal, maar lê ook anders as haar eie. Maar dis nie waarom sy nie kan slaap nie. Dis angs wat haar wakker hou, nie vreemdheid nie.

Was dit die Allerhoogste wat in haar oor gefluister het, of Satan? Dis die vraag wat sy haar telkens weer afvra. Jy mag geen valse getuienis teen jou naaste spreek nie, het haar gewete haar aangekla. Sy het blatant gelieg. Meer as een leuen. Dit kan net Satan wees wat op leuens floreer. En dit beteken dat Satan van haar besit geneem het.

Mart gaan staan stil en luister. Daar is gedempte stemme in die vierkant.

Sias het die res van die vroue nie die laaste aand van straf ontsien nie, maar moes dit aansienlik verkort het.

’n Ligte kloppie aan die deur laat Mart versteen. Die deur gaan op ’n kier oop. “Mart?” hoor sy Thea se fluisterstem.

Mart gaan sit vinnig op die bed se rand en steek ’n kers aan. Elektrisiteit word ná die nege-uurgebedsuur net vir die nodigste gebruik en net met Sias se toestemming.

Thea bly op die drumpel staan. “Ek het vergeet om die kombuissleutel te kry.”

Mart staan steunend op en stap na die haak waaraan haar dagrok hang. Sy grawe die sleutel uit en gee dit vir Thea, wat dit langarm neem asof elke kiem op haar sal afpyl as sy nader kom.

“Kan ek vir jou ’n bietjie melk warm maak?” vra sy dan verbasend simpatiek.

Mart knik. “Dankie, dis baie dierbaar van jou, Thea van Jaap. Vir Fransien ook, as jy nie omgee nie, maar bring albei glase hierheen. Ek het die tafel voor haar deur geskuif. Sy is baie ylerig en ek is bang sy staan op en stap in ’n koorsdroom buitetoe.” Mart weet in daardie oomblik dat sy wel besete is.

Thea knik net.

Toe sy minute later met die melk terugkom, hou sy dit weer so ver moontlik na Mart toe uit. Mart neem die glase. “Thea?”

Thea was reeds besig om weg te draai en kyk om.

“Ek sien Sias het die gebedsuur verkort?” Mededoë sal dit nie wees nie.

“Sias het ná die twaalfuurgebedsuur aangekondig hy het ’n boodskap van die Allerhoogste gekry. Noëlene mag nie terugkom nie. Sy is uitgewerp. Sias sê hy wag op ’n boodskap vir ’n nuwe uitverkiesing wat haar plek kan inneem en het stilte nodig. Ons gebede het hom gesteur, asook ons bewegings nadat ons verdaag.” Thea van Jaap se oë blink en daar is ’n klein glimlaggie om haar mond.

Mart onthou weer wat Fransien gesê het. Jaap het só na Noëlene gekyk en Thea het haar daaroor verkwalik. Blyke van onmin en afguns is ontoelaatbaar, maar aan die lidmate se harte en heimlike emosies kan selfs Sias niks doen nie. Gelukkig weet Thea nie Noëlene wou met Jaap praat oor ’n skeibrief nie.

Uitgewerp. Mart sluk swaar toe Thea se woorde behoorlik deurdring. “Mag die Allerhoogste haar seën waar sy ook al is.”

Thea skud haar kop. “Nee, Mart van Jakob, jy weet tog die uitgeworpenes word direk in Satan se hande uitgelewer. Dat dit hulle ware en onmiddellike straf is. Sias het dit ons weer vanaand op die hart gedruk. Hy was baie besield. En, Mart, ek dink daar kom nog ’n vervanging. Hy het die mans gevra om hulle harte te ondersoek. En weer in besonderhede verduidelik hoe uitwerping iets heeltemal anders is as ’n Uitverkorene wat sy plek afstaan aan iemand wat waardiger is. Dié staan net ’n tree verder van die troon van die Allerhoogste af weg as ons, het hy gesê, maar bly steeds in die voorste geledere van die heiliging.”

Mart gaan sit lam op die rand van die bed. “Dankie vir die melk, Thea van Jaap. ’n Vredige nagrus.”

Thea staan terug asof sy skielik weer onthou van die siekte. “Vredige nagrus, Mart van Jakob. Mag die Allerhoogste julle gou gesond maak.”

Nadat sy haar melk gedrink het, vra Mart om vergifnis oor die vermorsing toe sy die ander glas melk in die wasbak uitgooi, maar haar gedagtes is by wat Thea gesê het. As Noëlene uitgewerp is en een van die mans moet terugstaan, laat dit twee leë plekke. ’n Man en ’n vrou. Sias moes reeds ’n boodskap gekry het oor wie die man is, anders sou hy nie die mans hulle harte laat ondersoek nie. Flint Fletcher, dalk? Sou hy ’n gelowige vrou hê wat Noëlene se plek kan inneem?

Sy spoel die glas uit en bêre dit in die kassie onder die wasbak voor sy bed toe stap. Sy sit die kers op die bedkassie neer en kyk rond vir Noëlene se Bybel. Sy het troos en leiding nodig. Die Bybel is nie daar nie.

Met ’n sug tel sy weer die kers op en gaan na Fransien se kamer. Albei Bybels lê op Fransien se bedkassie. Die boonste een is Noëlene s’n, sien sy aan die inskrywing wat Sias voor in elkeen se Bybel maak wanneer ’n Uitverkorene hier aankom en met ’n nuwe Bybel welkom geheet word.

En dan sien sy iets onder Sias se boodskap geskryf. Nie in sy handskrif nie.

Sy hou die Bybel nader aan die kers en verder van haar oë af.

Dis net drie woorde: “Noëlene is dood.”

Mart laat val die Bybel en slaan haar hande om haar mond. Lank staan sy so voor sy Fransien se Bybel optel en oopslaan.

Daar is weer drie woorde onder aan Sias se inskrywing. In dieselfde handskrif as die ander drie woorde: “Fransien wil lééf.”

Raine word eers bewus van ’n verblindende hoofpyn, dan van ’n nat lap waarmee haar gesig afgevee word. Dan eers dring die jong, angstige stem deur.

“O, jinne. O, jinne. O, jinne, jinne, jinne.”

Raine probeer haar oë versigtig oopmaak, maar selfs die sagte lig van die voorportaal vererger die hoofpyn. Sy kreun onwillekeurig.

Die stemtoon gaan byna ’n oktaaf op. “O, jinne! Word wakker! Asseblief?”

Raine probeer met ’n kreun regop sit. Hande help haar voor sy weer terugsak. Haar eie hand gaan onwillekeurig na die geklop agter op haar kop. Onder haar vingers voel sy ’n langwerpige swelsel. Die knop is warm, maar nie nat nie. Sy probeer weer haar oë oopmaak, maar hou hulle op skrefies. Die eienaar van die stem sit voor haar gehurk.

Twee groot bruin oë met pers kringe daaronder geëts, staar haar verskrik aan. Die vaalblonde hare is gekoek, die gesiggie bleek. Die afgryslike bruin rok is op die skouer geskeur.

“Ek is so jammer. So jammer. Ek het gedink dis een van hulle.”

“Wie?” Raine se stem kraak en sy sluk.

“Meetsnoer.” Die kind skuifel ’n ent weg. “Asseblief, moenie die polisie bel of my terugstuur nie. Asseblief? Ek is verskriklik jammer.”

Polisie? Waarom sou die kind van die polisie praat? Raine kyk om na die voordeur. Dis toe en die sleutel steek in die slot. Die meisiekind moes dit gesluit het. “Hoe lank was ek uit?”

“Dit het baie lank gevoel.”

“My Jeep. Die ligte.” Raine moet haar kop vashou terwyl sy opstaan.

“Ek het dit gaan afsit. Gesluit ook.”

Raine moet aan die portaaltafel vashou om haar ewewig te behou. Op die vloer by die deur lê ’n gietysterpan. G’n wonder sy voel soos sy voel nie. Dankie tog die kind is so klein en skraal. “En jy is?”

“Fransien.” Dis asof sy huiwer, maar dan is daar ’n flikkering van ’n glimlag. “Fransien Schoeman.”

“Jou ouers … of voogde … ek sal hulle moet laat weet, Fransien,” probeer Raine haar seer kop bymekaarhou.

“Ek is mondig. Twee en twintig. Wie is jy?”

Die kind lyk skaars sestien. ’n Verrinneweerde, uitgeteerde sestien, met sku oë wat lyk asof hulle al te veel gesien het en tog ’n soort onskuld dra. “My naam is Raine. Raine Quinn.”

“Wat maak jy hier?”

Raine vat haar handsak raak en begin deurstap kombuis toe. Hoofpynpille is al waaraan sy nou kan dink.

“Dis wat ek jou moet vra, Fransien. Fluisterbos is my eiendom. Ek woon hier.” Die lekkerte om dit te sê oorskry ’n oomblik selfs die pyn.

“Maar …”

Die voetval agter haar verstil. Raine kyk om. Fransien het vasgesteek. Sy lyk behoorlik soos Grietjie net voor sy en Hansie by die gemmerbroodhuisie aangekom het. Die voete in die plat leersandale is modderig, maar dit lyk nie soos ou, ingegrifde modder nie.

“Maar wat?”

“Maar oom Sias het gesê die duiwel se skuilplek gaan Meetsnoer se Eden word. Die aftelling sal hier begin ’n jaar voor die Wegraping. Dis juis hoekom …”

“Die duiwel se skuilplek?”

“Ek is seker dis Fluisterbos wat hy bedoel het. Dit lê oos van die Tempel.”

“Wel, jou oom Sias het hom misgis. Fluisterbos is nie die duiwel se skuilplek nie, maar dit ís nou myne en niemand gaan enigiets van hier af begin aftel nie.” Sy sug. “Kyk, Fransien, ek is tot die dood toe moeg en my kop pyn asof hy betaal word. Ek gaan ’n glas water drink en dan gaan ek slaap tot ek wakker word.” Raine frons. “Hoe het jy ingekom?”

“Die sleutel was nie op sy gewone plek nie, maar ’n skuifvenster in die kombuis se knip was nie op nie. Maar moenie bekommerd wees nie, ek het seker gemaak alles is nou mooi toe.”

Seker die skoonmaakmense wat so nalatig was, maar sy het nie die krag om nou daaroor te wonder nie. “As die Meetsnoer-mense jou hier kom soek, gaan ek bitter weinig vir jou beteken. Ek weet nie mooi wat om met jou te doen nie.”

“Dis oukei. Ek het ’n plek. Hulle sal my nie daar kry nie. Jy sou ook nie eens geweet het ek is hier nie, maar ek wou slaapgoed gaan haal. Ek was reeds bo toe ek jou hoor aankom het. Daar was nie tyd nie, ek het paniekerig geraak. Dis hoekom ek net die pan gegryp het en agter die deur gaan staan het. Ek was net betyds. Ek bedoel … dit sou gewees het as dit Seppie was.”

Raine probeer dink, maar niks kom by die pyn verby nie. “Gaan kry jou slaapgoed en gaan vir vannag na jou wegkruipplek. Ons praat môre.”

Fransien knik, huiwer dan. “Dis snaaks dat hulle nog nie hier was nie. Hulle sal heel eerste hier begin soek.”

“Wikkel, voor ek omkap.”

“Nag, Raine. En dankie.”

“Is jy seker jy sal veilig wees?”

Fransien knik. “Dis net vir vannag.”

Raine lig net haar hand, drink dan ’n hoofpynpil en twee glase water. Van die woonkamer se voorste venster af kan sy net vaagweg sien wat buite aangaan. Daar is nie ’n roering nie. Nie wind nie, nie ’n voertuig nie, nie ’n mens nie. Net die driekwartmaan wat in die sterbespikkelde lug hang.

Wat op aarde gaan sy met die meisiekind aanvang? Sy kan nie dink nie. Die pil het nog nie ingeskop nie, maar die doodse moegheid ná die lang rit is allesoorweldigend.

Raine sleep haar met die trap op. Sy moet haar moeë lyf dwing om op die balkon uit te loop om die omgewing te bespied, maar alles is steeds stil en donker. Fransien. Dit moet dieselfde meisiekind wees wat laas jaar by Joanie kom skuil het. Verder as dit kan sy nie dink nie.

Toe haar kloppende kop die kussing raak, is sy weg.

Waar hy gister in ’n dwaal was, word Flint vroeg die oggend wakker met ’n verstand wat weer vir ’n verandering helder voel.

Die skade is gedoen. Sy loopbaan en ideale is daarmee heen. Daaraan kan hy niks meer doen nie, behalwe om daaruit te leer en Sias nooit weer te onderskat nie. Nou moet hy daarop fokus om bewyse vir sy vermoede te kry. En as dit beteken hy moet vir die hele Suid-Afrika vertel die man in die maan is Michael Jackson se bloedeie kind en sy eintlike erfgenaam, dan sal hy dit ook doen.

’n Hele jaar lank werk hy al aan sy strategie. Hy het die Sewe Seëls Kerk geïnfiltreer. Met eindelose geduld en skimpe, vae en minder vae beloftes, het hy Sias se aandag op hom probeer vestig en uiteindelik by hom uitgekom.

Hy het nie voorsien Fluisterbos sal in die gedrang kom nie, maar nou het dit en hy het ten minste agtergekom waarom. Wel, as mens die Boom van die Lewe ’n rede kan noem. As dit nie vir verdomde Raine Quinn was nie, sou hy in besit gewees het van die een ding wat Meetsnoer klaarblyklik baie graag wil hê. En dit sou hom die finale hefkrag gegee het. Nie dat dit die enigste rede is waarom hy de moer in is dat sy Fluisterbos voor sy neus weggeraap het nie, maar dis sedert daardie eerste gesprek met Sias die onmiddellikste.

Flint neem sy selfoon saam toe hy besluit om weer vir ’n verandering te gaan draf, maar teen die tyd dat hy terug is by die gastehuis, het Sias hom nog nie ontbied soos hy al van gister af verwag nie. En hy het ook ’n voorspooksel uitgebroei dat Raine Quinn hom, met hulle geskiedenis, nie op Fluisterbos sal toelaat nie. Ná daardie dreigement van hom sal sy mal wees om dit te doen. Die dreigement was nie ’n vals een nie, maar dit was ’n risiko aangesien hy nie durf uitbrei het nie. En omdat sy so bliksems hardkoppig is, is hy die een wat verloor het. Voorlopig.

Een troos, sy het nie net vir hom voorgespring nie, maar ook vir Meetsnoer. Anders sou die afgelope jaar se moeite en ergernis verniet gewees het. Sias sou dit waarskynlik nie eens oorweeg het om hom in hulle geledere op te neem nie.

Daar is darem nog ’n troos. Of sy reputasie as botanis nou daarmee heen is of nie, sy werk gaan voort. Binnekort begin hy om Gys Niemand se erf voor te berei vir die eerste kweekhuis. Hy het reeds ’n skrootfirma gekontak en sodra Gys van die perseel af weg is, begin hulle al die rommel wegry.

Teen einde van volgende week of die week daarna behoort die seiljag ook aan te kom met sy smokkelware van Madagaskar af. En as Raine teen daardie tyd nog nie besef sy het geen ander keuse as om die koop te kanselleer nie, sal hy haar sover moet kry om hom ten minste onverhinderde toegang tot die meermintuin te gee. Hoe hy dit gaan regkry ná sy lomp en jammerlik onsuksesvolle poging om haar te dwing om van Fluisterbos ontslae te raak, sal hy nog moet bedink.

In die nanagure wat hy die afgelope tyd dikwels wawyd wakker deurbring, ry sy gewete hom oor daardie laaste gesprek. In ’n ander stemtoon sou dit ’n waarskuwing kon gewees het, as hy dit anders bewoord het ook, maar toe tree hy soos ’n boelie op. Dis vir haar beswil, of ten minste so bedoel, maar hy het ’n helse oordeelsfout gemaak toe hy van die waarskuwing ’n dreigement gemaak het.

So tussen die rondrollery deur het hy ook besef hy het dié roete deels gekies omdat hy onbewustelik probeer het om ’n skans tussen hom en Raine Quinn op te rig. Sy raak hom waar hy nie geraak wil word nie en dit kan hy nie bekostig nie. Allermins nou.

En sy lendene is net die helfte van die probleem. Sy gedagtes is op die onmoontlikste tye vol van haar terwyl hy behoort te konsentreer op Meetsnoer en alles wat daarmee saamhang. Dié dat hy nie gesien het wat kom toe Sias hom die lesingopdrag gegee het nie. Dié dat hy onverhoeds betrap is deur herder Van Niekerk se deeglikheid. En dié dat hy nou sit waar hy sit.

Daar is net een slotsom: Raine Quinn moet heeltemal uit die berekening gehaal word. Maar hy kan nie net arms gevou sit en wag totdat dit vanself gebeur nie.

Gelukkig gee Adele glad nie om om hom op die hoogte van sake te hou nie en daarom weet hy Raine kom in die loop van vandag terug. En dit beteken hy moet ná sy koffie en ’n stort deurry daarheen as hy vir oulaas deur Joanie se goed wil gaan. Eers was die polisie daar, toe kom die Stellenbosch-ding en toe hy uiteindelik besef Raine gaan nie haar aanbod terugtrek nie, was ’n skoonmaakspan wat Gertjie gestuur het daar bedrywig om die plek weer netjies te maak nadat die polisie daardeur is. Vanoggend is sy laaste kans. Die ongeluk is net, hy weet nie waarna hy soek nie.

Voor hy Madagaskar toe is, het hy al deur al die laaie en die rekenaar gegaan. ’n Ander testament kon hy nie opspoor nie. Maar daar moet iets wees wat vir hom ’n aanduiding kan gee waarom Joanie laas jaar net nadat hy haar die laaste keer gesien het, haar laaste wil en wense so drasties verander het.

En as daar nie so iets is nie, sal daardie briefie wat die Fransien-meisiekind glo saam met haar sogenaamde soenoffer gestuur het, ’n goeie tweede prys wees. Hy sal bitter graag wil sien of sy nie daarin noem wat die aard van dié soenoffer was wat Meetsnoer by Joanie afgelewer het nadat Fransien terug is na hulle toe nie.


AGTIEN

“Fransien?” roep Raine vir die soveelste maal terwyl sy deur die huis dwaal.

Sy het net vyf uur se slaap agter die blad, maar sy voel aansienlik verkwik. ’n Warm stort het ook gehelp om haar weer mens te laat voel. Haar kopseer het vervaag, maar die knop is gevoelig. Soos sy baie duidelik agtergekom het toe sy haar hare geborsel het. Haar bekommernis oor die meisiekind neem egter toe. Sou sy uitgeglip het voor Raine wakker geword het?

Raine maak die deur na die studio oop. “Fransien?” roep sy weer. Sy stap binnetoe, al kom daar geen antwoord nie. Blokke klip en hout is eenkant teen die muur gepak. Op die tafel in die middel staan ’n halfvoltooide beeld van ’n meermin.

Die rakke teen die mure is nogal netjies vir ’n kunstenaar se werkplek. Die kleiteëlvloer blink dofweg. In ’n uitbousel is daar ’n vlekvryestaalwastrog en ’n deur lei na ’n piepklein vertrekkie met ’n toilet en wasbak.

In die agterste muur kyk ’n komvenster op die agtertuin uit. Op die breë vensterbank is bont kussings gerangskik. Raine kan al sien hoe lekker mens daar met ’n koppie koffie in die een hand en ’n boek in die ander kan sit. Op die vloer voor die vensteruitbou lê ’n verbleikte Persiese mat wat ’n paar dekades gelede ’n klein fortuintjie werd moes gewees het.

Maar dit moet ’n towermat wees. Raine hou haar asem op terwyl die mat vanself lig. Deur ’n gleuf tussen die mat en die vloer loer twee bruin oë.

“Fransien!” sug sy saam met die ingehoue asem uit.

“Het hulle my al kom soek?”

Raine skud haar kop.

Fransien maak die valdeur heeltemal oop en verdwyn dan weer ondertoe.

Raine klim versigtig met die steil leer af. ’n Ruwe houttafel met twee bankies weerskante staan in die middel van die vertrek, wat relatief ruim is vir ’n persoonlike wynkelder. Bo die tafel hang ’n lig. Buiten ’n een meter by een meter stuk natuurlike rots wat met hout omraam is en deur ’n glasruit beskerm word, is die mure van bo tot onder, van hoek tot kant ingeboude wynrakke.

Raine ril. Selfs deur haar trui kry sy koud. Die duvet op die vloer verklaar waarom Fransien nie verkluim het nie, maar dit kon nie ’n gemaklike slaapplek gewees het nie. Tog lyk Fransien beter as die vorige aand.

“Ek het die duvet van die spaarkamer se bed afgehaal. Ek hoop nie jy gee om nie?” Fransien vryf oor haar arms. “Dis wat tannie Joanie laas ook gedoen het toe die polisie my kom soek het.”

“Dis in die haak.” Raine stap na die vierkantige stuk rotsmuur agter glas. Dis ietwat laer as ooghoogte en sy moet buk om beter te sien. Dowwe patrone is in die klip geëts. Sonder haar bril kan sy nie mooi uitmaak wat dit is nie, maar dit lyk soos ’n fossiel in die vorm van ’n blaar.

“Ek is jammer ek het ingebreek. Ek het gedink hier sal niemand wees nie. Ek wou hier onder bly tot hulle ophou soek het, maar dit sal sake vir jou moeilik maak.” Fransien se stemmetjie klink yl, al is daar oortuiging in haar oë. “Moet net asseblief nie die polisie bel nie. Ek smeek jou.”

“Hoekom sal ek die polisie wil bel? Jy is mondig. En jy het dalk ingebreek, maar jy het niks gesteel nie. En jy het my oor die kop geslaan, maar ek glo jou dat dit ’n misverstand was.”

“Tannie Joanie het hulle gebel omdat sy gedink het dis beter as die polisie iemand wat dalk sou navraag doen, kon gerusstel, maar dit het net veroorsaak dat ek gedwing is om terug te gaan.”

Raine kom regop. “Ek gaan vir ons ontbyt maak en dan kan ons gesels. Ek dink jy sal my die hele storie van die begin af moet vertel.”

“Hoekom help jy my?”

Raine dink ’n oomblik na. Ja, hoekom stel sy haar bloot aan Meetsnoer se misnoeë ter wille van iemand wat sy glad nie ken nie? Iemand wat mal genoeg was om uit eie vrye wil by ’n oordeelsdagbehepte groep aan te sluit? Wat haar boonop ’n helse hou oor die kop gegee het? Vir al wat sy weet, is die kind ’n psigopaat of ’n ding.

Sy haal haar skouers op. “’n Goeie vriendin van my het my vertel jy het voorheen hiernatoe gevlug. Toe Joanie Veenstra nog hier was. En dis duidelik jy is doodbang vir die mense. Jy lyk verwaarloos en ondervoed. Hoe kan ek jou nie help nie?”

In Fransien se oë begin trane opwel. “Dit het alles so wonderlik begin.” Haar tande begin op mekaar klapper.

“Jy is yskoud. Wag hier terwyl ek loer of alles hier buite nog rustig is, dan gaan stort jy warm. My klere sal hopeloos te groot wees vir jou, maar dit sal darem beter wees as daardie ding wat jy aanhet.” Raine wag nie op ’n antwoord nie. Sy klim met die leer op en laat die valdeur weer in sy voeë insak. Die mat moet daaraan vasgespyker of -gegom wees, want dit lê weer netjies bo-oor. Raine bestudeer die kontrepsie van naderby. Êrens moet daar ’n handvatsel of iets wees om van buite af in te kom.

Sy spoor die onopsigtelike hefboompie met moeite op. Dis in die raamwerk van die valdeur en versteek onder die fraiings van die mat. As mens nie baie spesifiek daarvoor soek nie, sal jy dit nooit raaksien nie.

Die oggend is helder en vars met ’n knypie in die lug toe sy die voordeur oopmaak en na die Wrangler toe stap. Sy sluit die agterkant oop en kry haar groot kleretas en skootrekenaar uit. As daar oë is wat haar dophou, sien sy hulle nie.

Sy sluit die voordeur weer agter haar. In die woonkamer sit sy die goed neer en gaan staan voor die venster. Nêrens roer iets nie, behalwe voëls wat tussen die bome heen en weer swiep.

In die studio help sy Fransien uitklim. Haar onderlip is blou van die koue.

“Gebruik my stort. Daar is seep en sjampoe en alles. Daar is ’n haardroër op die spieëlkassie. Ek sal die omgewing dophou. As iets gebeur, bly jy daar bo. Kruip in ’n kas weg as dit moet, maar niemand sal die huis mag deursoek sonder my toestemming nie.” Sy wil nie eens daaraan dink dat Meetsnoer of wie ook al hulle nie aan haar regte sal steur nie.

Fransien lyk ook nie heeltemal oortuig nie, maar sy gehoorsaam.

Raine sleep die swaar tas met moeite boontoe.

Nadat sy ’n koordferweelbroek, ’n langmoufrokkie, wolsokkies en ’n trui vir Fransien uitgehaal en op die bed neergelê het, stap sy op die balkon uit.

Van hier af kan sy veel verder sien. Nog steeds niks of niemand nie. Dis inderdaad vreemd dat nie die polisie of Meetsnoer se mense Fransien nog nie hier kom soek het nie. Fluisterbos is immers die enigste huis naby die Tempel. Fransien het reeds voorheen hier geskuil. Noëlene van der Merwe was klaarblyklik op pad hierheen. Dis die logiesste plek om te begin soek.

Maar die kind kan nie heeltyd in die kelder sit nie en heel eerstens het sy kos nodig.

Raine het pas die roereiers van die stoof afgehaal en die roosterbrood gesmeer toe Fransien by die kombuisdeur inkom. Sy is steeds bleek en die kringe onder haar oë is nie veel ligter nie, maar haar hare is skoon en sy lyk ten minste nie asof sy enige oomblik gaan omkap nie. Sy verdrink in Raine klere, maar dis ’n groot verbetering op die liederlike rokding wat sy aangehad het.

“Kom sit en eet solank. Ek maak net koffie. Alles is gesluit. Hulle sal eers moet klop en ons sal in elk geval waarskynlik ’n voertuig hoor terwyl dit aankom.”

Fransien gehoorsaam, druk haar hande teen mekaar en bid voor sy wegval aan die kos asof sy in maande nie geëet het nie. Nog voor die ketel afskakel, het sy korte mette met die roereiers gemaak. Raine skep die deel wat sy vir haarself uitgehou het ook vir Fransien in en begin nog maak.

“Jy mag seker nie koffie drink nie?” vra sy toe sy haar eie beker koffie op die tafel neersit. “Melk vir jou?”

“Asseblief.”

“Nog roosterbrood?” vra Raine terwyl sy die melk inskink.

“Asseblief.”

Raine druk nog twee snye in die rooster. “Wanneer laas het jy ordentlik geëet, Fransien?”

“Eergisteraand. Ek was gister so bang vir wat ek beplan het en vir wat voorlê, ek was heeldag naar.”

“Kry julle darem genoeg kos by die Tempel?”

Fransien knik. “Ons eet goeie kos wanneer ons nie vas of gestraf word nie. Daar is altyd nog genoeg oor as die mans eers ingeskep het. Tannie Mart sorg goed vir ons. Sy is die oudste van die vroue en sien na ons om. Sy is in beheer van die kombuis.” Fransien se gesig begin vertrek. “Sy was so goed vir my en nou het ek al weer soveel moeilikheid vir haar veroorsaak.” Die roosterbrood val uit haar hand en sy stoot die bord voor haar weg. Trane begin weer oor haar wange loop.

Raine gee vir haar ’n papierservet aan en Fransien vee haar trane af, maar dit keer nie dat nuwes opwel nie.

“Hoekom het jy gevlug, Fransien?” Sy kan self aan duisend redes dink, maar dis nie belangrik nie. “En hoekom in die nag? Dis gevaarlik.”

Fransien kyk haar van onder nat wimpers aan asof sy haar weeg. “Ek het my redes,” word sy te lig bevind. “Dis seker gevaarliker in die nag, maar om bedags te verdwyn terwyl almal die wêreld vol werk, is ’n saak van onmoontlikheid. En almal hou my in elk geval dop van die vorige keer af.”

“Hoe het jy dan weggekom?”

“Ek het die kombuissleutel by tannie Mart gesteel, maar haar gevra om iets vir maagkrampe voor die nege-uurgebedsuur vir my te bring. So sou sy agterkom ek is weg sodat sy nie in te groot moeilikheid kom nie. Dit was eintlik makliker as die vorige keer. Toe het ek Seppie se sleutel gesteel. En laas het ek nie die pad geken nie. Dis net dat ek dié keer so verskriklik moeg was en kort-kort moes rus.”

“Ek verstaan julle werk baie hard?” vis Raine uit.

“Dit ook, maar ons is boonop hierdie week gestraf oor Noëlene.”

Raine luister in stilte terwyl Fransien vertel van die tugtiging wat die vroue opgelê is en wonder watter soort man van gebed ’n straf sal maak.

“Maar dis nie net vir wakker bly en bid nie. Ons het elkeen ’n lewensgrootte kruis wat Schalk, die skrynwerker, vir ons gemaak het. Die kruise is eintlik bedoel vir die dag van die Wegraping. Elkeen sal met sy kruis teen die berg opklim om die Allerhoogste te ontmoet. As ons strafgebedsure het, moet ons die kruis vashou. Mens se arms word baie moeg, want jy mag dit nie op die vloer laat rus nie. Dis nou buiten kort rusperiodes.” Sy moet die skok in Raine se oë gesien het, want sy laat sak haar oë.

“Hoe het jy in so ’n plek beland, Fransien?” vra Raine so neutraal as waartoe sy in staat is.

Fransien drink eers haar melk klaar voor sy antwoord. Die trane het opgehou loop. “Dit het in my eerste jaar begin. Die Januarie net voor ek universiteit toe is, is my ma ná ’n lang siekbed dood aan kanker. Kort ná die begrafnis is ek universiteit toe. Stellenbosch. My broer was in sy derde jaar daar. My pa was alleen op die plaas, maar hy het ’n huishoudster gehad. Een van die studente wat saam met my in ’n paar klasse was, het met my vriende gemaak. Later genooi om saam met haar kerk toe te gaan.

“My ma was so lank siek, ons het lankal nie meer soos ’n gesin gevoel nie. My pa het sy bes gedoen, maar met die boerdery en my ma se siekte kon hy nie veel aandag aan my gee nie. En my broer … wel, hy was altyd in die moeilikheid. Die bietjie tyd wat my pa nog gehad het, het hy aan hom afgestaan. Al het hulle omtrent heeltyd baklei. Maar op Stellenbosch … Sondae by die Sewe Seëls Kerk het mense vir my omgegee. Hulle het my met ope arms verwelkom. Dit het gevoel asof ek ’n yslike groot familie bygekry het.” Die trane begin weer in Fransien oë opwel.

Verlore skapies is uitstekende prooi, kom dit by Raine op. Nes sy wat nooit so goed bevriend met Marius sou geraak het as sy nie haar pa so gemis het nie.

Fransien sluk swaar, maar gaan dan weer voort. “In die Aprilvakansie het my broer met sy motorfiets verongeluk. As dit nie vir die mense van die kerk was nie, sou ek mal geword het. Hulle was wonderlik. My pa was gekant teen die kerk en wou hê ek moet bande met hulle verbreek, maar hoe kon ek? Húlle was my ondersteuningsnetwerk, nie hy nie.”

Fransien snuit haar neus in die servet en vee nuwe trane af. “En toe, helfte van my tweede jaar, kry my pa ’n hartaanval. Al my Sewe Seëls-vriende het vir hom gebid, al het hulle geweet hy was gekant teen my lidmaatskap. Hy het die eerste hartaanval oorleef, maar nie die tweede een ’n paar weke daarna nie. Herder Van Niekerk en sy vrou het hulle weer eens wonderlik oor my ontferm.

“Hoe ek my tweede jaar deurgekom het, weet ek nie. Daardie Desembervakansie is ek na my ma se suster en haar man wat ’n vakansiehuis op Kruisbaai het. Hulle het hulle bes gedoen, maar dit was aaklig. Hulle het my probeer omhaal om Sewe Seëls te verlaat. My tannie het gesê met ’n huis vol mense kan sy nie heeltyd sorg dat ek kos sonder sout en nie varkvleis en al die ander dinge wat ek nie mag gebruik nie, kry nie.

“Ek was verlig toe ek weer kon teruggaan universiteit toe. My derde jaar was ook ’n moeilike een. Die plase moes verkoop word. Daar was skuld. Die testament was ’n gemors, want die plaas was nog aan my broer bemaak en hy het natuurlik nie ’n testament gehad nie. Ag, dit was ’n deurmekaarspul, maar ek het almal by die kerk se ondersteuning gehad. En toe kom sê ons herder vir my die Profeet wil met my praat, maar ek mag vir niemand daarvan sê nie.”

“Sias Kirstein?”

Fransien knik. “Hy het gehoor van al my beproewinge en herder Van Niekerk het glo vir hom gesê ek is baie spesiaal. Hy het my Houthaalbos toe ontbied om …”

’n Luide dieng-dong-geluid laat Fransien wip van die skrik en paniekerig rondkyk. Raine spring op. “Gaan kelder toe. Bly daar tot ek jou kom roep.” Raine gryp Fransien se bord, eetgerei en glas en druk dit inderhaas in die skottelgoedwasser. “Toe, hardloop,” por sy aan toe Fransien staan asof sy geplant is.

Uiteindelik kom Fransien uit haar stupor en gehoorsaam. Die deurklokkie lui weer terwyl die kind gly-gly op haar sokkies in die gang af hardloop.

Raine volg haar, maak seker dat die valdeur toe is en trek die studiodeur saggies agter haar toe voor sy diep asemhaal en voordeur toe stap.


NEGENTIEN

Flint is op die punt om die deurklokkie die derde keer te lui toe die deur oopgaan.

Sy ergernis vandat hy die Wrangler hier sien staan en besef het Raine het hom voorgespring, word net versterk toe sy hom ewe kalmpies op en af kyk.

“Ek sal dit waardeer as jy in die vervolg ’n afspraak maak,” deel sy hom koel mee.

“Hoe?” As sy nie die ordentlikheid het om eers te groet nie, hoef hy sekerlik ook nie.

“Die landlyn behoort weer binnekort aangesluit te wees. Tot dan is ek onbereikbaar en dit pas my so.” Sy begin die deur toemaak.

“Raine, asseblief?” probeer hy sy ongeduld wegsteek.

Sy lig een wenkbrou vraend.

“Joanie was my tante. Hier is ’n paar goed wat vir my van sentimentele waarde is. Ek sal dit graag by jou wil koop.”

’n Oomblik sien hy die uitdrukking in haar oë versag voor hulle agterdogtig vernou. “Hoekom het jy dit nie voorheen geneem nie?”

“Ek het aanvaar Fluisterbos sal myne word. Soos jy sekerlik baie goed weet.” Flint druk sy hande in sy sakke om seker te maak hy kry haar nie aan daardie eiewyse skouers beet en skud haar nie.

“Maar nou het dit nie en dis baie duidelik in die koopdokument uitgestippel ek koop die plek voetstoots. Lock, stock and barrel.”

“Kan ek binnekom dat ons hieroor kan gesels?” vra hy in wat hy hoop ’n geredelike stemtoon is. Ook maar goed die gebeure die afgelope jaar het sy toneelspelvermoëns met rasse skrede verbeter.

Raine begin haar kop skud.

“Asseblief? Joanie was my laaste familielid. Dis net ’n paar goedjies. Jy kan heeltyd by wees en as daar iets is wat jy nie wil hê ek moet vat nie, is dit jou goeie reg.”

“Jy het my gedreig, Flint Fletcher. Met my lewe. Wat op aarde laat jou dink dat ek jou sal laat binnekom?”

“As jy werklik gedink het ek bedreig jou lewe, sou jy mos nie die deur vir my oopgemaak het nie?” probeer hy haar troef. Verbeel hy hom, of lyk sy onder die bravade senuweeagtig? Sou sy werklik vir hom bang wees? Sy het seker rede, maar hy hou nie van die gedagte nie. “En ek hoop jy het darem eers deur die venster gekyk wie hier is voor jy oopgemaak het? Jy het lank genoeg gevat om tot by die deur te kom.”

“Hoe het jy geweet ek is al terug? Niemand weet … A, jy het nie geweet nie,” maak sy die logiese gevolgtrekking. Sy hou haar hand uit. “Sleutels, asseblief. Elkeen van hulle.”

“Ek het nie ekstra sleutels nie,” lieg hy sonder om te blik of te bloos. “Ek het die voordeursleutel vir Gertjie gegee voor ek Madagaskar toe is. Al die ander sleutels behoort in die deure te wees. Maar, ja, ek het nie besef jy sal al hier wees nie,” erken hy. ’n Bietjie waarheid rek die geloofwaardigheid van ’n leuen, het hy die afgelope tyd agtergekom. “Ek het aanvaar die sleutel sal op sy ou plek wees. Onder die basstukkies van die pot met die boomvaring.”

“Nadat hier ’n moord gepleeg is? Jy moet seker laf wees. Maar wat het jy beplan om in my afwesigheid hier te doen?”

“Ek wou die paar goed vat wat ek wil hê in die hoop dat jy dit nie eens sal agterkom nie.”

“Dis diefstal.”

“Jy het my uit Fluisterbos verneuk.”

“Ek het g’n. Ek het die plek wettig gekoop.” Sonder groet of waarskuwing stoot sy die deur toe, maar hy kry sy voet net betyds in ’n gaping ingeskop en druk die deur weer oop.

“Kyk, Raine, dis ’n paar karikatuursketse wat Joanie van my gemaak het en ’n paar foto’s. Ons Familiebybel. Dit sal tog niks vir jou beteken nie. Hoe gouer jy toelaat dat ek dit neem, hoe gouer is jy van my ontslae.” Dit lyk asof die Familiebybel die deurslag gee.

Sy gooi haar hand in die lug. “Nou kom dan verdomp in en kry klaar. Maar eers kom sit jy en maak ’n lys. En ek het nog nie my tweede koppie koffie gehad nie.”

Om een of ander rede ervaar hy geen gevoel van oorwinning nie. Het sy enige benul hoe kwesbaar sy is? As hy wou, sou hy enigiets met haar kon aanvang. En nie net omdat hy groter en sterker as sy is nie, maar veral omdat sy klaarblyklik steeds in mense se eerbaarheid glo. Selfs syne.

In die kombuis vroetel sy in haar handsak, haal ’n aantekeningboek uit en skeur ’n bladsy uit. Sy spoor ook ’n pen op en gee dit saam met die papier vir hom aan. “Toe, skryf.”

Hy gaan sit by die tafel, draai die bladsy effens skuins en skryf boaan: “Persoonlike besittings – Flint Fletcher.”

“Koffie vir jou ook?” bied sy wonder bo wonder aan. Hy knik ingedagte. Wat op aarde kan hy neerskryf benewens die Bybel, sketse en foto’s? Hy weet presies waar elkeen is, maar dit weet sy nie. Hy kan deur al die laaie daarvoor soek tot hy kastig daarop “afkom”. Maar hy is al een keer deur albei die lessenaars. Hy moet aan iets dink wat hy op ander wegsteekplekke kan “soek”. In ander vertrekke ook. As hy net destyds deegliker was. Toe hy nog tyd gehad het. Maar toe kom die oproep van Madagaskar af en onder die indruk dat hy betyds sal terug wees om die aanbod op Fluisterbos te maak en later al die tyd in die wêreld sal hê om te soek, het hy alles net so laat staan en oorgevlieg.

“Drie lepels suiker?”

Hy kyk verras op en knik. “Dankie.” Sy het selfs onthou hy verkies sy koffie swart, sien hy toe sy die suiker inskep en saam met ’n teelepel voor hom neersit. Hy roer die koffie ingedagte.

“Ek verneem jy is lidmaat van een van die broederkerke wat glo Sias Kirstein is ’n profeet? Van die Sewe Seëls Kerk?”

Die vraag betrap hom onkant. Hy proe eers aan die koffie voor hy knik.

“Dan is jy maar ’n vrot lidmaat.”

Sy kop ruk op. “Ekskuus?”

Sy gaan sit oorkant hom met haar elmboë op die tafel en haar ken op haar kneukels gestut. “Koffie? Stroopsoet? Ek dag julle mag nie kafeïen of suiker gebruik nie.” Sy lig haar beker op en drink ’n teugie terwyl sy oor die rand na hom loer.

Die bliksemse vroumens het ’n strik vir hom gestel en hy het oopoë daar ingeloop. Hy het vergeet sy het kontak met Sewe Trompette gehad. “Niemand is perfek nie,” probeer hy traak-my-nieagtig sê.

Raine staan op, grawe weer in die handsak en gooi ’n koerant voor hom neer.

“Maar jy is perfek genoeg om die evolusieleer af te sweer? Was dit makliker as om nee te sê vir soet koffie?” Sy gaan sit weer, maar die sarkastiese woorde bly in die lug huiwer.

Hy kyk na die foto en dan die opskrif. Hy het nie eens van die berig geweet nie en koerant koop – laat staan lees – was die laaste ding waarvoor hy gister kans gesien het. “Indiana Jones, nogal,” grinnik hy onwillekeurig.

“Dis nie ’n grap nie.”

Hy sug oorwonne. “Nee, dit is nie. Jy van alle mense behoort te weet hoe dit voel wanneer alles waarvoor jy so hard gewerk het, al jou ideale, alles waaraan jy jou hele volwasse lewe toegewy het, in spreekwoordelike vlamme opgaan. Maar daar is belangriker dinge as ideale en erkenning.” Die vraag in haar oë laat hom haastig bylas: “En ek het natuurlik besef ek was verkeerd oor evolusie.”

Sy snork liggies, maar onmiskenbaar minagtend voor sy hom weer indringend aankyk met daardie middernagoë van haar. “Die boom in die meermintuin, dis jou saadvaring, nie waar nie?”

Flint stoot sy bene voor hom uit en drink kastig behaaglik aan sy koffie. Hoekom voel dit ál asof hy nog ’n stryd verloor het? Maar nou moet dit maar wees soos wat dit wese wil. Hy kry dit selfs reg om te glimlag. “Jy bedoel Annie-se-lot?”

Sy frons. “Ek bedoel die boomvaring met koniese sade.”

“Annie-se-lot, ja. Ken jy die legende van Kruisbaai se visvrou?”

Dié keer lyk sy onkant betrap. “Gertjie het my daarvan vertel. Lank gelede, toe sy nog aan my pa verloof was. ’n Meermin, wat eintlik seker maar ’n skipbreukeling was, is deur een of ander man gevange gehou en het toe van daardie hoë krans … Springkrans, dink ek … afgespring om van hom af weg te kom.”

“Springklip. En verder?”

“Toe oorleef sy en haar ongebore baba. ’n Khoi-medisynevrou het haar opgepas tot ná die baba se geboorte en later na die man se familie geneem. Die man het kort daarna verdrink. So iets?”

“Meer of min.” Hy grinnik. “Pun intended.”

“En wat het dit met jou saadvaring uit te waai?” Sy slimmigheid vermaak haar opsigtelik nie.

“Die storie van Annie Niemand, dis nou die visvrou, het hier rond ’n stertjie bygekry. Jy sien, Gerbrand, dis nou die visvrou se eerste man en die skurk van die verhaal, het eers ’n hele ruk nadat Annie daar weg is, verdrink. Annie was altyd bang hy sal haar opspoor. Veral nadat Gerbrand se broer haar weer verwagtend gemaak het. Die familie het gesê sy is met die geboorte van daardie kind dood, maar dit was ’n leuen. Sy het die lewe geskenk, die kind vroeg gespeen en toe gevlug. Gerbrand se broer is agter haar aan. Hy het haar hier op Fluisterbos ingehaal, maar net toe hy by haar kom en sy hand op haar skouer sit, verander sy in ’n boomvaring. As jy mooi na die plant kyk …”

“Lyk dit soos ’n vrou in vlug,” maak Raine sy sin vir hom klaar.

“Dis hoekom my voorsate Fluisterbos deur al die jare heen bewaar het. Aanvanklik uit bygeloof op grond van die volgende stertjie van die legende. Daarvolgens het Gerbrand verdrink op dieselfde oomblik toe Annie in die boom verander het. Die broer het kort daarna siek geword en ook ’n aaklige dood gesterf. Die bygeloof het ontstaan dat enigiemand wat aan die boom raak, kort daarna sal sterf. Een van my grootjies is glo ook dood nadat hy van die sade wou pluk om vir ’n wetenskaplike te gaan wys. ’n Slang het hom gepik net toe hy sy hand uitsteek.” Hy laat die woorde insink. Skeptisisme en nuuskierigheid wissel mekaar in haar blik af.

“Al die eienaars van Fluisterbos het Annie-se-lot geheim gehou sover hulle kon. Die legende het in omloop gebly, maar niemand, behalwe ons familie, was later meer seker waar presies Annie-se-lot is nie. Die meeste glo dis vernietig toe die oorspronklike plaas, Slangbosch, ’n eeu of meer gelede in twee verdeel is en die deel wat sedertdien bekend staan as Houthaalbos, met denne beplant is. En onthou Annie Niemand, as sy ooit werklik geleef het, het amper tweehonderd jaar gelede haar legendariese afdruk op hierdie omgewing gemaak.”

“En toe? Hoe het jy betrokke geraak?”

“Nadat my ouers in ’n vliegongeluk oorlede is toe ek nog op skool was, het ek vakansies by Joanie deurgebring. Die eerste keer al het sy vir my Annie-se-lot gaan wys en die legende vertel. Waarskynlik om my aandag af te lei van die gemis aan my ouers. Aan die einde van die vakansie is ek terug Grey toe en het my biologieonderwyser gevra hoe ’n varing kan sade dra. Hy het my oortuig ek het my misgis, dat dit waarskynlik ’n swamsiekte of iets is. Ek het die volgende vakansie gaan seker maak. Vir Joanie gesê wat die onderwyser sê en sy het my die dood voor die oë gesweer as ek ooit weer vir iemand vertel. Sy was ’n baie private persoon en was bang ’n spul mense sal hierheen kom en aandring om Annie-se-lot te sien, maar dit was nie al nie. Joanie het vermoed Annie is uitsonderlik en besef haar voortbestaan is in die weegskaal as sy nie met omsigtigheid hanteer sou word nie.

“Ek het op my eie begin navorsing doen. Botanie het my begin fassineer en ná skool is ek universiteit toe om die geheim van Annie-se-lot te probeer oplos. Terwyl ek besig was met my meestersgraad het Joanie heel per ongeluk op ’n versteende oorblyfsel van ’n voorsaat van Annie afgekom.

“Pleks van ’n doktorsgraad in botanie, het ek besluit om paleobotanie ook nagraads te studeer. Teen die tyd dat ek my meestersgraad daarin ook behaal het, het ek besef ek gaan nie in die akademiese wêreld regkom voor ek nie met klinkklare bewyse vorendag kan kom nie.”

Raine skud haar kop onbegrypend. “Maar wat is so moeilik om te bewys? Annie-se-lot staan lewensgroot hier op Fluisterbos?”

“Omdat Annie enig in haar soort is, sou dit te riskant wees om bekend te maak waar sy staan. Dis nie net wetenskaplikes en pseudowetenskaplikes wat op haar sou toesak nie, daar is versamelaars wat meer vir die uniekheid van hulle versamelings omgee as die voortbestaan van ’n spesie. ’n Goeie voorbeeld van ’n soortgelyke geval is die selakantpopulasie in die omgewing van die Comoro-eilande wat ’n groot knou gekry het danksy versamelaars wat net met die uitsonderlike visse in hulle versamelings wou spog en verder vrede gehad het met die voortbestaan van die lewende fossiele.

“Daarom het ek besluit om plantjies te kweek voordat ek met my navorsing na vore kom. Wat ek nie kon doen nie omdat daar nêrens in die omgewing ’n manlike plant gegroei het nie. Daarom het ek die wêreld vol begin reis om ’n wederhelf vir Annie-se-lot te soek.”

“En nou wil jy Fluisterbos, Annie-se-lot en al, op ’n skinkbord vir Meetsnoer gee? Om jou siel te red?” Agterdog maak haar stem nog heser as wat dit van nature is.

Flint antwoord haar nie, verbreek net kontak met haar skeptiese blik en krabbel ’n paar goed op sy lys neer. Sketse en foto’s in die studeerkamer, klere en persoonlike goed in die gastekamer, ’n skildery wat hy weet in Joanie se kamer hang, ’n halfklaar beeld in die studio. Die Familiebybel in die woonkamer. Dit behoort hom toegang tot al die vertrekke te gee. Sy wynversameling moet hy maar op sy maag skryf. Hy kan niemand vertrou met kennis van die kelder nie. As Annie iets oorkom, is dit net daardie blaarfossiel wat oorbly. Die paar stukke versteende stam wat hy en Joanie opgespoor het, verraai nie naastenby hoe spesiaal die plant in der waarheid is nie. Hy stoot die lys oor na haar toe.

Sy lees dit aandagtig deur voor sy opkyk. “Gaaf, ek sal al die goed vir jou soek en jou laat weet wanneer jy dit kan kom haal.”

Flint kners heimlik op sy tande. “Ek wil dit graag self doen. Noem dit ’n afskeidsritueel.”

“Daarvoor het jy amper ’n jaar tyd geh …” Haar oë rek effens en haar lippe beweeg van mekaar af toe sy haar asem liggies intrek.

Dofweg hoor hy ook die spoel van die studio se toilet. Eers dink hy sy het geskrik omdat sy nie van nog iemand in die huis weet nie, maar aan haar gesigsuitdrukking lei hy af sy weet presies wie daardie toilet gespoel het en wil nie hê hy moet weet nie. Wie de hel versteek sy in die studio en hoekom? Sy het immers die volste reg om mense in haar eie huis te onthaal. Waarom so iets van hom weerhou?

Hy kom met ’n vaart orent en storm in die gang af. Hy pluk die studiodeur oop, maar daar is niemand nie. Ook nie in die toilet nie, maar die water loop nog in die reservoir in. Toe hy omdraai, staan Raine op die drumpel.

“Wat gaan met jou aan?” vra sy met onskuld wat kennelik geforseerd is.

Weet sy en haar gas van die kelder? Maar hoe? Net hy en Joanie het daarvan en van die fossiel geweet. As hy nou die valdeur lig, verklap hy die geheim.

“Ek dag ek hoor die toilet spoel en ek was onder die indruk jy is alleen hier.” Daar moet êrens ander tekens wees dat sy die huis deel.

Sy frons. “Ek ís alleen hier en dit het vir my ook so geklink, maar dit moes iets soos ’n lugborrel in die pype gewees het, dink jy nie?”

Flint ontspan effens. Twee kan die spel speel. “Moet wees.” Hy stap op haar af en sy laat hom onwillekeurig verbykom. Met ’n paar lang treë skep hy afstand tussen hulle en is ’n ent voor haar voor sy agterkom hy is op pad trap toe.

“Waarheen gaan jy?” roep sy benoud uit.

“Ek gaan net kyk of die toilet bo nie dalk verstop is nie,” antwoord hy sonder om om te kyk of sy pas te verstadig.

“Nee!”

Hy is reeds met die trap op en by die gastekamer se deur voor sy hom inhaal. Hy druk die deur oop voor sy kan keer en kyk vlugtig rond voor hy omdraai. “Ek neem aan jy het koud gekry?”

Haar oë gaan na die bed sonder duvet en knik. “Ja, ek het.”

Met ’n systappie wat Habana hom sal beny, is hy verby haar en druk Joanie se kamerdeur oop. Dit ruik nie meer na Joanie se laventelreukwater nie. Dit ruik na meer eksotiese blomgeure. Iets soos ilang-ilang. Soos Raine. Op die koningingrootte bed lê net een duvet. En bo-op die duvet ’n netjies opgevoude bruin kledingstuk. Hy stap binnetoe en tel dit op. Hy herken die rok dadelik en draai om na haar.

“Verbeel ek my, of is dit nie deel van jou somerreeks nie?” Ontsteltenis en skok laat die sarkasme galbitter proe.

Haar oë is groot en inkblou, haar wenkbroue donker teen haar bleekheid. Haar onderlip bewe effentjies voor sy weer beheer oor haar emosies kry.

“Uit my kamer en uit my huis uit. Nou!” Sy gryp die rok uit sy hande en stamp hom in die rigting van die deur.

Flint kry haar aan die arm beet en pluk haar om sodat sy reg voor hom staan.

“Jissis, Raine, wat gaan hier aan?” kners hy dit tussen sy tande deur.

Sy probeer losruk. “Los my en loop!” roep sy uit toe hy net sy greep verstewig.

“En as ek loop? As ek nou na Meetsnoer toe gaan en vra of hulle dalk enigeen van hulle lidmate vermis, wat dink jy sal dan gebeur?” Hy kry haar aan albei skouers beet. “Het jy dan absoluut geen bliksemse benul waarmee jy hier te doen het nie? Wanneer gaan dit tot jou deurdring dat jy jou eie lewe in jou donderse hande neem?”

Haar verskrikte oë begin onnatuurlik blink. Die angs wat hy daar weerspieël sien, laat iets in hom knak. Hy trek haar teen hom vas, druk haar kop teen sy skouer terwyl sy ander arm om haar middel gaan. “Ek is jammer. Ek is jammer, Raine.” Hy streel oor haar hare wat losgekom het uit die rekkie. “Ek wou jou nie so laat skrik nie.”

Hy verslap sy greep en kyk af na haar. Emosies bots en kolk in haar oë en om een of ander onverklaarbare rede kan hy niks anders doen as om sy nek te buig en haar te soen nie.


TWINTIG

Raine se lippe gaan vanself oop toe sy ferm mond hare vind.

Sy besef onmiddellik dit was ’n fout. Geen liefkosing wat sy al voorheen ervaar het, het haar voorberei op die verwoestende reaksie wat hierdie man op haar het nie. En klaarblyklik is sy nie die enigste een nie. Met iets tussen ’n kreun en ’n grom verdiep hy die soen.

O, jimmel, o, jimmel, is al wat sy kan dink terwyl sy in die maalgat van hartstog ingesleur word. Dis eers toe sy sy hande onder haar trui voel inglip dat sy weer tot haar sinne kom. Is sy heeltemal gek? Sy betrap hom onkant toe sy hom wegstoot. Hy struikel agteruit en lig sy hande in ’n hensop gebaar. “Oukei.”

Wat hy bedoel, kan sy nie uitgewerk kry nie. Niks voel vir haar oukei nie.

“Ons moet praat,” sê hy effens kalmer. Toe hy weer na haar kyk, lyk dit asof hy in beheer is.

“Ons moet praat,” herhaal hy. “Maar nie hier nie.” Hy draai om en stap na die gastekamer. Sy bly verstok staan. Nou weet sy hoe Annie Niemand, vasgevang in haar boomlyf, voel. Sy dwing haarself om te beweeg en gaan spoel haar gesig af.

Toe sy in die kamer terugkom, staan hy op die drumpel en beduie boontoe.

“Ek dink die studeerkamer is veiliger.”

Sy volg hom soos ’n zombie. Veiliger? Sy gaan nooit weer veilig voel in sy teenwoordigheid nie.

Hy staan effens vooroor gebuig met sy hande op die rugleuning van die lessenaarstoel. Sy hare is nat asof hy sy kop onder die kraan ingedruk het.

“Jy is net so min lid van Sewe Seëls as wat ek een van Sewe Trompette is.” Raine weet nie waar dit vandaan kom nie, maar sy weet sy is reg.

“Herder Van Niekerk sal nie met jou saamstem nie, maar hoekom dink jy so?”

Sy gooi haar hande in die lug. “Die soet koffie is een ding, die vloekery ook, maar geen lid van daardie kerke sal so soen … so vat … voor hulle getroud is nie. Nie eens verloofdes mag French kiss nie!”

Hy vou sy arms. “Ek sal vergewe word. Geen man het verweer teen ’n Lillith nie.”

“En ’n Lillith is?”

“Lillith was Adam se eerste vrou wat in ’n vrouedemoon verander het. Sy steel en vermoor Eva se kinders en treiter mans. Gee hulle onder meer wet dreams.”

Raine voel ’n histeriese lag opborrel. “My hele lewe lank …” hik sy dit uit, “my hele lewe lank streef ek al daarna om ’n man ’n wet dream te gee.”

Sy lagplooitjies kreukel. “Ek is seker jy het al uitmuntend in jou doel geslaag.” Dan versomber hy. “Raine, het jy enige benul waarvoor jy jou inlaat deur ’n Meetsnoer-lidmaat te versteek?”

Die erns wat die plek van die geamuseerdheid inneem, dreineer die laaste gevoel van histerie waaroor sy oomblikke tevore nog min beheer gehad het. “Wat kan erger wees as die lewensgevaar waarin ek reeds volgens jou verkeer net omdat ek Fluisterbos gekoop het?”

Hy gaan sit op die lessenaar. “Tyd vir speletjies is verby, Raine. Ek sal jou dubbel die deposito terugbetaal as jy die koop kanselleer. Ek sal die probleem met jou verstekeling probeer oplos. Al wat ek vra, is dat jy weggaan en wegbly tot Gertjie jou laat weet dis veilig om terug te kom.”

Raine skud haar hare na agter. “En wanneer sal dit wees?”

Sy sien hoe hy kortstondig ’n stryd teen homself stry. Dan sug hy. “Sodra ek kan bewys een van die Meetsnoer-lidmate het my tante doelbewus vergiftig en Meetsnoer teer op goedgelowige mense en palm hulle geld in.”

“Ek het verstaan jou tante het per ongeluk giftige sampioene ingekry?”

Hy skud sy kop. “Ek het in die begin ook so half en half vir die storie geval, maar lankal nie meer nie. Ek glo sy is uit die weg geruim omdat sy te veel geweet het van Meetsnoer se doen en late nadat Fransien by haar gebieg het.”

“Doen en late soos?”

“Ek is nie seker nie, maar ek het rede om te dink Meetsnoer is ’n destruktiewe kultuskerk. Jy het sekerlik al van die Jonestown-katastrofe of die Branch Davidians gehoor?”

Sy knik. “Dink jy regtig Meetsnoer kan so erg wees?”

“Ek dink Sias Kirstein is ’n opportunis, ’n fanatikus en ’n indoktrineerder van formaat. Is dit nie erg genoeg nie?”

“En as jou tante vergiftig is … Wat dink jy het met Noëlene gebeur?”

Flint laat sak sy voorkop in sy een hand, bly ’n ruk so sit voor hy opkyk. “Ek sou graag wou bewys Sias Kirstein sit agter haar moord, al het hy dit nie self gepleeg nie. Volgens alle aanduidings was hy sedert 2001 toe die Wegraping nie plaasgevind het nie, nog nooit weer buite die kompleks nie. Maar ek weet nie wat die motief was nie. Waarom Noëlene vermoor? Kan nie wees omdat sy gevlug het nie. Fransien is immers weer toegelaat om terug te keer nadat sy probeer wegkom het. Volgens Joanie het die polisie haar laat weet Fransien is uit haar eie terug. Dit het nie vir haar sin gemaak nie, maar kort daarna het Fransien glo vir haar ’n briefie gestuur om dit te bevestig. ’n Briefie wat ek oral gesoek …”

“Tannie Mart het my voorgesê wat om te skryf.”

Flint se kop ruk op en Raine swaai om. Fransien staan handewringend in die studeerkamerdeur.

“En toe word sy drie dae belydenisput toe gestuur omdat sy my nie beter opgepas het nie. En toe sy uitkom, is ek sewe dae daarheen gestuur. En nou sal sy en al die ander vroue weer gestraf word en ek is bang dis nie net ekstra gebedsure nie.” Sy kyk na Raine. “Jammer, ek moes die toilet gebruik.”

Raine knik effens verdwaas. “Belydenisput?” vra sy. Sy kyk na Flint, maar dit lyk asof hy in gips gegiet is.

Die skok in sy blik is gemeng met ontsetting terwyl hy ongelowig na Fransien staar. “Is dit omdat ek jou gesê het van Noëlene dat jy weer gevlug het?” Hy kom regop. “Hemel, meisiekind, wat het jou besiel?”

“Ek moes agterkom wat met haar gebeur het. Nou weet ek. Sy is vermoor.” Die groot oë is strak in die bleek gesig en haar ken bewe.

“Wat is ’n belydenisput?” herhaal Raine haar vraag.

“’n Gat in die grond met sement uitgemessel, drie meter diep. Dis omtrent een en ’n half by een meter met ’n tralievaldeur bo jou kop. Dis aan die rand van die dennebos.” Haar stem is toonloos, maar die uitdrukking in haar oë spreek boekdele. “As mens belydenisput toe gestuur word, moet jy jou klere uittrek. Naak staan voor die Allerhoogste en belydenis van jou sonde doen. Daar is net ’n Bybel en ’n emmer vir … Dit word nie skoongemaak nie. Jy kry ook nie kos nie. Net water. Drie keer per dag. Ons het gedink dis waar Noëlene is, maar toe gaan kyk ek en sy was nie daar nie.” Toe sy na Flint kyk, is daar vir die eerste keer weer emosie op haar gesig. Iets tussen bewondering en dankbaarheid, maar die vrees het nog nie uit haar oë gewyk nie. “Dis hoekom ek in jou kar geklim het. Om te hoor van Noëlene.”

Flint staan op en skud sy kop. “Hoekom het jy die kans gewaag? Ek kon jou verraai het. Vir Sias gaan sê het.”

“Tannie Mart het gesê jy is ’n weldoener en ek het gebid jy sou nie.”

“En as ek het?”

“Dan het ek finaal geweet die Allerhoogste bestaan nie. Dan sou niks meer die moeite werd wees nie.”

Flint skud net weer sy kop en stap op die balkon uit. Hy is skaars buite toe sy selfoon piep.

Hy druk ’n paar knoppies voor hy na Raine kyk. “Meetsnoer soek my.”


EEN EN TWINTIG

“Jy was nog laas besig om my te vertel hoe jy by Meetsnoer beland het. Jy het gesê Sias het jou ontbied?” pols Raine vir Fransien.

Hulle sit voor die kaggel in die sitkamer wat Flint vir hulle brand gemaak het. Flint het Fransien se pleidooi dat hulle nie die polisie van haar laat weet nie heel geredelik aanvaar. Besonder geredelik. Waarskynlik omdat Fransien hulle ’n uitstekende geleentheid bied om agter te kom wat in die Meetsnoer-geledere aangaan.

Flint het ’n opblaasmatras opgetower, kelder toe gedra, ekstra komberse vir Fransien uitgehaal en ’n regte outydse koos êrens vandaan gekry voor hy Meetsnoer toe is met die belofte om later weer ’n draai te maak. Raine en Fransien het ook ’n kan water, basiese benodigdhede en eetgoed afgedra kelder toe. Alles ingeval Fransien dalk ’n langerige ruk moet skuil as Meetsnoer haar hier kom soek.

Dis egter ondenkbaar dat Fransien heeltyd daar kan bly, veral ná haar ondervinding in die belydenisput. Vanuit die stoel waarop sy sit, kan Raine die oprit duidelik sien. Daar sal genoeg waarskuwing wees as iemand sou opdaag. En tog bly sy onrustig.

“… so verwelkomend,” hoor sy net die laaste deel van Fransien se sin.

“Skuus, ek het nie geluister nie. Vertel weer?” dwing Raine haar aandag terug na Fransien. Dis in elk geval veel beter om na haar te luister as om daardie verwoestende soen weer en weer in haar gedagtes te herleef.

“Ek het gesê herder Van Niekerk het my Meetsnoer toe geneem. Almal was baie verwelkomend. Tannie Mart het my die kamer gaan wys waar ek sou bly as oom Sias die boodskap kry dat ek inderdaad ’n Uitverkorene is.

“Vir my was dit ná die koshuis wonderlik om te dink ek hoef die badkamer met net een persoon te deel. Toe was dit nog Erna van Schalk. Ek het dit natuurlik destyds nie geweet nie, maar dit was toe sy haar vir drie maande van Schalk moes onthou sodat hy Voortbringing kan beoefen.”

“Sy moes wát?” kan Raine nie help om haar te onderbreek nie.

“Sien, Erna en Schalk was net ’n jaar getroud voor hulle uitverkies is. Toe het niemand gedink dis snaaks dat hulle nie kinders het nie. Maar ná twee miskrame het dit gelyk asof Erna dalk nie kinders gaan hê nie. Net voor ek destyds ontbied is, het oom Sias besluit Erna moet haar van Schalk onthou sodat hy intussen kinders by een van die ander vroue kan verwek. Sy moes vir drie maande uit hulle kwartiere trek en in die kamer bly waarin Noëlene later ingetrek het sodat Schalk nie in die versoeking kom om sy saad te vermors nie.”

Raine kyk Fransien sprakeloos aan.

“Laetitia het die eerste beurt gehad omdat haar man, Karel, steriel is. Gelukkig vir Erna het Laetitia gou swanger geword en toe kon sy weer terugtrek na haar kamer langs Schalk s’n. Maar soos ek gesê het, het ek niks hiervan geweet toe ek daardie eerste keer daar was nie. Ek kon net sien Erna is ’n liewe, dierbare mens.”

Raine dink nie sy kan nog inligting oor wat ook al die Voortbringing-ding is, hanteer nie, dus wag sy maar net dat Fransien verder praat.

“Ek en tannie Mart het ook daardie eerste dag dadelik by mekaar aanklank gevind. Miskien omdat sy ook nie mooi is nie. Nie eens vir ’n ou vrou nie. Tannie Mart het vir my alles gewys en verduidelik ek sal saam met haar in die kombuis werk as ek Meetsnoer toe kom. Daarna het oom Sias my ingeroep en gesê hy het ’n visioen gehad en dis aan hom openbaar dat ek ’n Uitverkorene is.”

Fransien se maer vingertjies karring senuagtig aan ’n rafeltjie aan haar mou. “Hy het gesê ek moet my hart ondersoek en oopmaak vir die Allerhoogste sodat sy boodskap duidelik tot my spreek. Oom Sias het gesê hy kan my nie aansê om Meetsnoer toe te kom nie, maar ek is vir die Wegraping beskore as ek nie my hart verhard nie.”

Raine keer haarself net betyds om te vra oor die wegraping. Sy wil Fransien nie weer onderbreek nie.

“Herder Van Niekerk het my ná middagete teruggeneem Stellenbosch toe. Dit het my nie lank geneem om te besluit nie. Die enigste familie wat ek oorgehad het, was baie gekant teen Sewe Seëls. Ek was in die derde jaar van ’n B.Com-graad wat my pa besluit het ek moet neem, maar waarin ek nie belang gestel het nie.”

“Toe skop jy op?” vra Raine toe Fransien lank stilbly.

Sy skud haar kop. “Ek was nog nie mondig nie en my tannie is as my voog aangestel. Sy het gesê ek kan doen wat ek wil as ek een en twintig is, maar tot dan sal sy sorg dat ek my studies klaarmaak soos my pa sou wou hê. Ek het dit so aan herder Van Niekerk verduidelik en hy het weer met oom Sias gaan praat. Oom Sias het glo gesê hy stel my gehoorsaamheid en respek vir ouer mense op prys en ek is welkom om te kom nadat ek mondig geword het. Dit was in elk geval net ’n paar maande weg omdat ek in Februarie verjaar.”

Die rafeltjie tussen haar vingers is besig om al langer te word. “My tannie het daarop aangedring dat ek die Desembervakansie weer saam met hulle Kruisbaai toe gaan. Sy het probeer om my dieet in ag te neem en om vir my goed te wees, maar ek kon sien dit kom nie uit haar hart nie. Gelukkig het ek Faantjie ontmoet. Hy was die enigste een wat die vakansie vir my draaglik gemaak het. Ons het lang ente gaan stap en baie gesels. Hy is nie lid van Godsvrede nie – dis nou die kerk vir bruin mense wat die naaste aan ons broederkerke is – maar sy ma het hom baie gelowig grootgemaak en hy het my beter begryp as enige ander man wat ek ken.”

“En Faantjie is?”

“Faantjie Fortuin. Hy is ’n konstabel in die polisie. ’n Speurder.”

“Ek sien.”

“Een aand het ek Faantjie oorgenooi om saam met ons te eet. Almal was baie hoflik, maar ná die tyd het my tannie my eenkant toe geroep en gal afgegaan omdat ek met ’n ‘kleurling’ deurmekaar is. Dit was die laaste strooi. Die volgende dag het ek ’n geleentheid Niemandsdorp toe gereël, maar Faantjie voor die tyd gaan groet. Hy het my probeer ompraat om liewer te bly. Hy het gesê ek moet probeer verstaan my tannie-hulle is geskok en hulle sal dalk van opinie verander as hulle hom beter leer ken. Maar ek het genoeg gehad van die skynheilige buitewêreld en wou my toewy aan my geloof. Hy het my gewaarsku daar is mense, onder andere sy ma, wat dink oom Sias is ’n valse profeet, maar ek het hom nie geglo nie.”

Jammer Fransien het die waarskuwing nie ter harte geneem nie, kan Raine nie help om te dink nie.

“Ek is Niemandsdorp toe en van daar af het ek herder Van Niekerk gebel en gesê ek wil Meetsnoer toe gaan. ’n Halfuur later was Seppie daar. Toe ek by die Tempel aankom, het ek gevoel asof ek vir die eerste keer vandat my ma siek geword het, weer ’n eie huis het. Ek …” Fransien spring verskrik op en is by die deur uit voor Raine ’n oog kan knip. Dan sien sy die wit paneelwa wat langs die Wrangler intrek.

Gys kan sien Gertjie is baie naby aan trane toe sy vir die soveelste keer op haar horlosie kyk. “Ek verstaan dit nie. Ek weet sy is dikwels nalatig om haar selfoon te laai en dit kan wees hoekom ek haar nie in die hande kan kry nie, maar dis al eenuur.”

“Miskien het sy in Bloem oorgeslaap. Of Colesberg. Of dalk het sy net verslaap en laat weggekom. Gee tyd, Gert,” probeer hy troos. Hy weet nie wat hom te doen staan nie. Hy is al amper ’n uur hier. Hulle het nou wel lekker koffie gedrink en vir die eerste keer in ’n lang tyd sommer net gesels oor die vordering aan sy Kruisbaai-huis en Gertjie se roostuin en wat nog, maar veel langer kan hy nie bly as hy nie weet wanneer en óf die meisiekind gaan opdaag nie.

Die gedans tussen hom en Gertjie so al rondom gevoelens en herinneringe, versweë verwyte en onsekerhede kerf ook aan sy senuwees. Hy moet hom telkens inhou om haar te konfronteer oor haar danige verlowing aan die Raine-vroumens se pa, maar eintlik is hy te banggat om te vra ook. Te bang om dinge te hoor wat hy nie wil hoor nie.

En nou het hy al die oppervlakkige geselsies gemaak waaraan hy kon dink, maar hy kan Gertjie ook nie in dié toestand agterlaat nie. Sy is so opgewen soos ’n tol.

Gertjie sug diep. “Kom ons eet solank. Ek sal Raine se kos bêre.”

Gys stap op en af in Gertjie se sitkamer terwyl sy in die kombuis doenig is. Hy behoort regtig terug te gaan. Vandat die sup die Noëlene van der Merwe-saak aan hulle toegewys het, oorlaai De Lange hom en Fortuin met allerhande ander sake ook.

Dis die een ding wat hom sy hele loopbaan lank al teen die bors stuit. As hy aan ’n saak werk, wil hy nét daaraan aandag gee, nie ook nog aan dronknesaanrandings of inbrake deur kinders wat agter kos en drank aan is nie. Dit verdeel sy aandag. Maar dié keer is dit dubbel so erg. Geen wonder Nieklaas Hendrikse is steeds soek nie. Dis partykeer vir hom al asof De Lange nie wil hê hulle moet die saak oplos nie. Miskien wil hy so aan die sup bewys hy het ’n verkeerde besluit geneem om die saak aan hulle toe te vertrou.

“Kom eet,” nooi Gertjie uit die eetkamer.

Sy het moeite gedoen, sien Gys. Blomme op die tafel. Fleurige servette. Mooi breekware.

“Dis net slaai en quiche.” Gertjie klink verskonend.

Gys sug heimlik. Vroumenskos. By San sou hy ’n ordentlike wilds- of herderspastei gekry het. Hy veins ’n glimlag. “Dankie, Gertjie, dit lyk lekker.”

Dis toe heel eetbaar, kom Gys agter nadat hy die seën gevra het. Gelukkig toe nie sampioene nie.

“Het jy daardie berig in Die Burger gesien? Die een oor Flint Fletcher wat die evolusieleer afgesweer het,” vra hy, verlig om aan iets te kon dink om oor te praat.

Gertjie druk fyntjies met haar servet teen die hoeke van haar mooi mond en knik. “Onbegryplike optrede vir ’n paleobotanis.”

“Lyk my hy was nog maar altyd omstrede. Ek bedoel met dié dat hy al uitgekryt is as ’n kriptobotanis. Dink jy hy het in Madagaskar gaan soek na die verwurgboom?”

Gertjie frons. “Verwurgboom?”

Gys weet hy behoort Fortuin die eer te gee vir die storie. Dis hy wat op die artikel op die internet afgekom het oor pseudobotanici wat hulle daarop toelê om die Big Foots en Lochness Monsters van die planteryk te soek. Klaarblyklik met ewe min sukses.

“Ja, daar is glo ’n mite oor ’n moorddadige boom in Madagaskar wat soogdiere en selfs mense in sy taktentakels vang en dan verwurg. In die Filippyne is daar ’n soortgelyke mitiese boom.”

Gertjie skud haar kop. “Toe ek op toer was met die tuinmakersvereniging het ek in die Entumeni-woud naby Eshowe ’n wildevy gesien wat om ’n ander boom gegroei en dit versmoor het. Lyk te eienaardig, die hol boom met gate en splete waardeur mens na sy leë binnekant kyk. En ek moet sê, ek het gedink die Bengaalse vyebome in die Durbanse Botaniese Tuine is nogal grillerig, maar ’n boom wat mense en diere vang?” Sy lag.

Ten minste is haar aandag nou by iets anders as haar kommer oor die Raine-vrou en is hulle weer aan die gesels. “En tog het botanici tien jaar gelede amper van hulle stoele afgeval,” gryp Gys weer terug na die artikel wat Fortuintjie vir hom gewys het, “toe ’n bewaarder in een van hulle nasionale parke vir hulle takkies gebring het van ’n soort denneboom wat hy nie geken het nie. Hulle het dit geïdentifiseer as ’n Wollemi-den wat hulle geglo het tweemiljoen jaar gelede uitgesterf het. Soos een van die dendroloë gesê het, dit kon netsowel ’n dinosourus gewees het wat uit die park aangestap gekom het.”

“Maar omdat dit net ’n boom was, was dit nie heeltemal so opspraakwekkend nie.” Gertjie sit haar eetgerei netjies langs mekaar neer en loer weer na haar horlosie, die kommer van voor af in die fyn plooitjies op haar voorkop uitgekerf. “Nog quiche?” vra sy dan.

“Asseblief.” Gys gee sy bord vir haar aan. Die gesprek raak al weer ongemaklik, hy kan netsowel eet om sy mond besig te hou.

“Nog nie weer van Flint Fletcher gehoor nie?” vra Gys toe Gertjie van die kombuis af terugkom en die souttert met die aanstellerige naam voor hom neersit.

Gertjie gaan sit weer. “Nee, maar ek het my gedagtes weer ’n bietjie laat gaan oor hom en Joanie. Jy wou laas nog weet hoekom sy haar testament verander het?”

Hy knik al kouende. Nie dat daar veel is om te kou nie. Dis omtrent net hap en sluk.

“Joanie het nie vir my redes gegee nie. Nie in soveel woorde nie. Sy het so teen middagete gebel en gevra of sy my kan kom spreek en dat dit dringend was. Dit was ’n Saterdag, maar sy wou nie tot Maandag wag nie. Dit was ons maandelikse byeenkoms van die rooskwekersvereniging, maar ek het gesê ek kon haar drie-uur sien. Sy het nog seker gemaak of ek sonder my sekretaresse veranderings aan haar testament op die rekenaar kan aanbring en dit kan uitdruk sodat sy dit daar en dan kan teken.

“Daar was nie veel om te verander nie. Enkele sinne moes aangepas word sodat Fluisterbos nie meer na Flint gaan nie, maar verkoop moet word met alles daarin en die koopsom moet dan aan hom uitbetaal word. Flint kon egter wel vooraf neem wat hy wou. Die vreemdste was die stipulering dat Fluisterbos eers in die mark mag kom op die dag van haar verjaardag. Dis nou die eerste een ná haar dood. Soos ek voorheen gesê het, het ek haar probeer afraai om die testament so te kompliseer en sodoende aanvegbaar te maak. Toe sy nie wou hoor nie, het ek gevra waarom sy die vreemde stipulering maak. Sy het net haar skouers opgehaal en gesê sy hoop dit koop genoeg tyd.”

“Genoeg tyd waarvoor?” onderbreek Gys haar.

“Ek weet nie. Ek wens ek het aangedring op ’n sinvoller antwoord.”

“H’m.” Gys vee sy mond met sy servet af en sit agteroor. “Het dit vir jou gelyk asof sy bang is sy gaan binnekort dood?”

“Nie regtig nie, maar ek kon sien sy was bekommerd oor iets. Sy was gewoonlik vol sêgoed, maar daardie dag was sy stil. Amper afsydig. Ek het haar nog gevra hoe sy voel oor Fransien wat terug is Meetsnoer toe, maar sy het net haar kop geskud en gesê Fransien is ’n lost cause.”

“Was sy Engelssprekend?”

“Nee, maar sy het dikwels Engelse woorde en frases gebruik. Soms Hollandse woorde ook. Ek dink haar pa was Nederlands.”

“Hoekom het sy nooit getrou nie?”

“Daar was ’n liefdesteleurstelling. ’n Man wat nie vir haar gesê het hy is getroud nie. Hy wou haar in ’n aborsie dwing toe sy verwagtend geraak het. Sy het geweier, maar in elk geval die baba verloor. Daarna het sy, veral wat mans betref, toegeklap.”

“En hoekom dink jý het sy haar testament verander?”

Gertjie se skewe voortandjie woel met haar onderlip terwyl sy ’n rukkie nadink voor sy antwoord. “Ek het aanvanklik gedink sy wou hê Flint moet seker maak of hy werklik die plek wou hê. Gedink sy wou hom nie opsaal, soos hulle familie al geslagte lank opgesaal sit, met ’n plek wat onderhoud en aandag verg sonder dat dit iets oplewer nie. En met hom wat so die wêreld vol reis en navorsing doen, het sy moontlik gedink die plek sou vir hom ’n meulsteen word wat hy net uit respek vir haar en die familietradisie behou. Sy was die eerste van die familie wat voltyds daar gaan bly het. Dis nou nadat sy daardie sprokieshuis laat bou het.

“Die huis het heelwat onderhoud nodig omdat dit so organies gebou is. Ek het gedink Joanie het geredeneer as Flint daarvoor sou kans sien, goed, dan kan hy dit koop, maar hy is onder geen verpligting nie. Dan sal dit uit eie vrye wil wees.

“Maar toe ek sien hoe ontsteld Flint is toe hy hoor hy erf nie die plek nie en kon boonop nie onmiddellik koop nie, het ek besef dit kan nie die rede wees nie. Sy het hom immers goed geken en sou dus weet hy wou wel die plek gehad het.

“Eers nadat hy Raine gedreig en ek besef het hy het iets met Meetsnoer te doen, het ek begin wonder of hy nie dalk vir haar iets daaroor gesê het nie. Sy kon Meetsnoer nie verdra nadat Fransien by haar was nie.”

“Was Joanie ’n ateïs?”

Gertjie skud haar kop. “Sy was nie ’n kerkganger nie. Dogma het haar glad nie aangestaan nie. Maar sy het ’n persoonlike soort gelowigheid gehad. Sy het altyd gepraat van Faerie-power en dit min of meer in dieselfde konteks gebruik as wat ek die Voorsienigheid of Godsbeskikking sou bedoel. Ek het eendag, toe sy weer na Faerie-power verwys, gevra of sy ’n paganis is. Sy het gelag en gesê sy bedoel daarmee eintlik maar net ‘the spiritual flow of things’ en die ‘interconnectedness’ van alle dinge, nie wesentjies met vlerkies nie. En toe kyk sy my so half laggerig aan en sê sy dink Jesus was – en ek haal weer aan – ‘die greatste ding wat nog op en met die ondermaanse gebeur het, net jammer die mens het soos gewoonlik die …’ um …” Gertjie bloos.

Gys lig sy wenkbroue.

“Wel, haar woorde was ’net jammer die mens het soos gewoonlik die hol uit die hoender gepluk’.” Die blos verdiep.

Gys grinnik. “Dis nie daardie soort ‘hol’ nie, Gertjie, dit verwys na hol soos in hardloop.”

Gertjie maak keelskoon. “Hoe ook al. Sy het ook gesê as Christenskap behels om in die liefde en genade van God te glo, is sy ‘game’, maar as dit beteken sy moet in ’n kerk glo om aan swael en vuur te probeer ontsnap, is sy nie.”

Gertjie loer weer na haar horlosie voor sy vervolg: “Ons het mekaar nie baie dikwels gesien nie, maar soms boeke oor en weer geleen en, soos jy kan aflei, wel ’n paar interessante gesprekke gehad. Onder meer oor hoe mense soos ek formele godsdiens verkies en sy nie. Oor Maria Magdalena se rol in Jesus se lewe – en dit lank voor die Da Vinci Code op almal se lippe was. Ook oor die Bybel wat patriargaal is. Lot was een van haar pet-hates, soos sy dit genoem het, omdat hy sy maagdelike dogters so gewillig aan Sodom se mans aangebied het om die twee engele te beskerm.” Sy gee ’n laggie. “Sommige goed wat sy kwytgeraak het, sou my dalk geaffronteer het as enigiemand anders dit gesê het, maar Joanie kon daarmee wegkom omdat sy so ’n opregte en eerlike mens was. En omdat sy … wel, Joanie was. Sy was ’n baie interessante en intelligente mens. En baie gesteld op gender-verwante misbruike.”

“’n Feminis?”

“Nie ’n braverbrander of mannehater, as dit is wat jy onder feminisme verstaan nie. Sy het ook nie geglo aan ’n geykte siening van gelykheid tussen geslagte nie, net dat daar nie bevooroordeelde onderskeid gemaak moet word nie. Sy het geglo elke geslag moet op meriete en met ewe veel respek behandel word as twee helftes van iets wat ’n geheel moet vorm. Mens kan haar seker ’n postfeminis noem.”

Klink vir hom nog steeds soos feminisme, maar Gys sê liewer niks.

Die selfoon het skaars ’n lui gegee, toe is dit in Gertjie se hande. “Raine!” roep sy uit en staan op. “Waar op aarde is jy?” vra sy voor sy op die patio uitstap. “Wát?” hoor hy haar uitroep.


TWEE EN TWINTIG

Raine kan haarself skop dat sy met al die gebeure vergeet het Gertjie sit seker op hete kole vir haar en wag. Die kommer in haar stem wakker die skuldgevoelens verder aan. “Ek is so jammer, Gertjie. Ek het toe laas nag deurgery hierheen en …”

“Jy’s op Fluisterbos?” Gertjie se stem raak skoon skril.

“Ek is lank ná middernag deur Niemandsdorp, ek kon jou nie opklop nie. In elk geval, jy kan later met my baklei. Ek wou net sê ek behoort binne die volgende halfuur ’n landlyn te hê. Die Telkom-mense is hier. Daar is net fout met die konneksie hier bo in die studeerkamer en hulle is besig om dit uit te sorteer. En …”

“Raine, jy kom hierheen en jy kom dadelik. Gys Niemand is hier en hy stem met my saam, dis heeltemal te gevaarlik vir jou om alleen daar te bly.”

“Ek kan nie nou nie. Nie vandag nie.” Raine kruis haar vingers. Asseblief tog, moet net nie aandring nie, of nog erger, aanbied om hierheen te kom nie.

“Dan kom ek na jou toe. Ek sal my morsdood kwel oor jou so alleen daar.”

Soveel vir skietgebedjies. “Nee, Gertjie, ek is jammer. Ek wil alleen wees. Ek het min geslaap en sodra Telkom hier weg is, is ek in die bed. Waarskynlik tot môre toe.” Wensdenkery is seker nie heeltemal lieg nie. “En Maandag sal ek werk maak van die alarmstelsel, ek belowe.” As hulle intussen ’n plan kan bedink met Fransien, bygesê. Sy kan nie ’n spul mense hier loslaat en die gevaar loop hulle sien Fransien hier nie.

“Raine, ek wil my nie opdring nie, maar …” Sy hoor hoe Gertjie diep sug. “Goed, ek sal jou vandag kans gee om te herstel, maar jy sluit jou behoorlik toe en môre kom jy dorp toe, dan neem ek jou uit vir middagete sodat ons kan gesels. Flint se dreigement … Ek wil nie oor die foon praat nie, want ek weet dit gaan op ’n lang gesprek uitloop, maar ek dink Gys vermoed Flint het iets met sy tante se dood te doen gehad. En as hy sy tante kon vergiftig …”

“Wát?” Raine stik byna.

“Ja, Raine, dis hoe ernstig dit is. Ek en Gys …”

“Gertjie, Flint het nie sy tante vermoor nie. Flint het niks met Noëlene se dood te doen gehad nie en hy …” Raine knip haar protes kort, maar dis te laat, sy het klaar haar mond verbygepraat.

Terwyl die stilte oor die golflengtes heen suis, bid sy dat Gertjie nie die logiese vraag moet vra nie.

“Met ander woorde jy het hom weer gesien en hy het jou ’n gat in die kop gepraat.” Dis toe nie ’n vraag nie, maar ’n stelling. Enige reaksie daarop kan net in ’n lang, verleentheidwekkende gesprek ontaard.

“Ek hoor nie mooi nie? Ons praat môre. Ek sien jou by die restaurant in die Mall.” Raine gee net een tree agteruit op die balkon voor die sein gehoorsaam en uitsny. Sy moet eers haar storie agtermekaarkry. En oor die skok van Gertjie se aantyging kom. Die inspekteur kan nie ernstig wees nie. Flint mag wees wie hy wil, en dalk is hy besig om haar op meer as een vlak te belieg, maar daar is by haar geen twyfel dat hy lief was vir sy tante nie.

Of was hy net liewer vir Fluisterbos? kerm ’n stemmetjie agterdogtig.

Of wil jy hom net so bitter graag glo? vra ’n gans ander stemmetjie. Raine knyp haar oë toe en gaan liewer binnetoe. Om enigsins aan Flint te dink, laat haar kop draai.

Die Telkom-man is nog besig om drade in die hoeke vas te gom toe sy weer in die studeerkamer kom.

“Ek is amper daar,” sê hy sonder om om te kyk.

Sy sit haar leesbril op, gaan staan voor die rits smal boekrakke wat sy aan sy en rug aan rug langs mekaar ingepas is en die vertrek in twee verdeel. Sy laat haar vinger oor die rugkante van die boeke gly. Speur- en spanningsverhale was klaarblyklik Joanie se gunsteling-leesstof, veral Rose-Anne Lockwood se oeuvre is goed verteenwoordig.

Raine trek hier een uit, en loer daar na ’n flapteks voor sy omstap na die ander kant van die rak. ’n Paar rakke met meer literêre romans en daaronder ’n versameling biografieë. Die res is ’n eklektiese spulletjie. ’n Boek oor wat Darwin eintlik gesê het, trek haar aandag. Raine blaai daardeur en maak ’n gedagte-aantekening om dit later te lees.

Die boek langsaan is met harde plastiek oorgetrek. Raine kyk voor in en bevestig haar vermoede. ’n Biblioteekboek. Die datum op die kaartjie verklap dis op nege en twintig Augustus verlede jaar uitgeneem. Sy kyk na die titel voor op – Combatting cult mind control. ’n Brief of iets dien as boeklegger naby die einde. Sy maak die boek daar oop en lees die titel van die hoofstuk. Lifton’s eight criteria of mind control. Sy gaan vinnig deur die lysie van agt punte.

“Daarsy, mevrou. Teken asseblief net hier. Alles werk nou.” Die Telkom-man hou ’n knyperbord na haar uit.

“Baie dankie.” Sy druk die boek onder haar arm en teken ’n vorm, haar gedagtes steeds by die eerste kriterium wat Lifton genoem het. “Milieu control.”

Haar verstand skiet in alle rigtings terwyl sy saam met die man ondertoe stap. As Lifton bedoel wat sy dink hy bedoel, is Meetsnoer seker die hoogtepunt van milieu-beheer. Een en twintig mense afgesny van die buitewêreld, in totale afsondering, net op mekaar aangewese en natuurlik op die profeet.

Sy moes die Telkom-man gegroet het, besef sy toe die wit paneelwa wegry, maar sy kan dit nie onthou nie. Sy druk die deur agter haar toe, sluit en maak die boek weer oop by die brief. “Mystical manipulation,” is die tweede kriteria. ’n Regmerkie vir Meetsnoer. Meer mystical as die wegraping kan mens seker nie kry nie. “The demand for purity,” is die derde een. As Sewe Trompette so “pure” is dat mens nie eens mag French kiss voor die huwelik nie, is Meetsnoer seker … Behalwe dat mans by ander vroue mag slaap ter wille van wat ook al Voortbringing is?

O, gits. Fransien sit nog in die kelder, val dit haar dan by. Die brief glip uit die boek uit toe sy dit te haastig toemaak. Sy buk en tel dit op, huiwer ’n oomblik en vou dit dan oop. Dis seker nie baie eties van haar nie, maar … Sy frons. Twee verskillende handskrifte. Die eerste swierig en krullerig, die ander kleiner en strakker en amper onleesbaar.


Julie 2008

Geagte mejuffrou Veenstra

In ’n visioen deur die Allerhoogste aan my geopenbaar, het dit aan my bekend geword dat jou eiendom essensieel is vir die volvoering van die Wegraping wat op 20 Oktober 2010 sal plaasvind.

Jy sal begryp jy durf (of kan) nie teen die wil van die Allerhoogste optree nie.

In die naam van die Allerhoogste versoek ek jou dus om afstand te doen van jou eiendom ter Verheerliking en Volbringing van sy wil.

Aangesien jy nie ’n volgeling is nie en dus nie gered is nie, is Meetsnoer bereid om jou te vergoed teen die markwaarde van die eiendom.

Die Allerhoogste sal jou ondanks jou sondaarskap lei om aan hierdie versoek te voldoen voor 20 Oktober deser.

In die naam van my Heilige Vader

Sias Kirstein



Dit moet Joanie wees wat sommer op dieselfde brief geantwoord het.


Jammer, maar Fluisterbos is geslagte lank reeds aan my en my familie toevertrou. Dis nie te koop nie en sal nooit wees nie.



Daaronder het Sias teruggeskryf:


Indien jy teen die wil van die Allerhoogste probeer gaan, sal jou sondaarskap en dié van jou voorsate, verhaal word deur, of in die Naam van die Allerheilige.

Levitikus 26:43:

Maar die land moet eers van hulle verlate wees en moet vir sy Sabatte vergoeding kry terwyl dit woes lê sonder hulle; en húlle sal vir hulle ongeregtigheid boet omdat, ja, omdat hulle my verordeninge verwerp en hulle siel van my insettinge ’n afsku gehad het.

Sias Kirstein



Joanie se antwoord volg kort en kragtig daaronder: 1 Konings 21.

En die laaste is weer Sias se antwoord dáárop: 2 Konings 9:37.

Raine brand om dadelik ’n Bybel te gaan soek, maar stap eers studio toe en probeer die valdeur lig, maar dit roer nie.

“Fransien? Dit was ’n man van Telkom. Hy is nou net weer weg. Jy kan maar uitkom.”

Raine hoor die geknars van ’n skuifslot en dan lig die valdeur. Fransien loer oor die rand en haar oë flits heen en weer.

“Is jy oukei?” vra Raine, maar wonder oor die skuifslot aan die binnekant van ’n kelderdeur. Wanneer en waarom sou Joanie dit laat aanbring het?

Fransien knik.

Raine help haar uit. “Maak solank vir jou ’n bietjie melk warm as jy wil en gaan sit voor die vuur om warm te word. Gooi sommer nog ’n paar stompies op, asseblief. Ek wil net gou iets gaan soek.”

Raine wag nie op ’n antwoord nie. As Joanie verse kon identifiseer, moet daar êrens ’n Bybel in die huis wees. Ten minste die Familiebybel waarvan Flint gepraat het. ’n Vinnige blik lewer niks in die sitkamer of eetkamer op nie. Sy loer vinnig deur die venster in die sitkamer om seker te maak dat daar nie intussen nog onverwagte besoekers in aantog is nie en draf met die trap op.

In die studeerkamer spoor sy twee Bybels langs mekaar in die onderste deel van die boekrak op. Die Ou Vertaling en die Nuwe Vertaling. Die Blye Boodskap staan langsaan. Raine maak die Ou Vertaling by 1 Konings 21 oop. Dis gaan oor Nabot se wingerd. Joanie was beslis nie ’n leek wat die Bybel betref nie. Raine lees die hoofstuk vinnig deur en glimlag onwillekeurig. Vat so, Joanie! Jy’s ’n vrou na my hart.

Terwyl sy Sias se 2 Konings 9:37 lees, versomber sy egter aansienlik. Liewe jimmel, as dit nie ’n dreigement is nie, het sy nog nooit een gehoor nie. ’n Rilling rits Raine se rugstring oop en dan weer toe.

Flint kners vir die soveelste keer op sy tande. Waar Sias nou skielik daaraan kom dat hy aansteeklike siektes aandra en dus nie in die Tempel toegelaat kan word nie, gaan sy verstand te bowe.

Hy wag nou al meer as ’n uur hier in ’n vensterlose buitegebou waarheen Seppie hom met sy aankoms gebring het. Dis diep in die denneplantasie verskuil en moes voorheen ’n stoorplek gewees het – vir iets waardevols as hy so na die soliede deur van dwarsleggers kyk.

’n Ou kombuistafel staan in die middel en die enigste binnedeur lei na ’n redelik primitiewe maar kraakskoon toilet, wasbak en stort met net ’n piepklein venstertjie ver bo die stort. Die kruispatrone van die lappieskombers wat oor die driekwartbed teen die muur gegooi is, kan hy al voor hom oproep as hy sy oë toemaak.

Hy ken ook al elke krakie en imperfeksie in die witgekalkte mure en het al minstens die helfte van die Bybeltekste wat reg rondom die vertrek op ooghoogte met ’n swart merkerpen teen die mure geskryf is, gelees. Almal uit Openbaring.

En buitetoe mag hy nie gaan nie. Voor hy hier weg is om Sias te gaan sê Flint is hier, het Seppie hom die dood voor die oë gesweer as hy sonder begeleiding verder as die stoepie gaan. “Jy bevind jou op Heilige Grond,” het hy met ’n betigtende vingerwysing gesê.

Om hier rond te staan is egter net teelaarde vir herinneringe aan Raine, daardie soen en kommer oor Fransien. Flint druk sy hande in sy sakke en lees maar liewer nog ’n vers.

Halleluja, die heil en die heerlikheid en die eer en die krag aan die Allerhoogste!

Want sy oordele is waaragtig en regverdig; want Hy het die groot hoer geoordeel wat die aarde met haar hoerery verderf het, en hy het die bloed van sy diensknegte op haar gewreek.

Halleluja! En haar rook gaan op tot in alle ewigheid.

(Openbaring 19:1-3)

“Vriend?”

Flint swaai vinnig om toe Sias agter hom praat. Vir ’n groot man beweeg hy besonder geruisloos.

“Sias.”

“Jammer jy moes ’n bietjie wag. Daar was sake waarna ek moes omsien.” Met ’n ruiseling van sy wit kleed stap hy na een van die stoele en gaan sit.

Flint byt ’n antwoord terug en gaan sit oorkant hom.

“Seppie het jou seker gesê ons het siekte in die Tempel.” Sias strengel sy vingers inmekaar. “Gelukkig het ek reeds as kind waterpokkies gehad, maar daar is van die ander wat moontlik vatbaar kan wees.”

“Waterpokkies?” vra Flint onwillekeurig. En dan probeer hy voor sy geestesoog ’n prentjie skets van Sias as seuntjie. Een met waterpokkies. Die prentjie wil nie vorm kry nie. Sias is een van daardie mense wat hy hom net eenvoudig nie as kind kan voorstel nie.

“Jy moes die siekte aangedra het en siekte, weet ons, is Satan se manier om ons swak te maak. Ek is bevrees jy was dus die geleier van Satan toe jy ons besmet het.” Die blou oë glimmer. “Dit bekommer my, vriend.”

“Ek is jammer, Sias.” Flint kan aan geen ander manier dink om op die beskuldiging te antwoord nie. Hy weet hy was nêrens in aanraking met waterpokkies nie, maar hy sal maar saamspeel. “Dit kan moontlik wees dat ek in Madagaskar …”

“Satan steur hom nie aan plekke nie. Sy habitat is die siel van die sondaar. Ek is bitter teleurgesteld in jou, vriend.”

Flint antwoord liewer nie.

“Maar omdat die Allerhoogste in sy allerwysheid Satan ook gebruik, is daar seën by die vloek. Nou weet ek waar die swakheid in my kudde lê. Nou weet ek wie ontvanklik is vir Satan. En nou sal ek my daarop kan toespits om Satan in hulle teë te werk. Sodra hulle weer gesond is.”

“Hulle? Daar is meer as een?”

Sias knik. “Fransien het eerste siek geword en Mart van Jakob ná haar. Hulle is tans in kwarantyn.”

Flint kry dit net met die grootste moeite reg om ’n pokergesig te hou. Speel Sias ’n spel met hom? Of weet hy werklik nie Fransien het weer gevlug nie?

“Ek ken Fransien uiteraard nie, maar ek sal graag vir Mart van Jakob om verskoning wil vra,” is al wat hy uiteindelik sê.

“Fransien was van die begin af ’n moeilikheidmaker.” Sias sug. “Die Allerhoogste toets my ook maar van tyd tot tyd. Maar ek is geskok oor Mart van Jakob. Sy was een van die heel eerstes wat uitverkies is. En nou, ná tien jaar van getroue diens en net meer as ’n jaar voor die Wegraping, gebeur dít.” Hy skud sy kop. “Nee, vriend, jy kan Mart van Jakob nie om verskoning vra nie.”

Flint versluier sy blik en hoop maar Sias dink dis uit ootmoed. As die ou man sien hoe dit hom irriteer om voorgesê te word, loop dit op ’n neukspul uit.

“Jy kan haar egter wel gaan vra,” vervolg Sias en Flint kyk weer op, “hoekom sy dink sy ontvanklik was vir Belial se invloed, wat deur jou teelaarde in haar liggaam gevind het. En dan kan jy aan my terugrapporteer. Jou insigte sal moontlik kan verklaar waarom jy as Satansgesant uitgesonder is net nadat die Allerhoogste my in ’n droom besoek het waarin ek helderheid gekry het oor die rol wat jy in Meetsnoer kan speel.”

Flint herken die opdrag dadelik as nog ’n toets wat hy moet deurstaan. Sias vertrou hom nog allermins, maar hou steeds die wortel voor die donkie se neus.

“Ek neem aan jy sal Mart van Jakob se smart ontsien en niks noem oor die verlies van ons sustertjie nie. Ek het die skok probeer versag deur nie aan die broers en susters te noem hoe sy aan haar einde gekom het nie. Net dat sy gevind is, maar nie sal terugkeer nie.” Sias kom orent. “Die kudde is teen dié tyd in die kapel versamel waar hulle sal bid vir verlossing van die vastrapplek wat Satan in ons midde verkry het. Jy sal hulle dus nie verder kan kontamineer nie. Ek sal jou vyftien minute by Mart van Jakob toelaat, maar Fransien is onrein, jy sal haar nie kan spreek nie.”

Flint val langs Sias in. Sias is fiks vir sy jare en stap met ’n goeie pas na die tempel ’n goeie driehonderd tree verder. Die netheid van die hele opset val Flint weer eens op. Dit grens aan perfeksionisme. Skure en ander buitgeboue is netjies afgewit. Elke ding wat kan haaks en presies wees, is haaks en presies. Elke ry groente is loodreg en selfs die vrugtebome groei regopper as eniges wat hy nog gesien het.

Êrens hoor hy ’n koei jammerlik bulk. ’n Rukwind suis deur die denneplantasie. Verder is dit stil. Geen honde wat blaf nie. Buiten die navrante gekoer van ’n duif, is die gebrek aan voëlgeluide opvallend in vergelyking met die voltydse gekweel en getjirp op Fluisterbos.

Sias stap voor hom uit toe hulle die gebou binnegaan. Voor die tweede deur van die vierkant af gaan staan hy. “Vyftien minute. En dan kom jy na my studeerkamer toe.”

Sias klop aan die deur. “Mart van Jakob? Die vriend is hier.” Hy swaai om en stap weg nog voor die deur oopgaan. Sias het die gesprek dus vooraf beplan.

Hy skrik toe hy Mart sien. Haar oë lyk koorsig en daar is wit kolletjies oor haar hele gesig, nek en op haar hande. Hemel, sê nou dis werklik een of ander aansteeklike siekte? Salf, besef hy en ruk hom reg.

“Dag, Mart van Jakob. Sias het gesê …”

Sy knik. “Kom binne. Hy het my voorberei op jou koms.” Sy maak nie die deur toe nie en keer hom toe hy dit wil doen. “Nee. Ons mag nie agter ’n toe deur alleen saam wees nie. Dis reeds ’n uitsondering wat gemaak word dat jy my hier kan spreek.”

Mart beduie na ’n regop stoel. “Sit gerus.”

Sy bly staan toe hy gehoorsaam. Hy begin weer orent kom toe hy besef daar is net een stoel. “Sit jy liewer, Mart.”

Sy hou haar hand op en gaan sit op die puntjie van die bed.

Hy sak weer op die stoel neer. “Wat het gebeur?”

“Fransien het siek geword …”

“Mart,” val hy haar in die rede. Hy leun nader aan haar en laat sak sy stem tot net-net hoorbare toonhoogte. “Ek weet Fransien is nie hier nie.”

Haar oë rek soos pierings, sy word grysbleek en haar hande gaan na haar mond. “Hoe weet jy? Sias weet nie eens nie. Waar is sy?” vra sy so sag dat hy eerder liplees as hoor.

“Fransien is veilig.” Dan is Sias werklik onbewus van haar verdwyning. “Ek weet nie hoe jy dit reggekry het om haar verdwyning stil te hou nie, Mart, maar ek neem aan dis hoekom jy hierdie siekte van julle gefabriseer het?”

Mart knik. Vrees verbleik haar oë.

“Sy sal jou ewig dankbaar wees. Maar jy besef jy gaan in groot moeilikheid wees as Sias agterkom daar is geen waterpokkieblasies onder die salf nie. As hy besef Fransien is weg en jy het dit probeer stilhou? Wat beplan jy om te doen?” Hy wil nie eens dink aan daardie belydenisput wat Fransien beskryf het nie.

“Ek weet nie.” Dis skaars ’n hees fluistering. Sy sluk swaar. Hy kan sien sy is doodbang om hom te vertrou en hy kan haar nie kwalik neem nie. “Ek het nie verder gedink as om dit net vir so lank moontlik stil te hou nie.” Sy maak keelskoon en haar oë flits na die oop deur. “Vriend, wat het van Noëlene geword? Sias het aangekondig sy is verwerp. Is sy terug na haar familie toe?”

Flint byt hard op sy onderlip. Verwerp? Dis iets anders as om net te sê sy keer nie terug nie. Laasgenoemde verdraai die feite, eersgenoemde is ’n blatante leuen. Hy kan nie stilbly nie. Mart moet besef hoe ernstig haar predikament is. Hy skud sy kop stadig. “Mart, Noëlene is die aand van haar vlug al dood.”

Mart druk albei haar hande oor haar mond en dit lyk asof haar oë gaan uitpeul.

“Sias sê hy verswyg dit om julle die ontsteltenis te spaar, maar Noëlene is daardie aand vermoor.”

“Vermoor?”

Die ontsetting in haar oë laat hom amper swig, maar daar is belangriker dinge op die spel as om ’n ontstelde vrou te probeer troos, hoe graag hy ook al meer medemenslikheid sou wou toon. “Ek weet dis vir jou ’n skok, maar ek moet jou samewerking vra. Ek probeer agterkom wat gebeur het en ons het nie veel tyd nie. Jy is die moederfiguur hier. Jy weet meer as enigeen van die ander vroue. Wanneer het julle agtergekom Noëlene is weg?”

“Gebedsuur. Nege-uur.” Daar is ’n wilde kyk in haar oë. “Vermoor?”

“Wie het haar gaan soek?” hou hy by die essensie. Hoe probeer hy in elk geval aan Mart verklaar wat niemand tot dusver nog kon verklaar nie?

“Louwrens – haar verloofde – en Seppie.” Trane begin oor haar wange stroom. “Hulle het die bakkie geneem en op al die omliggende paaie rondgery. Wouter en Jaap het op Houthaalbos self gesoek. Teen tienuur het nie een van hulle haar nog gekry nie. Seppie het die polisie gebel. Een van hulle het hom by die hek gekry en toe het hulle verder gaan soek. Later het Seppie teruggekom en gesê hulle het niks gekry nie, maar dit klink asof iemand haar dalk raak gery het en die mans moet hom help soek. Dit was net voor die middernaggebedsuur. Hulle het drie-uur die oggend onverrigter sake teruggekom.”

“Was almal daar? Voor die middernaggebedsuur?”

Mart knik.

“En met die nege-uurgebedsuur?”

Mart skud haar kop.

“Wie was nie daar nie?”

“Ons was min. Die nege-uur een is nie ons belangrikste gebedsuur nie. Middernag is. Solank ons ’n goeie rede en toestemming by Sias het, kan ons die nege-uur oorslaan. Sias en Laetitia van Karel was besig met die planne vir ’n uitbreiding van die kinderkwartiere. Jakob was besig om vas te stel hoeveel elkeen van die broederkerke sal moet bydra daarvoor en om voorstelle te maak oor hoe die broederkerke in die algemeen meer kan bydra. Thea en Jaap het ’n geskil probeer versoen en Fransien was by Romey, Bronwyn se dogter. Bronwyn van Dirk was in haar apteek. En dit was Seppie en Petra se Voortbringingsweek. Daarom was hulle vrygestel van die nege-uurgebedsuur. Louwrens en Wouter was in private gebed ter voorbereiding van die voorgenome huwelike nadat Sias hulle in die Openbaringskamer gespreek het. Louwrens en Noëlene sou binnekort getrou het en Fransien en Wouter ’n bietjie later.”

Flint weet nie hoe hy alles gaan onthou nie, maar Fransien sal seker kan help. Openbaringskamer? Sou dit die platdakbuitegebou wees waar Sias hom vandag ontvang het? Hy kyk op sy horlosie. Nog twee minute van die kwartier is oor.

“Wat moet ek vir Sias sê? Hy wil weet hoekom jy dink julle siek geword het. Waarom Satan toegang tot julle verkry het.”

“Ek weet nie,” sê sy klankloos deur die trane heen.

“Help my, Mart. Asseblief.”

“Wie ís jy?” Dit kom as ’n snik uit.

“Ek is ’n weldoener, Mart. Jy moet iemand vertrou. Jy kan slegter doen as om van my ’n vertroueling te maak.”

Mart trek haar asem hortend in. “As Satan my en Fransien werklik met siekte sou geslaan het, sou dit wees omdat ons swak was. Fransien wil nie met Wouter trou nie, al weet sy dis die wil van die Allerhoogste. Sy gril vir hom en sy is bang vir die inwydingsnag. En ek het onrein gedagtes omdat Petra van Seppie weer swanger is en ek weet van Seppie se onvermoë. En dat Jakob vir haar kinders gee.” ’n Snik ruk deur haar maer lyf.

Flint onderdruk sy skok. “Dankie, Mart. Ek sal my bes doen.” Hy wens hy kan haar ’n bemoedigende drukkie gee, maar hy weet hy mag nie aan haar raak nie. Hoe teenstrydig dit ook al klink aangesien haar man klaarblyklik kinders by ander vroue verwek.

Toe hy die deur agter hom toetrek, hoor Flint dofweg stemme in die kapel wat sangerig en intens koorpraat. Hy haal diep asem en probeer sy vrees onderdruk. Hy sal homself nooit vergewe as Mart in daardie belydenisput beland waarvan Fransien gepraat het nie. Heimlik hoop en bid hy Fransien het oordryf, hopelik gejok. Om watter rede ook al.

Sias wag Flint op die drumpel van sy studeerkamer in. Hy sê niks, nie eens toe hulle gaan sit nie. Hy kyk Flint net met daardie hipnotiese oë aan.

“Hulle skuldbesef gaan diep, Sias,” kry Flint dit uit terwyl sy verstand na snelrat oorskakel.

Sias lig net sy wenkbroue.

“Mart van Jakob het namens Fransien gepraat. Fransien het by haar gebieg terwyl sy koorsig was.” Flint staar ’n paar oomblikke na die houtkruis agter Sias voor hy vervolg: “Eva se erfenis loop diep en Lillith se invloed is voelbaar. Ek is bevrees hulle verset hulle teen die mans wat vir hulle uitverkies is.” Flint skud sy kop spytig. “Fransien is ongelukkig oor haar voorgenome huwelik en Mart van Jakob leef in afguns. Dis waar Satan sy vastrapplek gekry het – in die aard van die vrou; soos Lillith en Eva reeds vanaf die Skepping geopenbaar het.”

’n Herinnering kom en gaan terwyl hy Sias vas in die oë kyk. “Mens sou sweer God het ’n fout begaan toe hy Eva geskape het en Cees Veenstra afgevaardig om dit reg te stel. Hoe dit met God se allerwysheid rym, weet nugter!” So het Joanie eenkeer stoom afgeblaas oor haar pa. Flint se Hollandse oupa was geswore gereformeerd en het sy pligte as hoof van die huis en heerser oor sy vrou en dogters baie ernstig opgeneem.

Flint ontspan ietwat toe Sias sy kop stadig skud asof hy nie kan glo wat hy hoor nie en dit hom hartseer maak. Flint skrik hom oor ’n mik toe Sias met sy plat hand op die lessenaar slaan.

“Die Allerhoogste se wil sál geskied! Vervloek is Eva!” Sias se stem vibreer toornig deur die vertrek. “As dit nie vir Eva was nie, was daar nie ’n sondeval nie! Dan was die aarde tot vandag toe volmaak. En wat was haar straf?”

Flint sit botstil.

“Na jou man sal jou begeerte wees, en hy sal oor jou heers. So staan dit onomwonde in Genesis 3 vers 16. Hoe moeilik is dít om te verstaan?”

“Hulle het spyt, Sias. ’n Diep en bittere spyt. Hulle bid voortdurend vir vergifnis. En soos jy gewis weet, is die Allerhoogste se genade oneindig groot. Bid en julle sal vergewe word, soek en julle sal vind.” Nou moet Sias hom net nie vra waar in die Bybel dit staan nie. “Hulle bid en hulle soek.”

Sias staar lank na Flint, staan dan op en leun met sy palms op die lessenaar. “’n Hele jaar het reeds verlore gegaan omdat jou tante haar hart verhard het teen die wil van die Allerhoogste. Ons kan nie weer ons heilige Vader teleurstel nie. Ons moet voorberei en die sluier moet gelig word alvorens die Wegraping kan plaasvind. Die uurglas loop leeg.”

Flint kan nie dadelik die klou by die oor bring nie. Waaroor het Joanie haar hart verhard? Iets met Fransien te doen? Met Fluisterbos dalk? Is dit moontlik dat Joanie se dood miskien toe nie te make gehad het met wat Fransien ook al teenoor haar kwytgeraak het soos hy vermoed het nie, maar dalk juis te doen het met Fluisterbos?

Sias kom weer regop en kyk af na Flint. “Die broers het hulle harte ondersoek. Daar is ’n kandidaat. Ek wag op ’n boodskap van die Allerhoogste om te bepaal of jy sy plek moet inneem. Sodra dit gebeur en Mart van Jakob en Fransien weer gesond genoeg en hulle sonde afgewas is, sal ek jou kontak. Teen daardie tyd verwag ek dat Fluisterbos weer joune sal wees om as bruidskat aan te bied vir die Bruidegom.”

“Dit sal ’n voorreg wees, Sias.” Dit skok hom dat hy tot soveel skynheiligheid in staat kan wees, maar selfs dit pla hom minder as die gedagte aan wat sal gebeur as Sias agterkom Fransien is weg. Hy het nooit voorsien dinge kan só ingewikkeld raak nie. Hou sy rykdom soos ’n wortel voor hulle neuse, verkry toegang en ontmasker Sias as valse profeet en medepligtige in moord – dit was sy doelstelling. Dit het relatief maklik geklink.

Flint staan stadig op. “Alles wat ek het, sal tot Meetsnoer se beskikking wees,” vervolg hy. Die flikkering in Sias se oë kan as niks anders as oorwinning vertolk word nie. Dis duidelik Sias weet alte goed wat “alles wat ek het” in sy geval behels. So het Flint dit beplan ook. Hy het herder Van Niekerk immers deeglik ingelig oor sy geestelike skuldlas omdat hy so baie geld en aardse goed het. En die herder het, soos hy gehoop het, die boodskap seker onverwyld aan die profeet oorgedra.

“In die duisendjarige vrederyk, sal jy aan my regterkant staan, vriend.” Sias kom regop. Sy oorwinningsblik het iets bygekry en dit lyk vir Flint verstommend baie na hebsug. Dan word die oë weer strak. “As jy nie te lig bevind word nie.”

Mart hoor hulle verbystap. Sy ken nou al die sagte klank van Sias se sandale en sy herken Flint Fletcher se swaarder voetval. O, Allerhoogste, ek is so beangs. Het ek U verraai toe ek met hom gepraat het? Dankie dat Fransien veilig is. Dankie! Maar Noëlene, heilige Vader?

Mart maak haar styftoegeknypte oë weer oop. Hoekom het Sias gesê Noëlene is uitgewerp? Sy het geredeneer die inskrywing wat Fransien in Noëlene se Bybel gemaak het, was simbolies. Dat Fransien geglo of vermoed het Noëlene is uitgewerp en dus so goed as dood. Nie dat sy werklik dood was nie, wat nog te sê vermoor! Hoe het Fransien geweet van Noëlene se dood? Of lieg Flint Fletcher vir haar? Noëlene kan tog nie regtig vermoor wees nie? En as sy is …

O, liewe Vader! Die bakleiery ná die aandmaal … Sê nou Fransien was glad nie by Romey daardie onheilsnag nie. Sê nou Fransien is ná hulle woordewisseling agter Noëlene aan? Mart druk haar hande voor haar mond toe die naarheid weer in haar opkook. Sy haal die badkamer net betyds.

Sy is besig om haar gesig af te spoel toe sy die klop aan die deur hoor. Met die handdoek in haar hand en nog besig om haar gesig af te vee, stap sy deur toe. Dit gaan oop voor sy daar kom.

“Sias.” Angs ruk deur haar. Sy het Thea van Jaap verwag.

“Ek wou net sê die vriend het vir julle voorspraak kom doen. My herinner julle is afstammelinge van Eva en ook aan die Allerhoogste se omvattende genade.” Hy frons en gee ’n tree nader. “Dit lyk my die salf wat Bronwyn van Dirk aangemaak het, het wonderbaarlik gewerk, Mart van Jakob?”

Mart kyk af na die handdoek waarmee sy haar gesig afgevee en waaraan sy haar hande afgedroog het. Al die salfkolletjies wat sy so gereeld aangetik het, sit nou seker in die vesels vas. Sy is te bang om op te kyk, knik net en prewel: “Dit moet die gebede ook wees.”

“En Fransien? Het sy ook so wonderbaarlik herstel?”

Mart skud haar kop.

“Kyk na my, Mart van Jakob.”

Sy moet elke werwel in haar nek dwing om te beweeg.

“Sy kan nie meer onrein wees nie?”

Dit help nie om te jok nie. In haar daaglikse inskrywings in die kombuisboek waar van alles rakende die vroue en hulle take tred gehou word, staan daar onder drie September: Fransien onrein. En vandag is al die elfde. “Sy het vanoggend opgehou vloei. Soos ek gesê het, sy ly meer as die res.”

“Sorg dat sy deeglik gereinig word. Dirk sal haar môreoggend kom ondersoek. Nog voor die sesuuroggendgebedsuur.”

“Ek sal haar voorberei.” Die naarheid dreig om weer oor te neem, maar sy sluk dit verbete terug.

Sias kyk haar nog ’n oomblik deurdringend aan voor hy met ’n gewapper van sy kleed omswaai en uitstap.


DRIE EN TWINTIG

“Liewe hemel, Raine! Hardkoppigheid is een ding, maar stiksienigheid iets heeltemal anders.” Dit lyk asof Flint hom met moeite bedwing om haar nie weer aan die skouers beet te kry nie.

Raine raak skoon duiselig van die ergernis wat deur haar pomp. Die gejaagdheid waarmee Flint hier aangekom het, het haar onmiddellik laat besef dat daar nuwe verwikkelinge op Meetsnoer was, maar dis nie te sê dat hy maar net hier kan instorm en haar voorsê om te pak en haar ry te kry nie.

“Kryt my uit vir wat jy wil, Fred Flintstone, maar ek gaan nie Fluisterbos aan jou verkoop nie, maak nie saak hoeveel geld jy my aanbied nie. Ek gaan nie Kanada toe of op ’n wêreldreis of na enige ander plek nie. Ek sal my nie laat intimideer deur jou of ’n religieuse megalomaniak nie. Maar as jy ’n oomblik bedaar en my vertel hoekom jy so op hol is, kan ons gesels en sien of ons met ’n ander plan vorendag kan kom.”

Sy kan sien dis met groot moeite dat hy weer beheer oor sy ontsteltenis verkry. Hy kyk rond in die sitkamer asof hy nou eers besef waar hy is. “Waar is Fransien?”

“Sy slaap. Ek het haar aangesê om nie die skuifslot te gebruik tensy daar regtig probleme is nie en het netnou gaan loer. Terloops, waarom ís daar ’n skuifslot aan die binnekant?”

Flint frons. “Ek het nie geweet daar is een nie. Ek het self daardie valdeur ’n paar jaar gelede vir Joanie geïnstalleer nadat ’n vriend dit ontwerp het. Toe was daar beslis nie ’n binneslot nie. Hoekom sou mens jouself in ’n wynkelder wil kan toesluit?”

“Dis wat ek ook gewonder het. Ek het Fransien gevra of dit die vorige keer daar was en sy het gesê dit was en dit het toe nuut gelyk. Joanie het dit dus nie destyds ter wille van Fransien aangebring nie. En ek kan ook aan geen rede dink …” Raine breek die sin stomp af.

“Wat nou?” vra hy steeds iesegrimmig.

“Ek het nou net besef wat moontlik die rede kan wees.”

“En dit is?” Die ongeduld groei in sy stem en in sy oë.

“Joanie wou seker maak sy het self ’n veilige wegkruipplek en ek wed jou daardie slot is laas jaar in Julie aangebring.”

“Vir wie sou sy wou wegkruip? En hoekom in Julie?”

Miskien wou Joanie vir jou kon wegkruip, dink Raine dan, maar haar eerste gedagte klink tog logieser.

“Raine, lankmoedigheid is nie een van my vele goeie eienskappe nie. Veral nie vandag nie.”

Raine tel die biblioteekboek van die koffietafel op en haal die brief uit. Sy gee dit vir Flint en hou hom dop terwyl sy oë oor die woorde flits.

“Dan is dit so,” prewel hy voor hy opkyk. “1 Konings 21?”

“Nabot se wingerd. Dit was langs koning Agab se paleisterrein en Agab wou dit by hom koop om ’n groentetuin daarvan te maak, maar Nabot het geweier omdat dit erfgrond was. Agab se vrou, Isebel, het dit bewimpel dat Nabot gestenig word en voilà! die wingerd is Agab s’n. Daarna …”

“Oukei, ek kry die idee …” begin Flint.

“Wag nou. Daarna kom Elia en spreek ’n oordeel uit. Hy sê Agab se nageslag sal uitgewis word en daar sal niks van Isebel oorbly nie. Lank daarna voer Jehu ’n staatsgreep uit. Isebel word by haar venster uitgesmyt en onder Jehu se perd se hoewe verbrysel. Daar was nie eens genoeg van haar oor om te begrawe nie. En dis waar …”

Flint hou sy hand op. “Ons is nie besig met kinderkrans nie. ‘Nabot se wingerd’ sou heeltemal genoeg gewees het. Ek het darem ook op my dag ’n Kinderbybel gehad, jy weet. En ek is al amper ’n jaar lid van Sewe Seëls.”

Sy gee hom ’n kyk waarmee sy waarskynlik ’n atoom sou kon splits en haal die papier waarop sy die laaste vers neergeskryf het uit haar jeans se agtersak. “En dis waar 2 Konings 9:37 inkom.”

Sy vou die nota oop, ontwar haar leesbril uit die kronkelinge van die brilkoordjie en lees hardop: “Op die dorpsgrond van Jisreël sal die honde die vlees van Isebel eet.” Sy kyk oor haar bril na hom. “Dis eintlik nog deel van die vorige vers en dan volg vers 37.” Sy lees verder: “En die lyk van Isebel sal soos mis op die land wees op die dorpsgrond van Jisreël, sodat hulle nie kan sê: dit is Isebel nie.” Sy haal haar bril af. “Dit, soos jy seker afgelei het, is die vers waarna Sias verwys ná Joanie se Nabot-antwoord. En as dit nie ’n dreigement is nie, vreet ek my Crocs op.”

“Maar dit hou nie steek nie? Behalwe …” Hy vryf oor sy frons.

“Behalwe as hy daarmee wou sê Joanie is nie Nabot nie, hy sien haar inteendeel as Agab se verleidster van ’n vrou. Wat amper klink asof Sias Fluisterbos nie as haar erfgrond beskou nie. En dit maak glad nie sin nie. Tensy hy maar net ’n mal ou man is en verse sommer uit die lug gryp en gebruik waar dit hom pas. En dit het hom op daardie oomblik gepas om haar die skrik op die lyf te jaag.”

Flint gaan sit vir die eerste keer sedert hy by die huis ingemarsjeer het en vir haar weer eens gesê het die tyd vir speletjies is verby, hy koop Fluisterbos en sy moet skoert. So iets. Naastenby.

Hy lyk ineens vir haar moeg. Dan skud hy sy kop langsaam. “Ek sal definitief nie instaan vir Sias se geestesgesondheid nie en ek dink hy gebruik wel Bybelverse dikwels nes dit hom pas, maar hier is iets nie lekker nie.” Hy vryf deur sy hare en lees weer deur die brief.

“Indien jy teen die wil van die Allerhoogste probeer gaan, sal jou sondaarskap en dié van jou voorsate, verhaal word deur, of in die Naam van die Allerheilige,” lees hy dan hardop. Sy oë glip verder. “… en húlle sal vir hul ongeregtigheid boet, omdat, ja, omdat hulle my verordeninge verwerp en hulle siel van my insettinge ’n afsku gehad het.”

“Wat sou jou voorsate gesondig het en wat het dit met Sias te doen?”

Flint sit die brief neer en grinnik flouerig. “Miskien het hy iets daarteen dat my oergrootjie glo ’n meermin was.”

“Annie? Annie was jou oergrootjie? Annie Niemand wat in ’n saadvaring of ’n ding verander het?”

“Einste. Haar seun, die een wat sy agtergelaat het toe sy gevlug het, het Fluisterbos gekoop of dalk geërf. Hy was die eerste geregistreerde eienaar in 1850. André Jacques Niemand.

“My oumagrootjie was ’n nooi Niemand en het die familie nagevors sover sy kon en alles in die Familiebybel opgeteken. En dit moes ’n taak en ’n half gewees het. Sowel die Niemands as die aangetroude familie het hulle opdrag om die aarde te vul, baie ernstig opgeneem. My ouma Issie het nog die Bybel as geskenk gekry toe sy my ma en Joanie verwag het. Daarna was daar egter maar min inskrywings. Ek was die enigste kind, Joanie kinderloos. Ouma Issie het altyd gesê …” Flint sit skielik regop.

“Ouma Issie?” vra Raine terwyl sy vaagweg begin vermoed wat die reaksie by hom ontlok het.

“Ouma Isabelle Veenstra. My ouma aan moederskant, die een aan wie Fluisterbos behoort het voor Joanie geërf het. Nee, ek is seker verspot.”

“Jy bedoel die ooreenkoms? Isabelle en Isebel?”

Flint skud sy kop. “Nee wat, dis laf.”

“Waar is die Familiebybel?” vra Raine met ’n kriewelrige voorgevoel.

Vir die eerste keer sedert hy op DSTV gesien het hoe polisiekantore in Amerika lyk, is Gys dankbaar hulle is in hierdie kasarm gestasioneer. ’n Gebrek aan geld het gesorg dat die horde klein kantoortjies nooit omskep is in ’n doeltreffender uitleg nie. Hy en Fortuin is dus heeltemal privaat in hulle hok van ’n kantoor waar Fortuin die foto’s teen die mure aangebring het sonder dat April voortdurend oor hulle skouers kan loer.

Hy blaai deur die lys bewysstukke. Die bewysstukke self is natuurlik by die SAP 13-stoor ingedien, maar Fortuin het van alles foto’s geneem. Veel stukke is daar in elk geval nie, maar hy moet sê die knaap was deeglik.

“Goed. Wat het ons alles hier, Fortuin?”

“Daar is die flits. Geen vingerafdrukke behalwe Raine Quinn s’n nie, maar as dit nie sy was nie, kon die skuldige die vingerafdrukke afgevee het. Maar daar het ook ongeveer agttien uur verloop vandat Quinn beweer sy die flits verloor het totdat sy dit weer opgespoor het. Dit was heelnag mistig en later het ’n misreën uitgesak. Die flits het hier,” hy beduie na die foto van die induiking in nat grashalms, “tussen die nat plantegroei gelê, maar daar was hare, weefsel en bloed aan die flits se kop wat ooreenstem met monsters wat van die slagoffer geneem is.”

Die penpunt wip na die foto van die bruin rok. “Die rok was ook sopnat, maar haak- en skeurplekke en plantmateriaal in die weefsels bevestig dat die slagoffer deur die bos moes gevlug het. Die bloedvlekke was weer eens die slagoffer s’n.”

Fortuin stap na die fotobord en tik op ’n ander foto. “Daar was induikings tussen die plek waar die liggaam gevind is en die plek waar die flits gelê het. Dit lyk soos voetspore, maar dis te begroei om spore te lig. Dit lyk nie asof dit besondere groot spore is nie, maar daar is nie sekerheid oor die skoengrootte nie.”

Hy draai na Gys. “Daar is ook voetspore tussen die plek waar die flits gevind is en die paadjie wat van die meermintuin na die huis toe lei. Die paar spore wat wel gelig kon word, en ook net gedeeltelik, is sover ons kon vasstel Quinn en Fletcher s’n, en ook ons eie. Dis waarskynlik die dag ná die moord gemaak.

“Ek het ’n spiraalvormige soektog uitgevoer terwyl inspekteur terug is motor toe en ons gewag het vir die res. Hier,” hy wys na ’n kruisie op die sketsplan, “het ek rafels van die bruin rok wat die slagoffer aangehad het aan varingtakke gekry.” Hy beduie na nog twee kruisies. “En by elkeen van dié ook.”

Hy beweeg oor na ’n tweede sketsplan. “Hierdie sirkel dui aan waar die motorspore van die Wrangler op die Fluisterbos-Kruisbaai-pad gevind is. Dit wil sê waar die slagoffer vermoedelik raak gery is. Volgens ’n kenner lyk dit nie asof Quinn die slagoffer herhaaldelik probeer raak ry het nie. Dit klop met haar verklaring. Die outopsie bevestig ook dat die slagoffer net een keer getref is en wel teen die heup en bobeen. Dit was nie ’n harde stamp nie en het geen breuke veroorsaak nie – net redelik ligte kneusings.”

Gys verstom hom aan die outoriteit wat die klong uitstraal. Hy gaan sit, vou sy arms en knik vir Fortuin om voort te gaan.

“Veelvuldige skraap- en snyplekke dui daarop dat die slagoffer tussen plantegroei deurgehardloop het. Daar was ook ’n vars waterblaas aan die hakskeen van die regtervoet en skaafmerke waar die sandaal se band om die hak van die linkervoet gepas het. Die voetsole toon tekens dat sy ver gehardloop het en organiese materiaal is onder die toon- en vingernaels gevind. Beserings aan die regterknie en albei elmboë is waarskynlik veroorsaak toe die slagoffer hard neergeslaan het. Van die beserings aan haar handpalms asook die posisie waarin die liggaam gevind is, kan mens aflei sy het probeer om orent te kom toe die noodlottige hou toegedien is.”

Fortuin sluk swaar toe sy stem kraak. Dan vervolg hy: “Die agtervolger moes die slagoffer ingehaal het toe sy geval het. Die houe wat met die flitslig toegedien is, het die regterwangbeen verbrysel en die kaak hard genoeg getref sodat daar van die tande losgekom het en die tong beseer is. Dit was egter die hou teen die slaap, vermoedelik die eerste een, wat die slagoffer se dood veroorsaak het.”

Fortuin kyk na Gys. “Die moordenaar het dus aanhou slaan selfs nadat die slagoffer reeds dood was.” Hy maak keelskoon toe sy stem hom weer in die steek laat, maar gaan dan dapper verder. “’n Merk in die sy en kneusing van die ribbe dui daarop dat die slagoffer ook minstens een keer geskop is. Waarskynlik nadoods.”

“Dink jy nog die oortreder kon ’n vrou gewees het?” vra Gys meer om die gruwelprent wat hy weet Fortuin in sy kop ronddra te laat vervaag as enigiets anders.

“Noë … Die slagoffer was kort en baie fyn gebou. Sy was waarskynlik rats, dalk vinnig, maar nie noodwendig sterk nie. Enige vrou van middelmatige lengte en gewig sou die oorhand oor haar kon kry. Tweedens was die flitslig ongeveer so swaar, en amper net so effektief, soos ’n gewone hamer. ’n Vrou sou dit met gemak bo haar kop kon optel en baie hard neerbring. Derdens is die slagoffer nie seksueel gemolesteer nie en daar was ook geen ander seksueelverwante getuienis, soos byvoorbeeld tekens van sperm nie. Soos inspekteur al voorheen genoem het.”

Gys staan op en haak sy pen uit sy hempsak. Hy beduie na die linkerkantste sketsplan. “Dit lyk dus asof sy hier deur die Wrangler getref is.” Hy rek sy arm tot by die tweede sketsplan. “Die rafels wat julle hier, en hier en hier gevind het, dui aan dat sy voor haar agtervolger uitgehardloop het in ’n soort sig-sag-patroon, tot sy hier geval het.”

Fortuin knik.

“En die flits is hier gevind. Die roete van die Wrangler af tot by die liggaam en dan af tot waar die flits gelê het, maak dus ’n soort omgedraaide, onderstebo regmerk. Soos ’n grafiek wat stadig opgaan en dan vir ’n kort rukkie skerp val.” Gys loer na Fortuin.

“Die agtervolger het nie teruggegaan soos hy of sy gekom het nie,” maak Fortuin dadelik die afleiding.

“Wat beteken?”

“Dit kan baie dinge beteken.” Fortuin klink ergerlik. “Die moordenaar het moontlik in die donker verdwaal nadat die moord gepleeg is. Of sy … of hy … het geweet waar sy of …”

“Hou by ‘hy’, Fortuin, dis makliker,” brom Gys ongeduldig. “Ons weet mos nou dit kon ’n man of ’n vrou gewees het.”

“Of hy het geweet waar hy is en ken die omgewing. Daarom volg hy die wandelpad wat teruggaan na die huis toe en gaan van daar af hoofpad toe.”

“H’m.” Gys gaan sit skuinsweg op die lessenaar. “Hoeveel mense ken die uitleg van Fluisterbos? Weet van daardie paadjie?”

“Net een waaraan ek kan dink. Flint Fletcher. En miskien Nieklaas Hendrikse as dit dalk hy is wat die meerminbeelde daarheen gekarwei het. Maar die oortreder hoef ook nie die omgewing te ken nie. As die maan weer uitgekom het, kon hy die paadjie gesien en dit gevolg het.”

“Die maan sal nie deur die blaredak dring nie en daar is hele ente waar die paadjie amper soos ’n tonnel is,” toets Gys.

“Hy is nie meer haastig nie. Kan voel-voel loop. Mens se oë raak ook aan die donker gewoond. Dit sou die slagoffer vir jou kon gesê het as sy nog geleef het. Sy moes lang ente in die donker gevlug het. Die maan het daardie aand gekom en gegaan as gevolg van die mis en wolke.”

Gys vou sy arms. “Maar hoekom het die agtervolger die flitslig agtergelaat?”

“Omdat hy bang is hy sal gesien word as hy dit aanskakel? Onthou, volgens Quinn is sy net nadat sy die slagoffer gaan soek het, Fluisterbos toe. As sy die waarheid praat, moes sy al by die huis gewees het teen die tyd dat die slagoffer haar Maker ontmoet het. Miskien het die moordenaar haar motor gehoor toe sy weer uitgery het om te gaan bel, of het ligte by die huis sien brand. En om die ding saam te dra en hy word daarmee betrap, is veel erger as om dit naby die moordtoneel te los.”

“Dus vee hy die steel skoon en laat val die flits voor hy padgee.” Gys vryf oor sy ken. “Daar moes bloedspatsels aan sy klere gewees het.”

“Jy dink nie dis Raine Quinn nie, inspekteur?”

Gys skud sy kop. “Die scenario wat jy laas om Raine Quinn opgemaak het, is darem heeltemal te flou, Fortuin. Dit moet jy sekerlik teen die tyd erken. Geleentheid, dalk. Die res, nee. En ek kan ook nie aan ’n oortuigende motief dink nie. Hoekom is jy so traag om Nieklaas Hendrikse as verdagte te beskou?”

“Ek ken hom, inspekteur. Nie goed nie, maar goed genoeg. Ek kan my kop op ’n blok sit hy sal nie moor nie. Nie eens as hy dronk is nie. Buitendien, wat sou hy op Fluisterbos gemaak het? En selfs al was hy daar, waarom ’n wildvreemde meisie doodmaak? En met soveel woede? Ek erken my scenario is flou, maar selfs Raine Quinn het baie meer rede as hy gehad.”

Gys staan met nog ’n diep sug op en gaan staan weer voor die foto’s. Dis hartverskeurend om die klein figuurtjie so vermorsel te sien lê. Geen wonder Quinn het gedink dis ’n uil of ’n bokkie of hoogstens ’n kind nie. Noëlene van der Merwe was nie eens heeltemal vyf voet lank nie. Een punt vyf in metriese terme. Een en veertig kilogram. En met die bruin langmourok en Noëlene se donker hare, sou Quinn net die gesiggie gesien het, dalk die hande en net ’n sekonde of twee.

“Fortuin …” Dié moes ook in gedagtes versonke gewees het, want hy ruk soos hy skrik toe Gys praat. “Ek wil weet hoe mildelik die Van der Merwes tot Meetsnoer bygedra het. En die vriendinnetjie van haar, Fransien, die een wat voorheen gevlug het … Ek dink ons moet probeer vasstel of sy nie ook ’n ryk pa …” Dan onthou hy weer. “Maar jy ken haar mos. Het sy nie ook dalk ryk ouers wat Meetsnoer instop nie?”

Fortuin knie sy ken nadenkend. “Haar ma is dood voor sy universiteit toe is, haar pa toe sy in haar tweede jaar was, net ’n rukkie ná haar broer. Sy het alleen agtergebly en het ook nie met haar enigste tannie oor die weg gekom nie.” Hy skud sy kop. “En daai tannie sou nie vir haar betaal het nie.”

“Alleen agtergebly?”

Fortuin staan ineens regopper, sy blik weer gefokus. “Ja, alleen. Alleenerfgenaam ook. Nou onthou ek, dis juis wat sy destyds in die Kaap gaan maak het ’n paar maande voor sy gevlug het. Haar pa was ’n boer in die Vrystaat. Die plase is verkoop. Sy wou gaan hoor hoekom die erfporsie nie uitbetaal nie omdat sy toe reeds mondig was. Maar die eksekuteur het gesê sy kan eers die geld kry as sy vyf en twintig is of trou.”

Gys vryf sy oorlel. “En die erfporsie? Hoeveel?”

“Nee, dié weet ek nou nie, inspekteur.”

“Meer as een plaas? Dit klink belowend.” Geld, veral baie daarvan, is die een motief wat mens nooit uit die oog mag verloor nie. “Ek soek ’n lys van die Meetsnoer-lidmate en ek wil weet wat hulle bydraes was. Ek soek ook hulle agtergrondinligting. En ek wil weet wie Sias Kirstein was voor hy hom begin verbeel het hy is die Liewenheer vanself. En daarná. Ek wil alles van hom weet.”

“Ons kan ’n 205 aanvra om insae in die bankstate te kry, maar hoe gaan ons die res alles vasstel, inspekteur?” vra Fortuin onseker.

“Ek het geen benul nie, maar kom ons begin by bankstate. Ek sal eers Maandag ’n beëdigde verklaring kan indien, maar hopelik sal die landdros sy gat in rat kry en die 205 vinnig kan uitreik. Ek wil so gou moontlik weet wat in daardie gebroedsel van ’n plek aangaan. Kerk of nie kerk nie.”

“En kaptein se voorwaarde?”

“Ons het onderneem om nie direk met Meetsnoer kontak te maak nie. ’n 205-aansoek is nie direkte kontak nie.”

“En Raine Quinn? Gaan ons haar nie ondervra nie? Ek dink nog steeds …”

“Fortuintjie, jy sal nog leer. As mens ’n skuldige so bitter graag wil aankeer, gryp jy na die eerste die beste strooihalm. Ons sal haar nog steeds kan ondervra as dit nodig word, maar nie nou nie. Daar is wel ’n paar goed wat ek een of ander tyd met Flint Fletcher sal wil uitklaar.”

“Dit behoort nie moeilik te wees nie. As inspekteur nie oor die naweek trek nie, gaan hy jou hierdie week nog uit sy huis kom sleep.” Vir die eerste keer in ’n lang ruk is daar weer ’n flikkering in Fortuin se oë. Nie heeltemal humor nie, maar beter as niks.

“O, hel. Is dit hierdie week?” Nadat hy ’n paar goed gesorteer het, het hy die pakkery uitgestel en daarna nie weer daarby uitgekom nie.

Dié keer glimlag Fortuin tog. “Dis hoekom ek seker gemaak het ons is nie die naweek aan diens nie. Ek sal inspekteur môre kom help pak en oortrek. Ek is seker Adele Fourie sien uit daarna.”

Gys is lus en gee hom ’n oorveeg, maar brom net: “Ag, loop slaap.” Fortuin se glimlag beaam hoe min hy hom aan Gys se misnoeë steur.

Dit pla Gys nie regtig nie. Solank Fortuintjie net weer homself word, sien hy kans vir baie dinge. Selfs blonde krulkoppies wat hom heluit ongemaklik laat voel en tog balsem is vir die seerplek wat Gertjie die afgelope paar jaar in sy hart uitgekalwe het.


VIER EN TWINTIG

Raine maak koffie terwyl Flint verder soek. Hulle het omtrent al die hele huis omgekeer, maar kon nêrens ’n spoor van die Familiebybel kry nie.

Sy kyk vraend om toe hy inkom net toe die ketel afskakel.

“Niks. Ek weet nie waar Joanie dit kon gebêre het nie. Dit het altyd onder op die voetstuk van die antieke buffet gelê.” Hy ruk ’n stoel onder die tafel uit en plak hom neer. “Dankie,” brom hy toe sy die beker voor hom neersit.

“Kom ons vergeet voorlopig van die Bybel en die brief. Jy het my nog nie gesê wat by Meetsnoer gebeur het nie. Kon jy agterkom waarom hulle Fransien nog nie hier kom soek het nie?”

Hy gee ’n humorlose laggie. “Hulle weet nie sy is weg nie.”

“Hoe nou?” Raine gaan sit ook. Sy luister met groeiende kommer terwyl hy vertel wat Mart gedoen en hoe hy vermoed dit gebeur het.

“Maar hoe lank gaan sy daarmee wegkom?” vra sy toe hy klaarmaak.

“Nie lank nie. En dan sal die duiwel behoorlik los wees. En dis hoekom ek wil hê jy moet weggaan, Raine.” Hy hou sy hand op toe sy weer begin protesteer. “Wag nou. Bly kalm en luister mooi.”

Raine sluk haar ergernis. Tydelik. “Praat, maar ek sê jou by voorbaat ek gee Fluisterbos nie prys nie.”

“Kom ons begin by die weggaan. Dis net ’n kwessie van tyd voordat Sias agterkom Fransien is vort en sy mense sal stuur om haar hier te kom soek. En dis maar die begin van al die moeilikheid wat sekerlik nog sal volg.” Hy roer suiker in sy koffie, maar maak geen aanstaltes om dit te drink nie.

“Fluisterbos is private eiendom en ek die wettige eienaar. Hulle kan nie sommer net hier instap nie,” verweer sy haar, maar weet dis ’n flou argument.

“En dink jy regtig jy sal hulle kan keer as hulle hier inbars?”

“Seker nie,” erken sy teësinnig, “maar hoekom sou hulle? Ek sal hulle kan aangee vir betreding. Buitendien, hulle sal Fransien nie kry nie en hulle kan niks aan my doen nie.”

Flint leun agteroor op sy stoel. “O? Nes hulle niks aan Joanie of Noëlene kon doen nie?”

“Wie sê dit was hulle? Gys Niemand dink dis jy wat Joanie vermoor het.” Nou toe, laat ek hoor wat jy daarop te sê het, dink sy wrewelig, maar weet ook die wrewel is gebore uit haar vrees dat Flint dalk reg mag wees. Dat sy en Fransien inderdaad in lewensgevaar is.

“En nou die dag het konstabel Fortuin jou ook maar bra agterdogtig aangekyk,” troef hy haar.

“Dis tog laf.” Raine neem ’n ergerlike sluk van die koffie.

Flint knik. “Net so laf soos die idee dat ek Joanie sou wou dood hê. Ek was onder die indruk dat ek Fluisterbos gaan erf. Hoekom haar dus vergiftig?”

“Omdat sy nog maklik twintig jaar of langer kon leef en jou emosioneel kon probeer afdreig om nie jou bevindinge oor die saadvaring bekend te maak wanneer jy uiteindelik gereed is om dit te doen nie. Niemand met ’n verterende ambisie wil so lank wag nie. Dit sou die hoogtepunt van jou loopbaan wees. Annie-se-lot sou na jou vernoem kon word. Jy sou in die annale van die botaniese geskiedenis aangeteken word. Al wat in jou pad gestaan het, was jou tante wat geweier het om enigiemand toegang tot Fluisterbos te gee, selfs nadat jy Annie se voortbestaan beveilig het.” Nogal netjies beredeneer, klop sy haarself op die skouer.

Hy kyk haar met ’n onpeilbare blik aan. “En nou staan jý in my pad.”

’n Oomblik stol alles in haar. Sê nou Gys Niemand is reg?

Flint kom regop, leun oor na haar toe en druk sy hande op die tafel. Hande so groot soos sopborde. Hande wat gemaklik om haar middel sal gaan, wat nog te sê haar nek. “Ek herhaal: kanselleer die koop en ek gee jou dubbeld die deposito en delg alle ander kostes, Raine.”

“Dis baie geld,” prewel sy en wonder of haar hart darem netnou weer sal begin klop.

“Wat is geld in vergelyking met roem?”

Met ’n hik hervat haar hart sy taak. “Roem is jou nie meer beskore nadat jy ’n gat van jouself gemaak het voor jou botaniese en ander kollegas nie.”

Sy gesig ontspan en hy gaan sit weer. “Ook weer waar. Hoekom wou ek nou weer vir Joanie vergiftig? Het jy nie gesê dis juis ter wille van roem nie?”

Raine neem weer ’n slukkie koffie, maar dit het al koud geword en sy skuif die beker weg. “Hoekom het jy by Sewe Seëls aangesluit? Vertel my wat gebeur het, Flint, dan hoef ons nie meer in sirkels te redeneer nie.”

“Oukei.” Hy staan op en stap na die venster toe soos sy agtergekom het sy gewoonte is wanneer hy dink. Dis asof hy hom moet vergewis die digte oerbos is daar buite, asof hy krag daaruit put vir sy herinneringe voor hy omdraai. “Ek sal begin by die middag van die nege en twintigste toe ek van Knysna af hierheen deurgery het vir Joanie se verjaardag.”

Hy vou sy arms asof hy ’n skans probeer bou teen die pyn wat sy herinneringe noodwendig moet meebring. “By Sedgefield het ek ’n vleispasteitjie gekoop wat af moes gewees het. Teen die tyd dat ek hier aangekom het, was ek so siek soos ’n hond. Joanie het my medisyne ingejaag, maar ek kon niks van haar heerlike hoender-en-sampioen-bredie, nogal een van my gunstelinge, eet nie. Sy het my flou tee en roosterbrood met Marmite gegee om te eet terwyl sy aan die bredie gesmul het.”

Sy oë dwaal, steek dan vas op sy beker wat nog onaangeraak op die tafel staan, maar sy weet hy kyk eintlik terug in die verlede in. “Ek kon sien sy het baie op die hart gehad en sy het ook gesê sy wil indringend met my oor Meetsnoer praat en gevra of ek daarvoor kans sien, maar ek het vir haar gesê ek voel te sleg om werklik aandag te kan gee. Ons het redelik vroeg gaan slaap en die volgende oggend moes ek teruggaan Knysna toe. Ek moes ’n groep honneursstudente die middag toespreek oor boomvarings in die omgewing. Ek het Joanie belowe om die volgende naweek weer te kom kuier sodat ons kan gesels.”

Hy draai skuins en kyk weer buitetoe. “Daar was toe natuurlik nie ’n volgende naweek vir ons nie. Die laaste keer dat ek met haar gesels het, was Sondagoggend, die een en dertigste Augustus. Sy het my gebel om te hoor of ek oor die maagaandoening is en om my te herinner aan my belofte dat ek die naweek na haar toe sou kom. Sy het weer iets oor Meetsnoer gesê, maar elke keer as sy Meetsnoer genoem het, het my verstand uitgesny.”

Hy sug en kyk weer na haar. “Om eerlik te wees het haar aanganery oor die spul my begin irriteer. Ek het agtergekom die Fransien-episode het haar baie ontstel, maar ek het gevoel daar is nie veel wat sy aan die meisiekind se heil kon doen nie. Meetsnoer het ek afgeskryf as ’n groepie mense wat heel vrywillig deur ’n fanatikus aan die neus gelei word. Ek het gevoel dis hulle goeie reg as hulle hulle lewe so wil lei. Wie is ek om te sê die aarde gaan nie dalk binnekort vergaan nie? ’n Meteoriet van ernstige omvang tref die aarde gemiddeld elke honderdduisend jaar en die tyd vir die volgende een is inderdaad op hande.”

Hy leun teen die toonbank terug en druk sy hande in sy sakke terwyl hy na sy skoene staar. “As ek maar toe uitgevra en geluister het … Nie so arrogant was nie.” Hy kyk weer op. “Nietemin, die volgende keer dat ek van haar gehoor het, was toe sy my daardie selfde nag bel.”

Met ’n half verlore uitdrukking vertel hy van Joanie se oproep, sy gesukkel met die nooddienste daarna. Raine luister stil, sien hoe die hartseer en frustrasie beurte maak in sy lyftaal.

“Terwyl ek in die hospitaal by haar gewaak het, het ek nog teen my beterwete geglo sy sal gesond word. Ek het probeer uitwerk hoe op aarde sy so ’n fout kon gemaak het. Ek het aangeneem die Amanita was in die bredie en het per ongeluk daarin beland. Eers het ek gedink dit was ’n genade dat ek nie ook van die hoender geëet het nie. Toe skuldig gevoel. Toe weer gedink as ek ook geëet het, sou ek dalk die simptome vroeër kon identifiseer. Toe weer besef ek sou veel later as sy geaffekteer gewees het omdat ek nie lewerprobleme het nie en veel groter van gestalte is. Kortom, my kop het gemaal en gedraai en ek was vrot van die skuldgevoelens en as-ek-maar-nets. Ek kon aan niks anders dink as Joanie se siekte en wat ek kon gedoen het om dit verhoed nie.”

Flint bly ’n oomblik stil asof hy moed opbou om voort te gaan.

“Die volgende Saterdag het haar lewer- en nierfunksies finaal ingegee. Ek was verpletter. Ek het die dag ná haar dood hierheen gekom, Fluisterbos platgeloop om te sien waar sy die Amanitas kon gepluk het. Ek kon nie ’n enkele een opspoor nie. Nie een nie. Nie dat dit my heeltemal verras het nie. Amanitas kom in die herfs op.”

“Jy het dus nie hier gebly terwyl sy in die hospitaal was nie?” vra Raine toe hy weer stilbly.

Hy skud sy kop. “Ek het in ’n gastehuis ingeteken, maar ek wonder of ek altesame tien uur daar deurgebring het. Die hospitaalpersoneel het my laat kom en gaan soos ek wil omdat sy in ’n private kamer was, dus was ek maar meesal by Joanie.

“In elk geval, Maandag was daar ’n horde reëlings om te tref. Laatmiddag het ek deurgery Houthaalbos toe om te kyk of ek nie teen alle seisoenale gange in êrens Amanitas onder die denne kon opspoor nie. Dis hulle gunstelingteelaarde.”

Raine jaag hom nie aan toe hy weer ’n rukkie lank stilbly nie.

“Die hek het ’n dik ketting met ’n slot aangehad,” vervolg hy uiteindelik. “’n Man het na my toe aangestap gekom en gesê dis private eiendom en ek moet asseblief hulle privaatheid respekteer. Ek het vir hom gesê ek wil graag vir Sias spreek. Hoekom ek nie net gesê het ek wil vir sampioene soek nie, weet ek nie, maar iets het my gekeer. Miskien die man se norsheid en agterdogtige houding. Hy het gevra of ek lid is van Sewe Seëls en ek het gesê nog nie, maar ek wil aansluit. Ek het toe natuurlik nog bitter min van óf Sewe Seëls óf Meetsnoer geweet. Ek het hom bloot probeer ompraat om vir my oop te sluit. Hy het gesê ek moet eers lid wees voor ek deur die herder kan aansoek doen om Sias te spreek, maar Sias stem net in baie, baie uitsonderlike gevalle in.”

Die onderdrukte emosie in sy stem vertel Raine amper meer as sy woorde.

“Ek het dit oorweeg om sommer skelm deur die drade te klim om die Amanitas te soek, maar tot besinning gekom. Wat sou dit my help om agter te kom waar die Amanitas vandaan kom? Selfs al was daar, sou dit Joanie nie terugbring of iets bewys nie.”

“Het jy toe al vermoed Meetsnoer het dalk iets met haar dood te doen gehad?” onderbreek Raine hom.

“Nie bewustelik nie, maar ek dink in my onderbewussyn het ek reeds my bedenkinge oor hulle gehad ná die voorval met Fransien.”

Raine staan op, dra albei bekers na die wasbak en gooi die koue koffie uit. “En wanneer hoor jy toe van die testament?”

“Joanie is die Woensdagoggend begrawe en daarna is ek na Gertjie toe. Ek dink die skok om te hoor dat ek nie Fluisterbos erf nie, het my die kluts ’n bietjie laat kwytraak. Ek was kwaad, hartseer en uit die veld geslaan. En toe kon ek boonop nie die plek koop voor oor amper ’n jaar nie. Niks het meer vir my sin gemaak nie.”

Ontsteltenis slaan deur in sy stem, maar dit lyk tog asof hy amper verlig is om oor alles te praat. “Ek is die volgende dag Kaap toe. Ek bly maar meestal daar tussen my reise deur. Dit was eers teen die Sondag dat ek tot my sinne begin kom het. Ek het my geheue begin fynkam oor alles wat Joanie vir my die laaste paar kere gesê het. En toe onthou ek sy het die Sondag voor haar dood iets gesê van ’n Meetsnoer-lidmaat wat ’n soenoffer en ’n dankie-briefie van Fransien vir haar gebring het. Ek het selfs onthou sy het nog gesê die soenoffer was heel eetbaar, al moes sy baie sout bygooi. En toe wonder ek oor die soenoffer.”

“Joanie het nie gesê wat die soenoffer was nie?” onderbreek Raine hom en gaan sit weer.

Hy skud sy kop. “Ek het die skoonmaakdiens wat Joanie se huis elke twee weke aan die kant kom maak, gebel. Hulle was die Vrydag voor haar dood hier. Hulle het die yskas ook skoongemaak. Dit was in die tyd van die kragonderbrekings en oorblyfsels van ’n hoendergereg het sterk geruik. Daar was ook ander oorskietkos, maar die reuk het alles binnegedring. Hulle het alles in die yskas wat bederfbaar was, weggegooi.

“Dis toe eers dat ek bewustelik begin vermoed het iemand van Meetsnoer het vir haar giftige sampioene in een of ander vorm aangedra.”

“Maar het die polisie nie haar dood ondersoek nie? Nie probeer agterkom hoe sy die giftige sampioene ingekry het nie? Dis tog ’n buitengewone sterfte?” Raine weet nie hoe hierdie dinge werk nie, maar dit klink vir haar logies.

“Ek het reeds vir hulle die antwoord gegee. Die verkeerde een. Ek het hulle vertel van die hoenderbredie. Niemand het daaraan gedink om dit te toets nie. En nadat die yskas skoongemaak is, was dit te laat. Ek het geen bewyse gehad nie, niks behalwe vermoedens nie. En niemand wou na vermoedens luister nie. Ek het besef ek moet op een of ander manier op Houthaalbos uitkom.

“Daardie volgende Sondag is ek Sewe Seëls toe om die diens by te woon. Die Sondag daarna het ek vir herder Van Niekerk gesê dat ek my bekeer het. Daarna het ek deurgery Niemandsdorp toe en by Joanie se graf gaan sweer ek sal vasstel wat gebeur het. Al kos dit my wat.

“En ek voel steeds so. Al is die prys teen hierdie tyd baie hoër as wat ek my ooit kon indink.”

Raine kan aan niks dink om te sê nie. Berou, ontsteltenis en vasberadenheid woel en werk om beurte in sy gesigsuitdrukking terwyl hy na die spaansrietplafon staar.

Dan ontspan hy effens en kyk weer na haar. “Kan ons nou die hipoteses rondom my aandadigheid aan Joanie se dood laat staan en konsentreer op die baie werklike probleme waarvoor ons reeds te staan gekom het en in die toekoms nog te staan gaan kom?”

Sy moet stry teen die empatie wat sy voel, die behoefte om op te staan en haar arms om sy middellyf te slaan en hom te probeer troos, moed te probeer inpraat. “Oukei. Ek sal jou glo tot die teendeel bewys word. Maar voor ons verder gaan, waarom wil jy Fluisterbos vir Meetsnoer gee?”

“Ek het onlangs eers besef dis my hefkrag om in Meetsnoer opgeneem te word. Geld alleen gaan dit nie regkry nie. Ek het van buite af probeer inligting inwin. Selfs ’n private speurder aangestel, maar hy kon nie hond haaraf maak nie. Deels omdat hy nie ’n lid van Sewe Seëls is nie en deels omdat hy ook nie ’n baie goeie akteur is nie. Ek het van Sewe Seëls-kant af probeer, maar selfs nadat ek aangesluit het, my oral vasgeloop. Daar is geen ander genade nie, ek moet in Meetsnoer se geledere opgeneem word om te probeer agterkom wie vir Joanie paddastoele pleks van sampioene gevoer het en presies hoekom. En om hulle te ontmasker as destruktiewe kultuskerk. Daarna kan ek my bekommer oor hoe om Fluisterbos weer terug te kry.”

“Dis nou as Fluisterbos joune was om uit te deel.”

Sy kake bult, maar hy swyg.

Raine leun vorentoe. “Gestel … let wel, gestél ek aanvaar jou aanbod en jy koop Fluisterbos … Hoe gaan jy dit regkry om opgeneem te word? Die mans is voltallig. Noëlene en nou ook Fransien se plekke is oop, maar dis al.”

“Dis klaar gereël. Een van die mans sal sy plek vrywillig opoffer, maar dan moet Fluisterbos aan hulle geskenk word en hulle wil voor twintig Oktober, dus oor net meer as ’n maand, intrek. Dis ’n baie blatante ruiltransaksie gemik daarop om Meetsnoer toegang tot my geld te gee in ruil vir my toegang tot die hemel.”

Raine ignoreer sy sinisme. “Selfs al stem ek in, sal dit maande duur voor dit op jou naam is, laat staan Meetsnoer s’n.”

“Ek betaal eintlik net. Die plek word direk in hulle naam geregistreer en hulle kry besettingsreg voor oordrag plaasvind. Nes jy ook maar gedoen het.”

“En wat word van Annie-se-lot?”

Flint staan op en gaan staan weer voor die venster waar die laaste strale van die son vir oulaas groen in skadu’s ontdek. Hy bly so lank stil, die praktiese deel van haar brein kry tyd om te registreer sy sal moet begin kos maak. Sy kan nie verwag Fransien moet op beskuitjies en kaas en vrugte leef nie. As sy reg onthou, mag hulle pasta eet. Haar gedagtes gaan vlugtig oor die relatief skamele inhoud van haar koskaste.

Uiteindelik draai Flint terug na haar toe, net toe sy besluit ’n pastagereg kan werk. “Sias glo Annie-se-lot is die Boom van die Lewe.”

Alle kosplanne vlieg uit haar kop uit. Raine kan hom net sprakeloos aanstaar.

“Die Boom van … Jy bedoel soos in die boom wat in die paradys gegroei het?” kry sy dit uiteindelik uit. “Hoe kom hy daarby uit? En wat het dit met die wederkoms of die oordeelsdag of wat ook al uit te waai? Dis mos waaroor Meetsnoer gaan, is dit nie? Die laaste dae?”

“Ek weet nie presies hoe sy argumente werk nie, maar dit klink vir my asof daar ’n hele volgordelike proses is rondom die oordeelsdag. Eers, soos ek verstaan, is daar die Apokalips. Dis die lig van die sluier oftewel die openbaring van die Allerhoogste se wil. Dis hierdie openbaring wat Sias in die jaar voor die wegraping hier op Fluisterbos, dis nou van twintig Oktober af, wil neerskryf. In afsondering. Een van die vroue sal saamkom om na hom om te sien. Een van die ander mans sal beheer oor Meetsnoer oorneem tot die sluier finaal gelig is en Sias kan terugkeer Houthaalbos toe om die geheimenisse bekend te maak.

“Daarna kom die wegraping op twintig Oktober 2010 wanneer die een en twintig uitverkorenes reguit in die hemel in opstyg. Daarna eers vind die Wederkoms plaas, dink ek. Dis nou waar die Seun terugkom aarde toe en lidmate van die broederkerke tot by die poorte van die hemel gebring sal word, waar hulle ná ’n tydperk van heiliging tot die hemel toegelaat sal word. Daarna kom daar sewe plae wat herinner aan die tien plae wat Egipte getref het en dit sal sewe jaar duur. En daarna volg die Slag van Armageddon by die Berg van Megiddo.”

“Megiddo?” frons Raine.

“Megiddo is naby Jerusalem en het in Bybelse tye reeds baie veldslae en oorloë beleef. Tydens hierdie laaste en grootste van alle veldslae sal Abaddon, beter bekend as die Antichris, vernietig word.”

“En dan is dit die einde?” Raine kry skoon ’n hol kol op haar maag.

“Nie heeltemal nie. Daarna, en ek dink hier dwaal Sias heelwat van die Bybel en ander eindtydkerke af, sal ’n meteoriet die aarde tref wat alles sal vernietig, behalwe die nuwe Eden waaruit die aarde hergebore sal word. Die nuwe aarde sal wees soos die oue veronderstel was om te wees as dit nie vir Satan was wat danksy Eva ’n speek in die wiele gesteek het nie.”

Flint glimlag effentjies toe Raine snork, maar raak dan weer ernstig. “Die een en twintig wegrapelinge sal teruggestuur word en in hierdie nuwe Eden woon om die weg voor te berei vir die terugkeer van gelowiges vir die duisendjarige vrederyk. Tydens hierdie duisend jaar sal alle dooies uit hulle grafte opstaan en almal sal ’n tweede kans kry om gered te word – vermoedelik onder leiding van Sias Kirstein. Aan die einde van die duisend jaar keer Satan terug, word finaal verslaan en saam met sy volgelinge in Hades, ’n vlammende swaelput, gegooi waarvandaan hulle nooit weer kan ontsnap nie. Daarna geniet ’n perfekte mensdom onsterflikheid op ’n perfekte aarde met die een en twintig uitverkorenes as die perfekstes van die perfektes en Sias aan die hoof van alles en almal.”

“En waar is hierdie nuwe Eden wat die vrederyk sal inlei?” vra sy, maar weet reeds wat die antwoord is.

“Fluisterbos,” bevestig hy. “En dis waar Annie-se-lot inkom. Dit klink asof Sias dink Annie-se-lot, dis nou die Boom van Lewe, is deel van die resep vir onsterflikheid.”

Raine kyk hom in ongelowige stilte aan voor die frustrasie haar laat opspring. Sy pluk ’n kas oop, haal ’n sakkie spaghetti uit. “Wel, as die aarde soos ons dit ken nog net veertien maande gaan bestaan, gaan ek my verdomde veertien maande lange vrederyk hier deurbring. Hier op Fluisterbos. In mý Eden.” Sy klap met die spaghetti op die stoel se rugleuning. “Mýyne!” Fatti’s en Moni’s aksentueer weer haar uitroep. “Sias Kirstein se gat!”

“Ek hoop jy hou van jou spaghetti versplinter,” sê Flint droogweg.

Raine kyk af na die sakkie in haar hande. Die pastastokkies is fyn en flenters. Dit registreer skaars. Sy kyk weer na hom. Moedeloosheid, frustrasie en magteloosheid druis amper hoorbaar deur haar are, vermenigvuldig tot sy duiselig raak daarvan. “Dis malligheid, Flint. Ek gaan nie my lewe van voor af opneuk omdat ander mense befok in hulle koppe is nie.”

Flint maak kastig keelskoon agter sy vuis.

Trane prik haar oë. “En moenie jy ook vir my kom staan en sê ek is vulgêr, banaal en platvloers en dat jy wil spu en braak as jy daaraan dink dat jy my gesoen het net omdat ek fok gesê het nie! Fok, fok, fok!” Sy smyt die sakkie pasta op die tafel neer en ruk ’n kastrol uit die kas onder die opwasbak voor sy weer na hom toe draai. “Fók.”

Die groot hand wat hy voor sy mond hou, verberg nie die kreukeling om sy oë nie. “Wel, eintlik het jy gesê bé-fok.”

Raine hou haar asem in en knyp haar oë toe. Sy is besig om dit te verloor. Wat “dit” ook al in sy oorspronklike pre-anglisistiese vorm beteken. Sy blaas haar asem stadig uit en maak haar oë weer oop. “Oukei dan. Bé-fok.”

“Ek kry die boodskap, Raine. Ek verstaan hoe jy voel. En, nee, ’n vloekwoord of twee sal my nie keer om jou weer te soen nie. Die vraag is, wat gaan ons maak.”

Sy sit die kastrol op die stoof neer, tel die pakkie vermorselde pasta op en ruil dit om vir een met heel stokkies. “Ek sal anderdag sop daarmee maak, dit gebruik pleks van vermicelli,” verstaan sy hom moedswillig verkeerd, haar kop is in elk geval nog by die soen-gedeelte.

“Wat gaan ons maak wanneer Mart betrap word? Wanneer hulle Fransien hier kom soek?” ignoreer hy haar moedswilligheid. “Wat gaan ek maak as ek Fluisterbos nie vir hulle op ’n skinkbord kan gee nie? Dan sal ek hulle nie kan binnedring nie. Nie agterkom wat met Joanie en Noëlene gebeur het nie. Sias nie kan ontmasker vir wie en wat hy is nie.”

Sy antwoord nie, tap net water in die kastrol, gooi sout by en skakel die stoofplaat aan. “Dis ’n saak vir die polisie. Hulle ondersoek Noëlene se moord. Êrens moet hulle tog Meetsnoer ook ondersoek?”

“Die polisie kan jare neem. Hulle wiele draai stadig. Die saak kan in die cold case files beland.” Hy bedwing hom weer opsigtelik. “Gaan jy net hier in jou vrederykie sit en wag dat Meetsnoer na jou toe kom, Raine? Want as ek nie Fluisterbos vir hulle gee nie, sal hulle dit op een of ander manier van jou afdreig. En ek dink jy besef darem teen dié tyd al dat hulle nie sal skroom om jou ook dood te maak as jy weier nie. Hulle doen dit immers vir die greater good. In die naam van die Allerhoogste. Dink ’n bietjie daaroor na. Ek gaan net gou ’n draai loop.”

Sy kyk hom agterna toe hy wegstap. Dood te maak. Die reguit woorde het meer impak op haar as enigeen van hulle gesprekke tot dusver. Dis een ding om te hoor jy is in lewensgevaar, maar as dit so blatant gestel word, plaas dit die implikasie in ’n baie beter – en ontstellender – lig.


VYF EN TWINTIG

“Maar, Flint, dit kan tog nie waar wees nie,” vervolg sy asof hy nie ’n goeie tien minute weg was nie. “Al hierdie dinge … Dis tog … onmoontlik?” Sy hoor die pleitklank in haar stem en besef hoe futiel dit is. Hoe onmoontlik alles ook al klink, daar bestaan min twyfel dat Sias Kirstein daarop uit is om sy hande op Fluisterbos te lê. Kom wat wil.

Al is al die ander goed dalk fabrikasies van Flint se kreatiewe verbeelding, is die brief wat sy in die biblioteekboek gekry het, ’n werklikheid. Sias het Joanie daarin gedreig, hoe Bybels hy dit ook al gestel het. En ’n paar weke later is Joanie dood.

Flint haal ’n bottel uit ’n wynrak wat bo die koskas ingebou is en wat sy nog nie eens raakgesien het nie. Hy weet presies waar om twee wynglase te kry en skink sonder om te vra vir hulle elkeen in. “Wie het jou vulgêr, banaal en platvloers genoem?” vra hy, gee een glas vir haar aan en gaan weer sit.

Raine kyk onthuts na hom. “Waar kom jy nou vandaan?”

“Nee, ek het maar net gewonder wie so eenvoudig was.” Hy lig sy glas teen die lig en ruik dan aan die dieprooi wyn.

’n Grinnik plooi teësinnig om haar mond. “Marius Harmse. My eerste kennismaking met die Sewe Trompette Kerk. En die tweede keer dat ek aan myself bewys het ek het geen talent om mans reg op te som nie.”

Hy proe eers die wyn voor hy vra: “Wat laat jou so dink?”

“Twee mans in my ganse lewe en albei is op een of ander manier ’n dud? Ek dink dis redelik voor die hand liggend. En ek weet waarom ek nooit die talent ontwikkel het nie. Omdat ek geglo het alle mans is so wonderlik soos my pa.” Die wyn is ryk en rond op haar tong toe sy ’n slukkie neem.

“Daddy’s girl?”

Sy knik terwyl sy die pasta roer. “In die beste moontlike sin. Maar dit kon ook nie anders nie. My ma is oorlede toe ek nog in die laerskool was. ’n Perd het haar afgegooi en sy het met haar kop op ’n rots geval.” Dit voel vreemd om ná die intensiteit van hulle gesprek voor die onderbreking oor gewone dinge te praat, al is dit oor ’n ma wat hopeloos te vroeg en hopeloos onnodig dood is. Soos gewone mense vir mekaar gewone vrae vra soos: met wie het jy voorheen uitgegaan? Hoe is die verhouding tussen jou en jou ouers? Nie: wat kom eerste, Apokalips of Armageddon nie. Nie: haai, raai, het jy geweet jy het ’n plasie gekoop met die Boom van die Lewe daarop nie. Nogal die enigste plek op aarde wat nie op die oordeelsdag, of wanneer ook al, vernietig sal word nie. “Dis absurd.”

“Dat jou ma so vroeg en so skielik dood is?” Daar is deernis in sy oë. Die soort deernis van iemand wat deur ’n nog erger hel is. Albei sy ouers gelyktydig en sy vrou ook. Raine sluk.

“Dit ook, maar ek bedoel hierdie hele Meetsnoer-ding. Bisar, eintlik. Ek bedoel, ek glo daar sal seker ’n oordeelsdag wees. Dit staan immers in die Bybel, maar om dit so te pinpoint … Soveel detail daar rondom neer te lê … Dis wat vir my bisar is.”

Flint rank orent en loer oor haar skouer na die inhoud van die pastasous waarby sy pas oreganum gegooi het. “Wel, jy gaan dít ook miskien as bisar beskou, maar jy moet maar liewer ’n stewiger hoeveelheid sous maak. Ek is honger.”

“Nè? Sommer net so?”

“Dis tog logies dat ek vanaand hier oorbly.”

Sy moet haar nek knak om op te kyk. “Om te?”

Hy vee haar kuif van haar voorkop af weg in ’n gebaar wat iets tussen teer en ingedagte is. Daar is iets intiems aan en tog nie sinnelik nie, ’n aanraking wat bevestig dat die verlies van hulle dierbaarstes ’n nuwe band tussen hulle gevorm het. “Wel, ek kan aan wonderlike redes dink, maar dit sal ongelukkig moet wag. Vanaand bly ek hier om julle op te pas.”

“En wat sal jy nogal teen hulle kan uitrig wat ek nie kan nie?” Sy weet dis ’n sotlike vraag, maar logika vlieg by die deur uit die oomblik toe sy eerste sin insink.

“Ek gaan my nie eens verwerdig om daardie vraag te antwoord nie.” Hy beweeg verby haar. “Ek gaan kyk hoe dit met Fransien gaan. Sy kan sekerlik nie nou nog slaap nie. En ek dink dit sal haar goed doen om hier bo by ons te kom eet. Ons moet maar net al die gordyne toetrek en die rolblinders voor die kombuisvensters laat sak.”

“En as Meetsnoer agterkom jy slaap hier oor?” Hy gaan staan. “Dit kan jou cover by hulle blaas. Veral as hulle weet Sewe Trompette glo ek is ’n satanis. Hulle sal sê jy heul met die duiwel.”

Sy sou regtig veel veiliger gevoel het met Flint hier, maar dit kan nie werk nie. “Ons sal oukei wees, Flint. Hulle sal nie so stomonnosel wees om my sommer net so oor die kop te slaan nie. Veral nie so kort ná die ding met Noëlene nie. As hulle hier aankom en navraag oor Fransien doen, maak ek net asof ek van geen sout of water weet nie en laat hulle ewe vriendelik toe om die huis te deursoek. Dit sal beter wees as om hulle met die polisie te dreig of aggressief op te tree. Solank sy in die kelder is, sal hulle haar nie kry nie. Dan sal hulle my uitlos en elders gaan soek. En dan is Fransien veilig en jou dekmantel nog ongeskonde.”

“Ek haat dit om dit te erken, maar jy is seker reg.” Flint gee ’n gefrustreerde sug.

Dis nogal lekker om vir ’n verandering te hoor iemand dink sy is soms reg. As sy Gertjie nou net ook môre kan oortuig … “O, hel,” glip dit hardop uit.

“Wat nou?”

Wat nou, inderdaad. Sy kyk op na Flint terwyl sy wik en weeg. Sy sal die kans maar moet waag. “Jy sal nie dalk môre so rondom middagete die goed wat jy om sentimentele redes wou gehad het, sonder my medewete wil kom haal nie?”

Hy lig sy wenkbroue.

“Ek het ’n afspraak. Met Gertjie. Een wat ek regtig moet nakom as ek enigsins nog ’n vriendin wil hê. Maar ek kan ook nie vir Fransien alleen hier los nie en jy wil ook nie hê Meetsnoer moet dalk wonder wat maak jy so dikwels hier nie. As jy jou Jeep versteek en dan hierheen kom terwyl ek nie hier is nie, is dit makliker om te verduidelik as hulle Fluisterbos dalk dophou.”

’n Glimlaggie pluk aan Flint se mondhoeke. “Ek sal so maak. Dit gee my sommer die geleentheid om met Fransien te praat sonder dat jy my heeltyd in die rede val of die gesprek van koers af stuur soos jy vreeslik geneig is om te doen.”

“Wat bedoel jy?” Sy haal nog ’n blik tamatiesmoor uit die kas. Dit sal seker nie skade doen as hy hier eet nie.

Hy kom weer nader, neem die blik uit haar hande, kry ’n blikoopmaker uit ’n laai en sny dit oop voor hy antwoord. “Wel, die een oomblik probeer ek jou oortuig om te verkoop en weg te gaan, die volgende het jy dit oor skuifslotte en Nabot se wingerd en soek ons ’n Familiebybel. Dan probeer ek weer om jou te oortuig om Fluisterbos aan my te verkoop en as ek my weer kom kry, praat ons oor my en Joanie en oor Armageddon en die Boom van die Lewe en wat nog. Dit voel asof ek net mooi nêrens met jou kom nie. Nie op ’n logies beredeneerde pad nie, in elk geval.” Die glimlaggie val weg. “Maar, ek is bly jy begin my vertrou, Raine Quinn. Genoeg om my alleen op Fluisterbos toe te laat. Sonder jou medewete.”

Dit is so, besef sy toe hy in die gang af verdwyn. Sy begin hom vertrou. Wíl hom graag vertrou. Ingedagte gooi sy ekstra bestanddele by om die sous te rek. Sy hoop nie hy is vol fiemies nie. Sy glo in maklike kos.

Maar kan sy hom werklik volkome vertrou? So baie dinge het die afgelope vier en twintig uur verander. Waar sy gister nog gedink het Flint is vyand nommer een, is hulle nou skielik op mekaar aangewese. Maak sy dalk vir die derde keer in haar lewe ’n enorme fout om ’n man te vertrou?

Miskien, maar dié keer weet sy nie wat anders om te doen nie. Dié keer gaan dit nie net oor haar nie. Fransien is deel van die som. En dit maak dit nog skrikwekkender.

Gys staan in die kombuis en kyk hande in die sye na die chaos om hom. Wat op aarde gaan hy met al die goed maak wat sy ma oor al die jare vergaar het? Gelukkig het hy van sy pa en ma se klere en persoonlike goed ontslae geraak ná sy pa se dood, maar die kombuisgoed is ’n nagmerrie. In meer as een opsig.

In die paar jaar dat hy alleen hier gebly het, het hy net gebruik wat hy nodig het – wat maar min was. Die huishulp het so nou en dan die kaste skoongemaak, maar hy het nie geweet van helfte van die goed wat nou hier om hom rondstaan nie. Maar dis nie net die hoeveelheid goed wat hom ontstig nie. Die armoede wat daaruit spreek, is nog erger.

Liewe hemel, kyk net na die ou kastrolle. Die gekraakte breekgoed. Die stokou eetgerei. Selfs op sy salaris kan hy darem beter bekostig. En kyk die meubels. Dis asof hy alles met nuwe oë raaksien. ’n Klomp ou drek.

Dit was daardie verdomde Packard wat al die geld ingesluk het, besef hy van nuuts af. Vandat hy kan onthou, het sy pa aan die Packard gewerk. “Ek doen dit vir jou, Gys-man,” het hy altyd gesê as Gys gekla het omdat hulle nooit êrens kan heen gaan nie omdat sy pa vervloeks altyd besig was met die ding.

Danksy die Packard het hy min aan sy pa gehad. Danksy die Packard het hy laas jaar ’n vermoënde man geword nadat die kar-mal Engelsman hom twee en ’n half miljoen rand daarvoor gegee het. ’n Bedrag wat nou nog ’n ordentlike hupstoot gekry het omdat die erf wat sy pa op sy mechanic-salaris gekoop het, klaarblyklik besigheidsregte het.

Skatryk is hy seker nie, maar baie meer welaf as wat hy ooit kon droom, dié is hy wel. En dit te danke aan sy pa en ma wat opgeoffer het en skamel geleef het. En so naar as wat dit mag klink, omdat hy die enigste kind is wat oorgebly het om te erf nadat sy ouer boetie verdrink het toe Gys nog in doeke was.

Van sy boetie se dood onthou hy niks, en niemand het ooit met hom daaroor gepraat nie. Die enigste bewys dat hy ’n broer gehad het, was ’n paar swart-en-wit foto’s, onder meer een waar Gerrie ’n baba op sy kinderskoot vasgehou het. Gys het sy ma eenkeer gevra of hy die baba was. Sy het net in trane uitgebars.

Op sy manier was Gys lief vir sy ouers, maar daar was min innigheid tussen die drie van hulle. As volwassene het hy hulle nooit werklik gerespekteer of waardeer nie. Hulle altyd vergelyk met Gertjie se pa, die rykgat prokureur – sy pa se slim broer wat dit “gemaak” het terwyl sy pa maar bly voortploeter het.

Gys se keel word dik. Hy is nie gewoonlik iemand vir sentimentaliteit nie, maar vanaand vang dit hom dat hy so ’n ondankbare ploert was.

Hy gee ’n vergeelde roomysbak wat seker sy pa se ekwivalent vir Tupperware was ’n skop en stap uit op die agterstoep. Hy druk sy hande diep in sy sakke. Dis nog koud saans. Somer kom altyd laat Niemandsdorp toe. Lente is maar net ’n verlenging van die redelik matige winters.

Bo hom voer die sterre ’n stryd teen vlieswolke. Die maan is aan die kwyn. “Sorrie, pa,” kry hy dit skor uit en dan amper sonder stem: “Sorrie, ma.”

Hy sluk swaar. “Dankie. Vir die Packard en als.” Hy trek die koue naglug diep in sy longe in. Daar kom nog reën, vermoed hy uit die stand van die wind, al soek dié nog na behoorlike rigting.

Gys draai om en gaan weer binnetoe. Op ’n manier hartseer oor die finale afsluiting van sy kinderjare. Op ’n manier verlig dat hy alles nou kan agterlaat. Nuut kan begin.

Hy tel een van die platgemaakte supermarkbokse op en begin dit aanmekaarsit met die bruin kleefband wat hy gekoop het. Die borde met die fyn blou blommetjies waaruit hulle net Sondae geëet het, sal hy hou ter herinnering. Die res kan hy gee vir daardie Aurora-plek waarvan Fortuin hom vertel het. Wat ander mense se gemors aan armes uitdeel.

Gys onderdruk die gedagte aan hoe arm mense moet wees as hulle die spul skewe potte en panne waarin sy ma vir hom nog kos gekook het, nog kan gebruik. Van die Pyrex-bak waarin sy bobotie gemaak het, maar nou dekselloos is nadat sy huishulp dit laat val het. Die soplepel met die gebuigde steel wat jare lank sop in sy bord geskep het.

Sover wil hy nie dink nie, want dan moet hy dink aan sy onverdienstelikheid.

Terwyl sy die skottelgoed ná ete in die skottelgoedwasser pak, luister Raine met ’n halwe oor na Flint se gesprek met Fransien.

“Ek weet Seppie was ’n polisieman voor hy Meetsnoer toe is. Hy kon seker nie veel met die bouery help nie?” vis hy uit.

“Ek weet nie wat hy toe gedoen het nie. Ek het eers ’n jaar en ’n half gelede daar aangekom. Maar ek weet hy is al een wat die bakkie mag bestuur. Hy is ook die enigste een met ’n stel regte klere. Dis omdat hy die goed moet gaan haal wat ons nie op Houthaalbos kan maak of verbou nie. Soos lemoene en die lap waarmee Erna vir ons rokke maak en so. Hy doen ook bewakingdiens … pas die hek op, hou die heining in stand en patrolleer die terrein.”

Raine loer oor haar skouer. Fransien sit met neergeslane oë en praat terwyl haar hande senuweeagtig met die papierservet vroetel. Raine druk die skottelgoedwasser se deur toe en skakel dit aan, maar bly staan waar sy is.

“In wie se plek is jy vir Meetsnoer uitverkies? Daar was mos van 2001 af al een en twintig uitverkorenes?”

Fransien skuif ongemaklik rond. “Drienie. Sy was Wouter se bruid, maar oom Sias het haar aangesê om vir my plek te maak.”

“En hoe voel Wouter daaroor?” Hy vra dit sag asof hy bang is om haar af te skrik.

Twee rooi vlekke slaan op Fransien se wange uit. “Dit was vir hom moeilik om te aanvaar dat sy weg is. Ek dink Wouter was regtig lief vir Drienie. Hulle was maar twee jaar getroud.”

“Hulle was getroud?” vra Raine verras en kan haar dan skop dat sy ingemeng het toe Fransien verskrik opkyk asof sy van Raine se teenwoordigheid vergeet het.

Sy knik.

Wel, die skade is gedaan, besluit Raine, sy kan maar netsowel die volgende logiese vraag vra. “Laat Sias dan egskeidings toe?”

Fransien kyk na Flint toe sy antwoord. “Oom Sias kan ’n man toestemming gee om ’n skeibrief te skryf. Hy doen dit volgens die Woord. In Deuteronomium staan daar as ’n man en ’n vrou trou, en sy dan geen guns in die man se oë vind nie omdat hy iets skandeliks van haar ontdek het, kan hy vir haar ’n skeibrief skryf en in haar hand gee.”

“En het Wouter iets skandeliks van haar ontdek?” vra Raine terwyl sy hard probeer om haar groeiende verontwaardiging weg te steek.

Fransien versluier haar oë. “Oom Sias het vir Wouter gesê Drienie was nie ’n maagd met die inwydingsnag nie. Sien, oom Sias wy die bruide op die huweliksnag in om te bepaal of hulle hulle mans waardig sal wees.”

Raine moet letterlik op haar tande kners om nie te ontplof nie en is verlig toe Fransien verder praat.

“Oom Sias sê Drienie het hom gesmeek om dit nie te noem nie en hy het voor haar pleidooi en mooipratery geswig omdat hy nie onmin tussen Wouter en sy nuwe bruid wou saai nie, maar hy het intussen ’n boodskap gekry dat dit nie van Wouter weerhou mag word nie. En ook dat haar onreinheid die rede is waarom sy tot in daardie stadium nog nie swanger kon raak nie. Dit was haar straf en daarom moes sy vir iemand anders plek maak.”

Raine loer na Flint, maar dit lyk asof hy die gesprek nou aan haar oorlaat. “En toe gee Wouter haar ’n skeibrief?”

Fransien knik. “Maar hy was later spyt daaroor. Veral toe sy ma vir hom gesê het Drienie hou vol sy was ’n maagd en hy behoort sy vrou te glo. Sy het gesê oom Sias kon ’n fout begaan het omdat alle vroue nie op dieselfde manier maagde is nie. Sommige vroue se maagdevlies skeur sonder dat hulle weet en sonder dat hulle ’n man geken het. Maar toe het hy reeds die skeibrief geteken en was dit bindend voor die Allerhoogste. Wouter se ma het in opstand gekom en toe Drienie weg is, is sy saam. Oom Sias het ’n paar maande nadat ek tot Meetsnoer uitverkies het, die boodskap gekry Noëlene is uitverkies. In Wouter se ma se plek.”

Fransien druk die servet teen haar oë en haar skouers begin ruk. “Drienie en die tannie is toe albei uiteindelik uitgewerp boonop. Dis anders as plek maak. Dit beteken mens mag nie meer lid wees van die broederkerke nie, jy word belet om met enige lidmaat in aanraking te kom en is vir ewig verdoem.”

Raine vee oor die valerige haartjies, maar weet nie verder wat om te doen nie.

Flint begin sy hand in ’n simpatieke gebaar uitsteek na die smal skouers, maar trek dit dan terug en kom orent. “Ek dink ons het jou nou genoeg ontstel. Ek is jammer, Fransien.”

Sy skud haar kop. “Dit was oor die geld. Dit weet ek nou.” Sy kyk op na Flint. “Hy het gedink ek gaan my erfporsie kry wanneer ek mondig word. Die geld van my pa se plase. Wat oorgebly het ná die skuld betaal was. Hy wou die geld hê en ek dink hy wou dit hê om die nuwe Eden mee te koop.”

Raine kyk vlugtig in Flint se oë voor hy weer afkyk na haar. “Wanneer erf jy, Fransien?”

 “Ek moes laas jaar al geërf het. In Junie toe die boedel afgehandel is. Maar die oom wat my pa aangestel het as eksekuteur, ’n baie goeie vriend van hom, is net so gekant teen Meetsnoer en Sewe Seëls soos my pa was. Hy het besluit dat ek eers kan erf as ek vyf en twintig is of trou. Ek was verlede jaar in die Kaap om hom van plan te laat verander, maar hy wou niks weet nie. Van toe af het oom Sias Wouter begin aanjaag. Sien, Wouter se hart het nog aan Drienie behoort. Dis hoekom Wouter aan die begin gevra het vir tyd voor ons trou, maar oom Sias het gesê die tyd is ryp. Maar ek weet Wouter wil net so min met my trou as ek met hom. Dis anders met Louwrens. Hy was nou wel met Wouter se ma getroud, maar omdat Noëlene so mooi is … was, het hy nie omgegee nie en wou graag met haar trou.”

“En Louwrens het Wouter se ma ook ’n skeibrief gegee?”

Fransien knik. “Omdat sy opgestaan het teen oom Sias en kant gekies het vir ’n onrein vrou. En dit net alles oor my geld. Ek dink herder Van Niekerk het my juis onder oom Sias se aandag gebring omdat oom Sias so gereeld so baie bydraes van die gemeentes vra. Miskien het hy gedink dit sal oom Sias ’n ruk lank tevrede hou, veral aangesien hy die nuwe Eden sal kan koop.”

“Fransien, Fluisterbos is ’n baie duur stuk eiendom. Dalk is dit darem nie net oor jou erfporsie nie,” probeer Raine troos waar sy weet min troos is.

Sy kyk met betraande oë op. “Meer as sewemiljoen rand?”

Raine versluk haar byna. “Dis hoeveel jy erf?”

“Ek vra weer, is Fluisterbos se koopprys duurder as dit, Raine?” Die stemmetjie het verbasend sterk geword.

Raine skud haar kop. “Nee, dis heelwat minder.”

Flint staan op. “Ek dink ons moet almal in die bed kom. Fransien, gaan loop jou draaie. Ek sal wag tot jy veilig terug in die kelder is voor ek ry.”

“Bly jy nie?” Sy kyk beangs van Flint na Raine en weer terug na Flint. “Gaan jy ons net so hier los?”

“Ek …”

“Flint kan nie bly nie, Fransien. Daar is baie redes daarvoor, glo my. Flint sal môre weer kom. Ek en jy gaan vannag heeltemal veilig hier wees.”

Of Fransien haar glo, weet Raine nie, maar sy staan op en stap na die trap toe.

“Ek het vir jou nagklere neergesit,” roep Raine agterna, maar Fransien gee geen aanduiding dat sy gehoor het nie.

“Sy’s reg, Raine. Ek kan julle nie alleen hier los nie.”

Raine voel die selfbeheer wat sy toegepas het terwyl Fransien gepraat het, glip. “Twak. Jy kan en jy gaan. As jy hier betrap word wanneer jy nie besig kan wees om my om te praat of te ondermyn nie, neuk jy alles op. En dan kom daardie varkasem van ’n man weg met die flagrante onmenslikheid wat hy elke dag van sy lewe pleeg.” Raine gryp ’n hand vol van sy hemp vas. “Jy sal daardie swyn verdomp aan die kaak stel. Belowe my dit, Flint?”

Sy groot hande vou oor haar hand en sy vingers maak hare los van die geruite lap. Dan bring hy haar hand na sy mond toe en soen haar kneukels een vir een. “Ek belowe. Sover dit binne my vermoë …”

Sy ruk haar hand uit syne. “Vergeet van ‘binne jou vermoë’ en ander mooi praatjies. As jy hom nie aan die kaak stel nie, doen ék dit.”

Sy oë verdonker. “Raine, jy bly hier uit.”

“Ek is reeds hier in. Dis my fight ook, Flint. Dit moes my fight gewees het vandat die Sewe Trompette Kerk hulle verdoemende oordeel oor my uitgespreek het, maar ek was te lamsakkig. Maar nou is daar meer op die spel as my loopbaan, as die satanisetiket wat hulle my onverdiend om die nek gehang het. Nou gaan dit oor wat reg en verkeerd is. Liewe jimmel, het jy nie gehoor wat Fransien alles kwytgeraak het nie? Vroue wat maar net vir enigeen van die mans moet regstaan ter wille van Voortbleddiebringing, die wye wêreld ingestuur word met net ’n skeibrief in hulle hande en boonop afgesny van die ondersteuning van hulle gemeentes. Jirlikheid, Flint, op hulle huweliksnag deur ’n dirty old man ingewy moet word!”

Sy staar hom lang, intense oomblikke aan terwyl Fransien se gesigsuitdrukkings soos ’n skyfievertoning voor haar afspeel. “As jy my kan belowe Sias Kirstein sal aan die pen ry, as jy my kan verseker dat jy daardie waansinnige, megalomaniese misoginis sal ontmasker … dan kan jy Fluisterbos terugkry.”

Mart hoor aan die voetstappe wat begin verbygaan dis tyd vir die nege-uurgebedsuur. Kort daarna lui die klok. Sias preek vanaand, hoor sy dofweg. Dit beteken almal moet daar wees. Behalwe sy. En natuurlik Fransien.

Sy tel die glas op waarin Thea van Jaap vir haar sap gebring het. In die badkamer spoel sy dit onder lopende water uit. Sy kyk op na die klein spieëltjie bo die wasbak. Net groot genoeg om hare in te kam. Te klein om in ydelheid na jou eie beeld te staar.

Sy hou haar gesig skuins sodat sy die grootste deel daarvan kan sien. Van ydelheid is daar lank nie meer by haar sprake nie. Sy lyk stokhoringoud. En tog was sy eens beskou as ’n aantreklike vrou. Haar oorlede man het haar selfs in hulle jong dae Mooi Mart genoem.

Wyk, Satan! Mooi lê in die hart. Maar haar hart voel swart. Siek van angs. Van onsekerheid. Wat gaan sy doen wanneer Dirk môreoggend hier inkom en sien Fransien is weg? Wat gaan Sias doen wanneer hy besef sy het hom ’n rat voor die oë gedraai? Sy weet hy vermoed dit reeds, maar sy twyfel of hy vermoed Fransien het hom ontglip. Hy dink waarskynlik Fransien wou die laaste nag van strafgebede ontduik en het Mart haar medepligtige gemaak. Wanneer hy agterkom … Wat gaan sy oordeel dié keer wees?

Die oordeel van die Allerhoogste is ten minste reeds gevel. Hel toe met Mart, waar sy in alle ewigheid deur vuur en swawel verteer sal word sonder om ooit uit te brand, sonder die hoop om ooit gered te word. En sy, as Uitverkorene vir die Wegraping wat die Allerhoogste gefaal het, sal nog swaarder gestraf word as die res. Vir die Uitverkorenes is daar nie ’n tweede kans gedurende die duisendjarige vrederyk nie. As ’n Uitverkorene verbrou, is dit reguit swaelput toe. Dit het Sias hulle menigmaal op die hart gedruk.

’n Snik ruk droog deur haar lyf. Eers toe sy die geluid van brekende glas hoor, besef sy die waterglas het uit haar hande geglip. Sy staar na die drie dik skerwe in die wasbak. Vrugteveseltjies sit nog aan die bodem vas.

Haar hand gaan vanself na die stuk met die skerpste punt. Haar siel is in elk geval verlore. Sy sal in elk geval tot in alle ewigheid haar eie gille en dié van Satan se volgelinge in haar ore hoor terwyl hulle almal brand en brand en brand.

Sy druk die punt van die glasskerf teen haar pols. Die uiteinde sal dieselfde wees, maar sy sal ten minste Sias en sy straf gespaar bly. En as sy moes kies tussen Satan en Sias …

Sy kyk weer in die spieël. Is sy werklik banger vir Sias as vir Satan? In haar eie oë lees sy die antwoord. In haar eie oë kan sy die diepte en strekwydte van haar angs sien. Sy weet nie hoe dit voel om tot in alle ewigheid te brand nie, maar sy weet hoe dit voel om in die belydenisput te staan. Sy ken die wipplank tussen vrees en hoop wat Sias permanent met hulle ry. Die een oomblik ’n klop op die skouer, die volgende ’n klap deur die gesig. Nie dat Sias fisiek raak nie, maar sy koudheid en misnoeë is veel erger as ’n werklike klap deur die gesig.

Mart snak na haar asem toe die skerf ’n druppeltjie bloed trek.

Sias se wipplank. Hoop bo, verdoemenis onder. Op en af. Diékant toe, daardie kant toe. En mens weet nooit wanneer om wat te verwag nie.

Die inwydingsnag. Sias wat uit haar liggaam haal wat haar eie man nooit reggekry het nie. Amper goddelik. Die vervulling van elke begeerte waarvan sy kon droom en meer. Haar heel eerste orgasme. Volkome, ekstatiese ontlading. Een uitgerekte oomblik van hemel terwyl haar lyf oplos in sensasies so onbeskryflik, sy het gedink sy is in die hiernamaals. Sy kon nie anders as om uiting aan haar plesier te gee in kermgeluidjies nie.

En toe die ompluk sodat sy op haar maag lê. Die dierlike gebrul terwyl hy van agter … Die skerf byt verder in haar vel in.

Die volgende oggend het hy haar kom besoek waar sy skaars van die bed in die kamer van Openbaring af kon opstaan.

“Die naggees het jou beetgepak, Mart van Jakob,” het hy gesê. “Ek moes Lillith uit jou uitdryf.”

Hy het haar drie dae gegee om te herstel. Self vir haar daagliks brood en water gebring. Op die aand van die derde dag het hy gesê: “Jy sal na jou man gaan en hom gehoorsaam wees in alles wat hy vra.”

Sy was gehoorsaam en die naggees het haar nooit weer gepla nie. Sias het dit waarlik uitgedryf.

Is die ander ook deur die naggees besoek? Sou Sias die naggees ook uit Noëlene moes gedryf het op haar huweliksnag? Uit Fransien?

Fransien. Het sy Noëlene agternagesit? Maar sy is dan selfs belydenisput toe en was geskok toe Noëlene nie daar was nie? Dalk het sy Noëlene iets aangedoen, maar was nie seker of sy dood is nie? Wanneer het sy daardie inskrywing in Noëlene se Bybel gemaak?

’n Snik ruk pynlik deur Mart. Beskerm sy ’n kind wat dalk moord gepleeg het? Het sy haar saligheid vir ’n Barabbas opgeoffer?

Mart druk die glasskerf dieper in haar vel. Amper mooi, die dieprooi wat so opwel teen die wit van haar pols. So rooi. So wit. Witter as sneeu, ja, witter as sneeu …

Toe Raine teen vyfuur vir omtrent die tiende keer wakker word, weet sy sy sal nie weer aan die slaap raak nie. En sy wil ook nie. In haar drome jaag ’n man met ’n wit baard haar rond en dwing ’n houtkruis in haar keelgat af terwyl hy skree: “Amanita! Amanita! Die oordeelsdag is hier!”

Nie dat die drome wat haar geteister het erger is as die kwelgedagtes wat haar ry wanneer sy wakker is nie, maar sy kan ten minste lê en luister vir verdagte klanke.

Buite reën dit sag. Aan die huis se geluide het sy in haar wakker oomblikke geleidelik gewoond geraak. Hout wat nou en dan effens kraak, ’n takkie teen ’n venster, die wind wat dan en wan om die skoorsteen fluit. Na elkeen van hierdie geluide het sy al minstens een keer deur die nag gaan ondersoek instel en haar vergewis daar is niemand in of om die huis nie.

Vir die soveelste keer weergalm haar eie woorde na haar toe terug: “Dan kan jy Fluisterbos terugkry.” Maar dis nie net Fluisterbos wat sy op die altaar gelê het nie. Haar visie vir ’n nuwe lewe, ’n vars begin ook. En waarom? Omdat sy in ’n woedebui ingesien het daar sal geen vars begin kan wees as sy nie met haarself kan saamleef nie. En dit sal sy nie kan doen terwyl sy weet wat op Houthaalbos aangaan nie. Terwyl sy weet hoe ander vroue verneder en misbruik word nie.

Raine skakel die bedliggie aan en strek haar hand uit na Joanie se biblioteekboek met die bril wat bo-op lê. Sy lees weer deur die agt kriteria en dan deur die skrywer se omskrywing daarvan. Dit pas Meetsnoer soos ’n handskoen, maar nie die Sewe Trompette Kerk nie. Sy blaai deur die res van die boek.

Joanie het klaarblyklik nie te veel waarde geheg aan die biblioteek se eienaarskap van die boek nie. Oral het sy gedeeltes in potlood onderstreep. Onder meer ’n gedeelte wat wys op die verskille tussen “mind control”, indoktrinasie en breinspoeling.

In nog so ’n onderstreepte gedeelte waarby daar ook ’n sterretjie gemaak is, lees sy dat identiteit elemente soos opvattings, gedragspatrone, denkprosesse en bepaalde emosionele ingesteldhede behels. Volgens die skrywer word ’n persoon se oorspronklike identiteit soos dit gevorm is deur familie, opvoeding, vriendskappe en veral vryheid van keuse onder die invloed van geestelike mishandeling vervang deur ’n ander identiteit – dikwels ’n identiteit wat hy nie vir homself sou kies sonder enorme sosiale druk nie.

Sy blaai verder, lees nog hier en daar onderstreepte dele, asook aantekeninge wat Joanie langs die kant gemaak het. Sy lees dat die meeste kultusse die gebrek aan slaap inspan om hulle lidmate te beheer, hoe slaaponthouding lei tot uitputting, wat weer daartoe lei dat die slagoffer feitlik enigiets sal doen om net weer te kan slaap. Dit kan ook lei tot hallusinasies, tot vatbaarheid vir oortuiging op feitlik enige vlak omdat die brein net eenvoudig nie meer behoorlik kan funksioneer nie.

En slaaponthouding is maar een van die maniere om mense se wil te ondermyn. Daar is periodes van eensame aanhouding, vreesinboeseming, inkonsekwente reaksie op dieselfde stimuli en ’n magdom ander wapens wat ’n indoktrinerende persoonlikheid kan inspan om van mense wat vatbaar is, slagoffers te maak. En volgens sekere studies is feitlik enigiemand uiteindelik vatbaar, na gelang van hoe sterk die domineerder is en hoe hy sy gawe benader.

Uiteindelik jaag die behoefte aan koffie Raine uit die bed uit.

In die kombuis lees sy verder. Met elke stukkie onderstreepte teks raak dit duideliker dat Meetsnoer ’n handboekgeval van geestelike mishandeling of ten minste geestelike misleiding is.

Dit wat sy van die Sewe Trompette Kerk weet, val egter nie in dieselfde klas as Meetsnoer nie. Die grootste maar subtiele verskil lê daarin dat lidmate van die Sewe Trompette Kerk van hulle lidmaatskap kan wegstap sonder enige reperkussies behalwe dat die lidmate die drosters daarna as verlorenes beskou.

Hulle milieubeheer, die eerste van die agt kriteria, is emosioneel, nie fisiek soos in Meetsnoer nie. Die mistieke manipulering, die tweede kriterium, is in die Sewe Trompette Kerk nie so intens nie hoewel hulle ook glo mense wat nie húlle weergawe van die lig gesien het nie, hulle aan die duisternis van die bose oorgee. Die aandrang op reinheid van Sewe Trompette staan in skerp teenstelling met Sias Kirstein se verwronge siening daarvan. Die broederkerke se oorbeklemtoning van belydenis staan nie onder wrede dwingelandy soos Meetsnoer se belydenisput nie. Soos Meetsnoer hang hulle ’n heilige wetenskap aan wat die begrip van die ondermaanse bestaan aansienlik vereenvoudig, maar daar is definitiewe graadverskille.

Dis een ding om ’n kreasionis te wees, of om in die Wegraping te glo. Dis enigiemand se goeie reg as dit die moed van sy oortuiging is, maar dis iets heel anders om te sê dít is die datum van die oordeelsdag en presies só sal dit gebeur. Dat daar geen ander waarheid is as dit wat Sias Kirstein verkondig nie en dat alle mense wat nie presies soos hy glo en soos hy leef nie, verdoem is.

Die Sewe Trompette Kerk se taalgeladenheid is sekerlik net so cliché-gedrewe, maar waarskynlik nie so uitgesproke veroordelend soos Meetsnoer s’n nie. Dogma ten koste van die individu? Weer eens graadverskille. Opheffing van bestaansreg …

Sy sit agteroor met ’n kommerwekkende besef. Selfs al is die broederkerke nie kultuskerke nie, is hulle ryk teelaarde wat kandidate vir ’n destruktiewe kultuskerk soos Meetsnoer kan kweek. Die emosionele fondamente word daar gelê, die gedagtepatrone daar gevorm. Dis waar daar voorbrand gemaak word vir die finale indoktrinasie wat so swaar op vrees en sondebesef steun.

Die broederkerke skep gevolglik die ideale bron waaruit Sias die geskikste lidmate kan uitverkies. En sy sal haar kop op ’n blok sit, die finale meetsnoer waarmee die geskikste lidmate gemeet word, is uiteindelik hulle bankbalans. Wat ook tipies is van die kultusse wat in die Mind Control-boek beskryf word.

Raine sug diep. Dit gaan nie uiteindelik daaroor of die geloof, die oortuiging, die voorgehoude waarheid reg of verkeerd is nie, dit gaan daaroor dat daardie geloof afgedwing word deur vrees en bedreiging te skep.

Niemand behoort tog deur vrees gedwing te word om te glo nie? Gedomineer te word tot op die punt waar hy sy persoonlikheid verloor nie? Niemand het immers die reg om ’n ander soos ’n marionet te beheer, links en regs straf en verdoemenis uit te deel nie.

As Flint ’n verskil kan maak, as hy Sias kan ontmasker vir die monster wat hy is, kan sy nie uit suiwer selfsug aan Fluisterbos vasklou nie. Al wil sy hoe graag haar toekoms hier tegemoetgaan, kan sy dit nie doen ten koste van die toekoms van mense soos Fransien s’n nie. Dis die gedagte en oortuiging waaraan sy sal moet vashou wanneer sy Fluisterbos aan hom oorteken.

“Raine?”

Raine ruk van die skrik toe Fransien skielik agter haar praat. “Môre,” herwin sy haar teenwoordigheid van gees. “Jy wil seker gaan stort? Ek maak solank vir ons ontbyt.”

Fransien knik. “Jy is so goed vir my … Dis vir my vreeslik om te dink jy is nie gered nie.”

Voor Raine aan iets kan dink om te sê, draai Fransien om en stap weg.

“Mart? Ek kry Fransien se deur nie oop nie. Mart?” Dirk se stem kom van ver af aangewarrel. Sy behoort koud te wees waar sy op die badkamer se vloer lê, maar sy voel net gewigloos. As sy die moed gehad het om die ander pols te sny, selfs net die eerste een dieper te sny, sou alles nou verby gewees het. Maar dit was seer en die bloed het haar te duiselig gemaak om klaar te maak wat sy begin het. Sy het gehoop sy het diep genoeg gesny om leeg te tap. Het weggeraak, maar nou is sy terug.

“Mart?”

Die deur gaan ’n entjie oop voor dit teen haar voet vasdruk.

“Mart!” Hy druk harder teen die deur.

Sy probeer krag in haar voet sit om hom uit te hou, maar daar is nie meer krag nie.

“O, Allerheilige Vader. Mart! Wat het jy aangevang? Fransien! Kom help!”

Mart forseer haar moeë oë oop, sien hoe Dirk in afgryse na haar afstaar. Sy probeer hom wegdruk, sien en voel die taai bloed, besef dat sy in ’n plas daarvan lê.

“Fransien!” roep hy weer, klim dan oor haar en druk die deur na Fransien se kamer oop. “O, Heilige Vader,” prewel hy en bly dit herhaal terwyl hy by haar hurk. Dan skiet hy regop. “Bronwyn!” hoor sy hom in die gang afskree. Sy hoor deure oopgaan, voetstappe.

Dit raak donker, klanke verdwyn. Dan kom dit weer terug. Sy lê op die bed. Bronwyn se gesig hier bo haar. Daar is ’n stywe verband om haar pols. Te styf.

Bronwyn klap haar liggies teen haar wange. “Mart, waar is Fransien? Wat het gebeur? Het jy geval? Mart, praat met my!” Die Engelse aksent is sterker as gewoonlik.

“Geval.” Dit was bedoel as ’n vraag, maar haar lippe is te koud om ’n vraagteken daaragter te sit. Sy begin bewe. Haar hele lyf. Selfs haar siel het die ritteltits. Dis snaaks, dink sy. ’n Siel met die ritteltits. Sou dit ’n vloekwoord wees? Is dit laster? Wyk, Satan.

Sy is nog nie in die hel nie. Dis te koud. So verskriklik koud.

“Sy’t in skok gegaan, Dirk!”

“Dis die bloedverlies. Emosionele trauma daarby. Sy moes geval het, miskien toe sy agtergekom het Fransien is weg. Sy het bloed nodig.”

“Sias sal nooit … Sal glukose nie …”

“Sias sal nie …”

Donker. Stilte. Nie die hel nie. Te koud. Wit lig. Nie vlamme nie. Suiwer wit lig.

Raine druk die laaier se koord in haar selfoon en maak seker dit laai voor sy begin pap maak. Tussen die roerdery deur, streel sy met haar vingerpunte oor die dansende aardmannetjie teen die muur. Ondanks haar redenasies en die wete dat sy moet doen wat reg is, groei die opstand in haar. Sy weet waaragtig nie hoe sy dit gaan regkry om sommer net so van Fluisterbos afstand te doen nie. Gaan sy net haar tassies weer pak en hier wegry om nooit weer terug te kom nie? Vrede daarmee maak dat Meetsnoer hier gaan septer swaai?

Dis sý wat hier hoort, dêmmit! Dis wat Annie-se-lot haar van die eerste dag af reeds in die oor gefluister het. Miskien het Flint ’n groter morele reg hier as sy. Maar Meetsnoer? En hy wil dit op ’n skinkbord vir hulle gee.

Met die pap aan die prut, begin Raine die skottelgoedwasser uitpak terwyl die frustrasie in haar groei. Uiteindelik smyt sy behoorlik die eetgerei in die laaie. Messe by messe, vurke by vurke, lepels by lepels. En Raine terug na waar sy hoort.

Behalwe dat sy nêrens meer hoort nie. Daar is nie ’n Raine-vakkie in die messegoedlaai van die wêreld nie. Sy spoel die vadoek wat sy oornag geweek het, draai die ergste water daaruit en skud dit met geweld oop. Sy was van haar verstand af.

“Raine?”

Die keer skrik sy darem nie toe Fransien agter haar praat nie. “Ek het vir ons oatspap gemaak. Kom sit.” Raine sit ’n bekertjie melk in die mikrogolf.

Fransien bly staan en wring haar hande. “Ek kan nie hier bly nie. Flint het my vertel hoekom hulle my nog nie kom soek het nie, maar dis net ’n kwessie van tyd voor hulle hier uitkom en dan gaan dit moeilikheid vir jou maak.”

“Jy het nêrens anders om heen te gaan nie, Fransien.” Sy het dit al oorweeg om die kind saam met haar te neem en te vra of Gertjie haar nie kan versteek nie, maar sy wil nie vir Gertjie by die gemors betrek as sy dit kan verhelp nie. Beoog Flint om haar êrens heen te neem? En waarheen? Daaraan het sy nog nie eens gedink nie.

“My tannie-hulle …” Haar stem droog op.

Raine skep vir hulle elkeen ’n porsie hawermoutpap in en skuif die heuning na Fransien toe. “Dit het nie geklink asof jy met jou tannie-hulle oor die weg kom nie?”

Fransien gooi melk oor haar pap, maar skuif die heuning weer na Raine toe.

“Heuning is tog ’n natuurlike produk?” vra Raine.

Fransien antwoord nie, bid eers en begin dan eet. Raine kan sien sy probeer om nie ’n gesig te trek nie, maar sy kry dit nie heeltemal reg nie.

“Te veel sout?” vra sy.

“’n Bietjie.” Fransien eet klaar, dank en kyk dan na Raine. “Flint is nie regtig lid van Sewe Seëls nie. Ek bedoel, nie ’n toegewyde een nie.”

Raine kan dit nie ontken ná die vorige aand nie. “Fransien, as dit ooit gebeur dat jy weer by Meetsnoer beland … En as Flint dalk weer daar aankom, sal jy dit kan geheim hou dat jy hom hier gesien het? Dat jy weet …” Wat weet sy? Hy drink soet koffie en gooi ekstra sout op sy kos. Hy het vragte vrae oor Meetsnoer.

“Hulle kan my maar doodmaak, ek gaan nie terug nie. Ek moes destyds na Faantjie geluister het.” Sy sug diep. “Hy het seker al van my vergeet. Toe tannie Joanie hom gevra het om haar te bel … hy het ons net geïgnoreer.”

Raine kyk haar peinsend aan. “Miskien nie. Miskien het die boodskap hom nooit bereik nie? Of nie betyds nie?”

“Nee, ek dink nie so nie. Ek dink hy het van my gehou. Van wie ek is. Maar wat hy gehoor het en wat hy gesien het, was twee verskillende dinge. Wat hy gehoor het, was iemand by wie hy aanklank kon vind. Wat hy gesien het, was ’n muis. Dis wat my pa en my broer my genoem het. Muis. En ek lyk soos een. Ek …”

Die gelui van die voordeurklokkie laat Fransien spaander en gee Raine byna ’n hartstilstand. Gelukkig is die studioblinders nou permanent toegetrek. Sy maak eers seker Fransien is in die kelder voor sy sitkamer toe stap en deur die venster loer. Die Jeep Cherokee staan langs die Wrangler.

“Raine, dis ek,” bevestig Flint.

Raine pluk die deur oop. “Ek dag ons het afgespreek jy kom later ‘skelm’ hierheen?”

Hy hou ’n bruin koevert in die lug en stap verby haar kombuis toe. “Ek sal later skelm kom. Moenie met my baklei nie.”

Raine stap agter hom aan. Sy loer by die studiodeur in. “Dis Flint, Fransien.”

“Ek bly eers hier,” hoor sy Fransien sê.

Flint het reeds die ketel aangeskakel toe sy in die kombuis kom.

Raine tel die koevert op en haal die dokumente daar uit. Sy blitslees deur die nuwe kontrak waarin onder meer Flint se onderneming om haar dubbel die bedrag te betaal van alle gelde wat sy reeds inbetaal het, bevestig word. Vir iemand wat nie weet waaroor dit gaan nie, lyk dit asof hy haar omkoop om Fluisterbos aan hom terug te verkoop. “Waar kom jy so gou hieraan?”

“Adele het dit gister al vir my opgestel en ek het dit vanoggend vroeg by haar gaan haal.”

Raine smyt die dokument op die tafel neer. “Jy was baie seker van jou saak?”

Flint draai om. “Glad nie, maar ek hou daarvan om voorbereid te wees. Ek het nie gedink jy sou so gou instem nie, maar ek het geweet jy sou uiteindelik rede insien. Nou het jy en kan ons die wiele aan die rol sit.”

Alles in haar krimp inmekaar. In ’n woedebui is dit maklik om haar nuutgevonde drome sommer net so prys te gee. In die pêrelagtige lig van die oggend met Fluisterbos wat om hulle asemhaal, lyk dit nie meer vir haar so maklik nie. “En as ek vir jou sê ek het van plan verander?”

Flint sug en skink kookwater in die bekers. Hy stoot die melk oor na haar toe en sit haar koffie voor haar neer voor hy die suikerpot nader trek. “Dan begin ons maar weer van voor af en ek begin deur jou te herinner aan wat Fransien ons vertel het.”

Raine kyk af in die koffie wat nog effens in die rondte draai nadat sy dit geroer het. “Waarheen sal ek gaan?” Sy vra dit meer vir haarself as vir Flint. Haar ooglede word warm en haar neus trek toe soos altyd gebeur wanneer sy haarself jammer kry.

“Gaan kuier by jou pa. Gaan ontspan ná al die ellendes van die afgelope tyd. Soos ek gesê het, Gertjie kan jou laat weet as alles eers verby is. Daarna kan jy ’n rasionele besluit neem oor wat jy met die res van jou lewe wil doen.”

Dit maak sin, maar alles in haar rebelleer daarteen. Sy snuif die tranerigheid terug. “Weet jy hoe lyk die noordweste van Kanada in September?”

“Nee, en ek dink nie ek wil weet nie.”

Raine vou haar hande om die beker agter die hitte aan, maar die koue sit binne-in haar. Sy kyk om haar rond. Hoe kan ’n plek so gou ’n houvas op mens kry? Sy het geglo dis omdat dit die regte plek is. Omdat Fluisterbos vir haar bestem is. Die guitige feërykbeskilderde mure haar verwelkom het, Annie Niemand in haar boomlyf haar geroep het. En nou is dit haar nie beskore nie en word die verwelkoming teruggetrek. Annie se mosie verwerp.

“Ek kan Sias nie hier sien bly tussen Joanie se feëkarakters nie. Ek sweer hy sal dit as duiwels beskou en alles doodverf,” probeer sy steeds teen die prikkels skop.

“Dit sal my hart breek, maar as dit so moet wees, kan dit nie anders nie. En aanvaar dit nou, Raine, jy kan nie hier bly nie. Nie op Fluisterbos nie en liefs ook nie in die omgewing nie,” bly hy onwrikbaar.

“Maar ek wil ook nie weggaan nie. Nie landuit nie. En ek kan Fransien nie in die steek laat nie. Wat gaan ons met haar maak? Sy kan ook nie hier bly nie. Veral nie as ek hier moet uit nie,” probeer sy ’n ander taktiek.

“Dis een van die dinge wat ek later vandag met haar wil bespreek. Daar is ’n paar opsies en ek sal haar finansier tot sy haar dinge uitgesorteer het.”

“Terwyl jy dalk in Meetsnoer se geledere sit? Hoe gaan jy dit regkry?” vererg sy haar vir Flint se koersvaste antwoorde.

“Many ways to skin a cat. En ek gaan nie onmiddellik daarheen nie. Laat dit aan my oor. Teken jy nou net die dokument en gaan eet dan lekker uit saam met Gertjie. Ontspan ’n bietjie.”

“Moenie my nog verdomp patroniseer ook nie, Flintstone,” vervies sy haar dié keer deeglik.

Flint steur hom nie aan haar vies nie. “Ek weet nie of jy gesien het nie, maar die kontrak stipuleer dat jy eers teen volgende naweek hoef uit te wees. Ek hou nie van die idee nie, maar dit gee jou tyd om jou sake te reël asook vir ons om iets met Fransien uitgewerk te kry oor ’n heenkome vir haar. Sodra ek die dokument vir Sias gewys het, sal hulle jou uitlos. Wanneer hulle agterkom Fransien is weg, sal ek vir Sias sê ek het die hele huis en omgewing deursoek en sy is nie hier nie. Dit behoort hulle ook van jou drumpel af weg te hou. Of as hulle aandring om self te kom soek, sal ek saamkom.” Hy skuif die dokumente oor na haar toe, knip ’n pen van sy hempsak af en sit dit langs die dokumente neer. “Teken, Raine, jy weet jy kan nie anders nie. Die geld sal teen volgende Saterdag in jou rekening te wees.”

Raine spring op. “Verdomp, Flint, dit gaan nie oor die geld nie. Jy kan jou geld hou.” Sy gryp die pen en teken die dokumente met wrewelige hale. “Ek wil nie een ekstra sent van jou hê nie.” Parafeer. “Net wat ek reeds inbetaal het.” Parafeer. “Ek laat my nie omkoop nie.” Trek dood, skryf ’n nuwe bedrag in en parafeer. “Dis erg genoeg dat ek my uit my toekoms uit laat ompraat het.” Sy gooi die dokument voor hom neer. “Ek sal Maandag, op die laatste Dinsdag hier uit wees. Sorg jy net dat Fransien teen daardie tyd ’n ordentlike heenkome het.” Daarmee swaai sy om en stoom weg. In die gang loop sy Fransien amper onderstebo, maar sy mompel net “Ekskuus” en mik vir die trappe.

Ná ’n stort blaas sy haar hare droog. Grimering neem haar nie langer as drie minute nie. Parfuum. Baadjie aan. Handsak. Op die ingewing van die oomblik gooi sy die Mind Control-boek daarin. Sy wil hoor wat Gertjie van die kriteria en die res dink.

Sy het al haar karsleutels uit die papiermachébak in die gang opgeraap toe Flint se groot gestalte die voorportaal verdonker.

Sy gooi haar los hare agtertoe en kyk op na hom. “Wat? Jy het mos nou wat jy wil hê?” Sy kyk veelseggend na die koevert in sy hande.

Flint se oë gaan talmend oor haar. “Jy lyk pragtig, Raine.”

“Dankie. Tot siens.” Sy swaai om voordeur toe, maar hy hou haar terug aan haar boarm.

“Jy sal my moet kans gee om hier uit te ry en die Jeep te versteek. Sodra ek jou sien wegry, sal ek te voet terugkom vir my ‘klandestiene’ besoek. Jy is reg, ons weet nie of ons dalk dopgehou word nie.”

“Nou kry dan jou ry. Ek gee jou tien minute.” Sy lig haar arm en probeer dit uit sy greep draai, maar hy trek haar tot teen hom, buig sy kop en soen haar dat haar asem daarvan wegslaan. Dan eers laat hy haar gaan en stap doodluiters by die voordeur uit terwyl alles in haar kook en stoom en begeer.

Haar hande bewe toe sy in die studiobadkamertjie die skade aan haar lipstiffie herstel. Sy ruk van die skrik toe sy uitgaan en Fransien doodstil voor haar sien staan. Haar oë is groot en blink.

“Julle sal moet trou.”

Raine gaap agter woorde aan, maar hulle ontglip haar. Dan ruk sy haar reg. “Kelder toe, Fransien. En jy kan eers uitkom wanneer Flint terug is. Hy bly hier by jou. Ek sal drie-uur terug wees. O, en kry vir jou skoon klere uit my kas. Enigiets.”

Fransien neem Raine se hand in albei hare. “Dankie, Raine. Vir alles.”

’n Kalmte daal oor Raine. Sy trek Fransien teen haar aan en druk haar ’n oomblik styf vas. “Ons sal hier deurkom, Fransien. Almal van ons.”

Fransien staan terug toe Raine haar laat gaan, haar wimpers klam. “Jy is regtig só mooi, Raine. Mooier as Noëlene nog.” Dan knik sy net asof sy iets aan haarself bevestig en skarrel weer soos ’n skigtige muis met die trap af die kelder in.

Die kind se vreeslike hang-up oor mooi en lelik pla haar, maar dis nie iets waaraan sy nou enigiets kan doen nie. Raine wag tot die Persiese mat op die valdeur weer sy lê kry, haal diep asem en stap uit.

Eers toe sy die deur sluit, besef sy hulle het nie ’n reëling gemaak met die sleutel nie. ’n Oomblik oorweeg sy dit om moedswillig te wees en die sleutel saam te neem, maar die gedagte aan Fransien kelder die vlugtige rebellie feitlik onmiddellik. Dan oorweeg sy weer die wysheid daarvan om die sleutel te laat waar enigiemand wat soek dit sal kry. Maar, nee, Flint moet kan inkom. Dis ten minste beter as om die deur glad nie te sluit nie, al sal hy seker binne ’n kwartier terug wees.

Sy vroetel die sleutel onder die boombasstukke om die varing in en stap met lang hale na die Wrangler toe. Sy is hopeloos te vroeg vir haar afspraak met Gertjie, maar dit sal haar ten minste kans gee om te kalmeer.

Dit reën nie meer nie, kom sy eers agter toe sy die Jeep omgedraai het en stadig met die paadjie tussen die oerbos deurry hek toe, maar dis steeds bewolk.

Fluisterbos is nie meer hare nie. Die gedagte sit soos ’n droë kluitjie in haar keel vas.


SEWE EN TWINTIG

Flint stamp sy hande teen die stuurwiel nadat hy die SMS gelees het. Waarom juis nou? Hy het gedink die seiljag sal eers volgende week of selfs die week daarna hier wees. Die trant van die SMS ontstel hom ook. Hy lees dit weer: ETA in Gordonsbaai Saterdag, 13e, 16uur. Vertrek Kaapstad toe – laatste 17uur. Kan goedere nie verder neem as G/baai nie. Moet goedere self in ontvangs neem. Waag nie kanse nie. Nie hier nie, goedere oorboord.

Die boodskap is ’n driekwartier gelede gestuur. Hulle moes naby die kuslyn gevaar het om ’n selfoonsein te kry. Die kanse is skraal dat hy hulle nou nog in die hande sal kry, maar hy bel tog. “The subscriber is currently not avail …” Hy druk die foon gefrustreerd dood.

Hy kyk hoe Raine se Wrangler stadig oor die motorheksparre wip, in die grondpad indraai Niemandsdorp se kant toe en dan versnel.

Gordonsbaai is minstens ’n uur en ’n half se ry. As hy drie-uur ry, behoort hy halfvyf te haal, maar dan is die foutgrens baie klein. Hy kan nie die kans waag dat die “goedere” oorboord gegooi gaan word nie. Dis ondenkbaar. Hy sal op die laatste halfdrie hier moet wegkom.

Hy sluit die Jeep, maak seker dis nie te maklik sigbaar van die pad af waar hy dit in ’n gaping van die bos parkeer het nie en begin terugstap na Joanie se huis toe. Nee, syne. Vir ’n baie kort rukkie is Fluisterbos uiteindelik syne. Hy put geen bevrediging uit die gedagte nie. Hy dink weer aan wat Raine gesê het. Dat Sias die mure wat Joanie so entoesiasties met die feërykkarakters versier het, sal oorverf. Joanie draai in haar graf om. Dis jare se werk. En Sias sal die meerminbeelde ook vernietig, daaroor het hy geen twyfel nie.

Nee, dit veral kan hy nie toelaat nie. Hy sal dinge tot ’n punt moet dryf voor Sias sy intrek hier kan neem. Binne net meer as ’n maand sal hy moet oopvlek wat daar oop te vlek is. Hy sidder by die gedagte dat Sias sy voete op Joanie se grond sal sit. By Annie-se-lot gaan lol.

Prioriteitslys. Dis waarby hy sal moet hou. Heel eerste moet hy Fransien uit die pad kry en vinnig ook. En teen Maandag, Dinsdag is Raine hopelik ook uit die berekening. Dan kan hy behoorlik op Sias begin konsentreer.

“Ek dink jy moet liewer maar jou goed begin aanry, inspekteur. Jy het mos nou alles eenkant gesit wat jy wil hou en die bakkie is vol met die eerste vrag.”

Gys kyk agterdogtig na Fortuin.

Fortuintjie beduie na die chaos om hulle. “Inspekteur is goed met baie dinge, maar jy maak my deurmekaar. Ek sal die mense van die Aurora inkry en dan pak ons kamer vir kamer in. Hulle kan besluit wat hulle kan gebruik en wat nie.”

“Maar ek help jou mos om …”

Fortuin rol sy oë.

“Jaag jy my uit my eie huis weg, Fortuin?”

“Dis nie meer joune nie. Met permissie gesê, inspekteur.”

Gys maak asof hy hom wip, maar toe hy wegry, is hy eintlik verlig dat hy nie die mense van Aurora in die oë hoef te kyk nie.

Hy is skaars uit die bakkie uit toe Adele hom tegemoetstap met die tuinwoonstel se sleutels in haar hand, ’n verwelkomende glimlag om haar mond. “Dag, Gys. Lyk my jy het meer goed as wat jy gedink het?” Sy beduie na die volgepakte bakkie.

“Nogal. Môre, Adele. En dankie dat jy aangebied het ek kan goed in jou motorhuis stoor. Sodra my huis op Kruisbaai klaar is, sal ek dit daarheen neem.”

“Dis in die haak, Gys. My tuinman kan jou help. En sodra alles gebêre is, gaan ek jou aan jou belofte herinner en sorg dat jy dit vandag nog nakom.”

Gys neem die sleutels by haar. “En watter belofte is dit?”

Vir die tweede keer die dag rol iemand vir hom oë. “Onthou jy regtig nie? ‘As alles eers geteken is? Net waar jy wil, net wanneer jy wil’,” maak sy hom na.

’n Oomblik wil Gys skrik, maar dan onthou hy dit gaan oor ’n middagete. “Belofte maak skuld,” probeer hy joviaal klink, maar hy weet nie of hy regtig lus is om die meisiekind uit te neem nie.

“Wonderlik. Ek sal vir ons plek bespreek.” Adele het sommer ’n huppel in haar stap toe sy aanstryk na haar eie huis toe.

Nou toe, dink Gys terwyl hy die bakkie tru tot by die motorhuisdeur. Hier begin jou nuwe toekoms, Gys Niemand. Weg is die Packard. Weg is die baksteenvoëlhok. Jy is in transito. En vir die eerste keer in baie jare het jy ’n date.

Flint sluit die voordeur oop met die sleutel aan dieselfde houer as sy motorsleutels, sluit weer agter hom en druk die sleutels in sy broeksak.

“Fransien?” roep hy toe hy in die studio kom. Hy probeer die valdeur lig, maar die skuifslot is op. Die arme kind moet doodbang wees. Hulle het eintlik nog baie min aandag daaraan gegee om haar gerus te stel. Alles het ook so vinnig gebeur. Daar is so baie agendas. “Fransien, dis Flint.”

Die skuifslot gly oop en Fransien kyk angstig boontoe. Sy is bang vir hom noudat Raine nie hier is nie, besef hy. Dit laat hom soos ’n skurk voel.

Die kelder is so netjies as wat dit kan wees met die opblaasmatras wat die een deel van die vloer vol lê. Die duvet is opgevou en die kussing bo-op. Al die eetgoed is op een hoek van die tafel gepak, sover moontlik in gelid.

Aan die ander kant van die tafel lê die Familiebybel wat hy en Raine so gesoek het oop by Korintiërs. Natuurlik. Fransien sal moeilik deur ’n dag kom sonder voedsel vir die siel.

Flint gaan sit op die bankie en trek die Bybel nader.

Agter hom hoor hy Fransien weer teen die leer opklim en die skuifslot toestoot.

“Ek hoop nie jy gee om nie,” sê sy toe sy oorkant hom gaan sit en beduie na die Familiebybel. “Ek was so bang toe ek hier aangekom het en toe sien ek die Bybel …”

Flint skud sy kop. “Dis oukei.” Hy blaai na die geslagsregister. Die eerste en grootste deel is ingevul in die krullerige handskrif van sy oumagrootjie. Daarna verander die handskrif. Ouma Isabelle s’n, weet hy. Hy vee ingedagte oor die gleufie in die bladsy waar ’n vismot waarskynlik deurgevreet het en maak dan die Bybel toe. Daar is nie nou tyd vir nostalgie of die uitlê van familie nie. “As jy nie omgee nie, sal ek vir jou ’n ander een bring. Daar is iets wat ek in die geslagsregister wil naslaan.”

“Solank dit ’n Ou Vertaling is. Ons mag nie die Nuwe Vertaling lees nie. O ja, agter in is daar papiere. Ek kon nie mooi uitmaak wat geskryf is nie.”

“Onleesbaar?” vra hy met ’n grinnik.

Sy knik.

“Dit sal Joanie wees. So mooi soos wat sy kon teken, so lelik het sy geskryf.” Hy draai die swaar boek om en haal die papiere uit. Joanie het klaarblyklik die geslagsregister oorgeskryf en hier en daar twee name op ’n slag omkring. Tweelinge besef hy toe hy na die geboortedatums kyk.

Hulle familie het nog altyd ten minste een tweeling per geslag opgelewer. Joanie en sy ma, Margeaux, was die laastes. En die tweeling wat Tehani verwag het, het haar lewe gekos. Hulle sou nou tien gewees het.

Flint maak sy oë toe en probeer die gedagtes wat hom altyd oorval as hy aan sy doodgebore seuntjies dink, wegweer.

Toe hy opkyk, is Fransien se oë vraend op hom gerig.

“Jammer, Fransien. My gedagtes was ’n oomblik elders.” Hy sit die A4-blaaie weer agter in die Bybel en sien dan ’n opgevoude briefie wat ook daarin gedruk is. Sy nuuskierigheid is geprikkel, maar hy maak die Bybel toe. Hy kan later daarna kyk en die hele spulletjie rustig bestudeer sonder ’n senuagtige toeskouer.

“Hoe laat is dit?” vra sy asof hy nie gepraat het nie.

“Net ná elf.”

Hy sien hoe haar vingers aftel tot drie-uur toe. Vier uur moet vir haar baie lank klink om saam met hom hier opgesluit te wees.

“Ek gaan netnou vir ons koffie maak, of wat jy ook al wil drink,” probeer hy met ’n omweg sê dat sy darem nie heeltyd aan hom uitgelewer sal wees hier in die kelder nie. “Maar eers wil ek by jou hoor wat jou planne is. Of kom ons begin by die begin. Wat was jou planne toe jy gevlug het? Waarheen was jy van plan om hiervandaan te gaan?”

Sy laat sak haar kop. “Ek het nie regtig ’n plan gehad nie. Ek het net geweet ek moet wegkom. Ek wou eers hier kom en dan oor alles nadink.”

“En het jy al by ’n oplossing uitgekom?”

Sy skud haar kop. “Ek wou net eers hê hulle moet hierheen kom, my soek en as hulle my nie kry nie, oral anders soek tot hulle ophou. Dan eers sou ek probeer wegkom, maar nou het hulle nog nie eens begin soek nie.”

“Wou jy daarna na jou tannie-hulle toe gaan?” probeer hy haar sagkens aanpor.

“Net sodat sy vir my geld kan leen tot my erfporsie uitbetaal word. Ek moes al my bankrekenings toemaak toe ek hierheen gekom het. My maandelikse toelae word in Meetsnoer se rekening inbetaal. Ek het gedink as my tannie vir my genoeg kan leen, kan ek klere koop en êrens vir my blyplek kry. Ver weg van hier af. Miskien ’n ruk in die buiteland as hulle my genoeg geld kan leen. Daar is te veel Sewe Seëls- en broederkerklidmate in Suid-Afrika wat oom Sias op my spoor sal kan sit. Maar ek het nie ’n paspoort nie en ek het ook nog nooit gevlieg nie.” Sy huiwer. “Maar ek het ook daaraan gedink om êrens sending te gaan doen.”

En hulle ook die skrik op die lyf te jaag met praatjies van swawel en vuur? kan Flint nie help om te wonder nie, maar voel dan skuldig. Die kind het die moed van haar oortuiging gehad om te vlug. Ondanks indoktrinasie, het sy genoeg insig gehad om te besef dat Sias godsdiens misbruik. Dit maak haar egter niks minder van ’n toegewyde Christen nie. Daarvoor kan hy net respek hê.

“Ek sal vir jou geld leen, Fransien.” Hy sien hoe sy haar kop begin skud. “Jy kan my terugbetaal wanneer jou erfporsie deurkom. Ek gaan rente ook vra. Dis dus net ’n lening. Ek moet juis vanmiddag Gordonsbaai toe gaan. As ons nou ry, kan ek jou Kaap toe neem. Lughawe toe as jy Johannesburg of Durban toe of waarheen ook al wil vlieg. Daar kan jy vir jou verblyf kry, om ’n paspoort aansoek doen, besluit waarheen jy wil gaan en jou lewe verder beplan. Hoe klink dit?”

Sy kou aan haar onderlip. Haar gesig weerspieël hoe hoop en vrees mekaar afwissel. “Ek sal alleen wees,” kry sy dit dan uit. “Ek was nog nooit op my eie nie. Ek sal nie weet …” Trane wel in haar oë op. “Ek is bang. Buitendien, hulle sal my soek tot hulle my kry. Hulle het my geld nodig.”

“En as Raine saam met jou gaan?” Hemel, hy het al vergeet hoe afhanklik vroue soms kan wees. Tehani wou ook nooit êrens heen gaan as hy nie saampiekel nie. Maar nes Fransien, het Tehani ook altyd iemand gehad wat oor haar gewaak het. Haar ouers, haar broers en toe hy. Wat niks met die saak op hande te make het nie. As hy Raine kan oortuig om saam met Fransien te gaan, is dit sommer twee vlieë met een klap.

Fransien skud egter haar kop. “Raine het al genoeg vir my gedoen. Sy sal net nog verder in die moeilikheid kom.” Die trane het darem opgedroog, sien hy. “Dis erg genoeg dat sy Fluisterbos verloor het as gevolg van my.”

“Dis nie jou skuld nie.” Sy moes hulle vanoggend gehoor het, besef hy. “Dis my skuld dat sy dit in die eerste plek gekoop het en Sias s’n dat sy dit moes teruggee.” Huigelaar. Sou hy regtig ewe rustig toegekyk het dat Raine op Fluisterbos woon, al was Meetsnoer nie in die prentjie nie?

“Gaan julle trou?”

Die vraag ruk deur hom. “Hoe nou?”

“Jy het haar vanoggend gesoen soos net getroude mense mekaar mag soen.”

Flint voel hoe sy nek warm word. “Dis nie net getroude mense wat mekaar so soen nie, Fransien. Miskien Sewe Seëls- en Meetsnoer-lidmate, maar in die lewe buite die kerke …” Wat? Daar slaap ons rond en French kiss sommer vir die lekker? “Um, dis anders.”

“Soen julle mekaar dan sonder dat julle vir mekaar lief is?”

Die vraag is onbeantwoordbaar. “Ons … Ek en Raine … Ons hou van mekaar.”

“Maar as julle genoeg van mekaar hou om so te soen, dan is julle mos lief vir mekaar en as julle mekaar liefhet, behoort julle te trou.”

Flint skuif ongemaklik rond. Die bankie is bliksems hard. “Dis nie heeltemal so eenvoudig nie.”

Fransien kyk hom ’n rukkie stil aan. “Sal julle fornikeer sonder om getroud te wees? Net omdat julle van mekaar hou?”

Flint stik byna, maar ’n antwoord het hy nie.

“Dis sonde.” Die uitspraak gaan gepaard met ’n vingerwysing.

Flint vererg hom. “Niks groter sonde as om met iemand te trou wat jy nie liefhet nie net omdat ’n ou man in ’n wit rok sê dit moet gebeur nie. Of, behoede my, deur hom ‘ingewy’ te word. En allermins groter sonde as om sonder liefde, al is dit binne die huwelik, te … um … fornikeer nie. En dan praat ek nie eens van julle Voortbringingspraktyke nie.”

“Maar as jy kan sien oom Sias is verkeerd, hoekom doen jy dit nie reg nie?”

“En dit is?”

“Trou met Raine, dan kan julle soen en fornikeer nes julle wil en dan is Fluisterbos ook sommer julle al twee s’n. Dan hoef sy nie weg te gaan nie. En julle sal vreeslike mooi kinders hê. Slim ook.”

Flint is tot stilswye geskok deur die kinderlik logiese strekking van haar woorde. Dan dring realiteit weer deur. “Sias wil Fluisterbos hê en hy sal geen steen onaangeroer laat om dit te kry nie. Dis hy wat Raine, en my ook, dwing om hier weg te gaan. Al wat ek probeer doen het, is om seker te maak Raine behou ten minste haar geld. Maar daar is iets anders waaroor ek met jou wil praat. My tante.”

“Sy was baie goed vir my. Dit was my eie skuld dat ek weer moes teruggaan.”

Hy huiwer, maar vra dan tog: “Jy weet Joanie is dood, nè?”

“Oom Sias het afgekondig haar siel is nou waar dit hoort. By Satan.” Sy kyk hom onseker aan. “Waarom vra jy?”

“Sy is vergiftig. Met giftige sampioene. Ek dink dit was deur iemand van die Tempel se toedoen.”

Fransien word so vinnig bleek, dit lyk asof sy daar en dan gaan omkap.

“Iemand van die Tempel? Sampioene?” prewel sy. Die intensiteit van haar ontsteltenis laat sy eie maag draai. Hy skink vir haar water in ’n glas en sy drink dit gulsig voor sy haar kop op haar gevoude arms laat sak, haar gesig weggesteek agter die vaalblonde hare.

“Wat is dit, Fransien?” Hy probeer sy ongeduld onderdruk. Nou veral moet hy kalm wees. Hy kan aanvoel hy is nader aan ’n antwoord oor Joanie se dood as wat hy nog ooit was.

“Fransien, praat met my.”

Sy kom stadig regop. “Dan het ek en Noëlene haar doodgemaak.”

Flint is seker hy hoor nie reg nie. “Wat bedoel jy?”

“Tannie Mart het ons gestuur om te gaan sampioene pluk. Om die sop te maak as ’n soenoffer. Om vir tannie Joanie dankie te sê dat sy haar oor my ontferm het en dit saam met my brief te stuur.” Sy laat sak haar kop in haar hande.

Kophou, Flint Fletcher, kophou, spreek hy homself aan. “Hoe goed ken julle sampioene?”

Sy laat sak haar hande. “Bronwyn het ons geleer. Ons het al baie keer gaan pluk. Ek het al alleen ook gaan pluk. Ek help tannie Mart in die kombuis en oom Sias is lief vir sampioensop.”

“En Mart? Ken sy sampioene?”

“Ek dink so.”

“As jy of Noëlene ’n fout gemaak het, sou sy dit seker raakgesien het?” Of sy kon die giftige een ná die tyd bygesit het, dink hy, maar sê dit nie.

“Sy was nie in die kombuis toe ons teruggekom het nie. Oom Sias het haar ingeroep. Ons het die sampioene opgekerf en alles gereed gesit. Ons mag nie kook nie. Net help met die voorbereiding.”

“En was daar niemand anders in die kombuis nie? Het enigiemand anders met die sampioene gewerk?”

Fransien skud haar kop. “Ons het net mooi alles klaar gehad toe tannie Mart teruggekom het. Ons het die groente vir die hoofmaal geskil terwyl sy gekook het. Ons was heeltyd daar.”

“En ná die tyd? Toe die sop gaar was?”

“Tannie Mart het dit laat afkoel, in die bakkie gegooi en vir Seppie gegee om vir tannie Joanie te bring. Ek het my brief gaan haal en dit ook vir hom gegee, maar Noëlene was heeltyd in die kombuis.” Sy sluk swaar. “Ek sien sy het die brief gebêre.”

Flint kyk haar vraend aan. Sy beduie na die Familiebybel. Hoop vlam in Flint op. Hy klap die Bybel oop en haal die briefie uit. Hy maak sy oë toe voor hy lees. As hier iets in staan van sampioensop, is hulle koppe deur. Hy maak sy oë weer oop en kyk na die regop handskriffie.


Liewe tannie Joanie

Baie dankie dat tannie my gehelp het om weer kalm genoeg te word sodat ek kon teruggaan waar ek hoort. Ek was maar net ’n bietjie bang vir die groot stap. Nou weet ek dat ek en Wouter bedoel is om met mekaar te trou en is weer rustig en tevrede. Oom Sias het gesê hy sal my tyd gun om aan die gedagte gewoond te raak voor die huwelik voltrek word.

Ek stuur vir tannie ’n soenoffer saam en hoop dit vergoed ’n bietjie vir tannie se ongerief.

Nogmaals baie dankie

Fransien



Soenoffer. Teleurgesteld maak Flint die brief toe. Geen verwysing na sampioene nie. Niks swart op wit nie. Net Fransien se woord. Dit behoort genoeg te wees as sy ’n beëdigde verklaring aflê. By die polisie. Van wie sy niks wil weet nie.

“Sal Seppie weet hoe lyk ’n giftige sampioen?” Hy vou die briefie weer op en druk dit terug in die Bybel.

Sy skud haar kop. “Nie sover ek weet nie. Wouter sê altyd Seppie ken nie die verskil tussen ’n wortel en ’n boerpampoen nie.”

Sy binneste trek inmekaar. Sit hy waaragtig hier by die persoon wat vir Joanie se dood verantwoordelik was? Hierdie vreemde vermenging van kind en vrou met haar fundamentalistiese godsdiensoortuigings? Was dit regtig per ongeluk? Of kom godsdiens, vir mense soos sy, voor “sondaars” en andersdenkendes se lewens? As hy darem op hierdie oomblik oorkant Joanie se laksman sit …

“Wie van die ander …” Flint hou sy kop skuins. Verbeel hy hom … Hy spring op, maak die skuifslot met ’n gesukkel oop en lig dan die valdeur effens. Het hy hom verbeel dat hy die klap van ’n motordeur gehoor het? Oomblikke later weergalm die geluid van die deurklokkie deur die huis.

“Lyk my nie hier’s iemand nie,” hoor hy iemand oomblikke later roep. Een moet in die voertuig agtergebly het.

“Die ou vrou het altyd die sleutel onder die varing gelos. Miskien … Wag ek kom …” eien hy Seppie se stem.


AGT EN TWINTIG

“Jy lyk goed, Raine.” Die afsydige pikkie op die wang stippel duidelik uit dat Gertjie steeds de hel in is vir haar, ondanks die kompliment.

Gertjie gaan oorkant haar sit.

“En jy lyk soos gewoonlik asof jy deur ’n ring getrek kan word.” Raine lig die bottel droë rosé vraend. “Ek het solank wyn bestel en is al deur ’n halwe glas soos jy kan sien.” Niemandsdorp se weergawe van ’n Mall kon haar net so lank besig hou, al het sy feitlik elke winkeltjie deurgesnuffel.

Gertjie knik. “Dankie. Van die bruiswater ook, asseblief.” Sy skuif haar waterglas ook nader. Raine skink eers wyn en toe die water. Ook net Gertjie wat sal praat van bruiswater.

Hulle klink glasies sonder ’n heildronk.

“Kyk, Raine …”

“Sjj. Voor jy begin baklei. Ek het die koop gekanselleer en Flint gaan al die geld wat ek reeds betaal het, teruggee. Fluisterbos is nou syne. Ek trek Maandag uit. Of ten minste so gou ek kan.” Na gelang van wat hulle vir Fransien gereël kan kry, maar dit kan sy nie vir Gertjie sê nie.

Gertjie kyk haar stomgeslaan aan.

“Jammer ek het nie gister ons afspraak nagekom nie. Ek besef jy was bekommerd oor my. Dit was bitter onbedagsaam. Maar nou het jy jou sin gekry en daarom kan jy my gerus maar vergewe.” Raine probeer ligweg praat, maar sy voel skielik weer op die rand van selfbejammerende trane.

“Maar … wat op aarde het gebeur?”

Raine probeer die trane wegsluk. Vir die eerste keer dring dit werklik tot haar deur wat sy gedoen het. “Nie nou nie, Gertjie,” sê sy skor en neem ’n groot sluk wyn. Eers daarna kry sy dit reg om flouerig te glimlag. “Kom ons eet, wees vrolik en anderdag vertel ek jou alles.”

Verligting en simpatie vermeng in Gertjie se oë. “Dis beter so, Rainie. Dat jy Fluisterbos prysgegee het, bedoel ek. Ek voel so skuldig oor my aandeel in die hele debakel. As dit nie daarvoor was nie, sou jy nie nou in hierdie gemors gesit het nie.”

“Ag, twak, Gertjie. Dinge gebeur met ’n doel. Ek was oorhaastig. Oorentoesiasties. Hebsugtig, selfs. Dis net … dit het so reg gevoel.” Raine sug en neem nog ’n sluk. As sy so aangaan, sal Gertjie haar nog hier moet laat uitdra ook. “Wat sê jou Gys alles?”

Gertjie gee haar ’n kyk. “Hoeveel keer moet ek nog vir jou sê hy is nie mý Gys nie?”

Raine oorweeg dit om te vra wat dan nou eintlik tussen Gertjie en die liefde van haar lewe skeefgeloop het, maar iets in Gertjie se oë keer haar. “Hoekom dink hy dit was Flint wat Joanie vergiftig het?” Daar het intussen al so baie gebeur dat sy al half vergeet het van die aantyging, maar dit voel skielik belangrik dat sy weet.

“Flint was by Joanie die aand van haar verjaardag. Dit val binne die tydspan wat sy die sampioene ingekry het. Sy kon vir hom gesê het sy wil haar testament verander. Of dalk het hy ongeduldig geraak om te erf. Moontlik het sy hom aangespreek oor sy betrokkenheid by Meetsnoer. Gedreig om hom te onterf …”

“Wag nou, Gertjie. Flint was gister by my. Hy het my vertel wat gebeur het. Volgens hom het hy eers ná Joanie se dood by die Sewe Seëls Kerk betrokke geraak en heelwat later eers by Meetsnoer. Ek dink Gys sal dit kan bevestig as hy met ’n ene herder Van Niekerk praat. En Gertjie … ek wil nie daarop ingaan nie, maar hy het goeie rede waarom hy Fluisterbos vir Meetsnoer wil gee.” Raine maak weer haar glas vol. As hulle haar hier moet uitdra, is dit tot daarnatoe.

“Maar hoekom het hy jou dan gedreig? Nee wat, Raine, dit lyk my die man het jou wraggies ’n enorme gat in die kop gepraat.” Kommer kerf fyn lyntjies om Gertjie se mond uit.

“Hy wou nie hê ek moet weet … Ag, Gertjie, kom ons los dit nou. My kop draai al en dit het niks met die wyn te doen nie. Ek het die afgelope tyd soveel goed gehoor en beleef, ek wil regtig nou net ontspan. Vertel my eerder …”

“Gereed om te bestel?” onderbreek die kelnerin hulle gesprek.

“Raine, ek is glad nie gerus daaroor dat Flint by jou kuier nie,” hervat Gertjie hulle gesprek nadat hulle bestel het. “Al het hy Joanie dalk nie vergiftig nie, is hy steeds lidmaat van Sewe Seëls en het steeds te doen met Meetsnoer. En dit op sigself is nie noodwendig ’n probleem nie, hoewel jy sekerlik jou les met Marius moes geleer het, maar nes Gys, vertrou ek hom ook glad nie.”

Miskien omdat sy self nog nie seker is of Flint te vertroue is nie, vererg Raine haar heimlik vir Gertjie. Buitendien, sy is moeg gewroeg oor Flint en Fluisterbos en vergalste kerke. “Hoe gaan dit met jou roostuin? Gaan jy hierdie jaar weer op toer met die tuinmakersvereniging?” verander sy die onderwerp sommer dwarsweg.

Ná ’n veelseggende kyk in Raine se rigting, speel Gertjie genadiglik saam en teen die tyd dat hulle kos opdaag, is hulle weer amper so gemaklik met mekaar soos voorheen.

Hulle is besig om vir die rekening te wag toe die restaurantdeur vir die soveelste keer agter Raine oopgaan, maar dié keer verstar Gertjie.

Raine loer oor haar skouer en sien Adele na hulle toe aangestap kom.

“Hallo, daar! Dis ’n verrassing,” groet sy opgeruimd. “Kyk wie’s hier, Gys.”

Raine sien ’n ligte trilling in Gertjie se onderlip toe Gys ook nader stap.

“Gys kom bederf my ’n bietjie. Hy trek hoeka vandag by my in. Ek bedoel in my tuinwoonstel.” Adele lag op in Gys se oë. Dié lyk asof hy liewer uitgestrek op ’n folterbank wil lê as om hier te staan.

“Dag, Gertjie. Mevrou Quinn,” groet hy bot.

Gertjie knik, haar gesig strak. “Middag.” Dit klink asof die woord deur ’n wringer gaan voor dit uitkom.

“Nou toe, hier kom julle rekening al en ek sien uit na my ete. Goed gaan. O, Raine, jy het darem ’n lekker wins op Fluisterbos gemaak, nè? Sê maar as jy ’n ander eiendom soek.” Met ’n vrolike wuif van die hand volg sy die kelner wat geduldig staan en wag om hulle tafel aan hulle toe te wys.

Gys huiwer, loer na Raine en knik dan net ’n groet voor hy omdraai en agter die ander twee aantou.

Raine neem die rekening, skryf ’n fooitjie by en skuif haar kredietkaart in die houer. Gertjie stry nie soos gewoonlik oor wie betaal nie. Dit kan net beteken sy weet nie mooi wat om haar aangaan nie.

“Gertjie?” probeer Raine haar terugroep tot die werklikheid.

“So ’n swernoot.” Dis die eerste keer dat Raine Gertjie se oë sien blits. “Skynheilige vark,” prewel sy.

Raine moet ’n glimlag onderdruk. Dis seker die naaste wat sy Gertjie ooit aan vloek hoor kom het. “Hy het ook nie te ingenome gelyk met Adele se aansprake nie, Gertjie,” probeer sy troos.

“Maar hy neem haar uit vir ete. Hemel, hy het by haar ingetrek.” Haar oë blink verdag.

“In haar tuinwoonstel.” Raine teken die bankstrokie en glimlag half afwesig vir die kelner.

“Gmf.” Gertjie kry haar handsak en staan op. “Kom, ek gaan maak vir ons koffie by die huis.”

Raine huiwer. Hulle het heelwat vroeër klaargemaak as wat sy geskat het en sy kan Gertjie nie nou alleen los terwyl sy so ontsteld is nie, maar sy wens eintlik sy kan terugkom by die huis. Flint se huis, korrigeer sy met ’n swaar gevoel. “Oukei, maar dit sal moet vinnig gaan. Ek moet nog … um … pak en afskeid neem.” En ’n plan maak met Fransien, voeg sy stilweg by.

“Hoe gouer jy daar wegkom, hoe beter.” Gertjie se glimlag is stram toe Adele vriendelik wuif en Gys knik.

Gys voel asof hy sy kop in die naaste asblik wil gaan druk. Werktuiglik bestel hy kos en ’n bottel wyn, hoor vaagweg hoe Adele puntenerige opdragte gee oor die voorbereiding van haar vis en dan sap bestel.

Die geskokte blou van Gertjie se oë bly voor hom rondswem. Die wraak op haar en vennoot, Derek van Rooyen, se gerondflenter verlede jaar is allesbehalwe soet. Hy voel soos ’n verraaier en asof sy verraad groter is as wat Gertjie s’n ooit was.

Gys kyk in ’n dwaal op toe die kelner ’n proe-sopie in sy wynglas gooi. “Sal reg wees, skink maar,” brom hy.

Adele se hand gaan oor haar wynglas. “Nie vir my nie, dankie.”

Haar naels is te perfek. Haar tande te eweredig. Sy is te blond. Sy is te … Sy is nie Gertjie nie. Wat de hel maak hy hier met ’n vrou vir wie hy nie eens beter wil leer ken nie?

“Gesondheid, Gys,” lig sy haar glas vrugtesap en dis weer net tande soos sy glimlag. “Ek hoop jy bly lekker in die woonstelletjie.”

Gys probeer hom regruk en klink sy wynglas teen hare. “Dankie, Adele. Dit sal net wees tot ek ’n ander plan kan maak.”

“Mevrou De Lange sê my julle vorder met die moordsaak?”

Gys knik bot. Wat weet De Lange se vrou van die saak af? Laat staan van enige sogenaamde vordering wat hulle maak. Sover hy weet, glo De Lange nog vas dit was Nieklaas Hendrikse. Sy en April se oplossing vir die gebrek aan motief is volgens Fortuin dat Hendrikse bloot onderbreek was deur Raine Quinn se terugkoms, daarom is daar nie seksuele getuienis nie.

“Soos die misdaad darem toeneem in ons land,” ruk Adele se stem hom terug uit sy bepeinsing. “Dis omdat ons weggekeer het van goeie, Christelike waardes. Om te dink aborsie en homoseksuele huwelike is nou al wettig en ek hoor prostitusie gaan nou ook gewettig word.”

Gys wens daar was eerder ’n wet teen vroue wat maak asof hulle alles weet en kan regmaak wat oor dekades heen verkeerd geloop het. Hy drink diep aan sy wyn.

“Ek moes ja gesê het, al het sy sin vir romantiek nul uit tien gekry.” Gertjie druk ’n snesie teen haar oë. Die sitkamer ruik na die vars bos rose op die koffietafel.

“Die groot liefde in jou lewe vra die groot vraag en jy sê nee?” Raine kan nie die klou mooi by die oor kry nie. Sy was onder die indruk Gys Niemand stel nie belang in ’n romantiese verhouding nie, laat staan trou.

’n Snik ruk deur Gertjie. “Dit was net nadat Derek, my vennoot, my gevra het om verloof te raak en ek vir hom uit pure eensaamheid gesê het ek sal dit oorweeg. Ek en Gys was op pad terug van Bohemia af gedurende die Rose-Anne Lockwood-saak. Sy foon het gelui en nadat hy geantwoord het, sê hy sommer net so uit die bloute: ‘Gert, ek het so pas ’n aanbod op die Packard gekry. Oor die twee miljoen rand. Sal jy asseblief met my trou?’”

Raine kry nie ’n proesgeluid onderdruk nie. “Maar, Gertjie, hy het darem asseblief gesê.”

“Dis nie snaaks nie, Raine,” protesteer Gertjie, maar die huiltrek om haar mond ontspan darem effens. “Jou pa vat my Mala-Mala toe vir ’n naweek en vra my daar onder ’n volmaan. Selfs Derek het my na een van die voorste Kaapse restaurante toe geneem om my te vra. Maar Gys, die ploert …” Sy gooi haar hande in die lug.

“Maar wat antwoord jy toe?”

“Ek het hom gevra waarom nou ná al hierdie jare. Selfs nadat ek my trots in my sak gesteek het en hom eenkeer in amper soveel woorde gesê het ek wil nie ’n oujongnooi doodgaan nie, het hy geen aanduiding gegee hy wil met my trou nie.”

“En wat sê hy toe?” Raine leun vorentoe.

“Dit was amper die ergste. Hy’t gesê dis omdat hy nog nooit voorheen iets gehad het om my te bied nie en hy weet tweemiljoen is vir my kleingeld, maar dit gee hom die moed van sy oortuiging om my te vra.” Gertjie skud haar kop. “Geld! Al die jare wat ons verloor het … My hele lewe bring ek eensaam deur oor sy beheptheid met rande en sente terwyl ek meer het as wat ek ooit kan uitgee.”

“Maar het jy nie op ’n kol gesê dit was ook oor die familieding nie?” por Raine aan toe Gertjie net voor haar sit en uitstaar.

“Toe ons jonk was, ja. Maar daar is lankal nie meer sprake van kinders nie. Ek het gedink Gys was maar nog net nie gereed om sy losloperstatus prys te gee nie.”

“En toe sê jy nee net oor die geldding?”

Gertjie sug. “Nee, daar was natuurlik ook San Badenhorst.”

“Hy’t jou verneuk?”

“Ek het nie geweet sy is tagtig nie.”

Dié keer lag Raine hardop.

Gertjie kyk haar betigtend aan, maar ’n vermoede van ’n glimlag huiwer tog om haar mondhoeke. “Jy lag! Dit klink dalk nou laf, maar as sy nie sy sielsgenoot is nie, dan weet ek nie. Jy kan nie glo wat ’n wonderlike invloed daardie vrou op Gys gehad het nie. Vir jare sit ek aan hom om gesonder te leef en gewig te verloor. Vir jare hoop ek heimlik hy wil daardie simpel snor van hom afskeer. En wat gebeur? Drie weke by San Badenhorst en hy verloor gewig, ontpop in ’n wynkenner met ’n redelike kennis van opera en die snor waai. Wat sou jy gedink het?”

Raine dink ’n paar oomblikke na. “Dat hy bleddie baie moeite gedoen het om beter by jou te kan pas. Selfs al was hierdie San sy ouderdom, soos jy seker aanvaar het, was dit vir jou wat hy gevra het om te trou.”

“En as sy nie tagtig was nie? Sou hy my dan nog gevra het? Buitendien, hy hoef niks te gedoen het nie. Behalwe dalk die snor. Die gewig het my nie om enige ander rede as sy gesondheid gepla nie. Ek sou vrede gehad het as hy nie ’n papsak van ’n Dom Perignon kon onderskei nie. En hy het dalk niks van opera geweet nie, maar ek het niks teen sy musieksmaak nie. Ek was lief vir die Gys soos hy was. Vandat ek kan onthou.”

“En nou?”

“Deesdae is hy ’n vreemdeling. Hy lyk so … goed. Dis asof daar ’n nuwe lig in hom aangesteek is vandat hy maerder is en onder San Badenhorst se hande deurgeloop het. En dis ’n lig wat daardie klein Adele maar alte duidelik raaksien.” Trane stoot weer in Gertjie sagte oë op. “Buitendien, hy het my toe nooit weer daarna gevra nie. Selfs nie nadat ek vir Derek gesê het ek het nie die regte soort gevoelens vir hom nie.”

“En weet Gys dit? Dat jy vir Derek padaf gestuur het?”

Gertjie laat sak haar oë en skud haar kop.

Raine kyk haar ongelowig aan. Hoe kan so ’n briljante mens so stiksienig wees? “Maar, Gertjie, hoe moet hy dan weet?”

“Hy kon my gevra het hoe dinge tussen my en Derek staan. En hy kon my weer gevra het om met hom te trou. Maar, nee, toe word hy weer lid van die speurspan en Gertjie is vergete. Nes daardie stukkie van die meerminlegkaart wat nou nog in my laai lê.”

“Die wat?”

Gertjie kyk weer op. “So ’n paar jaar gelede het Gys in die hospitaal beland. Ek het vir hom ’n legkaart gegee om hom besig maar rustig te hou. Dit was so ’n kitscherige een van ’n meermin wat op ’n rots sit. Voor die tyd het ek die stukkie uitgesoek wat pas waar die hart van die meermin is en dit by my gehou. Ek het in my onnoselheid gedink Gys sal daarna vra en dalk verstaan hy is al een wat my hart kan heelmaak.”

“Hoekom gee jy nie die legkaartstukkie vir hom nie? Miskien verstaan hy dan?”

“Nee.” Gertjie skud haar kop beslis. “Nee, Raine, Gys Niemand moet sy eie verstand gebruik en sy eie hart volg. En as dié hom dan lei na ’n blondine wat amper sy dogter kan wees, is dit tot daarna toe.”

Raine hef haar oë plafonwaarts. Met die afkykslag sien sy die staanhorlosie met ’n skok raak. “O, hel! Gertjie, ek moet gaan. Nou dadelik.” Sy vlieg op. “Hang in there en dink ’n bietjie mooi oor alles na. Ek dink nie jy het veel te vrese van onse Adele nie. En onthou, Gertjie, Gys is ’n man en jy weet sekerlik hoe dof hulle kan wees as hulle die dag lus het.”


NEGE EN TWINTIG

Sy is verskriklik laat, besef Raine toe sy wegtrek. Dis tien voor drie, maar dis nog ’n halfuur se ry Fluisterbos toe. Sy grawe in haar handsak agter haar selfoon aan, maar voel niks raak nie. Dis die bleddie Mind Control-boek wat in die pad van haar vingers bly en met die Gys-ding het sy nie eens kans gehad om met Gertjie daaroor te gesels nie. Geïrriteerd trek sy van die pad af om beter te kan soek.

Eers toe sy haar hele handsak uitgekeer het, onthou sy dat sy die dêm ding vanoggend gelaai en net daar laat lê het. Shit, shit, shit. Sy kan omdraai en van Gertjie af gaan bel na die landlyn toe, maar dan is sy net nog later. Flint sal darem sekerlik vir haar wag. As sy jaag, kan sy dalk binne twintig minute daar wees.

Sy is skoon bewerig toe sy vyf en twintig minute later voor die huis stilhou. Sy prop alles terug in haar handsak en hardloop voordeur toe. Asof dit nogal sal help as sy ’n sekonde of twee spaar. Sy lui die deurklokkie.

“Flint, dis ek!” roep sy uitasem. Daar is nêrens ’n beweging hoorbaar nie. “Flint!” roep sy weer en hamer aan die deur. Dan sien sy die sleutel onder die basstukkies uitsteek. Dit kan net beteken hy het besluit om nie langer te wag nie en is reeds weg. Dit sal sy hom nie sommer vergewe nie.

Raine kyk vir oulaas om haar rond voor sy die deur oopdruk en dit agter haar sluit. “Fransien?” roep sy in die gang af. Daar is geen antwoord nie. Sy stap dadelik studio toe.

“Fransien? Ek is terug.” Sy plak haar handsak op die werktafel neer. “Fransien?” Sou sy slaap? Sy tik-tik met haar stewel se hak teen die valdeur. “Fransien?” Niks.

Met ’n bose voorgevoel buk sy. Die valdeur swaai maklik oop. Binne is dit donker. Sy klim ’n entjie met die leer af en skakel die lig aan.

Raine se hand gaan na haar mond toe. Niemand nie. Sy struikel toe sy te haastig weer boontoe klim en haar stewelsool op die sport gly. Sy swets toe sy haar maermerrie teen die hoër sport stamp, en hardloop kruppel-kruppel kombuis toe.

“Fransien!” Omtrent al die kasdeure staan oop. In ’n dwaal stap sy deur die eetkamer en woonvertrek. Hier is ook kaste wat oopstaan. In die slaapkamer en gastekamer. Die studeerkamer se laaie is oopgetrek.

Raine sak op die lessenaarstoel neer en verberg haar gesig in haar hande. Haar vrees is bewaarheid. Sy het van wolf skaapwagter gemaak. Sy loer tussen haar vingers deur. Maar hoekom die chaos? Wat het Flint gesoek?

Die brief wat nog steeds haar boekmerk in die Mind Control-boek is, dalk? Sias se brief aan Joanie. Die bewys dat Sias Joanie gedreig het.

Sy spring weer op. “Jou fool! Jou opperste bleddie fool!” raas sy met haarself.

Met ’n spoed waarvoor haar skerphaksteweltjies nie gemaak is nie, hardloop sy met die trap af en dan studio toe. Haar handsak met sy verdoemende vrag staan steeds onskuldig daar. Asof sy dalk verkeerd kon gekyk het die eerste keer, gaan Raine weer af in die kelder in. Alles is netjies. Onder die kussing sien sy ’n stukkie van die bruin rok wat Fransien aangehad het, uitsteek. Dan sien sy die Familiebybel lê.

G’n wonder sy en Flint kon dit nie kry nie. Is dit dalk een van die redes waarom Flint Fransien hier weg het? Het sy dalk iets agtergekom? Flint daarmee gekonfronteer? Sy dra die Bybel met moeite boontoe. Die ding is lomp en swaar.

Die skerp skreegeluid van ’n voël laat haar verstar in die studio bly staan. Sy sit die Bybel langs haar handsak neer en loer tussen die blinders deur buitetoe. Net die Wrangler staan verlate waar sy dit geparkeer het.

Met knieë wat wil-wil knak, stap sy landlyn toe. Sy kan vrees in elke molekule van haar lyf voel. Dis ’n parasietplant wat haar van binne af oorneem, haar verstand versmoor.

Sy skakel die nommer. “Inspekteur Niemand, asseblief.” Fool, besef sy nog voor die persoon haar inlig dat hy nie beskikbaar is nie. Natuurlik is hy nie aan diens nie. Hy het Adele uitgeneem vir ete. Is besig om te trek.

“Ek moet dringend met hom praat.” Nog voor sy vra, weet sy dat die konstabel gaan weier om vir haar ’n kontaknommer te gee.

“Ek kan u deurskakel na konstabel April toe.”

Raine sit die foon neer.

Dan lig sy weer die gehoorstuk op en begin Gertjie se nommer bel. Sit dit halfpad weer terug. Gertjie gaan uit-freak as sy nou Gys se nommer by haar wil kry. Sy sal nie rus voor Raine haar gesê het waarom sy met Gys wil praat nie. En vir haar veral kan sy nie sê dat Flint toe sy ware kleure gewys het nie.

Wat het haar in elk geval besiel om Gys Niemand te bel? Wat wil sy nou eintlik vir hom sê? Van Fransien vertel en die vertrouensverhouding met die meisiekind verbreek?

Sê iemand het haar huis omgekeer? ’n Huis wat nie eens meer hare is nie?

Of wou sy vir hom sê Flint Fletcher het haar eers amper verlei en toe totaal en al bedrieg? En as hy dit kan doen, as hy ’n onskuldige meisiekind boonop kan terugneem na daardie helhool toe, waartoe is hy nie verder in staat nie?

Gys is verlig toe hy terug is by sy woonstel. Hy kan nie glo iemand kan so lank aan ’n slaai en ’n stukkie vis eet nie. Maar Adele het ook so gesels, dis seker geen wonder nie. Sy ore is skoon moeg en as hy nou terugdink, kan hy nie aan ’n enkele ding dink wat sy gesê het nie.

Al waaraan hy nou kan dink, is die uitdrukking op Gertjie gesig toe hy en Adele die restaurant binnegestap het. As dit net jaloesie was, sou hy seker kon lekker kry, maar hy ken Gertjie. Dit was skok. Amper afgryse. En toe moet die stupid vroumens nog vir Gertjie sê hy het by haar ingetrek ook. Die vader weet, as dit nie vir sy ma se indoktrinasie oor ordentlikheid was nie, en as Raine Quinn nie saam met Gertjie daar uit is nie, het hy Adele net daar gelos en Gertjie agternagesit.

Miskien moes hy, maar as hy mooi daaroor dink, was Adele nog net goed vir hom. Sy kan seker nie help sy is irriterend en ’n kletskous nie. Nie dat sy heeltemal onsensitief was nie. Sy het agtergekom daar is fout en gevra of daar iets tussen hom en Gertjie is. Maar wat kon hy sê? Ja, sy is die liefde van my lewe, maar sy wil my nie hê nie? ’n Man het darem sy trots en daarom het hy net gesê hulle is familie. Wat sy in ieder geval geweet het. Vanwaar weet nugter, maar Niemandsdorp is klein en ’n skindernes op die koop toe.

Hy kyk om hom rond. Die tuinwoonstel is beknopter as wat hy aanvanklik gedink het, maar baie netjies. ’n Piepklein paleisie in vergelyking met die baksteenmurasie waarin hy gewoon het. Nie ’n enkele gebreekte teël of vlek teen die plafon nie. Matte pleks van blokkiesvloere wat plek-plek haasbek gaap.

Moet hy Gertjie bel? Na haar toe gaan? En wat sê? Om verskoning vra vir iets wat hy nie verkeerd gedoen het nie? Dalk net om te verduidelik? Maar wat van al die kere dat sy en Derek van Rooyen gaan uiteet en saam rondgeflenter het? Se gat.

Paleisie ofte not, die woonstel voel al klaar soos ’n tronk. En boonop het Fortuin sy laaste goed gebring en weggepak terwyl hy en Adele weg was. En hom beveel … ja, beveel, bid jou dit aan … om van die murasie af weg te bly totdat Aurora klaar is en die skoonmaker haar ding gedoen het.

Met sy gemoed soos dit nou is, sal hy nie kan lees nie. Sy TV beteken niks, want die skottel sit nog teen die murasie se muur. Hy bel Fortuin.

“Nee, inspekteur, die Aurora-mense is nog hier. Maar miskien kan ons later by die Siren’s Song ’n draai maak? Almal behoort in ’n wonderlike bui te wees ná die Bokke se oorwinning daar in Nieu-Seeland.”

“Vervloeks, ek het skoon vergeet die Bokke het vanoggend gespeel!” Gys klik met sy tong. Wys jou net hoe deurmekaar sy lewe die afgelope tyd is.

“Toemaar, ’n tjom van my het die Bokke-wedstryd vir my ge-tape, inspekteur. Ons kan later daarna kyk.”

“Nou te laat,” brom Gys en groet kortaf. Asof hy wil sit en kyk na mosterd na die maal-rugby noudat hy weet wie gewen het. Beneuk gaan sit hy op die sitkamerbank en vou sy arms. Die Bokke beklink die Drie Nasies-beker terwyl hy sit en klets met ’n vroumens wat lyk soos iemand wat permanent tandevlos adverteer. En dan word hy nog deur Gertjie betrap ook.

En môre het hy ook vry. Om te trek. Maar hy het klaar getrek en die res het Fortuin oorgeneem.

Nee. Hy kom orent en kry sy sleutels. Hy kan nie hier sit en bakkebaarde groei nie. Dan eerder weer deur die dossiere gaan.

Net ná halfvyf is Flint terug in die Jeep, sy kosbare vraggie agterin toegesluit en die seiljagskipper aansienlik verryk. Hy druk vir die soveelste keer die snelbelnommer wat nog onder Joanie se naam gelys is. Hy het Raine se landlyn drie-uur geskakel en toe weer kort-kort daarna tot hy sein verloor het tussen die berge en die verkeer te erg geword het.

Die foon lui ses keer voor dit opgetel word.

“Raine Quinn.” Dit klink asof iemand sy hande om haar keel het.

“Raine, Flint hier. Waar op aarde was jy?”

Die stilte dreun oor die foon. “Waar was ék?” kom dit dan semihisteries. “Waar de hel is jý en waarheen het jy Fransien geneem? As jy haar teruggevat het Meetsnoer toe, vermoor ek jou met my kaal hande!”

“Wat bedoel jy? Fransien is in die kelder. Ek is in Gordons … O, fok. Sy’s weg?”

“Die hele huis is omgekeer en ja, o, fok, Fransien is weg.” Sarkasme drup uit haar stem, maar verdoesel nie die ondertoon van paniek nie. “As dit nie jy was nie, was dit Meetsnoer.”

“Raine, luister …” Hy skakel die enjin aan en tru uit die seiljaghawe se parkeerplek. “Seppie en Wouter van Meetsnoer was daar. Ek het mak geraak en toe ons agterkom hulle is daar, het ek by Fransien in die kelder gebly. Ons was behoorlik vasgekerker en kon hoor hoe hulle soek, maar daar was geen aanduiding dat hulle agtergekom het waar ons was nie,” verduidelik hy haastig terwyl hy die Jeep omdraai en dan stadig na die uitgang laat rol.

“Hoe het hulle ingekom?” Haar agterdog is byna tasbaar.

Flint trek eenkant toe vir ’n ander voertuig om verby te kom en laat die enjin luier. “Ek het my eie voordeursleutel,” erken hy teësinnig. “Ek het nie besef jy het joune op sy ou plek vir my gelos nie en Seppie het van die sleutel in die varing geweet. Ons kon hoor hoe hulle bo ons beweeg. Op pad uit het ek gesien al die kasdeure is oop, maar teen daardie tyd was ek so haastig, ek kon nie opruim nie.”

“Maar waar is Fransien?”

“Toe ek daar weg is, was sy nog daar. In die kelder met die skuifslot toe.”

“Maar hoe kan jy haar net daar los?”

“Ek het ’n SMS gekry toe ek die Jeep gaan wegsteek het. Daar was iets dringends wat ek net móés kom doen het hier op Gordonsbaai.” Flint weet hoe flou sy verskoning moet klink. “Ek het regtig geen ander opsie gehad nie. Ek het jou van die landlyn af probeer bel om te vra of jy vroeër kan terugkom, maar toe sien ek jou foon in die kombuis lê waar dit laai. Ek het Fransien probeer ompraat om saam met my te kom, maar sy het haar in die kelder toegesluit en geweier om uit te kom.” Daar is geen gaping in die verkeer nie en hy trommel ongeduldig met sy vingers op die stuurwiel terwyl hy kort-kort sy nek rek om te sien wanneer hy dit kan waag om te probeer inglip.

“Hoekom?”

“Ek dink dis omdat ek haar probeer oortuig het om ’n beëdigde verklaring by die polisie af te lê oor die aard van die soenoffer wat sy vir Joanie gebring het. Dis nou nadat Seppie-hulle daar weg is. Sy het geweier en toe ek aandring, dit in haar kop gekry dat ek haar aan die polisie wou oorhandig. Volgens haar het die polisie Seppie Swanepoel die aand van Noëlene se verdwyning opgetel …”

“Dit was ’n Meetsnoerlidmaat by April daardie aand?” val Raine hom in die rede.

“Ja. Fransien glo ten minste April is kop in een mus met Meetsnoer.” Hy ry die aankomende verkeer naelskraap mis toe hy ’n te klein gaping probeer benut en in die hoofweg indraai. ’n Luide getoeter en ’n naelskraapse ontkoming kry weer sy verstand aan die gang. “Laat ek net uit die ergste verkeer kom. Ek bel nou-nou weer.”

Flint gooi die selfoon op die passasiersitplek neer. Dit help niemand as hy nou in ’n ongeluk betrokke is nie. Hy moet op Fluisterbos kom, so vinnig moontlik, maar heelhuids. Adrenalien woer deur sy are. Hy moes besef het … hy moes … Hy weet nie wat hy moes gedoen het nie, maar dit moes iets anders gewees het as wat hy wel gedoen het.

April moes al weer uitgeruil het, sien Gys toe hy daar aankom. Hy kan sweer die mannetjie is veronderstel om môre aan diens te wees. Hy groet net kortaf en stap na sy kantoor toe. Hy sluit sy lessenaar se laai oop en haal Noëlene van der Merwe se dossier uit.

Op die eerste bladsy herinner ’n post-it hom dat hy nog haar pa wou bel. Gys lig sy oë na die muurhorlosie. As rugby kyk nie ook sonde is nie en Van der Merwe besig is om vir die Blou Bulle in die Curriebekerwedstryd te skree, gaan die man hom dalk kwalik neem as hy nou bel, maar dis sy probleem.

Gys wou net die foon neersit toe ’n vrouestem antwoord. Nee, haar man is nie daar nie, hy is na ’n Man der manne-dag op Bronkhorstspruit.

Hy wik en weeg net ’n oomblik voor hy maar met die deur in die huis val. “Mevrou, die finansiële bydrae wat julle tot Meetsnoer gemaak het … Kan u meer spesifiek wees? Ons wil net iets korreleer met bydraes van ’n ander lid,” probeer hy dit vaag hou.

Teen sy verwagting in val sy daarvoor. Sy het die kuns van beskeie spog vervolmaak. Toe hy die foon neersit, fluit hy saggies deur sy tande terwyl hy die syfers wat hy neergeskryf het, bekyk. ’n Aanvanklike bedrag van driehonderdduisend. Meneer Van der Merwe het gereken dis minder as wat Noëlene se studies en ander uitgawes hom sou gekos het as sy sou klaargemaak het. Daarna tienduisend per maand, maar met die resessie moes hulle dit inkort tot vyfduisend.

Dankie Vader hy het nie kinders wat wil studeer of Meetsnoer-lidmate word nie.

As hy net die ellendige bankstate gehad het om te sien wat die ander lidmate en hulle families bygedra het. Hy trek sy skryfblok nader om sy motivering vir die 205 te begin voorberei, maar ná die eerste paar sinne weet hy nie eintlik hoe om verder te gaan nie. Hy kan tog skaars sê hy vermoed Sias Kirstein hou die kerk net aan die gang om geld te maak. Dis nie ’n misdaad as dit vrywillige bydraes is nie. En waar is die bewyse daarvoor in elk geval? In die bankstate, dalk, maar daar is geen teken dat hy luuksekarre of -huise of -goed het nie.

Maar daar is Houthaalbos. Dit moes ’n klein fortuintjie gekos het om aan te skaf. En die Tempel moes gebou word. Aan die ander kant verskaf hy klaarblyklik huisvesting aan die lidmate en seker alles wat hulle nodig het ook. Niks daarmee verkeerd om geld daarvoor te vra nie. Dit kan dalk wees dat Kirstein agter Fransien Schoeman se erfporsie aan is, maar sy het gewillig teruggekeer Meetsnoer toe nadat sy destyds gevlug het. Gewillig of vrywillig? Daar is ’n verskil. Dis nie die soort verskil wat ’n 205 kan motiveer nie. Die beste invalshoek waaraan hy kan dink, is dat Noëlene van der Merwe vermoor is kort nadat haar bydraes verminder is.

“Inspekteur?”

Gys kyk geïrriteerd op na die uniformkonstabel wat om sy deur loer.

“Skuus om te pla, maar ’n vrou het vroeër hierheen gebel. Sy het inspekteur gesoek. Gesê dis dringend.”

“Wie was dit?”

“Weet nie, inspekteur, maar ek was mos aan diens die aand van die Van der Merwe-ding en dit het vir my geklink na daardie vrou wat die meisiekind raak gery het. Klink mos die ene Transvaal.”

“Raine Quinn?”

Jantjies haal sy skouers op. “Sal nie kan sê nie, maar dit het soos sy geklink. Toe ek haar wou deursit na April toe, het sy neergesit.”

“Nommer?”

“Sy’t nie gesê nie, maar die lyn was duidelik. Ek dink dit was ’n landlyn.”

“Dankie,” brom Gys. Sy kon van Gertjie af gebel het en daarheen bel hy beslis nie. Of is Fluisterbos se landlyn weer aangesluit? Sou sy met hom oor Gertjie en die petalje by die restaurant wou praat? Seker darem nie.

Hy haal die Veenstra-dossier uit en staar ’n ruk na die foonnommer wat daarop aangeteken is. Ná daardie lesing van Flint oor die evolusieleer, is daar geen twyfel dat hy ’n toegewyde Sewe Seëls-man is nie. En tog … Die oggend toe Fletcher na Gys se huis kom kyk het, was sy eerste indrukke van die man heel positief. Maar dan onthou hy weer dat Flint vir Gertjie gesê het sy siel is op die spel. En hoe ryk Gertjie gesê het hy is.

Al weer geld. Dié keer groot, groot geld.


DERTIG

Flint se oproep het die knoop op haar maag net effens laat skiet gee, besef Raine met ’n sinkende gemoed terwyl sy haar kuierklere deur jeans en ’n trui vervang. Maar dit bring geen gerusstelling oor Fransien mee nie. Inteendeel. Die vraag is of sy hom kan glo. Wat de hel kan dit wees wat hy so dringend op Gordonsbaai moes gaan doen dat hy die arme Fransien aan haar lot oorgelaat het? En dit nadat Meetsnoer se mense haar hier kom soek het?

Raine ruk van die skrik toe die foon weer lui. Dis hopeloos te gou om weer Flint te wees, besef sy toe sy studeerkamer toe draf.

“Raine Quinn,” antwoord sy huiwerig.

“Mevrou Quinn, inspekteur Gys Niemand hier. Jammer om jou lastig te val, maar dit was nie dalk jy wat my vroeër probeer kontak het nie?”

Raine kan skaars onthou wat sy vir hom wou gesê het en kan glad nie dink wat sy nou vir hom moet sê nie. As hy dalk saam met Meetsnoer aan die knoei is … Sy wil nie eens dink aan die moontlike konsekwensies nie.

“Dit … um …” haar gedagtes het halt geroep.

“Was dit oor Gertjie?” gee hy dan uitkoms.

Sy gryp dit aan. “Ek weet ek moenie my neus in julle sake steek nie, maar sy was ontsteld oor die … Jy weet, die voorval by die restaurant.”

“Kyk, mevrou Quinn, Gertjie het baie duidelik laat blyk sy wil nie met my trou nie. Sy kan nie nou staan en ontsteld raak as ek iemand anders uitneem nie. Dit was in elk geval ook net ’n dankie-sê-ete omdat Adele my plek verkoop en my gehelp het om inderhaas verblyf te kry. Ek weet jy en Gertjie is vriendinne, maar ek sal dit waardeer as jy jou nie met my private sake bemoei nie en my veral nie oor sulke goed by die polisiekantoor bel nie.” Sy kan hoor hy het hom vervies.

“Ek verstaan. Ek is jammer.” Gertjie sal seker bly wees om te hoor dit was ’n dankie-sê-ete, maar daaraan sal sy eers later kan aandag skenk. En sy kan allermins vir Gys Niemand sê Gertjie wag in angs en spanning dat hy haar weer vra om met hom te trou.

“Dis nie waaroor jy gebel het nie,” verras die inspekteur haar ná ’n oomblik se stilte. Hoe hy dit agtergekom het, kan sy net aan sy speursin toeskryf.

“Oukei,” sug sy en probeer haar regruk. Dink, Raine Quinn! Gebruik die verstand waarmee jy gebore is. “Ek het jou gebel omdat …” Gedagtes woel deur haar kop, slaan dan vas by Fransien wat oortuig is ten minste April werk saam met Meetsnoer. “Mag ek vra hoe lank jy al aan Meetsnoer se broederkerk behoort.” Sy hoop dis dubbelsinnig genoeg gestel om by die waarheid uit te kom.

“Broederkerk? Ek is ’n gatjieponder gedoop, aangeneem en getoë, mevrou Quinn. Ek het niks teen ander kerke nie, om die waarheid te sê my gewese vrou is ’n Apostolie en ek kon by haar gaan leer het van geloof, maar as ek kerk toe gaan, is dit die NG Kerk. Nietemin, as iets gebeur het wat die polisie aangaan, behoort my kerkverwantskap nie saak te maak nie. En as jy moontlik inligting weerhou oor iets wat met die moordsaak te make het, kan dit as regsverydeling beskou word.”

Regsverydeling is in dié stadium die minste van haar probleme. Wat gaan Flint sê as sy Gys betrek? En Fransien … Kan sy Flint vertrou? Kan sy Gys Niemand vertrou? Êrens gaan sy ’n vertrouensprong moet maak, maar sy weet wraggies nie of sy dalk besig is om eerder op die duiwel se stert te trap nie. Uiteindelik is dit Gertjie se vertroue in Gys as mens wat die deurslag gee. Gertjie ken die man immers al donkiejare. Sy probeer haar woorde versigtig kies.

“Inspekteur, toe ek konstabel April ontmoet het om hulle te wys waar ek Noëlene raakgery het, was daar nog ’n man saam met hom. ’n Meetsnoerlidmaat. ’n Man met die naam Seppie.”

“Seppie Swanepoel?” Hy klink verras.

“Dis reg. Hoekom sou hy saam met konstabel April in die voertuig gewees het?”

“Hy het waarskynlik aangebied om konstabel April te wys waar hulle reeds gesoek het voor hulle ons gekontak het. Hy moes reeds in die motor gewees het voor hulle in kennis gestel is van jou oproep.” Sy kan hoor hy is nie heeltemal seker van sy saak nie.

“Inspekteur, die afleiding wat ék maak, is dat daar polisielede is wat op een of ander manier by Meetsnoer betrokke is,” pak sy dan maar die bul by die horings. “As dit so is en ek sê vir jou dat daar onheilighede op Houthaalbos aangaan en dit kom by hulle uit, kan dit reperkussies vir my inhou.” Sy hou haar asem op. Nog nooit in haar lewe was sy so onseker of sy die regte ding doen nie.

“Watse reperkussies?”

Wat sê sy? Dat haar lewe in gevaar kan wees? Nee, dit sal nie werk nie. “Ons is bure,” hou sy dit vaag.

“En jy reken daar gaan wel onheilighede aan?”

“Ek weet dit vir seker.” Buitengewone seksuele gebruike is seker nie teen die wet nie, maar om iemand vir sewe dae in iets soos daardie belydenisput te los is mishandeling.

Die inspekteur bly lank stil. “Mevrou Quinn, ek is nie doodseker wat jy nou eintlik van my verwag nie. Ek is bereid om op die saak in te gaan en jou te kom sien, maar dan moet jy ophou kat-en-muis speel en nie my tyd mors nie.”

“Sal jy alleen kan kom?”

“Ek sal môreoggend tienuur daar wees. Alleen.”

“Dankie.” Raine groet en sit die foon met ’n sug neer. Flint gaan haar vermorsel. Veral as hy gelieg het en hy glad nie op Gordonsbaai was nie. Of, voor hy daarheen is, van Fransien ontslae geraak het – op watter manier ook al.

Die stoel kraak toe Gys agteroor sit en sy duime om mekaar laat draai.

Wanneer het sy besef dit was Swanepoel saam met April? Hoe weet sy daar gaan onheilighede op Houthaalbos aan? Wat se onheilighede? By wie het sy dit te hore gekom? Gertjie? Maar Gertjie het net vae vermoedens.

Iets is nie lekker nie. As dit nie al so laat was nie en hy nie daardie ellendige wyn gedrink het nie, het hy nou deurgery. Maar dis ’n wet van Mede en Perse by hom: geen onderhoude as hy alkohol gebruik het nie, maak nie saak hoe min nie. Toe hy destyds in die Karoo was, het ’n paar brandewyne veroorsaak dat die saak waaraan hy sy gat af gewerk het, uit die hof gegooi is danksy ’n slinkse advokaat. En dis weer iets wat sy bevordering in die wiele gery het.

Hy probeer onthou wat Fortuintjie van April en die Godsvrede-gemeente gesê het. Gertjie het ook so iets genoem. Het sy nie gesê … Hy sit regop. Iets van Meetsnoer en die profeet wat vir hulle onaantasbaar is.

Die logiese ding is om met April te praat, maar dan stel hy hom dalk net op sy hoede. De Lange? As hy enigsins kan verhoed om met De Lange oor enigiets te praat, is dit beter vir sy sieleheil. Buitendien, as hy net iets van onheilighede by Meetsnoer noem, gaan De Lange oorneem. Hy kon dit nie duideliker gestel het dat hy Meetsnoer as sy domein beskou nie.

“Hoekom was die foon beset?” Flint groet nie eens nie.

“Ek reken dis logies, Flint. Omdat ek met ’n oproep besig was. Waar is jy?” Raine het nie nou die krag om vir hom te sê wat sy aangevang het nie.

“Ek behoort oor minder as ’n uur by jou te wees. Is jy oukei? Iets van Fransien gehoor?”

Raine skud haar kop asof hy haar kan sien. “Nee, niks gehoor of gesien nie.”

“Dink jy daar was enigiets wat haar teenwoordigheid in die huis kon verklap toe Meetsnoer gesoek het? Daardie bruin rok, byvoorbeeld?” Op die agtergrond blaas ’n toeter en sy hoor Flint onderlangs swets.

“Ek het juis netnou rondgekyk, maar as daar is, kan ek dit nie sien nie. Die rok is in die kelder.”

“Wat dink jy het gebeur?”

Raine dink na. “As jy haar nie hier weg het nie, is daar drie moontlikhede. Sy kon besluit het om uit haar eie terug te gaan Meetsnoer toe. Maar sy het vir my gesê hulle kan haar eerder doodmaak voor sy teruggaan. Die tweede moontlikheid is dat Meetsnoer haar kom haal het. Die derde, sy het op haar eie verder gevlug.”

“Ek moes haar nooit gevra het om daardie beëdigde verklaring af te lê nie.” Frustrasie slaan in Flint se stem deur. “Maar miskien voel sy ook skuldig oor al die drama wat sy vir jou veroorsaak het. Dit het haar baie gepla.”

“As sy op haar eie gevlug het, is dit seker die beste nuus in die omstandighede, maar dis steeds nie goeie nuus nie. Die son is aan die sak. Waarheen sal sy gaan?”

“Dalk Kruisbaai.”

“Dis amper vyftig kilometer van hier af!” Raine begin rondkyk vir haar motorsleutels. “Ek sal haar onmiddellik begin soek.”

“Raine, nee! Bly asseblief net waar jy is. Ek kan nie na albei van julle soek as iets dalk gebeur nie. Asseblief?”

“Maar kyk wat het met Noëlene gebeur! As ek …”

“As niks. Jy kon niks anders of meer gedoen het as wat jy wel gedoen het nie. Ek is binne die volgende uur daar. Moenie dinge nog moeiliker maak as wat dit is nie. Buitendien, Fransien se lewe is nie in gevaar van Meetsnoer se kant af nie. Sy is net sewe miljoen werd as sy lewend is.”

“Maar dis nie net Meetsnoer nie. Dis allerweë gevaarlik vir ’n jong meisiekind … Moet ek nie maar die inspekteur laat weet nie?” toets sy hom.

“Dis die laaste ding wat jy in dié stadium moet doen! Ek het my eie bedenkinge, maar Fransien het my finaal oortuig dis nie ’n opsie nie. Tensy jy wil hê hulle moet haar weer Meetsnoer toe piekel. Raine, ek … mooi … blief …”

“Jy breek op.”

“Bly …”

Raine sit die foon neer toe die sein finaal uitsny. Hy moet tussen die berge wees. Hy gaan haar in twee breek as hy agterkom sy het reeds met Gys gepraat, maar dis nie haar grootste bron van kommer nie. Hoe kan sy net so hier sit en niks doen nie? As Flint reg is, is Fransien heeltemal op haar eie en binnekort gaan dit donker wees. As sy net dink aan die hel waardeur Noëlene moes gegaan het …

Sy gaan studio toe en kry haar Jeep se sleutels waar hulle op die werktafel lê. Sy tel hulle op, begin aanstap voordeur toe, huiwer en laat val hulle dan weer in die papiermachébak met sy elwemotiewe op. Angs druk haar keel toe, maar dan dwing sy haar om te bedaar. ’n Uur. Sy gee Flint presies ’n uur, dan begin sy Fransien soek. Maar intussen sal sy iets moet soek om te doen, anders gaan sy mal raak.

Dis toe sy by die eetkamertafel gaan sit dat sy ’n stukkie papier by die Familiebybel sien uitsteek. Sy pluk dit uit.


Liewe Rein en Flint

Moet my asseblief nie soek of die polisie laat weet nie. Ek sal oukei wees. As julle na my soek, maak julle dinge net vir my erger en gaan julle in die moeilikheid kom. Ek weet nou wat om te doen. Die Allerhoogste is met my.

Probeer liewer agterkom wat van die oorspronklike vyf Uitverkorenes wat later vervang is, geword het. Ná Noëlene se moord, wonder ek daaroor. Hulle is:

Drienie van Greuning – Wouter se gewese vrou – sy is nou ongeveer 25/26 jaar oud.

Woutrien Wessels – Voorheen Van Greuning – Wouter se ma – ± 49/50.

(Van bogenoemde twee het ek julle alles vertel wat ek weet.)

Marietjie en Renier de Swardt – Hulle is in 2005 vervang deur Seppie en Petra Swanepoel – dit was glo vrywillig. Ek weet niks van hulle af nie.

Theuns Jooste – Al wat ek van hom weet, is dat hy met Bronwyn, ’n gewese verpleegster en ’n herbalis, getroud was, maar toe verwerp is. Dirk Lategan, ’n dokter, het glo in 2003 Theuns se plek ingeneem. Bronwyn en Dirk was glo voorheen ook getroud.

Baie dankie vir als. Rein, ek sal jou klere teruggee sodra ek kan.

Liefde, Fransien.

NS Flint, dis nie Kruisbaai nie. Glo my, ek sal nêrens veiliger wees as waarheen ek nou op pad is nie.



“Mart?”

Dis net met die grootste moeite dat Mart haar oë oopkry en ook net op ’n skrefie. Bronwyn se gesig swem voor haar.

“Kom drink van die kruiemiddel. Dit sal jou help om sterker te word.” Sy help Mart regop sit en hou ’n beker voor haar lippe. Die kruie smaak so bitter as wat dit vrank ruik, maar sy sluk bietjies-bietjies.

Bronwyn help haar om weer agteroor te lê teen ’n opgevoude kombers wat as kussing dien en gaan sit dan weer op die stoel wat langs die bed getrek is. “Ek gaan netnou vir jou ’n bietjie versterkende sop bring.”

“Fransien,” prewel Mart.

“Sy is weg, Mart. Seppie-hulle kry haar nêrens nie. Wat het gebeur?”

“Weg.” Mart draai haar kop muur toe. Haar verstand voel dof, maar sy besef tog sy is weer in haar eie kamer langs Jakob s’n.

Mart kry haar kenmerkende laventelreuk toe Bronwyn nader leun. “Wanneer is sy weg? Weet jy waarheen?”

Mart maak haar oë toe en probeer die snik wat deur haar wil ruk, onderdruk. Daar was wit lig. Waarom is sy die wit lig gewys, maar nie weggeneem nie?

“Mart?”

“Hoe het julle my gered?” Die woorde skeur deur haar keel.

“Vir die skok het ek vir jou ’n soort rescue remedy aangemaak en gereeld onder jou tong laat drup. Die bloedverlies het ek met ander kruie wat vir bloedarmoede help, probeer teëwerk. Deur die Allerhoogste se genade het dit gewerk, maar jy is baie swak.”

Mart loer onder haar wimpers deur. Sy kan goed verstaan waarom die Allerhoogste Sias destyds gelei het om Bronwyn feitlik onmiddellik uit te verkies nadat hy van die grot af teruggekom het. Haar kennis van kruie en aanvoeling vir genesing is al hoeveel keer getoets. Dis sy wat die verwagtende vroue deur hulle swangerskappe kry, die babas vang en die mammas versorg. Haar kruiemengsels het al menige wonde genees, pyne weggetoor en swaktes versterk. As dit nie vir haar was nie, sou sy en Fransien baie langer geneem het om te herstel ná hulle tye in die belydenisput. Dirk mag die dokter wees, maar Bronwyn is die geneser.

“Ek wens jy het my nie gered nie, Bronwyn.”

Bronwyn se oë rek by die ondeurdagte en sondige gedagte. “Mart!”

“Ek is jammer.” Mart rol haar moeisaam op onder die kombers. “Ek is net so vreeslik moeg.”

Bronwyn streel oor haar hare. “Rus dan ’n bietjie. Maar jy sal ons moet sê wat van Fransien geword het, Mart. Ons bekommer ons oor haar welsyn.”

“Ek weet nie. Ek weet regtig nie,” prewel Mart. Dit voel asof ’n deel van haar begin sweef. Sy kan nie agterkom of dit haar kop of haar lyf is nie. “Miskien … Miskien is sy weggeraap …” fluister sy.


EEN EN DERTIG

Nog voor Flint kan groet, druk Raine Fransien se briefie in sy hande. Die feit dat Flint nie vir Fransien se verdwyning verantwoordelik was nie, is vir Raine die enigste ligpunt van die hele debakel. Die afgelope uur het egter soos ’n jaar gevoel.

“Ek het tyd gehad om te dink nadat ek dit gelees het.” Sy het gedink hy sal verlig wees, maar hy lyk eerder geskok.

“Iets fout?” vra sy.

Hy vee oor sy gesig en skud sy kop. Sy is nie seker of die kopskud ontkennend is en of hy hom so terugroep tot die werklikheid nie.

Sy stap voor hom uit sitkamer toe waar sy vuur gemaak het. “Ek dink ons moet haar wens respekteer, hoe kwaai dit ook al teen my grein ingaan.”

“Maar dis byna donker. Sy’s alleen,” gebruik hy dieselfde argument wat by haar ook spook, en tog lyk dit asof sy gedagtes eintlik elders is.

“Ek weet. Donker beteken ook Meetsnoer sal haar hopelik nie kan opspoor as hulle nie weet waar om na haar te soek nie. En jy’s reg, hulle sal haar nie vermoor nie.”

Flint vryf weer oor sy gesig asof hy hom probeer wakker kry. “Sy het tot hier gekom en dit oorleef. Ek dink sy is tawwer as wat mens dink. Selfs as wat sy self dink. Sy is in sekere opsigte geweldig naïef, maar sy is nie onnosel nie. Sy het ’n sterk oorlewingsdrang – en ek bedoel oorlewing in die wydste sin.” Hy sug diep. “Miskien is jy reg. Miskien moet ons haar die voordeel van die twyfel gee.”

“Flint …” Sy staal haar teen die reaksie wat sy weet gaan volg. “Nog voor ek die laaste keer met jou gepraat het, voor ek haar briefie gekry het …” Sy kry nie alles wat sy gelyk wil sê, agtermekaar nie. “Gys Niemand kom môre hierheen. Dis met hom dat ek oor die foon gepraat het … ek het hom vroeër gebel en …”

Dis asof Flint vir die eerste keer sedert sy hom die briefie gewys het weer behoorlik fokus. “Jy het wát gedoen?”

“Die inspekteur gebel. Toe ek nog gedink het jy het Fransien teruggevat Meetsnoer toe. Hy was nie daar nie, maar hy het my teruggebel kort nadat ek met jou gepraat het. Ek het niks van Fransien gesê nie, maar hy kom môreoggend hierheen.” Raine weet nie hoekom sy verskonend klink nie. Sy weet net sy het ook nou haar bedenkinge. Selfs al is Gys Niemand nie by die broederkerke betrokke nie, kon hy steeds haar vrae afgemaak het as paranoia en met April gaan praat het.

Flint kom staan voor haar. “Raine, behalwe dat Fransien jou nooit sal vergewe nie en sy ons na dese nie weer sal vertrou of help nie, hoekom dink jy is Joanie se saak afgesluit as ’n ongelukkige voorval van onbedoelde selfvergiftiging? Hoekom dink jy is ek op my eie in hierdie ding?”

Sy weet hy verwag nie antwoorde nie. Dis antwoorde wat sy self soek.

“Dink jy nie ek is heel eerste polisie toe met my vermoedens nie?” Hy druk sy hande in sy sakke. “Ek het seker ’n uur saam met De Lange deurgebring toe ek begin vermoed het Joanie is nie deur daardie hoendergereg vergiftig nie. Ek het hom vertel Amanitas kom min op Fluisterbos voor, maar groei in die herfs welig op Houthaalbos. Ek het gesê hulle moes gedroog gewees het en Joanie het nooit gedroogde sampioene gebruik nie. Ek het hom gevra om op die saak in te gaan. Gesê ek vertrou Meetsnoer nie. En ook genoem dat daar moontlik ook Amanitas muscaria benewens die phalloides kan voorkom. Ek het gedink hy sou ten minste daarin belang stel as hy hoor die dennebos is teelaarde vir magic mushrooms as hy hom dan nie wil steur aan duiwelsbrood nie.

“Daar het net mooi niks daarvan gekom nie. Ek het dit toegeskryf aan ’n oorwerkte polisiemag wat nie tyd het om aandag te skenk aan blote vermoedens nie. Nou wonder ek waarom die polisie Meetsnoer voortdurend die voordeel van die twyfel gee.”

Raine frons. “Maar as De Lange ’n broederkerkman is, sal hy mos dink dis verdag dat jy by Sewe Seëls aangesluit het? Ná daardie koerantberig weet almal jy is ’n lidmaat. Hy sal mos twee en twee bymekaartel.”

“Herder Van Niekerk sal hom kan gerusstel. Ek het hom sommer die tweede Sondag al vertel ek het Meetsnoer van vuil spel verdink en die Sewe Seëls Kerk die eerste keer vol agterdog besoek, maar intussen besef ek was verkeerd. Ek het my ná ’n gewetensworsteling bekeer en wil ’n toegewyde lid word. Hy het my uitgenooi om met hom te kom praat as ek die behoefte daartoe het.”

“En jy het natuurlik so ’n behoefte ontwikkel?” raai Raine.

Flint glimlag skeef. “’n Paar weke later is ek na hom toe. Ek het hom vertel ek het baie ryk geërf en dit tot dusver nie aangewend tot voordeel van die mensdom nie. Ek voel skuldig, want so baie ander mense het so min. Ek het ’n ruim bydrae gemaak en is daar weg. Weke later is ek weer na hom toe. Ek het vir hom gesê ek het ’n baie eienaardige droom gehad waarin dit vir my duidelik geword het Sias is waarlik ’n profeet en ek moet hom ondersteun. Om boete te doen vir my kwade gedagtes oor hulle, wil ek ’n eenmalige bedrag persoonlik aan hulle skenk, maar ook daarna gereeld bydraes maak. Lang storie kort gemaak, hy het uiteindelik vir my ’n afspraak met Sias gereël. Die oggend nadat ek jou kom sien het, is ek daarheen. Ek het my bydrae gemaak en toe eers agtergekom Sias is nie net agter my miljoene aan nie, maar wil eintlik Fluisterbos inpalm. Nie dat hy die geld versmaai het nie. Inteendeel, hy het geskimp honderdduisend is so ’n bietjie aan die suinige kant.”

“Honderdduisend? Sommer net so?” Raine gee ’n ongelowige laggie. “Brag jy nou?” Sy ken nie armoede nie, maar dis darem waaragtig ’n helse spul geld om sommer net weg te gee.

“Nee. Ook nie as ek vir jou sê dat dit ’n druppel in my oorvol emmertjie is nie. Ek probeer jou vertel Sias sal baie dinge oorsien solank hy sy hande op my geld kan lê.”

“Maar wat gaan al jou geld hom baat as hy in elk geval oor veertien maande weggeraap gaan word?”

’n Siniese trekkie dwing sy mondhoek afwaarts. “Ek dink die waarskynlikste plek waarheen hy weggeraap gaan word, is landuit.”

“En Fluisterbos dan?” frons sy.

“Dis wat ek nie weet nie. Ja, hy wil sogenaamd hier die sluier oor die Allerhoogste se wil kom lig en hy het ’n ding oor die Boom van die Lewe, maar ek is nie heeltemal oortuig dis al waaroor dit gaan nie.”

Raine lig haar hande in ’n magtelose gebaar. “Ek weet nie meer wat aangaan nie. Het Fransien nie dalk iets gesê wat kan help nie?”

Flint beduie na haar glas. “Bring jou sjerrie saam, dan vertel ek jou wat alles hier gebeur het terwyl ek vir ons kos maak.”

“Jý? Kos maak?”

Hy gee haar ’n verontwaardigde kyk. “Ek is al tien jaar op my eentjie. Hoe dink jy kry ek geëet?”

“Skatryk en ’n man van vele talente boonop.” Raine tel haar glasie op en begin kombuis toe stap. “Hoe kry jy dit reg om vir tien jaar al los rond te loop? Ek sou dink vroue val oor hulle voete om die volgende mevrou Fletcher te word.”

“Dis die voordeel van die patriargale stelsel. Ek is die een wat die vrawerk moet doen.”

Sy loer oor haar skouer. “En jy vra nie?”

Dié keer is die grinnik eg. “Ek vra nie.”

Teen die tyd dat Gys sy motiverings klaar beredeneer en die beëdigde verklaring uitgeskryf het, is dit donker buite. Hy sluit alles in sy laai toe en trek sy baadjie aan.

In die ontvangsarea staan April met Jantjies en ginnegaap.

“Naand, mense,” groet Gys en vra dan in die verbystap: “Verbeel ek my, of was jy veronderstel om môre aan diens te wees, April?”

“Dis kerk môre. Ek het uitgeruil. Ons doen spesiale voorbidding.”

Gys steek vas. “Vir?”

“Sommer kerkdinge, inspekteur.” Hy ontwyk Gys se oë.

“Het jy met kaptein gereël?”

April knik. “Hy verstaan gelukkig. Hy’t ook kerk en spesiale voorbidding.”

“Is julle dan in dieselfde kerk?” vis Gys uit.

Agter hulle gee Jantjies ’n laggie.

“Wat is so snaaks?” blaf Gys asof hy van geen sout of water weet nie.

“April is ’n Godsvrede-man, inspekteur.” Jantjies klink skielik behoedsaam.

“O? En wat beteken dit?” hou Gys hom dom, maar laat vaar sy skerp stemtoon. Die mannetjie lyk amper asof hy geskrik het.

“Dis ’n kerk vir onse mense, inspekteur. Kaptein is ’n Sewe Seëls-man. En al die selle trek môre saam in die Pêrel.”

Gys probeer die aha-oomblik agter ’n verdiepte frons verdoesel. “Selle?”

“Ja, die hoofkerk is mos in die Pêrel. En dan is daar oral selgemeentes. Groot een op Stellenbosch. Oor die studente. Hier rond is daar maar net een vir al die dorpe in die omgewing. Hulle kom elke Sondag op ’n ander dorp bymekaar.”

“En wat weet jy kastig so baie van Sewe Seëls en kaptein af?” vra April ergerlik.

“Maar my vrou werk mos vir mevrou kaptein in die huis.” Jantjies draai weer na Gys. “Was dit toe die Quinn-vrou wat gebel het, inspekteur?”

Moet die man dit juis nou ophaal? Gys kan behoorlik sien hoe April sy ore spits. “Ek het haar gebel, maar sy sê dit was nie sy nie. Toe besef ek dit moes mevrou Van der Merwe gewees het. Sy is mos ook van die Transvaal af. Ek het haar gebel en sy wou toe maar net weet of daar vordering is.” Gys haal sy skouers op. “Wat kon ek vir haar sê?” Uit die hoek van sy oog sien hy April se agterbakse glimlag. “Nou maar toe, dat ek huis kry.” Voor hy nog verder moet lieg.

Op pad na sy bakkie toe moet hy erken Raine Quinn het ’n punt beet. Iets is nie lekker aan April en De Lange se houding teenoor die saak nie – kerk of nie kerk nie. April het pas lekker gekry omdat hy dink Gys-hulle vorder nie. En De Lange gooi hulle toe onder allerhande ander werk.

Aan die ander kant kan De Lange ook nie help dat daar te min personeel vir so ’n uitgebreide distrik is nie en April se houding is waarskynlik maar net ’n kleinlike ego-ding.

Verder moet hy ook maar daarteen waak om nie te bevooroordeeld te wees nie. Hy en De Lange is al haaks vandat die kaptein ’n paar jaar gelede al die eer vir homself ingepalm het toe Fortuintjie die insekmoorde op Paradyskloof opgelos het. En laas jaar was hulle goed de hel in vir mekaar met die Rose-Anne Lockwood-saak.

Maar dis gedane sake en al sal hulle nooit boesempelle wees nie, het Gys geen rede om De Lange se integriteit in twyfel te trek nie. Dit lyk asof De Lange werklik glo Noëlene van der Merwe is deur Hendrikse vermoor. Hy is dalk ’n Sewe Seëls-man, maar hy sal tog sekerlik nie sy oordeel deur geloofsake laat belemmer nie?

Flint was stil terwyl hy die kaste en yskas deursoek en uiteindelik besluit het op hoenderkerrie-en-rys. Ryk, eksotiese geure slaan op uit pakkies speserye wat nog aan Joanie moes behoort het.

“Jy kan die rys maak,” besluit hy nadat hy die bevrore hoenderdye in die mikrogolf gesit het om te laat ontdooi. Hy stoot die sakkie basmati na haar toe oor, skuif sy trui se moue op en begin wortels skil.

Raine soek die kleinste kastrol uit in die kas onder die opwasbak. Toe sy regop kom, hang die groenteskiller in Flint se hand doodstil bo ’n wortel. “Wat?”

“Ek kan gewoond raak aan hierdie gebuk van jou.” ’n Glimlag bly om sy mond speel toe hy verder begin skil.

Raine klik haar tong, maar daar is tog ’n lekkerte aan haar binnekant. “Vertel nou wat Fransien te sê gehad het.”

“Sy het eintlik eers regtig teenoor my oopgemaak nadat Seppie en Wouter hier weg is, dis dié dat ek amper laat was vir Gordonsbaai. Ek dink sy het groot geskrik. Sy glo iemand van Meetsnoer het Noëlene vermoor.”

Raine kyk hom verras aan. “Hoe so? Ek bedoel ons vermoed dit dalk, maar waarom sou Fransien haar eie mense verdink?”

“Volgens haar was sy en Noëlene wel van plan om te vlug. Saam.” Sy oë bly op die wortels wat hy baie behendig skil. “Hulle het reeds begin planne maak, maar het nog nie besluit wanneer nie. Definitief nie die aand van Noëlene se verdwyning nie. Sy sê ook almal dink sy het Noëlene gehelp om te vlug, maar dit was nie die geval nie.”

Hy kies die volgende wortel uit die sakkie. “Ná aandete het Sias glo vir Wouter en Louwrens, dis nou die twee mans met wie hulle veronderstel was om binnekort te trou, gevra om hom in sy Openbaringskamer te gaan spreek. Dis ’n eenkantgeboutjie in die plantasie. Noëlene en Fransien het dadelik vermoed dis om die troudatums vas te stel. Die huwelike sou glo ’n week uit mekaar plaasvind. Noëlene het besluit om te gaan afluister sodat hulle hulle vlugplanne by die datums kon aanpas. Fransien het haar probeer keer, maar Noëlene het haar nie laat ompraat nie. Ek lei af dit het op ’n stryery uitgeloop. Waaroor het sy nie gesê nie, net dat hulle nie op goeie voet uitmekaar is nie. Dit was die laaste keer dat Fransien Noëlene gesien het. Sy glo Noëlene is betrap en dat sy dalk iets gesê het wat haar een van hulle se woede op die hals gehaal het. Sy reken Noëlene het toe weggehardloop om in Fluisterbos te gaan skuil. Sy het geweet van die kelder omdat Fransien haar daarvan vertel het.”

“Maar wat sou sy kon gesê het wat tot ’n moord kon lei?” Raine strooi sout oor die rys en gooi dan die water by.

“Noëlene was glo hewig gekant teen haar huwelik met Louwrens. Sy wou eerder met een van die ander lidmate trou. Fransien vermoed sy het, nadat sy betrap is, vir Louwrens of dalk selfs vir Sias gesê sy weier volstrek. Dis ook moontlik dat sy die inwydingsnag in gedrang gebring het. Iets daaroor gesê het. Dis glo iets wat hulle albei teen die bors gestuit het.”

“Wat enige regdenkende mens heeltemal kan begryp!” Raine vou haar arms met ’n frons. “Maar dis sekerlik nie genoeg rede om haar te vermoor nie?”

“Onthou, die vroue is veronderstel om in alle opsigte onderdanig en gehoorsaam te wees.” Flint ignoreer haar snork. Die meslem sny die wortels met die presisie van ’n kapmasjien. “En dit het ook vir my geklink asof Noëlene nie juis meer so baie goue eiertjies gelê het as voorheen nie. Haar ouers het glo hulle bydrae verminder. ’n Opstandige vrou en sy dra nie eens vreeslik by tot die koffers nie? Klink na iemand wat redelik vervangbaar is.”

“En het Fransien gesê waarom hulle so gekant was om te trou met die mans wat volgens Sias vir hulle bestem was?”

Hy voel aan ’n ui en kies dan ’n ander een. “Nee, maar ek het herder Van Niekerk met verdrag probeer pols oor die Uitverkorenes. Hy het nie veel verklap nie. Of dalk het hy nie veel geweet nie. Hy het net gesê Wouter was ’n groenteboer en Louwrens ’n melkboer en albei vervul ook daardie rolle op Houthaalbos. Van Niekerk het Wouter ’n sagsinnige reus genoem.”

“Dis nou dieselfde Wouter wat volgens Fransien aangesê is om sy vrou, Drienie, ’n skeibrief te gee? En toe is Louwrens sommer ook sy vrou kwyt,” onthou Raine uit hulle vorige gesprek met Fransien.

Flint knik en skuif die uieskywe eenkant toe voor hy die aartappels begin skil. Sy hou Flint se ekonomiese bewegings gefassineerd dop. Dis genoeg om haar ’n minderwaardigheidskompleks te gee. As sy kook, moet sy elke greintjie van haar gedagtegang daarby bepaal.

“En dit alles,” gaan hy luiters voort, “omdat Fransien, en moontlik Noëlene ook aanvanklik, ’n beter finansiële opsie was as die ander twee vroue. Maar boonop laat blyk Noëlene toe sy wil nie haar kant van die bargain nakom en met Louwrens trou nie. Dit kan ’n man baie warm onder die kraag maak.”

“Maar dis tog steeds nie genoeg rede om haar te vermoor nie,” mymer Raine. “Ja, hulle sou bitter kwaad gewees het. Sias oor die ongehoorsaamheid en die feit dat Noëlene haar teen hom verset – moontlik ook die verminderde bydraes. Louwrens omdat hy in die gesig gevat voel dat sy hom nie wil hê nie. Die vraag bly staan, hoekom Noëlene vermóór? Hoekom haar nie net uitwerp nie?”

Hy kyk vlugtig na haar voor hy verder skil. “Miskien het Noëlene daardie aand iets anders gehoor. Iets baie meer inkriminerends of ontstellends as troudatums.”

“Soos wie vir Joanie giftige sampioene aangedra het?” waag Raine ’n wilde raaiskoot.

Flint laat sak die groenteskiller. “Fransien glo sy en Noëlene kon verantwoordelik gewees het.”

Raine stik amper aan die laaste slukkie sjerrie. “Wát?”

“Hulle het die sampioene vir die soenoffersop gepluk. Dis hoekom ek haar gevra het om ’n beëdigde verklaring by die polisie af te lê.”

Sy luister terwyl hy haar vertel van Fransien se reaksie toe hy haar oor Joanie se dood ingelig het. “Sy het dit nie in soveel woorde gesê nie, maar ek vermoed Fransien dink Noëlene was moontlik die een wat die fout gemaak het. Bloot ’n menslike, maar fatale fout,” sluit hy af.

“En jy glo haar?”

“Nee, ek dink nie regtig die vergiftiging was per ongeluk nie en ek dink ook nie dit was die sampioene wat sy en Noëlene gepluk het nie. Laatwinter kon Amanitas net in gedroogde of afgetrekte vorm in die sop beland het.”

“Dit kon seker steeds per ongeluk gewees het – tussen gedroogdes?”

“Hulle het varses gebruik, waarom gedroogdes bysit? Toevallig gedroogdes wat Amanitas bevat?”

“Dink jy Noëlene het moontlik die aand van haar verdwyning gehoor waaraan Joanie dood is en dalk wie daarvoor verantwoordelik was?” Raine draai die plaat onder die ryspot laer toe die deksel begin dans.

Flint haal die ontdooide hoender uit die mikrogolf en begin die dytjies in die speserye braai. “Dis ’n moontlikheid. In elk geval, Fransien het ook meer vertel van haar verblyf hier op Fluisterbos toe sy die eerste keer gevlug het.”

Sy luister aandagtig terwyl hy vertel dat Fransien in die kelder was toe April op Fluisterbos kom ondersoek instel en Joanie geweier het dat hulle die plek deursoek. Hoe Fransien ’n rukkie ná die polisie se vertrek sonder Joanie se medewete gevlug het, koers gekies het Kruisbaai se kant toe in die hoop om in haar tannie se vakansiehuis weg te kruip.

“Sy het die polisievoertuig by die ingang na Fluisterbos sien staan en in die bos weggekruip. Toe hulle wegry, het sy gedink hulle het haar nie gewaar nie, maar sy het nie ver gevorder voor Seppie-hulle aangejaag gekom, haar ingehaal en teruggeneem het Houthaalbos toe nie.”

“Seppie-húlle?”

“Wouter was by hom.” Die uieskywe volg die weg van die dytjies en spetter in die olyfolie. “Sy glo die polisie het Seppie laat weet. Dis hoekom sy so botweg weier om enigiets met die polisie te doen te hê. Ongelukkig het ek in daardie stadium van haar vertelling begin haastig raak. Ek moes voor halfvyf op Gordonsbaai wees en het voorgestel sy vertel my in die kar verder. Sy het my daarvan beskuldig dat ek haar by die polisie wil gaan aflaai en dan sal hulle haar weer Meetsnoer toe vat.

“Hoe meer ek dit ontken en alternatiewe voorgestel het, hoe meer het sy aangedring om te bly. Dis toe dat ek jou probeer bel het om jou te vra om vroeër terug te kom en besef het jou foon lê nog hier. Toe ek weer by Fransien uitkom, het sy die skuif op die kelderdeur gesit en geweier om oop te maak. Ek kon nie anders as om my ry te kry nie.” Hy voeg ’n skeut sjerrie by die hoender.

“Ek het byna ’n hartaanval gekry toe ek sien sy is weg en daarna die tekens van ’n soektog boonop.”

Flint draai na Raine toe, sy geurige brousel nou onder die deksel en aan die prut. “Ek is jammer. Ek kan my indink hoe jy moes geskrik het.” Hy vee ’n haarstring agter haar oor in en sy hand bly in haar nek rus.

“Wat moes jy so dringend op Gordonsbaai gaan doen het, Flint?” probeer sy vashou aan die werklikheid terwyl alles in haar week word. As hy só na haar kyk, wil sy van alles vergeet. Alles behalwe die polsing tussen hulle. En dit sal nie deug nie.

“Fransien reken ons moet trou.” Sy stem is selfs dieper as gewoonlik. “Omdat ons ge-French kiss het. En omdat sy vermoed ons wil – en ek haal aan – ‘fornikeer’.”

Raine hap na haar asem voor sy haar stem vind. “Fransien is sekerlik sertifiseerbaar en jy, Flint Fletcher, verkeer onder ’n ernstige wanindruk as jy dink ek is in die mark vir ‘fornikasie’.” Sy draai onder sy warm hand uit.

“Kan jy in alle eerlikheid sê jy begeer my nie, Raine?”

Sy swaai terug na hom toe. “Hoe durf jy dit waag om ’n woord soos eerlikheid te gebruik? Hoe kan jy verwag ek moet jou vertrou as jy soveel dinge geheim hou? As jy die onderwerp so vinnig verander wanneer ek jou ’n doodnormale vraag vra?”

“Is dit al wat jou weerhou? Dat ek jou nie wil sê wat ek op Gordonsbaai gaan maak het nie?”

“Jy bedoel benewens die feit dat ek jou nog nie eens twee weke lank ken nie? Te wyte aan jou my droomeiendom en nuwe toekoms kwyt is? Te wyte aan jou in gevaar verkeer en mal goed moet aanvang soos verstekelinge van ’n destruktiewe kultuskerk huisves? Dat mense my huis deursoek agter wie weet wat aan?”

“En álles is my skuld?”

Die geure van uie en knoffel, gemmer en kerrie, en speserye wat sy nie ken nie, raak verstikkend om haar, maak nie saak hoe watertandlekker dit oomblikke gelede geruik het nie. “Alles is terugherleibaar na jou toe.” Dis die speserye wat haar oë laat traan. Die uie ook. Moet wees. Sy ken haarself nie as ’n tjankbalie nie. En van waar die skielike emosie? Oomblikke tevore het hulle nog heel platonies gestaan en gesels.

“Ek het smokkelware gaan haal. Dis wat ek op Gordonsbaai gaan maak het.”

“Smokkelware?” kry sy dit uit nadat haar asem eers in haar keel vasgesteek het.

Hy knik. “Ek het goed uit Madagaskar gesmokkel en met ’n seiljag hierheen laat kom. Voel jy beter noudat jy weet?”

“Beter? Nou maak jy my boonop medepligtig aan ’n smokkelnetwerk!”

“Jy wou weet, Raine. En nou weet jy.” Hy vou sy arms.

“Dwelms? Net nie dwelms nie?” Sy pleit byna.

Hy skud sy kop en glimlag skeef. “Semen.”

Raine kan dit nie help nie, haar mond val oop.

“Vir Annie-se-lot, om presies te wees.”

Sy gee hom ’n kyk, maar dit ontlok net ’n moedswillige glimlag. “Jy bedoel stuifmeel, neem ek aan. Jy het nog ’n saadvaring ontdek? In Madagaskar?”

Flint knik. “In ’n plek waar daar seker nie ’n mens in dekades was nie, maar wat deel is van ’n streng bewaringsarea. Ek kan vir baie, baie, báie lank tronk toe gaan, Raine. Dis amper erger as dwelms. Ek lol met iets wat onvervangbaar is as daar fout kom.”

“Hoekom doen jy dit dan?”

“Juis omdat ek Annie-se-lot behoue wil laat bly, maar die risiko’s is groot en dis hoekom dit, heeltemal tereg, so verskriklik onwettig is. En glo my, om in Madagaskar in ’n tronk te beland, sal veral vir ’n buitelander waarskynlik erger as Sias se Hades wees. En hier te lande nie veel beter nie.”

“En steeds maak jy my ’n medepligtige?” Sy kan die skrilheid in haar stem nie keer nie.

“Ek wou nie, maar ek het nie ’n keuse nie. Op pad terug van Gordonsbaai af, het Sias laat weet ek moet my Maandag by Meetsnoer aanmeld.” Hy hou sy hand op toe sy hom in die rede wil val. “As enigiets met my gebeur, moet jy my belowe om die stuifmeel en ’n brief wat ek reeds ná my sogenaamde aflegging van die evolusieleer geskryf het, in die hande te besorg van die enigste botanis wat ek vertrou.”

“Wat bedoel jy met aanmeld en ‘as enigiets met jou gebeur’?” Die woorde skuur hees oor haar stembande.

“Een van die Meetsnoer-mans verlaat môre die Tempel uit vrye wil. Ek moet sy plek inneem. Ek het egter rede om te vermoed Sias voorsien nie dat ek ooit weer my voete buite Meetsnoer se grensheining sal sit nadat hy gekry het wat hy wil hê nie.”

Vreestentakels prik deur Raine se lyf. “Wat probeer jy vir my sê?”

“Sodra Fluisterbos in Sias se naam en alles betaal is, sal hy waarskynlik nog geld uit my probeer kry. Wanneer hy besluit hy het genoeg, is ek egter vir hom van geen nut meer nie. En dan kan ek dalk dieselfde paadjie as Theuns Jooste loop.”

Raine frons. “Theuns Jooste?”

Flint lig die kerriepot se deksel op en ’n geursensasie stoom die lug in toe hy die inhoud omroer. “Hou ’n bietjie dop, asseblief? Ek is nou-nou terug.”

Raine staar hom verdwaas agterna toe hy gang toe stap. Oomblikke later hoor sy hom by die voordeur uitgaan. Theuns Jooste. Die Theuns Jooste na wie Fransien in haar briefie verwys het? Een van die eerste Uitverkorenes wat vervang is?

Die naglug is koel toe hy eers net ’n ent met die inrit opgestap en daarna seker gemaak het die Cherokee is so onsigbaar moontlik. Maar hy kan nog steeds nie mooi nugter dink nie. Dit was nie net die skok toe hy Theuns se naam daar sien staan het wat hom so onkant betrap het nie. Nie net die geraai en probeer legkaart-legkaart speel nie. Dis Raine ook.

Wat is dit wat die vroumens aan hom doen? Dis asof sy verstand by sy kop uitvlieg wanneer hy naby haar is. ’n Jaar lank al beplan en bewimpel hy, en noudat dinge uiteindelik op ’n punt afstuur, sal hy so graag alles net so wou los en haar beter wou leer ken. En as hy enigsins kon, is dit presies wat hy sou gedoen het. Die tyd vir terugdraai, is egter nou finaal verby.

Wat vertel hy haar? Wat hou hy stil? Sou dit regverdig teenoor haar wees om sekere dinge stil te hou? Om haar ander dinge te vertel? Hy weet nie, maar hy sal haar van Theuns Jooste moet vertel.

Die man wat hy die eerste keer by ’n seminaar oor inheemse plante van Polinesië en die moontlike medisinale gebruike van sommiges ontmoet het. Ná Flint se lesing het hy en Theuns in ’n interessante gesprek beland oor die genesende krag van ’n uitsonderlike plant wat net op een Polinesiese eiland voorkom. Daarna het hulle mekaar nog een of twee keer by soortgelyke seminare en geleenthede gesien en altyd ’n geselsie aangeknoop.

Die laaste keer was hier in Suid-Afrika. Kort ná Tehani en die tweeling se dood. Einde 1999. Theuns was salig onbewus van die tragedie en Flint het net stil sit en luister terwyl Theuns hom van ’n Engelse vrou vertel wat so met kruie-eliksers kon toor. Dit het sy aandag afgelei van die beskuldigings wat Tehani se ouers voortdurend geslinger het en van sy versengende selfverwyt.

Genoeg! Flint stryk aan huis toe. Die gesprek met Raine kan nie moeiliker wees as om sy herinneringe in die oë te staar nie.

Terug in die kombuis kry hy twee wynglase uit die kas en gaan sit aan die hoof van die kombuistafel waar Raine vir hom gedek het. Hy keer nie toe sy begin inskep nie, al sou hy verkies het dat die hoender ’n bietjie langer deurkook. Hy snuif oordrewe behaaglik toe sy die bord kos voor hom neersit. “Kassia. Dis een van die geheime van ’n lekker hoenderkerrie, maar wees versigtig vir die basstukkies,” verklaar hy in ’n poging om ’n bietjie tyd te wen, draai die wynprop af en skink vir hulle in.

Raine kyk hom net stil aan nadat sy gaan sit het, maar ’n bataljon vrae hang dragtig in die lug.

“Kom ons eet eers, Raine,” stel hy voor. Dit sal hom ten minste die geleentheid gee om sy gedagtes bymekaar te kry.

“Dis baie smaaklik,” sê Raine ná die eerste happie.

Hy knik net, sy gedagtes nog by Theuns en die herbalis-vrou wat hom ooglopend op meer as een vlak beïndruk het. Theuns het haar as ’n fenomeen beskou en haar ’n vennootskap aangebied in sy klein aanleg waar hy natuurlike medisynes vervaardig het, maar sy het geweier omdat sy deur ’n krisis gegaan het. Iets met haar man te doen …

Die laaste happie van sy kerrie word skielik saagsels in sy mond.

“En nou?” Raine kyk verskrik op toe sy mes op die vloer neerkletter.

Hy versluk hom omtrent. “Fransien se brief. Waar is dit?”

Raine lig haar sitvlak eenkant toe en trek die opgevoude briefie uit haar jeans se agtersak. Op enige ander tydstip sou hy waardering gehad het vir die klein, sexy beweging, maar nie nou nie. Hy gryp behoorlik die brief by haar en vou dit met oorhaastige vingers oop.


Theuns Jooste – Al wat ek van hom weet, is dat hy met Bronwyn, ’n gewese verpleegster en ’n herbalis, getroud was, maar toe verwerp is. Dirk Lategan, ’n dokter, het glo in 2003 Theuns se plek ingeneem. Bronwyn en Dirk was glo voorheen ook getroud.



Die eerste keer het sy gedagtes so op Theuns vasgeslaan dat hy die res skaars ingeneem het. “Bronwyn Lategan,” prewel hy, stoot sy bord weg en kam met sy hande deur sy hare.

Raine pas haar mes en vurk netjies langs mekaar op haar bord en pen hom dan met haar oë vas. “As jy nie nou onmiddellik vir my sê wat aangaan nie, kry ek die piepstuipe.”

Eerlikheid, besluit hy, is die enigste uitweg. Sy moet weet waarvoor sy haar ingelaat het. Sy moet die erns van die saak begryp. “Theuns Jooste was ’n kennis van my, ’n apteker wat hom op kruiemiddels toegelê het. In 2000 het hy vir vriende en familie gesê hy is op die spoor van ’n baie spesiale plant en sal ’n ruk lank weg wees. Die aanleg waar hy sy kruiemiddels vervaardig het, het hy die vorige jaar reeds verkoop. Niemand het weer van hom gehoor nie tot sy lyk in 2003 in ’n vlak graf naby Pearliebaai gevind is. Hy is op grond van sy vingerafdrukke geïdentifiseer. Dié was op die AVIS-stelsel omdat hy jare vantevore aangekla was van nalatige verlies van ’n vuurwapen nadat daar by sy huis ingebreek en sy pistool gesteel is.

“Die lykskouing het bepaal hy is enkele weke vantevore waarskynlik aan seekosverwante voedselvergiftiging dood. Daar was ook aanduidings dat hy moontlik allergies was vir skulpvis. ’n Paar perlemoensmokkelaars van die omgewing is ondervra, maar later vrygelaat. Daar was geen bewyse van vuilspel nie behalwe dat hy hom nie self kon begrawe het nie. Die saak is nooit opgelos nie.”

Raine se hand het om haar mond gaan sit. “Maar hy het nié vir drie jaar lank ’n plant gaan soek nie. Hy was een van Meetsnoer se Uitverkorenes,” kom sy tot die logiese gevolgtrekking.

Flint staan op en stap na die venster toe, maar dis net ’n pikdonkerte wat hom begroet. “En toe hy sy doel klaar gedien het – wat dit ook al was,” sê hy vir sy eie weerkaatsing, “is die Uitverkorene uitgewerp, moontlik doelbewus uit die weg geruim.”

“Maar hoe kon hy in die eerste plek ’n Uitverkorene geword het?”

Hy draai weer terug na Raine toe. Die kombuislig bestuif haar hare met goud. Bekommernis maak ’n kepie tussen die donker wenkbroue. Hy wil die kepie wegstreel, kyk of die goud van haar hare aan sy hande afgee. Hy wil haar hier wegvat en vergeet van Theuns en Meetsnoer en Joanie en sampioene en Fransien en …

Hy sug heimlik ’n baie diep sug. “Dit het my natuurlik destyds nie as vreeslik vreemd opgeval nie, maar ek het geweet hy behoort aan een of ander obskure gemeentetjie. Theuns het juis in kruiemiddels begin spesialiseer omdat die kerkleier nie aan enige ander medisyne geglo het nie. Nou besef ek die onbekende gemeentetjie van die middelnegentigerjare moet Sewe Seëls gewees het.”

Ná ’n sluk wyn gaan sit hy weer. “Theuns het Bronwyn Lategan destyds al geken, voor hy verdwyn het. Sy was inderdaad met Dirk Lategan getroud. As ek reg onthou, is Lategan ’n paar maande nadat Theuns kastig sy plant gaan soek het, van die mediese rol geskrap. En nou is Bronwyn – die vrou wat vir Fransien van sampioene geleer het – en haar eks weer getroud en bly op Houthaalbos. ‘Curiouser and curiouser! cried Alice.’”

“Flint, jy kan nie daarheen gaan nie. Nie Maandag nie. Nooit nie. Dis een ding om te vermoed Joanie is vergiftig. Te vermoed Meetsnoer het iets met Noëlene se moord te doen gehad. Dis iets heel anders om te weet ’n Meetsnoerlidmaat is in ’n vlak graf gevind nadat hy verwerp is.”

Hy weet sy is reg, maar hy weet ook hy kan nie nou kop uittrek nie. Veral nie met Fransien wat wie weet waar is nie. In daardie paar uur dat hulle saam in die kelder was, het hy besef hoe weerloos sy werklik is. En hoe dapper.

Die belofte wat hy by Joanie se graf gemaak het, kan hy nog verbreek; sy gevoel van verantwoordelikheid teenoor Fransien kan hy nie opsy skuif nie. As sy nie daardie dag toe sy in die Jeep weggekruip het besef het Noëlene is dood nie, sou sy moontlik nie ’n tweede keer alleen probeer vlug het nie. Sou sy nie in die gemors sit waarin sy nou is nie.

En as hy net betyds teruggekom het van Madagaskar af, betyds sy aanbod op Fluisterbos gemaak het, was Raine ook nie nou in hierdie gevaarlike situasie nie.

Raine is reg. Alles ís terugherleibaar na hom toe. En dit alles oor sy jarelange manie oor ’n plant wat miljoene jare gelede uitgewis moes gewees het, maar teen die verloop van die heelal se spel, oorleef het. As dit nie vir sy beheptheid was nie, sou hy Tehani nooit ontmoet het nie. Sou sy met een van haar eie mense getrou het en nog geleef het. As hy nie die wêreld vol rondgeflenter het agter skimme van erkenning aan nie, sou hy meer aandag aan Joanie gegee het. Sou hy geluister het wat sy van Meetsnoer sê. Destyds al, toe sy hom vertel het van die groep mense wat op een Januarie 2001 vier en twintig uur lank in hulle wit klede teen die berghang gestaan en wag het op die wegraping wat toe nooit gekom het nie. As hy net toe al …

“Flint.”

Hy lig sy kop uit sy hande en kyk na die vrou wat iets in hom losgemaak het wat nooit weer vasgemaak sal kan word nie. Iets wat hy weet veel betekenisvoller kan wees as enige obsessie en enige drome van erkenning in sy vakgebied – as daar die geleentheid en genoeg tyd was om dit tot wasdom te laat kom.

“Jy sal Gys Niemand môre in jou vertroue moet neem. Jy kan nie hierdie ding alleen enduit voer nie. Ek weet jy vertrou niemand nie en ek weet hoe dit voel, maar Gertjie is ’n mensekenner soos min. En sy ken Gys al vandat hulle as kleuters saamgespeel het. Sy sal nie oor hom voel soos sy voel as hy nie ’n man uit een stuk is nie.”

“Gertjie glo ek is ’n bedreiging vir jou. As sy so ’n goeie mensekenner is, sou sy geweet het ek wou jou juis beskerm.” Die oomblik toe die woorde uit is, besef hy hoe kinderagtig dit is. Dat dit uit frustrasie gebore is.

“Ek het nie gesê sy is heldersiende nie, Flint,” bly Raine noemenswaardig geduldig. “En sy ken jou nie soos sy Gys ken nie. Ons moet iemand vertrou en ek is bereid om my op Gertjie se oordeel te verlaat. Daarom is ek bereid om Gys te vertrou. Maar hy sal moet weet van alles wat aangaan sodat hy ’n ingeligte oordeel kan vel.”

Flint stoot sy stoel agteruit en begin op en af in die kombuis stap. Hy voel soos ’n roofdier in ’n hok en tegelyk soos die prooi van ’n groter, slinkser spesie. Hy is nie van nature ’n bang man nie, maar hy kan dit netsowel erken: vir Sias Kirstein is hy so bang soos die duiwel vir ’n slypsteen.

Hy het nog nooit iemand teëgekom wat so onvoorspelbaar, so amper … verswelgend is soos die groot man wat glo hy kan oor die goeie en die kwade oordeel nie. Kan straf uitdeel soos hy dit goed dink nie. Mense se lewens kan oorneem, hulle sielkundig en emosioneel kan uitmergel nie. Hy is soos ’n sluimerende kanker in die senuwee en pees van die siel, in die delikate dendriete van die gees.

Gys Niemand lyk soos iemand op wie ’n mens kan staatmaak, ’n man van durf en daad. Maar selfs al is hy alles wat Gertjie van hom glo, is hy net ’n man van vlees en bloed. ’n Rasionele een. Een wat boonop net streng binne die wet en volgens protokol mag optree. En selfs al vertel hy Gys Niemand môre alles, sal hy Gys nooit aan die verstand kan bring watse soort mag Sias oor mense het nie. Dít moet ’n mens beleef om te kan begryp waartoe Sias in staat is.

Selfs hý word deur Sias se dwingende persoonlikheid aangetas, al het hy homself nog altyd heimlik en ewe verwaand as slimmer en sterker as die meeste mense beskou.

Flint kom skaars agter dat Raine skottelgoed begin opruim en oorskietkos bêre. In sy gedagtes voel hy weer die byna bonatuurlike krag wat Sias met blote oogkontak kan uitstraal. Ervaar hy weer die gebiedendheid van sy persoonlikheid. Die vernietigende invloed van sy grootheidswaan. Waar kruip ’n man soos Sias uit? Is hy as kind verwaarloos en verneder soos Jim Jones? Is hy dalk deur sy tienerma verwerp en deur sy familie misbruik soos Vernon Howell, wat later bekend gestaan het as David Koresh? Of is hy voortdurend deur sy pa aangerand sonder dat sy ma ’n vinger lig soos Jeffrey Lundgren wat sy sektelede oortuig het om die Avery-egpaar en hulle drie dogters om die lewe te bring omdat Avery nie al sy geld aan Lundgren wou oormaak nie? Of was Sias Kirstein dalk net ’n gewone kind, dalk met ’n neiging tot persoonlikheidsprobleme, wat die pad in een of ander stadium byster geraak het?

“Ek kry koud, ek gaan die vuur weer aan die gang kry.”

Flint knik, maar Raine se woorde kry nie kleefkrag in sy gedagtes nie. Ook die verlatenheid in haar stem dring net bolangs tot hom deur. Hy gaan staan weer voor die venster en staar deur die weerkaatsing van die kombuis en sy eie beeld, na die duisternis daar agter. Dis ’n duisternis met roeringe en tekstuur, vermoedens van plantegroei wat wieg in ’n bries. Voorspooksels van nagdiertjies en insekte en reptiele wat hulle natuurlike gang gaan. Dis ’n duisternis wat mens tot versigtigheid maan, maar nie vrees inboesem nie. Nie die soort ongedefinieerde maar intense vrees wat hy voel nie.

In sy gedagtes gaan Flint deur die inligting wat hy oor Sias kon bymekaarskraap. In die vroeë negentigerjare stig hy die Sewe Seëls Kerk en brei dit later uit tot die Sewe Trompette en Sewe Plae Kerke in ander provinsies.

Om en by 1999 koop hy Houthaalbos met behulp van skenkings van sy gemeentelede en trek omtrent vyftig tot sestig mense van oor die land saam met hom daarheen. Hulle lê groentetuine aan en namate hulle meer ingeburger geraak het, word hulle al hoe meer selfversorgend. Verblyf is in weermagtente, maar hulle bou ’n kapel waarin hulle kon aanbid asook badkamers en ’n gemeenskaplike kombuis. Verder is niks permanents opgerig nie. Hulle is immers besig om hulle voor te berei vir die Wegraping op die dag dat die ware millennium sou aanbreek.

Die vier en twintig uur kom en gaan en daardie nag om twaalfuur stap Sias glo bergaf en sluit hom in die kapel toe. Die volgende oggend is hy weer bergop. Dié keer na ’n grot toe met net ’n Bybel in die hand en die wit Wegrapingskleed steeds aan sy lyf.

Hy bring veertig dae en veertig nagte in die grot deur. Waarvan hy geleef het, weet niemand nie. Toe hy terugkeer, het sy donker hare silwer geword en is hy ’n nuwe en begeesterde man.

Sommige van die lidmate het Houthaalbos reeds verlaat, maar die meeste wag op sy terugkeer. Nadat hy hom gereinig en geëet het, roep hy hulle byeen en sê die Allerhoogste het hom in die grot besoek. Daar het Hy aan Sias openbaar waarom die Wegraping nie op die aangewese tyd kon plaasvind nie en hulle word ’n tweede kans gegun as hulle hulle weë verander.

Volgens Sias is die hoofrede waarom die Allerhoogste hulle verbygegaan het, dat hulle nie ’n behoorlike tempel gebou het nie. Nog ’n rede is dat die Uitverkorenes nie almal getroud is nie en dié wat getroud was, mekaar nie respekteer nie – veral die vroue sien nie na behore na die mans op nie. Die Woord is ook te halfhartig nagevolg. Dis toe dat hy verklaar die Allerhoogste het aan hom openbaar dat hy, Josias Christiaan Kirstein, die tweede, die finale messias is en daar sal net een en twintig Uitverkorenes wees.

Sias stuur die meeste terug na waar hulle vandaan gekom het en sê die Allerhoogste sal aan hom bekend maak wie die Een en twintig sal wees en Sias sal hulle laat haal sodat hulle ’n tempel kan bou wat, gemeet aan die meetsnoer van die Allerhoogste, Hom waardig sal wees. Presies hoe …

“Flint?”

Hy draai om. Raine staan in die kosyn, haar een hand voor haar mond en A4-bladsye in haar ander hand.

“Wat is dit?”

“Die geslagsregister.”

“Wat van die geslagsregister?”

“Die een wat Joanie oorgeskryf het en agter in die Bybel gebêre het. Ek het daarna gekyk terwyl ek vanmiddag vir jou gewag het en nou weer.”

“En?” Hy is nie nou lus om familie uit te lê nie. Hy het besluite om te neem, keuses om te maak. Vrese om te oorkom.

“Dit verskil van die een voor in die Bybel.”

“Én?”

“Ek dink Sias is familie van jou.”


VIER EN DERTIG

Die selfoon lê hom behoorlik en uittart waar dit op die glasbladkoffietafel lê.

Gys weet nie meer hoeveel keer hy dit opgetel en dan maar weer neergesit het nie. As hy nog in sy eie huis was, was daar goed om te doen. Hy kan nou wel nie sy konsentrasie by ’n boek hou nie, maar hy sou kon TV kyk of opruim of iets. Dis omdat hy niks vir sy hande en verstand kan vind om te doen nie dat hy soos ’n uil op ’n kluit na Yebo-go-go sit en staar. Redes probeer opdroom om Gertjie te bel.

Hy kan haar vra hoe goed sy De Lange se vrou ken. Probeer uitvis oor die kaptein se vrou en haar vriendskap met Adele. Of hy kan Gertjie verder uitvra oor Raine Quinn. Of oor Flint Fletcher. Of oor die Godsvrede Kerk en hulle verbintenis met die danige profeet. Of De Lange se betrokkenheid by Sewe Seëls. Maar eintlik wil hy die graagste weet hoekom Gertjie vanmiddag so ontsteld was.

Sy wil hom nie hê nie, maar hy mag ook nie saam met ’n ander vrou gaan uiteet nie. Wat wil sy hê moet hy doen? Die res van sy lewe voortploeter soos hy die afgelope paar jaar gedoen het? Net aanhou droom en wens en hunker en hoop tot anderkant die wederkoms?

Pleks hy eerder op sy gesprek môre met Raine Quinn konsentreer. Besluit watter invalshoek die beste sal wees om die meeste moontlike inligting uit haar te kry. Besluit of hy vir haar moet sê sy was reg, van die polisielede behoort inderdaad aan ’n Meetsnoer-broederkerk, maar kerkverband mag nie tussenbeide kom in ondersoeke nie.

Of miskien moet hy die bul by die horings pak, Gertjie bel, vra wat de hel haar probleem is sodat hy rus kan kry vir sy ongedurige siel. Gys gryp die foon en druk die snelbelnommer. As die foon meer as een keer gelui het, sou sy moed hom seker begewe het, maar Gertjie antwoord feitlik onmiddellik.

“Gys?” Haar neus klink toe en haar stem hees.

“Naand, Gertjie, ek …” Alles vlieg by sy kop uit. Gertjie het gehuil, is al gedagte wat vassteek.

“Wat is dit, Gys?” Sy klink moeg en moedeloos.

“Hoekom huil jy?” Dis nie wat hy van plan was om te sê nie, maar dis die eerste ding wat in sy deurmekaar kop kom.

“Oor baie dinge.”

“Soos wat?”

“Soos Raine wat haar hart op Fluisterbos gesit het, haar toekomsdrome daar om begin weef het en dit nou weer moes prysgee. Asof sy nie deur genoeg drama is nie.”

Dis nie eintlik wat hy wou gehoor het nie.

“En boonop gaan Fluisterbos nou tog na Meetsnoer toe, en dis die laaste ding wat Joanie wou hê. Ek voel ek het haar gefaal.” Hy hoor hoe sy haar neus fyntjies snuit.

En hier sit hy en dink sy huil oor hom. Wys jou. “Maar ek verstaan dan Fletcher het dit gekoop?”

“Hy het, maar net sodat hy dit aan Meetsnoer kan skenk.”

“Hoe so?”

“Ek weet nie. Lyk my Meetsnoer het ’n houvas op hom. Raine het net gesê hy het ’n goeie rede.”

Dis iets wat hy dalk moet ondersoek, maar vanaand probeer hy hartsake uitsorteer en al wat hy hoor, is Meetsnoer, Meetsnoer, Meetsnoer. Uit alle oorde.

“Hoekom het jy gebel, Gys?”

“Oor …” Dis nie nou die tyd om oor sy ete met Adele te praat nie, besef hy. “Hoe goed ken jy kaptein De Lange se vrou?” verander hy van koers.

“Nie goed nie. Sy was lid van die sustersvereniging in my wyk, maar sy het so vyf jaar gelede bedank toe sy en haar man van kerkverband verander het. Dit was ’n rukkie nadat hulle seun doodgeskiet is in ’n motorkaping. Dit was baie tragies. Hy was laastejaar-regstudent op Tukkies.” Sy snuif en maak keelskoon. “Maar hoekom vra jy nie eerder jou Adele nie? Sy en Louise de Lange is glo goeie vriendinne.”

Gys wil nog iets sê oor die “jou Adele”, maar Gertjie spring hom voor.

“Dan het jy sommer rede om haar weer vir ete uit te neem.” Gertjie klink skielik vir hom verstommend baie soos hy self soms klink. Fyn van nerf, moedswillig, dwars. “Nag, Gys.”

“Gertjie! Wag nou,” keer hy vinnig.

“Wat? Ek is moeg en wil gaan slaap.”

“Moenie so moeilik wees nie, Gert. Ek het Adele op haar aandrang uitgeneem omdat sy my gehelp het. Dis al.”

“En ek moet dit glo? ’n Pragtige vrou van vlak in die veertig. Ongetroud. Een by wie jy ingetrek het?”

“Ek het g’n by haar ingetrek nie.” Gys gooi sy een hand in die lug asof sy dit kan sien. “Watter deel van ‘ek huur tydelik ’n tuinwoonstel by haar’ het jy nie verstaan nie?”

“As ek Arnold was, sou ek gesê het: Sarcasm is intellect on the offensive.”

Gys bly ’n oomblik tjoepstil. Net een ding weerhou hom om die foon dood te druk en dis die begeerte om te weet wie de hel Arnold is, maar ’n kleinserigheid knyp sy keel toe sodat hy nie dadelik kan praat nie.

“En as ek my verstand gebruik het, sou ek met Arnold getrou het. Dan sou Raine nie in hierdie Fluisterbos-gemors beland het nie en ek sou by iemand gewees het wat my liefhet vir wie en wat ek is. Iemand wat weet hoe hy oor my voel en iets daaraan gedoen het.”

“En dié Arnold, neem ek aan, is jou eksverloofde, Raine Quinn se pa?” kom sy stem weer los, maar hy praat net met homself. Hy smyt die foontjie op die rusbank neer.

“En hy is nie net ryk nie, hy is slim ook. ’n Man vir aanhalings. ’n Gesofistikeerde man. Nes jy daarvan hou, nè, Gertjie?” vra hy vir die tronkmure om hom. Dit verg wilskrag om nie aan die brul te gaan nie. Uit frustrasie, opgekropte woede, moedeloosheid en magteloosheid. En van hierdie vervloekte liefde wat hy vir Gertruida Niemand voel en nie weet wat om daarmee te maak nie.

“Ek het gedink dis ’n vismot se werk.” Flint kyk verslae na die langwerpige gleufie in die oorspronklike geslagsregister en dan na Joanie se verkorte weergawe daarvan.

“Inkuitveër,” herhaal Raine haar teorie van kort vantevore. “Onthou jy hulle nog? Dit was sulke gryses. Voor Tippex.”

Flint tel weer Joanie se weergawe op, lees nog ’n keer daardeur – dié keer sonder dat Raine die verskille uitwys. Hy blaai om na die tweede bladsy waar Joanie aantekeninge gemaak het wat verwys na asteriske by die name in die geslagsregister – iets wat hy ook nie die eerste keer gesien het nie. Hy kyk weer na die name op die laaste kwart van die eerste bladsy.

“Ek het nie eens geweet my ouma het ’n broer gehad nie. Joanie het iets van ’n familieskande gesê, maar ek het gedink dit het te doen gehad met ouma Issie. Daar was iets snaaks voor sy met oupa Cees Veenstra getrou het, iets omtrent ’n man wat by Annie-se-lot deur ’n slang gepik is … Ek het gedink dit het iets daarmee te doen.” Hy kyk op. “Dink jy werklik hierdie Josias C. de Weerdt is moontlik Sias Kirstein van Meetsnoer?”

Raine knik. “En dis nie al nie. Kyk na die datums. Isabelle moes vyftien gewees het toe Josias gebore is. Sy geboortevan is aanvanklik dieselfde as hare. Sy is eers ná die kind se geboorte met Kirstein getroud.”

“In haar aantekeninge sê Joanie …” Hy gaan na die tweede bladsy. “Kirstein deur slang gepik Januarie 1948. Kort daarna trou Isabelle weer.”

“Met die ‘weer’ onderstreep. Kyk na die oorspronklike register. ’n Klompie maande later, aan die einde van 1948, trou sy met Cees Veenstra en uit daardie huwelik is Joanie en jou ma, Margeaux, in 1949 gebore,” som Raine op.

“Josias word dus gebore as ’n De Weerdt, dan trou ouma Issie met Kirstein. Kirstein sterf ’n paar maande later en minder as ’n jaar later trou sy met oupa Cees. Die vraag is, wat het intussen van Josias geword?” Flint voel asof hy in die swaartekragveld van ’n supernova ingetrek word.

“Dis die tweede vraag. Die eerste vraag is wat het van Isabelle se broer, Daniël, geword. Joanie sê in haar aantekeninge hy is uit die familie verwerp. Net dit. En die datum, 1946.”

“Dink jy die twee hou verband?” Flint wil nie dink aan wat Raine insinueer nie. Dis te grusaam. “Kirstein kon steeds Josias se pa gewees het, al het hulle eers ná sy geboorte getrou.”

Raine laat sak haar oë en druk net met haar vinger op die frase in Joanie se krapskrif: “‘Einde 1947 – Kirstein neem JC wettig aan.’ As dit sy kind was, sou hulle net die van verander het.”

“Hemel, Raine, probeer jy sê Josias Christiaan Kirstein is my ouma Isabelle en haar eie broer Daniël se seun? In bloedskandelike sonde ontvang toe sy veertien was en gebore ná haar vyftiende verjaardag? En dis hoekom Daniël uit die familie verwerp is?” Flint skud sy kop oorbluf.

“Dis al wat sin maak.”

“Sin? Dit maak geen sin dat ’n seun van vyftien, sestien sy suster …” Hy probeer sy emosies beheer. “Die vraag bly staan, waarheen het Josias verdwyn?”

“Miskien het Daniël hom kom haal ná Kirstein se dood?”

“Maar toe was Daniël maar, wat … sewentien? Hoogstens agttien.” Flint skud weer sy kop.

“Waar Sias ook al grootgeword het, hy het aanspraak op Fluisterbos gehad ná Isabelle se dood. Hy is ouer as Joanie.” Raine staan ongedurig op. ’n Staanlamp gooi skadu’s oor haar gesig, maar blink in haar hare. “Dit kan dalk een van die hoofredes wees waarom Sias agter Fluisterbos aan is. En dis moontlik ’n bykomende dryfveer waarom hy van Joanie ontslae geraak het. Hy het waarskynlik gevoel hy is uit sy erfporsie verkul.”

“Dit klop met daardie brief wat jy in die boek gekry het, die een waarin hy na Isebel verwys.” Flint laat sak sy kop in sy hande. “En dis dan hoekom Joanie die testament verander het.”

“Hoe nou?”

Flint kyk weer op van waar hy sit. “Sy wou nie hê ek moet erf nie sodat Sias dit nie kon betwis nie. Dis hoekom sy wou hê ek moet Fluisterbos koop. En die bepaling dat dit eers op die eerste verjaardag ná haar dood moet gebeur, het sy waarskynlik gemaak in die hoop dat ek genoeg tyd het om seker te maak ek is hier om te koop as sy dalk iets sou oorkom terwyl ek op een van my gereelde reise oorsee is. Ek was nie altyd ewe bereikbaar nie en sy het dit geweet.”

Hy gooi die bladsye met Joanie se gekrabbel op die Bybel neer en staan ook op. “Sy wou met my praat voor sy die testament verander het. Kon ek nie maar net verdomp geluister het nie?”

“Maar hoekom het sy nie iets vir Gertjie gesê nie?”

“Dalk omdat sy gedink het sy oorreageer. Ek weet nie. Maar ek weet wel dat ek uit ’n gebroedsel van ’n familie kom. Liewe hemel! As jy reg is, is Sias Kirstein … wat … my oom? ’n Dubbele oom.”

“Hy kan nog leef. Daniël, bedoel ek. Hy sal omtrent agt en sewentig wees. Dis nie deesdae so oud nie.”

Flint hoor haar skaars. Hy was so trots op sy herkoms en nou dit.

“Maar hoekom het Sias nie destyds, toe Joanie by jou ouma geërf het, sy erfreg opgeëis nie?” wonder Raine hardop.

“En erken hy is die seun van ’n volbloedbroer en -suster?”

“Hy hoef nie te erken Daniël is sy pa nie, net dat Isabelle sy ma was. Hy het grootgeword as ’n Kirstein. As hy dit kon bewys …” Raine sluk haar woorde.

“Dis voor die hand liggend. Hy kon niks bewys nie. Nie toe nie. Wat beteken ouma Isabelle, of waarskynlik haar ouers, het gesorg dat daar geen bewyse is nie.” Hoe is dit moontlik dat iemand soos sy ouma Issie, so Christelik streng, so nougeset godsdienstig, tot sulke uiterstes sou gaan?

“Maar hoe het Sias dan agtergekom?” roep Raine hom terug uit sy herinnering aan sy humorlose grootouers.

“Sy pa kon hom vertel het. Die vraag is hoe het Jóánie agtergekom?”

Raine kyk na hom, maar hy kan agterkom sy sien hom skaars. Dan fokus sy weer. “Ek dink dit het begin met Sias se brief aan haar in Julie laas jaar. Die een wat ek in die Mind Control-boek gekry het. Sy sou nie na Nabot se wingerd verwys het as sy toe al besef het Sias is familie nie. Ek reken kort daarna het sy óf besef daar is ’n slang in die gras óf sy is ingelig oor die familiebande.”

Flint vee oor sy voorkop en sug diep. “My kop is dof, Raine. Hierdie afgelope paar dae het te veel goed opgelewer.” Hy kyk op sy horlosie. “Ek gaan slaap sodat ek môre uitgerus kan wees en dinge in die daglig kan beskou.” Of hy enigsins geslaap gaan kry, is ’n ope vraag, maar hopelik sal sy liggaam ten minste rus kry. “Jy lyk ook omvalmoeg.”

Sy knik. “Ek het gisteraand baie sleg geslaap en was douvoordag op.”

Hy dwing ’n glimlag na sy gesig en plant ’n soen op haar voorkop. “Nag, Raine. Ek sal die gastekamer gebruik.”

“Maar …”

“Maar niks, my Cherokee is versteek. En die kanse dat ons bure jou dalk deur die nag sal wil kom pla, is skraal ná hulle besoek van vanmiddag.”

Iets gebeur met haar oë, met haar mond. Dis iets baie moois, maar hy kan nie dadelik ’n naam daaraan gee nie.

“Dankie, Flint. Ek het daarteen opgesien om alleen te wees. Lekker slaap.”

Hy knik en kyk haar agterna toe sy met die trap opstap. Dankbaarheid en verligting. Dis toe al wat dit was. Wat het hy nogal verwag?

Gys kalmeer eers in die middernagtelike ure. Gertjie wil liefgehê word vir wie en wat sy is. Deur ’n man wat weet hoe hy oor haar voel en iets daaraan wil doen.

Wat is so moeilik daaraan? Hy het haar lief. Nes sy is. En hy wil iets daaraan doen. Hy wil vergeet van die Arnolds en die Dereks. Hy wil na haar toe gaan en sê: Ek is nie ’n man wat slim aanhalings ken nie. Die geld wat ek het, het per ongeluk na my kant toe gekom. Die paar goed waarvan ek iets weet, het ek in my beroep of by ander mense geleer of in moordverhale gelees of deur middel van doodgewone lewenservaring opgedoen.

Ek is nie ’n vername man of ’n held of ’n intellektueel nie, maar ek is ook nie ’n gemors nie. Ek is ’n speurder. Soms ’n goeie een, soms nie. Ek is ’n doodgewone man en mens. Soms ’n prysenswaardige een, soms minder prysenswaardig. Maar, Gertjie, ek het jou lief.

Ek wil elke oggend saam met jou wakker word en elke aand saam met jou gaan slaap. Ek wil partykeer vir ons braaivleis maak, ander kere gaan uiteet, maar verder sal ek my berus by jou vroumenskos. As jy voel ons moet nog vir ’n paar jaar hier op Niemandsdorp bly, sal ek by jou intrek, al is jou huis groot en vrot van die hekke en slotte en al weet ek jy sal my weer aansit om jou rose te snoei dat die bloed spat. Naweke kan ons na my huis op Kruisbaai gaan en daar kan ons langs die see gaan stap en skulpe soek en walvisse tel. Later kan ons permanent daarheen trek en jy kan begin fynbos kweek pleks van rose en ek kan begin hengel en goed doen waarvoor daar nooit tyd of energie was nie.

Kortom, Gertruida Niemand, ek wil met jou trou. So gou moontlik.

Ja, dis wat hy vir haar wil sê. Dis wat hy vir haar gáán sê. Sodra die regte geleentheid hom voordoen.

Die eerste ding waarvan Raine bewus word sedert haar kop die kussing geraak het, is die sterk geur van koffie en ’n subtieler geur van seep en sjampoe.

“Toe-toe, slaapkous. Jy kan nie afsprake met inspekteurs maak en dan die hele dag wil omslaap nie.”

Haar oë vlieg oop. Flint se hare is nog nat en hy lyk vars en selfs uitgerus. Sy kan self nie onthou wanneer laas sy so diep en droomloos geslaap het nie.

“Waar kry jy skoon klere?” is die beste waarmee sy vorendag kan kom terwyl haar verstand rat kry.

“Ek het gister al besluit jy slaap nie weer alleen hier nie en uit die gastehuis getrek.” Hy sit die beker op die bedkassie neer en woel haar hare speels deurmekaar. “Dis nou eers halfagt, maar ons moet nog gesels voor Gys Niemand opdaag.”

“Jy gaan dus met hom praat?” Sy sit regopper.

“Ek oorweeg dit sterker as gister.” Sy oë sak effens en ’n lui glimlag plooi om sy mond.

Raine kyk vinnig af, maar die T-hemp is heel kuis. “Wat?”

“Slaap jy altyd in ’n T-hemp of net wanneer daar vreemde mans aan huis is?”

Die loomheid in haar lyf begin onder sy blik omslaan in iets minder looms. Sy ignoreer die vraag gerieflikheidshalwe en draai skuins om die beker koffie by te kom.

“Ek maak intussen vir ons ontbyt. Roereiers reg met jou?”

Sy loer oor die beker se rand terwyl sy ’n slukkie neem. Hy lyk heeltemal te opgewek vir ’n man wat môre sy kop in ’n onheilsnes gaan druk. “As Eggs Benedict buite die kwessie is, sal roereiers seker maar moet reg wees.”

Met ’n kastig betigtende klik van die tong stap Flint by die deur uit. Sy gooi die duvet van haar af en trek die gordyne oop. ’n Stralende dag begroet haar. Toe sy die venster oopskuif, is die oggendlug nog koel. Die berge en die oerbos lyk so vars soos wat die oggend ruik.

Sy drink haar koffie klaar, stort vinnig en trek aan asof dit ’n doodgewone dag is. Maar dit is nie, dink sy terwyl sy die borsel deur haar hare trek. Dis die dag voor Flint Meetsnoer aandurf as sy hom nie omgepraat kry om alles aan die gereg oor te laat nie. Die dag waarop hulle moet besluit of hulle Gys in hulle vertroue kan neem. Haar laaste dag op Fluisterbos. Noudat Fransien nie meer hier is nie, is daar geen rede om langer te bly nie. Fransien het haar eie keuses gemaak, nou moet Raine Quinn die wat sý gemaak het, deurvoer.

Halfpad met die trap af begroet die sagte klanke van Mozart haar en nader aan die kombuis, die reuk van vars pietersielie en swartpeper. Al die gordyne en blinders is oopgetrek en bring die blou lug en groen plantegroei tot binne-in die huis. So na aan perfek as wat ’n Sondagoggend kan wees, besluit sy toe sy Flint voor die stoof sien staan met die pan in die een hand en ’n eierspaan in die ander, ’n glimlag om sy mooi mond.

“Benediktus se ontbytvoorkeur sal moet wag, maar ek sal jou darem versadig kry. Kom sit aan, madam.” Hy skep die roereier behendig op ’n sny roosterbrood. “Gerasperde kaas in die blou bakkie en tamatieskywe in die gele.” Hy skep vir hom ook in en gaan sit. “Gee jy om as ons bid?”

Flint hou sy hand uit en sy neem dit oorbluf. “Dankie, Here, vir die ete en drinke. Seën ons baie en dankie dat U ons seën. Hou u hand oor ons, gee ons leiding, wysheid en insig – vandag in die besonder. Laat daar geen onheil oor ons kom nie. Amen.” Hy gee haar hand ’n drukkie voor hy dit laat gaan en glimlag vir haar. “Smaaklike ete.”

Raine bly doodstil sit en kyk hom net aan.

Hy sny die roosterbrood in drie lengtes en hulle dan weer in die helfte. “Hoekom is jy verbaas dat ek bid?”

Raine laat sak haar oë na haar bord.

“Net omdat ek Meetsnoer wil ontmasker vir wat hulle is en nie juis ooghare het vir dogma nie, beteken dit nie ek het nie my eie geloofsoortuigings nie.” Hy sê dit nie verdedigend nie, stel dit net as ’n feit.

“Hoekom het jy dan nie gisteraand gebid nie?”

Hy sluk eers voor hy antwoord. “Omdat ek geweet het die kerrie gaan anyway lekker wees?”

Sy poging tot humor het die teenoorgestelde uitwerking. Dit laat haar humeur opvlam. “Wat gaan aan met jou, Flint? Hierdie vrolikheid-vanself en kosmakery en Mozart en seënvraery en alles … Wat dink jy doen jy?”

“Pla dit jou dat ek opgeruimd is? Dit geniet om kos te maak, Mozart waardeer en daarvan hou om dankie te sê Boontoe?”

“Dit rym nie.”

Hy vee sy mond met ’n servet af. “Wel, ek was nog nooit goed met digkuns nie, maar kom laat ek dink. Wat op aarde sou rym met Boontoe?”

“Flint, kry end!” Om een of ander onverklaarbare rede skiet haar oë vol trane. “Jy is op pad om jou neus in sake te steek wat ander hulle lewens gekos het. Fransien is wie weet waar. En jy lag en maak grappies?”

“Hei, wag nou. Stadig, Raine.” Hy hou sy hand op asof hy die emosies wat in haar woel so kan keer. “Oukei, ek het laas nag besef dis miskien ons laaste dag saam hier op Fluisterbos. Ek het besef ons is albei heluit gestres. Ek het my voorgeneem om vanoggend te ontspan sover ek kan en die Flint te wees wat ek normaalweg is. Ek wou hê dit moet ’n Sondagoggend wees soos die Sondae wat ek en Joanie so dikwels hier deurgebring het voor Meetsnoer in die prentjie gekom het. En toe ek wakker word en dis so ’n lieflike dag, toe kom dit so half vanself.”

Hy leun vorentoe en sy stem sak. “Dinge gaan onherroeplik verander sodra Gys Niemand hier aankom, Raine. Dan sal ons weer moet aandag gee aan alles wat aan die kook is, maar dit sal lekker wees as ons minstens die eerste ure van hierdie mooi dag probeer geniet soos twee normale mense. En wat Fransien betref, soms moet ’n mens iemand anders se oordeel oor hulle eie lewe vertrou. Hulle hul eie besluite gun en ook die geleentheid om hulleself op hulle eie manier te vind.”

Raine druk haar oë droog met die servet. Jimmel, as dit is soos hy normaalweg is, sal sy nie omgee om elke uur van die res van haar lewe saam met hom deur te bring nie. Haar oë word van voor af warm. Dis met Flint nes met Fluisterbos. Die paradys word haar gewys en dan word die deur wat daarheen lei in haar gesig toegeklap. En in albei gevalle is dit Meetsnoer wat daardie deur beheer.

“Ek wil nie hê dit moet ons laaste dag saam op Fluisterbos wees nie.” Sy skrik toe die woorde uit is.

Flint se oë verwarm en verbrons. “Ek ook nie, Raine. En daarom gaan ek alles in my vermoë doen om te sorg dat dit nié ons laaste dag hier of waar ook al saam is nie. Ons ken mekaar dalk skaars twee weke, maar ons albei weet daar is iets spesiaals tussen ons aan die werk. Ek wil genoeg tyd hê om jou te leer ken soos jy regtig is, wanneer jy nie met ’n swaard oor jou kop rondloop nie, en ek wil hê jy moet my leer ken soos ék regtig is. Ek wil hierdie iets tussen ons, hierdie energie of wat dit ook al is, ontdek en verken. Ek wil dit kans gee om tot volle wasdom te kom. En dit kan net gebeur as ons saamwerk en die beste moontlike besluite neem en deurvoer.”

Raine kyk hom behoedsaam aan. “Wat stel jy voor?”

“Ek gaan die kans waag en met Gys Niemand praat, al is ek steeds nie seker dis die regte ding om te doen nie. En ek wil die gesprek opneem. Alles wat gesê word sodat dit nie later verdraai kan word nie.” Hy grawe in sy broeksak en haal iets uit wat amper soos ’n iPod of ’n ding lyk. “En dan wil ek hê jy moet die opname môre na Gertjie toe neem en haar vra om dit in haar kluis toe te sluit.”

“Maar jy gaan steeds Houthaalbos toe.” Sy vra nie eens nie.

“Ek kan nie anders nie.”

Sy kan sien argumenteer gaan nie help nie. Hy het sy besluit geneem. “Waar kom jy aan die opnemer?” is al wat sy vra.

“Ek hou dit altyd by my. As ek in die woude rondstap, is daar nie tyd om aantekeninge te maak nie. Dit laat ook my hande vry om sketse te maak. Toe, eet, jong.”

Daar is soveel deernis in die laaste opdraggie dat die trane weer wil opwel, maar dan sluk sy hulle af en gehoorsaam. Die roereier het bolangs koud geword, maar sy kan amper proe met hoeveel goeie bedoelings dit voorberei is.

Nadat hulle klaar geëet het, maak Raine vir hulle koffie.

“Kom ons neem ons bekers deur studeerkamer toe,” stel Flint voor. “Waar is Joanie se Nabot- en Isebel-brief? Ek wil afskrifte van al die briewe en dinge maak. Fransien se dankiebriefie en die geslagsregister in die Familiebybel ook.”

Raine gaan haal die brief uit haar handsak en toe sy in die studeerkamer kom, is Flint reeds besig om afskrifte van die ander dokumente op Joanie se meerdoelige drukker te maak. Uit die lessenaar se onderste laai haal hy drie groot koeverte en skryf in ’n sterk handskrif “Gys Niemand” op die een, “Raine Quinn” op die tweede en “Oorspronklik” op die derde een.

Toe alles klaar dubbelgekopieer is, verdeel Flint die bladsye in drie stapeltjies en sit dit in die koeverte. “Kom ons gaan bêre dié voorlopig in die kelder.”

In die kelder rol hy die koeverte afsonderlik op en druk elkeen diep in een van die heel onderste leë holtes van die wynrak waar dit feitlik nie sigbaar is nie. Dan rek hy tot by ’n rak heelwat hoër op en haal ’n bottel uit. Dis nie ’n vol bottel wyn soos Raine verwag nie. Net die onderste kwart van ’n bottel.

“Heel agter in, in ’n spesiale termosflessie gevul met vloeibare stikstof, is die stuifmeel en my brief aan die botanis. In die koevert is daar ook ’n geheuestafie. Die adres is op die koevert. Neem die hele spulletjie ook na Gertjie toe en vra dat sy dit saam met die opnemer en die oorspronklike dokumente in die kluis toesluit. As sake werklik skeefloop of ek oor ’n maand of so nog nie terug is nie, moet jy asseblief die botanis kontak.”

Raine probeer nie eens dink aan wat hy bedoel met “werklik skeefloop” nie. Sy knik net en Flint druk weer die bodem gelyk met die ander bottels. Sy tel die rye van bo na onder en dan van regs na links. “Oukei, ek sal dit kry.” Sy beduie na die glasplaat aan die oorkantste muur. “’n Fossiel?”

Flint knik. “’n Blaar van een van Annie-se-lot se voorvaders. Joanie het daarop afgekom toe die kelder gebou is en gelukkig besef wat dit is.”

Hulle klim weer boontoe en Flint kyk op sy horlosie. “Ons het net meer as ’n driekwartier oor. As ons gou maak, kan ons nog meermintuin toe stap en terug wees voor Gys kom.”

By die poortjie na die meermintuin gaan Flint staan. “Raine, ek is nie van nature ’n doemprofeet nie. Inteendeel, maar ek wil hê jy moet die erns van die saak begryp. Sias Kirstein is te slinks, te slim en te toegewyd en fanaties om hom sommer te laat keer in wat ook al sy uiteindelike doelstelling is. Dit sal veel meer verg as ek en jy en Gys Niemand om hom te uitoorlê. Ek wil nie fatalisties klink nie, maar ons moet aanvaar niks hiervan gaan maklik wees nie.”

Daar is honderd goed wat sy wil sê, wil vra. Sy wil met hom stry, hom ten minste opbeur, maar uiteindelik kan sy met niks vorendag kom nie.

“Hoe goed ken jy plantspesies?” vra Flint toe hulle voor Annie-se-lot gaan staan, sy blik op die varingagtige plant met ’n emosie wat êrens tussen liefde en hartseer vashaak.

“Glad nie,” erken Raine.

“En tog het jy agtergekom Annie-se-lot is anders as enigiets wat jy nog gesien het?”

Sy knik. “Wat presies is ’n saadvaring?”

“Sal dit help as ek jou sê dis ’n Pteridospermatofiet?”

Raine rol haar oë.

“Dan kan ek jou netsowel ’n verduideliking spaar.”

“Ek ken dalk nie botaniese terminologie nie, maar ek is ook nie heeltemal onnosel nie,” is Raine dadelik op haar perdjie.

“Ek dink vir geen oomblik jy is onnosel nie. Maar dit help nie ek verduidelik iets aan jou wat nie van toepassing is op Annie-se-lot nie.”

“Jy bedoel …”

“Annie-se-lot is nie ’n saadvaring nie, nee.”

Raine kyk hom onbegrypend aan. Daar is geen sprake van terg in sy gesigsuitdrukking nie, inteendeel, hy lyk verskriklik ernstig. “Maar waarom dan al die cloak and dagger? Wat is sy dan?”

Hy kyk weer liefdevol na die plant. “Sy kom inderdaad uit die Mesosoïkum. Dit was ’n tydperk wat oor honderd drie en tagtig miljoen jaar gestrek het.” Hy maak weer oogkontak met Raine. “Die tydperk waarin God, of as mens neutraal wil wees, die heelal, met ’n ongelooflike wye spektrum van lewensvorme geëksperimenteer het. Die suksesvolles het millenniums lank bly voortbestaan en die ander het óf in die stof gebyt óf ontwikkel om aan te pas op ’n manier wat hulle ’n beter kans op voortbestaan gee.”

“Evolusieleer vir die leek.”

Flint glimlag vlugtig voor hy vervolg: “Een van die kreasioniste se grootste argumente teen die evolusieleer, is die gebrek aan oorgangsvorme. Hulle maak enige bewys van oorgangsvorme, soos die tiktaalik en die platipus, af as ’n sameswering tussen wetenskaplikes wat evolusieleer deur middel van ’n verneukspul probeer bewys. Dis hoekom ek voorgee ek het ’n saadvaring ontdek tot tyd en wyl al my bewyse soos eendjies in ’n ry staan. Die vernaamste eendjie ontbreek nog. Ek kan niks bekend maak voordat ek Annie-se-lot bevrug gekry het nie. ’n Oerplant is een ding, ’n oorgangsvorm iets heel anders.”

Dit neem ’n paar sekondes om sin te maak van wat hy sê. “Annie is ’n oorgangsvorm?”

Hy knik. “Sy is die tiktaalik, of nee, eerder die platipus van die planteryk.”

“Jy sal moet verduidelik. Ek het nie die vaagste benul waarvan jy praat nie,” erken Raine teësinnig.

“Die tiktaalik is die oorgangsvorm tussen visse en amfibiese diere en dateer uit die laaste deel van die Devoontydperk, ongeveer driehonderd vyf en sewentig miljoen jaar gelede,” begin Flint. “En die platipus, ’n soogdier wat eiers lê …”

Aanvanklik luister Raine langtand terwyl hy uitbrei, maar sy relaas begin haar gou boei. Nou en dan val sy hom in die rede wanneer hy te wetenskaplik raak en vra vir ’n lekeweergawe, maar meesal luister sy net.

Sy sien Flint deur nuwe oë. Nie net die hoogs intelligente, baie aantreklike man met hopeloos te veel geld nie, maar die man wat agter wonderlikhede aan reis. Wêrelddele en lewensvorme bestudeer waarvan ander mense nog skaars gehoor het.

“In elk geval, om terug te keer na Annie-se-lot,” onderbreek hy haar onverhoedse swymeling. “Annie het vermoedelik uit die voorvaders van die broodboom ontwikkel, maar het ook gaan leen by die saadvarings. Die blare wat ’n bietjie na die nooienshaarvaring se blare lyk, het sy egter nie by varings en broodbome geërf nie, maar by ginkgoaleses. Jy het moontlik al gehoor van ginkgo biloba, die middel wat veronderstel is om ’n mens se geheue en konsentrasievermoë te verbeter?”

Raine knik. “Annie is dus ’n mengsel van ’n broodboom, ’n saadvaring en ’n ginkgo-boom?” probeer sy vereenvoudig.

“Nie heeltemal nie, maar nagenoeg. Al drie is naaksadige plantvorms. Die sade van die saadvaring was natuurlik heeltemal anders as die broodboom of die ginkgo s’n. Dit was doppievormig en het op die blare self gegroei. Dit was ’n baie suksesvolle voortplantingsmetode en vir baie millenniums was die saadvaring die suksesvolste plantvorm op die planeet.

“Annie, daarenteen, plant voort deur saadkegeltjies. Omdat die kegeltjies baie klein en kompak is, bemoeilik dit bestuiwing aansienlik en gevolglik voortplanting ook. Die voormoeders moes hulle kanse op oorlewing verbeter of uitsterf. Dis toe dat hulle mettertyd ook, soos die saadvaring, doppies op hulle blare begin ontwikkel het. Joanie het altyd gepraat van die ‘skimmel’ wat een keer per jaar uitslaan, maar dis allermins skimmel. Dis egter ook nie sade nie, hulle het hierdie doppies vir iets anders gebruik.”

Raine sukkel om by te hou, maar sy besef hy is reeds besig om die verduideliking so eenvoudig moontlik te hou. Wat gaaf is, maar die gepraat oor voortplanting en oorlewing laat haar ongemaklik voel. “Waarvoor is die doppies daar?” vra sy toe hy stilbly.

“Om insekte te lok ter wille van bestuiwing. Die doppies kom net voor op die blaarstingels in die nabyheid van die kegeltjies en lei letterlik die insekte na die hart van die kegels. Hierdie doppies het ek weke en maande lank bestudeer onder die sterkste moontlik mikroskope en met die mees gevorderde toerusting. Daar bestaan by my geen twyfel nie dat hierdie doppies besig was om in iets soortgelyks as blommetjies te ontwikkel. Annie is dus ’n gimnosperm, oftewel naaksadige plant, besig om sekere eienskappe van die angiosperm of antofiete, dit wil sê blomdraende plante, aan te neem.”

“Maar hoe het sy hier beland en hoekom het sy oorleef?” Raine wil eerder nie nog bytjie-en-blommetjie-stories hoor nie. Dit laat haar gedagtes dwaal na verlangens wat sy net met die grootste moeite onderdruk sedert sy Flint die eerste keer ontmoet het.

“Daar was heel waarskynlik baie van haar soort voor, en ook ná, Pangaea onderverdeel het in Laurasië en Gondwanaland.”

Raine maak veelseggend keelskoon en lig haar wenkbroue.

Hy verduidelik kortliks hoe die oerkontinent in dele opgebreek het totdat die oseane, kontinente en eilande hulle huidige vorm aangeneem het.

“Voor die Kryttydperk was Suid-Amerika se omkrulpunt aan Afrika vas – onder meer ook waar die Kaapse kuslyn nou loop. Dis hoekom ek jare lank eers in Suid-Amerika se woude gaan soek het, maar ek kon geen Annie-se-lot of iets soortgelyks daar opspoor nie. Later is ek Australië en Nieu-Seeland toe asook Tasmanië en nog later Polinesië. Tot vandag toe kan ek nie verklaar waarom Annie se wederhelf in Madagaskar, wat soveel hoër op geleë was, beland het nie. Hoe ook al, ek het hom uiteindelik opgespoor en ook maar net omdat ek baie gelukkig was.

“Dit het natuurlik baie gehelp dat ek presies geweet het waarna om te soek. Ek kon dit nie glo toe een van die inwoners van ’n nedersettinkie naby die bewaringsgebied vir wie ek foto’s van Annie gewys het, my laat weet het ek moet kom kyk wat hy gekry het en nog minder toe ek voor die boom staan en besef ek het ná amper ’n kwarteeu gevind wat ek so naarstig gesoek het nie.” Hy lyk nou nog verwonderd.

“En nou het jy stuifmeel en kan jy klein Annies en Pieties kweek?”

“Hopelik, maar Annie is ’n baie puntenerige meisiekind. Haar kegels raak net vir sewe tot tien dae per jaar vrugbaar. Dis ook hoe lank die ‘skimmel’ hou. Ek moet dus wag tot die wit doppies op die blare verskyn, haar dan dophou om te sien wanneer die kegels begin oopmaak en haar op presies die regte tyd bestuif. Annie raak boonop ook nie elke jaar ewe vrugbaar nie. Die klimaatstoestande en temperature moet net reg wees. En bestuiwing sal ook nie suksesvol wees as die wind waai of as dit kort ná die bestuiwing reën nie.”

Vrugbaarheid. Bestuiwing. Raine kyk liewer nie na hom nie en maak eerder asof sy Annie se blaredos bestudeer.

“Haar wederhelf is net so ’n moeilike kalant. Hy is baie suinig met sy spermpies. Om alles verder te kompliseer groei hulle tans in verskillende klimaatsones. Wanneer hy gereed is, is sy nie, en andersom. As alles goed gaan, behoort sy binne die volgende week of twee, drie ontvanklik te wees terwyl hy sy saad reeds in Augustus begin stort het. Dis hoekom ek nie hier kon wees om die aanbod op Fluisterbos te maak nie. Ek moes wag totdat ek genoeg stuifmeel kon oes en toe eers boonop seker maak die stuifmeel word korrek bewaar. Dit neem dae om die stuifmeel se vog te onttrek en … Dis ’n lang storie, maar glo my, ek het so gou moontlik hierheen gekom. As ek toe geweet het wat ek nou weet …” Hy haal sy skouers op.

“En hoekom moes jy toe die stuifmeel insmokkel?” Sy hoop nie haar warm wange beteken sy bloos waaragtig soos ’n tiener nie. Jimmel, die man praat van plante, probeer sy fokus.

“Selfs al kon ek ’n CITES-permit kry, sou dit te lank geneem het. Teen die tyd dat ek die permit sou kon kry, waarin ek in alle waarskynlikheid in elk geval nie sou slaag tensy ek lieg oor die spesie nie, sou dit te laat gewees het vir Annie se vrugbare seisoen. Ek het ’n goeie vriend van my gevra om die stuifmeel met sy seiljag terug te bring Suid-Afrika toe en afgespreek dat hy my sal laat weet wanneer hy naby Gordonsbaai is sodat ek dit by hom kan kry. Die laaste deel was toe uiteindelik verstommend maklik, al is my senuwees nou nog gedaan. Sodra ek sien die bestuiwing werk, sal ek die amptelike kanale gebruik om stuifmeel te kan invoer, maar Annie se kindertjies moet eers opgeskote wees voor ek my bevindinge finaal kan bekend maak.”

“Hoe so?” Sy kyk uiteindelik weer op na hom. Dit lyk nie asof die gesprek dieselfde konnotasies by hom opgetower het as by haar nie en dit laat haar nog verspotter voel as wat reeds die geval is.

“As ek dit te vroeg doen, is daar twee probleme. Eerstens gaan al wat paleobotanis is op Annie en haar wederhelf probeer toesak. Hulle kan ook beskadig word deur kriptobotaniste en botaniese versamelaars. Albei moet eers deeglik beveilig word. En tweedens moet ek al my bewyse reg hê voor die bekendmaking sodat dit nie soos die platipus deur die kreasioniste afgemaak kan word as ’n fopspul, of die natuurwetenskaplikes wat my van kriptobotanie beskuldig, die kans gee om gate in die navorsing te skiet nie.”

Sy entoesiasme spreek uit elke gelaatstrek, uit die opgekropte energie wat handgebare word, sy hele postuur wat saampraat. Raine ken geesdrif wat aan obsessie grens as sy dit sien. Sy was immers nie te lank gelede nie self daaraan skuldig. “Maar wie gaan jou glo noudat jy die evolusieleer in die openbaar afgesweer het?”

Flint versomber effens, maar glimlag tog. “Hopelik juis die man wat my daarvan beskuldig het dat ek ’n kriptobotanis is,” verras hy haar.

“Hoe so?”

“Hy is al een wat die teenstrydighede wat ek in my artikels geplant het, raakgesien het. Sy kritiek was goed gefundeer. Dit beteken hy weet werklik waarvan hy praat en sal my navorsing ernstig opneem as ek met bewyse vorendag kom. Dis sy adres op die koevert, maar, Raine, ek vra jou mooi, moet dit nie vir hom gee voor jy nie doodseker is ek … wel, seker is ek sal nie self die bestuiwing kan doen nie. Dit klink miskien selfsugtig, maar ná al die jare wil ek dit bitter graag persoonlik doen as ek enigsins kan.”

Flint se vertelling het haar so geboei dat sy vir ’n rukkie vergeet het van Meetsnoer. Sy woorde pluk haar weer terug na hulle onmiddellike situasie en ontketen ’n kitswoede. “Jy bedoel ek moenie die stuifmeel vir die man gee voor ek doodseker is jy is vermoor nie?”

“Ek is nie van plan om dood te gaan nie, Raine, laat staan vermoor te word. Veral nie noudat …” Hy pers sy lippe op mekaar en druk sy hande met geweld in sy broeksakke.

Dis nie moeilik om sy sin in haar gedagtes klaar te maak nie: veral nie noudat hy ná al die jare op die punt staan om Annie-se-lot se botaniese geheime te ontrafel en nuus van sy deurbraak die wêreld in te stuur nie. “Moenie gaan nie, Flint. Asseblief. Los Meetsnoer. Los Sias Kirstein. Laat Gys Niemand doen wat hy kan en sorg jy net dat Annie voortplant.”

Hy skud sy kop stadig. “Teen die tyd dat Gys Niemand enigiets kan uitrig, is Annie-se-lot waarskynlik in elk geval daarmee heen.” Hy kyk op sy horlosie. “Kom, Raine, ons moet wikkel.”

Raine moet haar treë rek om by te hou. “Wat bedoel jy? Sias glo dis die Boom van die Lewe. Hy sal tog niks daaraan doen om dit te skaad nie?”

“Onthou jy dat ek vir jou gesê het dit klink vir my asof Sias dink Annie-se-lot is deel van die resep vir onsterflikheid? Wel, ek vermoed hy gaan Bronwyn Lategan aansit om ’n lewenselikser te maak. Sekere soort broodbome is geskik vir menslike verbruik, maar dan moet dit deur verskeie prosesse gaan om dit te ontgif. Hierdie prosesse behels almal dat die plant vernietig word.”

Hy stap stadiger toe hy agterkom sy raak agter. “Ek glo egter nie hy sal dit aanvanklik doen nie. As ek moet raai, sal hulle eers die ‘skimmel’ probeer, want Bronwyn sal sekerlik besef die kegels is giftig.

“Ek weet nie hoe Annie sal reageer as sy van haar doppies gestroop word nie. Sy is oneindig sensitief. Sy kan dalk infeksie kry as die doppies verwyder word voor hulle vanself afval nadat hulle hulle doel gedien het. Annie kan doodgaan.” Hy beduie sy moet voor stap toe sy hom inhaal, maar onderbreek nie sy redenasie nie. “Wat hy ook al beplan, ek moet Sias keer voor hy sy hande op Annie lê. Ek moet hom oortuig die Boom van die Lewe is nie bedoel vir onsterflikheidseliksers nie. Hoe, weet ek nie, maar ek moet Annie probeer red.”

Vir Flint is Annie-se-lot nie ’n plant wat kan vrek nie, maar ’n Annie wat kan doodgaan. Hy praat van die plant asof dit werklik ’n vrou is. En ’n geliefde en kosbare een daarby. Maar ná soveel jare se toegewyde navorsing is dit seker te verstane. Beter te verstane as die gevoel wat baie naby aan jaloesie is wat in haar roer.

Great. Raine Quinn is jaloers op ’n broodboom. Een wat nie ’n broodboom is nie en ook nie ’n varing of ’n ginkgo nie, maar iets heel unieks en enig in haar soort.

En sy is nie net jaloers op ’n plant nie, sy is woedend vir haar boonop. Want as dit nie vir Annie-se-lot was nie, het Flint nie nou Meetsnoer toe gegaan en gevaar geloop om nie terug te kom nie.


SEWE EN DERTIG

Hulle is amper by die poortjie toe hulle ’n naderende voertuig hoor. Flint gaan staan en hou Raine terug aan haar arm.

“Ek dink dit sal beter wees as jy die inspekteur aanvanklik alleen ontvang. Maar wag vir my voor jy hom enigiets vertel. En, Raine, oor Annie-se-lot praat net ek, en net as dit werklik nodig is.”

Raine knik. Van Annie-se-lot het sy in elk geval genoeg gehad vir een dag.

Gys Niemand klim uit sy bakkie net toe sy deur die poortjie loop.

“Môre, inspekteur.” Sy stap nader en probeer ontspanne lyk.

“Dag, mevrou Quinn.” Hy groet haar met die hand.

“Kom binne en noem my gerus Raine.” Sy stap voor hom uit en druk die voordeur oop. “Ek dink dit sal die gerieflikste wees as ons by die eetkamertafel gaan sit.”

“Net waar dit jou die beste pas.”

“Koffie?” vra sy toe hulle in die eetkamer kom.

“Dit sal lekker wees, dankie.” Gys trek een van die stoele uit en gaan sit. Anders as vorige kere wat sy met hom te doen gehad het, lyk hy heel toeganklik.

“Mevr … Raine, ek het bolangs navraag gedoen,” begin Gys nadat sy die koffie bedien het. “Jou vermoedens is in die kol. Daar is van ons plaaslike polisielede wat wel aan die Godsvrede en Sewe Seëls Kerke behoort, maar ek wil beklemtoon dit beteken nie noodwendig dat dit inmeng met hulle werk nie.” Hy haal ’n aantekeningboekie en pen uit sy baadjie se binnesak en sit dit langs hom neer.

Raine wag dat hy verder gaan. Waar bly Flint? Sy wil nie alleen hier sit en praat nie.

“Dis egter so,” vervolg hy, “dat hulle moontlik traer sal wees om te glo dat daar, soos jy beweer, onheilighede op Houthaalbos aangaan. Dis net menslik. Ek wil graag hoor wat die aard van hierdie sogenaamde onheilighede is en ook hoe jy daarvan te hore gekom het. En ek wil hê jy moet in gedagte hou godsdiensvryheid is een van die goeie kenmerke van die Konstitusie. As jy te velde wil trek teen mense net omdat hulle anders glo as jy, mors jy jou tyd.”

“En as gemeentelede van die kerk moord pleeg?”

Gys se nek ruk om toe Flint agter hom praat. Hy kyk vinnig na Raine en dan weer na Flint. Hy kom orent. “Meneer Fletcher, dis ’n verrassing.”

Flint groet hom met die hand, sit die koevert met Gys se naam daarop op die tafel neer en gaan sit langs Raine. “Ek is hier met Raine se goedkeuring, ingeval jy dalk gewonder het.”

Gys kyk vraend na Raine en sy knik.

Flint haal die stemopnemer uit sy hempsak, sit dit tussen hulle neer en skakel dit aan. “Ek hoop nie jy gee om nie, maar ek moet daarop aandring dat ons gesprek opgeneem word.”

“Dit pas my, solank jy dit beskikbaar sal stel vir transkripsie as dit nodig sou wees,” stem Gys geredelik in. ’n Frons trek sy ruie wenkbroue bymekaar. “Moord? Jy maak ’n geweldig ernstige aantyging, meneer Fletcher. En dit terwyl jy self by die kerk betrokke is?” Hy blaai deur sy aantekeningboekie en vryf dit oop by ’n skoon bladsy.

“Ja, ek besef dis ’n ernstige aantyging, maar my betrokkenheid by die kerk was uit die staanspoor ’n middel tot ’n doel. En ek wil hê jy moet weet, inspekteur, ek het net ingestem om met jou te praat omdat Raine my oorreed het.” Flint vleg sy hande inmekaar en laat hulle op die tafelblad rus. “Ek dink die beste is om te begin met hoe ek by Sewe Seëls en Meetsnoer betrokke geraak het voor ons by my aantyging kom?”

Gys lig net die hand waarin hy sy pen vashou as uitnodiging om voort te gaan.

Flint begin by die aand van Joanie se verjaardag, vertel van haar dood. Gys maak hier en daar ’n aantekening, maar luister verder aandagtig.

“Hy het nie ’n verklaring afgeneem nie?” frons Gys toe Flint noem hoe hy na kaptein De Lange toe is met sy vermoedens dat die giftige sampioene nie in die bredie was nie.

Flint skud sy kop.

“Was jy en die kaptein alleen?”

“Ja. Toe daar niks van die gesprek gekom het nie, het ek besef ek sal die saak op my eie moet uitpluis as ek wil agterkom wat die waarheid is.” Hy vertel hoe hy by Sewe Seëls aangesluit het en Raine bewonder sy vermoë om by die essensie en volgorde van gebeure te bly.

“My planne is tydelik onderbreek toe ek dringend Madagaskar toe moes gaan.” Hy verduidelik nie wat hy daar gaan maak het nie, maar skets hoe dit daartoe gelei het dat Raine Fluisterbos gekoop het en waarom hy haar toe probeer afskrik het – nie net omdat hy vermoed het Meetsnoer was by Joanie se dood betrokke nie, maar ook by Noëlene s’n.

Raine sien hoe hy huiwer.

“Gister het ons besef daar mag dalk ’n derde moord betrokke wees.”

Gys se wenkbroue skiet die hoogte in.

Flint vertel hom van Theuns Jooste, maar nie van Bronwyn Lategan nie. Waarskynlik omdat Bronwyn se vermoëns met kruie dalk op verduidelikings oor Annie-se-lot sal uitloop.

“Klink nie vir my na moord nie,” brom Gys toe Flint van die oorsaak van dood vertel. “As hy vrot perlemoen by smokkelaars gekoop het en hy is dood daaraan, sal hulle niks daarvan dink om hom te laat verdwyn nie. Peste, sê ek vir jou. Geen gewete nie. Maar sê my, hoe het jy agtergekom Theuns Jooste was tussen 2000 en 2003 op Houthaalbos?”

“Dis ’n storie op sy eie, maar dit begin eintlik al by Fransien se besoek aan Joanie destyds.”

“Wat het Fransien Schoeman met Jooste uit te waai?” wil Gys fronsend weet.

“Dit sal nou vir jou duidelik word. Jy weet natuurlik van Fransien se ontsnappingspoging en haar verblyf by my tante, maar volledigheidsonthalwe herhaal ek die essensie.”

Gys lyk ietwat geïrriteerd teen die tyd dat Flint klaar vertel het en eindig met hoe konstabel April daarvoor verantwoordelik was dat Seppie Swanepoel Fransien weer teruggeneem het Meetsnoer toe.

“Ek kry nog nie vir Theuns Jooste hieraan geknoop nie. En hoe weet jy in elk geval dis wat gebeur het?”

Flint kyk na Raine. “Fransien het ons vertel. Sy het ’n rukkie ná Noëlene se moord weer hierheen gevlug.”

“Wat? Wanneer?” Gys lyk onthuts.

“Dit moet Raine jou liewer vertel.”

Raine probeer ook net by die noodsaaklikste feite hou, maar kry dit nie reg nie. Toe sy haar weer kom kry, blaker sy al haar bekommernisse saam met die res van die storie uit.

“Die soenoffer was sampioensop,” vul Flint die vertelling aan en stoot Fransien se dankiebrief oor na Gys toe. “Ongelukkig het ons net Fransien se woord daarvoor.”

Gys lees vlugtig, kyk weer na hulle en knik om te beduie hulle kan voortgaan.

Flint skuif die tweede brief na hom toe nadat hulle die res van die Fransien-storie vertel het. “Hier is nog ’n briefie van haar. Sy het dit agtergelaat nadat sy hier weg is Saterdag laatmiddag. Dis hoe ons weet van Theuns Jooste.”

Gys lees die briefie ook, vryf oor sy bolip en kyk dan na haar. “En julle het nog nie weer van haar gehoor nie?”

Raine skud haar kop. “Dis hoekom ek jou gister gebel het. Dit was voor ek haar briefie ontdek het.”

“Ons kan nie die kind net so los nie.” Gys lyk diep bekommerd. “Kan ek jou landlyn gebruik?” vra hy terwyl hy begin opstaan.

“Onder geen omstandighede nie, inspekteur.” Ergernis vat vlam in Flint se oë. “Jou ooreenkoms met Raine was dat jy alleen hierheen kom en dat geen ander polisielede betrek mag word nie. Verstaan jy dan nou nog nie …”

“Meneer Fletcher!” Gys het hom ook vererg. “Ek is nie dom of doof nie. Ek het jou gehoor en ek begryp, maar ek gaan konstabel Fortuin bel. Hy is ’n goeie vriend van Fransien. Hy sal nooit haar lewe in gevaar stel nie.”

Raine kyk vertwyfeld na Flint. “Fransien het met my oor hom gepraat. Hulle was bevriend.”

Gys gaan sit weer en leun nader aan hulle. “Ek wil net hê hy moet in sy private hoedanigheid Kruisbaai toe ry om te gaan kyk of sy nie tog na haar tante se huis is nie.”

“Dink jy ek wou nie al daar gaan soek nie?” vra Flint nog glad nie gepaai nie. “Dink jy nie Meetsnoer het ook al daar gaan soek nie? Hou moontlik die plek dop nie?”

“Fortuin se ma bly op Kruisbaai. Hy is nie aan diens nie. Hy kan by haar gaan kuier en besluit om saam met haar te gaan stap. Buitendien, as daar enige beweging naby daardie huis was, sal Delphine dit bes moontlik weet. Sy is een van daardie mense wat alles van almal af weet, elke geheim van Kruisbaai en die omgewing haar eie gemaak het, maar niks sal verklap tensy sy baie seker is dis nodig nie.”

“Ek het Delphine ontmoet. By Ben Brink-hulle.” Flint lyk effens kalmer.

“Hoe ken jy vir … O ja, jy was mos die een wat Annie-se-trane geïdentifiseer het en toe die area waar sy voorkom tot bewaringsgebied laat verklaar het?” vra Gys.

Flint knik, kou sy onderlip nadenkend en kyk dan na Raine.

Raine haal haar skouers op. “Fransien het probeer kontak maak met Fortuin toe sy by Joanie was. Sy dink hy het haar destyds in die steek gelaat omdat hy nie meer vir haar omgee nie.”

“Dis nie waar nie. Hy het te laat daarvan gehoor. Sy was al weer terug op Houthaalbos.” Gys kyk Flint stip in die oë. “Julle het my sover vertrou, Flint, vertrou my ook hiermee. As Fortuin Fransien opspoor, sal ons in haar beste belang optree en in oorleg met haar.”

Flint sug diep en staan op. “Die foon is in die gang.”

Hy moet ook besef hulle het eintlik geen keuse nie. Gys kan in elk geval doen wat hy wil, hy kan nou in sy bakkie spring en maak en breek nes dit hom pas. Hulle het ’n bal aan die rol gesit wat nie noodwendig gaan rol waar hulle beoog het nie. Al wat hulle kan hoop, is dat Gys nie ’n oordeelsfout sal maak nie en dat hy werklik so opreg is as wat hy lyk. Regtig besef hoe groot die risiko’s is wat hulle loop.

“Dis een van die vakansiehuise wat my ma so min of meer in orde hou en skoonmaak voor die eienaars daar aankom.” Fortuin is darem oor sy aanvanklike ontsteltenis en besig om weer logies te dink, besef Gys nadat hy eers gedink het hy het dalk tog ’n fout gemaak om Fortuin te betrek. “Ek sal haar help om die huis ’n bietjie te gaan lug.”

“Nou maar goed. Laat weet onmiddellik as jy enige nuus het.” Gys lui af nadat hy die landlynnommer vir Fortuin gegee het. Hy gaan nog ’n lang ruk hier besig wees as hy die saak so beskou.

Gys loop eers ’n draai. Meer om te bedaar as omdat hy waarlik ’n nood het. Fletcher se teenwoordigheid het hom aanvanklik onkant betrap. Nou voel hy asof hy tussen die duiwel en die diep blou see sit. Enersyds kan hy nie glo wat hierdie twee mense alles te vertelle het nie, aan die ander kant kan g’n mens sulke bisarhede uitdink en dan so georden oorvertel met oorsaak en gevolg so presies uitgelê nie.

Terug in die eetkamer sien hy Raine het vir hulle intussen weer koffie gemaak en ook ’n bord met beskuitjies en kaas neergesit. Flint skakel weer die opnemer aan en Gys is dankbaar dat die gesprek op rekord is. Hy sal nooit al die detail kan onthou nie, selfs al maak hy hoeveel aantekeninge.

“Net voor ons hervat waar ons opgehou het. Ken jy ’n ene Nieklaas Hendrikse?” vra Gys toe hy weer sy sit gekry het.

“Nieklaas het Joanie gehelp om die visdammetjies te bou en nou en dan met ander swaar werk, hoekom?” Flint knoop die draad voor Gys nog kan antwoord. “Moenie vir my sê hy is ’n verdagte nie? Nieklaas is heeltemal onskadelik.”

“Hoekom sê jy so?”

“Ek ken hom sedert skooldae. Hy het my opgepas wanneer ek alleen wou gaan stap. Hy het my van slange en allerhande goed geleer. My eenkeer net betyds uit die pad van ’n Kaapse kobra gekry ook. Nee,” skud Flint sy kop beslis, “Nieklaas sal nie ’n jong meisiekind rondjaag en dan doodslaan nie. Buitendien, hy is seker al oor die sestig. Hoe sou hy haar ingehaal het?”

“Ek wou maar net hoor wat jy dink. Gaan gerus voort met jou vertelling?” Gys leun agteroor op sy stoel en kyk afwagtend na Flint. Nog iemand wat nie glo Nieklaas het dit in hom nie. Maar dit sê eintlik ook maar niks. Mense misgis hulle dikwels met ander.

Flint begin weer vertel waar alles begin het, dié keer vanuit ’n ander invalshoek. Gys bekyk die dokument met Sias Kirstein se arrogante brief en hulle daaropvolgende korrespondensie. Hy lees die toepaslike verse in die Bybel wat Raine vir hom naslaan.

Stukkie vir stukkie begin ’n skrikwekkende legkaart van Meetsnoer se bedrywighede asook die oorsprong van die kerk voor hom ontvou.

Toe die foon uiteindelik in die gang lui, spring hulle al drie soos een man op. Gys haas hom daarheen.

“Sy is nie hier nie, inspekteur.” Fortuin se stem klink stram. “Maar hier was iemand in die huis. Daar is met een van die badkamervensters gelol en my ma sê sy kan sien die huis is nie soos dit was toe sy laas daar gaan skoonmaak het nie. Iemand het haar hier kom soek.”

“Dink jy hulle het haar daar gekry?”

“Daar is geen teken van ’n worsteling nie, inspekteur. Ook geen teken dat iemand hier gebly het nie. Die yskaste en geiser is afgeskakel en nie een van die beddens lyk asof dit gebruik is nie. Ek dink nie sy was hier nie, inspekteur, of hulle het haar voorgelê en onderskep. Ek gaan Meetsnoer toe, inspekteur. Al moet ek …”

“Jy gaan niks van die aard doen nie, Fortuin. Jy sal jou gedra soos ’n speurder wat weet wat hy doen. En jy sal niks doen sonder dat ek by is of jou toestemming gee nie. Verstaan jy my mooi?”

Fortuin bly lank stil. “Jammer, inspekteur,” kom dit dan uiteindelik.

Gys slaak ’n sug van verligting. “Nou goed. Ondersoek die inbraak by die huis soos jy sou gedoen het as jou ma jou gebel het om te sê sy vermoed daar is fout. En teen môre wil ek weet wat jy alles kan agterkom van ’n apteker met die naam Theuns Jooste. Skryf jy neer, Fortuin?”

Gys hoor ’n gevroetel.

“Theuns Jooste.”

“Dis reg, en ook oor ’n dokter wat van die rol geskrap is, Dirk Lategan, en sy vrou Bronwyn Lategan. En verder ook ene Marietjie en Renier de Swardt. Ons weet nie wie of wat hulle is nie, maar jy is mos slim. En, Fortuin, jy praat met niemand hieroor nie. Net mooi niemand nie. En jy vra jou ma ook om tjoepstil te bly.”

“Ja, inspekteur. Inspekteur, hierdie Theuns Jooste en die ander vier, is hulle Meetsnoer-mense?”

“Hulle was. Nou toe, Fortuin, ek sien jou môre by die stasie. Sê groete vir jou ma.”

“Goed, inspekteur. Wat? Nee, Ma …” Fortuin se stem vervaag ’n oomblik lank. Dan hoor hy Fortuin sug. “Inspekteur? My ma wil met jou praat.”

Gys onderdruk ’n sug. Hy het baie tyd vir Delphine Fortuin, maar vandag is sy waaragtig ongeleë. Seker weer ’n preek oor hoe hy Fortuin onder sy duim én sy vlerk moet hou.

“Inspekteur?”

“Dag, mevrou Fortuin. Ek is ongelukkig ’n bietjie besig op die …”

“Ek weet jy’s ’n besige man, inspekteur, maar ek dink jy sal graag wil weet. Daardie Joanie-vrou? Die een waar Fransientjie laas weggekruip het soos Faantjie my flussies vertel het? Sy was laas jaar Julie hier. Wou alles weet van al die ou Niemand-koeie in hulle slote. Het haar toe maar alles vertel wat ek weet. Dis nou vir die Joanie-vrou.”

“Wat het jy haar vertel?”

“Nee, mos van haar se een oom. Daniël. ’n Sleg ding gewees. Sy eie sustertjie verkrag mos. Sjym, die Joanie-vrou was so ontstig. En die bybie is mos Karoo toe gestuur toe die Hollandse man by Isabelle kom vlerksleep het. Eers na pleegouers toe, maar hy was skaars vier, toe stuur dié hom weeshuis toe omdat hulle toe hulle eie kind loop staan en kry het. Kan niks goeds geword het van hom met ’n pa soos Daniël nie, sê ek toe vir die Joanie-vrou. Een van my niggies het mos by die ouma en oupa op die plaas gewerk en dié sê vir my …”

“Op Fluisterbos?” val hy haar in die rede. Die vader weet, hy wens Delphine wil nie altyd aanvaar mens weet waarvan sy praat nog voor sy jou vertel het nie.

“Nee, nee, die ander plaas waar hulle gebly het. Hulle het mos net af en toe op Fluisterbos gaan kuier en toe, ná die Kirstein-man deur die slang gepik is, ook daar weggebly tot die Joanie-vrou geërf het. Ieder geval, my niggie, sy was baie ouer as ek en ook al saliger, maar sy het my vertel dat Daniël ’n gebroedsel nes Gerbrand was. Maar Isabelle was glo die goedheid vanself en beeldskoon boonop.”

Delphine ryg haar storie uit en sit ’n stamboom bymekaar wat by Gerbrand en Annie Niemand loop draai, en Gys se kop laat sing.

“Ek dag ek sê maar net die Joanie-vrou was hier en het haar verkommer oor familiebande en dinge,” sluit sy uiteindelik af. “Maar wag, Faantjie moet beskuit en kos kry en hier sta’ hou jy my nou uit die werk uit. Tot siens, inspekteur.”

Gys sit die foon oorbluf neer, druk sy vingerpunte teen sy slape en probeer sin maak. Seppie Swanepoel, ’n Kirstein-kind wat hom oor Seppie ontferm het. Joanie Veenstra se …

“Inspekteur?”

Gys kyk op en sien Flint en Raine nou eers raak waar hulle seker staan en wag op nuus van Fransien. Hy skud sy kop. “Sy is nie daar nie.” Hy stap terug eetkamer toe en gaan sit. Hy gee hulle die nodigste inligting oor wat Fortuin gevind het en staar dan ’n ruk na die tafelblad voor hy na Flint kyk. “Hoekom sou jou tante belang gestel het in familiegeskiedenis wat terugstrek tot ’n ene Daniël de Weerdt wat sy sussie verkrag het?” Gys sien behoorlik hoe die bloed uit Flint se gesig dreineer.

“Waar kom jy daaraan?”

Interessante reaksie, besluit Gys. “Jou tante het Fortuin se ma opgesoek en uitgevra oor familiebande. Ek het mos gesê Delphine weet omtrent van elke ding wat in hierdie kontrei gebeur. Sy moet hordes niggies en kleinniggies hê wat die wêreld vol hier rond gewerk en almal ewe hard skind …” Gys knip sy sin af toe hy besef wat hy ook gehoor het. “Kirstein. Sy het gepraat van ’n Kirstein-kind wat eers weeshuis toe is en toe saam met sy pa, wat hom voorgedoen het as sy oom, weggeloop het en daarna by die pa, Daniël, en Seppie Swanepoel se ma in Caledon grootgeword het. So iets van die aard. Sou die kind nou waaragtig hierdie Sias Kirstein wees?”

“Sias Kirstein is klaarblyklik my oom,” pers Flint dit deur stywe lippe. “Ek en Raine het dit gisteraand besef. Wat het sy gesê van Seppie Swanepoel?”

Gys probeer Delphine se stortvloed woorde na die beste van sy vermoë orden en luister toe Flint hier en daar invul en rigting gee aan die storie.

Nog ’n beker koffie en ’n paar toebroodjies later en ná ’n oproep aan Delphine om sekere goed te bevestig, kan Gys min of meer sin maak van alles en het hulle die familiebande en moontlike verloop van Kirstein se lewe op papier uiteengesit.

“Goed, dis hoe ek dit het,” sug hy. “Daniël de Weerdt verkrag sy opgeskote sussie en word weggejaag. Isabelle gaan Karoo toe om haar swangerskap geheim te hou. Dit klink asof die baba toe op een of ander manier wel teruggebring is na die familie toe. Moontlik met ’n verdigsel oor sy herkoms. Isabelle ontmoet Kirstein, hulle trou en hy neem die kind aan. Hy moes geweet het die kind is Isabelle s’n, maar waarskynlik nie wie die pa was nie. ’n Paar maande later sterf hy aan ’n slangbyt.

“Cees Veenstra, volgens Flint die konserwatiwiteit vanself, begin by Isabelle vlerksleep, maar weet klaarblyklik nie van die kind se bestaan nie. Die kind word skelm Karoo toe gestuur na dieselfde dorp waar Isabelle die lewe gaan skenk het en beland daar by pleegouers. Toe hy vier is, word sy pleegouers verras met ’n kind van hulle eie en word Kirstein weer weeshuis toe gestuur waar hy tien jaar lank bly voor Daniël hom kom haal onder die voorwendsel dat hy sy oom is. Daniël woon in dié stadium saam met Seppie Swanepoel se ma. Daar is sprake van gesinsgeweld en klaarblyklik ontferm Kirstein hom oor die jonger Seppie. Êrens is daar ’n bakleiery en Kirstein trek uit die huis uit. Seppie word ’n polisieman en Kirstein ’n prediker van ’n aard. Dis nou seker voor hy Sewe Seëls gestig het.” Gys sit die stuk papier neer. “Dis in elk geval die belangrikste.”

Flint lyk doodmoeg toe hy agteroor sit. “Inspekteur, bewys jouself ’n guns en gaan lees na oor elke destruktiewe kultusleier in die boek. Veral dié wat uiteindelik vir die dood van hulle gemeentelede verantwoordelik was. Jy sal sien Sias is ’n handboekgeval. Herhaaldelike verwerping, verwaarlosing, emosionele en moontlik fisieke mishandeling is ’n draad wat deur hulle kinderlewe loop. En dis nie net die onstabiele kinderlewe wat hy gelei het nie, dis boonop die gene-konkoksie wat die bloedskande meebring. Jy weet self hoe ’n inteelnes Niemandsdorp in die verlede was. Ek kan nou vir jou sê, daardie Meetsnoer-mense se lewens is in gevaar.

“En nog iets, Sias het ’n mag oor mense wat jy nooit sal begryp as jy nie daarmee te doen gekry het nie. En dit geld nie net sy Uitverkorenes nie. Die res van die Sewe Seëls en ander gemeentes se lidmate en herders is net so in daardie mag vasgevang, al besef hulle dit waarskynlik nie.” Hy vee moeg oor sy oë. “So ’n houvas kan mens nie bewys nie. Daarom moet ek môre Houthaalbos toe gaan en sorg dat ek empiriese bewyse van ’n aard kry.”

“Nee. Hou jou daar uit, Flint. Dis nou ’n polisiesaak. Mý saak. Binne die volgende dag of twee, sodra ek ’n paar goed geverifieer het, die een en ander opgevolg het en nog ’n bietjie huiswerk gedoen het, doen ek aansoek om ’n lasbrief. Ek wil seker maak alles word deur die regte kanale gedoen sodat ons nie later probleme kry nie. As ons nou ’n bietjie geduld aan die dag lê, kan ek geen rede sien waarom die lasbrief nie uitgereik sal word en ons Sias Kirstein binnekort aan die pen kan laat ry nie.” Wat De Lange oor alles te sê gaan hê, is ’n ope vraag, maar dis iets waaroor hy hom later sal kwel.


AGT EN DERTIG

“Dit het goed afgeloop, nie waar nie?” pols Raine om Flint se stilswye sedert hulle Gys afgesien het, te probeer verbreek.

“Ek is steeds nie seker of ons die regte ding gedoen het nie, as dit is wat jy eintlik vra.” Flint staar reeds die afgelope tien minute terwyl sy opgeruim het na die stuk papier waarop hulle Sias Kirstein se lewensverloop probeer uitstippel het.

“Maar die inspekteur gaan ’n lasbrief kry. Houthaalbos en die tempelkompleks ondersoek.”

“Eers oor ’n paar dae. Buitendien, niks tasbaars het gebeur terwyl ek daar was nie. Niks wat misdadig was nie. Sias sal ook nie bewyse sommer laat rondlê nie.”

Raine gaan sit oorkant hom. “Hy kan die Mart-vrou ondervra oor die sop wat by Joanie uitgekom het?”

“Nie een van die Meetsnoer-lidmate sal erken dat daar fout is nie.” Hy lyk skoon moedeloos. “Ons gryp na strooihalms.”

Het hy dalk tog teen al sy bedenkinge in gehoop Gys Niemand sal met ’n beter plan van aksie vorendag kan kom?

“Wel, ’n klomp strooihalmpies maak uiteindelik ’n baal.”

Hy glimlag skewerig. “Die ewige optimis. Hoe kry jy dit reg, Raine? Of hou jy jou net blind vir feite? Feite soos dat polisieondersoeke selfs met die ondersteuning van ’n spul spanne dikwels jare neem om tot ’n punt te kom. Ons is nie in ’n episode van CSI nie. Alle roetes wat die inspekteur dalk kan hoop om te neem gaan tyd vat. Hy het nie verniet gepraat van die regte kanale en wie weet wat nog nie. En tyd is die een ding wat ons nie het nie. Sias sal sorg dat hy op die heel laatste op twintig Oktober hier intrek, dit kan ek jou waarborg. Datums is vir hom belangrik.”

“Dis oor vyf weke, Flint. Teen daardie tyd het Gys al lankal ’n lasbrief gekry.”

“En as hy geen tasbare bewyse kry nie? Ek weet jy dink aan die belydenisput, maar ek kan jou waarborg, Sias sal ’n goeie verskoning hê. As daar niemand in daardie stadium daar aangehou word nie, sal Gys niks kan bewys nie. En as Sias eers hier ingetrek het, is my hande afgekap. Ek moet hom voor die tyd ontmasker, dinge tot ’n punt probeer dryf. Hom ten minste oortuig om Annie-se-lot uit te los.”

Raine moet haar bedwing. “Wat gaan dit Annie-se-lot baat as jy nie terugkom nie, Flint? Wat help dit as jy soos Theuns Jooste êrens in ’n vlak graf gekry word?”

Hy bly ’n rukkie stil terwyl hy peinsend na haar kyk. “Jy het gehoor wat die inspekteur gesê het,” sê hy dan. “Dit was dalk net perlemoensmokkelaars. Theuns kom vir die eerste keer in jare uit die streng omgewing van Meetsnoer, wil weer proe hoe smaak perlemoen, koop by die smokkelaars, word siek daarvan. Miskien gaan konfronteer hy hulle. Hy gaan dood aan voedselvergiftiging. Hulle begrawe hom om nie in die moeilikheid te kom nie. Sias weet dalk nie eens hy is dood nie.”

Flint leun agteroor met sy kop gestut teen sy vervlegte vingers. “Miskien, Raine, is ons bloot paranoïes. Miskien is Joanie net per ongeluk dood, of dit nou deur haar eie of Fransien-hulle se toedoen was. Miskien is Noëlene deur ’n rondloper oor die kop geslaan. Selfs dalk deur Nieklaas Hendrikse. Miskien probeer ’n sielkundig beskadigde man maar net ’n te vroom lewe lei en is sy volgelinge presies waar hulle wil wees omdat die sondige buitewêreld vir hulle te veel geraak het.”

Hy sit weer vorentoe. “Sias lei dalk aan hebsug en hy het ’n verwronge idee van reg en verkeerd. Hy is moontlik hallusionêr, ongetwyfeld ’n fanatikus. Maar dis geen bewys dat hy of enigeen van sy volgelinge ’n moordenaar is nie. Dalk het ons net te vinnig tot te veel gevolgtrekkings gekom.”

“Glo jy dit werklik?”

“Ek weet nie. Terwyl ons so die een storie na die ander vertel het, goed bymekaargesit het, vermoedens gelug het, het ek besef ons het nie baie wetenskaplik te werk gegaan nie. Nie eens baie logies nie. Ons het van onbewese veronderstellings uitgegaan en meer met ons emosies geredeneer as met ons verstand.”

Raine skud haar kop ongelowig. “Ek kan nie glo wat ek hoor nie. Jimmel, Flint, jy het die afgelope jaar daaraan gewy om te probeer bewys Joanie is vergiftig. Moedswillig vergiftig. Sê jy vir my jy was op ’n wild goose chase?”

“Ek sê ek het in ’n stadium toe ek geskok en baie emosioneel was en boonop skuldig gevoel het omdat ek Joanie afgeskeep het, dalk halsoorkop opgetree en afleidings gemaak wat nie noodwendig korrek is nie. Daarna het die hele ding ’n momentum en dinamika van sy eie gekry. Dis hoekom ek Meetsnoer toe móét gaan. Om eens en vir altyd met my eie oë te sien wat werklik daar aangaan.”

Raine kyk hom takserend aan. “Noudat jy weet Sias is bloed van jou bloed kan hy nie skuldig wees aan moord nie?”

Stoelpote knars oor die vloer toe Flint ergerlik opstaan. “So eenvoudig is ek darem nie, Raine.” Hy gaan staan voor die venster met sy rug na haar toe, sy arms voor hom gevou.

“Fransien,” is al wat sy sê.

Hy laat sak sy kop en knik dan voor hy omdraai. “Wanpraktyke. Miskenning van mense- en vroueregte. Seksuele misbruik. Indoktrinasie. Wreedheid. Geestelike mishandeling. As ons Fransien kan glo, is hy skuldig daaraan en aan veel meer. En, ja, hy behoort ontmasker te word as die emosionele geweldenaar wat hy is, maar dis steeds nie te sê hy is direk of indirek skuldig aan moord nie. Ek het geoorreageer toe ek van Theuns gehoor het. Die enigste gevaar wat ek waarskynlik sal loop, is om ’n klomp geld te verloor.”

“Drie mense met Meetsnoer-bande is in baie verdagte omstandighede dood. Een sonder twyfel vermoor. Dink jy werklik dis toeval? Dat daar geen verband bestaan nie?”

Hy bly stil.

“En daar is ’n gemene deler.”

Hy lig sy wenkbroue.

“Joanie se korrespondensie met Sias was nie per pos nie. Iemand het die brief na haar toe gebring, nadat sy geantwoord het weer teruggeneem en verder heen en weer gery om die boodskappe afgelewer te kry. Iemand moes Fransien se briefie en die soenoffersop hierheen gebring het. Volgens Fransien mag net Seppie bestuur. En dis Seppie wat Noëlene in die eerste plek gaan soek het. En Seppie is heel toevallig ook die een saam met wie Sias vir ’n deel van sy lewe grootgeword het en oor wie Sias hom klaarblyklik ontferm het toe hy as kind mishandel is.”

Sy by ’n oomblik stil, sien hoe haar woorde insink. “Dink jy nie Seppie Swanepoel is die ideale kandidaat om Sias se prostese te wees as hy van mense ontslae sou wou raak nie?”

“Moontlik,” gee Flint toe, “maar dit klop nie deurgaans nie. Volgens Mart was Seppie die aand van Noëlene se moord nie by die nege-uurbiduur nie, maar hy was wel in of naby die Tempel toe hulle agtergekom het Noëlene is weg. Tydsgewys kon dit nie hy gewees het wat haar agtervolg het nadat sy afgeluister het nie. Buitendien, hoekom dan die polisie bel?”

“Oukei, ek erken alles pas nie mooi netjies inmekaar nie.” Raine kou aan haar onderlip, maar dit lei tot geen skielike insig nie. “Hoekom was Seppie nie by die biduur nie?”

“Dit was sy en sy vrou se Voortbringingsweek en dan word hulle verskoon van die nege-uurbiduur.”

Raine snork liggies. “Ek dink nie ek wil weet wat ’n Voortbringingsweek is nie.”

“Dit moes gewerk het, want Petra is blykbaar swanger. Volgens Mart vir die soveelste keer. Hoewel nie al Petra se kinders Seppie s’n is nie. Klaarblyklik omdat hy ‘’n onvermoë’ het.”

Skielik slaan die implikasies haar op die krop van die maag. “Sien jy uit daarna?” Dis eerder ’n roekelose beskuldiging as ’n vraag.

Flint frons. “Waarna?”

“Om deel te wees van Voortbringingsweke en dat daar vir jou ’n vrou uitverkies sal word wat deur Sias ingewy moet word voor julle trou? Dat jou hulp waarskynlik ingeroep sal word om vroue van mans wat nie vrugbaar genoeg is nie of ‘’n onvermoë’ het te … te … te wat? Te dék?” Raine weet self nie waar hierdie venynige aanval vandaan kom nie, net dat alles in een speldeprikoomblik vir haar te veel geword het. Sy voel dieselfde oorbluftheid wat sy in Flint se oë herken.

Sy oorbluftheid slaan oor in ’n kil ergerlikheid. “Is dit wat jy van my dink?”

Raine spring op, nie in staat om beheer uit te oefen oor die frustrasie wat al so lank onder die oppervlak borrel en êrens ’n uitlaatklep soek nie. “Hoe gaan jy dit vermy, Flint? Dis nou te sê as jy dit wíl vermy. Dis deel van Meetsnoer se opset. Fransien en Noëlene het dit net vrygespring omdat hulle maagde is, maar die res van die vroue is beskikbaar vir al die mans en moet soveel moontlik kinders in die wêreld bring voor die Wegraping. Dink jy nie jou pligte sal uit die staanspoor aan jou uitgestippel word nie?”

Flint stoot sy stoel stadig agteruit en kom regop. “En hoekom,” vra hy terwyl hy doelgerig nader stap, “pla dit jou?” Sy hande vou warm oor haar skouerknoppe. Iets veel onheilspellenders as woede glinster in sy oë. Iets wat haar laat dink hy het ook in meer as een opsig breekpunt bereik.

Dit voel asof elke aar in haar lyf ’n weerligstraal word. En elke weerligstraal stuur reguit op ’n plek iewers agter haar naeltjie af. Die effek verskroei alles wat vals en voorgee is. “Want ek is jaloers,” prewel sy skor.

Sy hande gly teen haar nek op, omskulp haar gesig terwyl sy duime oor haar mond streel. Raine staan vasgevang in ’n storm van emosie en begeerte wat haar magteloos laat. Sy duim vind die holtetjie van haar onderlip, rol dit effentjies oop voor sy mond oor hare sluit.

Sy weet skaars dat hy haar agteruit stuur terwyl hy aanslag op aanslag op haar sinne maak. Sy ruik primitiewe begeerte uit sy porieë opslaan en wonder vaagweg of haar liggaam haar op dieselfde wyse verraai. Sy gee toe, gee terug en gee uiteindelik mee toe sy die rusbank teen die waai van haar knieë voel.

Beswymeld sak sy weg in die sagte stoffeersel en sien hoe hy sy hemp en trui met een pluk oor sy kop trek voor hy oor haar buig en ook haar boklere van haar afstroop. Sy donker borshare is sysag onder haar vingerpunte. Iets oers en wonderliks trek in haar saam toe sy hande oor haar borste gaan en sy palms haar tepels met ligte sirkelbewegings oprui. Hy toets die vorm van haar lyf met hande wat koester, ondersoek haar maag met vlindersagte soene, stel die diepte van haar naeltjie vas met die punt van sy tong.

Raine kreun en haar rug raak vanself hol. Hierdie man … hierdie mán … Sy weet nie wat sy verder wou dink nie. Sy voel die rits van haar jeans stadig afgly, hoe hy sy asem lank en warm uitblaas waar daar net kant tussen sy lippe en haar begeerte is. Sy lig haar heupe en gehoorsaam wikkel hy die jeans van haar af, maar laat die tanga bly. Sy wag ongeduldig dat hy haar skoene uittrek voor hy sy taak voltooi en dan sy bolyf stadig teen haar lyf opskuif totdat sy oë gelyk is met hare.

“Raine,” fluister hy skor. “En nes ’n reënwoud, vol kontraste en verrassings. Jy boei my.” Hy soen haar liggies. Te liggies. Sy wil die soen verdiep, maar hy bly net-net buite haar bereik. “En jy weet wat gebeur wanneer wetenskaplikes geboei raak.”

“Wat?” glip dit hees uit terwyl sy haar hande in sy hare verstrengel, hom probeer nader trek.

“Hulle ontdek en verken, bestudeer elke liewe dingetjie tot in die fynste besonderhede. Hulle benoem wat nog nie naam het nie en verower wat nog nie eienaar het nie. Plunder as dit nie anders kan nie.” Hy sak laer oor haar lyf, net gesteun op een elmboog terwyl sy hand teen haar been opstreel, rakelings oor haar kloppende begeerte vryf, konsentriese sirkels oor die driehoekie begin maak. Stadig, so verskriklik stadig wikkel hy haar tanga van haar lyf af terwyl hy diep in haar oë bly staar asof hy daar antwoorde op ’n oeroue vraag sal vind.

“Flint,” steun sy vasgevang in matelose behoefte en lig weer haar heupe om ontslae te raak van die laaste lastigheid. Hy soen haar diep en driftig, soek met sy warm tong na hare terwyl sy duim ander warmtes naspeur en troetel.

Net toe Raine op die punt is om beheer oor haar lyf, haar sinne, haar verstand te verloor, lig hy hom met ’n kreun van haar af. Sy wil protesteer, maar sien dan deur haar wimpers hoe hy sy jeans uitpluk. Sy sug behaaglik toe hy hom weer pas maak oor haar lyf, gee haar oor aan die oergenot terwyl hy die toere van haar passie eers weer van voor af opjaag. En dan, uiteindelik, voltooi hy die legkaart van hulle lywe.

Raine voel hom met elke molekule van haar wese soos sy nog nooit ’n man gevoel het nie. Dis nie net haar lyf wat hom voel en herken nie. Alles in haar pas in hierdie oomblik in mekaar, vorm die slotsom van alles wat al ooit vir haar sin gemaak en alles wat nog nooit vir haar sin gemaak het nie. Dis asof sy op hierdie spesifieke oomblik die heelal in sy detail en sy totaliteit verstaan, begryp, deurgrond.

Haar nuwe heelal begin saamtrek, ontspan, weer saamtrek en ontplof dan in miljoene deeltjies sterrestof wat elkeen ’n nuwe sterrestelsel word en op hulle beurt weer uitmekaarskiet. Weer en weer en weer tot ’n finale kosmiese aardbewing hulle tegelyk neem en oor die rand van tyd en ewigheid stuur.

Hoe lank daarna sy haar oë vir die eerste keer weer oopmaak, weet sy nie. Haar asem jaag nog effens en haar hartklop het nog nie heeltemal bedaar nie. Flint se hand is om haar kop gevou, sy wang teen haar nek en sy mond sag en warm teen haar skouer.

“Nou weet ek hoe die dinosourusse gevoel het daardie dag toe die meteoriet die aarde getref het …” hyg sy.

Flint begin saggies lag. “’n Asteroïede. Vermoedelik van die Baptistina-familie. Maar ek weet wat jy be …”

“Nee! Moenie …”

Hy lig sy kop en kyk verward na haar.

“Moenie lag nie … ek kan nie nog ’n keer …” Maar dis te laat en terwyl hy van voor af skud van die lag, tuimel sy vir nog ’n rit tussen ’n duisternis planete en sterre, meteoriete en asteroïedes deur.

Hy is besig om haar hare uit haar gesig te streel toe sy weer min of meer bykom. Hy soen haar oë, haar neus haar wangbene.

“Hemel, Raine,” asem hy dit uit. Verwondering? Is dit wat sy hoor?

Haar wimpers is swaar, maar sy kry hulle gelig. Sy gesig is wasig bo hare, sy oë donker van emosie.

“Ek dink dis waar ek is,” prewel sy. “In die hemel.”

Sy glimlag kom stadig, vind raakpunte in die waaiertjies langs sy oë en glinsterpunte in sy goue irisse. “Jý, Raine Quinn, is ’n fenomeen. Nog ’n groter een as 298 Baptistina, so groot soos Everest, wat vyf en sestig miljoen jaar gelede ’n holte vir haar enorme voet op planeet Aarde kom soek het.” Hy soen haar oneindig teer voor hy weer na haar kyk. “En wees gewaarsku, ek beskou dié een as net ’n baie voorlopige verkenning van die rare Raine-verskynsel.”

Sy grinnik loom, haar ooglede skielik loodswaar. “En ek beskou die waarskuwing as ’n belofte.”

Toe sy wakker word, knetter daar ’n vuur in die kaggel. Die gordyne is diggetrek, skemerlampe aangeskakel en sy lê in die knus kokon van ’n sagte donskombers.

Sy strek haar lui uit, voel die effek wat die middag op haar lyf gelaat het en verloor haar ’n oomblik lank in euforiese herinneringe. Dis asof sy nog nooit vantevore waarlik bemin is nie. En sy is ook nie. Nie só nie. Nie na liggaam, hart, siel, gees en verstand nie.

Sy kom regop, draai die donskombers om haar en kyk rond vir klere wat nie te lank gelede nie eerder vyand as vriend was. Flint was klaarblyklik bedrywig terwyl sy geslaap het, want sy spoor al haar goedjies op waar dit netjies opgevou op ’n leunstoel lê. Met die hopie onder haar arm en die donskombers wat agter haar aansleep, klim sy die trap boontoe.

Sy staan lank onder die stort. Nie om Flint van haar af te was nie, maar om onder die streling van die water beelde op te roep van die streling van sy hande, sy mond, sy lyf. Daaraan, weet sy sonder twyfel, kan sy verslaaf raak, maar ook aan die hele pakket wat Flint Fletcher is.

Toe sy weer ondertoe gaan, weet sy ook dat sy vanmiddag hier op die rusbank van Fluisterbos herbore is. Dit was nie die seks nie, dié was net die instrument. Iets binne-in haar het verander en dis onomkeerbaar. Dis asof sy die essensie van haarself gevind het en weerspieël gesien het in Flint se oë.

Flint draai van die musieksentrum af weg toe sy by die onderpunt van die trap kom. Franse chansonmusiek begin speel. Hy maak sy arms vir haar oop. Sy loop sonder huiwering in die omhelsing in en slaan haar arms om sy middel. Koester die gevoel van beskerming en sielsaligheid toe sy arms om haar gaan, hy haar styf teen hom vasdruk en effens wieg op maat van die musiek. Hy bêre sy gesig in haar nek, snuif diep en sug behaaglik. “Jy ruik heerlik.”

Die aand gaan dromerig verby. Hulle maak kos, luister musiek, drink wyn, soen en liefkoos mekaar asof hulle nooit genoeg daarvan sal kry om aan te raak en aangeraak te word nie. Later sit hulle voor die kaggel.

Raine vertel hom hoe sy klere begin maak het, hoe die passie in ’n byna obsessionele ambisie ontaard het. Sy vertel hom van Sheldon en Marius, maar sonder om van Sewe Trompette te praat. Hulle vermy enige verwysing na Meetsnoer asof hulle dit so afgespreek het.

Sy vra hom uit oor sy eerste vrou en hy vertel haar van die pragtige Tehani van Frans-Polinesiese afkoms wat hy op die eiland Niue ontmoet het. Hoe hulle verlief geraak het en haar tradisievaste familie niks wou weet nie. Sy stryd om hulle te oortuig. En hoe haar familie toe uiteindelik tog reg bewys is en die huwelik misluk het. Hoe hulle op die punt was om uitmekaar te gaan en sy toe agtergekom het sy is swanger. Hy vertel haar van die tweelingseuntjies wat sy verwag het en hoe haar klein, fyn postuur nie die eise van twee fris babas kon hanteer nie. Hy vertel sonder bitterheid hoe Tehani die grootste deel van die laaste drie maande bedlêend was en hom daarvan beskuldig het dat dit sy skuld was.

Raine absorbeer alles sonder om oordele te vel of gevolgtrekkings te maak en druk haar kop teen sy bors toe hy haar vertel hoe Tehani te vroeg in kraam gegaan het en nie sy of die tweeling dit oorleef het nie. Hoe hy homself jare lank verwyt het en om dit te probeer teëwerk, sy passie vir sy beroep in iets na aan ’n obsessie omskep het. Hy kon sy vrou en sy tweeling nie red nie, dus het hy hom daarop toegespits om Annie-se-lot te probeer red. Te probeer sorg dat sy ten minste ’n nageslag sal hê, al kon hy dit nie vir Tehani gee nie.

Lank daarna sit hulle net by mekaar, tevrede met hulle nabyheid, die wonder wat hulle ervaar aan iets tussen hulle wat nuutgebore is. Raine gee dit nie naam nie, spekuleer nie daaroor nie, ontleed dit nie. Ervaar dit net totdat Flint opstaan, ligte afskakel en haar boontoe lei, haar klere langsaam afskil en haar van nuuts af syne maak. Dié keer met ’n byna geheiligde ontsag en ’n innigheid wat Raine so diep ontroer dat trane oor haar wange stroom terwyl hulle saam die hoogtes inklim en anderkant oneindigheid afval.

In die nanag word Raine wakker. Asof hy dit aanvoel, trek Flint haar net stywer teen hom vas sodat sy met ’n behaaglike sug van geborgenheid haar weer aan die slaap oorgee.

Toe sy weer wakker word, is die voëls aan die tjilp en kweel en die bed langs haar slaapwarmlyf koud.

Raine luister of sy die stort hoor loop, maar daar is niks. Sy probeer ruik of daar ’n vermoede van koffie is. Probeer enige geluidjie identifiseer wat kan dui op menslike beweging in die huis. Maar reeds voordat sy die duvet van haar afgooi, weet sy dat Flint weg is. Sonder groet of laaste woord.

Langs haar selfoon op die spieëlkas kry sy die briefie met ’n stel sleutels daarop.


My liefste Raine

Ek weet jy gaan vir my bitter kwaad wees. Ek wou jou wakker maak en groet, maar uiteindelik kon ek nie. Ek kan nie vir jou tot siens sê nie, want ek weet ons sou albei gewonder het of daar wel ’n “siens” sou wees. Dit sou ek nie kon verduur nie.

Ek weet ook jy sou my gevra het om te bly en ek sou so maklik kon, maar dit sal geen oplossing wees nie. Jy het my gevra om alles aan Gys en sy mense oor te laat. Ek kan dit nie doen nie.

Dis nie net die tydfaktor nie. Jy was reg. Alles is na my terugherleibaar. Ek moet verantwoordelikheid daarvoor aanvaar en oplos wat op te losse is, regmaak wat reg te make is, klaarmaak wat klaar te make is.

Asseblief, Raine, as jy naastenby oor my voel soos ek oor jou, gaan weg en wag vir Gertjie om jou te kontak wanneer alles verby is. As jy enigsins inmeng met wat ek van nou af doen, stel jy jou eie, ander mense s’n en ook my lewe in gevaar.

Die sleutels is vir my huis in Kaapstad. Gertjie het die adres. Gaan bly daar. Wag daar vir my en raak intussen gewoond aan die gedagte dat ek na dese alles in my vermoë gaan doen om jou te oortuig dat ons by mekaar hoort vir die res van ons lewens.

Tot dan

Flint (a.k.a. Fred Flintstone)



Met stokkerige bewegings vou Raine die brief in vier en sit dit saam met die sleutels in haar handsak. Sy stort en trek werktuiglik aan. Pak in. Sy voel nie woede nie. Sy voel nie hartseer nie. Nie vreugde of pyn nie. Sy voel niks.

Toe sy ondertoe gaan, is dit vir haar vreemd om deur die vensters te sien hoe mooi die dag is. Die voëls en boslewe te hoor. Die oerbos te ruik.

In die kombuis ruim sy op, gooi weg, bêre.

Sy dra alles wat Fransien gebruik het uit die kelder op boontoe. Bêre, gooi weg, ruim op.

Alles wat na Gertjie se kluis toe moet gaan, pak sy sorgvuldig in ’n drasak. Sy karwei al haar bagasie na die Jeep toe en laai in. Sy maak seker al die vensters is toe, sluit die huis en woel die sleutel onder die basstukkies in.

As Fransien dalk weer hierheen kom, sal sy kan inkom. Dis die eerste bewustelike gedagte wat by haar opkom sedert sy die brief gelees en in ’n Stepford wife verander het.

Raine haal diep asem, voel die suurstof deur haar liggaam trek en wonder of sy enigsins in die afgelope uur of wat asemgehaal het. ’n Bries roer haar hare en fluister deur die varings. ’n Paradysvlieëvanger sleep sy stert deur die water van die visdam en versteur ’n naaldekoker. Bye zoei êrens agter bloeisels aan. Sy kan die soet ruik teen die ondertone van mos en vermolming, vars berglug en water. Fluisterbos se eiesoortige reuk.

Haar voete vind vanself die paadjie na die meermintuin toe.

Voor Annie-se-lot gaan sy staan.

“Dis jou skuld.”

Annie antwoord nie. Staan net daar met haar Lot-se-vrou-lyf. Haar woudkapsel.

Raine stap om en bekyk die sewe kegeltjies teen Annie se agterkop. Leun dan nader. Verbeel sy haar, of sien sy die begin van skimmel aan die blaarstingels naby die koniese sade? Sonder haar bril kan sy nie mooi uitmaak nie. ’n Geritsel naby haar voete laat haar instinktief ’n ent wegspring. Sy het nie ’n bril nodig om te sien dis ’n slanglyf wat in die plantegroei verdwyn nie.

Rilling op rilling kronkel deur haar lyf terwyl sy oomblikke lank verstar bly staar na die plek waar die slang verdwyn het en dan kry sy vleuels aan haar voete.

Dis een ding om die Meetsnoer-mans in hulle bruin jurke en sandale te sien. Dis iets heel anders, kom Flint agter, om self daarin rond te loop. Veral omdat hy die vrywilliger wie se plek hy ingeneem het se jurk moet dra, en dié heelwat korter as Flint moet wees. Hy is nog nie ingelig wie sy plek aan hom afgestaan het nie.

Flint weet nie wat hy verwag het nie, maar tot dusver het dinge heel anders verloop as enigiets wat hy kon vermoed. By die hek reeds moes hy afstand doen van die Cherokee en alles wat daarin is. Die man wat daarmee weggery het, het hom met ’n onleesbare gesig voorgestel as Hannes, die mechanic.

Seppie het hom ewe stuurs ingelig dat die Jeep voorlopig weggesluit word en hom toe na die Tempel geneem met Meetsnoer se voertuig.

Laetitia het hom binnetoe geneem, maar van verwelkoming was ook daar nie sprake nie. Sy was bot en het hom reguit na Jakob Vermaak se kantoor geneem. Mart se man was ook nie vriendeliker nie. Hy het skaars gegroet voor hy die vorms om besitreg van die Cherokee oor te dra vir Flint gegee het om te teken. Die naam van die nuwe eienaar is nie ingevul nie. Hy het ook beslag op Flint se horlosie gelê.

Die gesette man met sy bles en knopperige neus het die jurk en sandale en ’n swart vullissak vir Flint gegee, hom na die tweede vertrek in die lang gang geneem en opdrag gegee om hom te reinig, sy Meetsnoer-klere aan te trek en sy eie klere in die sak te sit.

“Laetitia sal jou kom haal sodra Sias gereed is om jou te spreek,” was sy afskeidswoorde. En hier sit hy steeds soos ’n uil op ’n kluit en wag. Gereinig en gejurk.

Sy emosies het hy op ys gesit die oomblik toe hy by Fluisterbos se voordeur uitgestap het. Hy het al baie dinge in sy lewe gedoen wat vir hom ontsettend moeilik was. Om vanoggend van Raine afskeid te neem sonder om haar te groet, tel seker onder die heel moeilikstes. Nou wonder hy of dit wys was om daardie brief te eindig soos hy het. Hy moes eerder gesê het sy moet met haar lewe aangaan en van hom vergeet. Nie verwagtinge geskep het nie. Maar die euforie wat hy die vorige nag gesmaak het, het nog hoog geloop. Sy gevoelens vir haar is te sterk om anders as eerlik te wees.

Op Houthaalbos het die werklikheid gou ingeskop. En wat ’n alternatiewe werklikheid is dit nie.

Daar is ’n tikkie teen die deur net voor dit oopswaai.

“Sias sal jou nou spreek.” Laetitia se ooglede is effens geswel en rooi aartjies ontsier die wit van haar oë. Waaroor sou sy gehuil het?

Flint volg haar na Sias se kwartiere waar die groot man in die wit rok hom in sy studeerkamer agter sy lessenaar inwag.

“Welkom in Meetsnoer se geledere, Flint Fletcher.” Sy gesigsuitdrukking weerspieël nie sy woorde nie en sy oë is koud.

“Dankie, Sias. Dis vir my ’n voorreg.” Hy mik om op die stoel oorkant Sias te gaan sit.

“Vriend,” keer die streng stem hom, “hier sit jy net op uitnodiging.”

Flint kom weer regop. Hy het moeite om sy ergernis in bedwang te hou. Die vader weet, Houthaalbos is die laaste plek waar hy wil wees en as hy nooit weer vir Sias Kirstein sien nie, is dit te gou. Om boonop rondge-shunt te word, is die allerlaaste ding wat hy nodig het.

“Ek is bly jy besef dis ’n voorreg om hier te wees, Flint Fletcher, en ek sal bly wees as jy dienooreenkomstig sal optree. ’n Man was bereid om sy Wegraping aan jou af te staan om die groter saak te dien. Dis ’n groot opoffering. Moet dit nooit uit die oog verloor nie.”

Flint slaan sy oë neer. “Ek sal hom ewig dankbaar wees, Sias.” Hy hou sy oë op die sandale wat hopeloos te kort is en sy voete omknel. “Mag ek vra wie die ootmoedige opoffering gemaak het?”

“Ná middagete sal Wouter jou die uitleg van die tuine en boorde wys,” ignoreer Sias die vraag. Wat seker ’n antwoord op sy eie is. “Jy is voorlopig onder hom ingedeel en sal van môre af saam met hom werk. Met die sesuurgebedsuur vanaand sal jy amptelik verwelkom word en sal die Bybeloorhandiging plaasvind. Tussen gebedsure sal jy Bybelstudie doen. Jy sal van tyd tot tyd die geleentheid gegun word om verslag te doen van jou Bybelstudie. Berei jou dus deeglik voor.”

Flint knik, maar net omdat dit voel asof dit van hom verwag word. Eintlik voel hy asof hy in ’n vakuum beland het. Alles voel so onwerklik, en tog ook, soos enige nagmerrie, so verskriklik werklik.

“As dit teen Donderdag blyk dat jy gesuiwer is van die buitewêreld, sal jy Vrydagaand onderrig word in die huwelik en Voortbringingsplan. Jou bruid sal daardie nag ingewy word en Saterdag sal julle in die huwelik tree.”

Flint moet stry teen die duiseligheid wat Sias se figuur dof laat word voor sy oë. Raine was reg. Dis hy wat stiksienig was. “Ek verstaan nie, Sias?”

“Daar is niks om te verstaan nie. Ons het minder as veertien maande oor, trek nege maande vir swangerskap af en dit gee jou vyf maande. Binne vyf maande moet nog vier kinders verwek word sodat daar een en twintig in totaal sal wees wanneer die Wegraping plaasvind. Ons het boonop tans, benewens twee vroue wat onvrugbaar is, ook twee te min. Laasgenoemde is iets wat binnekort reggestel sal word, maar daar is nie tyd te vermors nie. Laetitia is ’n redelik vrugbare vrou. Haar man se steriliteit het veroorsaak dat sy nie soveel kinders kon voortbring as wat wenslik is nie. Jou familie is bekend vir tweelinge. Dis een van die redes waarom Karel bereid was om terug te staan.”

Flint kan hom net sprakeloos aanstaar. Laetitia. Laetitia van Karel, onthou hy dan. Die man wat ’n boukontrakteur was voor hy uitverkies is. Geen wonder Laetitia was so bot nie. Het gehuil nie. Liewe hemel, wat het hom besiel om ooit met hierdie klugspel te begin? Maar nooit het hy kon dink dat hy onskuldige mense só sou benadeel in sy poging om die raaisels rondom Joanie se dood op te los en Annie-se-lot te red nie. Hy het aanvaar dit sal Wouter of Louwrens wees wat hulle plekke sou afstaan aangesien hulle die enkellopers is.

En waarheen ís Karel? Sias het dit baie duidelik gemaak dat die man vrywillig hier weg is en dus sal hy darem nie soos Theuns Jooste in ’n vlak graf beland nie, maar nogtans. Laetitia se Karel is nie net sy voorste gestoelte in die hemel kwyt nie, ook sy baie, baie mooi vrou. En dit ter wille van geld. Flint Fletcher se geld. En sy vermoë om tweelinge te verwek.

“Jy sal jou plek hier moet verdien, Flint Fletcher, en nie net met toegewyde arbeid en offergawes nie. Ook met Voortbringing en enige ander taak wat jou opgelê mag word. So spreek die Allerhoogste deur sy profeet.”

Flint besef hy is verdaag, maar hy kry nie dadelik sy ledemate aan die gang nie. En ook maar goed. Hy besef net betyds Sias het weer eens vir hom ’n strik gestel. “Vergewe my, Sias, maar hoekom is daar nou twee vroue te min? Dis tog net Noëlene wat vervang …”

“Stil!” Met ’n wysvinger wat bewe beduie Sias na die deur. “Uit.”

Flint gehoorsaam dié keer. ’n Klein bietjie genoegdoening skif deur sy ontsteltenis toe hy besef Sias is teleurgesteld omdat hy hom nie kon truuk oor Fransien nie.

Gertjie is op pad uit toe Raine by haar kantoor aankom met die drasak en vra of sy dit in die kluis kan los.

“Ek is jammer, Raine. Dis hierdie ellendige testament wat betwis word wat my deesdae in die hof hou,” verduidelik Gertjie terwyl sy die instapkluis haastig oopsluit.

“Ek verstaan heeltemal. Terloops, gee jy om as ek jou sekretaresse vra om met die skoonmaakdiens te reël om Fluisterbos toe te gaan?”

“Natuurlik nie. Wat is hierin?” vra sy toe Raine die sak op ’n rak indruk.

“Husse met lang ore,” glimlag Raine. Dit help nie sy probeer nou verduidelik nie. “Net ek en Flint het toegang hiertoe, asseblief?”

“Flint?”

Raine knik, verlig dat Gertjie te haastig is om aan te dring op ’n verduideliking. “Hy het gesê jy het sy Kaapse adres?” Die enigste rede waaraan sy kan dink waarom hy nie self sy adres neergeskryf het nie, is dat hy bang was iemand van Meetsnoer kom op die brief af.

Gertjie kyk op haar horlosie. “My sekretaresse sal dit vir jou kan nagaan. Wat wil jy daarmee maak?”

“Ek sal vir ’n rukkie daar wees totdat ek besluit het wat om met my lewe aan te vang.”

Gertjie se wenkbroue wip vraend op. “Ek het duisend vrae, Raine, maar as ek nie nou wikkel nie, is ek in die moeilikheid.” Sy soen Raine op die wang. “Ek is net baie bly jy is nou uiteindelik klaar met Fluisterbos. Ek bel jou vanaand. Mooi ry.”

Die sekretaresse is vriendelik en bekwaam, en Raine is gou geholpe. In die parkeerarea gee sy die karwag ’n fooitjie, sluit die Wrangler oop en glip agter die stuur in.

Dis allerweë maar beter Gertjie was so haastig. Sy het waaragtig nie die krag om te probeer uitlê wat sy self nie verstaan nie. Dis asof haar verstand uitgesny het. Te veel goed het gebeur. Dis asof net haar lyf onthou. Vir Flint. Hulle saamwees.

Dan is dit hoe mens voel as die real thing jou slaan. Sy laat rus haar kop op die stuurwiel. Dis bleddie seer. En wonderlik. En skrikwekkend. Sy probeer bidwoorde vind, maar net een frase dwaal oor en oor deur haar kop: Hou hom veilig. Hou hom veilig. Hou hom veilig.

Die slang by Annie-se-lot kon haar gepik het. Dit het nie. Sy sal daaraan vashou as ’n teken dat alles goed sal afloop.

Uiteindelik lig sy haar kop op en skakel die enjin aan. By die Engen op die hoek draai sy links en druk die Wrangler se neus in die rigting van die N2.

Sy sal Flint sy sin gee en in die Kaap wag, maar dis nie te sê sy gaan stilsit nie. Sy sal dit nooit hou nie. Die liewe Vader het die mens nie verniet tegnologie gegee nie. Daar sal berigte oor Theuns Jooste in koerantargiewe op die internet wees. Verder kan daar nie soveel De Weerdts wees nie. Sy sal in die Kaap begin, maar al moet sy elke De Weerdt in die land bel, sal sy agterkom wat van Daniël de Weerdt geword het.

Met Swanepoels sal dit ’n bietjie anders gesteld wees, maar as Seppie Swanepoel se ma nog leef, sal sy by haar uitkom. Caledon, het Fortuin se ma gesê. Dis lank gelede, maar dis ’n beginpunt. En dan is daar die ander uitgeworpenes. Haar een groot voordeel is dat sy tyd het – ’n luukse waaroor Gys-hulle nie beskik nie.

Flint se huis sal haar basis wees en haar skootrekenaar en selfoon haar wapens. Sy sal … Asof die gedagte die selfoon wakker laat skrik het, begin dit lui.

Raine klik haar tong geïrriteerd voor sy besef dit kan Gys wees. En hy sal net bel as hy nuus het.

Sy swaai inderhaas van die pad af en word ’n vuis toegeswaai toe die motor wat agter haar was, verbyskiet. Vroumensbestuurders, kan sy die man amper hoor skel. Sy pluk die foontjie uit haar sak. “Raine Quinn?”

“Raine, Adele hier.”

Raine kreun geluidloos. Sy het niks teen Adele nie, maar sy is nie nou lus vir ’n gesukkel met iets wat net ’n probleem kan wees nie. “Haai, Adele.”

“Jong, ek is vreeslik jammer om jou te pla, maar daar het iets opgeduik wat ek dringend met jou moet bespreek,” bevestig sy Raine se vermoede.

“Is daar ’n probleem met die kontrak?” Miskien kan hulle dit met Docex uitsorteer.

“Ek kan nie oor die foon hieroor praat nie. Ek moet jou sien,” kelder Adele die moontlikheid.

“Ek is eintlik op pad Kaap toe, Adele. Is dit werklik so belangrik?”

“Ek is bevrees dit is.”

Gelukkig is sy darem nog nie te ver uit Niemandsdorp nie, probeer Raine haar troos. “Oukei, maar ek is nogal haastig. Kan ek sommer nou dadelik na jou kantoor toe kom?”

“Ek is nie op kantoor nie. Ek is op Fluisterbos. Kan jy hierheen kom?”

“Agge nee, Adele, ek is aan die ander kant van Niemandsdorp, ek …”

“Dit het te make met ’n teenstrydigheid wat die inhoud van die huis raak,” onderbreek Adele haar. “Soos jy weet, is daar ’n lys van die inhoud en ek is juis besig om dit na te gaan. Die lys stem nie ooreen met … ag, Raine, dit sal makliker wees om dit hier te bespreek.”

Raine frons. “Probeer jy sê ek het iets weggedra?”

“Ek is seker dis iets wat jy maklik sal kan oplos as jy eers hier is. Asseblief, Raine, moet dit nie vir my moeiliker maak as wat dit is nie.”

Newwermaaind dat dit niks anders as ’n vergissing kan wees nie en vir háár ’n helse klomp moeite en ergernis beteken! Raine onderdruk die irritasie wat oor haar spoel. “Nou maar goed. As dit nie anders kan nie. Sien jou oor so ’n driekwartier.”

Sonder om na Adele se groet te luister, gooi sy die foontjie op die passasiersitplek en wag met ’n sug dat daar ’n gaping in die ylerige verkeer kom sodat sy ’n U-draai kan maak. Teruggaan Fluisterbos toe is die laaste ding waarvoor sy nou lus is.

Sy dwing haar om te ontspan toe sy anderkant Niemandsdorp die Birkenshire-pad vat en agterkom haar kake is op mekaar geklem. Gelukkig hoef sy nie weer terug te kom Niemandsdorp se kant toe nadat sy by Fluisterbos aangedoen het nie. Sy kan verby Birkenshire ook op die N2 kom. Dit help nie sy wen haar op nie. Sy het verdomp niks uit die huis gevat wat nie hare is nie.

Die pad voel langer as ooit, maar daar is min verkeer en uiteindelik neem dit haar skaars ’n halfuur voor sy by die ingang indraai. Die wind het al weer opgekom en woel in die bome en varings. Wolke gooi bewegende skaduwees oor die paadjie sodat dit voel asof die hele omgewing om haar vloei en vervloei.

Sy sien op daarteen om weer binnetoe te gaan, laat staan Adele daar te ontmoet. Vanoggend het sy te veel soos ’n zombie gevoel om hartseer te wees of selfs afskeid te neem. Nou begin die werklikheid weer deurslaan.

Fluisterbos is nie meer hare nie en ook nie eens Flint s’n nie. Meetsnoer gaan hier oorneem en heel waarskynlik alles wat sprokiesagtig is, vernietig. En daar is niks wat sy daaraan kan doen nie, tensy ’n wonderwerk gebeur.

“Haglik, sê my ma, inspekteur, haglik soos die twee grootgeword het.”

Gys wonder of Fortuin weet hy klink weer soos die opgewonde konstabeltjie wat hy aanvanklik leer ken het. Miskien omdat hulle vir die eerste keer voel hulle maak vordering. Of dalk omdat hy by Delphine was. Vir ’n rukkie weer iemand se seun was, pleks van ’n selfstandige man.

“Nè?”

“Ja, inspekteur. Seppie se oorlede vrou het vertel, dis nou vir my ma se niggie wat daar gewerk het, Seppie en Sias moes self sien kom klaar terwyl Daniël en die Swanepoel-vrou suip asof hulle betaal word. En die twee kinders moes hulle skaars hou as hulle nie met die vuis bygekom wil word nie. En moenie glo dit was net Daniël nie. Seppie se ma was glo net so reg met ’n dwarsklap. Maar toe Sias groter word, was hy glo ’n aansienlike mannetjie en het die Swanepoel-vrou op ’n ander manier na hom begin kyk.

“Hy moes glo net keer vir sy wickets, en toe hy een keer nie hard genoeg gekeer het nie, kom Daniël op hulle af en daar sê Seppie se ma toe dis Sias wat haar verkrag het. Daniël het Sias in ’n hospitaal ingeslaan en terwyl hy hom so slaan, vertel hy Sias van Isabelle wat ’n slet was en haar eie broer, dis nou vir Daniël, verlei het en Sias was die kind wat daaruit gebore is.

“Dis die laaste wat Seppie van Sias geweet het tot amper sestien jaar later. Toe het hy eers gehoor dit was Sias wat die welsyn op Daniël-hulle gesit het en gesorg het dat Seppie goeie pleegsorg kry in ’n koshuis vir kinders wat uit sulke omstandighede kom en nie ’n ander heenkome het nie. Seppie se vrou het gesê dit was Seppie se redding en hy sal Sias tot in ewigheid dankbaar wees omdat hy toe uit die helhool van sy ouerhuis kon ontsnap. Maar niemand weet wat in daardie sestien jaar met Sias gebeur het nie.”

“Hoe het hulle dan weer by mekaar uitgekom?” Gys is nie seker al hierdie skindernuus het iets met hulle saak te doen nie, maar agtergrondkennis het niemand nog kwaad gedoen nie.

“Dis toe Isabelle Veenstra, dis nou Joanie se ma, oorlede is en Joanie Fluisterbos geërf het. Seppie was toe so knap in die dertig en al hier in die polisie. Hy het Sias opgespoor en gesê van sy biologiese ma se dood. Sias het gesê Isabelle Veenstra was niks van hom nie en hy wil niks van die familie weet nie. Sias was in daardie stadium ’n prediker by ’n ander kerk. Daar was later glo ook moeilikheid met die ander prediker se vrou en dis toe dat Sias Sewe Seëls op sy eie begin het.”

Gys knik nadenkend. Nie juis ’n goeie agtergrond om respek vir vroue te ontwikkel nie.

“Hy moes later seker anders besluit het. Ek bedoel oor Fluisterbos. Miskien juis omdat hy toe sy eie kerk begin het.”

“Nou toe, genoeg geskinder en gespekuleer, Fortuin. Wat van die ander inligting? Jooste en die res?”

“Die Jooste-saak is nog oop, inspekteur, maar dit staan al vier jaar stil. Ek kon nog nêrens iets uitvind van die ander nie. Ek sal vanaand weer probeer, maar dis moeilik as mens nie eens weet uit watter broederkerk of gemeentes hulle gewerf is nie.

“Dis net van Dirk Lategan wat ek kon uitvind, maar ook nie veel nie. Hy is van die mediese rol geskrap omdat hy pasiënte van hulle voorskrifmedisyne vir chroniese toestande afgehaal het en op kruiemiddels wat sy vrou gemaak het, gesit het. Een pasiënt is byna dood. Lategan is ook krimineel aangekla, maar het net ’n opgeskorte vonnis gekry. Hy kon bewys vele ander pasiënte wat hy ook op die kruiemiddels gesit het, het beter geword. Hy was besig met hierdie hofsake toe sy vrou en hulle dogter hulle in 2000, volgens die koerante, ‘gaan afsonder’ het. Ek neem aan dis toe sy Meetsnoer toe is.”

“En die dogter is saam? Hoe oud is sy?”

“Klink asof sy saam is, ja. En sy is …” Fortuin kyk deur sy drukstukke. “Sy was vyf in 2000, seker so veertien nou.”

“H’m.” Gys vryf sy ken. “Klink dit of Dirk Lategan geld gehad het?”

“Geswem daarin. ’n Amerikaanse farmaseutiese maatskappy het drie van sy vrou se kruiemengselpatente, onder meer ’n verslankingsmiddel en ’n teenverouderingselikser, teen astronomiese bedrae oorgekoop. Die patente was in sy naam geregistreer.”

“Al weer groot geld,” grom Gys. “Soek maar weer die ander name ook op, waar jy ook al kan en kyk ’n bietjie of jy kan uitvind wie die Jooste-saak hanteer het.”

“Maar ek weet wie die Jooste-saak hanteer het, inspekteur.”

Gys slaan sy oë ten hemele voor hy weer na Fortuin kyk. “En gaan jy my sê, of moet ek dit uit jou wurg?”

“Seppie Swanepoel, inspekteur. En nadat hy hier weg is, is die saak nog nie weer aan iemand toegeken nie.”


VEERTIG

“Adele?” roep Raine toe sy haar nie in die sitkamer of kombuis kon kry nie. Sy loer by die studio in, maar sy is ook nie daar nie.

Die hoofslaapkamer en gastekamer lewer ook niks op nie. Dan hoor Raine bewegings op die derde verdieping. Die studeerkamer. Wat sou sy dáár maak? Raine weet self nie waarom sy op haar tone teen die trap op sluip nie.

Adele staan gebukkend oor ’n oop lessenaarlaai. Die houtvloer kraak baie saggies toe Raine nog ’n tree nader gee, maar dis genoeg om Adele vervaard te laat omswaai.

“Raine!” Sy druk haar hand teen haar bors en gee ’n laggie. “Jy sal my hart laat gaan staan. Ek het jou nie hoor aankom nie.”

“Hallo, Adele. Soek jy iets?” Raine probeer nie eens vriendelik klink nie.

Nog ’n laggie, maar ook dié een wis nie die behoedsaamheid in Adele se oë uit nie. “Ai, jy het my nou sleg betrap. Gertjie het my vertel van Joanie se karikatuurtekeninge en ek wou net loer of hier dalk van hulle is. Net vir kyk, jy weet. Ek weet dis onvergeeflik om deur ’n kliënt se goed te gaan, maar ons is mos maar almal menslik.”

Sy sou haar dalk geglo het as sy nie so skuldig gelyk het nie. “Wat soek jy regtig, Adele?”

Adele druk die laai toe en staan terug. In die proses stamp sy aan die lessenaarstoel en dit ry ’n entjie op sy wieletjies agteruit. Die bruin rok wat Raine vanoggend in ’n supermarksak toegedraai en in die asblik gegooi het, hang oor die rugleuning.

“Jy gaan deur kliënte se asblikke ook?” vra Raine ongelowig.

Alle pretensie verdwyn. “Waar is sy, Raine? Waarheen het jy Fransien Schoeman geneem?”

“Wie is Fransien Schoeman?” Raine se brein werk in snelrat, maar daar heers chaos in die liasseerkabinette van haar verstand.

“Kom nou, Raine. Ek dink nie die rok kom oorspronklik uit jou klerekas nie. En jy het klaar verklap jy weet van die rok en weet ook presies waar ek dit opgespoor het.” Die oë wat altyd so vrolik kon glinster, is skielik koud en veroordelend.

“Dis oor die rok dat jy my hierheen laat kom het? Wat gaan aan, Adele? Ek verstaan nie? Wat het Fransien …”

Voor Raine nog behoorlik kan dink of reageer, is Adele by die deur, draai die sleutel en druk dit in haar bra. Raine neem die bewegings waar, maar dit maak nie dadelik vir haar sin nie. Selfs nie toe Adele dieselfde met die balkondeur doen en dan op haar afgestap kom nie.

Raine kan amper hoor hoe ’n paar sinapse in haar brein vorm. Sy kan nie glo dat dit so lank geneem het nie. “Waar pas jy in die Meetsnoer-prentjie?”

“Ek dien die Allerhoogste deur my werk soos ek Hom in alles in my lewe dien. Vir jare al tree ek in Meetsnoer se belang op en net toe ek dink ek sal binnekort uitverkies word tot die Heilige Een en twintig, kul Gertjie my en dien jou aanbod op Fluisterbos eerste in. As ek toe geweet het Fluisterbos is die nuwe Eden … Maar dit het ek eers later agtergekom. Gelukkig was die Allerhoogste my waarlik genadig en kon ek regmaak wat verbrou was.”

Raine skud haar kop verdwaas en kyk Adele op en af. “Maar jy lyk nie juis soos ’n broederkerklidmaat nie. Die lidmate dra nie grimering, kleur hulle hare en laat hulle naels verleng nie.” Asof dit nou belangrik is, maar haar kop werk nie soos hy moet nie. Oorsaak en gevolg wil steeds nie orde handhaaf nie.

“Hoe suksesvol sou ek gewees het as almal sommer dadelik kon sien ek is ’n gesalfde? Jy weet tog hoe graag mense oordeel sonder dat hulle weet waarvan hulle praat. Maar as ek Fransien kan terugbesorg aan Meetsnoer, sal ek uiteindelik my hoergesig kan afwas en my plek inneem waar ek weet ek hoort … in die voorgestoeltes wanneer die Wegraping plaasvind. Ek en Louwrens kan nog ’n kind voortbring voor die tyd. Die Allerhoogste weet dit en Hy sal die boodskap vir Sias gee.”

“Louwrens?”

“In die oë van die wêreld is hy my eksman. Voor die Allerhoogste is ons steeds getroud soos ons was voor Louwrens uitverkies is en volgens mensgemaakte wette van my geskei het. Ek was toe met goeie rede nie waardig bevind vir Meetsnoer nie, maar ek het my nie net bekeer nie, ek het ook vergoed vir my sondigheid. Die grootste deel van my kommissie op elkeen van my transaksies is terug Meetsnoer toe. Net wat ek nodig het om van te leef, het ek uitgehou. En die inligting wat ek moes inwin en aan Seppie deurgee, was vir hulle goud werd. Nou onlangs weer toe ek hom kon vertel van jou boetiektransaksie. Net jammer dit het toe nie uitgewerk nie.”

Raine skud haar kop ongelowig. “Jy wil opgeneem word in die geledere van die mense wat Noëlene vermoor het omdat sy te veel geweet het?”

“Is jy nou laf?” Adele lyk effens onkant betrap. Sy druk haar hande teen mekaar asof sy wil bid. Of dalk probeer sy net kalmeer. “Hoe tragies dit ook al was, ek glo die Allerhoogste het dit so beskik dat Noëlene moes plek maak vir my. Meetsnoer het niks met haar dood te make gehad nie. Ek weet nie waar kom jy daaraan nie.”

“Nes hulle niks met Theuns Jooste of Joanie Veenstra se sterftes te make gehad het nie?” smee Raine die yster terwyl hy warm is.

“Natuurlik nie. Theuns het sy geloof verloor. Hy was ongehoorsaam. Hy is uitgewerp. Net die Allerhoogste weet hoe hy aan sy einde gekom het, maar dit het niks met Meetsnoer te doen gehad nie, en Joanie … jy weet tog dit was die sampioene.”

“Sampioene in die sampioensop wat op Houthaalbos vir haar voorberei is.”

Pienk vlammetjies slaan in Adele se nek uit. “En dié infame leuen het jy seker by Fransien gehoor? Sy’t mos vir die Veenstra-vrou ook ’n spul leuens oor Meetsnoer opgedis. Weet jy dan nie dat Fransien ’n leuenaar van formaat is nie? Wag tot Seppie hoor hoe sy dié keer spek geskiet het.”

“Seppie?” Toe sy die naam noem, besef Raine uiteindelik hoekom Adele die deure gesluit het. Skok tril deur haar. Hoe kon sy so onnosel gewees het? “Waar is hy?”

Adele se oë skitter triomfantelik en dié keer is haar glimlaggie eg. “Hy moes wag tot jy hier is sodat jy nie die bakkie sou sien en agterdogtig raak nie. Hy behoort nou enige oomblik hier te wees.”

Die implikasie tref Raine soos ’n skoot yswater in die gesig. Sy reageer instinktief en stamp Adele van haar af weg. Adele steier terug teen ’n boekrak. ’n Ongekende woede trek deur Raine. Sy kry Adele aan die hare beet, probeer haar hand in die bra kry, maar Adele baklei ná ’n breukdeel van ’n sekonde se skok terug.

Raine het die lengte- en gewigvoordeel, maar Adele het die wapens en die oortuiging om hulle te gebruik. Raine voel die brandstrepe waar Adele se naels in haar wang in grif en die volgende oomblik laat los sy Adele se hare toe haar tande in Raine se sagte binnearmvleis wegsink.

Raine stamp Adele weer, dié keer met elke ons krag in haar. Adele struikel oor die stoel en beland op die vloer. Raine gryp na die foon. Sy het skaars die laaste een van 10111 ingetik voor Adele weer by haar is. Raine stamp haar met haar elmboog in die wind en Adele vou dubbel.

“Niemandsdorp …”

Sy beweeg so ver weg van Adele as wat die koord haar toelaat.

“… stabel Jantjies wat praat.”

“Inspekteur …” hyg Raine dit uit, maar die geluid van hout wat kraak en boeke wat uitval toe een van die topswaar boekrakke op haar afgetuimel kom, verswelg die res van haar sin. Sy laat val die foon en keer met haar hande toe die harde boekkante haar tref. Sy probeer wegspring toe Adele met ’n harde steun nog een laat kantel, maar die boekrak vang Raine teen die skouer en slinger haar grond toe waar sy duiselig bly lê.

Dan is daar ’n dringende geruk aan die deur.

“Ek kom, Sep,” hoor sy Adele roep.

Raine probeer onder die rak en die boeke uitkruip, maar haar enkel haak êrens vas. “Adele, asseblief, moenie …”

Maar Seppie is reeds binne. “Wat gaan hier aan?”

“Sy het my aangerand en dit klink my sy heul met Gys Niemand boonop, Sep.”

Seppie pluk Raine ru onder die boekrak uit en lig haar aan haar arm orent. Sy vingers byt tot diep in die armspier terwyl hy haar rondruk. “Waar is Fransien?”

Raine probeer losruk, maar sy hand is soos ’n bobbejaansleutel.

Adele gee Raine ’n venynige kyk. “Sy weier om te sê. Onthou, sy is ’n satansaanbidder. Wie weet wát sy dalk met die arme Fransien aangevang het.”

Wouter van Greuning is toe inderdaad ’n sagsinnige reus. Of so wil dit vir Flint voorkom.

Hy is nie veel langer as Flint nie, maar sy torso is minstens twee keer die omtrek en drillerig om die maag. Sy jurk is mouloos en sy boarmspiere bult indrukwekkend. Sy enorme hande vee kort-kort deur sy sagte blonde krulle of oor die groot babablou oë wat effens uitpeul. Hy praat met ’n sagte stem en met ’n effense huiwering wat Flint laat vermoed dat hy as kind gehakkel het. Seker daarom dat hy ’n man van min woorde is.

Terwyl hulle tussen groentetuine en deur boorde stap, moet Flint sy treë inkort. Wouter loop met die ongemak van iemand met aankapknieë en dik dye wat teen mekaar skuur. Hy gebruik die lang stok waarmee hy stap soos ’n kierie, maar steun nie werklik daarop nie.

“S … Sias hou nie van bossies nie. En die rye moet baie reg … uit wees. Ewe ver van mekaar af ook. Die beet is g … geoes en ons moet broccoli daar inkry. En waar die broccoli was, wil ek boontjies insit. Dit lê so g … goed in, sê Mart van Jakob.” Wouter gaan staan. “Mens noem dit wis … s … selbou. S … Sias sê jy weet ook bietjie van plante?”

Flint onderdruk ’n glimlag. “Nie veel van groente nie. Net van goed soos varings en so aan. Ek kan sien jy het groen vingers, Wouter. Waar het jy geleer om groente te verbou?” Hy laat sy oë oor die landerye gaan en dan na die ander kant van die groentetuine waar twee vroue in die warm lenteson aan die skoffel is.

“Landbous … skool. En ek het vakansies op die Porra se groenteplaas gewerk. Hy was goed vir my. Ong … gelukkig was hy ’n Kat … kat … katoliek. Toe my ma bekeer geraak het, het sy my Houthaalbos toe gebring. Toe kon my pa ons nie meer s … slaan nie. S … sy’t g … gesê dit help nie om matriek te maak nie. Ons g … gaan weg … geraap word. En toe g … gaan die Allerhoogste ons verby. Maar toe kies Hy ons uit omdat ek g … groente vers … staan.” Sy frons is diep en rubberig. “Hoekom het jy g … geleer van varings? Mens kan dit mos nie eet nie?”

Flint word ’n antwoord gespaar toe ’n roering in die bewerkte bedding Wouter se aandag aflei. Eers is dit net ’n kluit wat omval en dan begin die grond opdu. Wouter beweeg so vinnig, Flint besef eers wat gebeur het toe hy die stok triomfantelik lig. ’n Deurboorde diertjie wriemel aan die punt daarvan. Wouter pluk die lyfie van die stok af en met ’n draai- en rukbeweging pluk hy die kop van die liggaam af.

Hy stap ’n ent weg en stuur die kop en lyf soos projektiele in ’n onbewerkte land in. “Haat molle,” is al wat hy sê en vee sy hande aan sy jurk af.

Dis Adele wat die bruin rok in repe skeur en Seppie daarna help om Raine se arms en voete vas te maak.

Raine is flou gespook, maar sy kan nie hond haaraf maak teen Seppie se krag nie. Hy gooi haar met ’n steun en ’n kreun oor sy linkerskouer.

“Wat gaan jy met haar maak?”

Verbeel sy haar, of klink Adele effens onseker?

“Seker vermoor soos vir Noëlene en Joanie en Theuns …” Seppie se regterhand tref Raine net skrams teen die blad, maar dis ’n harde hou wat alle asem uit haar pers.

“Ruim op en sit al haar goed in die Jeep. Soek daardie brief met die Bybelverse. En Fransien s’n ook,” is al wat hy vir Adele sê voor hy Raine by die trap afdra.

“Adele!” pleitroep Raine, maar daar is geen reaksie nie. Seppie se skouerknop byt in haar ribbes in toe hy effens struikel, maar dan is hy by die trap af.

Hy rol haar sonder ontsag agter in die bakkie in, muilband haar hardhandig en sluit die kappiedeur.

Raine weet nie waar haar pyne begin en waar dit ophou nie en sy voel elke meter van die grondpad waaroor Seppie jaag, maar haar vrees oorskry selfs die feitlik onuitstaanbare fisieke ongemak.

Toe hulle uiteindelik op die teerpad kom, gaan dit effens beter en sy probeer regop sit, maar Seppie moet haar in sy truspieël dophou, want hy begin wilde sig-sag-draaie ry en sy val weer om. Daarna bly sy lê.

Die trane wat nie vanoggend wou kom nie, spoel oor haar wange. Haar neus begin loop en maak dit nog moeiliker om asem te haal, maar daar is niks wat sy daaraan kan doen nie. Sy woel aan die growwe laprepe om haar polse, maar dit trek net stywer vas.

Nadat Wouter hom die groentetuine gewys het en hier en daar voorgestel het aan stuurs vroue wat besig is om groente te oes, wys hy hom ’n skuur wat in drie verdeel is. In een deel is Hannes besig om iets te sweis, in die ander is ’n man besig met ’n houtsaag. Wouter is klaarblyklik verantwoordelik vir dié deel waarin al die toerusting wat hy gebruik, geberg word. Flint het nog nooit ’n bergplek gesien wat so hipernetjies is nie en komplimenteer Wouter.

Wouter bloos effens. “S … sias verduur nie dat goed deurmekaar is nie.”

Flint sukkel steeds om Wouter se terloopse wreedheid aan die een kant en sy sagsinnigheid en liefde vir die grond en wat dit voortbring aan die ander kant met mekaar te versoen. Hy het die mol vermorsel met dieselfde ongeërgdheid waarmee hy kort-kort buk om onkruid uit te trek.

Toe hulle by die skuur uitkom, hoor Flint ’n dreuning. Hy hou sy hand oor sy oë om die son af te keer en sien hoe die Meetsnoer-bakkie voor ’n ander, groter skuur nader aan die plantasie stilhou. Seppie spring uit, kyk rond en begin dan haastig na hulle toe aangestap kom.

“Flint, gaan sê vir Louwrens by die melkery om waenhuis toe te kom en dan kan jy solank gaan opwas vir middagete. Wouter, jy kom saam met my. Ek het die pampoensaad gekry.”

“Maar …” begin Wouter.

“Maar niks,” maak Seppie hom stil. “Die melkery is die gebou daar heel regs aan die ander kant van die kompleks,” beduie hy vir Flint. “Maak gou. Ek’s haastig.”

Flint wil hom vererg oor die bars manier waarop Seppie hulle aanspreek, maar hou hom in. ’n Ent weg loer hy oor sy skouer. Seppie hou hom dop terwyl hy by die agterkant van die bakkie met Wouter staan en praat.

Hy stap verby ’n kamp met vyf koeie tot by die melkstalle. Flint loer weer terug, maar die waenhuis is verskuil agter ’n ry dennebome wat die koeikamp afskei van die groentetuine.

Ná die lang ent se stap, is dit ’n verligting om by die koel skemerte van die melkery in te stap.

“Ja?”

Flint swaai om toe die stem links van hom opklink. Louwrens is ’n goeie halwe meter korter en skraal gebou, maar ’n afgesakte boepie maak ’n vae ronding teen sy jurk en ’n dubbelken plooi sy nek. Sy bles, omring deur yl vaalgrys hare, glim in die sonlig wat deur ’n hoë venster inskyn.

“Seppie sê jy moet waenhuis toe gaan. Dag, ek is Flint Fletcher. Vrede vir jou.”

“Louwrens Wessels.” ’n Frons plooi se voorkop. “Die waenhuis?”

Flint knik. ’n Soet hooireuk hang in die blinkskoon vertrek en vergoed ietwat vir Louwrens se onmiskenbare halitose.

Toe hulle buite kom, kyk Flint rond om te sien wat die kortste roete na die Tempel is. Dis die ene weikampe.

Louwrens verduidelik stuurs hoe Flint moet stap om by die Tempel te kom. “Moenie probeer kortpad kies nie. Sekere dele is Heilige Grond waar net sekere broeders of susters mag kom.”

Dan is dit nou die man met wie Noëlene moes trou. G’n wonder sy het viervoet vasgesteek nie, dink Flint terwyl hy aanstap. Hy rek sy nek kort-kort om te probeer sien wat by die waenhuis aangaan, maar dit bly buite sig.


EEN EN VEERTIG

Dis swaar skemer in die vertrek nadat Seppie die deur toegetrek het. Daar is geen vensters nie en Seppie het op die tafel in die middel van die vertrek geklim en die neonbuis verwyder. Net ’n leeslamp brand.

Die bed is hard, maar ná die rit in die bakkie voel dit genadiglik sag onder Raine se gekneusde lyf. Die groot man met die lomp hande wat haar deur die denneplantasie gedra het, het verdwyn en die een met die verskriklike asem wat hom gehelp het ook. Seppie is laaste uit nadat hy haar verlos het van die verstikkende lap wat hy in haar mond gedruk het. Sy het die sleutel in die slot van die swaar deur hoor draai.

Raine weet nie hoe lank sy, amper te bang om asem te haal, so gelê het voor die deur weer oopgaan nie. Een wonderlike oomblik lank dink sy dis Flint wat afgeëts in die deur staan, maar dan sien sy die vag grys hare en die silwer baard toe hy effens skuins draai en iets vir iemand aan die buitekant beduie.

Sias Kirstein, weet sy sonder om eens te wonder. Hy trek die deur agter hom toe, sluit dit en druk die sleutel in die sysak van sy lang wit kleed.

Hy dra ’n stoel tot langs die bed, stel die leeslamp so dat dit op haar skyn, maar nie in haar oë nie en gaan sit.

Sy kan feitlik net sy silhoeët sien. En die silwer glinstering van sy hare en baard. Geen gelaatstrekke of gesigsuitdrukking nie.

“Raine.” Hy sê haar naam sag asof hy die kwaliteit daarvan toets. Sy stem is diep en hipnoties. “Die naam van een van die Allerhoogste se suiwerste gawes. Water uit die hemele self.”

Raine antwoord nie, staar net na waar sy weet sy gesig is.

Hy bly lank stil. Besluit hy hoe om van haar ontslae te raak?

“Ek verstaan jy aanbid Satan,” sê hy uiteindelik.

“Dis nie waar nie.” Haar keel voel rou, haar mond kurkdroog.

“My gemeentelede praat nie onwaarhede nie.”

“Noem dit dan ’n mistasting.”

“Wat was ’n mistasting?” Hy klink geredelik, amper begrypend.

“Ek het ’n klerefabriek gehad en my inspirasie was Afrika-mites en legendes. ’n Sewe Trompette-herder kon nie insien dat dit onskuldige inspirasie was nie en het dit as Satansaanbidding beskou.” Die voel ineens asof die gebeure baie ver in die verlede afgespeel het, amper asof dit met iemand anders gebeur het.

“Maar heidense mites en legendes ontken die bestaan van die Allerhoogste, maak ’n bespotting van ons geloof. En so iets is altyd die werk van Satan. As Satan jou inspireer het, begryp ek waarom hulle ontsteld was.” Hy klink soos ’n liefdevolle pa wat ’n geliefde kind betig.

Raine moet doelbewus weer aan Fransien dink om die beswymeling van sy persoonlikheid teë te werk, te konsentreer op wat hy sê en nie hoe nie. “Ek gaan nie lieg nie, meneer Kirstein, ek …”

“Sias. Noem my Sias.”

“Ek is nie ’n kerkganger nie, maar ek is ’n gelowige. Ek is grootgemaak in die geloof. Dis net dat die kerk waaraan ek behoort …” Sy weet nie hoe om verder te gaan nie. Wat het sy eintlik teen haar kerk? Niks. Dis teen daardie tokkelok dat sy dit destyds gehad het.

Sy voel ’n bloedstraaltjie teen haar wang afloop. Die skrape brand soos vuur. Mag elkeen van Adele se lang vingernaels in die vleis afbreek.

Sy skrik toe Sias opstaan. Hy stap na ’n deur aan die ander kant van die vertrek en verdwyn uit haar sig. Sy hoor water loop. Toe hy terugkom, buig hy oor haar en vee sagkens met ’n nat lap oor die krapmerke op haar wang. Die gebaar is amper vertederend, maar dis al asof daar ook iets sensueels daarin skuil. Raine ril.

“Ek sal vir jou reinigende salf stuur. Jy wil nie letsels oorhou nie.” Hy sit die lappie op die tafel neer en gaan sit weer. “Die Allerhoogste het jou met skoonheid geseën. Ek kan nie toelaat dat dit geskend word nie.”

Raine weet nie wat sy van Sias verwag het nie, maar dit was gewis nie besorgdheid nie.

“Dankie,” prewel sy.

“Het jy ander beserings?”

“Ek is gebyt. Aan die binnearm.” Laat hy my asseblief net losmaak, bid sy stilweg.

Raine verstyf toe hy oor haar leun en oor haar arm streel.

“Lyk my dis baie pynlik. Ek gaan jou hande losmaak. As jy enigiets probeer, sal Seppie binne sekondes hier binne kan wees om jou in bedwang te bring. Dan gaan jy nog net seerder kry. Verstaan jy?”

Raine knik. Enigiets om uit haar ongemaklike posisie te kom. Haar hande is al dood van die gebrek aan bloedsomloop.

“Is jy ontvanklik om jou te bekeer, Raine? Die Heilige Gees te ontvang en jou lewe aan die Allerhoogste toe te wy?” vra hy terwyl hy die knope van die materiaalrepe loswerk.

Dit het sy allermins verwag. Bluf sy hom en hoop dat Gys met sy lasbrief hier sal aankom? ’n Sesde sintuig waarsku haar Sias Kirstein word nie maklik gebluf nie.

“Ek weet nie,” fluister sy. Die lappe gee skiet en hy vryf liggies oor haar polse. Raine trek haar asem sissend in toe die lewe begin terugkeer.

“Ai, toggie, dat jy dinge nou so moeilik vir jouself moet maak.” Sy weet nie of hy na haar beserings verwys of na haar antwoord nie. Hy gaan sit weer op die stoel sonder om haar voete los te maak.

Sy draai haar op haar rug en vryf haar gewrigte. Alles voel vir haar onwerklik. Sy het ’n monster verwag en nou is Sias ’n prentjie uit ’n Kinderbybel en die ene simpatie en begrip. Die ene fluweelstem en sagte aanraking.

“Ek gaan leiding van die Allerhoogste moet vra oor ons situasie. Ek wil vra dat jy ook bid en jou hart ondersoek.” Hy druk weer saggies met die nat lap teen haar wang. “Fransien het moontlik vir jou ’n baie skewe prentjie geteken van wat hier in die Meetsnoer-geledere aangaan.”

Hy bly ’n oomblik stil asof hy haar kans gee om iets te sê, maar sy swyg liewer. Om te ontken sy het met Fransien gepraat, sou futiel wees.

“Fransien het ’n baie moeilike lewe gehad. Haar ma was die grootste deel van Fransien se lewe sieklik. Haar broer het in die hande van die dwelmduiwel geval. Haar pa was nie daar vir haar nie.” Hy aarsel. “Ons het mettertyd agtergekom sy lewe in ’n werklikheid van haar eie. Ek dink nie sy bedoel om stories op te maak en so ondeurdag te lieg nie. Dis maar net deel van haar psige se wanbalans.” Die silwer hare glinster toe hy sy kop amper weemoedig skud.

“Ek wil Fransien nie verwerp nie. Ek wil haar ook nie teen haar sin hier hou nie. Ek wil bloot ’n laaste poging aanwend om haar siel te red. Ek vra namens Meetsnoer om verskoning vir die manier waarop Seppie jou behandel het. Ons is angstig om haar op te spoor en Seppie het ’n bietjie kop verloor. Ek vra jou ook om jou hart te ondersoek en toe te laat dat die Gees jou lei. Môre sal ek jou vra waar Fransien is …”

“Maar ek weet nie waar …”

Hy hou sy hand op. “Ek glo as jy mooi dink, sal jy met die hulp van die Allerhoogste iets onthou wat jou ’n aanduiding kan gee waarheen sy is vandat sy by jou weg is.

“Ek vergewe jou dat jy haar gehuisves het en haar teenwoordigheid daar geheim gehou het. Jy het nie van beter geweet nie. Jy wou haar help. Jy het nie geweet sy is ongebalanseerd nie. Of dat sy leuens opdis soos dit haar pas nie. Ek neem jou nie kwalik dat jy haar geglo het nie.”

Raine reageer nie toe hy stilbly asof hy ’n reaksie verwag nie.

“Het sy vir jou gesê sy was patologies jaloers op Noëlene? Het sy jou gesê dit was omdat dié ook soos jy met skoonheid geseënd was?”

Alles in Raine skop teen die idee en die blatante verdagmaking, maar sy bly stil toe sy onthou van Fransien se beheptheid met mooi en lelik.

“Binnekort gaan ek Eden toe vir die Apokalips, die lig van die sluier, die bekendmaking van geheimenisse wat tot dusver verborge gebly het. Voor ek daarheen gaan, gaan ek my bruid kies. Die bruid wat uiteindelik saam met my oor die duisendjarige vrederyk gaan heers. In Openbaring 19 is dit uitgestippel.”

Hy lig sy hande en sy stem weergalm toe hy begin praat:

“Laat ons bly wees en ons verheug en aan hom die heerlikheid gegee, want die bruilof van die Lam het gekom en sy vrou het haar gereed gemaak. En aan haar is gegee om bekleed te wees met rein en blink fyn linne, want die fyn linne is die regverdige dade van die heiliges.

Salig is dié wat genooi is na die bruilofsmaal van die Lam.”

Hy laat sak sy hande. “Elkeen van die Meetsnoer-vroue sal graag die bruid wil wees, maar Fransien se behoefte aan erkenning is groter as enigeen van die ander s’n. Sy sal enigiets doen om uitgesonder te word as iemand wat besonders is, al is sy nie met skoonheid toebedeel nie.”

Sy stem sak amper ’n oktaaf. “En Fransien het gedink ek gaan Noëlene kies omdat sy met uitsonderlike skoonheid en sagsinnigheid geseën was.”

Die implikasie is duidelik. Fransien? Sou sy werklik vir Noëlene kon doodmaak? Het sy gelieg toe sy vertel het van die goed wat hier op Meetsnoer aangaan? Sias tree hoegenaamd nie op soos die misoginis wat sy haar voorgestel het uit Fransien se vertellings nie.

Sias staan op en troon oor haar uit. “Dink daaroor na, Raine. En dink na oor jou siel.”

Raine verstyf toe hy oor haar buk, maar hy streel net vertroostend oor haar hare. “Jy kan jou voete losmaak wanneer ek hier uit is.”

Hy stap deur toe, ’n donker gestalte wat so baie na Flint s’n lyk. By die deur draai hy om. Sy sien nie die glimlag nie, maar hoor dit in sy stem. “Sal jy nie ook daarvan hou om bekleed te wees met rein en blink, fyn linne nie?”

Die lig buite is skerp toe hy die deur oopmaak en dan word die sonlig weer afgesluit en hoor sy die sleutel draai.

Mart skud haar kop moeg toe Bronwyn inkom om haar middagete te bring.

Bronwyn sit die skinkbord op die tafeltjie neer en buig oor Mart om haar te help regop kom. “Jy moet jou kragte opbou, Mart. Ons almal mis jou. Ek dink nie een van ons het besef hoe baie dinge jy doen en laat vlot nie.”

“Ek sal nou-nou eet. Enigiets oor Fransien?” Haar stem is net ’n tam fluistering.

“Seppie kon haar nog nie opspoor nie.” Bronwyn kom sit langs haar. “Wat het gebeur, Mart? Wat het regtig met Fransien gebeur?”

Mart draai haar kop weg. Bronwyn kry haar aan die ken beet en draai haar gesig sagkens terug. “Ek weet jy was nie siek nie. Ek ken die verskil tussen koors en vrees.” Haar oë is diepbruin en intens. “Fransien het daardie aand al verdwyn, nie waar nie? Die aand toe jy gesê het sy is koorsig.”

As sy maar net dieper gesny het. Die ander pols ook. Dan was alles nou verby. Mart maak haar oë toe, maar sy kan nie meer bid nie. En ook nie antwoord nie.

“Jy wou Fransien beskerm. Haar tyd gee om weg te kom. Jy het geweet sy wil nie met Wouter trou nie en vrees die inwydingsnag,” antwoord Bronwyn namens haar. “Ek verstaan dit, Mart. Ek weet Fransien het vir jou soos ’n dogter geword, al is sy opstandig.”

Mart maak haar oë oop toe Bronwyn aarsel.

“Ek dink jy weet waarheen Fransien die eerste keer gevlug het toe sy amper weggekom het, Mart, en ek dink jy weet ook waarheen sy dié keer gevlug het.”

Soms dink sy Bronwyn het bonatuurlike kragte, maar dis ’n sondige gedagte en Bronwyn nie waardig nie. Bronwyn is net ’n baie fyn waarnemer met ’n sterk intuïtiewe aanvoeling.

Bronwyn se onderlip begin tril. “Romey word oor ’n paar dae vyftien, Mart.”

Mart staar haar aan terwyl sy probeer sin maak. Wat het Dirk en Bronwyn se oudste dogter hiermee te doen?

“Sias het haar twee dae gelede laat inroep.”

“Tempel toe?” Dit het nog nooit gebeur nie. Sias is behep met Voortbringing, maar in al die jare het hy nog nooit sy voete in die kinderkwartiere gesit nie. Hy het nog nooit eens een van sy eie sewe inwydingskinders gesien nie en nie een van hulle is al ooit in die Tempel toegelaat nie. Erna begelei hulle Bybelstudie, lees Sias se preke aan hulle voor en leer hulle bid. Verder is daar weinig kontak tussen die res van die lidmate en die kinders wat merendeels ingeperk is tot hulle eie tuin wat hulle self moet versorg. Net Romey mag uitgaan en net saam met Bronwyn om onderrig te word in kruie.

Bronwyn se oë begin blink en trane stoot op. Sy kyk weg. “Ek is bang Sias wil Romey ’n bruid maak wanneer die Apokalips volgende maand begin.”

“’n Bruid?” Skok kom sit in Mart. “Maar sy is nog blote kind?”

“Sy is al vrou, Mart. Soos jy weet, het Eva se vloek haar aan die begin van verlede jaar getref. En daar is te min vroue in ons geledere. Louwrens en Wouter is nog alleen en nou is Karel se plaasvervanger ook by. Boonop gaan Sias die Bruid van die Lam kies met die aanvang van die Apokalips.”

Mart is te moeg om te vra na Karel en sy plaasvervanger, amper te moeg om na Bronwyn te luister.

Bronwyn snuif en vee oor haar oë voor sy weer na Mart kyk. “Mart, sy is te jonk om te trou. En nie Louwrens of Wouter sal haar sensitiwiteit verstaan nie. En dan is daar die inwydingsnag …” ’n Traan biggel oor haar wang, maar dit lyk nie asof sy dit eens agterkom nie. “Maar my grootste vrees is dat Sias vir Romey sal uitverkies om saam met hom Eden toe te gaan.”

“Romey, die Bruid van die Lam?” Die ontsteltenis wat uit Bronwyn spreek, dwing Mart om haar kragte bymekaar te skraap. “Maar Laetitia is tog uitgesonder as die enigste een wat in sy kwartiere kom, wat aan al sy behoeftes voldoen. Ek het aangeneem Karel moes plek maak omdat sy die Bruid sou wees?”

Bronwyn haal diep asem. “Ek ook, maar in haar onskuld het Romey haar mond verbygepraat oor haar besoek aan Sias en my toe vertel wat gebeur het, al het hy haar verbied om enigiets te sê. Hy het vir haar gesê die Allerhoogste het haar uitgesonder vir ’n baie spesiale en heilige taak en dat sy instrumenteel in die Apokalips gaan wees.

“Aanvanklik het ek gedink dis omdat sy al byna net soveel soos ek van kruie weet, maar nou dink ek haar heilige taak is om Sias se bruid te word. Dit maak sin. Sy is allerweë suiwer en ongeskonde. Sy was amper ses toe ons hier aangekom het, maar ek, en Dirk ook, is voor haar geboorte al bekeer. Sy ken net ’n lewe wat gelei is onder die hand van die Allerhoogste. Sy is die eerste ware Meetsnoer-vrou. Vir alle praktiese doeleindes Eva sonder sonde.”

Mart se hart krimp ineen. Romey … So jonk. So pragtig met haar goue hare wat nog nooit gesny is nie, haar bloesende vel en onskuldige oë. Die rietslanke lyfie en vars borsies wat belofte toon dat hulle vol en hoog sal sit soos haar ma s’n.

“Bronwyn …” Mart weet nie mooi hoe om verder te gaan nie. “Haar onskuld … Die naggees sal seker nie …”

Bronwyn laat sak haar oë. “Sias het ’n vermoë met vroue, Mart. Hy weet hoe om die naggees in ’n vrou wakker te maak. Ek dink die naggees het die meeste van ons besoek met die inwydingsnag. En ek dink ons weet almal hoe Sias die naggees verdryf.”

“Maar hoe verduur Laetitia dit?”

“Dit gee haar ’n gevoel van mag dat sy deur Sias uitgesonder is. En ons is nie almal eenders nie, Mart. Wat vir een pynlik of vernederend is, is nie so vir ’n ander nie. Dis net jammer sy is nie met dieselfde vrugbaarheid as Petra geseën nie. Dan sou Sias haar sekerlik sy bruid gemaak het.”

As sy nie so sielsmoeg was nie, sou Bronwyn se openlikheid haar verras het. Al is Voortbringing so ’n groot deel van hulle roeping en lewens hier, is dit nie ’n onderwerp waaroor gepraat mag word nie. Sias bring gereeld by hulle tuis dis Eva se skuld dat die wonder om lewe te kan voortbring, deur vieslikheid voorafgegaan moet word. En oor vieslikhede mag daar nooit iets gerep word nie. Fornikasie is nie liefde nie. Dis net ’n verfoeilike middel tot ’n heilige doel. Eers in die duisendjarige vrederyk sal Voortbringing in sy geheel geheilig word omdat die nuwe Eva sonder sonde sal wees.

“Hoe kan ek Romey beskerm?”

Mart maak haar oë moeisaam oop. “Wil jy haar help om te vlug?”

“Hoe, Mart? Waarheen? Ek weet nie wat buite die hekke van Houthaalbos lê nie. Ek en Romey het nege jaar gelede in die donker hier aangekom en ons was nog nooit weer hier weg nie.”

Mart sug diep. “Fransien het vir my gesê daar is skuilplek, soos die kraai vlieg, net so drie kilometer van hier af.”

“Dis waarheen sy gevlug het? En dis so naby?”

Mart knik.

“Maar hoe het Fransien geweet?”

“Sy het die omgewing geken voor sy hierheen gekom het, geweet van die vrou wat die beelde aanbid. Die vrou het haar in ’n kelder versteek.”

Bronwyn kou aan haar onderlip. “Ek moet Romey so gou moontlik hier wegkry. Sy is te jonk, te onskuldig om enigiemand se bruid te wees, veral Sias s’n,” sê sy dan beslis.

“Jy sal verwerp word. Romey ook. Julle sal albei verdoem wees voor die Allerhoogste. In die hel brand.”

Bronwyn staan op en druk haar gesig in haar hande. “Ek weet, Mart. En ek weet ek behoort verheug te wees as Sias my dogter tot sy bruid verkies vir die duisendjarige vrederyk. Maar as ek daaraan dink dat Romey … My dogtertjie …” Haar stem raak weg.

“Waarheen neem jy haar van daar af?”

“Dis wat ek nie weet nie. Al ons inkomste is aan Sias oorgeteken, maar miskien kan Theuns uitkoms gee.”

Mart spreek haar nie aan omdat sy die verbode naam genoem het nie, sukkel net orent in die bed. “Bronwyn … Ses jaar gelede, toe Jakob nog met my gepraat het … Theuns moes kort ná sy uitwerping die ewigheid tegemoetgegaan het.”

Die skok is onmiskenbaar in Bronwyn se oë. Die pyn ook. “Theuns,” prewel sy.

“Jakob was ontsteld omdat hy ’n testament in die buitewêreld agtergelaat het waarvan Jakob nie geweet het nie. Een waarin sy dogter as erfgenaam benoem word en nie Meetsnoer nie.”

Bronwyn bly lank stil voor sy opkyk. “En die ander wat ná hom hier weg is? Woutrien en Drienie? Marietjie en Renier?”

“Ek weet nie. Maar Noëlene is nie net uitgewerp nie. Flint Fletcher het vir my gesê sy is vermoor.” Selfs teenoor Bronwyn kan sy nie haar vrees dat Fransien aandadig was, rep nie. As sy sleutels kan steel, jok, ongehoorsaam wees … Sonde is sonde, die een nie groter as die ander nie. Sias druk hulle dit gereeld op die hart.

Bronwyn slaan haar arms om haar eie lyf, wieg haar asof sy haarself probeer troos.

Mart voel die paniek weer van voor af in haar opbou. “Verstaan jy nou, Bronwyn? Verstaan jy hoekom ek nie meer wil leef nie? As Sias vir ons kan lieg oor Theuns en oor Noëlene, wie sê hy lieg nie oor alles nie? Dan was alles vergeefs. Net mooi alles. Dan leef ons al langer as tien jaar ’n leuen.”

Mart se oë begin brand. “Onthou jy hoe wonderlik dit was toe ons aanvanklik hier op Houthaalbos aangekom het? Voor die Wegraping wat nie was nie? Toe almal wat glo nog welkom was, toe almal wat glo nog uitverkore was en nie net die Een en twintig nie? Onthou jy hoe almal gesing het terwyl ons werk? Hoe ons gelag en vreugde geput het uit wat ons doen. Onthou jy hoe sterk die vlam van geloof in ons gebrand het? Hoe ons mekaar gehelp het in ons take. Onthou jy die aand toe ons die eerste groente-oes gevier het? Die liefde wat ons vir mekaar gevoel het?”

“Ek onthou,” fluister Bronwyn verwonderd asof sy al vergeet het.

“Alles het verander nadat Sias van die berg af teruggekom het ná die Wegraping wat nie was nie. En hoekom? Omdat Sias in daardie veertig dae en veertig nagte verander het.”

Bronwyn kyk haar peinsend aan. “Onthou jy hoe uitgeteer hy was? So vuil en verflenterd. Maar sy oë … dit was asof die Allerhoogste self vir ons gekyk het. En ná die tyd het hy so vinnig aangesterk. Selfs met jou gesonde kos en die kruiemiddels wat ek hom gegee het, kon hy nie redelikerwys in so ’n kort tydperk herstel het ná veertig dae van verhongering en verwaarlosing nie.”

’n Stilte kry lê tussen hulle. Mart se gedagtes loop wye draaie. Hoe ver kan sy Bronwyn vertrou? Sy het die afgelope tyd soveel grense oorskry, sal nog een saak maak? “Bronwyn, daar is iets wat ek al meer as ’n jaar lank vir jou wil vra, maar ek het nie geweet of ek dit durf doen nie.”

“Vra maar Mart?”

“Jou kruiemiddels … Het jy al ooit iets gemaak wat nie genees nie, maar vernietig?” Mart is so bang vir die antwoord dat die vraag ’n hees fluistering is.

“Dit was vir die plae, Mart. Die hase en voëls en molle wat ons oeste bedreig het. Sias het my opdrag gegee en al druis dit teen my roeping in, kon ek nie weier nie. Nie met Romey wat sou moes agterbly as ek verwerp word op grond van ongehoorsaamheid nie.”

“Waarmee het jy dit gemaak?”

“Daar is verskillendes vir verskillende plae. Onder meer belladonna, oleander en duiwelsbrood.”

“Duiwelsbrood?”

“’n Giftige sampioen wat in die herfs onder die denne gedy. Veral ook daar naby die eikeboom waar die Heuningrivier se sytak deur Houthaalbos vloei.”

“Weet Fransien van hierdie sampioene?”

Bronwyn frons. “Ja, ek het vir haar en Noëlene gaan wys sodat hulle dit deeglik van eetbare sampioene kan onderskei.”

Mart steek haar oë in die waai van haar elmboog weg. ’n Jaar lank kwel dit haar al dat die vrou wat Fransien gehelp het, enkele dae nadat sy die soenoffer gekry het dood is. Sy het gehoop sy kan die kwelgedagte uitwis, nie gedink haar onlangse vermoede sal versterk word nie.

“Mag die Allerhoogste ons vergewe en behoed,” prewel sy, maar weet sy het al haar vergifnis opgebruik en kan nie meer beskerming verwag nie.


TWEE EN VEERTIG

Flint kan nie glo die man het hom met so ’n ompad teruggestuur tempel toe nie. Of het hy dalk net die man se aanwysings verkeerd verstaan?

En wat is Heilige Grond? Miskien waar die belydenisput is? Ander geheime, dalk? Dis iets wat hy later kan uitpluis. Nou moet hy net na die beste van sy vermoë probeer inpas en aanpas. Vertroue wek.

Nadat hy sy hande en gesig gewas het, gaan hy na die vierkant toe. Die twee lang houttafels weerskant van die konka in die vuurmaakplek is gedek met emaljeborde en bekers, en goedkoop eetgerei. In die middel is ’n emaljebakkie met ’n nat lappie pleks van servette. Geen tafeldoek of plekmatjies nie. Sout-en-peper-stelletjies of ander smaakmiddels is daar natuurlik ook nie.

“Jy moet Flint wees?”

Flint draai om en moet afkyk na die kort, ronde mannetjie met ’n blonderige baard en bleekblou oë wat miopies na hom opkyk.

“Ek is.”

“Dirk Lategan. Vrede vir jou en welkom.”

“Dankie.” Flint aarsel, waag dit dan tog: “Ek het iemand geken wat moontlik ’n kennis van jou was?”

Dirk frons. “Wat laat jou so dink?”

“Ek was bevriend met Theuns Joo …”

“Sjjj!” Dirk kyk ontsteld om hom rond en dan in die rigting van Sias se kwartiere. Dan staan hy nader aan Flint. “Ons mag die name van die uitgeworpenes nie eens noem nie, vriend. Hulle is uitgewis uit die Boek van die Lewe.”

Flint hou sy hande kalmerend op. “Ek is jammer. Ek het nie besef …” ’n Klok begin vanuit die kapel beier. Die klank slaan teen die vierkant se mure vas soos ’n dier wat probeer vrykom.

Stemme klink op in die gang en binne sekondes maal mense in die vierkant rond. Vroue aan die een kant en mans aan die ander kant. Seppie is nie by nie. Sias ook nie. Mart is nie tussen die vroue nie.

Laetitia klingel met ’n vurk teen ’n blikbord en ’n stilte daal neer.

“Sias vra dat hy verskoon word en Seppie en Louwrens ook. Schalk, Sias het gevra dat jy seën vra.”

Almal word stil en buig die hoofde.

Flint loer onderlangs na die man wat begin bid. Die man wat Laetitia moes swanger maak terwyl sy vrou langs Fransien ingetrek het. Erna, onthou hy die vrou se naam.

Die man bid lank en met baie herhaling. Toe hy uiteindelik afsluit met ‘Ons bid dat ons nie te kort sal skiet wanneer ons aan u meetsnoer gemeet word nie’ en ’n amen daarna, gaan sit die mans terwyl die vroue aanstryk kombuis toe.

Kort daarna kom hulle met yslike bakke kos aangestap en begin opskep. Flint is verstom toe hy sien hoe die kos in sy bord aangroei. ’n Halwe hoender word gevolg deur hope groente, aartappels en slaaie. Die groot blikbekers word gevul met sap of melk uit groot erdekanne.

Toe die opskepbakke leeg is, knik Jakob sy kop vir Laetitia en gaan die vroue terug kombuis toe. Oomblikke later kom hulle met nog opskepbakke verby en gaan sit by hulle eie tafel. Net die geklink van eetgerei teen die blikborde is hoorbaar. Die vroue se porsies is aansienlik kleiner, sien Flint, maar daar is heeltemal genoeg.

Die hoender is sappig maar smaakloos, die groente geurig en kraakvars, maar smaak laf. Wat sal hy nie nou vir ’n potjie sout gegee het nie. Hy eet meer as gewoonlik om nie aanstoot te gee nie, maar halfpad deur sy kos, gee hy bes. Hy pas sy mes en vurk langs mekaar in en skuif die bord weg.

Oorkant hom skud Dirk sy kop. “Sias duld nie vermorsing nie.”

“Gedenk die oorvloed wat die Allerhoogste ons gun,” laat Jakob streng hoor.

Sonder ’n woord rek Wouter oor die tafel heen en laai die res in sy bord.

Flint kyk na die mans om die tafel. Elkeen van hulle kan daarby baat om ’n hele paar kilogram af te skud terwyl daar onder die vroue nie een is wat ’n ons ekstra vet dra nie.

Kort voor lank stoot Wouter sy leë bord terug. Jakob knik vir Schalk wat opstaan en ’n goeie vyf minute lank hoogdrawend dank.

Die mans staan soos een man op. Flint keer Wouter voor toe hy verbystap. “Gaan jy my nou die akker wys wat ons vir die pampoene moet voorberei?”

Wouter kyk onbegrypend na hom. “Ons s … slaap mos eers.”

“Ons” verwys klaarblyklik net na die mans en die verwagtende vrou, besef Flint toe hy sien hoe al die vroue buiten Petra skarrel om af te dek en op te ruim.

Hy kan hom net indink wat Joanie van die spulletjie sou sê en moet ’n glimlag by die gedagte onderdruk. Dankie tog hy het nog nie sy sin vir humor heeltemal verloor nie, kom nog ’n gedagte by net voor ’n skielike stilte oor die vierkant daal. Sias kom aangestap met Seppie en Louwrens op sy hakke. “Petra, gee Seppie en Louwrens kos. Laetitia, skep vir my in en bring dit na my kwartiere. Bronwyn, ek wil jou spreek en Flint, daarna vir jou.”

Die stilte word eers weer verbreek toe Sias omdraai en wegstap.

“Wat wil inspekteur eerste hoor? Die slegte, of die goeie nuus?”

Gys kyk op van die vervloekste verslag oor ’n inbraaksaak waaroor De Lange kom karring het. Aan Fortuin se houding kan hy sien die slegte nuus is inderdaad sleg. “Ek wil glad nie slegte nuus hoor nie.”

“Die goeie nuus is dat die 205 toegestaan is. Ons kan môre die bankstate kry.”

“Hoekom môre eers?”

Fortuin haal sy skouers op. “Die bank sê dis die vroegste wat hulle dit reg kan hê. Maar gelukkig is dit toegestaan voor die slegte nuus gebeur het.”

“Vertel tog, maar maak dit vinnig. Ek wil die vervloekste verslag afhandel. As dit so aangaan, kry ek nooit alles uitgesorteer vir daardie lasbrief nie,” blaf Gys.

“Dis die slegte nuus. Daar is geen rede vir ’n lasbrief nie. April is op pad terug hierheen met Noëlene van der Merwe se moordenaar in boeie.”

“Wát?”

“Seppie Swanepoel het April so ’n rukkie gelede gebel. Hy het ’n man op Houthaalbos sien rondsluip. Toe hy hom wou gaan verwilder, sien hy bloed aan die man se klere. Die man het probeer weghardloop, maar Seppie het hom ingehaal en hom lights out geslaan. Dis toe dat hy die man se horlosie sien. ’n Horlosie met diamante pleks van syfers. Seppie het glo onthou Raine Quinn het iets gesê van haar horlosie wat sy die aand van Noëlene se dood verloor het. Dat die diamante dalk sal blink. Hy het die man vasgebind en vir April gebel. April het hom onmiddellik gaan haal.”

“En ‘die man’ is?” kners Gys dit uit, maar hy vermoed wat gaan kom.

“Nieklaas Hendrikse, inspekteur.”

“Vervloeks!” Gys smyt sy pen verwoed neer. Die pen wip van die lessenaar af en val voor Fortuin se voete. Dié tel dit op en sit dit weer op die lessenaar neer.

“Dis ons vervloekste saak! Wat neuk April met sy lang neus tussenin? Hoe durf hy ’n arrestasie maak sonder om ons te laat weet?”

“Seppie ken mos vir April, dis hoekom hy hom eerste gebel het. April was glo in elk geval in die omgewing. Buitendien, April sal sê hy het hom gearresteer op grond van wederregtelike betreding en toe is dit bloot toevallig onse moordenaar ook.”

Gys spring op, druk sy hande diep in sy sakke en gaan staan voor die grou venster waardeur mens skaars kan sien. Ook maar goed, want die uitsig is op die aanhoudingselle wat ’n dekade gelede al kon gebaat het by ’n lagie verf.

“Inspekteur?”

“Wat is dit, Fortuin?” Hy draai nie om nie, druk net sy voorkop teen die vieslike ruit.

“Dis nou iets heel anders, maar Jantjies sê hy het weer ’n oproep gehad van ’n vrou wat na inspekteur gevra het, maar toe is die lyn afgesny.”

Gys swaai vinnig om. “Nou vir wat kom sê hy my nie?”

“Hy is bang vir inspekteur. Hy sê laas toe ’n vrou wat net so geklink het, gebel het, het hy gedink dis Raine Quinn en toe was dit eintlik Noëlene se ma en toe het inspekteur so kwaai geklink en nou weet hy nie meer nie.”

“Sê vir hom hy moet sy gat hier kry dat ek kan hoor wat aangaan.”

“Hy is nie hier nie, inspekteur. Mevrou Adele Fourie het gebel en gesê sy skoonsuster is nie lekker nie en Jantjies moet haar kliniek toe neem. Die skoonsuster werk mos vir mevrou Fourie.”

“Nou vir wat moet hy haar staan en vat?” frons Gys.

“Want haar se man is mos oorlede.”

“Wie s’n?”

“Jantjies se vrou se suster s’n.”

Gys gooi sy hande in die lug. “Laat staan liewer. Jy praat my net deurmekaar. Het Jantjies ’n selfoon?”

Fortuin knik, haal syne uit, soek en lees dan die nommer.

Gys trommel met sy vingers op die lessenaar terwyl hy wag dat Jantjies antwoord. “Is Jantjies ook van Godsvrede?” vra hy terwyl die ding lui en lui.

Fortuin skud sy kop. “Hy’s te lief vir sy dop. Sy vrou wil hom hoeka daaroor los. Die skoonsuster is wel ’n lid.”

“Johnny wat praat?”

“Jantjies, inspekteur Niemand. Die oproep van vanoggend.”

“Middag, inspekteur, ja, ek weet nou nie, inspekteur. Die vrou het iets gesê van ‘inspekteur’ en toe’s daar ’n moerse lawaai en die foon gaan dood. Ek het maar aangeneem dis met inspekteur wat sy wou praat.”

“En dit het geklink soos Raine Quinn?”

“As dit nou nie weer dalk die Van der Merwe-vrou was nie, inspekteur, en die oproep was so kort, ek is nie seker nie. Kon iemand anders ook gewees het.”

“Watse lawaai?”

“Ek weet nie, inspekteur. Soos goed wat val, dink ek.”

“Selfoon of landlyn? Hoe laat?”

“Ek is nou nie seker nie, maar ek dink dit was ’n landlyn, inspekteur. So skuins voor elf.”

Gys druk amper dood en onthou dan. “Is jou skoonsuster oukei?”

“Ja, inspekteur. Ek weet nie waaroor die bohaai gaan nie. Sy sê sy het net vanoggend van ’n bietjie hoofpyn gekla en daar bel mevrou Adele my sommer om haar kliniek toe te neem.”

Gys vryf oor sy frons nadat hy gegroet het. Dan bel hy Gertjie.

“Dag, Gert. Weet jy dalk waar Raine is?” val hy sommer met die deur in die huis.

“Raine was vanoggend by my, maar sy is seker lankal in die Kaap. Sy gaan vir ’n ruk in Fletcher se huis bly. Waarom vra jy, Gys?” Hy kan sommer die bekommerde frons in haar stem hoor.

“Net gewonder. En Fletcher? Waar is dié?”

“Ek het nie gevra nie. Ek was op pad hof toe. Wat …”

“Hoe laat was dit?” val hy haar in die rede.

“So net ná tien as ek reg onthou. Skort iets, Gys?”

Gys weet hy het nou weer slapende honde gaan staan en wakker maak, maar sy geduld is besig om op te raak en hy kry dit nie weggesteek nie. “Ek weet nie, maar ek gaan probeer vasstel. Bewys my ’n guns en bel Raine? Hoor waar sy is en laat my weet?”

“Ek maak so, maar …”

“O, en Gertjie,” onderskep hy nog ’n vraag wat hy sekerlik nie sal kan antwoord nie, “weet jy dalk iets van Raine se horlosie af? Waar sy dit verloor het?”

“Toe sy na Noëlene gaan soek het. Net nadat sy haar raak gery het. Sy dink dit was toe sy by die wal afgegly het,” bevestig Gertjie sy vermoede. “En dis nogal ’n Rolex met twaalf diamantjies pleks van syfers wat haar pa vir haar gegee het.”

Dan is die vent nog boonop skatryk. Gys onderdruk die vlymskerp steek van jaloesie. Daar is belangriker dinge as Gertjie se vervloekste eksverloofde. Sy gepieker oor Gertjie meng hoeka in met sy werk. Dit moet end kry. “Wel, as jy haar in die hande kry, sê vir haar ons het moontlik haar horlosie teruggevind. Sy sal dit nie gou kan terugkry nie aangesien dit as bewysstuk geboek sal word, maar dis minstens veilig. En ek sal bly wees as sy dit kan kom uitken, verkieslik met bewys dat dit wel hare is.”

“Bewysstuk?”

“Ek kan nie meer as dit sê nie, Gert. Bel my maar net as jy met haar gepraat het, asseblief.”

“Ek sal. Ek hoop net sy was nou nie weer nalatig met haar foon nie.”

“Dankie, Gert. Moet nou gaan,” knip hy die gesprek kort en lui af. Hy haat dit om die kommer in Gertjie se stem te hoor, maar hopelik is Raine Quinn hoog en droog in die Kaap en is die geneuk in sy maag maar net weer sy maagseer wat pla en nie die voorgevoeligheid wat hom soms vang nie.

Flint lê uitgestrek op die harde enkelbed met sy voete wat van net onder die kuite af oor die voetenent afhang. Om Wouter se onthalwe hoop hy dat dié ’n groter bed het. Die te kort, te nou en te harde bed sonder kussing vererger die ongemak van die oormaat kos in sy maag. Hy is nie skaam om ’n ordentlike bord kos te eet nie, maar wat hy vanmiddag gesien het, is niks anders as vraatsug nie. En is dit nie een van die sewe doodsondes nie? Nes hebsug. En wellus.

Was dit wat hy en Raine gedeel het blote wellus, verslap hy die teuels van sy gedagtes. Hy het haar dopgehou terwyl sy daardie laaste orgasme beleef het. Dis nie iets wat hy ooit sal vergeet nie. Op sy doodsbed sal hy nog daaraan kan vashou dat hy soveel plesier aan ’n vrou kon verskaf. Hy het dit bedoel toe hy gesê het sy is ’n fenomeen. Nog nooit het hy soveel passie saam met ’n vrou ervaar nie. Nog nooit het liefdespassie so goed, so reg gevoel nie. Nader aan sielsgenot as lyfgenot.

Waar hy nog altyd plesier uit seks geput het, was dié ’n aardskuddende ervaring wat veel verder as plesiersones, wellus of seksuele bevrediging gestrek het. Dit het iets in hom geraak wat onaangeraak was. Ook deur Tehani. Dit het iets in sy diepste binneste verander, sy lewenskompas verskuif en aangepas by die ware noorde pleks van die magnetiese een. Vir die eerste keer voel hy gekalibreer. As man, maar ook as mens.

’n Tikkie aan die deur laat hom in een beweging regop kom en sy bene van die bed af swaai.

“Vrede. Ek is Bronwyn.” ’n Mooi vrou met okkerneutbruin hare en diepbruin oë loer om die kosyn. “Sias wil jou spreek.” Haar Engelse aksent is bekoorlik. Sy druk weer die deur toe sonder om op ’n antwoord te wag.

Dan is dit nou die kruiekenner op wie Theuns kennelik destyds verlief was. Flint wil kyk hoe laat dit is, maar daar is net ’n bleek kol waar sy horlosie gewoonlik sit. Hy haal diep asem, strek om sy lyf weer suurstof te gee en stap dan na Sias se kwartiere toe.

Dié keer maak hy nie die fout om te gaan sit nadat Sias hom ingenooi het nie.

“Sit gerus, vriend.” So stroef as wat Sias vanoggend was, so welwillend lyk hy vanmiddag.

Flint gehoorsaam, hoegenaamd nie gerusgestel nie.

“Fransien het Mart van Jakob ’n paar dae gelede aangeval en verdwyn.”

Hy hoef nie verbasing te veins nie. “Mart aangeval?”

“Terwyl hulle in afsondering was weens die waterpokkies. Mart is ernstig beseer. Sy het by die dood omgedraai nadat sy gedurende die skermutseling met haar gewrig op ’n glasstuk geval het, maar is deur die genade van die Allerhoogste op die pad na herstel.”

Flint probeer sin maak. Fransien was tog op Fluisterbos voor die kastige waterpokkieding. Sou Mart probeer … Nie nou verder dink nie. Sias se kyk is te fyn. “Dis skokkend.”

“Dis Satan se werk. Sy handlanger, Raine Quinn, het Fransien versteek, maar sy is nie meer op Eden nie. Waarheen is sy?”

“Maar hoe sal ek weet waar Fransien is? En wat laat jou dink Raine Quinn het Fransien versteek?” As Raine tog maar net Kaap toe is. Daar behoort sy darem veilig te wees.

“Ek het my bronne.” Sias bou weer kerk met sy vingers. “Ek verstaan Raine is ’n satanis. ’n Mens weet nie wat sy moontlik met die arme Fransien aangevang het nie. Ek verneem daar is sataniste wat selfs menslike offerandes aan Satan bring. Wat is jou opinie van Raine? Jy het haar mos by meer as een geleentheid ontmoet.” Iets in die blou blik pla Flint.

Hy het ineens moeite om te onthou wat hy veronderstel is om van Raine te weet en wat nie. Waar hy veronderstel was om haar te ontmoet en waar nie. Of hoeveel keer nie. “Ek het haar gaan konfronteer oor die aanbod wat sy op Eden gemaak het. Daarna het ek haar nog een of twee keer gesien en uiteindelik kon ek haar omkoop om die koopkontrak te kanselleer. Maar tensy my mensekennis my heeltemal in die steek laat, kan ek nie insien dat sy ’n satanis is nie, wat nog te sê menslike offerandes bring.”

“Mensekennis beteken niks as jy met satansaanbidders deurmekaar is nie, vriend.”

Flint kyk af na sy hande op sy skoot, ontspan sy vuiste doelbewus toe hy sien hoe wit sy kneukels span.

“Jy lyk ontsteld, vriend. Was daar dalk meer as omkopery tussen jou en die pragtige Raine?”

Flint se oë vlieg op na Sias s’n. Te vinnig, weet hy. “Ek neem aanstoot, Sias,” probeer hy red wat te redde is. Hoe de bliksem weet Sias Raine is pragtig?

Sias staan stadig op. Die blou oë begin smeul. “Jy is in geen posisie om aanstoot te neem nie. Waar is Fransien? Dis wat ek wil weet.”

Flint skud sy kop. “Ek het geen benul nie, Sias. Ek het nie eens geweet sy het Mart aangeval en toe verdwyn nie.” Elke woord is die waarheid, al is die implikasie ’n leuen.

Sias druk met sy uitgespreide hande op die blad en leun nog nader. “En Raine Quinn, Flint Fletcher? Weet jy waar sy heen is?” Iets vreemds speel in Sias se oë. Dis amper asof hy Flint tart.

Flint skud sy kop. “Ek weet net daar was sprake dat sy Kanada toe sou gaan. Na haar pa toe.”

Sias gaan weer sit. “Gaan roep vir Wouter en kom weer terug hierheen. Vierde deur van die vierkant af op linkerhand. Skuins oorkant joune.”

Flint gehoorsaam dankbaar.

Wouter lê op sy rug en snork. Hy het toe nie ’n groter bed nie en hy lyk soos ’n enorme brood wat uit ’n te klein pan gerys het.

“Wouter!” roep Flint toe ’n tweede klop die man steeds nie wakker kry nie.

Wouter kom vervaard orent en kyk verwilderd rond.

“Sias wil ons sien.”

Wouter se oë word groot. “O, jinnetjie. O, jinnetjie.” Hy gryp na sy sandale, pluk hulle aan en trek sy jurk reg. Sy blonde krulle staan herwaarts en derwaarts.

Flint loop voor hom uit en klop aan Sias se deur.

“Binne!”

Hulle word nie genooi om te sit nie. “Julle sal uitgaan en ’n gat in Heilige Grond grawe. Sewe voet by drie voet en sewe en sewentig duim diep. Vanmiddag nog. So spreek die Allerhoogste deur sy profeet.”

Wouter kyk met iets soos ongeloof van Sias na Flint en dan weer na Sias toe. “Vrede, Sias,” mompel hy dan net en begin uitskuifel.

“Vrede, Sias,” herhaal Flint en volg Wouter.

“Waarvoor dink jy is die gat?” vra Flint toe hulle buite die kompleks kom en Wouter ooglopend ontstig en teen dubbel sy gewone spoed aanroei na die skuur toe.

“Ggg … gg …” Wouter se stembande steek vas. Hy gaan staan en skud sy kop vinnig heen en weer. “Graf,” sê hy dan en begin weer aanstap.


DRIE EN VEERTIG

Raine sien Seppie net vlugtig toe hy ’n vrou inlaat en dan weer die deur agter haar sluit.

Sy weet nie hoe lank sy nou al hier rondstap en haar angs en dreigende paniek probeer beheer nie. Probeer onderskei wie lieg en wie die waarheid praat – Fransien of Sias. Haarself probeer oortuig dat sy te veel in Sias se laaste woorde gelees het. Dat hy glad nie bedoel het hy oorweeg haar as sy sogenaamde bruid nie.

“My naam is Bronwyn, Bronwyn van Dirk.” Die aantreklike brunette, ongeveer so oud soos Raine, sit ’n mandjie op die kombuistafel aan die oorkant van die vertrek neer. “Ek verstaan jy is per ongeluk beseer. Gee jy om as ek na die beserings kyk?”

Raine se oë het genoeg tyd gehad om aan die skemerlig gewoond te raak en het die leeslamp so gestel om die meeste lig te gee, maar die skemer tas steeds haar gevoel vir realiteit aan. Die ondeurdringbare stilte ook. Dis net as sy onder die piepklein venstertjie hoog bo die stort staan dat sy vaagweg geluide kan hoor. Sy het op die toilet regs van die stort geklim, maar dit het haar niks gehelp nie. Sy kon nie naby genoeg kom om uit te sien nie. Die stoele was ook nie hoog genoeg nie en die tafel pas nie in die klein vertrekkie in nie.

Bronwyn kyk haar nog steeds vraend aan. Bronwyn wat met Theuns Jooste getroud was en nou vir die tweede keer met die dokter.

“Dit was nie per ongeluk nie.” Eers toe die woorde uit is, besef sy dis dalk dwaas van haar om vir een van sy volgelinge te sê Sias lieg.

“O,” is egter al wat Bronwyn sê voor sy goed uit die mandjie begin pak. “Ek het solank vir jou ongesuurde brood en botter en vrugtesmeer gebring as jy dalk honger is. Hier is ’n kannetjie melk ook. Een van ons sal later vir jou aandete bring.” Sy steek ’n olielampie op wat ook uit die mandjie kom en maak ’n kissie oop met rye en rye klein botteltjies en houertjies. “Kom ons kyk na die krapmerke op jou wang.”

“Bronwyn, jy moet my help om hier uit te kom. Asseblief, ek smeek jou,” verloor Raine beheer ondanks die waarskuwende binnestem wat haar maan om nugter te bly. Die vrou is tog ’n geneser van ’n aard, sy sal tog sekerlik simpatiek wees?

“Dis darem nie diep nie.” Bronwyn skroef ’n bottel se proppie af en besprinkel ’n lappie met die vloeistof. Dit brand toe sy dit teen die krapmerke druk.

“Bronwyn, asseblief, help my?” Die salf wat Bronwyn aansmeer, is koel teen haar vel ná die brand van die vloeistof.

“Waar is die ander beserings?”

Raine hou haar arm uit. Bronwyn kyk na die bytmerk en klik haar tong. Sy kies nog ’n botteltjie en drup daarvan op haar vingerpunte. Sy vryf dit versigtig in die kneusplek wat al begin pers verkleur om die rooi rande.

“Waar nog?”

“My enkel en my skouer. Dis nou behalwe ’n spul blou kolle en seer spiere.”

“Sit jou voet op die stoel.” Bronwyn skuif die olielamp nader, voel aan haar geswelde enkel en begin aan die skaaf- en kneusplekke werk. “Wat laat jou dink ek kan of wil jou help om hier weg te kom?”

Raine gryp rond in haar gedagtes. “Sodat Sias my nie kan kies as die Eden-bruid nie.”

Bronwyn laat val amper die botteltjie, maar vang dit betyds.

Raine stuur ’n skietgebed op. As daar ’n gewedywer is om die bruid te wees, sal iemand haar tog help om weg te kom sodat sy nie hulle plek inneem nie? Maak die redenasie ooit sin? Sy is nie seker nie. Al wat sy weet, is haar kop voel so skemer soos die kamer. Het sy nie êrens gelees eensame aanhouding, veral waar sintuie nie gestimuleer word nie, kan mense waansinnig maak nie? Maar dit kan sekerlik nie so gou gebeur nie?

Bronwyn bly lank stil terwyl sy na Raine se enkel staar. Dan kyk sy op. “Knoop jou hemp oop dat ek jou skouer kan sien.” Sy begin weer dokter nadat Raine gehoorsaam het.

Uiteindelik pak Bronwyn haar botteltjies en salwe terug. Sy skuif die bakkie vrugtesmeer nader aan die piering met ’n broodjie en blokkie botter, en lig die melkkannetjie se deksel asof sy wil seker maak die melk is nog daar. Dan kyk sy op na Raine wat ’n hele paar sentimeter langer as sy is en sug diep. “Ek is jammer, Raine. Daar is niks wat ek verder kan doen nie. Eet iets, drink van die melk. Dit sal jou bloedsuikervlakke stabiliseer. Probeer soveel moontlik rus en hou jou gewig van die enkel af sodat daardie ligte swelling nie vererger nie.” Sy stap aan deur toe terwyl Raine haar magteloos agternakyk.

“Bronwyn, as jy my nie wil help … Sal jy nie net vir Flint Fletcher sê ek is hier nie? Asseblief?”

“Jou teenwoordigheid hier is vertroulik. Sias het my dit op die hart gedruk. Vrede vir jou en mag die Allerhoogste jou genadig wees.” Bronwyn het skaars aan die deur geklop toe dit oopswaai.

’n Deurraam vol daglig word Raine ’n sekonde of twee lank gegun en dan gaan die deur weer toe en knars die sleutel in die slot. Die kamer lyk donkerder as ooit.

Trane loop ongehinderd oor Raine se wange. Vir die eerste keer besef sy werklik hoe magteloos sy is. Sy gee die brood net een kyk, maar skink vir haar van die melk in ’n erdebekertjie. Sy is nie lief vir melk nie, maar dis beter as die brak water uit die badkamertjie se kraan. Sy drink ’n paar dorstige slukke en gaan sit dan op die rand van die bed met haar kop in haar hande.

Kophou, Raine Quinn, kophou, probeer sy haarself maan. Maar die gebrek aan lig en lug maak haar benoud. Die stilte druis in haar ore. Sy begin weer sweet, voel skoon lighoofdig. Sy swaai haar bene moeisaam op die bed en staar op na die plafon wat êrens in die skemer bo haar moet wees. Maar die skemer begin roer en kolk. Sy draai op haar sy en kyk na die stoel voor haar bed. Die stoel se bene begin kronkels maak. Sy lig haar kop met moeite en kyk na die tafel. Dit begin dans.

Die melk. Daar moes iets in die melk gewees het, besef sy net voor die skemerte donkerte word.

“Sy antwoord nie, Gys. En dis nie dat sy vergeet het om die foon te laai of tussen die berge is nie. Dit lui voor die antwoorddiens aankom.” Die kommer in Gertjie se stem is onmiskenbaar.

“Stadig, Gert. Miskien is sy net nie nou naby haar foon nie, of hoor sy dit nie omdat sy bestuur. Jy weet hoe dit gaan.” Gys roep vir Fortuin met ’n handgebaar deur die voertuig se ruit nader waar hy buite die Wimpy met die koffie wat hy vir hom gaan koop het in sy hande staan en hanna-hanna met een van die personeel. “Laat weet my as jy haar in die hande kry of as sy jou kontak. Intussen sal ek en Fortuin sien wat ons aan dié kant kan doen.”

“Asseblief, Gys. Asseblief.”

“Toe, Fortuin, klim,” roep Gys deur die venster nadat Gertjie afgelui het.

“Waarheen gaan ons, inspekteur?” vra hy toe hy sy sit kry en die dekseltjie van die beker probeer afkry.

Gys trek te vinnig weg en die koffie spat oor Fortuin se eksie-perfeksie broek. “Fokkit!” mor hy voor hy vinnig na Gys kyk. “Jammer, inspekteur.”

“Ons gaan Fluisterbos toe,” ignoreer hy die res.

“Het ons toestemming?”

Gys verwerdig hom nie eens om te antwoord nie. Hy het juis vir Fortuin onder die voorwendsel van koffie by die kantoor uitgekry. As hy nou nog moet rondskarrel vir toestemming, laat staan vasstel wie in hierdie stadium moet toestemming gee, weet al wat leef en beef en Bybel lees weer daarvan. En hy sal moet verduidelik, aangesien die moordenaar mos agter tralies is.

“Inspekteur?” hoor hy Fortuin huiwerig vra toe hulle uit die dorpsgebied is.

Gys loer vlugtig na hom. Fortuin staar grootoog na die snelheidsmeter. Gys lig sy voet van die pedaal af, maar nie veel nie.

“Daardie oproep wat Jantjies gekry het … Iets is nie reg nie. Hy het gesê dis ’n landlyn. Ek dink daardie meisiekind het moeilikheid, Fortuin. Ek voel dit aan my water. En ek kry Fletcher ook nie in die hande nie. Wat my laat wonder of hy toe waaragtig Meetsnoer toe is, al het ek vir hom gesê dis malligheid.”

“En nou?”

“As daar enigiets verdag lyk op Fluisterbos, gaan ons ’n plan moet bedink om ’n lasbrief vir Houthaalbos te kry – die arrestasie en De Lange se voorwaarde ofte not. As daardie meisiekind iets oorkom, is Gertjie geknak vir die res van haar lewe en ek in my moer in.”

“En Hendrikse dan nou, inspekteur?”

“Ons sal maar kyk wat maak forensies met die bloedvlekke. As dit Noëlene se bloed is, het ons ons man danksy die flinke optrede van Seppie Swanepoel en Giepie April. As dit nie is nie, is ons terug waar ons was.” Die ondervraging was ’n jammerlike affêre. Hendrikse het so gehuil, hy kon omtrent nie praat nie. Net oor en oor gesê hy het nog nooit oë gelê op Noëlene van der Merwe nie en dat hy nooit iemand sal kan doodmaak nie.

Waar Hendrikse die afgelope ruk was, kon hulle nie uit hom kry nie. In elk geval niks sinvols nie. “Hier, daar en oral” is nou nie juis ’n bevredigende antwoord nie.

Die voertuig sidder onder die aanslag van die grondpaadjie na die Fluisterbos-huis toe.

“Waar dink jy was hy?” vra Gys. Die vraag is skoon uit verband ná die stilte wat tussen hulle geheers het, maar Fortuin tel dadelik die draad op.

“Oom Nieklaas het ’n kwaai vrou, inspekteur. Toe April laas by haar was, het sy gesê hy is ’n sleg ding met ’n … met permissie gesê, inspekteur, maar dis wat sy gesê het … met ’n hoermeid in Pearliebaai. April het navraag gedoen en daar is toe blykbaar ’n vrou by wie hy soms kuier, maar die vrou het ontken dat hy ooit daar was. Miskien wou sy hom beskerm. Teen sy eie vrou bedoel ek nou.”

Gys knik net.

“Inspekteur,” kom dit huiwerig van Fortuin.

“H’m?”

“Fransien, inspekteur. Ek het haar tannie gebel. Sy het nog nie weer van haar gehoor nadat sy die laaste keer op Kruisbaai was nie. Niemand weet wat van haar geword het nie.”

“Sy is nie deur Meetsnoer as vermis aangegee nie, Fortuin. Sy het ’n briefie by Raine gelaat en gevra dat sy nie gesoek moet word nie. Wat moet ek doen?”

“Nee, ek weet nie, inspekteur, ek is maar net bekommerd.”

Gys weet nie wat om vir die knaap te sê nie en bly maar eerder net stil.

By die dwergiehuis gekom, parkeer hy, skakel die enjin af en klim uit. Nes hy verwag het, lewer die deurklokkie geen reaksie op nie.

Fortuin maak weer groot oë toe Gys die sleutel onder die varing uitgrawe, maar Gys ignoreer hom. Fortuin hoef hom nie te vertel hoeveel reëls hy verbreek nie.

Die onderste verdieping lewer niks interessants op nie, die slaapkamers ook nie. Die derde verdieping wat net uit die studeerkamer bestaan, is ewe netjies en ewe verlate. Net voor hulle onverrigter sake omdraai, is dit Fortuin wat nader aan die boekrak stap. Hy beduie na ’n nerfaf plek in die hout. “Lyk vars.”

“Nogal, maar dis nie te sê nie.” Gys plant sy hande in sy sye en kyk nog ’n keer rond, maar niks lyk versteur nie. En tog voel dit vir hom asof iets hier gebeur het. Hy het voorheen al so ’n gevoel gekry. Asof die lug of wat ook al nog nie weer behoorlik lê gekry het nie.

Gys haal sy sakdoek uit sy sak en gooi dit oor die gehoorstuk van die landlynfoon. Hy hou dit naby sy oor sonder dat dit aan hom raak en druk die knoppie wat die laaste nommer weer skakel met sy pen.

Die persoon aan die ander kant antwoord byna onmiddellik. Gys lig sy wenkbroue vir Fortuin en sit die foon saggies neer.

Fortuin se oë begin blink. “Niemandsdorp Polisie, konstabel Jantjies?” maak Fortuin Jantjies se hoë stem na.

Gys grinnik. “Einste. Kry ’n sak en bring die fooninstrument saam dat ons kan vingerafdrukke laat neem.”

“Maar, inspekteur, ons mag mos nie …”

“Vervloeks.” ’n Oomblik het hy skoon vergeet hulle is sonder toestemming hier.

“Wat nou, inspekteur?”

Gys sug. “Nou gaan ons aan met ons ondersoek na Noëlene van der Merwe se dood sodat ons reg is vir ’n lasbrief sodra die bloed aan Hendrikse se klere geïdentifiseer is as iemand anders s’n as hare. Ons gaan deur elke vervloekste bankstaat wat ooit die naam Sias Kirstein gedra het en intussen hoop ons Raine Quinn bel vir Gertjie en dat sy êrens sit en Martini’s drink. En as sy nie binne die volgende dag of wat van haar laat hoor nie, is sy amptelik vermis en stuur ons ’n behoorlike soektog van stapel. Kom, Fortuin, ons het werk om te doen.”

Die sweet tap Flint af en sy arms voel asof hulle uit sy potjies trek. Die bolaag was redelik sag, maar hoe dieper hy en Wouter grawe, hoe meer klip is daar en hoe meer moet Wouter ook pik inlê.

Toe hy vir Wouter gevra het vir wie die graf is, was sy antwoord net ’n skouerophaling. Hy sal maar net eenvoudig sy tyd moet afwag en probeer agterkom wat aangaan. Hopelik is die graf vir ’n kalf of ’n ding wat gevrek het. Moet wees, Wouter sal immers nie so ongeërg gewees het as dit vir ’n mens was nie?

Wouter werk met sy vet lyf en al soos ’n masjien. Sweet stroom hom ook af en hy is weliswaar uitasem, maar die kap van sy graaf teen grond en klip, die sjor van die vraggie wat agtertoe gegooi word, is die ene metronoom.

Die growwe lap van sy jurk skaaf Flint onder die arms en oor die blaaie. Sy wang en slaap is ook al rou van die sweet afvee teen die harde vesels.

Te hel daarmee. Flint kom hand op die rug regop. “Is hier êrens ’n kraan naby?” vra hy en kyk rond.

Wouter is darem ook rooi in die gesig toe hy orent kom. Dit laat Flint effens beter voel. “By die hoenderhokke.” Hy beduie na ’n plat konstruksie te hel en gone weg van hulle.

’n Vrou is besig om die sementvloere van die hoenderhok met seepwater en ontsmetmiddel te was toe hulle daar aankom. Sy lyk dankbaar om die swaar skropbesem eenkant neer te sit om vir hulle water in ’n kan te skink om saam te neem nadat hulle eers hulle aanvanklike dors geles het.

“Wat boer Seppie so by die Openbaringskamer?” hoor Flint haar vir Wouter vra toe sy die kan vir hom aangee.

Wouter haal sy skouers op. “Hoe s … sal ek weet?”

“Wat maak jy op die Heilige Grond?”

“Niks m … met jou uit te waai nie.” Wouter swaai om en stap verby Flint. “Kom, ek haat nuuskierige vroumens … se.”

Flint stap haastig agter hom aan. Hopelik kom die vrou nie agter wat Wouter doen met goed wat hy haat nie.

Hulle is ’n ent weg toe Flint dit waag om te vra: “Ek verstaan jy en Fransien sou trou?”

“Ja, maar nou is … s s … sy is weg. S … sy wil nie met my trou nie.”

“Hoekom nie?” waag Flint dit verder.

“Ek is dom en vet en s … sy is s … slim.”

“Wou jy met haar trou?”

Wouter skud sy kop.

“Hoekom nie?”

“S … sy’s nie Drie … Drienie nie.” Hy gaan staan en kyk na Flint. Dit lyk asof hy wil huil. “Drienie was … s my vrou. Drienie was … s lief vir my.” Hy snuif en begin weer aanstap.

“Waar is Drienie nou?”

Trane begin vrylik oor Wouter se growwe wange rol. “Niemand weet nie. Niemand weet nie.”

“En jou ma, Wouter?”

Wouter skud sy kop verwoed. “Niemand weet nie. Niemand weet nie.” Hy snuif diep en kyk met betraande oë na Flint. “Ek weet nie hoekom jy my vandag … g help nie. Niemand mag … g weet van mý Heilige G … grond nie. Dink jy dis … s omdat jy ook met g … grond gewerk het?”

“Moet wees. Is daar ander soorte Heilige Grond?”

Wouter knik. “Niemand mag … g in Bronwyn se kruietuin kom nie, maar partykeer vra sy my om haar te help. Daar is ’n dammetjie met waterlelies in. Dis baie mooi. Sy plant nie in rye nie. Sy plant in s … sirkels. En dan is daar Heilige G … grond vir die vroumense. Ek moes lank terug ’n baie diep gat daar g … grawe. En slote vir waterpype. Jaap het later ’n kraan daar opges … sit en Karel en Hannes het ook werk daar gedoen. Nou mag net die vroumens … se wat gesondig het en moet bely soontoe g … gaan. En dié wat vir hulle water vat. Behalwe …” Trane begin in sy groot oë opwel.

“Was Drienie ooit in daardie gat?”

Wouter knik. “S … saam met my ma.” Sy groot lyf begin ruk. “S … sias sê die waterpyp het g … gebars.”

Flint se hart slaan ’n slag oor. “En toe?”

“Hulle kon nie uitkom nie.” Wouter vee met sy mou onder sy neus deur.

“Is Drienie in jou Heilige Grond begrawe?”

Wouter maak ’n kermgeluid en ’n oomblik dink Flint hy het te ver gegaan, maar dan antwoord Wouter tog. “S … sewe by drie by s … sewe en s … sewentig. So het die Allerhoogste deur sy profeet g … ges … spreek. Maar niemand mag weet nie.”

“En jou ma?” druk Flint deur, al stuur die implikasie skokgolwe deur hom. Vermoedens ruk mens nie naastenby soos bevestiging nie.

“S … sewe by drie by s … sewe en s … sewentig. So het die Allerhoogste deur sy profeet g … ges … spreek.”

“Maar wie is sy, Bronwyn?”

“Ek weet nie, Mart. Sias het net gesê ek moet haar beserings gaan versorg.” Bronwyn is selde so spraaksaam as wat sy die laaste keer was, maar darem gewoonlik nie so kortaf nie. En tog het sy Mart vertel van die vrou wat in die Openbaringskamer aangehou word en gepleit het vir hulp om te ontsnap.

“Gaan jy haar help?”

“Ek het haar gehelp sover ek kan. Nou is dit in die Allerhoogste se hande.” Bronwyn sug. “Verstaan jy dan nie, Mart? As hy haar kies as sy bruid, is Romey veilig.”

“Dink jy regtig Sias sal so skielik van plan verander? En boonop ’n vreemdeling in ons poorte?”

“Sy is pragtig, Mart. Op ’n volwasse manier. Sy het ook blonde hare en blou oë soos Romey, maar haar lyf is vol en ryp waar Romey nog maar net ’n dogtertjielyf het.”

“Sy sal nie ongeskonde wees nie.”

“Miskien het hy die boodskap van die Allerhoogste gekry dat sy bruid vir hom van buite af gestuur sal word. Dat hy juis ’n sondige Eva moet bekeer om die nuwe Eva te word, nes hy die duiwel se skuilplek moet terugwen en omkeer tot die Nuwe Eden. Of miskien dink Sias haar naam is ’n teken dat sy rein is. Miskien het hy haar lankal uitgesonder. Wie weet wat Sias dink, hoekom hy dinge doen?”

Mart wil haar uit gewoonte betig omdat sy onrespekvol klink, maar dit sal vals wees ná alles wat hulle reeds oor hom gesê het.

Bronwyn staar ’n ruk na die vloer voor sy opkyk. “Sias het vanmiddag vir my opdrag gegee om die spesiale elikser te maak vir die aand voor die Apokalips begin en gesê Romey moet my help. Hy het gesê ons gaan dit gebruik saam met ’n Laaste Avondmaal.”

“Maar dis mos gebruiklik?”

“Sias het gesê ek moet die elikser gereed hê vir die aand van die negentiende. Nie van Oktober nie, maar van September. Eerskomende Saterdag.” Bronwyn se onderlip tril. “Hy het die boodskap gekry die Apokalips moet vervroeg word en reeds op twintig September begin. Hy verlaat Houthaalbos ná die Avondmaal. Daar is minder as vyf dae oor, Mart.”


VIER EN VEERTIG

Flint probeer nie byhou by Wouter se tempo nie. Die man swaai die pik asof hy besete is. Ruil dit om vir die graaf sonder ruskans. Die enigste onderbreking in die pas wat hy volhou, is wanneer hy nou en dan een neusgat toedruk en sy neus snuit. Stof maak rooibruin spore waar sy trane geloop het. Sy krulle is ook met ’n stoflaag bestuif.

Flint weet hy lyk nie veel beter nie, maar hy dink skaars daaraan. Nie hy of Raine was onnodig paranoïes nie. Enersyds troos die gedagte, andersyds is dit geen verligting om te weet daar lê mense hier begrawe nie. Twee vroue wat veronderstel was om uitgewerp te wees, maar wat heel per ongeluk in wat net die belydenisput kan wees, verdrink het. Per ongeluk se moer. As Gys Niemand net sy gat in rat kan kry met sy lasbrief, is die nagmerrie verby. Hopelik voor hierdie graf ook ’n eienaar kry.

Noudat hy fyner daarvoor oplet, kan hy ’n paar versteurings sien in hierdie lappie grond wat Sias ewe gerieflik as heilige grond verklaar het. En hy sal sy kop op ’n blok sit elkeen van daardie versteurings is die laaste rusplek van lede wat kastig uitgewerp is. Sias wou seker nie die risiko loop dat hulle aan die buitewêreld gaan verkondig wat alles hier op Houthaalbos aangaan nie. En verhoed dat een van hulle weer in ’n vlak graf in die buitewêreld opgespoor word.

As Gys net hier kan uitkom, kan hy die grafte vir hom wys en dan aan hulle oorlaat om vas te stel wie, wanneer, waarom en hoe in die grafte beland het. Dit sal die einde van Meetsnoer wees. So vinnig. So maklik.

Flint bedwing die gevoelens van hoop en optimisme wat deur hom bruis. Hy mag nie sy konsentrasie verslap nie. Hy mag Sias nie weer onderskat nie en Gys moet nog eers hier kom. Daar is ook baie dinge wat nog nie duidelik is nie. Wie weet almal van die grafte? Sias en Wouter beslis, maar wat van die ander? Sou Wouter alleen die vroue se liggame uit die put kon haal? Of het hy hulp gehad? Hy kan hom nie indink dat Sias sou hand bysit nie.

Die grootste vraag is egter vir wie die graf wat hulle tans grawe, bedoel is. Die hoop dat dit ’n dier is, het lankal beskaam. Sy binneste knoop as hy daaraan dink. Gestel dis nie net uitgeworpenes wat verhoed word om van Houthaalbos af weg te gaan nie? Dat daar nie iets soos vrywillige opoffering bestaan nie? Gestel die graf is vir Karel? Dan is hy verantwoordelik vir die man se dood.

Of moontlik het Sias besluit Fluisterbos is genoeg vir hom en is die graf vir Flint self bedoel.

Sias sal waarskynlik die idee geniet dat Flint letterlik sy eie graf grawe, maar dis nie al nie. As dit die eerste keer is dat iemand saam met Wouter hier werk, beteken dit Sias gee nie om Flint kom dalk agter van die ander grafte nie. Dan voorsien hy nie dat Flint kans sal kry om enigiemand daarvan te vertel nie. In elk geval niemand buite die hekke van Houthaalbos nie.

Aan die ander kant vermoed hy Sias se geldgierigheid sal hom nie toelaat om die gans wat groot, goue eiers kan lê, sommerso te laat gaan voor daar nie minstens nog ’n paar gelê is nie.

’n Skerp fluitgeluid laat Flint opkyk. Wouter kom ook regop en hou sy hand oor sy oë. Seppie beduie iets van ’n afstand.

“Ek dink hy roep jou. Bêre jou g … graaf presies … s waar jy dit gekry het.”

Flint swaai die graaf oor sy skouer en begin na Seppie toe stap. Dié wag hom hande in die sye in met die kenmerkende stroewe trek op sy gesig.

“Jy moet begin voorberei vir jou amptelike verwelkoming. Erna het jou nuwe jurk in jou kamer neergesit. Reinig jou en trek dit aan. Doen Bybelstudie daarna tot iemand jou kom haal. Twee Petrus drie. Daar is ’n Bybel in jou kamer. Doen die studie deeglik, jy sal dalk vanaand nog daaraan getoets word.” Daarmee draai hy om en stap weg.

Flint gaan bêre die graaf. In sy kamer kry hy alles nes Seppie gesê het. Die koue stort is verfrissend, al maak die boerseep moeilik skuim in die brak water.

Die nuwe jurk is nog growwer as die oue, maar dit pas losser en is in daardie opsig gemakliker. Die nuwe sandale pas ook beter. Hy gaan sit by die tafeltjie waar ’n Bybel, pen en eksamenblok lê, slaan die Bybel oop en lees wat voor in geskryf is.


Vir Karel, die uitverkore bouer van die Tempel waar die meetsnoer van die Allerhoogste uitgelê is.

In die eerste jaar van die MesSias se regering oor die Uitverkorenes van die Allerhoogste – in die maand Februarie, 2001 n.C. – het Karel die uitverkore bouer, die huis vir die kinders van die ALLERHOOGSTE begin bou. (Woord van die Eindtyd – 1 Konings 6:1)



MesSias? Woord van die Eindtyd? Sias se “Woord”?

Wat het Raine hom nou weer genoem? ’n Waansinnige, megalomaniese misoginis. Niks wat hy tot dusver hier beleef het, bewys die teendeel nie.

Flint moet in die inhoudsopgawe kyk om te sien waar om sy Bybelstudiestuk te kry. Die tweede algemene brief van die Apostel Petrus, lees hy en blaai na hoofstuk drie. Die Wederkoms van die Here.

Flint is vir die soveelste keer deur die Petrus-hoofstuk, toe hy voetstappe buite hoor. ’n Tikkie en die deur word oopgemaak. Laetitia se oë is nog effens geswel, maar die rooi aartjies is weg.

“Is jy gereed?” Haar hare is blink en golwend, haar mond nog net so stroef.

Hy knik, maak die Bybel toe en staan op.

“Bring Karel se jurk, sandale en Bybel saam. Die sak met jou ou klere ook.”

“Laetitia … ek is jammer dit was Karel. Ek het nie geweet nie.”

Sy versluier haar blik. “Dis nooit maklik om een van ons te sien gaan nie. Karel was goed vir my in die agt jaar dat ons saam was. Die afskeid was vir my moeilik, al weet ek die Allerhoogste het my vir hoër dinge beskik.”

“Jy kan seker weier?”

Sy kyk hom ongelowig aan. “Weier? Hoekom sal ek wil weier om Sias se uitverkore bruid te wees? Dis die grootste eer wat daar is. Ek sal uiteindelik saam met hom oor die duisendjarige vrederyk heers.”

Flint kyk haar onbegrypend aan. “Ek bedoel weier om Saterdag my … um … bruid te word. Dis wat Sias my laat verstaan het. Ek het seker die kat aan die stert beet.” En hopelik kom Gys voor Saterdag met sy lasbrief en dan is alles verby.

“Sias het gesê ek word jóú bruid?” Haar stem het gesak tot ’n hees fluistering.

Flint lig net sy hande verskonend.

Hy sien haar kaak styf word voor sy omswaai. “Kom vierkant toe,” sê sy oor haar skouer sonder om te wag.

Raine sukkel om haar oë oop te kry toe sy gedempte stemme hoor.

Sweetstraaltjies loop oral teen haar lyf af, alles om haar lyk asof sy dit deur die boom van ’n Cokebottel sien. Die deur is oop, maar Seppie staan op die drumpel.

Bronwyn is by die voetenent van die bed. “Kyk hoe tap die sweet haar af!” roep sy sag uit. “Het jy enige benul wat septisemie is? Sy kan doodgaan daarvan.”

“Maar waar kry sy dit?” Seppie klink skoon benoud.

“Die bytmerk, waar anders dink jy? Ons moet haar verskuif, Sep. Ek sal die koors moet probeer breek, vannag oor haar moet waak. Sê nou sy is dalk een van die Eden-bruidskandidate?”

“Sý? Maar sy is dan nie uitverkies nie?”

“Van wanneer af weet jy wie uitverkies is en wie nie? Is jý nou die Allerhoogste?”

“Jy laster, Bronwyn van Dirk.”

Bronwyn gee ’n tree nader aan Seppie. “Gaan sê vir Sias ons moet haar skuif. Ons kan nie anders nie.”

Seppie mor iets onhoorbaars, maar hy draai om en sluit die deur agter hom.

Bronwyn spons haar voorkop af. “Jy is wakker.”

“Ek is dors.”

Bronwyn skink van die melk in die erdebeker en hou dit by haar lippe.

Sy is só dors, maar sy draai haar kop weg.

Bronwyn draai haar kop terug en forseer haar lippe teen die beker se rand. “Drink, dis vir jou eie beswil.”

Teen haar beterwete sluk sy. Oomblikke later begin Bronwyn se gesig snaakse manewales uithaal en die skemerte weer van voor af kolk en maal.

Teen die tyd dat die klok ses luie uitgebasuin het, is almal in die vierkant in ’n kring om die konka waaruit vlamme die lug in lek. Elkeen hou ’n Bybel in die lug en vou dan hulle arms oorkruis sodat ’n Bybel op hulle hart rus.

Sias kom met ’n gewapper van sy wit kleed en ’n Bybel in sy hand by sy kwartiere uitgestap. Op sy hakke volg Seppie, maar dié kry koers in die gang af.

Die gemurmel van stemme word onmiddellik stil toe Sias langs Flint kom staan. “Seppie, Mart en Bronwyn is verskoon. Is ons verder voltallig?”

Jakob tree vorentoe, kyk in die kring rond en knik dan. “Ons is voltallig, Sias.” Hy tree weer terug in die kring.

Sias hou sy hande omhoog en kyk op na die bewolkte hemel. “Allerhoogste, ons roep u heilige naam aan.”

Die res koor agter hom aan.

Sias lei hulle deur ’n ellelange gebed waarvan Flint plek-plek nie mooi kan sin maak nie. Hy praat maar net agterna.

Die seremonie begin ná die gebed met Flint wat Karel se jurk in die vlamme moet gooi. En nadat Sias Karel geprys het vir alles wat hy vir Meetsnoer beteken het, neem Sias Karel se Bybel by Flint en gee dit vir Laetitia.

Sias begin weer bid. Die klank van die knetterende vlamme het nie ’n kans teen sy oorweldigende stem nie, maar die reuk van lap en leer wat brand, hang skerp in die lug teen die tyd dat hy klaar gebid het.

Flint kry opdrag om ook die klere waarmee hy hier aangekom het in die vlamme te gooi. Hy kyk met gemengde gevoelens toe hoe sy gunstelingjeans en ’n hemp wat hy onlangs gekoop het in die konka lê en smoor voor die vlamme dit ook begin beetkry.

Sias oorhandig met groot gebaar en baie woorde ’n nuwe Bybel aan hom.

“Lees hardop voor, Flint Fletcher, die woorde wat die Allerhoogste vir jou gestuur het.”

Flint slaan die Bybel oop en lees hardop.


Vir Flint, bewaarder van die Boom van die Lewe

In die middel van die Nuwe Eden is die Boom van die Lewe wat sewe vrugte dra, en die blare van die boom is tot genesing van die nasies.

En daar sal geen enkele vervloeking meer wees nie, en die troon van die Allerhoogste en die MesSias sal daarin wees, en sy diensknegte sal Hom dien tot in alle ewigheid. (Woord van die Eindtyd – Openbaring 22:1-3)



Flint kyk verras op toe Louwrens met ’n nootvaste tenoor begin sing en almal inval. Hy herken die wysie dadelik, maar sing nie saam nie, luister net na die woorde wat die duidelike stempel van ’n Sias-herskrywing dra.

Ek sien ’n nuwe Eden kom, ’n aarde nuut en vry. Die see en al wat skei, verdwyn. Messias kom by ons bly. Oorwinnaars, sal ons alles erf en drink uit die fontein van lewenswater, eerlik, rein. Messias sal oor ons skyn.

Daarna klap almal hande en begin in gelid by die kapel instap. Flint volg hulle met Sias wat die agterhoede dek en dan tot voor stap terwyl almal op hulle knieë voor die ruwe houtbankies gaan sit, elmboë op die harde grein, hande verstrengel en teen die voorkoppe gedruk.

Die een na die ander begin hulle bid. Lang, dralerige gebede vol versoeke om van Satan en sonde verlos te word. Flint is byna aan die slaap ondanks die pyn in sy knieë en rug toe hy agterkom dit het stil geword. Sy oë vlieg oop en hy kyk in Sias s’n vas. Hy maak sy oë weer vinnig toe, bid die Onse Vader met ’n paar draaie by en slaak ’n sug van verligting toe Sias die slotgebed doen.

“Flint, bly asseblief agter,” volg die bevel kort op Sias se amen.

Flint kom met moeite orent. Die grafgrawery het sy tol geëis en die gesit in een posisie en boonop met ’n yskoue sementvloer onder sy knieë, het nie gehelp nie. Die ander stap uit. Sias maak die deure toe.

“Kniel.” Sy stem weergalm in die vertrek met sy hoë plafon.

Flint sukkel weer af tot op sy knieë. Hy voel elkeen van sy veertig somers en sommer die winters ook.

“Vormgebede hoort by vormgelowiges. Bid, en bid uit jou hart uit. Ek sal besluit wanneer om amen te sê.”

Flint maak sy oë toe. Laat Gys asseblief sy gat in rat kry en daardie verdomde lasbrief bedien, bid hy heimlik en soek dan hardop woorde oor vuur en swawel, oordeel en veroordeling en vra vergifnis vir sy menigvuldige sondes. Wat sy mond bid, is net woorde om Sias tevrede te stel, in sy hart bid hy met opregtheid een refrein: Hou u bewarende hand oor Raine dat sy veilig mag wees waar sy ook al is, en vergewe my dat ek haar aan gevaar blootgestel het.

Dit voel na ure voor Sias ’n amen deur die kapel laat galm.

Flint maak sy oë behoedsaam oop.

“Jy sal vir agt en veertig uur vas. Net water uit die kraan van die Openbaringskamer sal jou lippe benat. Jy sal ná jou vastydperk 2 Petrus 3 woordeliks kan aanhaal en Openbaring hoofstuk een tot vyf aan my kan uitlê. As jy die toets slaag, sal jy beloon word met jou houtkruis en volkome lid wees. Wag hier tot Seppie jou ná ete kom haal en oefen solank om te bid. Hardop. So spreek die Allerhoogste deur sy profeet.”

Raine weet vaagweg dat sy weer rondgedra is en sy verbeel haar sy het êrens begrafnismusiek gehoor. Haar ma se begrafnis. Hulle het dit daar gesing. Ek sien ’n nuwe hemel kom … Sy het nooit besef die herinnering lê êrens in haar geheue nie.

Iemand trek haar klere uit, spons haar af en trek iets los en sags vir haar aan. Flennie, dink sy, maar weet nie mooi waar die gedagte vandaan kom nie. Sy word regop gehou en gedwing om te sluk. Die vrugtesap is suurderig, maar heerlik koel. ’n Laken word oor haar getrek.

“Raine, kan jy my hoor?”

Sy herken Bronwyn se stem aan die effense Engelse aksent, al praat sy baie sag.

“H’m,” is al wat Raine uitkry en dan onthou sy wat Bronwyn vroeër gesê het. “Gaan ek doodgaan?” prewel sy met moeite.

“Jy het nie septisemie nie, as dit is waaroor jy bekommerd is. Ek het jou ’n sweetmiddel ingegee met ’n slaapmiddel daarby. Ek wou jou daar uitkry. Jy is nou in die Tempel.”

“Hoekom?” Raine kan om die dood nie haar oë oopkry nie en haar verstand voel soos ’n lekkende emmer vol slopwater.

“Jy moet my help om my kind te red.”

Die inligting struikel moeisaam deur die slik in haar verstand. Nog voor sy mooi kan sin maak, praat Bronwyn verder: “Die Apokalips is vervoeg en om redes van my eie wil ek my dogter hier wegkry voor dit begin.”

Dis ’n droom, probeer Raine haarself oortuig. Dit kan niks anders as ’n droom wees nie. Maar iets in Bronwyn se stem is te werklik om deel van ’n droom te wees.

“Ek gaan jou vir ’n rukkie aan die sweet en bedwelm moet hou om Sias te oortuig dat jy wel siek is, maar as jy bereid is om my te help, sal ek van môre af nie meer die bedwelming byvoeg nie. As enigiemand daarna hier inkom, sal jy moet voorgee jy is deurmekaar van die koors. Vrydagoggend sal ek die sweetmiddel staak en Vrydagnag moet jy gereed wees om saam met Romey te vlug. Dis haar enigste en laaste kans.”

“En as ek nie …” Raine verloor die koers van haar vraag.

“Dan kan jy geen verdere hulp of beskerming van my verwag nie. Ek is jammer, Raine, maar jy is ’n vreemdeling en Romey is my dogter.”

In teenstelling met die helderverligte vertrek waarin hy laas die verse teen die muur gelees het terwyl hy vir Sias gewag het, is die Openbaringskamer waarheen Wouter en Seppie hom gebring het nou net dof verlig.

Ná die groot middagete knor sy maag in protes teen die skielike hongersnood. Die water in die kraan smaak so brak dat hy dit skaars gesluk kan kry en laat sy maag ander draaie maak.

Flint gaan lê op die bed met sy hande onder sy kop. Die bed is nie sagter nie, maar wel langer. Miskien rus Sias soms hier.

Hy het nie geweet wat om hier in die Meetsnoer-geledere te verwag nie, maar dit was definitief nie wat hy hier gekry het nie. Eensame opsluiting veral nie. En uit sy vorige inspeksie van die plek, weet hy dat hy nie uit hierdie vertrek sal kan ontsnap nie. Praat van Sias onderskat. Al weer.

Agterna beskou, moes hy sy kanse gewaag het toe hy uitgevind het van die grafte. Nou sit sy turf behoorlik.

’n Blommerige geur laat Flint frons en hy snuif in die lug. Eers ruik hy net boerseep. Hy draai sy kop en ruik aan die lappieskombers met sy kruismotief. Dit ruik soos Raine se hare. Hy swaai om op sy sy en ruik dieper. Hy kan sweer hy ruik ilang-ilang ook. Met ’n sug draai hy weer op sy rug. As hy nou al begin yl, wil hy nie weet hoe hy ná ’n agt en veertig uur vasperiode gaan lyk nie.

En dan sit hy regop.

“Wat boer Seppie so by die Openbaringskamer?” onthou hy skielik die hoenderhokvrou se vraag skoon uit verband uit. En dan onthou hy ook hoe Seppie hom weggestuur het toe hy die pampoensaad gebring het. Seppie wat nie saam met hulle middagete geëet het nie.

En Sias se hele houding het verander ná vanoggend. Hy was so seker daarvan dat Fransien op Fluisterbos versteek was.

Sy ore begin suis. Was hulle weer op Fluisterbos? Vanoggend, dalk? Het hulle bewys gekry dat Fransien daar geskuil het? Was Raine dalk nog nie weg nie? Sy hart begin met swaar hamerslae in sy borskas klop. Hy verbeel hom nie. Hy ruik haar aan die kombers. Raine was hier. O, hemel, Raine is op Houthaalbos.

Hy spring op en hardloop na die deur, begin soos ’n besetene daaraan hamer. Die grein van spoorwegdwarsleggers byt in sy vuiste voor hy besef hoe futiel dit is. Hy gee ’n paar lang treë terug tot teen die bed, hardloop en tref die deur volspoed met sy skouer. Dit beweeg nie en pyn skiet verlammend deur sy skouer, arm en nek.

Hy gaan sit op die rand van die bed met sy voorkop in sy hande. Gisteraand het Raine in sy arms gelê en vanaand rus sy moontlik op sy gewete. En as dit die geval is, as sy iets moet oorkom, is dit sy einde ook. Op hierdie spesifieke oomblik sal hy eerder Annie-se-lot afsaag en in vlamme sien opgaan as dit kon verhoed dat Raine hier beland het.

As sy iets oorkom, sal dit sy straf wees vir die ambisie wat sy lewe oorheers het vandat hy sy oë die eerste keer op Annie-se-lot gelê het. Dit weet hy nou.

“Straf?” hoor hy Joanie se stem skielik duidelik deur die vlae selfverwyt. “So iets bestaan nie, Flint. Net oorsaak en gevolg. As ’n balans versteur word, sal iets gebeur om dit te probeer herstel. Mense wat dit as straf sien, is bloot stiksienige martelgatte.”

Haar stem los op in die groter stilte van hierdie vertrek uit die hel wat sintuie verdoof, sinne begogel en breinselle in die war bring.

“Hoe vorder Jantjies en Dreyer met hulle navrae oor Raine Quinn se bewegings, Fortuin?” Gys wil nie weet hoeveel dode Gertjie die afgelope twee dae gesterf het oor Raine nie. Maar met Kirstein en Meetsnoer se bankstate wat omtrent al sy aandag verg, moes hy delegeer. Die bankstate is sy beste kans om iets teen Meetsnoer te kry wat nie net hoorsê is nie. Boonop moet hy skelm werk. As De Lange agterkom waarmee hy besig is, poep die kaptein ’n aap.

“Nog maar min of meer dieselfde. Sy is na berekening net voor halfelf by juffrou Gertjie weg. Die karwag in die sentrum se parkeerarea het gesien dat sy N2 se kant toe draai. Hy onthou, want sy het hom ’n groter fooitjie as die meeste mense gegee. Daarna het niemand haar weer met ’n oog gesien nie.”

“En Adele het ongeveer halftwaalf gebel en Raine net voor dit,” mymer Gys. “Maar as die karwag Raine N2 toe sien ry het, hoe kon sy dan van Fluisterbos af gebel het?”

“Miskien het sy iets vergeet en teruggegaan?”

“H’m.” Hy kyk op na Fortuin. “Enigiets anders?”

“Ek het uiteindelik Fletcher se huishoudster in die hande gekry. Sy sê Fletcher het haar Maandagoggend douvoordag gebel en gesê het sy moet regmaak vir ’n gas. Hy’t gesê dit sal waarskynlik Maandag wees, maar dalk Dinsdag. Sover het niemand by sy Kaapse huis opgedaag nie.”

Gys sug en knik. “Dankie, Fortuin.”

Die nuus verras Gys nie werklik nie. So tussen al die ander dinge deur het hulle gedoen wat hulle kon om Raine Quinn op te spoor, maar kon nog niks beduidends kry nie. Sy enigste hoop is dat Raine maar net weer nalatig was met haar foon en Gertjie binnekort sal bel. Verder kan hy net sy bes doen om deur middel van ongerymdhede op die bankstate toegang tot Meetsnoer te kry. Maar tyd tel teen hom. Dis nou die tweede dag dat hy daarvan probeer sin maak en die banke vat vir ewig met inligting wat hy verder aanvra.

Kirstein se persoonlike bankstate verwar hom. Hy het verwag daar sal ’n klein fortuintjie versteek lê, maar dis glad nie die geval nie. Iets wat sy planne deeglik in die wiele ry. Maar dit verklaar dalk waarom Sias so dringend agter Fransien se erfporsie aan was. Hy sou daardie geld nodig gehad het om Fluisterbos mee te kan koop.

Hy kyk oor sy apteekbril na Fortuin. “Kon jy uitvind wat die ander rekening is, die een waar die ander vyftigduisend rand van Fletcher se inbetaling heen is?”

“Ek wag nog om te hoor, inspekteur.”

“Enigiets nuuts oor Hendrikse?”

“Hy hou steeds vol hy het ’n hoender gesteel en geslag. Dis waar die bloed vandaan kom. Hy hou ook by die storie dat hy die horlosie aan die rand van die pad opgetel het toe hy die oggend ná die moord verby Fluisterbos gestap het. Hy het iets in die son sien blink, ondersoek ingestel en dit toe opgetel. Hy het nie besef dis so ’n dure ding nie.”

“Bloedtoetse?”

“Nog nie terug nie.”

Gys knik nadenkend. Hy trek weer die Meetsnoer-bankstate onder Sias se persoonlike state uit.

“Jaag die bank aan. Ek soek ook die state van die huisleningsrekening vir Houthaalbos. En ek wil ook hê jy moet vir my uitvind van die tweede huislening wat Sias uit sy persoonlike rekening betaal. En die munisipaliteitsrekening in Caledon.” Gys sê dit amper ingedagte. Gedagtes aan Raine Quinn wil hom maar nie uitlos nie, al is hy die afgelope twee dae tot oor sy ore toe onder die werk. En dis nie net oor Gertjie nie. Waarom sou Raine die noodnommer gebel het? Of was dit iemand anders?

En hoekom is haar voertuig se registrasienommer nie in die gereelde padblokkades tussen hier en die Kaap opgetel nie? Ook nie in ander padblokkades noorde toe nie. Waarom het sy nie by Fletcher se huis opgedaag nie? Dis vandag al Woensdag. Gestel Raine is dié keer nie net nalatig met haar selfoon nie?

Met ’n sug staan hy op, kry sy baadjie van die stoel se rugleuning af en trek dit aan. Hierdie bankstate gaan net eenvoudig te lank neem. Dis tyd dat hy ’n ander invalshoek probeer. “Toe, klim op die foon bank toe. Ek kom laai jou oor ’n rukkie op.”

“En waarheen gaan ons, inspekteur?”

Gys stap met besliste treë verby Fortuin aan deur toe. Verlig noudat hy die besluit geneem het. “Ek gaan nou staatsaanklaer toe.” Hy draai terug na Fortuin toe. “Raine Quinn is vermis en aangesien daar reeds ’n moord in die omgewing gepleeg is en Hendrikse ná Quinn se verdwyning in hegtenis geneem is, wil ons dié keer amptelik op Fluisterbos gaan rondsnuffel en die omgewing binne ’n tienkilometerradius fynkam. Dit sluit Houthaalbos in. Ek wil my lasbrief hê, of ‘die moordenaar’ nou gearresteer is of nie en of ek nou op tone gaan trap of nie.”

“Maar kaptein het gesê ons moet Houthaalbos uitlos. Dat net hy met Meetsnoer mag kontak maak. Kaptein het uitdruklik opdrag gegee …”

“Kaptein se gat.”

“En as ons moeilikheid kry met die Meetsnoer-mense?”

“Dan radio ons vir versterkings. De Lange en sy gespuis probeer ons dalk keer om by Meetsnoer in te meng, maar die wet is die wet en misdaad is misdaad. Ek dink nie De Lange probeer misdade verdoesel nie, hy glo net eenvoudig dat Meetsnoer nie tot misdaad in staat is nie.” Hopelik, dink hy, en wonder wat met Fortuin aangaan dat hy so groot oë maak? “Buitendien, as Raine Quinn se verdwyning niks met Meetsnoer te doen het nie, is daar nie ’n probleem nie. As dit het, het ons bewys dat Meetsnoer …” Gys draai om toe hy besef Fortuin beduie met sy oë na iets agter hom.

De Lange staan met gevoude arms in die gang, sy mond ’n horisontale keep.

“Dag, kaptein,” groet Gys en probeer dink wat die vent alles moes gehoor het.

“Sê my, inspekteur Niemand, bo en behalwe die feit dat jy my opdragte wil ignoreer en ons ooreenkoms wil verbreek, watter deel van ‘kaptein De Lange moet in alles geken word en sal koördinerend optree’, het jy nie verstaan nie? Het die superintendent dalk Hebreeus gepraat toe hy dit gesê het?” Hy ontknoop sy arms en gee ’n tree nader. “Hoe durf jy my integriteit as wetstoepasser in twyfel trek? En wat bedoel jy met ‘dié keer amptelik’ op Fluisterbos rondsnuffel? Beteken dit wat ek dink dit beteken?” Hy staar Gys ’n oomblik stip in die oë. “Kom na my kantoor toe. Jy ook, Fortuin.”

Hy draai op ’n tiekie om en marsjeer in die gang af. “April, kantoor,” roep hy by een van die ander kantore in sonder om sy pas te onderbreek.

Gys kyk om na Fortuin. Dié haal net sy skouers op. Gys sug diep en stap dan agter hulle bevelvoerder aan.

De Lange sit eers agteroor toe Gys sy gesensorde weergawe van Raine Quinn en Flint Fletcher se verdwynings en die besoek aan Fluisterbos gegee het.

“Net omdat jy ’n sleutel gebruik het, beteken dit nie julle besoek aan die Fluisterbos-huis was nie wederregtelike betreding nie, inspekteur. Dit bly inbraak. Ek neem aan jy besef dit.”

“Ja, kaptein.” Gys voel nie spyt daaroor nie en gaan ook nie maak asof hy spyt is nie.

“En waar is Fletcher en Quinn se voertuie?”

“Dié weet ons nie, kaptein.”

“Maar dan kan die twee mos enige plek in die land wees, inspekteur?”

Gys knik. “Korrek. Op Houthaalbos ook. Dis die naaste eiendom aan Fluisterbos. Dis logies om ’n radiussoektog uit te voer. Houthaalbos val in die sirkel.”

“Of hulle het besluit om te gaan oesters eet in Knysna en toe daar oorgebly.”

“In twee voertuie, kaptein? En dit nadat Quinn Jantjies op 10111 gebel het en die oproep afgesny is ná ’n ‘moerse lawaai’? En dit van Fluisterbos af?”

“Vermóédelik van Fluisterbos af. Ás dit Quinn was. En ek sal dit waardeer as jy gekruide taal vir jouself hou.”

Gys het vrede met De Lange se taalvoorkeure, maar hy frons toe hy weer onthou van Adele Fourie se oproep na Jantjies toe. Is dit blote toeval dat dit so kort ná Quinn se oproep gekom het en Jantjies verhoed het om Gys dadelik te kom sê van die oproep? Nie dat hy in toeval glo nie, maar wat kan nou verdag wees aan Adele Fourie met haar krulhaartjies en tandevlosglimlaggies?

“In een opsig is jy reg, inspekteur Niemand,” lei De Lange sy aandag af. “Ek is ’n toegewyde lid van die Sewe Seëls Kerk, en ek glo vir geen oomblik die profeet en sy Uitverkorenes het enige benul waar Raine Quinn is nie. En ek is eenhonderd persent oortuig hulle is nie tot misdaad in staat nie, maar ás hulle die wet in enige opsig oortree, sal ek nie huiwer om stappe te neem nie.”

Gys antwoord nie. Hy wens De Lange wil nou klaarkry sodat hy sy aansoek vir ’n lasbrief kan indien.

De Lange kyk Gys met daardie irriterende beterweterige uitdrukking in sy oë aan. Gys weet sommer hier kom nou weer ’n hoogdrawende toesprakie.

“Ek verstaan nie waarom jy, en soveel ander, godvresende mense so graag van allerhande goed verdink nie, maar ek wil nie kosbare tyd verloor as gevolg van jou ongegronde agterdog nie. Daarom is ek bereid om vir jou voorspraak te doen en toegang tot Meetsnoer te verkry sonder lasbrief. Maar ek verwag dat die saak met omsigtigheid hanteer en met die nodige respek uitgevoer word. Ek en April sal by wees om toe te sien dat dit gebeur.”

Gys knik. “Maar dan moet ons onmiddellik gaan.” Fortuin moet maar daardie oproepe bank toe later maak. Die profeet moenie tyd hê om allerhande goed te kan toesmeer nie.

De Lange druk sy vingerpunte teen mekaar. “Ek sal Meetsnoer nou en in jou teenwoordigheid bel. Sodat jy nie later kan sê daar was ’n geknoei nie.”

Gys bly arms gevou staan terwyl De Lange Seppie Swanepoel bel en verduidelik wat die probleem is. Dis allesbehalwe die ideale omstandighede. Hy sou veel eerder net daar wou opdaag met die lasbrief, maar danksy die ou drol se afluistery is dit nou neusie verby. Hy kyk vraend na De Lange toe dié groet en die foon neersit.

“Hy moet uiteraard die saak met Sias bespreek en sy toestemming kry.”

“En hoe lank gaan dit duur?” vra Gys ergerlik. Hulle mors net tyd. En gee Sias Kirstein tyd om weg te steek wat hy ook al wil wegsteek.

“Nie te lank nie, glo ek. Sit, inspekteur, en miskien sal konstabel Fortuin so gaaf wees om vir ons tee te gaan haal. Rooibos vir my, asseblief, geen suiker nie.”

“Sy is dodelik siek, Sias,” hoor Raine deur haar bedwelming. “Septisemie. As gevolg van die bytmerk.”

Iemand pluk aan haar arm. “Die vel is nie eens gebreek nie, Bronwyn.” Haar arm word weer laat val.

Raine steun en vou haar ander arm beskermend oor die een met Adele se merk daarop.

“Waar is Fransien, antwoord my!” Daar is niks oor van die sagte stem waarmee hy haar voorheen probeer oorhaal het om te praat nie.

Raine skud haar kop.

“Maak oop jou oë,” kom Sias se bevel.

Raine lig haar wimpers met moeite en kyk deur die skrefies op. ’n Boek word voor haar oë ingedruk. Combatting Cult Mind Control lees sy die letters wat sonder haar bril dof voor haar oë dans en maak haar oë weer toe.

“Waar kry jy hierdie Satansgemors?” Die boek tref haar skrams teen die kop.

Raine rol haar op in ’n fetusposisie met haar hand in verweer oor haar kop gevou.

“Jy sal moet wag tot sy beter is, Sias.”

“Dors,” prewel Raine.

Bronwyn lig haar kop op en hou ’n beker voor haar lippe. Sy sluk gulsig.

“Jy laat my weet sodra sy weer by haar positiewe is, verstaan jy my, Bronwyn van Dirk?”

“Natuurlik, Sias. Waar kom die boek vandaan?”

“Haar handsak. Ek het Laetitia gevra om dit te deursoek.”

Vergeet om die boek terug te sit. Vergeet altyd goed. Laat haar altyd in die moeilikheid beland.

“Bekeer haar uit die geskrifte van jou profeet, Bronwyn van Dirk, en hoor by haar waar Fransien is.”

Raine hoor ’n deur toegaan en Bronwyn se bewegings. Sy kom sit weer langs die bed. “Raine, weet jy waar Fransien is?”

Raine skud haar kop moeisaam.

Daar is ’n geritsel van los bladsye en dan begin Bronwyn saggies lees.

“Sias is my herder; niks sal my ontbreek nie. Sias laat my neerlê in groen weivelde; na waters waar rus is, lei Sias my heen …”

Gys en De Lange skrik ewe groot toe die foon lui.

“Kaptein De Lange,” antwoord hy haastig.

De Lange verstyf en kom regop. “Dis ’n eer om van jou persoonlik te hoor, Sias.” Hy draai sy rug na Gys. “Ek verstaan.

“Natuurlik. Dis baie groothartig van jou.” Hy loer oor sy skouer na Gys. “Ja, dis net omdat die twee persone vermis word. Wel, eintlik een, maar vermoedelik twee. Raine Quinn en Flint Fletcher.”

De Lange se oë rek voor hy weer wegkyk. “O?”

De Lange luister ’n rukkie in stilte voor hy weer praat. “Ja, ek sal hulle vergesel. In die haak. Baie dankie, Sias.”

Hy kyk met ’n triomfantelike glimlaggie na Gys nadat hy gegroet en afgelui het. “Sien, geen lasbrief nodig nie. Ons is welkom om ’n soektog na Raine Quinn op Houthaalbos uit te voer op voorwaarde dat ek by is en Seppie Swanepoel ons vergesel. Flint Fletcher word egter glad nie vermis nie. Hy is Maandag opgeneem in die Meetsnoer-geledere. Tans is hy in afsondering om Bybelstudie te doen en te bid voor sy amptelike opname en kan nie gesteur word nie.”

Gys sukkel om sy gesig neutraal te hou. Die ellendeling. Kon Fletcher nie maar geluister het nie. Aan die ander kant kan dit seker nie skade doen dat hy daar sit nie. As hy enigiets uitvind, kan hulle dit later gebruik om Sias Kirstein aan die tone op te hang. Kirstein sal sekerlik nie so geredelik erken hy is daar as hy van plan was om van hom ontslae te raak nie? Hoe ook al, sy eerste prioriteit nou is om Raine Quinn op te spoor voor Gertjie van haar trollie af raak.

Hulle is op pad na die ongemerkte polisiemotor toe Gys se selfoon lui. Gys loer vinnig na die skermpie. As dit nie Gertjie was nie, sou hy nie geantwoord het nie.

“Gys, sy’s veilig!” Dit klink asof sy huil en lag tegelyk. “Ek het pas ’n SMS van haar gekry.”

Gys steek vas. “Van Raine?”

De Lange steek ook vas.

“Ja! Sy het haar selfoon verlê, maar nou weer opgespoor. Dis so tipies van haar. Sy val vanmiddag nog in die pad Pretoria toe om haar visumaansoek vir Kanada te bespoedig. Sy beplan om ’n maand of so by haar pa te kuier.”

Gys vee oor sy ken. “Hoekom het sy toe nie in Fletcher se huis gaan bly nie?”

“Sy’t nie gesê nie.”

“Het jy haar probeer terugbel?”

“Ja, maar haar foon was beset.”

Gys krap aan die eilandjies baard wat hy vanoggend moes mis geskeer het. “Dankie, Gertjie. Ek is baie bly vir jou onthalwe,” sê hy dan en groet.

“Ek neem aan Raine Quinn is nie meer vermis nie?”

Gys kyk ingedagte na De Lange. Die mannetjie met sy blink bril en gestalte wat nie sy van gestand doen nie, lyk tog so selfgenoegsaam. “Dit klink so.”

“Dan reken ek dis nie meer nodig om die profeet te verontrief nie. Wat ’n verligting. Darem een saak minder,” verdaag De Lange hulle met ’n knik en ’n glimlaggie wat Gys sand tussen die tande gee.

Fortuin haal sy skouers op toe hulle terug is in hulle kantoor. “Wat nou, inspekteur?”

Gys skud sy kop. Gertjie verdien gemoedsrus, maar in Gys se gemoed is geen rus nie. Die oproep is darem net te betyds. Darem net te gerieflik. Enigeen kon daardie SMS van Raine se foon af gestuur het. Die vraag is net, hoe sou hulle geweet het om dit juis na Gertjie toe te stuur? En hoe weet hulle van Kanada en haar pa?

Êrens kyk hy iets mis. As hy sy verstand skoon genoeg kan kry, sal hy daardie iets kan naspoor, maar al waarmee hy sit, is vlietende gedagtes, verwarrende vermoedens en ’n gekarring van ’n onduidelike stemmetjie. En dié karring oor daardie twee oproepe wat Jantjies so kort ná mekaar gekry het. “Fortuin, van waar af het Adele gebel toe sy Jantjies gekontak het oor sy skoonsuster? En watter nommer het sy geskakel?”

“Ek dink nie Jantjies het gevra nie, inspekteur.”

“Nou maar my magtig, Fortuin, kry hom om Adele Fourie te bel en te vra.”

Gys het skaars weer op die bankstate begin konsentreer toe Fortuin terugkom.

“Mevrou Fourie het ’n huis gaan inspekteer nadat die inwoner uitgetrek het. Die een op Fluisterbos. Sy het die landlyn gebruik en 10111 geskakel om Jantjies te vra om sy skoonsuster hospitaal toe te neem. Haar sel het nie ontvangs gehad nie en sy kon nie die gewone nommer onthou nie. Sy het glo twee keer gebel, want sy het die foon die eerste keer van die lessenaar laat afval. Dit verklaar ook hoekom die oproepe kort ná mekaar gekom het.” Hy lig sy hande verontskuldigend. “Dit was toe nie Quinn nie.”

Gys klik sy tong. Besef die vroumens nie dis ’n vervloekste noodnommer nie? Miskien is hy tog op ’n dwaalspoor. Miskien is Raine Quinn regtig op pad Kanada toe.

Dan frons hy. “Maar Adele het nie onmiddellik weer gebel nie? En het Jantjies nie gesê sy wou met my praat nie?”

“Ek het hom gevra, hy is nou glad nie meer seker wat hy gehoor het nie.”

Daar is net een ding wat Gys minder aanstaan as toeval, en dis geheueverlies. Maar hoekom sal Adele Fourie lieg? En Jantjies is nou nie juis die bekwaamheid vanself nie. Selfs wanneer hy nie babelas is nie, is die betroubaarheid van sy inligting dikwels verdag.

“Nou toe, Fortuin,” gee Gys bes, “spring op die foon bank toe en kry die inligting wat ek gevra het. Lyk my ons kan voorlopig vir Raine Quinn op ons lysie van bekommernisse aftik.”

Fortuin knik, maar hy lyk net so min oortuig as wat Gys voel.

“Welgeluksalig is hy wie se oortreding vergewe, wie se sonde bedek is,” begin Bronwyn met die soveelste psalm.

Raine se verstand voel effens helderder, maar verder voel sy steeds asof sy sweef. Dis beter as sy haar oë toehou, want as sy hulle oopmaak, laat die dansende omgewing haar naar voel. Buitendien, haar ooglede is so swaar, dis so moeilik om hulle te lig.

“Welgeluksalig is die mens aan wie Sias die ongeregtigheid nie toereken nie en in wie se gees geen bedrog is nie …” Bronwyn se stem breek af toe die deur oopgeruk word.

“Het sy gebieg waar Fransien is, Bronwyn van Dirk?”

“Sy weet nie, Seppie.” Bronwyn se stem is hees.

Oomblikke later word Raine op haar maag gerol en sy voel iets om haar polse gaan.

“Wat gaan aan?” hoor sy Bronwyn uitroep. “Jy kan haar nie hier wegvat nie!”

Raine sukkel om haar oë oop te kry en loer op deur haar hare. Seppie se gesig is vertrek.

“Wag, sy het net ’n nagjurk aan,” probeer Bronwyn keer toe Seppie Raine optel en weer oor sy skouer swaai.

“Dis goed genoeg.” Seppie verstewig sy greep.

“Waarheen neem jy haar?”

“Jy vra te veel vrae, Bronwyn van Dirk,” grom Seppie en swaai om. “Gaan kapel toe wanneer die klok lui en vat jou luit en tamboeryn saam. Ons hou ’n verblydingsdiens. En Mart moet dit ook bywoon. Sias het die finale boodskap gekry oor die nuwe toevoeging tot julle vroue se geledere.”

“Maar hoekom …”

“Bevraagteken jy dalk die profeet se opdragte?”

“Nee, Seppie. Vergewe my.” Daar is ’n huiwering voor sy verder praat. “Mart is nog baie swak.”

“Jakob kan vir haar een van sy kantoorstoele neersit. Hulle het rug- en armleunings.”

“Die gang is leeg,” hoor Raine ’n ander vrou se stem. “Gebruik jou kamer tot almal in die kapel is. Ek het Petra reeds kapel toe gestuur.”

Raine se kop mis die kosyn rakelings toe hulle uitgaan.

“Versigtig! Sy is moontlik Sias se bruid!” maan Bronwyn met ’n dringende fluisterstem. “En gee haar baie vloeistowwe. Die koors dehidreer haar.”

Raine se ribbes pyn teen die tyd dat Seppie by ’n kamer aan die einde van ’n ellelange gang ingaan, haar op ’n bed neergooi en die deur toeruk. Sy probeer spartel toe sy besef Seppie is besig om haar te muilband, maar haar bewegings is traag en oneffektief en haar hees uitroepe word verswelg toe die klok begin beier. Nie in gereelde slae nie, maar wild en wakker, amper jubelend.

Opgewonde stemme en vinnige voetstappe klink in die gang op en word dan weer stil. Dan is daar weer haastige voetstappe en ’n kloppie aan die deur.

“Sias het ’n oproep gekry. Die afspraak is gekanselleer.” Dis weer die stem van vroeër. ’n Vrouestem, laag en strelend.

“Waarheen nou met haar?”

“Die put.”

“Maar ek dag die saak is nou opgelos?”

“Die put, Seppie. Miskien onthou sy dan waar Fransien is.”

“Sy’s siek.”

“Het jy vergeet sy is ’n satanis?” sis die vrou dit uit.

Seppie gooi Raine vir die soveelste keer soos ’n sak patats oor sy skouer. Dié keer vang sy skouerknop haar in die bekken en sy kreun, maar die klank slaan vas teen die lap wat oor haar mond gebind is en in haar mondhoeke inkerf.


SES EN VEERTIG

Donderdag 17 September

Toe die dag begin breek en dit stadigaan lig word in die belydenisput, is Raine bitter spyt Bronwyn se konkoksie is nou heeltemal uitgewerk.

So onaangenaam as wat die bedwelmende gevoel en die gesweet was, sou dit haar kon help om nie die ysige koue te voel opslaan uit die vier sementmure om haar nie. Dit sou dalk die paniek wat haar kort-kort oorval, verlig het.

Fransien het geen jota of tittel gelieg oor die belydenisput nie. Wat Raine ook laat besef het sy het waarskynlik ook nie oor die res gelieg nie.

Sy kyk op na die vierkantige staalrooster so ver bo haar. Dit verdeel die bewolkte lug en ruiselende dennebome in eenhonderd vierkantjies van ongeveer tien by vyftien sentimeter. Die touleer waarteen Seppie haar met groot moeite afgekry het, het hy opgetrek. Nou nog hoor sy die geluid van die swaar staaf wat hy bo-oor die rooster geskuif het en die inklik in die groewe.

Hy het ten minste haar hande losgemaak. Met dom vingers kon sy die muilband uiteindelik afwikkel. Ná ’n ruk het sy genoeg krag bymekaargeskraap, die emmer omgekeer en wankelrig daarop gestaan. Selfs met haar arm op sy verste uitgesteek, kon haar vingerpunte nie naby die rooster kom nie. En haar desperate gegil om hulp het net ’n seer keel tot gevolg gehad.

Danksy die medikasie het sy vir rukke deur die nag ingesluimer, maar die koue sement gun haar die afgelope uur of twee nie veel rus nie. Van lê is daar nie sprake nie, maar sy kan met haar rug teen die koue muur sit as sy die emmer tussen haar opgetrekte knieë inpas. Die ongemaklike posisie dwing haar ook om gereeld op te sukkel en rukke te staan. Een en ’n half vierkante meter is nog kleiner as wat sy gedink het toe Fransien haar vertel het.

Nou is sy koud en rasend honger, maar die ergste is die dors. Seppie het die tou waaraan ’n blikbeker so geprakseer is sodat daar nie te veel water uitmors nie, laat afsak nadat hy die rooster toegemaak het. Daarna het iemand wat vir haar onsigbaar gebly het weer ’n keer vir haar water afgestuur. Sedert die donker gisteraand toegesak het, was daar egter nog niks weer nie. Die bietjie speeksel wat nog in haar mond is, is taai en haar lippe droog. Duiseligheid oorval haar by tye en laat haar gryp na die meedoënlose mure om haar.

Hoe Fransien dit sewe dae in hierdie put uitgehou het, weet sy nie. Ná minder as ’n dag hier is sy amper haar verstand kwyt. Seker dié dat sy haar verbeel het dis Fransien wat vir haar die water soveel ure gelede laat sak het.

Die brak water smaak al beter en Flint se maag maak nie meer draaie daarvan nie. Daar is immers niks in sy maag oor wat kan draai nie. Sy knaende hongerpyne het stil geraak, al wat oorbly, is die gevoel van swakheid en ’n enorme hoofpyn.

Aanvanklik het hy besluit Sias kan sy opdragte druk, maar uiteindelik het hy besef die Bybel is al wat hy het om hom mee besig te hou. Dit lei ten minste ook sy aandag af van sy kommer … nee, sy paniek oor Raine.

Teen dié tyd kan hy 2 Petrus 3 in sy slaap opsê. Die eerste hoofstukke van Openbaring is ook in sy geheue gegrif. Die nadeel is die drogbeelde wat in fyn besonderhede gedramatiseer word elke keer as hy sy oë toemaak. Vir die eerste keer in sy lewe wens hy dat hy nie met so ’n goeie geheue geseën is nie.

Vier lewende wesens wat van voor en van agter, rondom en binne, vol oë is en ses vlerke elk het, kniel in sy verbeelding voor Annie-se-lot. Een soos ’n leeu, een soos ’n kalf, een met die gesig van ’n mens en een soos ’n arend wat vlieg. Soms sien hy langs Annie-se-lot die Lam asof hy geslag is, met sewe horings en sewe oë. En dan sien hy hoe ’n slang deur die plantegroei beur, op pad na die Lam toe.

Ander kere sien hy die perde. ’n Witte, ’n vuurrooie, ’n swarte, ’n vale. En op die vale sit die Grim Reaper wat lyk soos ’n Halloween-karakter met Sias se ysblou oë wat onder die kap van die mantel uitloer.

Telkens wanneer hy in ’n onrustige dommeling begin versink, hoor hy ’n stem wat soos Sias s’n klink. Ek is die Alfa en die Oméga! En oor en oor hoor hy een vers: Want jy sê: Ek is ryk en het verryk geword en het aan niks gebrek nie; en jy weet nie dat dit jy is wat ellendig en beklaenswaardig en arm en blind en naak is nie.

En dis waar, weet Flint wanneer ’n innerlike donkerte hom begin aftrek na ’n onpeilbare bodem toe. Hy is ellendig en beklaenswaardig en arm en blind en naak. Hy het almal in sy lewe gefaal en ’n afgod van Annie-se-lot gemaak. Die wete suig hom telkens in ’n kolk van desperaatheid waar beelde van sy ouers en Joanie, van Tehani en sy tweeling draai. En in die middel van die kolk sien hy Raine se gesig, vertrek van hartseer en pyn.

Hy het egter helder tye ook en in hierdie helder oomblikke weet hy: in die skemerte van Sias se Openbaringskamer is hy stadig maar seker besig om van sy verstand af te raak.

“Die blikskottel!” roep Gys uit.

“Wat nou, inspekteur?”

“Het jy al gehoor van ’n access bond, Fortuin?” Hy wag nie op ’n antwoord nie. “Dis ’n huislening waaruit jy na willekeur kan trek tot die limietbedrag van jou lening. Telkens word die terugbetalingsbedrag net aangepas.” Hy skuif die een bankstaat oor na Fortuin. “Kyk hier. Die grootste deel van al die groot bedrae wat in die Meetsnoer-rekening inbetaal word, word na die huislening gekanaliseer. Mens sou dink Houthaalbos moet amper reeds afbetaal wees, maar nee, dis oor die twee miljoen in die rooi. En hoekom? Want die geld wat inkom, word net mooitjies weer uit die access bond oorbetaal in hierdie rekening.”

Fortuin buig oor die state en kyk dan op. “Maar die rekening is dan in Daniël Christiaan de Weerdt se naam?”

Gys vryf oor die spooksnor wat hy soms nog voel, al het hy die ding ’n jaar gelede al afgeskeer. “Dis die snaakse ding. Tensy daar ’n ander Daniël de Weerdt is, ’n broer of ’n neef of iets, moet dit sy vark van ’n pa wees. Hoekom miljoene rande aan sy gehate pa oorbetaal om dit van daar af in allerhande ander beleggings, wat ook in Daniël se naam is, te steek?”

“Ons sal seker die pa moet soek om hom te kan vra?”

“En waar begin ons?” vra Gys en weet sommer Fortuin sal die regte antwoord gee.

“By die huis in Caledon wat Kirstein afbetaal en waarvoor hy ook die munisipale rekenings betaal.”

“Kon jy agterkom wie se eiendom dit is?”

“Dis nie Daniël de Weerdt s’n nie, as dit is wat inspekteur dink nie.”

Gys frons. “Nie?”

Fortuin skud sy kop. “Die huis en munisipale rekening is in ene Averil Swanepoel se naam. Sover ek kan aflei, woon sy daar.”

Seppie se ma? Die vrou wat Sias daarvan beskuldig het dat hy haar verkrag het? Die rede waarom hy in die hospitaal in geslaan is? “Nè?” Miskien is die man waarlik ’n Christen met ’n goeie en vergewensgesinde hart, maar Gys se maagsappe vertel vir hom ’n ander storie.

“Nè.” ’n Glimlag plooi om Fortuin se lippe en vir die eerste keer sien Gys die beduidenis van ’n harigheid op sy bolip deurskemer. Sou die knaap nou waaragtig ’n snor probeer kweek? “Sal ek vir ons ’n voertuig uitboek, inspekteur?”

“Wikkel, Fortuin, dat ons op Caledon kom.”

Raine skrik wakker uit iets wat meer ’n swymeling as ’n slaap was toe ’n skeut water haar tref.

“Oeps, jammer.” Die stem verklap geen jammerte nie.

Raine kyk op, sien die beker wat aan die nylontou na haar toe afgestuur word. Sy skarrel orent en gooi amper die emmer om in haar haas. Maar niks maak saak nie, net die gedagte aan water. Sy gryp die swaaiende beker en drink dit in drie slukke leeg. Die meeste het in elk geval uitgemors. Sy proe skaars die brak smaak.

Sy kyk weer op. Die vrou sit op haar knieë langs die put en kyk af deur die rooster, haar hande druk teen die vierkantjies. Haar hare hang weerskante van haar gesig. Die lig is skerp agter haar en Raine kan nie haar gelaatstrekke uitmaak nie.

“Nog?” Raine sluk. “Kan ek nog water kry, asseblief?”

Die beker word weer opgehys. Die vrou verdwyn. Raine hoor die water in die beker tap. Daar moet ’n kraan wees. Dan word die bekertjie weer afgesak. Druppels spat uit en Raine staan op haar tone. Sy kry dit net-net nie raak gevat met haar vingerpunte nie. “Asseblief!” roep sy angsbevange.

Die beker sak ’n paar millimeter en dans op haar vingerpunte rond. Nog water mors uit.

“Is jy seker jy wil hê? Dis nou nie Fluisterbos se soet water nie.”

Die stem klink bekend.

“Asseblief?” pleit Raine.

Die beker val ’n ent en Raine gryp daarna. Sy kry dit stewig in haar hande vas, maar dis steeds te hoog om daaruit te kan drink.

“Hoe voel dit om nie meer die baas van Fluisterbos te wees nie, Raine Quinn?”

Vaagweg wonder Raine hoe die vrou weet, maar al waaraan sy kan dink, is die kosbare vog in die beker.

Die tou trek weer styf, maar Raine klou.

“Antwoord my!”

“Dis ’n verligting.” Raine hoop dis die regte antwoord. Fluisterbos voel in elk geval soos ’n half vergete droom, hoe onmoontlik dit ook al net enkele dae gelede sou geklink het. Klaarblyklik is die antwoord aanvaarbaar, want uiteindelik kan sy die beker se rand teen haar lippe druk. Sy drink gulsig, te bang dit word weer uit haar hande geruk.

Raine laat gaan die leë beker en kyk weer op. “Baie dankie. Baie, baie dankie.” Êrens in haar wollerige verstand wonder sy waarom sy die vrou bedank ná haar wreedheid, maar sy weet ook dat sy op die oomblik haar lewenslyn is, al is hierdie Samaritaan ook hoe onerbarmlik.


SEWE EN VEERTIG

Vrydag 18 September

Die besoek aan Caledon was nie wat Gys ’n hoogs suksesvolle operasie sou noem nie. Averil Swanepoel is ’n benerige skim deurweek van alkohol en nikotien. Sy is toe die dogter, nie die ma nie. Seppie se jonger halfsuster. Die ma is glo jare gelede al pad-af.

Hy druk sy hande oor sy oë. Hy is doodmoeg. Gisternag het hy nie ’n oog toegemaak nie. Averil Swanepoel se hol oë het hom gery.

Veel kon hulle nie uit haar kry nie. Sy het Daniël de Weerdt jare laas gesien. Nee, sy kan nie onthou wanneer laas nie, net dat dit nog voor haar ma se dood in ‘89 was. Daniël het haar ma destyds soos ’n sleg hond gelos toe sy siek geword het. Nee, Seppie besoek haar nooit. Sy ken hom skaars. Vir Sias het sy nog nooit gesien nie. Sy is gebore nadat Daniël hom glo in die hospitaal in geslaan het.

Kort ná haar egskeiding in 1991 het sy uit die bloute ’n brief van die bank gekry om te sê iemand wil die agterstallige lening oorneem en namens haar hanteer. Toe sy hoor dis Sias, wou sy eers nie, maar die bank het gedreig om die huis terug te neem, toe stem sy maar in. Nee, sy weet nie eens hoeveel sy nog skuld nie. Ja, Sias het ongeveer dieselfde tyd ook die munisipale rekening begin betaal, maar dis eers later dat hy ook vir haar ’n toelae begin gee het. In 2005 rond, as sy reg onthou. Voor dit het Seppie af en toe iets inbetaal, maar toe droog dit op en begin Sias betaal.

Vanoggend moes hulle hoor Geboorte- en Sterfgevalle het geen rekord van Daniël de Weerdt se afsterwe nie. Dit het Gys nie verras nie, maar hom ook nie oortuig Daniël leef nog nie. Daar was iets aan Averil Swanepoel se houding wat hom laat vermoed sy beskou Daniël as ’n afgehandelde saak.

Die vraag bly staan, wat baat die miljoene in sy pa se rekening Kirstein – of Daniël nou dood is of nie? Alle betalings tussen die rekenings word op die internet gedoen. Sias skuif heeltyd geld rond soos dit hom pas en dit pas hom om miljoene in Daniël se naam te hê. Ja, hy befoeter die mense wat vir hom geld skenk onder die indruk dat hulle Houthaalbos onderhou, maar wat kan Sias met die geld maak? Daar is ook sedert 1988 geen geld uit daardie rekening getrek nie. Net inbetalings is gelys. Dis seker hoekom hy vasgebrand het met die aankoop van Fluisterbos. Hy het meer as genoeg geld, maar dit sit vas in die Daniël-rekening. Sou hy op Fransien se erfporsie gereken het vir hierdie spesifieke aankoop?

Gys tel ingedagte die foon op toe dit weer lui.

“Gys?”

“Dag, Gert.” Hy hoop en bid net sy vermoed nie ook dat daardie SMS net so min van Raine af gekom het as van Julius Malema nie.

“Ek is nie seker of ek nou die regte ding doen nie. Soos jy weet, hanteer ek die oordrag van ’n hele paar eiendomme …”

“Ja?” Sy hanteer die oordrag van die mééste eiendomme hier rond. Het nou al skoon ’n assistent vir daardie deel van die praktyk aangestel. Dis een van die redes waarom sy so vervloeks ryk is.

“Hier is iets eienaardigs aan die gang met een van hulle. Ek kan nie vir jou sê wat dit is nie. Dit sou oneties wees. Maar as julle daarop sou aandring om sekere kontrakte te sien wat moontlik lig op een van julle sake kan werp, sal ek nie weier nie.”

En woeps, gaan die foon dood.

Gys gryp sy baadjie in die opstaan. “Fortuin!” roep hy in die gang af en sien hom dan uit die kleedkamers kom.

“Inspekteur?”

“Kom saam,” is al wat Gys sê.

Dis onmoontlik om te bepaal hoeveel ure verbygegaan het, maar Flint is seker dis al baie langer as agt en veertig uur sedert hy in hierdie skemer helhool opgesluit is.

As teenmiddel teen Openbaring se drogbeelde, vertel hy homself nou al ure lank grappe. Hardop. En hy lag hardop soos ’n mal man.

“Het jy al hierdie een gehoor?” vra hy vir die soveelste keer die skemerte in. “Van der Merwe gaan Amerika toe. Hy kom in Texas aan …”

Flint struikel orent toe hy die sleutel hoor draai. Die deur swaai oop en die helder lig verblind hom heeltemal. Die donker kol in die fel blok lig kan net Sias wees. Eers toe die deur weer toegaan, sien Flint Seppie het ook ingekom.

Sias druk sy hande teen mekaar en hou dit voor sy bors. “Dit spyt my dat jy langer hier moes bly as wat ons ooreengekom het. Onvoorsiene omstandighede het dit ongelukkig genoodsaak.” Hy gaan sit by die tafel en beduie vir Flint om oorkant hom te gaan sit.

Seppie bly met sy arms gevou voor die deur staan.

“Ek hoop jou tydjie hier was tot stigting?”

Stigting? Flint sluk sy woede en klou vas aan die laaste van sy rasionele denke. “Die Gees was voortdurend met my, Sias.”

“Dan is dit goed. Wat staan in 2 Petrus 3, Flint?”

Flint onderdruk met moeite die behoefte om Sias aan die strot te gryp. Ook die behoefte om die hoofstuk af te rammel. Hy resiteer dit met dramatiese tussenposes en teatrale stembuigings soos Sias altyd verse aanhaal. Toe hy klaar is, is hy lus en vertel ’n skurwe grap agterna, maar ook dié selfvernietigende impuls onderdruk hy suksesvol. As hy nie binnekort kos kry nie, is die laaste van sy kragte daarmee heen.

Sias knik, klaarblyklik tevrede, voor hy na Seppie draai. “Laetitia kan vir hom spyse en drinke bring. Sluit die deur agter jou.”

Netjies, moet Flint hom ter ere na gee. Selfs al het hy sterk genoeg gevoel om die waarheid uit die man hier voor hom te wurg soos hy graag sou wou, sal dit weinig help as hy hier wil uitkom.

Wat het jy met Raine aangevang? wil hy skree. Maar hy weet ook terwyl Raine hier is, durf hy niks waag nie. Nie tot hy weet waar sy is en weer sy kragte opgebou het nie. En daarom moet hy die waansin wat hom die afgelope tyd bekruip het, beheer, al verg dit elke grein van die bietjie breinkrag wat nog oorgebly het. Geduld is nou sy enigste wapen.

“Van nou af kan jy jou toelê op jou voorbereiding vir jou huwelik,” onderbreek Sias sy gedagtes. “Jy moet jou hart deeglik ondersoek en bid dat jy die beste moontlike eggenoot kan wees. Ons is almal gelyk voor die Allerhoogste, maar ek moet erken, Laetitia is vir my spesiaal. Vanaand sal sy ingewy en onderrig word om ’n goeie vrou vir jou te wees.”

“Maar is sy nie reeds ingewy nie? Toe sy met Karel getroud is?” Nie dat hy regtig dink hy kan die arme vrou van Sias red nie, maar hy kan ten minste probeer.

“Elke huwelik is uniek en verg ’n unieke aanslag.” Sias kyk na die deur toe daar voetstappe buite is. “Hier is sy nou. Ek sal haar eers vanaand inlig oor die boodskap wat ek ontvang het. Ek vertrou dus dat jy niks sal noem van die beoogde verrigtinge nie.”

Sê hy vir Sias hy het dit reeds aan Laetitia genoem, of bly hy stil? Flint word die besluit gespaar toe Laetitia met ’n skinkbord inkom en voor hom neersit. Hawermoutpap en vrugte. Dit moet ontbyttyd wees. Die beker sap is die welkomste van die lot.

Hy is halfpad deur sy ontbyt en Sias het skaars begin om Flint se kennis van die eerste hoofstukke van Openbaring te toets toe die deur oopvlieg.

“Sias, Adele het gebel. Daar is ’n probleem. En dis dié vloek se skuld.”

“Jy sal spesifiek moet wees, inspekteur Niemand,” plaas Gertjie die hele kwessie op amptelike vlak. Seker ter wille van die nuwe assistent wat ook daar rondhang. Gertjie kan tog so pynlik professioneel wees.

“Ons wil graag insae in dokumentasie van onlangse verkooptransaksies hê, juffrou Niemand,” speel hy met kwalik onderdrukte irritasie saam. Hy begryp Gertjie moet haar reputasie en kliënte beskerm, maar vervloeks!

“Ek kan dit net oorweeg as jy ’n transaksie uitsonder.”

Gys moet vinnig dink, maar daar is eintlik net een antwoord. “Die Fluisterbos-transaksie.”

“Die onlangsste een?” help sy ten minste ’n bietjie.

“Asseblief,” kners Gys tussen sy tande deur.

Gertjie gaan na haar liasseerkabinet, sluit dit oop en vroetel met haar fyn vingertjies deur die merkers.

“Dit sal hierdie een wees. Mag ek weet in verband met watter saak jy die inligting benodig?” Sy hou die lêer teen haar bors.

“Die moord op Noëlene van der Merwe, op grond van moontlike ongerymde bedrywighede van die koper.”

Sy gee die lêer vir Gys. “Jy kan dit hier bestudeer, maar dit mag nie uit my kantoor gaan nie. Sit gerus.”

Gys gehoorsaam en maak die flap oop. Hy het skaars begin lees toe hy na Gertjie wat langs hom bly staan het, opkyk. “Ek was onder die indruk die plek word in Meetsnoer of Sias Kirstein se naam geregistreer?”

“Meneer Fletcher het die dokumente geteken voor die nuwe eienaar se inligting deur mevrou Adele Fourie ingevul is. Die dokument is gister in my teenwoordigheid namens die nuwe eienaar deur mevrou Fourie geteken aangesien sy volmag van die kliënt het.”

“Gertjie, kom ons laat staan die bog. Het jy die nuwe eienaar al ontmoet?”

“Dankie, Sita, jy kan maar gaan. Ek sal jou roep as dit nodig word,” verdaag sy die assistent en wag tot sy uit is voor sy verder gaan. “Nee, en ook nie andersins met hom onderhandel of selfs gepraat nie. Adele kon bewys dat sy amptelik volmag het en ek werk dus net saam met haar.”

Gys vee oor sy bles. “Verstaan ek reg? As hierdie registrasie deurgaan, is Daniël C. de Weerdt, tans woonagtig op Caledon, die eienaar van Fluisterbos?”

“Korrek.”

Allesbehalwe korrek. Daniël woon g’n by daardie adres nie, tensy Averil Swanepoel gelieg het. “En wanneer vind die registrasie plaas?”

“Sodra alle finansiële verpligtinge nagekom is.”

“En dit is nog nie?”

“Dit is in teorie, maar daar is ’n paar probleme. Soos jy weet, is dit ’n uitsonderlike en redelik ingewikkelde besigheid. Flint moet Raine se deposito aan haar betaal, asook ’n deposito wat die nuwe kooptransaksie geld. Verder moet hy ook alle ander finansiële verpligtinge nakom, hoewel die eiendom nie in sy naam geregistreer word nie. Hy het gereël vir oorbetalings op verskillende datums vir verskillende fases van die transaksie. Die oorbetaling van die oordragkoste is byvoorbeeld van krag vanaf die datum wat Flint hier aangestip het.” Sy blaai deur die dokument, vou dit by die addendumbladsy oop en druk met haar skulppienk nael op ’n datum.

“Adele was baie ontsteld toe sy vanoggend agtergekom het dit lees 20 Oktober pleks van 20 September, aangesien die nuwe eienaar dit baie duidelik gestel het hy wil vanaf 20 September besettingsreg hê. Dis hoekom my aandag op die spesifieke kontrak gevestig is terwyl Sita, my regsassistent, meestal daarmee werk. Klaarblyklik het Adele nie dadelik agtergekom Flint het per ongeluk ’n later datum ingevul nie. Die dokumente kan dus nie vir registrasie ingedien word voordat onder meer die oordragkostes betaal is nie. Die nuwe eienaar het volgens hierdie spesifieke kontrak ook nie besettingsreg voor dit gebeur nie.”

Gys kan nie mooi hond haaraf maak nie, maar op die oog af lyk dit asof Flint ’n agterdeur oopgehou het.

Gertjie klap die lêer toe. “Ek het nog niks weer van Raine gehoor nie en haar foon is afgeskakel, Gys.” Trane wel in haar oë op.

Hy het so gehoop sy vermoedens is verkeerd, sug Gys stilweg. Een troos, hy het hom dalk met ’n slap riem laat vang toe hy ingestem het dat De Lange Meetsnoer kontak, maar daardie einste slap riem vertel hom nou meer as wat De Lange of Kirstein kan dink. As Raine skielik nie meer gekontak kan word nie, bevestig dit net sy is allesbehalwe op pad Pretoria of Kanada toe.

Iemand kon haar ou SMS’e nagegaan het, die soort en hoeveelheid boodskappe wat sy vir Gertjie gestuur het, raakgesien het. Dis hoe hulle geweet het om Gertjie te kontak, maar hoe het hulle geweet hy sal van die boodskap te hore kom voor die voorgenome besoek aan Houthaalbos?

“Wat was jou laaste SMS aan Raine, Gert? Dis nou voor jy hare gekry het?”

Sy vroetel met die knoppies en hou die skermpie na hom toe uit om te lees. Bel my onmiddellik anders stuur ek Gys Niemand agter jou aan, lees hy deur skrefiesoë, te haastig om sy bril te soek.

Daar het jy dit. Gys onderdruk ’n sug. “Ek sal probeer om so gou moontlik uit te vind van watter toring af daardie SMS gestuur is.”

Sy knik terwyl sy teen die trane veg. “Kry haar, Gys, asseblief.”

Flint skud sy kop. “Ek kan dit nie glo nie. Al wat ek kan dink, is dat ek onbewustelik ’n blaps moes gemaak het omdat ek met soveel oorgawe uitsien na 20 Oktober 2010, die datum van die Wegraping. Of miskien omdat die Apokalips darem eers op 20 Oktober ’n aanvang neem. Die datum moes in my kop vasgesteek het en toe …”

“Twak!” Sias begin heen en weer stap.

“Adele sal die dokumente moet faks sodat Fletcher die fout kan regmaak.”

Flint kyk verras na Laetitia. Haar stem is heeltemal te gesaghebbend vir ’n Meetsnoer-vrou.

“Hou jou hier uit,” blaf Sias dan ook. Hy draai na Flint. “Ek sou dit eers môre aangekondig het, maar ek het ’n visioen van die Allerhoogste gekry. Die Apokalips begin om een minuut ná middernag eerskomende Sondag, dit wil sê die eerste minuut van 20-09-2009. Dis wanneer ek en my bruid na Eden vertrek om dit namens die Allerhoogste terug te eis van Beëlsebul.” Hy kyk na Seppie. “Kontak Adele.”

Seppie slaan sy selfoon oop en stap weer buitetoe.

“Sluit!” roep Laetitia agterna.

Die helder daglig word weer afgesny en die sleutel knars in die slot.

“Ek is werklik jammer, Sias. Dit was ’n onvergeeflike flater, maar gelukkig kan ons dit nog betyds regstel.” Flint probeer boetvaardig klink.

Sias gee hom net ’n kyk.

“Dis ’n truuk van Fletcher, Sias.” Laetitia se houding spreek van agterdog en, verbeel hy hom, van ergernis ook?

“Adele sal dit regstel. Sy het goeie rede om na ons sake om te sien.”

Adele? Wat is haar belang by Meetsnoer? Flint se brein wil steeds nie lekker funksioneer nie.

“Sy was nalatig.” Dit klink asof hulle vergeet het hy is daar. “Jy het ’n fout gemaak, Sias. ’n Groot fout. Fletcher gaan nog ons ondergang wees. Ek weet nie hoe jy hom nou al in ons geledere kon opneem nie. Ek het jou gewaarsku …”

“Stil!”

Die spanning tussen die twee kan met ’n mes gesny word, maar wat Flint die meeste verstom, is dat hier sonder enige twyfel ’n magstryd aan die gang is.

Die sleutel knars weer in die slot en Seppie kom binne. “Sy faks die dokumente met die korreksies nou deur. Fletcher moet net daarby teken.”

Flint hoor hom skaars. ’n Magstryd tussen Sias en ’n vróú?

Die beker word weer laat sak. Raine kyk op, maar sien niemand nie. Net ’n hand, ’n stukkie skraal voorarm en ’n skaduwee. Al is sy hoe dors, drink sy stadig en aandagtig om elke druppel te waardeer.

Die beker kom ’n tweede keer af. Raine druk dit teen haar lippe, maar daar is geen vloeistof nie. Dis ook swaarder besef sy. Dan eers sien sy die appel, skoon en blink gevryf.

Sy forseer haar om net ’n klein happie te neem en kou en kou en kou totdat elke veseltjie feitlik opgelos is in haar mond. Die beker sak weer. Nog water.

“Dankie!” roep sy boontoe, maar daar is geen antwoord nie.

Hoe sy dit weet, kan sy nie verklaar nie, maar sy is doodseker dis nie die vrou met die mooi hare wat elke keer Samaritaan speel nie. Iemand los haar af en daardie iemand is Raine gelukkig heelwat simpatieker gesind.

Sias kom dié keer alleen binne, maar Flint weet Seppie is by die deur. Sias gooi die gefakste dokument voor hom neer.

Flint neem die swart pen wat hy na hom uithou en glimlag. “Jammer vir die ongerief. Dit was werklik net ’n oorsig.” Hy buig oor die dokument asof hy wil begin teken en kyk dan op.

“Teken,” blaf Sias.

Flint sit die pen neer en vou sy arms. “Nie voordat ek Raine gesien het nie.”

Die snor roer saam met die ruie wenkbroue. “Kanada is ’n bietjie ver, dink jy nie?”

“Ek weet sy is hier. Ek wil weet waarom, ek wil weet wat jou planne met haar is en ek wil haar sien.”

“Dis die aand voor jou huwelik en jy wil heul met ander vroue? ’n Satanis boonop?”

Flint kyk veelseggend na die dokumente en bly net so sit. Ter wille van Raine moet hy hom inhou.

Sias se oë vernou. “Wat laat jou dink sy is hier?”

“Ek het haar parfuum aan die beddegoed geruik.” Eerder eerlik wees voor iemand dalk onskuldig in die moeilikheid kom.

Sias klem sy lippe op mekaar. “Ek laat my nie afdreig nie, maar as ’n man wat eerlikheid bo alles stel … Seppie het Raine hierheen gebring nadat hy op Fransien se rok afgekom het.”

Flint het vir geen oomblik gedink Sias gaan werklik erken sy is hier nie. Die bevestiging is ’n skok. Hy het steeds bly hoop hy misgis hom. Hy besef ook dadelik Sias sal dit van nou af as ’n houvas oor hom kan gebruik en dat dit die eintlike rede is waarom hy dit erken het.

“Waar is sy?”

“Sy is in die vroue se sorg. Sodra ek seker is sy verstaan ons wou haar nie te na kom nie en sy ons vertel waar Fransien is, sal sy vry wees om te gaan.”

Flint weet hy kan Sias nie vertrou nie, maar dis ’n verligting om te weet sy is in die sorg van die vroue. “Neem my na haar toe. Ek sal haar kan gerusstel oor jou motiewe, Sias.”

Sias skud sy kop, amper droewig. “Ek is bevrees dis nie moontlik nie. Teken nou en dan kan jy begin met jou huweliksvoorbereiding.”

“Raine.”

Sias se oë verkil tot ysblou. “Jou bruid het reeds haar perke vanmiddag verreweg oorskry. Iets wat ek moontlik oor die hoof sal sien omdat ek besef sy is waarskynlik nog ontsteld daaroor dat sy haar man van agt jaar deur jou toedoen verloor het. Ek wil ook nie julle eerste Voortbringingsweek ontwrig nie. Of wil jy hê sy moet gedurende haar eerste huweliksweek eerder belydenis doen vir haar sondes?”

“Wat probeer jy sê, Sias?” probeer hy kophou.

Sias skud sy kop met ’n aangeplakte weemoedige glimlag. “Die erfsonde van Eva noop ons soms om ’n suster in afsondering aan te hou terwyl sy bely. Ek verstaan dis nie ’n aangename ervaring om naak voor die Allerhoogste te staan nie.”

Die belydenisput, word Flint se vrees bewaarheid. As hy net geweet het waar Raine is, of as hy gedink het dit sal hom enigsins iets in die sak bring, het hy Sias te lyf gegaan. Maar dit sal hom nie baat nie, ook nie vir Raine of Laetitia nie.

Hy kan verstaan dat Laetitia hom nie goedgesind is nie. Hy het haar nie net haar man gekos nie, maar ook haar hoop om Sias se vrederykbruid te word. Hy kan nie vir Laetitia boonop in die belydenisput laat beland nie, maar Raine is sy prioriteit.

“Ek sal teken, maar ek wil eers vir Raine sien.”

Sias se baard begin bewe. “Moenie my geduld beproef nie! Wat is jou belang by haar?”

Flint antwoord nie, maar weet hy het reeds meer verraai as wat goed is.

Sias se glimlaggie is slu. “Wil jy eerder hê Raine moet belydenis doen vir haar veelvuldige sondes? Weet jy hoe lank dit ’n satanis sal neem om te bely?”

Hulle oë ontmoet in ’n stille stryd. Nou weet Flint hoe magteloos Raine gevoel het toe sy Fluisterbos moes wegteken, maar Fluisterbos is niks in vergelyking met Raine se veiligheid nie. En Fluisterbos is darem nie al wat Sias uit hom wil hê nie.

Flint tel die pen op, huiwer nog ’n breukdeel van ’n sekonde en teken dan.


AGT EN VEERTIG

Saterdag 19 September

“Inspekteur, hier is iets snaaks aan die gang.” Fortuin se frons betrek sy hele gesig waar hy voor sy tuisrekenaar sit. “Ek het Daniël Christiaan de Weerdt ingetik. Kyk wat gooi hy vir my.”

Gys stap nader en kyk na die skerm, maar moet dan eers weer sy apteekbril soek.

“Daniël Christiaan de Weerdt, ’n inwoner van Mutare, Zimbabwe, word in Suid-Afrika gesoek,” lees Fortuin solank hardop.

“Wanneer was dit?” Die vervloekste bril het ’n manier om tussen neus en ore te verdwyn.

“Die beriggie is vyf jaar gelede geplaas kort ná sy ma se afsterwe. Hy was sedert 1988, toe hy agt en dertig was, nog nie weer in kontak met sy familie nie. Enigiemand wat hom ken, moet in aanraking kom met ’n nommer wat hier gegee word,” som Fortuin op nadat hy gelees het.

Gys trek die afskrif van Fletcher se geslagsregister nader en kry toe sommer ook sy bril tussen die dokumente wat Fortuin se eetkamertafel besaai. “Ons Daniël de Weerdt is gebore in 1931. In 1988 sou hy sewe en vyftig gewees het.”

Fortuin kyk om na Gys. “Een en twintig jaar ouer?”

Gys weet hulle dink aan dieselfde ding, maar antwoord tog die geïmpliseerde vraag. “Kan maklik Daniël se seun gewees het, maar al is hy nie, moet hulle sekerlik familie wees.”

Fortuin vee moeg oor sy oë. Die arme mannetjie het seker weer heelnag agter die rekenaar deurgebring en vanoggend het hy Gys al voor ses uit die vere gehad. “Vyf jaar jonger as Sias Kirstein,” werk hy uit. “Volgens ons gegewens is hy waarskynlik gebore kort nadat Sias van sy pleegouers na die weeshuis toe verskuif is.”

“Bel jy Mutare toe, ek sal kyk of ek Averil Swanepoel in die hande kan kry om uit te vind wat sy van ’n verlore stief- of halfbroer weet.”

“Dan is dit so,” sug Mart toe sy ná ontbyt in haar kamer kom. “Vannag begin die Apokalips. Dis vreemd om te dink dis nou hier, ná al die jare wat ’n mens so reikhalsend daarna uitgesien het.” Op Sias se aandrang moes almal teenwoordig wees vir die aankondiging. Net Fletcher was nie daar nie. Sias moor hom darem. Die arme man moet omtrent permanent Bybelstudie doen. Maar nou ja, hy is darem ook nog net ’n jaar bekeer en dis so kort voor die Wegraping.

Bronwyn trek die beddegoed oop en help Mart in haar slaapjurk in. Dis ’n verligting om van haar bene af te kom. Miskien moes sy tog maar verskoning gemaak het. Haar kragte is nog nie wat dit was nie. Hopelik bedaar die naarheid as sy eers lê. Haar maag voel ook nie goed nie.

“Ek sal eers weer vanmiddag kan kom inloer, Mart. Ek moet die elikser gereed kry vir die Laaste Avondmaal.”

Mart se hart gaan uit na Bronwyn. Haar gelaatstrekke is afgerem van spanning.

“Miskien is dit nie Romey nie, dalk is dit tog die Raine-vrou,” probeer sy troos.

Bronwyn skud haar kop. “Al het hy dit dalk oorweeg om haar sy bruid te maak, was daardie boek wat Sias in haar handsak gekry het haar ondergang.”

Bronwyn trek die stoel tot langs die bed, maar gaan sit nie. “Ek dink sy is in die belydenisput en ek het haar verswak met die middel wat ek haar ingegee het, Mart.”

“Jy het goed bedoel,” probeer Mart weer troos en vra dan sag. “Laetitia se inwydingsnag?”

“Sy het heeltemal goed gelyk met ontbyt.”

Mart knik. “Sy lyk rustiger ook. Sy het vanoggend selfs ’n glas vrugtesap saam met Petra gestuur toe dié my kom sê het ek moet ook teenwoordig wees. Ek het die gevoel gekry dis bedoel as ’n soenoffer.”

“Sy het jou kwalik geneem omdat Fransien weggekom het. Ek is bly sy het tot ander insigte gekom.”

“Miskien is dit omdat sy nuwe hoop gekry het. Die huwelik met Flint behoort vrugbaarder te wees as die een met Karel.” Mart frons. “Maar, Bronwyn, jý lyk nie so goed nie. Jy lyk baie moeg.”

“Ek het die afgelope nagte omgebid, Mart. Gevra die Allerhoogste moet Romey genadig wees.” Bronwyn druk haar duim en wysvinger in die hoekies van haar oë en masseer haar neusbrug. “Ek voel so magteloos. Ek voel ek het my kind versaak, Mart. Ek vrees vanaand. Veral noudat ons weet Laetitia is Flint se bruid en nie die Bruid van die Lam nie.”

Vrese is daar genoeg, dink Mart en kry dan skaam vir haar onheilige gedagte. Naarheid stoot weer in haar op, maar sy kry dit afgesluk. “Weet Dirk van jou vermoede?”

Dis asof Bronwyn se sug uit haar liggaam gepers word. “Dirk sal nie ’n vinger verroer nie.” Trane begin in haar oë opwel. “Romey is nie sy kind nie, Mart.”

Mart kyk haar verdwaas aan.

“Theuns Jooste,” beantwoord Bronwyn die vraag wat Mart nie durf vra nie.

“Maar Romey is gebore voor …” Mart se woorde raak op.

“Amper ses jaar voor Meetsnoer, ja. Dit was juis wat tot my bekering gelei het. Dirk was toe al bekeer en het my vergewe. Ons sou saam hierheen kom, maar hy moes bly vir die hofsake. Ek het alleen gekom. Theuns was reeds hier en ons gevoelens vir mekaar het nie verander nie. In ’n oomblik van swakheid het ek erken Romey is syne soos hy vermoed het.”

Mart maak haar oë toe en veg teen die naarheid. Gelukkig is Bronwyn so verlore in haar herinneringe dat sy dit nie agterkom nie. Sy wil haar nie nou nog met haar skete ook opsaal nie.

“… het die saak aan Sias voorgelê. Hy het ’n visioen gekry dat ek en Theuns moet trou. Daarvoor sal ek altyd dankbaar wees. Ek en Theuns was gelukkiger as wat ek en Dirk ooit was.”

Mart bly stil, veg teen die krampe op haar maag. So het elkeen van hulle ’n storie. ’n Rede. So het Sias in elkeen ’n behoefte vervul. Vir haar het hy die rol geskep om te kan versorg soos sy altyd wou. Vir Bronwyn het hy die geleentheid gegee om haar uit te leef in haar kruie en ook om met die man van haar hart te trou. Vir Fransien het hy ’n familie gegee en vir Erna kinders om te vertroetel. Vir Noëlene het hy ’n verskoning gegee om haar studies te staak en haar die geleentheid gegun om haar ouers weer trots te maak op hulle enigste kind ná die teleurstelling toe sy nie op universiteit die mas kon opkom nie. Vir Petra skep hy die voorreg om so dikwels moontlik swanger te wees. Iets wat sy geniet asof haar liggaam en geaardheid spesiaal daarvoor geskape is.

“Dirk was bitter seergemaak, maar het in opdrag van Sias van my geskei,” vervolg Bronwyn. “’n Jaar daarna het hy drie van my patente in die mark gesit en teen ’n onmoontlike prys verkoop. En kort daarna kry Sias nog ’n boodskap. Dirk is deur my verontreg en Theuns moet nou vir hom plek maak. Jy weet wat verder gebeur het.”

En so het Sias vir elkeen van die Uitverkorenes in so ’n mate gegee dat hulle nie eens agtergekom het hoeveel hy ook weggeneem het nie. Hoe voorwaardelik alles was nie. Want Sias gee soos dit hom pas en Sias neem hoe dit hom pas.

Mart wag vir ’n weerligstraal om haar te tref of ’n wraakengel om op haar neer te daal. Maar niks verraai straf op hierdie onheiligste van gedagtes nie. In ’n oomblik van klaarheid sien Mart die waarheid voor haar uitgestippel. Sias is nie die messias, die profeet of hoëpriester nie. Nie die Allerhoogste se vergestalting op aarde nie. Die Een en twintig is nie Uitverkorenes nie, maar Sias se onderdane, slawe en marionette. Alles, maar alles, was tevergeefs. Nes die Prediker gesê het.

“Mart?” Bronwyn het skielik orent gekom uit die stoel. “Mart!”

Eers toe sy die ontsteltenis in Bronwyn se oë sien, kom sy agter sy het in ’n koue sweet uitgeslaan en aan die bewe geraak. Satan het haar toe tog kom haal, weet Mart met sekerheid toe ’n stuiptrekking deur haar liggaam krul, haar lyf inneem en ’n enorme rots op haar borskas val. Die rots versplinter in verblindende wit lig. Kom na My toe, almal wat vermoeid en belas is, hoor sy ’n liefdevolle stem net voor sy oplos in die skitterwit helderte om haar.

By Averil moes Gys hoor sy weet niks van ’n jonger Daniël Christiaan nie. Hy het al koffie gemaak en is pas terug nadat hy van pure ongedurigheid ’n draai om die blok gaan stap het toe Fortuin die foon neersit.

“Wat ’n geneuk, maar ek het darem by die regte persoon uitgekom. Dink ek.” Hy skud sy kop en neem ’n sluk van die koue koffie. “’n Neef van die jonger Daniël.” Hy vee oor die donsie onder sy neus asof dit waaragtig ’n volwaardige snor is.

“En?” raak Gys ongeduldig. Die mannetjie kan ’n ding so uitrek.

Fortuin kyk na die aantekeninge wat hy gemaak het. “Daniël Christiaan de Weerdt is inderdaad vernoem na sy pa, maar hy het dié skaars geken voor sy ma van hom geskei is en by haar suster en dié se man, dis nou die neef se ouers, in Mutare gaan woon het. In 1988 besluit hy dis tyd om sy pa te soek. ’n Maand of wat nadat hy daar weg is, stuur hy ’n kort briefie om te sê hy het sy pa opgespoor, en uitgevind hy het ’n ouer halfbroer. Volgens ’n tweede briefie kort daarna, het hy die halfbroer ook gaan opsoek. Na die halfbroer het hy verwys as ’n …” Fortuin loer weer na sy aantekeninge. “’n ‘Descent godfearing man’.”

Gys kan hom net indink hoe Fortuin met die Engelspratery moes gesukkel het. Dis nie die mannetjie se sterk punt nie.

“Jong Daniël vind glo in die proses ook sy Skepper en wil sy lewe aan sy geloof toewy. Sy familie probeer hom oorreed om terug te kom, maar hy weier en die hele spulletjie eindig in onmin. Daarna hoor hulle niks weer van hom nie. In 2004, toe die ma oorlede is, plaas hulle die beriggie omdat daar ’n erfporsie van net oor die tienduisend rand na jong Daniël moes gaan.

“Die Mutare-neef sê hy het ’n SMS met bankbesonderhede gekry en dis al. Nie eens ’n foonnommer nie, dié was aangedui as ‘Private’. Hy het seker gemaak die rekening is wel Daniël s’n en die geld uit pligsgevoel oorbetaal. Daarna het hy en die familie jong Daniël afgeskryf en van al sy goed ontslae geraak.”

“Hulle kan dus nie meer sê wat die rekeningbesonderhede was nie?”

Fortuin skud sy kop.

“Vervloeks.” Gys begin op en neer stap in die woonstelletjie wat Fortuin sy huis noem.

“Dit was 2004, inspekteur. Ons het mos die afgelope tien jaar se state van Sias se Daniël-rekening aangevra. Ons sal kan sien of so ’n bedrag daardie jaar in Sias se Daniël-rekening oorbetaal is.”

Gys gaan staan stil. “Jy, Fortuin, is ’n genie.”

Flint loer na die lys Bybelverse en -hoofstukke wat Seppie gebring het met die opdrag om dit te bestudeer ter voorbereiding van sy huwelik voor hy weer na die oudpolisieman opkyk.

“Wat gaan van Raine word?” vra hy die vraag wat hom die afgelope tyd van sy kop af het.

“Sias glo sy sal haar bekeer. Nou, ná Mart se skielike heengaan, het ons ekstra vroue nodiger as ooit.”

“Wat? Mart?”

Seppie lyk werklik aangedaan. “Ons gaan haar vreeslik mis. Ons het almal gedink sy’s aan die aansterk. Sy was selfs by die verblydingsfees. En vanoggend, uit die bloute, ’n massiewe hartaanval. Bronwyn sê dit was deur die genade baie vinnig verby.”

Flint kan hom net geskok aanstaar. Hy het Mart nie geken nie, skaars met haar gepraat, maar dit was die een Meetsnoer-lidmaat benewens Fransien met wie hy nog deernis kon hê.

“Sias het ook aangekondig hy het ’n boodskap ontvang wat dinge effens wysig. Hy lig ons vanaand in. Moontlik het Raine haar reeds bekeer en gaan sy by ons aansluit. ’n Nuweling word ook vanaand ingelyf en dan moet ons nog net vir Fransien opspoor. Dan’s ons weer amper voltallig en kan ons uitsien na die Wegraping.”

Sou Raine werklik daarin kon slaag om voor te gee sy is bekeer en wil aansluit? Of het Sias haar bedwelm met sy persoonlikheid? Of lieg Seppie?

“Een van die vroue sal jou bruilofskleed bring. Daarna kan jy jou reinig en uitsien na jou huweliksnag, maar nou moet jy eers voorberei.” Seppie draai om en begin deur toe stap.

Flint moet hom bedwing om nie op te spring en Seppie storm te loop nie. As Raine nie hier was nie, kon hy homself uit hierdie gemors baklei het, maar terwyl hy nie weet waar op hierdie uitgestrekte stuk aarde sy is nie, moet hy so kalm en beredeneerd moontlik bly, sy kans afwag.

Toe Fortuintjie terugkom met hamburgers vir middagete, kan Gys bevestig dat daar inderdaad in 2004 ’n bedrag van net oor die tienduisend rand vanaf ’n prokureursfirma in Mutare oorgeplaas is in die rekening waarin Sias soveel miljoene laat vloei. Dus nie sy pa s’n nie, maar sy halfbroer s’n.

Fortuin se verskoning van ’n snor is besmeer met die tamatiesous wat hy mildelik oor die frikkadel gespuit het. Dis die eerste keer dat Gys iets aan hom sien wat nie skoon, netjies en perfek is nie. Om een of ander rede kry hy sommer nog meer deernis vir die mannetjie wat so hard probeer om ekstra bekwaam te wees.

“En waar dink inspekteur is Daniël, die broer?”

“Nie in die leeukuil nie, maar ook nie ver daarvandaan nie. Ek dink albei Daniëls is onder die kluite. En ek dink een of ander tyd gaan Sias Kirstein waarskynlik onder die naam van sy halfbroer, en met miljoene in dié se bankrekening, gat skoonmaak.”

Sodra hy bevestiging kry dat die SMS wat kastig van Raine Quinn afkomstig was vanaf die toring naaste aan Houthaalbos af gestuur is, kan hy sy lasbrief kry om Raine Quinn daar te gaan soek. As dit maar so maklik was as wat dit op televisie lyk! As dinge maar in die werklike lewe so vinnig gebeur het. Maar ten minste maak hulle uiteindelik werklik vordering.

“Inspekteur dink nie dalk Sias gaan ‘sterf’ en ‘Daniël’ gaan terugkeer en hom met al sy miljoene op Fluisterbos vestig nie?”

Asof daar ’n stem uit die hemel self kom, onthou Gys skielik Fletcher se woorde: “Ek kan nou vir jou sê, daardie Meetsnoer-mense se lewens is in gevaar.”

“Fortuin, ons gaan daardie gebroedsel ontmasker, ek het geen twyfel daaroor nie, en ons gaan dit moet doen voor 20 Oktober wanneer daardie kamtige Apokalips begin. Dit gee ons darem tyd om so seker moontlik te maak van al ons feite. Ek wil nie hê Kirstein moet die geringste kans hê om los te kom nie.”

“En as die bruid so op ’n hopie sit?”

Raine lig haar kop, maar dit neem elke greintjie van haar krag. Die vrou wat haar twee keer per dag water gee, staan met haar hande in haar sye en afkyk na haar. Agter haar roer die dennebome en sonlig maak skimmelkolle teen die boonste deel van een sementmuur.

“Ek is nie die bruid nie.” Raine se stem is krakerig en haar tong voel dik.

“Dis nie wat Bronwyn gesê het nie.” Die vrou skud haar hare na agter en kyk dan weer in die put af. “Jy lyk sleg, maar jy lyk nie meer siek nie. Sou Bronwyn weer een van haar truuks uitgehaal het? Haar doepas het voorheen al per geleentheid allesbehalwe genesing bewerkstellig.”

Raine waag dit liewer nie om te antwoord nie. Sy kyk hoe die bekertjie boontoe gehys word. Elke keer wonder sy of sy weer aan dieselfde marteling as die eerste kere blootgestel gaan word.

Vandag is die vrou haar egter genadig. Raine versluk haar byna aan die water. Sy vra nog en kry dit sonder tarting.

“Wie is jy?” Die vraag kom so hees, Raine is nie seker of die vrou haar hoor nie, maar klaarblyklik wel.

Sy sprei haar arms uit. “Ek is die bruid wat saam met Sias oor die Duisendjarige Vrederyk gaan heers. Ek is uitverkies tussen die menigtes om aan sy regterkant te sit en te heers oor die lewendes en die dooies. Dit was die ooreenkoms. En nou word ek aan Flint Fletcher verpand en moet ek hoor jy is moontlik die bruid van die Lam. Sou dit jou nie ook gepla het as jy in my skoene was nie?”

Raine sluk swaar. “Flint Fletcher?”

“Flint Fletcher, ja, wat uiteindelik die skaal in ons rigting laat swaai het nadat jy ons soos ’n dief in die nag onderkruip het. En dis gepas dat hy regmaak wat sy familie verbrou het. Gepas dat sy aardse skatte na ons kant toe kom, maar hy is nie goed genoeg vir my nie.”

Sy gaan sit kruisbeen langs die rooster en kyk af na Raine. “Sias is die een vir my, dit weet ek al vandat ek twaalf jaar oud was toe Sias die eerste keer by my oupa se kerk kom preek en my uitgesonder het. Vir my gesê het ek is spesiaal vir hom geskape, na siel en na vlees.”

Die implikasie van die woorde laat Raine heimlik ineenkrimp.

“Toe al het ek geweet Sias het goddelike mag. Selfs meer as wat hy besef. En wie is dit wat daardie mag help ontwikkel en slyp het?”

Sy druk teen haar borsbeen. “Ek, Laetitia Groenewoud, ’n nasaat van die Eerste Profeet! En wat maak Sias? Smous my eers uit aan Karel en nou wil hy dieselfde doen met Fletcher. Juis noudat die meetsnoer uiteindelik in mooi plekke geval het, moet ek skielik vanaand met Fletcher trou?”

Flint gaan trou? Vanaand? Raine sukkel om alles te verwerk.

“Met Karel kon ek nog verstaan, ek moes deel van die groep wees. Ek was Sias se sintuie binne die groep, maar noudat die kroon gespan word, wil hy my verstoot? Wie en wat dink hy is hy sonder my?” Sy skud haar hare ergerlik agteroor in wat nou al ’n bekende gebaar word.

“Wie het hom ná die Wegraping wat nie was nie vir veertig dae en veertig nagte in die grot gevoed en vertroetel en opgepas? Wie het vir hom die pad vorentoe aangedui? Wie het hom oortuig daar moet ’n Meetsnoer Een en twintig wees en ’n behoorlike Tempel opgerig word? Die hele prinsiep vir hom uitgewerk? Hom gewys waar hy dwaas opgetree het? Hom sterk gemaak waar hy swak is?

“En later? Wie het aan hom verduidelik hoe ons sy erfgrond kan terugkry? Hoe hy Daniël de Weerdt kan word wanneer die tyd ryp is? Wie was hy voor ek teruggekom het in sy lewe? ’n Ou predikertjie met halfwas idees en ’n paar navolgers wat na sy gekweel geluister het. O, so opreg en oortuig van sy sieninge en visioene, maar, o, so mislei en nutteloos omdat hy nie rigting gehad het nie. Ek het vir hom gesê hy pluk ’n lat vir homself met die voorspelling van die Wegraping. My voorouer, die Eerste Profeet, het dieselfde fout gemaak. Maar Sias het geglo dis die regte datum. Hy het dit waaragtig geglo.”

Raine besef die vrou praat eerder met haarself as met haar.

“Dis ék wat hom gerig en gelei het toe hy moedeloos was en ek was heeltemal bereid om op te offer ter wille van die triomfantelike einde. Bereid om vir meer as agt jaar kastig soos al die ander vroue behandel te word. Kinders van verskillende mans in die wêreld te bring. En ek was selfs bereid om vir nog ’n jaar in Sias se skadu te bly gedurende die Apokalips tot en met die Wegraping. En nou wil hy dít aan my doen?”

Sy staan op, druk haar hande in haar sye en skud weer haar hare agteroor. “Dink hy ek weet nie wat sy eintlike plan is nie? Dink hy ek weet nie hy probeer my onderkruip, ’n slagoffer maak van ’n meesterplan wat ek self uitgedink het nie?

“Die probleem is, hy is nalatig. Hy besef nie eens hoeveel keer ek sy nalatigheid ondervang nie. Regmaak waar hy drooggemaak het nie. En sy nalatigheid sal uiteindelik sy ondergang wees as ek nie aan sy sy is nie. Ek is sy geheue en breinkrag, ek is sy jeug, ek is sy toekoms. Ná vanaand sal hy weet: sonder my is hy niks! Niks!”

Sy vlieg om. Haar hare waaier uit soos ’n sambreel om haar kop en dan is sy weg.


NEGE EN VEERTIG

Flint is verras om te sien sy huweliksjurk lyk nes Sias se kleed. Wit, tot op die enkels en van baie fyn geweefde linne. Om die soom is daar selfs wit kruise geborduur.

Hy slaak ’n sug van verligting toe die sleutel weer in die deur knars. Hy kan nie wag om uit die skemer vertrek te ontsnap nie. Weg te kom van die angsaanjaende beelde, weg te kom van sy vrese en voorspooksels oor Raine.

Seppie kyk hom fronsend op en af. “Dis die klere wat hulle vir jou gebring het?”

Flint lig sy arms sywaarts en kyk af voor hy knik. “Is dit nie die gewone huweliksklere nie?”

Seppie antwoord nie sy vraag nie. “Is jy gereed vir die ondervraging?”

“Ekskuus?”

“Die broeders toets die bruidegom se siening van die huwelik en as hulle reken jy is gereed, gee hulle toestemming dat jy deel word van die Voortbringing soos die Allerhoogste ons lei. Daarna toets Sias jou en as jy dit ook slaag, stel hy jou bekend aan die gemeente as die bruidegom en word die huwelik bevestig. Daarna hou ons Avondmaal.”

“Ek is gereed.” Hoe gouer dinge aan die gang kom, hoe beter. Die Bybelverse het hom ’n goeie idee gegee van die soort antwoorde wat hy veronderstel is om te gee. Antwoorde wat sy oupa Cees sou gegee het. Antwoorde wat Joanie teen die muur sou laat uitklim het.

’n Magdom verse wat die kern vorm: Vroue, wees aan julle mans onderdanig. Verse soos Spreuke 12:4: ’n Deugsame vrou is die kroon van haar man, maar een wat skande maak, is soos ’n verrotting in sy gebeente.

Nadat die beker laat sak en opgetrek is tot sy genoeg gehad het en daar weer ’n appel ook was, is Raine finaal oortuig daar is benewens Laetitia ook iemand anders wat haar besoek. Iemand wat sorg dat Raine haar nie kan sien nie.

Sy laat sak haar kop op haar knieë. ’n Paar sonstrale verwarm haar rug.

Sou haar barmhartige Samaritaan Bronwyn wees? Het Flint iets daarmee te doen? Dis die een gedagte wat haar nog moed gee. Maar as hy weet sy is hier, waarom neem dit hom ’n ewigheid om haar hier uit te kry? Sy weet nie hoe lank sy nog sal kan uithou nie. Die gevaar van verhongering is nie naastenby so bedreigend as die vrees dat sy binnekort haar verstand gaan verloor nie.

Sy moes weggedommel het, want toe sy haar oë weer oopmaak, val ’n skadu oor haar. Sy ruk haar kop op. Sias staan met sy hande uitgesprei soos Rio se Christusbeeld op die Corcovado-berg. Langs hom staan Laetitia.

“Ek gaan jou nog een kans gee, Raine Quinn. As jy die toets slaag, sal jy vanaand saam met ons aan tafel sit vir die Laaste Avondmaal voor die Apokalips begin.” Daar is niks oor van die fluweelstem waarmee Sias haar aan die begin aangespreek het nie. Hy laat sak sy arms. “Het jy jou bekeer?”

Raine knip haar oë. Sy moes langer geslaap het as wat sy gedink het. Agter Sias en Laetitia verklap die lig wat tussen die boomtoppe deurskemer dat die son laag sit. Dors knaag al weer aan haar.

“Antwoord my.”

“Ek is bekeer, Sias.” Die woorde skuur oor haar droë keel.

“Waar is Fransien?”

Sy skud haar kop. “Ek weet nie, Sias. Ek weet regtig nie.”

Hy staan ’n ruk lank net so na haar en afkyk. “As jy waarlik bekeer is, sou die Allerhoogste dit aan jou openbaar het. Ek vra jou vir die laaste keer: waar is Fransien?”

’n Duiseling trek deur haar. “As jy waarlik ’n profeet is, Sias, sou die Allerhoogste dit nie aan jóú openbaar het nie?” Toe die woorde uit is, weet Raine sy het nou alle kanse verbeur. Op daardie oomblik gee sy nie eens om nie. Wat moet gebeur, moet nou maar gebeur.

“Doen wat jy goed dink, Laetitia,” hoor sy hom dit uitkners en dan is hy met ’n laaste fladdering van wit lap weg.

Laetitia staan nog en kyk kopskuddend af na haar. “Dit was ’n fout, Raine Quinn. ’n Baie groot fout. Maar een wat my uitstekend pas.”

Die vrou in die bruin rok lyk asof sy in die lug swem. Hoe haar traankliere nog kan vog voortbring, weet Raine nie. Daar kan sekerlik nie genoeg water in haar liggaam wees om dit so te vermors nie.

“Wat gaan jy doen? My ook oor die kop slaan soos vir Noëlene?” vra Raine, by omgee verby. Laat alles nou maar liewer verbykom.

“Noëlene het te veel gehoor,” verras Laetitia haar.

Raine word yskoud. Sy het nie vir ’n oomblik gedink Laetitia sal erken sy was betrokke nie. “Soos wie Joanie Veenstra vergiftig het?” fluister sy.

“Onder meer. Verstommend hoe effektief ’n paar druppels van sommige van Bronwyn se konkoksietjies in sê nou maar ’n kommetjie sampioensop is.” Sy lag sag. As dit nie vir die uitdrukking op haar gesig en die strekking van haar woorde was nie, sou dit ’n mooi laggie kon gewees het, maar nou ril die klank deur Raine se hele lyf.

“Ek kon net nie voorsien die polisie sou daaraan dink om vir duiwelsbrood te toets nie, veral omdat dit buite die groeiseisoen was, maar ek verstaan die ou vrou het twee en twee bymekaargetel en vir Flint ’n leidraad gegee.”

Flint. Flint wat vanaand trou. Dan dring die volle implikasie tot haar deur. Flint trou vanaand met die vrou wat sy tante vergiftig het. Raine trek haar asem rukkerig in. Sy moet nou regtig begin wakker word. Hierdie nagmerrie duur te lank.

“Maar dit was nietemin veel makliker as om iemand sover te kry om perlemoenkoekies te eet en te laat glo dis gewone viskoekies. Gelukkig het hy soos dit enige Bolander betaam, ’n swak vir goeie wyn gehad, een wat hy nie heeltemal oorkom het nie.”

“Jy het Theuns Jooste ook vermoor?” Raine besef haar eie doodsvonnis is pas geteken.

“Vermoor? Nee, Raine Quinn, ek het vir hom perlemoen gegee as sy afskeidsmaal. Ongelukkig was die goed nie heeltemal vars nie. Wat nie veel kwaad sou gedoen het nie, maar ongelukkig was hy boonop allergies vir skulpvis. ’n Nuttige stukkie inligting wat Bronwyn laat val het.”

“Woutrien? Drienie?” Raine soek na die ander name, maar haar brein is verlam. “Het Noëlene ook gehoor wat hulle lot was?”

“Ons het nie oor hulle gepraat nie.”

“En ‘ons’ is? Louwrens? Wouter?”

Laetitia gee ’n minagtende laggie. “Wouter en Louwrens was reeds terug Tempel toe ná hulle samesprekings met Sias, hulle het my nie eens gesien waar ek in die skadu’s naby die Openbaringkamer wag om met Sias te praat nie. Nooit vermoed ek het ’n sleutel vir Sias se persoonlike ingang nie.

“Dit was net ek en Sias. Ons het eintlik Karel se einde bespreek. Dit was nie ’n maklike besluit om ’n man wat vir my net goed was en feitlik die grond waarop ek geloop het, aanbid het, belladonna in te gee nie. En veral dít, was nie vir die klein snip se ore bedoel nie. Ook nie ons geredekawel omdat Sias Flint Fletcher hopeloos te vroeg wou opneem nie. Nee, Noëlene sou alles in die wiele gery het.”

“Hoe het sy gehoor?” Hoekom sy nog wil weet, is vir Raine duister.

“By die badkamervenstertjie afgeluister.”

“Dis te hoog,” protesteer Raine moeg.

“Nie as jy op skool ’n gimnas was nie. Sy het ’n boom gebruik om tot op die plat betondak te kom en toe oorgeleun en alles gehoor. Dis hoekom ek haar nie gesien het nie. Nie totdat die klein idioot probeer vlug het nie.”

“Maar hoekom haar nie net gif ingee toe julle haar betrap nie? Hoekom haar doodslaan?” vra Raine en wonder wanneer Laetitia se geduld gaan opraak.

“Sy was te rats vir my. Ek kon haar nie vang nie, selfs nie toe ek haar ingehaal het nadat jy haar raak gery het nie. En toe sy uiteindelik neerslaan …” Laetitia haal haar skouers op. “Ek het my humeur verloor.”

Die kil gewetenloosheid waarmee Laetitia dit sê, bevestig vir Raine die hopeloosheid van haar eie situasie.

“Buitendien, Sias moenie dink ek weet nie dat hy haar ook as sy bruid oorweeg het nie. Ek het lankal agtergekom hy laat haar hopeloos te veel tyd toe om gewoond te raak aan die gedagte dat sy met Louwrens moet trou. Ek het besef hy is nog steeds besig om sy opsies te heroorweeg. Dit kon ek nie toelaat nie, en ook nie dat hy dalk van plan sal verander as ek haar sou terugbring Tempel toe nie. Sy was baie mooi op haar pieperige manier en sy was ’n maagd. Jy weet hoe mans is. Dink nie verder as wat hulle jy-weet-wat lank is nie.” Laetitia se gryns het niks met geamuseerdheid te doen nie.

“Asof so ’n klein merrie oor die duisendjarige vrederyk kan heers! En dan praat ek nie eens van daardie muis van ’n Fransien nie. Maar vir haar het Sias ten minste net as bruid oorweeg as laaste opsie om haar nalatenskap in die hande te kry.”

Laetitia hys die beker met ergerlike hale op en verdwyn.

Sias heroorweeg opsies. Sias verander van plan. Sias neem besluite. Wat het dan van die leiding van die Allerhoogste geword? En het Laetitia nie gesê dis sy wat vir hom die pad vorentoe aangedui het nie? Wat hom oortuig het daar moet ’n Meetsnoer-een en twintig wees en ’n behoorlike tempel moet opgerig word? Hom sterk gemaak het waar hy swak is?

’n Panieklaggie skud geluidloos deur Raine se lyf. Klink al asof Sias se “Allerhoogste” ’n vrou is?

Laetitia se skadu wat oor haar val, verdryf die histerie en bring die werklikheid weer in fokus. Sy laat sak die water tot reg voor Raine. Raine staar na die beker, sluk swaar, kyk dan op boontoe en skud haar kop.

“Drink.”

Raine skud weer haar kop.

“Drink!”

“Nee.” Raine vat die beker en keer dit om in die emmer. Vergiftiging is nie ’n genadiger einde as om van honger en dors in hierdie put om te kom nie. En daar is darem die barmhartige Samaritaan wat hopelik vir haar weer water sal bring. Maar waarop sy eintlik bly hoop, is om binnekort op te kyk en Flint hier bo haar te sien staan. Dis al waaraan sy werklik vasklou. Flint sal kom. Flint sal haar red.

Raine gil onwillekeurig toe ’n koue straal water haar tref. Sy snak na asem en keer vir haar gesig terwyl sy orent sukkel en die emmer uit die pad van die straal probeer kry. Met haar hande nog voor haar gehou, sien sy deur haar vingers hoe Laetitia ’n tuinslang se nek met ’n klip in die hoek van die metaalrooster vaspak en dan die nek van die pyp aan die rooster begin vaswoel met die nylontou waaraan die beker vas was. Die water sjor die put binne.

“Troos jou daaraan, jy sal nie van dors omkom nie. Vra maar vir Drienie en Woutrien. En Marietjie sal jou ook kan sê. Vir Renier moes ek van die kosbare oleanderaftreksel gee waarmee Bronwyn so suinig is.”

“Hoekom? Hoekom hulle doodmaak?”

“Jy weet hoe is mense. Dink altyd waar daar ’n rokie trek, is daar ’n vuurtjie. Waar sal ons wees sonder die bydraes as hulle by die broederkerke gaan stories aandra het? En ons het ons les met Theuns geleer. Ek kan nie op my eie ’n graf diep genoeg grawe nie. Selfs ek het my beperkinge.” ’n Sagte laggie en dan is sy weg.

Raine kyk met ’n gevoel van ongeloof hoe die bodem van die put binne ’n kort tydsbestek begin opdam. Toe die water ’n ewigheid later haar enkels bereik, kantel die emmertjie. Raine keer net betyds dat dit nie omval nie. Met ongelowige fassinasie sien sy die emmer millimeter vir millimeter begin styg. Voel sy die soom van die nagrok swaar word.

Die enkele gebeier van die kapelklok bring die ondervraging in die skuurtjie wat as raadsaal dien, tot ’n einde. Seppie deel notablaaie uit en die mans begin skryf. Seppie samel die notas weer in en dan begelei hy en Wouter hom buitetoe.

Flint asem die vars laatmiddaglug in. Ruik die denne en effense reuk van koeimis op die ligte bries. Toets gulsig sy sintuie wat so lank so min gebruik is. Dis al asof hulle oorkompenseer vir die sintuigloosheid van die afgelope dae. Alles lyk helderder, klink luider, ruik skerper as wat hy onthou.

Sy kop bly egter voos, deurdrenk van drogbeelde, bedrieglike stemme en swak grappe wat met mekaar stoei. Selfs sy lyf voel aardig van die vreet en vas, vas en vreet.

Net een ding weet hy: vanaand vertel hy hierdie misleide mense wie en wat Sias Kirstein werklik is. Die kans wat hy afwag, is net ’n bietjie geduld ver. Hy gaan dit doen net voor die huwelik bevestig word, wanneer hy almal se aandag sal hê. Laetitia wil nie met hom trou nie, sy sal hom help om Raine hier uit te kry.

Sias praat nie toe hulle in sy studeerkamer kom nie, neem net die notas wat sy lot gaan bepaal by Seppie en stap uit. Seppie en Wouter staan soos houtpilare weerskante van Flint.

Die sagte stemme van vroue in die vierkant meng met die onbeantwoorde roep van ’n tortelduif. Die tafels het nie meer in die vierkant gestaan nie, besef Flint, maar dis ’n terloopse gedagte sonder aanleiding of gevolgtrekking.

Hy kan geen afleiding uit Sias se gesigsuitdrukking maak toe hy terugkeer nie.

Sias gaan sit agter sy lessenaar en kyk na Seppie. “Jy kan vir Lydia aansê om die klok stiptelik te lui. Ons sal die Laaste Avondmaal in die kapel geniet. Almal moet onmiddellik binnetoe gaan en in eerbied wag. Mans sal sy aan sy met hulle vroue sit.”

Hy steur hom nie aan hulle verbaasde gesigsuitdrukkings nie, verdaag hulle net met die knik van sy kop.

“Sit,” sê hy toe die twee daar uit is en die deur agter hulle toegetrek het.

Flint gehoorsaam.

Sias skuif ’n langwerpige strokie na hom toe oor.

“Teken.”

Flint tel die depositostrokie op. Sy trustrekeningnommer is reeds ingevul. Sias moes dit van die Fluisterbos-koopakte gekry het. Die naam van die bank en takkode ook. Die begunstigde is Daniël C. de Weerdt. Die datum is gister s’n. Die bedrag sewe miljoen.

Flint vou sy arms en sit agteroor op die ongemaklike stoel. “Leef my oom Daniël nog?”

Iets flikker in Sias se oë, maar Flint kan nie mooi peil of dit verrassing of iets anders is nie.

“Jy skuld hom dit nadat jou tante Fluisterbos onder hom uit geërf het.”

“Maar Fluisterbos is nou joune. Die familieskuld is betaal.”

“Fluisterbos is ook Daniël s’n. Alles is Daniël s’n. Die vloek sal gelig wees as jy die strokie teken. Wat die De Weerdts my aangedoen het, kan nooit vereffen word nie, maar ek is bereid om te vergewe en te vergeet. As jy teken.”

“En as ek teken … onderteken ek ook my doodsvonnis, Sias?”

Sias lyk werklik geskok. “Sal ek my eie bloed kwaad aandoen? Vanwaar die agterdog, Flint? Buitendien, ons weet albei daar is nog baie waar daardie vandaan kom. Die bedrag lyk groot vir die meeste mense, maar vir jou is dit ’n druppel in die emmer. As ek waarlik net agter jou geld aan was, waarlik oorweeg het om jou uit die weg te ruim, sal ek dit nie dan werklik die moeite werd maak nie? Sal ek jou uit die weg ruim terwyl ek weet daar is soveel meer? Dis nou as ek my aan hebsug skuldig sou maak?”

“Wat sou jy gedoen het as ek my nie bekeer het nie, Sias, en nie bereid was om van Fluisterbos afstand te doen nie?” Toe die vraag uit is, besef Flint hy het dalk te ver gegaan. Die goeie oordeel waarop hy hom nog altyd kon beroem, het hom êrens gedurende die afgelope paar dae in die steek gelaat.

Sias se oë vernou ’n oomblik lank, maar dan glimlag hy. “Ek het die volste vertroue in die Allerhoogste, Flint. Hy sorg altyd vir sy kinders. En jou bekering is bewys daarvan. Maar ek het eintlik beoog om jou erfenis in die hof te betwis. Dis nou voordat ek agtergekom het die beeldeaanbidder het haar testament verander. Sy het haar bes gedoen, maar kyk nou. Die Allerhoogste het weer eens geseëvier.”

“Waar is Raine?” vra Flint, moeg geluister na skynheilige redenasies. Sias moet immers vermoed hy weet van die grafte? Onderskat hy Flint se intelligensie, of voer Sias ander planne in die mou?

“Sy is besig om haar te reinig vir die Nagmaal.” ’n Glimlag roer sy baard. “En … Ek het ’n verrassing vir jou, Flint.”

Flint lig net sy wenkbroue.

“Ek het ’n wonderlike boodskap ontvang. Jy moet verstaan, die Allerhoogste se weë loop soms vreemde draaie waarvan die mens – soms selfs ek – weinig begryp, maar wat in die groter bestel altyd sin maak.” Sias vou sy hande en laat rus sy ken op sy kneukels. “Laetitia is toe nie beskik om jou bruid te wees nie. Sy is bedoel om ’n hoër doel te dien. Raine het in die put van belydenis geworstel met die Allerhoogste, maar …”

Flint se kop ruk op. “Ek het daardie dokument geteken! Jy het gesê sy is by die vroue! Jy …”

“Moenie jou stem teen my verhef nie!” Sias kyk hom kil aan, dan versag die uitdrukking in sy oë net so skielik as wat die gramskap opgevlam het. “Sy het geworstel, maar sy het haar uiteindelik bekeer. En aangesien die broeders besluit het jy mag in die huwelik tree en aan Voortbringing in al sy vorme deelneem, kan ek vanaand aankondig dat Raine as jou bruid uitgewys is.”

Emosies sê mekaar die stryd aan in Flint se gemoed. Moet hom nie vertrou nie, maan sy voos verstand. En daardie voorweter waarvan niemand die oorsprong kan bepaal nie, daardie ontwykende gevoel van wéét wat in geen sintuig of breinsel of dendriet geanker is nie, eggo die waarskuwing: moet hom nie vertrou nie. Maar hoop vlam tog in hom op.

“Sien dit so, Flint,” Sias beduie na die strokie, “dis dieselfde bedrag wat ons verloor het omdat Raine Fransien skuiling gegee het toe sy gevlug het en so meegehelp het dat ons haar nog nie kon opspoor nie. Daarmee koop jy vir Raine my vergifnis en ek sal ook ’n uitsondering maak en die huweliksinwyding aan jou oorlaat. En jy koop Fransien ook af. As jy teken, is sy vry. Ek sal haar nie verder soek nie en ook nie amptelik verwerp nie. Dan kan sy nog haar geloof uitleef in een van die broederkerke of waar sy ook al wil.”

“Ek wil eers vir Raine sien.” Dis die een ding waaraan hy nog kan vasklou in hierdie waansinnige mallemeule waarin hy hom bevind.

Sias se sug word geluidloos gemaak deur die gebeier van die kapelklok. Hy wag tot die naklanke weggesyfer het voor hy opstaan.

“Nou maar gaaf. Los dit dan. Jy sal jou kop in skaamte laat sak wanneer Raine vanaand beklee met fyn wit linne na jou toe aangestap kom. Jy sal eendag self aan Fransien moet verduidelik waarom jy haar verwerping onderteken het – juis deur nie te teken nie. En jy sal aan Raine moet verduidelik waarom ek die inwyding sal moet waarneem. Kom, ek kan nie toelaat dat hierdie heuglike aand bederf word deur wantroue en hardkoppigheid nie.”

Flint kan maar net nie gewoond raak aan die kwiksilwer van Sias se buie nie. Suf dink hy aan Fransien wat so afhanklik is van haar godsdiens. Maar hy dink veral aan die inwyding wat Sias soos ’n kapmes teen sy nek hou. Dis die grofste vorm van afdreiging, maar effektief. Flint teken met ergerlike hale, sien die oorwinnende glimlag wat in Sias se baard roer toe hy die strokie in sy sysak druk, maar niks maak meer saak nie. Alles moet nou net verbykom.


VYFTIG

Raine hoor die klok verlangs beier. Skemer is vinnig besig om toe te sak en ’n sterk bries loei deur die staalrooster ver bo haar kop, meng met die klank van die water uit die tuinslang en die krag waarmee dit die stygende oppervlak tref. Die water is al verby haar heupe en yskoud. Die nagrok en haar hare reeds papnat van die sproei. Sy konsentreer om die emmertjie so te hou dat haar uitskot nie in die water beland nie. Sy probeer uitwerk hoeveel tellings lank dit vir die water neem om ongeveer tien sentimeter te styg, maar die duiseligheid wat haar kort-kort oorval, maak dit moeilik. Sy begin tel en vergeet dan weer waar sy was met die telling of van waar sy probeer meet het.

In die oomblikke wanneer alles om haar tol en draai, sien sy haar pa se gesig, probeer met hom praat, maar haar tande klap te veel op mekaar. Gertjie kom besoek haar ook. En ’n vae beeld wat sy dink dalk haar ma kan wees. Elke keer wanneer Flint se gesig voor haar verskyn, verdwyn die ylhoofdigheid en begin sy weer van voor af tel, van voor af bepaal hoe lank nog voor die water haar teen die rooster bo haar kop gaan vasdruk. Asof dit enige verskil kan maak. Want Flint, besef sy nou, gaan haar nie kom red nie. Hy het immers huweliksbeloftes om vanaand af te lê.

Die rugsteunlose kerkbanke staan agter in die kapel opeengehoop, die tafels wat in die vierkant was, is teen mekaar geskuif om een lang tafel te vorm en bankies so gerangskik dat almal na die kateder kyk. Honderde kerse brand in kershouers teen die mure, om die groot kruis teen die muur agter die kateder en selfs al langs die mure waar kerse op die vloer staangemaak is. Ook op die tafel wat vir die eerste keer met wit tafeldoeke bedek is. Dis egter steeds gedek met blikborde en -bekers.

Lydia wys plekke aan. Flint kry sitplek feitlik in die middel van die tafel reg oorkant die kateder. Die regterkantste sitplek langs hom bly oop en Dirk sit aan die ander kant van die gaping met Bronwyn langs hom.

Bronwyn lyk bleek en haar oë is geswel. Mart se afsterwe moes vir haar traumaties gewees het. Jakob sit eenkant, aan die hoof van die tafel.

Sias wag tot almal gaan sit het voor hy agter die kateder gaan staan, sy hande lig en ’n seën uitspreek. Flint wonder vlugtig waar Laetitia is, maar neem aan dit het te make met die “hoër doel”. Van die nuweling wat glo opgeneem gaan word, is daar ook geen teken nie.

Het Sias dalk waaragtig nie gelieg nie? Kom Raine dalk werklik vanaand saam met die twee ander vroue hier ingestap?

Sias se luide amen onderbreek sy gedagtegang. Daarna volg ’n lofrede oor die lewe en afsterwe van Mart van Jakob. Sias brei uit oor haar goeie hoedanighede en oor die tragiese voorval waarin Satan Fransien se siel vir ’n paar oomblikke oorgeneem het toe sy Mart neergevel het. ’n Paar vroue snik droewig. Jakob word getroos en Sias sê hy glo daar sal binnekort vir hom ’n nuwe vrou aangewys word.

Daarna steek Sias ’n ellelange preek af oor die waarde van deugsame en nederige vroue.

Vir Flint voel dit asof hy in ’n droom beland het. Die flikkering van die kerse dra by tot die gevoel van onwerklikheid. Die hipnotiese eb en vloei van Sias se stem versterk dit.

“En nou, Uitverkorenes van die Allerhoogste, breek een van vele verblydende oomblikke van die aand aan,” kom die preek uiteindelik ná nog ’n lang gebed tot ’n einde.

Flint vries.

“Ons sal ter gelegener tyd die nuweling in ons poorte inwy met die nodige erns en piëteit, maar vanaand verwelkom ons haar net by hierdie Avondmaal wat die Apokalips voorafgaan. Vir jare het sy haar toegewy aan die lê van die meetsnoere buite die Tempel. Vanaand word sy uiteindelik deel daarvan.”

Die geluid van die kapeldeure wat agter hulle oopgaan, laat almal omkyk. Klaarblyklik is dit nie vir die ander ’n skok toe Adele in ’n bruin jurk en sonder enige grimering binnestap nie. Selfs die lang naels het gewaai en haar hare hang futloos om haar kop, merk Flint op toe sy tot voor Sias stap en dan omdraai om tafel se kant toe te kyk. Haar oë wip oor die uitverkorenes en steek dan op iemand links van Flint vas. Haar breë glimlag word weerkaats deur Louwrens s’n.

“Adele, jy kan jou regmatige plek aan Louwrens se sy inneem,” kondig Sias aan. “Julle sal binnekort in die huwelik bevestig word.”

Die Meetsnoer-lede begin hande klap en Adele gaan sit langs Louwrens. Haar oë rek toe sy Flint raaksien en dit lyk asof sy iets wil sê, maar dan begin Sias weer praat.

“Broeders en susters, my vriende en familie in die Allerhoogste, vanaand is ’n heuglike geleentheid om meer as een rede. Baie van julle het seker gewonder waarom die Allerhoogste bepaal het dat broeder Flint die plek van broeder Karel moes inneem. Julle het ook sekerlik agtergekom broeder Flint is nie so geredelik in ons geledere opgeneem soos Uitverkorenes in die verlede nie. Hy het dae lank in afsondering gevas en Bybelstudie gedoen. Die rede daarvoor? Hy is uitverkies om ’n besondere roeping in Meetsnoer te vervul. Broeder Flint, kom vorentoe en staan aan my regterkant.”

Flint staar Sias ’n oomblik verras aan, maar gehoorsaam dan. Sias gaan staan agter hom en dan voel Flint hoe iets om sy nek gesit word. Hy kyk verdwaas af na die houtkruis met ’n metaalinsetsel wat Sias om sy nek gehang het en dan vlieg sy oë na die kapeldeure. Geen beweging daar nie. Geen Raine wat wonder bo wonder na hom aangestap kom nie.

“Broeder Flint is bloed van my bloed,” dawer Sias se stem van effens links agter hom. “En daarom, en omdat hy waardig bevind is, sal broeder Flint my plek inneem as leier terwyl die sluier gelig en die geheimenisse van die Allerhoogste daarmee vir die eerste keer in menseheugenis openbaar sal word sodat ek dit kan neerskryf.”

’n Hele paar van die lidmate kyk na Jakob. Jakob laat sak sy kop. Dis duidelik dat almal aanvaar het hy sal vir Sias waarneem.

“Broeder Flint, neem jou ereplek in.”

Flint kyk oor sy skouer en sien hoe Sias na ’n stoel voor die kateder beduie.

Hy gehoorsaam soos ’n zombie, gaan sit en draai die stoel effens sodat hy Sias kan sien. Wat op aarde gaan in daardie grys kop aan? As hy self net helderder kon dink.

“Bronwyn van Dirk, skink vir ons die elikser van die siel terwyl ons broeder Flint seën met sang.” Hy knik na Louwrens en dié trek los met, “Laat Sias se segen op hom daal …”

Flint luister nie na die res van die woorde nie, kyk net hoe Bronwyn met ’n erdekan om die tafel stap, elkeen se beker vul en dan ook ’n beker na Sias neem.

Toe die laaste note wegsterf, lig Sias die beker. “Tot eer en lofprysing van die Allerhoogste,” sê hy en drink daarvan terwyl die lede agter hom aankoor en sy voorbeeld volg. Flint kantel die beker teen sy lippe, maar loer eers na Bronwyn. Eers toe hy sien sy drink ook daarvan, proe Flint versigtig. Die bessiesap is heeltemal te suur vir sy suikertand en daar is ’n muwwe smaak by, maar hy kry dit reg om nie ’n gesig te trek nie.

“Terwyl die aangewese susters vir ons ete en drinke opdien, sal ek my gereed gaan maak vir die hoogtepunte van ons laaste aand saam voor die Apokalips ’n aanvang neem. Eet en mag die voedsel aan ons liggame geseën word.” Sias lyk soos ’n skip onder vol seil toe hy uitstap.

Lydia bring Flint se eetgerei oor na die ander kant van die tafel en beduie dat hy sy stoel moet nader bring. Flint kry eerste kos, daarna die res van die mans en dan die vroue. Teen die tyd dat almal geholpe is, sien Flint vir die eerste keer iets soos uitgelatenheid tussen die lidmate. Daar is ’n roesemoes van stemme en laggies klink selfs hier en daar op.

Flint se oë bly op die kapeldeure, maar toe ’n nagereg van gestoofde vrugte voorgesit word, is daar nog steeds geen teken van Sias, of Laetitia, of Raine nie.

Toe die lang, uitgerekte ete verby en die tafels afgedek is, daal ’n rustelose stilte oor almal. Aan die hoof van die tafel sit Jakob en visvang. Louwrens gaap ook lang gape. Seppie staar met ’n snaakse glimlag na Petra. Van die ander lyk asof hulle na ’n fliek kyk wat niemand anders kan sien nie.

Uiteindelik word die kapeldeure met teatrale gebaar oopgegooi.

Flint herken Sias net aan sy fors gestalte, ’n ouer weergawe van sy eie. Sy hare is kort geskeer en sy gesig siekbleek sonder die baard. Die kleed het plek gemaak vir gewone klere.

Die res van die lede het omgedraai op die lang bankies. ’n Speld sal ’n oorverdowende geluid oplewer as dit nou sou val.

“Broeders en susters,” singpraat Sias vanuit die deur, “om my te vestig op Eden moet ek voorlopig maak soos die heidene maak, leef soos die heidene leef. So het die boodskap van die Allerhoogste gelui.” Hy druk sy handpalms teen mekaar en laat sy voorkop op sy vingerpunte rus voordat hy weer opkyk en sy arms laat sak. Hy draai skuins en hou sy hand uit. “Mag ek julle voorstel aan my uitverkore bruid, die nuwe Eva wat saam met my oor die duisendjarige vrederyk sal heers.”

Flint trek saam met die res geskokte asems in. ’n Oomblik dink hy die lang blonde hare behoort aan Raine, maar die figuurtjie in die blinkwit rok is skraler en korter, en die meisietjie is bitter jonk.

“Nee!” Bronwyn probeer opstaan, struikel in die proses oor Dirk se knieë. “Romey, nee!”

Die meisietjie kyk verskrik na Bronwyn. “Mamma!” roep sy uit, maar Sias kry haar aan die arm beet en dwing haar buitetoe.

“Mag die Allerhoogste julle seën.” Daarmee trek Sias die deure agter hulle toe.

Die gemeentelede kyk verward na mekaar. Flint kom uit sy stupor en spring op. Waar is Raine? Waar is Laetitia?

Bronwyn kry haar uiteindelik uit haar sitplek gewurm, hardloop agtertoe en ruk aan die deure, maar hulle beweeg nie. Sy klap met haar hande teen die swaar hout terwyl sy huilend haar dogter se naam uitskree.

Die kapel is meteens ’n harwar van mense wat dronkerig opspring en in ’n Babelse verwarring begin vrae vra.

Flint stap met lang hale na Bronwyn toe, kry haar aan die skouers beet en draai haar na hom toe. “Wat was in die sap?”

“’n Euforiese middel wat ons vir belangrike geleenthede gebruik.” Snikke ruk deur haar.

“Waarvan is dit gemaak?” Flint voel aan die handvatsels en stamp teen die deur, maar dit roer nie.

“Teonanácatl noem die Asteke dit. Divine flesh.”

Hy loop die houtdeur met sy skouer, maar dit help niks. “Amanita muscaria? Magic mushrooms?”

Sy knik. “Dis nie gevaarlik nie, ek het baie min gebruik.” Sy sit haar hande voor haar gesig. “Romey,” fluister sy hees voor sy na hom opkyk. “Toe Laetitia nie opdaag nie, het ek aanvaar sý is die bruid!” Trane stroom oor haar wange. “Hy het my geflous.” Met bewende hande diep sy ’n piepklein flessie uit haar jurk se sysak op. “Wolfskruid. Ek wou dit by sy sap gegooi het as dit wel Romey was wat hy tot bruid wou neem.”

Flint se gedagtes tol, maar hy fokus weer toe hy iets vreemds ruik. “Gas,” prewel hy. “Ek ruik gas.” Hy swaai om. “Uitverkorenes!”

Die effek is onmiddellik. Miskien omdat hy op daardie oomblik baie soos Sias klink. “Daar is êrens ’n gaslek. Blaas dood die kerse.” Almal kyk ’n oomblik verdwaas na hom. Dan blaas Adele die kers voor haar dood en die ander volg haar voorbeeld. Maar daar is honderde kerse. Liewe hemel, dit gaan ’n ewigheid duur, besef hy.

Raine weet nie hoe lank sy al water trap nie. Dis donker buiten ’n dun repie maan wat soms agter die wolke uitkom. Dan kan sy vaagweg sien hoe ver die rooster van haar af is. Maar die maan het nou ’n ruk lank nie uitgekom nie, en dis ook nie meer nodig nie, voel sy toe sy haar hand in die lug in steek en haar palm teen die geruite staal stamp nog lank voor sy haar elmboog reguit gemaak het.

Dis die einde, besef sy met ’n vreemde gelatenheid. Flint het haar in die steek gelaat. Annie se lot is toe uiteindelik belangriker as hare. Daarom het hy haar nie kom soek nie. Daarom trou hy vanaand met ’n moordenaar.

“Raine!” hoor sy ’n stem dofweg. Sou sy droom? Maar nee. “Raine!” klink dit effens nader op. Verbeel sy haar of sien sy ’n beduidenis van lig?

“Help!” skree sy. “Ek gaan verdrink!”

“Raine?”

“Fransien? Help my!” Raine begin huil, maar hou aan roep tot die stem reg bo haar is. Agter die flou lig van ’n lantern kan sy net ’n dowwe donkerder kol teen die donker uitmaak.

“Oom Sias het Romey kom haal en ’n ruk later het ek hulle na die skuur sien hardloop.” Fransien klink nog meer histeries as wat Raine voel.

“O, jimmel, Fransien, kry my hier uit.” Raine druk met haar hande teen die rooster reg bo haar kop.

“Hulle het weggery. Oom Sias en Romey. En nou kom daar rook …”

“Vat die pyp weg!” gil Raine om deur Fransien se histerie te dring.

“O, jinnetjie tog, o, jinnetjie,” kerm Fransien, maar dan hoor Raine hoe sy die klippe eenkant toe begin gooi. Fransien skarrel en steun. “Dis te styf vasgedraai. Ek kry die tou nie los nie.”

“Draai die kraan toe.”

Fransien kreun en steun, maar niks gebeur nie. “Ek kry dit nie toe nie, dis te styf.”

“Draai, Fransien, draai!” Sy hoor Fransien weer kerm. “Ontkoppel die pyp van die kraan!” roep Raine uit. Sy moet haar kop skuins draai toe die rooster teen haar kroontjie begin druk.

“Ek kan nie behoorlik sien nie!” gil Fransien, buk en tel een van die klippe op, maar Raine kan nie verder sien wat sy doen nie.

Die rooster begin teen haar wang druk. Raine pas haar neus en mond in een van die vierkantige gapinkies. Die staal sny in haar oogbanke en wangbene. Sy hoor kapgeluide. Die water uit die pyp verminder. Nog ’n kapgeluid en dan is daar stilte. Nie meer die gesjor van water nie, nie meer die kapgeluide nie.

“Hy’s toe,” blaas Fransien bo haar. Raine hoor haar deur die drukking van die water teen haar oortromme. Haar oë hou sy toe teen die water. Net haar neus en mond steek uit.

“Die staaf,” prewel sy.

Sy voel aan die trilling van die rooster dat Fransien probeer. Hoor weer kapgeluide en voel hulle deur die metaal ril, maar die staaf oor die rooster bly onbeweeglik. Raine kan haar lyf nie meer voel nie. Alles is yskoud en dood. Sy voel ook nie meer haar hande nie. Sy moet vashou, dit weet sy, moet bo bly, maar of sy nog ’n greep op die staal het, dit weet sy nie.

Gys het net vir hom uit pure moedeloosheid ’n glas wyn ingeskink toe sy selfoon lui. Hy frons toe hy Fortuin se naam sien. Dié tyd van die aand? Dis al ver verby sy bedtyd, net ná middernag, maar iets jaag hom nog heelaand. Hy het juis gehoop die wyn sal hom dalk kalmeer.

“Fortuin, jy moet leer om te ontspan ook,” betig hy sommer sonder groet. “Weet jy hoe laat dit is?”

“Middernag. Nou net op my rekenaar gesien, inspekteur, en dis twintig nege.” Hy is skoon uitasem, sy stem hoog. “Fletcher moes die datum op die kontrak verander na 20-09-20-09.”

“Fortuin, waarvan …” Gys se oë vlieg na die kalender. “Vervloeks!”

“Ek is op pad, inspekteur.” Gys hoor ’n enjin op die agtergrond aanskakel en ’n deur klap.

Gys stamp die glas wyn om toe hy na sy rewolwer gryp, maar steur hom nie daaraan nie. By die braai kry hy ’n byl. Daar is by hom geen twyfel Fortuin is reg nie. Daardie watsenaam het waaragtig pas begin. Hy het gewéét hy moet ’n vervloekste lasbrief kry! Verdomde De Lange! Maar hy het die volste reg om enige eiendom te betree as hy weet misdadige bedrywighede is besig om plaas te vind. En die vader hoor hom, hy weet dis presies wat besig is om te gebeur, maak nie saak dat hy nie weet watter vorm dit aanneem nie. Hy voel dit in elke greintjie van sy voorgevoeligheid. Nou moet hy net bid die halfuur wat dit gaan neem om daar te kom, maak nie die verskil tussen lewe en dood nie.

Buite skree bande om die straathoek. Gys is in Fortuin se geroeste Jetta nog voor hy behoorlik kan stilhou.

Terwyl die ander soos besetenes kerse omskop, van die tafel afvee en doodblaas, en Seppie en Louwrens die een kerkbank na die ander flenters stamp teen die onverbiddelike kapeldeure, help Wouter Flint om die swaar houtkruis van die muur af te kry. Eers toe Flint op die kateder klim, maak hulle vordering.

Wouter spring net betyds uit die pad toe die kruis loskom en met ’n enorme slag op die sementvloer val. En dan is dit skielik gitdonker om hulle. Al die kerse is dood. ’n Stilte daal oor almal.

“Waar is die ligskakelaar?” blaas Flint toe hy weer van die kateder afgeklim het. ’n Flou lig wat net op die kateder skyn, kom aan. Die kapel is in sterk skemer gehul. “Oukei, al die vroue, staan met julle rûe teen die mure sodat julle nie in die pad kom nie. Al die mans, maak ’n pad oop tussen die tafels en banke en dinge deur. Kom dan hierheen sodat ons die deure met die kruis kan stormram. Wouter, help my om die lang been van die kruis deur se kant toe te laat wys.”

Dit voel soos ’n ewigheid voor die geskuif van meubels stil word. Met moeite kry hulle uiteindelik die kruis met ’n gekreun en gesteun gelig. Selfs met tien man is die ding bliksems swaar. Hy en Wouter staan agter die dwarsbalk van die kruis om die meeste dryfkrag te probeer gee.

“Ek sal drie tel, dan storm ons. Ons moet probeer om met die eerste lopie die grootste moontlike impak te maak. Ons gaan moeër en swakker raak met elke probeerslag. Die gas sal ons geleidelik aantas. Ons gaan sukkel as ons die eerste keer nie ten minste goeie vordering maak nie.”

Flint skep eers asem voor hy verder praat. Die reuk van gas is al veel sterker. Hy maak seker hy het ordentlike vashouplek. “Een,” tel hy. “Twee,” hy versterk sy greep. “Drie! Hardloooop.”

Dit sal ’n genade wees as hulle reguit op die deur kan afpyl, dit weet Flint, maar hy sit al sy krag in. Wouter struikel effens, maar die res hou.

Toe die kruis se punt die deur slaan, voel dit vir Flint asof sy blad en skouer van die res van sy lyf afgeruk word.

“Hy’t gekraak, Flint!” roep iemand van die voorste klomp af.

Flint moet op sy tande kners om dit nie van die pyn uit te gil nie. Wouter steun en kreun ook.

“Tree elf tree terug. Hou reguit.” In hierdie oomblik is dit ’n genade dat die mense hier daaraan gewoond is om opdragte uit te voer sonder om vrae te vra.

Terwyl hy die treë aftel, hoor hy hoe een van die vroue begin snik. En dan nog een. En dan begin een sing. “O vader wat woon in die hemel.” Nog twee stemme val in. “Geheilig sy u naam.” Die kapel vul met die vrouestemme terwyl die mans steun en kreun en blaas. “Laat u ryk kom, u wil geskied.”

Die stemme was aan tot ’n crescendo terwyl Flint tot drie tel en hulle weer storm. Dié keer kan hulle die gekraak duidelik hoor.

Die vroue sing. Elf tree terug. Tel tot drie. Elf tree vorentoe en die deur kraak oop soos ’n granaat. Die vierkant is die ene rook, en vlamme begin uit die hoë venster van Sias se studeerkamer lek.

Raine hoor nou al geruime tyd die skep en uitgooi, skep en uitgooi. Tussendeur hoor sy deur die opdamming van water in haar ore Fransien se snikke. Dit neem haar ’n rukkie om agter te kom wat Fransien probeer doen.

Die waterbeker. Sy probeer die vier en ’n half kubieke meter water met ’n beker uitskep wat seker nie eens driehonderd milliliter hou nie. As Raine kon, sou sy saam met Fransien gehuil het. En tog, ná wat soos ’n ewigheid voel, is dit asof daar verligting kom. Asof sy haar mond en neus nie so hard teen die rooster hoef te druk nie.

Nog ’n ewigheid later kan sy haar oë oopmaak en voel hoe die watervlak breukdele van millimeters om haar ore begin sak.

“Fransien,” sê sy uiteindelik toe haar ore ook oop is. “Ek sal nou kan uithou. Gaan soek vir Flint. Hy is daar binne.”

“Ek weet. Almal is daar binne. Daar kom rook uit oom Sias se kwartiere. Die Tempel brand, Raine. Gelukkig is die kinders veilig. Hulle kwartiere is ver van die Tempel af.” Haar stem is amper toonloos deur die snikke en gesnuif deur. “Dis hoekom ek geweet het ek sal veilig hier wees as Erna my help. En sy het.”

“Fransien, asseblief, jy moet hulp kry. Nie net vir my nie. As die tempel brand …” Raine se stem breek.

“Dis verby, Raine. Alles is verby. Die slag van Megiddo.” Fransien bly soos ’n robot skep en uitgooi.

Raine span elke greintjie krag wat sy nog oorhet in en skree dan so hard as wat sy kan: “Fransien!”

Die skepgeluide word stil.

“Gaan soek hulp. Asseblief.” Van haar stem is net ’n skor fluistering oor.

“Die plek brand!” gil Fortuin en die Jetta skuif tot stilstand voor die hek.

Agter die dennebome is dit die ene rook en vlamme lek boontoe, maar hulle kan verder niks sien nie.

“Bel solank!” roep Gys uit en storm met die byl op die hek af. Drie houe en die ketting spat uitmekaar. Hy stamp die hekke oop, spring in en vat die foon by Fortuin. Hy begin bevele uitdeel terwyl die Jetta in die rigting van die groeiende vlammegloed jaag.

Flint weet nie hoeveel mense hy deur die rook na die ander kant van die vierkant gehelp, of gesleep of gedra het sodat Seppie en Wouter hulle van daar af met die gang langs buite toe kon neem nie. Maar nou, met die laaste een in sy arms, is die vlammemuur voor hom byna so erg soos die een agter hom. Seppie en Wouter staan hulpeloos aan die ander kant.

“Flint, asseblief, ek wil nie sterf nie,” hoes die vrou in sy arms.

Adele, besef hy en onthou Louwrens was een van die eerstes wat buitetoe gehardloop het. Twaalf tree. Net twaalf tree. Flint laat sak sy kop en storm.

Hitte vreet aan sy rug, vlamme skroei sy natgeswete hare en dan is daar ’n helse gekraak agter hom toe die dak inmekaarsak. Iets tref hom teen die rug.

Iemand gryp Adele by hom. Flint begin val en dan buk ’n skouer onder hom in om hom soos ’n sak aartappels weg van die vlamme af te sleepdra. Die rook is verstikkend. Sy longe pyn. Hy kry nie lug nie en dan is daar skielik tog suurstof en koel naglug. “S … so ja,” blaas Wouter langs hom.

Flint klou vas aan sy bewussyn, maar alles draai om hom. Alles pyn.

“Fransien!” hoor hy iemand uitroep.

“Die belydenisput! Raine verdrink,” hoor hy ’n snikstem.

Net een woord steek vas terwyl sy verskroeide longe na nog vars lug smeek. “Raine!” kom dit deur sy brandende keel. Hy sukkel regop en strompel agter Wouter aan, Seppie kort op sy hakke.

Agter hom is daar ’n helse ontploffing, maar hy kyk nie eens om nie. In die gloed van die vlamme sleep hy homself agter hulle aan. Toe hy hulle uiteindelik inhaal, staan Wouter met ’n wit, druipnat bondel in sy arms.

Flint sak op die grond neer, sy bene kragteloos, en hou sy arms uit. “Raine.”

Wouter sit haar versigtig in sy arms neer. “S … sy is baie koud. Hou haar vas … s.”


EEN EN VYFTIG

Maandag 28 September

Gys kan net weer eens in verstomming om hom rondkyk.

Hy staan vir die soveelste keer die afgelope week in die middel van die puin wat Sias Kirstein se woonkwartiere was. ’n Enorme plasma-TV-skerm lê verskrompel tussen ’n ewe verminkte DVD- en videospeler, musieksentrum en rekenaartoerusting.

Terwyl die res van die Meetsnoer-lidmate, behalwe waarskynlik Seppie, van die buitewêreld net mooi niks geweet het nie, het Sias elke denkbare kommunikasievorm gehad.

Honderde CD’s en amper net soveel DVD’s en video’s lê verstrooi deur die rommel. Hoeveel boeke daar in die rakke was, sal niemand met sekerheid kan sê nie. Al die luukshede in sy kwartiere was van die beste gehalte. In die badkamer is daar die oorblyfsels van ’n borrelbad groot genoeg vir vier mense. Wat oor is van die sitkamerstel getuig van weelde en gemak en so ook die koningsgrootte bed in die slaapgedeelte.

Op dié bed het hulle op die grusaamste vonds afgekom: die verbrande liggaam van ’n vrou wat net Laetitia Groenewoud kan wees. Mart Vermaak se liggaam is ook verbrand aangetref in haar kamer, maar aangesien sy reeds aan ’n hartaanval beswyk het voor die brand, is dit nie so ysingwekkend soos dié jong vrou wat in die fleur van haar lewe weggeruk is nie.

Maar as Raine Quinn reg is, en dit begin al meer lyk asof sy nie gehallusineer het nie, was dit ook die jammerlike oorblyfsels van ’n meedoënlose moordenaar.

Haar onlangsste slagoffer was moontlik haar eie man. Sy half ontbinde lyk sal waarskynlik meer bewyse oplewer as dié van die ander vier. Drie verdrinkings en twee vergiftigings volgens Raine. En dan beweer Bronwyn Lategan dat Mart Vermaak se hartaanval ook nie noodwendig natuurlike oorsake gehad het nie. Sy het iets gesê van lemoensap en Laetitia wat Mart verkwalik het omdat Fransien weggekom het.

Die skok en afgryse van die res van die arme misleide klomp was daardie onheilsnag iets afgrysliks. As Gys sy oë toemaak, sien hy nog vir Bronwyn voor hom staan, en hoor haar paniekbevange geskree: “Ek sal julle alles vertel, ek sal tronk toe gaan vir die gifstowwe wat ek gemaak het, skuld beken, enigiets! Kry net my dogter! Red haar van daardie monster!” In die lig van die vlamme en besmeer van roet, het sy soos ’n gedaante uit Hades self gelyk.

“Inspekteur?”

Gys kyk op na die branddeskundige saam met wie hy hierheen gekom het vir die finale ondersoek.

“Ek onderskryf die voorlopige verslag. Daar was drie pype net bo vloerhoogte in die muur tussen die kapel en die stoorplek van die gasbottels ingebou. Dit lyk inderdaad asof die pype reeds met die oprigting van die tempel geïnstalleer is. Kirstein moes die drie gasbottels een of ander tyd daaraan gekonnekteer en hulle kort na hy sy laaste verskyning in die kapel, oopgedraai het. Gelukkig was die pype gedeeltelik verstop en die gasvloei daardeur beperk. Dit was die arme mense se redding.”

Gys vou sy arms. “Dan was ons reg. Hierdie hele ding is uit die staanspoor, met die oprigtig al, fyn beplan.”

Marais knik. “Ek verstaan die meisiekind wat ontvoer is, reken dit was die werk van die vrou wie se lyk in die profeet se slaapkamer opgespoor is?”

“Dit klink so. Laetitia Groenewoud het by Raine Quinn gespog dat sy die meesterbrein agter alles was. Die aanvanklike plan was waarskynlik dat die tempel eers volgende jaar, op die datum van die wegraping, vernietig sou word. En die res van die lede natuurlik daarmee saam.” ’n Baie spesiale soort wegraping wat Laetitia natuurlik wonderbaarlik sou vryspring om haar by Sias se “broer” aan te sluit, dwaal Gys se gedagtes. En toe kies Kirstein in die geheim Bronwyn se dogter as sy bruid en spring Laetitia voor.

“Wat ’n verskriklikheid. Ek sal die finale verslag so gou moontlik afhandel en aanstuur. En, o ja, die aanvanklike brand het in Kirstein se kwartiere begin. Brandstigting, sonder twyfel.” Marais skud sy kop. “Dit sal mens dalk troos as die lykskouing kan bepaal die Groenewoud-vrou was reeds dood voor die brand begin het.”

Laetitia was klaarblyklik die een wat Kirstein gehelp het met sy metamorfose. Dit lyk asof daar nog ’n skêr in haar hand was toe sy dood is. Was sy tot op die laaste nog onder die indruk dat sy Sias se bruid sou word?

“Ek hoor Kirstein is darem in hegtenis geneem?” onderbreek Marais weer Gys se gedagtes.

Gys knik. “Die dag ná die fiasko, op die O.R. Thambo-lughawe, kort nadat sy vlug uit George daar geland het.”

Eers toe Sias Kirstein met ’n verskrikte Romey aan sy sy gearresteer is, het Bronwyn Lategan tot rus gekom. ’n Paar uur later sou Daniël C. de Weerdt en sy “dogter” op pad gewees het Verenigde State toe. En dan sou hy ’n ruk later van die VSA af teruggekeer het wanneer hy van sy “broer”, Sias Kirstein, se dood verneem het en sy intrek op Fluisterbos kon neem as skatryk eienaar.

Die deskundige steek sy hand uit toe Gys nie uitbrei nie. “Sterkte met die res.”

Gys groet en kyk die man ingedagte agterna toe hy wegry deur die verskroeide dennebome. In Kirstein se sak was, benewens sy eie en Daniël se paspoort en ID-boekie, ook die depositostrokie vir sewemiljoen rand, geteken deur Flint. Dit sou baie interessant kon wees om sy verklaring te hoor oor hoe hy as Daniël C. de Weerdt in besit daarvan gekom het. Maar die kanse is goed dat niemand hom van vuilspel sou verdink en ondersoek begin instel het nie. Hy kon waaragtig met die hele spul weggekom het as alles verloop het soos hy beplan het en almal aanvaar het die man in die tempel met die kruis om die nek was Sias Kirstein en Flint Fletcher is die een wat gevlug het.

Dis ’n wonderwerk dat net twee mense benewens Flint brandwonde opgedoen het. Jakob Vermaak het blykbaar in die harwar van die brand probeer om by sy kantoor uit te kom. Sy lewe hang nog aan ’n draadjie, maar Adele was gelukkiger. Sy is nog in die hospitaal, maar die brandwonde sal genees en behoort nie ernstige letsels te laat nie. Sy sal waarskynlik so lank moontlik in die hospitaal wil bly voor sy tot verrekening geroep word vir Raine se ontvoering. Met haar het Gys min simpatie. Haar kastige “goedheid” was net daarop gemik om haar eie agenda te dien. Nou eers besef hy sy was waarskynlik daarop uit om hom vir inligting te melk wat sy weer by Kirstein sou kon aandra. ’n Klein opportunis soos min.

Die enigste ligpunt is dat die kinders ongedeerd daarvan afgekom het. Aanvanklik het Gys gewonder waarom Kirstein die kinders ontsien het – hoe verlig hy ook al is dis wel die geval. Maar ’n vermoede begin al hoe sterker by hom posvat.

Sias wou – as Daniël – op ’n nuwe lei begin en vir ’n man soos Sias beteken ’n nuwe lei, ’n nuwe kerk. ’n Geleentheid om dit wat hy uit die verlede geleer het, te kan regstel. Met vars, ontvanklike lidmate wat wissel van ’n paar maande tot vyftien jaar oud – die grootste gros reeds voorberei vir sy indoktrinasie. Ryk teelaarde waarin hy saadjies kan plant en tot wasdom kan laat kom om sy grootheidswaan te voed. Lidmate waarvan amper die helfte bloed van sy bloed is, al is dit by verskillende ma’s. Het hy so die bloedskande van sy pa probeer suiwer?

Romey was natuurlik die ideale persoon om na die kinders om te sien en ook om kinders van haar eie voort te bring. ’n Bloedjong, suiwer Eva.

Gys klim in die bakkie en ry peinsend terug Niemandsdorp toe. Dié saak is anders as enige van sy vorige sake. Dis asof ’n ander krag aan die werk was. Asof ’n groter plan uitgevoer is deur magte wat presies weet wat bestem is en wanneer wat moet gebeur. Party dinge lyk gevaarlik naby aan toeval, en tog kry hy die gevoel dit was eerder die Hoër Hand wat in ’n skaakspel met Sias Kirstein gewikkel was. En die skaakstukke was ’n ieder en ’n elk wat betrokke was by die saak.

Die idee maak hom ongemaklik en hy stuur eerder sy gedagtes na die afgelope week se gebeure.

Averil Swanepoel het medepligtigheid aan die twee Daniëls se moorde ontken, maar erken hulle is in haar tuin begrawe en dat Sias ’n stoorkamer oor die dubbelgraf laat bou het. Daarna kon sy ook nie ontken Sias het haar swye afgekoop nie.

Sy het vertel hoe Sias saam met jong Daniël daar opgedaag het nadat dié hom opgespoor het. Jong Daniël wou Sias en ou Daniël versoen en vir sy moeite moes hy toesien hoe sy pa voor sy oë geskiet word kort voor ’n skoot ook sý aardse bestaan opgeskort het.

Averil se lewe is miskien gespaar omdat sy toe nog gewerk het en vermis sou word. En moontlik omdat sy nege maande nadat Sias Seppie se ma “verkrag” het, gebore is. Die kanse dat sy Sias Kirstein se dogter is, is baie goed, al stry sy hoog en laag.

Sy kommer lê egter nie by Averil nie. Sias Kirstein is nou wel agter slot en grendel, maar sy kanse om op borgtog vrygelaat te word is baie goed. En die geld daarvoor sal hy kry. Koerante word oorval deur briewe en SMS’e wat skok uitspreek oor die gebeure of Meetsnoer afkraak, maar daar is ook ’n stewige hoeveelheid wat Sias steeds steun.

Herder Van Niekerk het op TV-nuus gesê die gebeure bevestig juis die lis van Satan, maar ook Sias se profeetskap. Hy beskou die gebeure as die begin van die Apokalips, ’n bevestiging dat die eindtye nou die laaste fase binnegaan.

Die meeste broedergemeentes, veral die kerke in die noorde, was egter hulle hande van die hele saak. Skielik het hulle nooit iets met Meetsnoer te doen gehad nie. Ander glo weer Sias is weggeraap en sy broer is in sy plek gestuur om die sluier te lig. Presies hoe hulle tot daardie gevolgtrekking kon kom, is vir Gys duister.

Tensy Laetitia Groenewoud se outopsie onweerlegbare bewyse oplewer dat sy voor die brand vermoor is en dit net Kirstein kon gewees het wat dit gedoen het, sal die gemorsspul net voortduur. Maar of hulle dit sal kan staaf, is te betwyfel, en selfs al kan hulle, is daar van die profeetaanhangers wat dit net eenvoudig nooit sal glo nie. Wat Sias sal sien as die slagoffer van ’n komplot wat deur Satan geïnisieer is.

Gys parkeer en haal diep asem voor hy uitklim en na sy kantoor toe stap. Hy het geweier om De Lange s’n oor te neem. Dis al erg genoeg dat hy nou moet waarneem as bevelvoerder tot een aangestel is nadat De Lange en April albei bedank en feitlik oornag uit Niemandsdorp weggetrek het. Waarheen, weet hy nie, maar hy weet veral De Lange se gewete sal hom tot in lengte van dae ry. Dit beny hy die man glad nie.

Maar Gys se eie gewete ry hom ook, al was hy nie die een wat vir Meetsnoer geskerm het nie. Daarom beteken die sup se oproep kort ná De Lange se bedanking vir hom weinig, al het hy so na moontlik aan ’n superintendent se weergawe van ’n verskoning gekom.

“Ek was bekommerd oor sy affiliasie met daardie kerk,” het hy erken. “Ek moes my instinkte vertrou het, soos jy gemaak het. Maar toe probeer ek almal tevrede stel.”

Gys glo sy instinkte het dalk gehelp, maar as hy en De Lange en die ander twee soos professionele speurders saamgewerk en nie politieke speletjies met mekaar gespeel het nie, kon hulle dalk baie gouer die legkaartstukke bymekaargesit het. Hy weet hy is nie die enigste een wat skuldig was daaraan nie, maar onskuldig was hy ook nie.

Gelukkig is daar nie tyd om te veel daaroor te pieker nie. Daar is te veel dinge wat hy nog moet ondersoek en vasstel. Dit sou onrealisties wees om te dink hy sal ooit alles te wete kom, maar een ding weet hy: Sias Kirstein is soos daardie mitiese verwurgboom. Sy tentakels het vir De Lange en April, die lede van Meetsnoer en die ander kerke in ’n wurggreep gehad wat vir ander onbegryplik is.

Flint gespe sy rugsak met moeite toe. Die verbande aan sy een hand is lastig en het ook sy taak aansienlik moeiliker gemaak.

Hy staan terug en kyk die woudvrou goedkeurend aan. “Nou toe, Annie. Nou is alles in jou hande. As jy vir ons kan babatjies maak, is alles weer op koers.” Hy streel oor die blaar naaste aan hom. “Dankie dat jy gewag het.” In die fynruigte ritsel iets asof in antwoord op sy fluistering.

Dit was so hittete. As hy moet skat, sou oormôre dalk al te laat gewees het. Hy kon dit amper nie glo toe hy vanoggend hier aankom en sien Annie is nog die ene ontvanklikheid nie. Hy het hom half voorberei om dalk nog ’n jaar of wat te moet wag.

Toe hy begin terugstap, kan hy wel deeglik voel waarom die dokter ontsteld was toe hy hom vanoggend self ontslaan het. Lug skroei deur sy longe en sy brandwonde, hoewel lig, is nog baie gevoelig.

Hy gaan staan om asem te skep. Voor sy geestesoog sien hy weer die verkluimde bondel mens wat Wouter vir hom aangee. Hy wil nie dink aan wat kon gebeur het as Fransien hulle nie kom roep het nie. As Fransien nie daar was nie.

Dit was ook ’n genade dat Gys-hulle daar opgedaag en die nooddienste reeds ontbied het. Die ambulans en ’n dokter was reeds op pad Houthaalbos toe teen die tyd wat Wouter Raine uit die water gehaal het. Ook maar goed, want Dirk Lategan was so geskok, hy kon niks uitrig nie.

Nie dat Flint veel van die nadraai onthou nie. Daar was net een gedagte in sy kop. As Raine doodgaan, kan hy maar netsowel self ook sy laaste asem uitblaas.

Uiteindelik was dit ’n dubbele seën dat Fransien Raine gered het. Toe sy hom in die hospitaal kom besoek het, het Fransien gesê sy voel asof sy darem so ’n bietjie vergoed het vir Joanie se dood. Dit het nie gehelp om vir haar te sê Joanie sou in elk geval Sias se teiken gewees het, al het Fransien nie by haar aangekom nie. Haar sin vir verantwoordelikheid grens by tye aan martelaarskap.

Dis wat hom laat besef het hy sal ook met meer balans na sy eie verantwoordelikheid in die hele debakel moet kyk. Dit het nie sy skuldgevoelens weggeneem nie, maar dit het hom gehelp om die kwessie met meer ewewigtigheid te benader. Hom laat besef dit sal nie vir hom en nog minder vir enigiemand anders iets in die sak bring as hy homself aanhou verwyt nie.

Flint begin weer aanstap. Dis Fortuin wat hom daarop gewys het Sias was nie net agter die Fletcher-skatte aan nie. Sias het hom daardie aand in die kapel nodig gehad sodat die buitewêreld sou dink Sias Kirstein het saam met sy gemeente omgekom. As sy plan geslaag het, sou niemand vermoed het dit was Flint Fletcher wat met die metaaloorblyfsels van die kruis om sy verkoolde nek omgekom het nie. Sewe Seëls-lidmate sou kon bevestig Sias was al een wat ooit daardie kruis gedra het.

Selfs al sou iemand daaraan gedink het om forensiese toetse te doen en uiteindelik kon vasstel dit was nie Sias wat daar gelê het nie, sou dit maande, waarskynlik jare geneem het. En intussen sou daar ’n soektog na Flint Fletcher op tou gesit gewees het omdat Sias teenoor De Lange erken het hy was daar.

As Daniël de Weerdt sou Sias ewe rustig sy gang kon gaan, kon treur oor sy wonderlike broer en waarskynlik voogdyskap oor Romey gekry het totdat sy mondig is terwyl daar na Flint Fletcher gesoek word in verband met brandstigting en moord. En Romey, wat nie ’n ander lewe as die een in Meetsnoer geken het nie, nooit aan die buitewêreld blootgestel was nie, sou waarskynlik sy gevangene gewees het tot dit Sias gepas het om ook daardie laaste band met Meetsnoer te verbreek.

Flint staar op na een van die oerwoudreuse wat oor hom troon. Nie een van die mense wat daardie helsaand op Houthaalbos was, se toekoms sal onaangeraak wees nie. Nie een van hulle sal ooit weer dieselfde mens as voorheen wees nie. En elkeen sal verantwoordelikheid vir sy eie toekoms moet aanvaar. Hy probeer homself nie bluf deur te dink hy sal alles net so van hom kan afskud nie, maar hy glo wel hy sal uiteindelik vrede kan maak met homself, al sal hy waarskynlik nooit kan vrede maak met die gebeure nie.

Of hy ooit sal kan vrede maak met die Raine-situasie, weet hy nie. Die eerste paar dae in die hospitaal was hulle albei te verrinneweer om enigiets te kan doen. Toe hy haar uiteindelik kon gaan soek, moes hy hoor sy sterk by Gertjie aan. En by Gertjie wat telkens die foon geantwoord het, kon hy nie verbykom nie.

Hy kan verstaan Raine is dwarsdeur die hel en anderkant uit, maar terwyl sy eerste behoefte was om haar te sien toe hy weer min of meer compos mentis was, lyk dit asof sy hom doelbewus vermy. Moontlik permanent.


TWEE EN VYFTIG

Fortuin kyk op toe Gys hulle kantoor binnestap. “Nou kom die ding eers hier aan.”

Hy beduie na die dokument voor hom. “Hoenderbloed. Die arme oom Nieklaas sal seker nooit weer ’n hoender slag nie, wat nog te sê steel.”

“Laat dit vir hom ’n les wees,” grinnik Gys vir die eerste keer vandag en gaan sit by sy lessenaar. “Wat hoor jy van Kirstein?”

“Hy is steeds besig om al wat leef en beef in die tronk te bekeer. Hy hou ook vol hy is Daniël de Weerdt en wederregtelik gearresteer. Flint Fletcher het glo sy broer vermoor omdat Sias die regmatige eienaar van Fluisterbos was voor Joanie Veenstra dit geërf het.”

“Nè?”

“Hy sê ook hy gee nie om om die laaste dae voor die Wegraping in die tronk deur te bring nie, al is hy onskuldig. Op 20 Oktober 2010 is hy vry en sit hy aan die regterkant van die Allerhoogste van waar hy sal help om te oordeel tussen die goeie en die kwade.”

“H’m.” Gys skud sy kop. “Verbeel ek my, of hoor ek ’n waansinpleidooi in aantog?”

“Hy word binnekort vir sielkundige waarneming gestuur, maar daarna sal hy waarskynlik voorwaardelike borgtog kry.”

Gys skud net sy kop swaarmoedig en trek ’n lys nader. “Wat het julle uit Wouter van Greuning gekry?”

“Hy erken hy het sy ma en vrou se lyke begrawe, maar hy was onder die indruk dit was ’n ongelukkige voorval van verdrinking terwyl hulle belydenis van hulle sonde gedoen het. Kirstein het glo vir hom gesê dit was wraak van Bo omdat hulle ongehoorsaam was, maar hulle moet op Houthaalbos begrawe word omdat hulle daar ten minste in heilige grond sal rus. Van Greunen is nie ’n baie slim man nie, hy het Kirstein geglo.”

“Het hy Laetitia se man, Karel, ook begrawe?”

“Hy sê hy en Fletcher het die graf gegrawe, maar dis al wat hy weet. Hy het gedink dis dalk vir Mart Vermaak omdat sy in daardie stadium baie siek was. Hy het ook nie iets met die De Swardts se liggame te doen gehad nie, maar het vermoed die grafte wat hy moes grawe, was vir hulle bedoel. Hy het dit maar weer eens aan die wraak van Bo toegeskryf.”

“En wat het Seppie Swanepoel vir homself te sê oor die moorde? Iets nuuts daar?”

“Hy ontken nog steeds sterk dat hy enigiets daarmee te doen gehad het, maar ek glo hom nie. Ek reken hy het ten minste geweet wat aangaan, en ek het so ’n vermoede hy moes self van die De Swardts ontslae raak sodat hy en Petra hulle plekke kon inneem.

“Vandat ek hom vanoggend oor sy oorlede vrou se dood uitgevra het soos inspekteur my aangesê het, oefen hy egter sy swygreg uit. Wat natuurlik baie meer sê as wat hy dink. My ma se niggie wat vir hulle gewerk het, het mos hoeka gewonder oor die maagseer wat so vanself begin bloei het. Ek dink sy het in die pad van sy uitverkiesing en ’n lewe saam met Petra gestaan. Dié dat hy eers soveel later as die ander by Houthaalbos aangekom het. En die polis was sekerlik alte handig om sy uitverkiesing te verseker.”

“Hoe vaar sy huidige vrou ná haar miskraam?” keer Gys voor Fortuin weer aan die skinder raak.

“Redelik goed. Terloops, sy was baie geskok om van Jakob Vermaak se verminking te hoor. Hy sal dit glo maak, maar sal erg geskend wees en sy hart is te swak vir chirurgie. Hy sal nog lank in die hospitaal wees en daarna is dit seker tronk toe met hom, ten minste vir bedrog. Wat dink inspekteur was dit wat hy wou gaan red het toe hy na sy kantoor toe is terwyl die plek brand?”

Gys haal sy skouers op. “Seker maar die vuurvaste trommel wat ons in die puin gekry het. Daar is oor die tienduisend rand daarin. Ek wonder of Sias geweet het hoeveel kontant daar was en of Jakob planne van sy eie gehad het. Maar dit daar gelaat, die res van die mense? Kom hulle reg?”

“Al hoe meer Sewe Seëls-lidmate bied aan om hulle onder die vlerk te neem. Kinders en al. Hulle hoop om vir elkeen ’n heenkome van ’n aard te gee. Net Bronwyn Lategan wil niks van hulle weet nie. Theuns Jooste het Romey glo goed nagelaat en hulle beplan om ná die hofsaak Nieu-Seeland toe te emigreer. Sy was baie verlig om te hoor alle aanklagte teen haar is teruggetrek. Danksy Raine Quinn weet ons sy het net die gifaftreksels gemaak, nie toegedien nie. O, en dit lyk my sy gaan weer van die dokter skei.”

“Was die huwelike wat Kirstein voltrek het dan wettig?” Gys gaan sit en leun met sy kop agteroor teen sy gevlegte vingers.

“Die huwelike, ja, maar die danige skeibriewe nie. Nog ’n rede waarom Jooste, Drienie en Woutrien, en ook Karel, uit die weg geruim moes word.”

Gys knik nadenkend. “Enige ander nuus?”

Fortuin krap sy agterkop terwyl hy deur die dokumente voor hom blaai en kyk dan op. “O ja, voor hy sy swyg begin swyg het, het Seppie erken hy het Fluisterbos vir Sias gaan wys ná Joanie Veenstra se ma se dood. Daarna het Sias glo gereeld visioene gekry oor die Boom van die Lewe, maar hulle nie verstaan nie. Nadat juffrou Veenstra geërf het, was hulle weer ’n paar keer daar, natuurlik sonder dat sy daarvan geweet het. Maar dit was eers jare later dat Sias besef het wat die visioene beteken en dis toe dat hy daar en dan begin planne maak het om Houthaalbos te koop. Seppie weet niks verder nie, ook nie wat die visioene was nie. Of so sê hy.”

“En Groenewoud? Het sy die terrein geken?” vra Gys.

“Klink so. Sy en Sias was glo minstens een keer saam daar voor daardie wegraping-ding wat toe nie gewerk het nie. Nieklaas het op hulle afgekom en verwilder. Sias het blykbaar nooit weer daarheen gegaan nie, maar Seppie erken Sias het hom aangesê om juffrou Veenstra en die plek dop te hou.”

Gys is amper bang om te vra, maar dit sou onnatuurlik wees as hy dit nie doen nie. “En Fransien, Fortuintjie?”

“Sy sê ná haar gesprek met Fletcher oor die sampioensop, het sy besef sy stel Raine se lewe in gevaar as sy daar sou bly en besluit die veiligste plek vir haar is onder Meetsnoer se neuse. Sy het geweet die kinders is baie afgesonder en sy en die vrou wat die kinders versorg het, was al vandat sy die eerste keer by Meetsnoer aangekom het, op baie goeie voet. Sy sê Erna was eers baie bang, maar toe sy hoor van Noëlene, het sy ingestem om Fransien te versteek. Fransien was ook bevriend met Romey en dié het haar ook gehelp om verskuil te bly. Bedags het sy in die omgewing van daardie aaklige put weggekruip. Dis hoe sy agtergekom het Raine Quinn is daar en het vir haar ekstra water en appels geneem. Saans het sy weer ingesluip as die kinders slaap en verder het sy glo net baie hard gebid dat Fletcher Sias sal ontmasker voor sy ontdek word.”

Gys skud sy kop. “Ek bedoel eintlik wat nou van jou en Fransien?”

Fortuin laat sak sy kop. Hy bly ’n ruk so staan voor hy diep sug en dan weer opkyk. “Sy hoop om te gaan sending doen sodra alles verby is. Dis seker nog te vroeg om te sê, maar ek dink nie daar is ’n toekoms vir ons nie. Nie saam nie.”

“Ek is jammer om dit te hoor.”

Fortuin druk sy hande in sy sakke en kyk by die vuil venster uit. Gys weet hy sien niks raak nie. “Ek het in elk geval nie veel hoop gehad nie, inspekteur. Die verskille is te groot. Sy sal Sewe Seëls nie opgee nie en al sou sy, sal daar maar net weer ’n ander kerk wees.” Hy skud sy kop. “Ek is gelowig, maar daardie soort kerke is nie vir my nie – al sou ek kon aansluit. Buitendien,” hy kyk weer na Gys, “ek dink daaraan om my volgende jaar by die universiteit in te skryf, inspekteur. Voltyds. Ek het navraag gedoen, ek kan ’n beurs kry.”

“Nè?”

“Ek is nou nie vreeslik slim nie, maar ek het darem my matriek met universiteitstoelating geslaag.” Fortuin klink amper verdedigend.

“Daar is op die aarde niks verkeerd met jou verstand nie. Wat wil jy studeer?” Gys weet hy moet bly wees om Fortuin se onthalwe, maar magtig, hy kan hom nie indink om sonder die mannetjie te werk nie.

“Kriminologie, inspekteur. En daarna wil ek in ’n forensiese rigting spesialiseer. Daar sal ek ’n baie groter verskil kan maak as hier.”

“Mooi, Fortuintjie. Dis ’n skitterende plan.” Dink net waar kon hý nou gesit het as hy op Fortuin se ouderdom so ambisieus was. Maar, nee, al die jare hou hy hardkoppig vas aan die oortuiging ’n ordentlike speurder behoort net op meriete bevorder te word – geen ander manier nie. En kyk wat het dit hom in die sak gebring.

“En inspekteur nou? Wat gebeur as hulle jou De Lange se pos permanent aanbied?”

Gys skud sy kop en staan weer op. “Dis dinge vir later, Fortuin. Vir baie later. Nou wil ek eers by Raine kom en nog ’n paar drade probeer knoop. Hou solank die fort hier.”

Hy wil nie aan die toekoms dink nie. In elk geval nie aan sy toekoms as polisieman nie. Hy moet eers met Gertjie praat. Dis hoog tyd dat hulle finaal besluit waar hulle met mekaar staan, maar dis ook iets wat voorlopig moet oorstaan. Hierdie saak moet eers agter die rug kom.

“So ja, ek dink dis alles, Raine.” Gys bêre sy notaboek, haal sy bril af en druk dit in die brilhuisie wat hy op die bedkassie langs Raine se bed opspoor. Dis darem beter hier in Gertjie se huis as in die hospitaal met die gedurige kom en gaan van verpleegsters.

“Terloops, julle voertuie het die brand vrygespring omdat dit in die waenhuis verste van die tempel af geparkeer was. Dit sal binnekort aan julle terugbesorg word.”

Haar glimlag is effentjies. “Dis ’n verligting. My pa sou my ge-bless het as hy moes agterkom hy is sy Jeep kwyt. Hy is juis op pad Suid-Afrika toe om seker te maak ek is oukei.”

Hy kan sien sy sê dit doelbewus ligtelik. Haar pa gee waarskynlik nie ’n snars om vir sy windgatkar nie, solank sy dogter veilig is. En genadiglik is sy.

Gys kyk peinsend na Raine. “Jy en Gertjie. Julle is so naby mekaar. Het jy haar geken voor sy en jou pa …” Hy kan die woorde nie oor sy lippe kry nie.

Raine skud haar kop. “Ek het haar eers ontmoet toe my pa my vir ’n naweek na sy vakansiehuis by Hartbeespoortdam genooi het. Hy het my nooit voorheen so amptelik aan een van sy vriendinne voorgestel nie en ek het besef hier kom dalk ’n ding. Ek moet erken, ek was nou nie juis in die sewende hemel nie, veral nie toe ek agterkom Gertjie het redelik gereeld opgevlieg en al ’n hele paar skelm naweke saam met my pa deurgebring nie.”

“Sy het wát?” Gys klink vir homself soos ’n deurskarnier wat lank laas geolie is.

Raine gee ’n heserige laggie. “Dis hoe ek ook gevoel het, maar het mettertyd besef ek is onredelik. Hulle is immers albei volwassenes en was toe al ’n ruk lank privaat verloof.”

Gertjie? Skelm naweke? Beteken dit sy het … hulle het … Maar sy is dan ’n oujongnooi! Die oomblik toe hy die gedagte gedink het, besef hy hoe verspot hy was om al die jare te aanvaar Gertjie is die kuisheid vanself. Sy was immers lank voor die Arnold-vent ook verloof. Toe sy nog in haar twintigerjare was. Hy moes seker kon dink … Maar, nee, hy het nie gedink nie. Hy het Gertjie op ’n troontjie gesit en ’n halo’tjie om haar kop geskik.

“Ek is jammer as ek uit my beurt gepraat het. Ek wou maar net eintlik sê ’n dogter sien nie haar pa graag as ’n gewone man met normale behoeftes nie. In my gedagtes het hy maar altyd ’n pa gebly, eerder as ’n man.”

Gys sluk swaar. “Maar toe word jy en Gertjie tog uiteindelik vriendinne?”

Raine knik. “Nie sommer dadelik nie, maar ek het gaandeweg respek vir haar gekry en op ’n dag besef ek hou werklik baie van haar. Die ironie is, hoe sterker my vriendskap met Gertjie geword het, hoe meer kon ek sien daar skort iets met haar verhouding met my pa.

“Een aand toe hy uitgeroep is vir ’n noodoperasie, het ek en sy te veel wyn gedrink en het sy my van jou vertel. My pa dink nou nog sy het die verlowing verbreek omdat hy Kanada toe wou gaan, maar dit was nie net dit nie. Ek dink Gertjie het besef sy kan nie met hom trou as sy steeds oor jou voel soos sy voel nie.”

’n Paar minute gelede sou dit vir hom die wonderlikste woorde gewees het wat hy nog ooit gehoor het. Nou kan hy Raine Quinn net aanstaar. Sy Gertjie in hierdie Arnold-man se arms. Dit kan hy nog aanvaar. Maar in sy bed … besig om … Gys krimp innerlik ineen. Aan hierdie gedagte sal hy eers moet probeer gewoond raak.

“Ek is jammer,” herhaal sy. “Ek kan sien ek het jou nie vertel wat jy wou hoor nie, inspekteur …”

“Gys. Noem my Gys.” Hy staan op en vee oor sy bles.

“Jy het gedink sy het al die jare vir jou gewag?” slaan sy die spyker op die kop.

Hy antwoord nie, maar hy kan sien hy kon maar netsowel.

“Dink jy nie dis ’n bietjie onrealisties nie?”

Hy kan net knik. Beteken dit Gertjie het by Derek van Rooyen ook geslaap? En by hoeveel ander mans? Nee, hy kan die gedagte nie verduur nie.

“Wanneer is die verlowing verbreek?” wurg hy dit uit.

“Einde 2004, toe my pa Kanada toe is.”

En in Mei 2005 kontak Gertjie hom en sê Seppie Swanepoel se pos is vakant as hy dalk sou belang stel om aansoek te doen. Toe die mooi vroumens se seker ewe mooi pa Gertjie los, toe is Gys weer goed genoeg. Nee, nie goed genoeg nie. Haar laaste opsie, want destyds was Derek van Rooyen nog getroud.

Gertjie se tydsberekening is vrot toe sy sekondes later Raine se kamer binnestap met ’n dokument onder haar arm en ’n skinkbord vol teegoed in haar hande. Hy groet Raine en prewel ’n verskoning in Gertjie se rigting, hy weet nie eens wat nie. Hy kan haar nie in die oë kyk nie. Nie nou nie.

“Wat het oor sy lewer geloop?” vra Gertjie verbaas toe hulle die motor met ’n gespat van gruis hoor wegtrek.

Raine kan haarself skop dat sy so stiksienig was. Sy het vergeet daar is ’n generasiegaping van ’n myl wyd tussen haar en ’n mens soos Gys Niemand.

“Ag, wat, hy sal maar weer moet goed word ook,” red Gertjie haar van ’n antwoord. “Dok sê my jy is goed op pad na herstel,” gesels sy verder terwyl sy tee inskink.

Die waardige man wat sommer van welwillendheid spreek, was hier net voor Gys opgedaag het. Selfs vir hom kan Raine nie vertel van die nagmerries wat haar ry nie en nog minder vir Gertjie.

“Ja wat, ek geniet dit maar net om opgepiep te word.” Raine neem die tee by Gertjie en probeer opgewek glimlag. “En hoe voel jy daaroor om my pa môre weer te sien?”

Gertjie trek ’n stoel nader aan die bed en gaan sit voor sy haar koppie ook van die skinkbord af optel. “Baie beter noudat ek gehoor het daar is ’n mooi, Kanadese pediater aan sy sy en dat sy saamkom.”

“Ek sal nog maar eers moet sien of dit ’n seën is. Miskien is sy ’n regte ou feeks.” Nie dat sy regtig so dink nie. Haar pa het ná sy aanvanklike ontsteltenis oor Raine soos ’n opgewonde tiener geklink toe hy haar van sy blitsromanse met die pediater vertel het.

“Arnold sal nie met ’n feeks deurmekaarraak nie.” Gertjie se glimlag is nie heeltemal oortuigend nie.

“Pla dit jou glad nie? Dat hy iemand anders gevind het nie?” vra Raine en hoop nie sy lol nou waar nie gelol moet word nie.

Gertjie se glimlag verbreed en dié keer oortuig dit. “Inteendeel. Ek is bly. Dit sus my skuldige gewete.”

“Dan is dit goed so.” Raine oorweeg dit om haar te vertel van Gys se geskokte reaksie, maar besluit om dit nie te doen nie. Dit help nie sy meng in met Gys en Gertjie se sake nie, sy het al klaar meer kwaad as goed gedoen. Presies wat die man so ontstel het, weet sy ook nie so mooi nie. Wat is nou verkeerd met verloofdes wat agter mekaar aanvlieg om ’n naweek saam deur te bring?

“Daar is iets wat ek jou wil wys,” verlos Gertjie haar van haar kwelling en hou die dokument waarmee sy ingestap gekom het na Raine toe uit.

Raine sit haar bril op, blaai vlugtig daardeur en herken dit as die Fluisterbos-ooreenkoms tussen haar en Flint. Sy frons en gee dit terug. “Dis ou koeie, Gertjie. Ek het Flint se aanbod aanvaar, hy het Fluisterbos afgeteken. Die wet moet nou maar sy pad loop met alles wat aan Daniël de Weerdt behoort het. Insluitende Fluisterbos.”

“Flint het nie die bedrag wat aan jou verskuldig was op die gestipuleerde datum oorbetaal nie.”

Tee stort in die piering toe Raine vinnig regop sit om weer na die dokument te kyk. “Negentien September was die keerdatum,” lees sy hardop. “Maar hy het meer as genoeg tyd gehad?”

Gertjie knik. “’n Hele week.”

“Maar …”

“Alle dokumente wat hy sedertdien in dié verband geteken het, is van nul en gener waarde. Fluisterbos was nie syne om weg te teken nie, dit behoort steeds aan jou.”

“Maar hoekom het Adele dit nie agtergekom nie?”

“Nadat jy geteken het, was sy nie weer betrokke by die transaksie tussen jou en Flint nie. Sy het net gewerk met die een tussen Flint en Meetsnoer, oftewel Daniël de Weerdt, en het nie geweet Flint het toe nooit die eienaar van Fluisterbos geword nie.”

Raine sit die teekoppie met bewende hande terug op die skinkbord en lê dan agteroor teen die kussings. “Hoekom sou hy dit gedoen het?”

“Miskien wou hy seker maak Sias kan nie sy hande op Fluisterbos lê as hy iets sou oorkom nie?”

Raine druk haar hande voor haar oë, maar dit wis nie die beeld uit van die groot man vol roet, met sy verskroeide hare en brandwonde nie. Sy was skaars by haar bewussyn, maar die gesig wat na haar afgestaar het nadat Wouter haar in sy arms neergelê het, sal sy nooit kan vergeet nie.

In die twee dae wat sy in die hospitaal deurgebring het, het sy gehoor die brandwonde het erger gelyk as wat dit werklik was, maar sy longe is deur die rook verniel en hy mag nie besoek ontvang nie omdat hy so min moontlik moes praat.

En toe sy hom die dag toe Gertjie haar kom haal het, wou gaan besoek, was hy êrens heen vir toetse. Daarna was sy hier. Gertjie het nuus aangedra, maar geweier dat Raine ’n voet uit die bed versit tensy dit regtig nie anders kan nie. En sy was ook inderdaad so swak, sy kon skaars badkamer toe en terug loop. Haar aanvanklike paniek oor Flint het bedaar en sy kon uiteindelik nugter na die situasie kyk.

Raine sug diep. “Fluisterbos het my hart gesteel, Gertjie, maar dit sal nooit iemand anders as Flint s’n kan wees nie. Sy hele lewe draai om … om Fluisterbos.” Amper praat sy haar mond verby. Selfs Gertjie weet nie van Annie-se-lot nie. “Jy moet maar weer dokumente gereed kry, jong. Dieselfde voorwaardes as voorheen.”

“En daarna?”

Raine voel ineens tranerig. “Ek weet nog nie. Ek dink ek gaan my pa vra of ek ’n ruk lank in sy huis by Hartbeespoortdam kan gaan bly. Ons gaan in elk geval daarheen vir sy kuiertjie. Dit sal my tyd gee om te besluit. Miskien soek ek sommer daar rond vir ’n eiendom. Maak ’n kleinerige boetiek oop en vervaardig net genoeg klere om dit te voorsien.”

“En Flint?”

Raine kyk hoe Gertjie se gemmerkat ’n duif op die grasperk bekruip. “Wat van Flint?” Die duif fladder net betyds op.

“Daar is iets tussen julle en tog weier jy om sy oproepe te beantwoord. Hoekom wil jy dit nie ’n kans gee nie?”

Raine weet dit gaan nie help om dit te ontken nie. Sy kyk weer na Gertjie en skud haar kop stadig. “Nee, Gertjie. Ek het genoeg gehad van obsessies en fanatisme. Moenie vra om te verduidelik nie, maar daar is iets waarmee Flint by alle perke verby behep is. Dis een van die groot redes waarom hy Meetsnoer toe is. Ek sien nie kans om daarmee te probeer meeding nie. Ek wil kan asemhaal, veral noudat ek oor my eie verterende ambisies is. Nou wil ek net my kuns en passie vir ontwerp geniet. Maar eers moet ek op my eie oor alles kom wat gebeur het. Ek moet eers weer asemskep. My voete vind.”

“Ek sal vir jou bid, Raine. Ook dat jy jou weg Boontoe vind ná hierdie skok.”

Die opregtheid in Gertjie se stem en oë laat Raine sluk. “En jy? Het hierdie hele debakel nie jou idees oor kerke aangetas nie?”

Gertjie skud haar kop. “Ek is ’n kerkmens. Ek hou van gestruktureerde geloof en ervaar bevryding daarin en in my kerk. Al verstaan ek nie waarom hierdie verskriklike dinge gebeur nie, glo ek God het ’n doel daarmee gehad. Ek aanvaar dit soos ek aanvaar Hy het ’n doel met my.”

Sy streel oor Raine se hare. “Maar ons is nie almal eenders nie, Rainie. Gys, byvoorbeeld, sê die kerk laat hom eerder soos ’n sondaar as ’n bevryde voel. Jy moet vasstel wat jou manier is om jou spiritualiteit uit te leef.” Sy gee Raine se hand ’n drukkie. “Wat Flint betref, hy is ’n goeie man, Raine. Hy is sterk, hy staan en val by sy oortuigings. Die manier waarop hy dinge doen, is miskien nie altyd ewe maklik om te verstaan nie, maar ek glo die redes daaragter is suiwer.”

Raine lig haar wenkbroue. “Jy het hom onlangs nog van allerhande dinge verdink en nou trek jy vir hom party?”

Gertjie glimlag verleë. “My bekommernis oor jou het my oordeelsvermoë by tye ’n bietjie skeef getrek.”

Raine kyk weg. Gertjie is dalk reg, maar hoe leef sy saam met die gedagte dat Flint selfs bereid was om met Laetitia Groenewoud te trou net om sy doel te bereik? Die doel heilig nie die middele tot sulke uiterstes nie. Nie in haar verwysingsraamwerk nie. En klaarblyklik was hy dae lank in eensame opsluiting, maar kon hy haar werklik nie daarna kom soek het nie?

“Raine?”

Sy draai haar kop traag na Gertjie.

“Die lewe is bitter kort.”

Raine knik. “Dit het ek die afgelope tyd terdeë besef. Dis juis waarom ek doodseker wil wees ek maak die regte keuses. En daarom, Gertjie, sal ek dit waardeer as jy vir Flint sal vra om my kans te gee. Dis nou as hy weer sou bel of dalk hier aankom. Noudat ek weet hy is op pad na herstel, sal dit beter wees as ek hom nie sien tot ek weet waar ek met myself staan nie.”

En dit gun hom ook tyd om oor sy eie demone te kom, dink sy. Om te bepaal of Annie-se-lot en sy soeke na die buitengewone die res van sy lewe ook gaan oorheers. Of alles in sy lewe altyd ondergeskik sal bly aan sy passie vir sy beroep.

Want daarmee sal sy nie kan saamleef nie. Die besef gee haar vir die eerste keer ’n bietjie meer begrip vir Sheldon en sy beskuldiging dat sy meer aandag aan hom sou gegee het as hy ’n stuk lap was. Maar sy het ten minste haar lesse geleer en daar moet sekerlik iemand op die aarde wees wat haar hoër sal ag as ’n kerk of ’n verdomde oerboom.


EPILOOG

Dinsdag 20 Oktober

Raine trek langs die petrolpomp op Birkenshire in en gee die sleutel vir die joggie. “Vol, asseblief.”

Wat haar uiteindelik oortuig het om weer die pad Kaap toe aan te durf ’n week ná haar pa en die oulike rooikop wat binnekort haar stiefma gaan word, terug is Kanada toe, weet Raine nie. Sy is nog nie juis nader aan enige antwoorde op die menigte vrae wat sy het nie.

Miskien was dit Gertjie se woorde wat die afgelope weke soos ’n mantra in haar kop rondgedwaal het. “Die lewe is bitter kort,” het sy haar oor en oor hoor sê.

Of miskien was dit die opspraakwekkende koerantberigte en tydskrifartikels oor die Meetsnoer-kataklisme, soos dit genoem is, wat maar net nie end kry nie.

Veral die laaste een wat in gister se koerant was. Sy tel die koerant op waar dit nog oopgevou by die berig lê en lees dit vir die soveelste maal.


Profeet sterf aan slangbyt in nuwe Eden

Die nadraai van die Meetsnoer-kataklisme waarin een lid van die kultus gesterf het en drie beseer is, is vreemder as fiksie. So berig ’n korrespondent uit Niemandsdorp.

Sias Kirstein, die selfverklaarde profeet van die Meetsnoer-kultuskerk en vermoedelik ’n medepligtige in etlike sekteverwante moorde binne die geledere, is die dag waarop hy op voorwaardelike borgtog vrygelaat is, sterwend aangetref op ’n kleinhoewe naby die verwoeste Meetsnoer Tempel. Hy is deur ’n slang, vermoedelik ’n Kaapse kobra, gepik.

Na bewering wou Kirstein die sade pluk van ’n uitsonderlike broodboom wat hy as die Bybelse Boom van die Lewe beskou het. Volgens gerugte wou hy die sade gebruik vir ’n lewenselikser wat hom onsterflik sou maak.

Die plant staan in die middel van die kleinhoewe wat hy as die nuwe Eden beskou het en waar Kirstein die apokaliptiese sluier wou lig voor die wegraping wat hy vir 20 Oktober 2010 voorspel het.

Kirstein sal nooit weet of hierdie voorspelling sal waar word nie. Hy het onderweg na die hospitaal beswyk.

Nie die persoon wat die huis op die kleinhoewe bewoon en op die sterwende Kirstein afgekom het, of enige van die oorlewende Meetsnoer-lidmate wou kommentaar lewer nie.

Geen begrafnisreëlings is bekend nie.



Raine neem die sleutels by die petroljoggie en gee haar kredietkaart vir hom. Wat ’n bisarre einde vir ’n bisarre man. Dit was dus Flint wat op hom afgekom het.

By Gertjie het sy gehoor Flint weier om die dokumente te teken wat Fluisterbos weer syne sal maak. Via Gertjie het sy hom toestemming gegee om op Fluisterbos te bly tot die bouwerk op die erf wat eers Gys s’n was, klaar is.

Gertjie het haar ook vertel die kweekhuise vorder goed. En die planne vir die herbouing van die huis wat die middelpunt van die botaniese sentrum sal wees, is feitlik klaar.

Net oor Gys het Gertjie bitter min gesê. Nee, hulle het nie gepraat nie, maar sy weet sy het om een of ander rede van Gys se troontjie afgetuimel. Nee, sy is nie stukkend nie, maar het ’n paar duikies opgedoen. En, ja, sy het hom steeds lief, al is hy so moeilik.

Raine teken die strokie, gee die man ’n fooitjie en trek weg, steeds diep ingedagte.

Die paar weke wat sy weg was, het gevlieg, en tog het elke dag ’n ewigheid lank gevoel. Sy het gaandeweg besef elke antwoord wat sy soek, lewer net ’n spul nuwe vrae op. Vrae wat ’n leeftyd sal neem om te deurgrond. As dit ooit deurgrondbaar is.

Vrae soos waarom mense vernietiging so graag verheilig. Waarom mense vergeet om te leef en hulle eerder toespits op die einde van die aarde. Waarom daar soveel klem gelê word op sonde pleks van vreugde, die bose in stede van die goeie, Satan eerder as Christus. Hoekom die broederkerke konsentreer op Openbaring en van 1 Korintiërs 13 vergeet. Waarom mans bo vroue verhef word terwyl Christus dit nie gedoen het nie. En nog ’n wavrag ander hoekoms en waaroms.

Dit was egter nie die enigste vrae wat haar geteister het nie. Daar was die nutteloses ook. Wat sou gebeur het as Flint nie na die Tempel toe gegaan het nie? Wat sou gebeur het as Sias nie besluit het om sy hele gemeente te probeer uitwis nie? Hoe kon sy self anders opgetree het? ’n Hele eskalade van pynigende gedagtes wat begin met woorde soos gestel, hoekom, waarom, hoe, wat sou …

En uiteindelik was daar net een antwoord. Êrens moet daar sin en rede wees agter alles, maar dis haar nie beskore om dit te begryp nie. Al wat sy kan doen, is om aan te gaan met haar lewe. ’n Lewe wat so maklik ’n maand gelede tot ’n einde kon gekom het. Sy is ’n tweede kans gegee en dit hang van haar af wat sy met die grasie wat haar gegun is, gaan doen.

Eers toe Arnold haar gevra het wat haar planne is, kon sy verwoord wat eintlik maar net ’n baie diep, menslike instink is. “Ek wil leef, pa. Voluit. En ek wil elke dag koester. Ek wil die meeste maak van wie en wat ek is, die mens wees wat ek bedoel is om te wees.”

Dis daardie antwoord wat haar laat besef het sy kan net haar brawe woorde gestand doen as sy eers afsluit wat daar af te sluite is. Daarom het sy na die hoofherder van Sewe Trompette toe gegaan en geëis dat hulle haar in die media en van die preekstoel af, per SMS en e-pos verskoning vra vir die satanisetiket wat hulle om haar nek gehang het.

Sy het nie eens nodig gehad om hom met ’n saak van naamskending te dreig nie. Sewe Trompette het hulle feitlik onmiddellik ná die gebeure op Houthaalbos van Meetsnoer en Sias Kirstein gedistansieer. Twee dae ná haar besoek aan die hoofherder was daar ’n brief in die koerant en het sy ook die SMS en e-pos wat hulle na alle gemeentelede uitgestuur het, gekry. Wat die herders van die preekstoele af oor haar gesê het, weet sy nie, maar sy vertrou hulle het ook daar die belofte gestand gedoen. Dit sal natuurlik nooit die stigma heeltemal laat verdwyn nie, maar ten minste het sy standpunt ingeneem en iets daaraan gedoen. Soos sy eintlik uit die staanspoor moes gedoen het, maar waarvoor sy nie die moed gehad het nie.

Raine ry stadiger toe sy die plek waar Noëlene voor haar ingehardloop het, herken. Hoe graag sou sy nie die gebeure van daardie aand wou omswaai nie. Maar sy kan nie. En daarom help dit nie om haar oor haar aandeel te verknies nie.

Sy kyk op haar horlosie wat sy teruggekry het nadat Nieklaas Hendrikse vrygelaat is. Sy is vroeër hier as wat sy gedink het.

Voor die ingang met sy elweboog hou sy stil en dink weer terug aan daardie onheilsnag toe sy Fluisterbos se poort vir die eerste keer voor haar sien lê het. Aan die roepstem wat sy binne-in haar voel roer het, een wat gesê het sy is uiteindelik tuis.

Sou dit Fluisterbos se roep wees wat haar sover gekry het om weer hierheen te kom? Joanie se meerminbeelde wat aanhou fluister het? Of dalk tog Annie-se-lot se stem? Het die woudvrou wat Raine juis laat vlug het, haar teruggeroep?

Flint se Cherokee staan op sy gewone plek, maar selfs voor sy die deurklokkie druk, kan sy aanvoel daar is geen lewe in die huis nie. Haar voete vind vanself die paadjie na die meerminpoortjie. Die voetpad is oper as toe sy laas hier was, ’n seker teken dit word dikwels gebruik en dat Flint maar nie van sy Annie, die spil waarom sy lewe draai, kan wegbly nie.

’n Entjie in die skemer blaretonnel, in steek Raine vas. Wil sy regtig weer vir Flint sien? Sal hy haar wil sien? Sal dit nie alles net moeiliker maak nie? Moontlik, maar sy is hier om die onafgehandelde sake af te handel.

Dis hierdie gedagte wat haar dwing om verder te stap. Sy sal mal word as sy nie afsluiting vind oor die man wat haar hele lewe so omvergewerp en in so ’n ander koers gestuur het as wat sy ooit sou kon voorsien nie.

Sy gaan staan toe sy uit die blaretonnel kom.

Hy sit gehurk by Annie-se-lot. ’n Dienskneg aan die voete van sy koningin, kan Raine nie help om te dink nie.

Maar toe sy die breë rug sien, die son wat speel in sy hare en skadu’s wat Annie se blare oor sy profiel maak, weet Raine: van al die redes waarom sy hier is, is hy die belangrikste. Dit was Flint se stem wat haar gedwing het om hierheen te kom. Flint wat snags in drome by haar spook, drome wat soggens oorloop in wensdenkery en die dag oorskadu.

’n Takkie kraak onder haar sandale. Flint kyk vinnig om, verstar en kom dan stadig orent. Agter hom staar twee meerminne na haar.

“Raine.” Selfs al sê hy haar naam sag, resoneer sy ryk stem deur haar, maak verraderlike elektrone in haar los, ioniseer haar binneste.

“Ek neem aan dis jy wat Sias hier gekry het toe jy Annie kom besoek het?”

Hy knik.

“Sy het Sias oorleef. Danksy jou.”

“Uiteindelik het sy haarself beskerm teen die laaste aanslag.” Flint kyk om na Annie. “Maar die prys was onnodig hoog.”

Raine gee nog ’n paar treë nader. “Sias het die prys vasgestel, nie jy nie.”

Hy kyk terug na haar toe. “Glo jy dit werklik?”

Raine knik. “Dis een ding wat ek glo. Oor ander is ek bitter onseker.”

Behoedsaamheid kruip in sy oë. “Gertjie het gesê ek moet jou kans gee om asem te skep en weer jou voete te vind. Ek was bang … Toe ek jou sien … Ek het gehoop …” Hy maak ’n magtelose gebaar toe die woorde klaarblyklik nie verder wil kom nie.

“Ek het weer asem en voete vandat ek besef het ek kan nie in vrees vir die toekoms leef nie. Ek wil dit met oop arms verwelkom en die meeste daarvan maak. Al is dit nie heeltemal so maklik soos wat dit klink nie en al sal daar seker altyd onsekerhede wees.”

Flint stap nader en kom voor haar staan. Raine kyk op na hom. Sy whisky-oë het niks van hulle toorkrag verloor nie.

“Dit laat my dink aan iets wat Joanie een keer vir my gesê het. Sy het gesê: if love makes the world go round, then fear makes the world go square.” Hy vou sy hand liggies om haar wang. “Ek verkies ’n ronde wêreld.”

Raine moet sluk. Sy aanraking brand haar vel. “’n Wêreld waar meteoriete of asteroïede ons enige tyd kan tref?” vra sy en verwens die heesheid van haar stem. “Waar aardbewings of vloede of vulkaanuitbarstings of tsumani’s of duisend ander soort rampe die aarde se einde kan beteken?”

Hy omskulp haar gesig met albei hande asof hy so elke moontlike ramp van haar kan afweer. “’n Mens is net een dood skuldig. Of dit nou die einde van die aarde is, of net die einde van ’n hartklop.”

“En Annie?”

Hy laat sak sy hande. Sy grinnik laat ’n litteken wat hy van ’n brandwond moes oorgehou het, in sy wang roer. “Annie se lot is by wyse van spreke verseël. Teen volgende jaar dié tyd behoort haar eerste krosie langs Annie-se-trane-plantjies in die kweekhuis te staan. En die sentrum behoort klaar te wees sodat wetenskaplikes en leke skouers kan skuur in verwondering voor die nukke van die skepping. Ek het my verantwoordelikheid teenoor haar nagekom. Nou moet sy maar verder sorg.”

’n Stilte neem oor by die onrus wat haar so lank geteister het. Waar die stilte vandaan kom, weet sy nie, maar sy begryp die betekenis daarvan asof die kennis nog maar altyd daar was.

“Is daar plek vir Annie se Armoire?”

“Ekskuus?” Hy frons komieklik.

“Annie se Armoire. Die boetiek wat ek wil oopmaak sodra ek ’n produksielyn aan die gang het vir my Meermin-klerereeks.”

’n Styfheid in sy liggaam ontspan opsigtelik. Sy lagplooitjies kreukel. “Ons sal moet onderhandel.”

“Hoe so?”

“Ek sal vir jou boetiek ruimte maak in die sentrum as ek jou studeerkamer hier mag gebruik.”

“Om te?”

Sy warm blik stuur vloedgolf op vloedgolf emosie deur haar lyf en haar hart. “Ek het ’n doktorstesis om te skryf en ek sal dit baie graag wil doen waar jy vir my eindelose hoeveelhede koppies soet koffie kan aandra.”

“Dan gaan jy nie meer die wêreld vol rondflenter nie?” verwoord sy die een kwelling wat sy nog gehad het.

“Net vir uitgebreide vakansies wanneer ek jou na plekke gaan neem wat jou asem sal wegslaan. En ook net as jy wil, en net as jy saamgaan. Ek het tuisgekom, Raine.” Hy druk sy vingers in haar hare, sy handpalms gloei teen haar vel. “Ek het my reënwoud gevind. En dis nie Fluisterbos nie.”

Raine staan nog ’n oomblik lank botstil, dan slaan sy haar arms om die bekende omtrek van sy middellyf, druk haar voorkop teen sy bors en ruik diep aan die geur wat Flint spel.

Sy arms gaan onmiddellik om haar en hy leun met sy wang teen haar kroontjie. Raine kan nie verstaan dat mens tegelykertyd kan wil lag en huil nie, maar sy weet dit gebeur net in kosbare oomblikke.

“Raine?” Sy stemtoon soek versekering.

Sy kyk op, lees die vrae in sy oë. “Ek dink dit was Victor Frankl wat gesê het, as mens die ‘why’ ken, volg die ‘how’ vanself. Jy is my rede, Flint, en saam sal ons die ‘hoe’ uitwerk. As jy wil.”

Goudvlokkies swem in die whisky rond. “Ek wil,” fluister hy en streel met sy lippe oor haar wang. “Ek wil, Raine, en dis maar een van baie dinge wat ek saam met jou wil doen.”

Sy druk haar wang teen sy bors en maak haar oë toe. Luister na sy hart se klop en weet dat hare in tandem antwoord.

“En heel eerste neem ek jou Madagaskar toe vir ons wittebrood.”

Sy loer op na hom toe.

“Daar gaan ek vir jou Annie se wederhelf wys en terwyl ons daar is, kan ons sommer kyk of ons nie dalk op die mitiese verwurgboom afkom nie.” Hy terg, kan sy sien, maar sy weet ook daar sal altyd die hunkering by hom wees om te ontdek en te ondersoek, te verken en te bestudeer. En daarmee kan sy vrede maak, solank sy eerste kom.

“Maar van nou af is die Raine-fenomeen my belangrikste navorsingsprojek tot in lengte van dae,” antwoord hy wat sy nie hardop gevra het nie.

Sy lippe vind hare net toe ’n rukkerige bries deur die oerbos vee. Raine verbeel haar sy hoor Annie sug. Maar dis ’n sug van voldoening. En dan vervaag alle sintuie behalwe die sintuig wat alle waarneming net tot Flint beperk. Flint se mond. Flint se hande. Flint se hartklop. Flint se versnelde asemhaling. Flint se lyf.

’n Hele kosmos waarin net sy en Flint bestaan, vou om haar oop. ’n Heelal met oseane, woude en diverse biome wat nét hulle kan ontdek. Met mane en sonne en sterrestelsels; asteroïede, komete en meteoriete wat geen verwoesting kan saai nie, want, weet sy nou, die stratosfeer van húlle planeet, is geloof in wat goed is, hoop op wat mooi is en liefde in al sy gedaantes.


 

Outeursnota

Botanici, paleontoloë en dergelike natuurwetenskaplikes moet my asseblief vergewe. Ek het navorsing gedoen sover dit vir ’n totale leek moontlik is, maar het nie feite in die pad van my storie of verbeelding laat staan nie. Ek hoop egter die gegewens rondom Annie-se-lot is geloofwaardig binne die konteks van die storie, al is dit nie wetenskaplik haalbaar nie. Ek het ook soortgelyke vryhede geneem met ’n hele paar ander aangeleenthede, maar hoop weer eens dat dit binne die gegewe oortuig.

Die Meetsnoer-gegewe is suiwer fiktief. Ek het by internasionale groepe van dié aard gaan kers opsteek, onder meer die Moonies, Branch Davidians en Jim Jones, maar nie een as stramien vir Meetsnoer uitgesonder nie.

Die Sewe Seëls-, Sewe Trompette- en Sewe Plae-gemeentes asook die Godsvrede Kerk is uitsluitlik die produk van my verbeelding en verwys na geen bestaande gemeentes of godsdiensgroepe in Suid-Afrika of elders nie.

Die Groenewoud-sekte het bestaan, maar die afstammeling wat ’n verskyning in Meetsnoer maak, is suiwer verdigsel.

Die godsdiensoortuigings wat in die boek uitgespreek word, is die karakters s’n en dien die storie. Dieselfde geld menings oor evolusie en dergelike aangeleenthede. My eie is nie ter sake nie.

Raine se Myths & Legends-klerereeks is ook fiktief, nes haar ervaring met godsdiensgroepe. Dit is egter geïnspireer deur my eie ervaring toe ek baie jare gelede ’n klerereeks vervaardig het wat deur sommige kopers geboikot is op grond van die prysetiket wat as satanisties afgemaak is vanweë die embleem daarop. Ek is egter nie persoonlik as satanis uitgekryt nie en danksy my bekwame agent, Makkie Labuschagne, het die kwessie gou oorgewaai.

Fluisterbos, Houthaalbos en die res van die Niemandsdorp-omgewing is soos in my vorige Gys-boeke weer eens suiwer fiktief. Gys en al die ander karakters leef (en sterf) net in my verbeelding.

Kortom, alles in hierdie verhaal en ook die ander Gys-boeke moet met ’n stewige knypie – of dalk eerder ’n skopgraaf vol – sout geneem word, selfs waar dit soos die waarheid klink.

Geen boek word net deur die skrywer tot voltooiing gebring nie. Mense wat in die skryf van Meetsnoer vir my en my storie ontsaglik baie beteken het en vir wie ek uit die diepte van my hart bedank vir hulle aandeel is:

Sophia Kapp wat ondanks haar sterk voorbehoude oor die tema, my gehelp het om die storiegebreke van die eerste weergawe in te sien en rigting gegee het vir die herskrywing.

Vita du Plessis wat my van uitstekende raad bedien het en sonder wie se insig en kundigheid, entoesiasme en harde werk die boek veel armer sou gewees het.

Daleen van Rooyen, voorheen ’n kaptein in die SAP, wat met eindelose geduld polisiesake aan my verduidelik en ’n paar yslike blapse voorkom het. Waar polisie-aangeleenthede geloofwaardig is, is dit aan haar te danke. Die blapse wat steeds deurgeglip het, kan net voor my eie deur gelê word.

Allie en Pier Blommaert wat hulle strandhuis op Franskraal so goedgunstiglik aangebied het toe ek raadop was met die manuskrip. Daardie week het oneindig baie vir my en die storie beteken.

Soos gewoonlik die man in my lewe, Ernie Blommaert, wat dikwels moet bontstaan met my geite, maar immer bereid is om geduldig te wees en oor te sien.

My wonderlike vriende wat my aanvaar vir die storiebesete baster-kluisenaar wat ek is en my ondersteun wanneer ek hulle nodig het en vergewe wanneer ek hulle afskeep.

Getroue lesers wat bereid was om saam met my die skuif te maak van die romanse na die spanningsgenre asook nuwe lesers wat my spanningsverhale toenemend geniet. Dankie vir julle wonderlike terugvoering oor Springgety, Fortuin en Boheem. Ek hoop julle geniet Meetsnoer net so baie.


Besoek gerus my webwerf vir meer inligting oor my en my boeke by:

www.chanettepaul.co.za

Lesers kan ook opinies lug of met my gesels op my blog:

http://chanettepaul.wordpress.com/



Bronne

In my navorsing het ek oneindig baie webwerwe besoek, ’n hele spul boeke gelees en ander bronne geraadpleeg. Ek noem net dié waarop ek sterk gesteun het en ’n paar wat my geïnspireer het:

Boeke


Hassan, Steven – Combatting Mind Control.

Reiterman, Tim – Raven. The Untold Story of Rev. Jim 	Jones and His People.

Lee, Brenda – Out of the cocoon. A Young Woman’s 	Courageous Flight from the Grip of a Religious Cult.

Stevens, Serita & Bannon, Anne – Book of Poisons.

O’Byrne, Michael – The Crime Writer’s Guide to Police 	Practice and Procedure.

Lofland, Lee – Police Procedure & Investigation.

Lyle, D.P – Forensics for Dummies.

Lyle, D.P. – Forensics and Fiction.

Die Bybel – Ou Vertaling.



Handboek by die Katkisasie (1971, derde hersiene uitgawe van die oorspronklike een van 1927).

Ensiklopedieë

SA Ensiklopedie, o.m. met betrekking tot Zoeloe-kralewerk, geologiese tydperke, paleobotanie, sampioene en vele ander.

Dieselfde geld die elektroniese weergawes van Encarta en Britannica.

Webwerwe

Om tred te hou van ’n mens se tog deur die kuberskatkis is feitlik onmoontlik, ek gee dus net enkele skakels.

    Wikipedia

Te veel blaaie om te noem en elkeen van die blaaie stuur mens natuurlik weer verder in die kennisontploffing in.

    Kletskerk

http://www.kletskerk.co.za/default.php –

het my van ’n ryk verskeidenheid opinies bedien (en heerlik vermaak).

    Die hoogs interessante:

http://www.religioustolerance.org

    Broodbome, onder meer:

http://plantnet.rbgsyd.nsw.gov.au/PlantNet/cycad/index.html

http://cycadjungle.8m.com/

    Varings en saadvarings, onder meer:

http://www.museum.state.il.us/exhibits/mazon_creek/MazonCreekSite.html

    

    Die Wollemi-den

http://www.ghostvillage.com/resources/2006/features_04072006.shtml

    Verwurgboom

http://en.wikipedia.org/wiki/Cryptobotany

    Sampioene, onder meer:

http://www.mushroomexpert.com/amanita.html

    Groenewoudsekte:

http://www.wellingtongemeente.co.za

http://www.dorpsraad-prinsenbeek.nl/index.php?option=com_content&task=view&id=41&Itemid=1

    Geestelike mishandeling:

Onderstaande artikels het ek eers ontdek nadat ek Meetsnoer klaar geskryf het en ’n toepaslike vertaling vir “mind control” begin soek het.

www.nuwelied.info/downloads/Jun08Geestelike Teistering2.doc

www.nuwelied.info/downloads/Jun08Geestelike Teistering.doc

    Fluisterbos se dwergiehuis is geïnspireer deur die wonderlike restaurant Goblin’s Cove (http://www.goblins.co.za/) naby Magaliesburg asook Charles Gotthard en Brian Froud se kuns.

Biografiese nota

Chanette woon in ’n pophuis op die oewer van die Kleine Rivier in die Overbergse dorpie, Stanford. Sy is ’n onkundige maar ywerige tuinier, ’n leesvraat en musiekliefhebber. Sy is gek oor die rivierlewe, geniet dit om walvisse by nabygeleë kusdorpe soos Hermanus dop te hou en alikreukels te gaan uithaal by ’n spesiale plek naby Gansbaai wat sy haar meerminpoel noem.

